
I 

CALENDARUL POPULAR 



CALENDARUL, INSTRUMENT DE 
MĂSURARE A TIMPULUI 


Viaţa socială este exclusă fără existenţa calendarului, 
instrument de măsurare a timpului care pune de acord 
varietatea activităţilor umane cu fenomenele repetabile ale 
mediului terestru şi cosmic. în raport cu condiţiile clima¬ 
tice, cu latitudinea şi longitudinea geografică, cu nivelul de 
dezvoltare materială şi spirituală al societăţii, oamenii au 
inventat calendare lunare, solare şi solar-lunare în care au 
marcat atât începutul şi sfârşitul anului, cât şi activităţile 
mai importante raportate la sărbătorile sezoniere. Ritmu¬ 
rile cosmice şi terestre au fost grupate în opoziţii uşor 
sesizabile: miazănoaptea, punctul cardinal care semnifica 
întunericul, frigul, iarna şi moartea, forma o opoziţie cu 
miazăziua, punctul cardinal care însemna lumina, căldura, 
vara; răsăritul Soarelui, imaginat ca momeftt al trezirii 
după somnul de peste noapte, forma o opoziţie cu apusul, 
care marca sfârşitul zilei şi începutul odihnei Soarelui. La 
mijlocul distanţei dintre răsărit şi apus se situa puterea zilei 
iar la mijlocul dintre apus şi răsărit puterea nopţii. 

De-a lungul unui ciclu de 365 de zile (366 în anii 
bisecţi) sunt patru zile unice: echinocţiul de primăvară şi 
de toamnă, solstiţiul de vară şi de iarnă. Acestea sunt mo¬ 
mente critice ale răsăritului şi asfinţitului de soare pentru 
călătoria lui aparentă înjurai Pământului. Punctele de unde 
apărea şi dispărea Soarele de pe cer la echinocţii şi solstiţii 
erau repere nu numai pentru aprecierea timpului diurn, ci 
şi pentru calculul timpului anual şi sezonal, motiv pentru 
care zilele de echinocţiu şi de solstiţiu se celebrau pretutin¬ 
deni cu mare fast. 

Timpul fizic, obiectiv, care curge fără oprire şi fără 
întoarcere spre infinit, care nu lăsa nici-o amintire omului, 

întrucât secunda era unică, a fost îmblânzit prin împărţirea 
lui în unităţi repetabile: zile, săptămâni, luni, anotimpuri, 
an. Fără ideea opririi simbolice a timpului şi reluarea 
curgerii sale de la cap, fără transformarea timpului fizic, 
linear, în timp cultural, circular şi repetabil, nu era posibilă 
în vremurile preistorice, inventarea calendarelor care au 
pus de acord activitatea umană cu fenomenele constante 
ale mediului terestru şi cosmic. Ingeniozitatea şi exac¬ 
titatea - calendarelor, instrumente cu ajutorul cărora 
oamenii şi-au pus de acord viaţa cotidiană cu marile rit¬ 
muri ale naturii, sunt, din neolitic până în vremurile 
recente, criterii imparţiale pentru aprecierea creativităţii 
istorice a societăţilor şi comunităţilor umane. Ciclicitatea 
timpului calendaristic, mai uşor de sesizat ca ciclicitatea 
sărbătorilor şi obiceiurilor familiale, este sugerată de 
repetabilitatea şi durata unităţilor de măsurat timpul: 
cadranul rotund al ceasului solar, succesiunea zilelor şi 
nopţilor, anotimpurilor. 

Paralel cu calendarul oficial, recunoscut de stat şi 
biserică, în România a supravieţuit, până la începutul seco¬ 
lului al XX-lea, un calendar neoficial, numit de etnologi 
Calendar popular. El a fost transmis prin canale folclorice 
obişnuite, realitate consemnată de proverbul românesc, 
astăzi cu înţeles peiorativ, A face capul calendar. Anotim¬ 
purile calendarului civil contemporan sunt marcate atât 
de solstiţii şi echinocţii, cât şi de importante sărbători: 
Crăciunul, Anul Nou, Bobotează la solstiţiu de iarnă; 
Mucenicii pe stil vechi, Buna Vestire pe stil nou la 
echinocţiul de primăvară; Eliseiul, Vartolomeu pe stil 
vechi, Sânzienele pe stil nou la solstiţiul de iarnă; 
Sântămăria Mică, Ziua Crucii (Cârstovul Viilor) la echi¬ 
nocţiul de toamnă. Pe structura acestui calendar standard, 
se suprapun, în raport de bioritmurile plantelor şi anima¬ 
lelor calendarele practice: agrar, pastoral, pomi-viticol şi 
altele^ 

In structurile de profunzime ale spiritului uman, 
începutul anului agrar se leagă de germinarea seminţelor la 

debutul primăverii. Anul calendarului agrar avea două 
anotimpuri de bază: vara agrară, se desfăşura între sărbă¬ 
torile echinocţiului de primăvară (Mucenici, Buna Vestire) 
şi sărbătorile echinocţiului de toamnă (Sântămăria Mică, 
Ziua Crucii), cu miezul la Sânziene, solstiţiul de vară; 
iarna agrară între echinocţiul de toamnă şi echinocţiul de 
primăvară, cu miezul la Crăciun, solstiţiul de iarnă. 

Calendarul pastoral cuprindea numai două anotim¬ 
puri: vara pastorală între Sf. Gheorghe (23 aprilie) şi Sf. 
Dumitru (26 octombrie); iarna pastorală între Sf. Dumitru 
şi Sf. Gheorghe. Miezul verii este marcat de Sf. Ilie (20 
iulie), sfânt creştin care a preluat atribuţiile unui zeu preis¬ 
toric al soarelui şi focului, celebrat la nedeile sau Sântiliile 
ţinute pe munţi, în timp ce la miezul iernii pastorale 
tronează Sânpetru de Iarnă, divinitate năprasnică care 
împarte în noaptea de 15/16 ianuarie tainul (oi, vite, oa¬ 
meni etc.) lupilor pe un an întreg. Miezurile sezoanelor 
pastorale sunt marcate şi de alte ciudate reprezentări 
mitice: Circovii de Vară (16-18 iulie) şi, la şase luni 
depărtare, Circovii de Iarnă (15-17 ianuarie). Dar, într-un 
calendar cu două anotimpuri pastorale anul poate începe 
fie în prima zi a verii, la Sf. Gheorghe, după fătatul oilor, 
înţărcatul mieilor şi urcarea turmelor la munte pentru vărat, 
fie în prima zi a iernii, la Sf. Dumitru, după coborârea tur¬ 
melor, împerecherea (mârlitul) oilor. Turmele ciobanilor, 
sterile în timpul verii pastorale, sunt fertilizate la intrarea 
în iarnă, în timp ce holdele ţăranilor sunt fertile vara şi 
sterile iarna. 

Calendarul viticol a fost structurat tot din două 
anotimpuri egale: vară fertilă, între Arezanul Viilor sau 
Trifonul Viilor (1 februarie), când seva dădea primele 
semne că se pune în mişcare până la Cârstovul Viilor (14 
septembrie), ziua când începeau oltenii să-şi culeagă viile; 
iarna viticolă, viaţa ascunsă a viţei de vie în butoaie şi 
pahare, între Cârstovul Viilor şi Trifonul Viilor. 

Precizia şi eficienţa Calendarului ţăranului sunt 
asigurate de stabilitatea reperelor cosmice (echinocţii, sol¬ 
stiţii, faze lunare) şi terestre (bioritmurile de reproducere al 

animalelor, migraţia păsărilor, înfrunzitul şi desfrunzitul 
codrului etc.). Cele mai însemnate sărbători sunt suprapuse 
peste solstiţii ( Crăciunul la solstiţiul de iarnă, Sânzienele 
sau Drăgaica la cel de vară) şi echinocţii ( Dochia la echi- 
nocţiul de primăvară. Maica Precesta la cel de toamnă). Pe 
de altă parte, datele calendaristice ale zilelor dedicate 
plantelor, animalelor, păsărilor şi reptilelor corespund cu 
momentele semnificative ale ciclurilor lor de reproducţie: 
Nunta Urzicilor (joia din Săptămâna Patimilor sau, în alte 
zone, Duminica Floriilor) este ziua când înfloreşte cea 
mai folositoare buruiană pentru om, urzica, nemaifiind 
bună de mâncat; Ziua Cucului la Blagoveştenie sau 
Bunavestire (25 martie, în imediata apropiere a 
echinocţiului de primăvară) când începe cucul a cânta; 
Sânzienele (24 iunie, solstiţiul de vară); Ziua Şarpelui (14 
septembrie, în imediata apropiere a echinocţiului de 
toamnă) când şerpii se retrag în adăposturile lor subterane; 
Năpustitul Berbecilor la Vinerea Mare (14 octombrie) sau 
Arhanghelii (8 noiembrie); Filipii de Toamnă (mijlocul 
lunii noiembrie, la începutul postului Crăciunului), perioa¬ 
dă care marchează începutul împerecherii lupilor; Stretenia 
(2 februarie), perioadă hibernală când se crede că fată 
ursoaica iar ursul iese din bârlog să-şi vadă umbra şi altele. 
Când aceste tradiţii locale, valabile pentru anumite condiţii 
ecologice dar nepotrivite pentru altele, au fost publicate, în 
special prin almanahurile-calendare, fără să se precizeze 
locul sau zona de unde provin, a început regresul Calenda¬ 
rului popular, fiind numit, adesea cu ironie, Calendarul 
Babelor. Cu toate acestea, numeroase activităţi agrare, pas¬ 
torale şi casnice din satele României continuă să fie plani¬ 
ficate după Calendar popular. 

Spre deosebire de Calendarul bisericesc care dedică 
în totalitate zilele anului solar Sfintei Treimi (Tatălui, Fiului 
şi Sfântului Duh), Fecioarei Maria şi câtorva mii de perso¬ 
naje cu existenţă reală sau imaginară, canonizate şi împăr¬ 
ţite pe grade ierarhice şi de Calendarul civil care este un 
simplu tabel al zilelor lucrătoare sau nelucrătoare, grupate 

pc luni şi săptămâni. Calendarul popular cuprinde informa¬ 
ţii practice, marcate de sărbători şi obiceiuri, despre 
întreaga activitate ce se cerea efectuată pe sezoane, luni, 
săptămâni, zile şi chiar momente ale zilei: aratul semă¬ 
natul, formarea şi desfacerea turmelor, urcarea sau cobo¬ 
rârea oilor de la munte, zilele favorabile pentru culegerea 
plantelor de leac, pentru petit şi logodit, pentru pronosti¬ 
curi meteorologice şi climatice, pentru prinderea vrăjilor şi 
descântecelor etc. în condiţiile în care la sate erau puţini 
cunoscători ai slovelor, cine ştia pe dinafară Calendarul 
popular, o adevărată enciclopedie de cunoştinţe utile, era 
un foarte bun gospodar. 

Fixând Naşterea Mântuitorului la solstiţiul de iarnă 
(Crăciunul), iar Moartea şi învierea la echinocţiul de 
primăvară (Paştele), părinţii Bisericii creştine au renunţat 
îa modelul anterior, celebrarea Anului Nou la moartea şi 
renaşterea simultană a divinităţii adorate. Volumul de 
Documente Etnografice cuprinde informaţii referitoare la 
două modele de câştigare a nemuririi: precreştin, cu naşte¬ 
re şi renaştere perpetuă, ale cărui rădăcini coboară în neoli¬ 
ticul agrar şi ceramic, şi creştin , cu naştere, moarte şi viaţă 
veşnică în Rai, pentru credincioşi, şi în Iad, pentru păcă¬ 
toşi, cu certe rădăcini indo-europene (Epoca Bronzului şi 
Epoca flerului) (I. Ghinoiu, 2001, p. 34-35) *. 

încă din prima jumătate a secolului al XVIII-lea, 
când în Ţările române au început să circule calendarele-al- 
manahuri, în calendarul popular au pătruns elemente care 
au uniformizat, prin însăşi publicarea lor, obiceiurile şi 
practicile calendaristice. Almanahurile au influenţat ne¬ 
gativ Calendarul popular tot astfel cum avea să influenţeze 
mijloacele mass-media folclorul în secolul al XX-lea. 
Ţinând seama că până în anul 1918 au fost inventariate 450 

1 Pentru a uşura lectura, în text sunt citaţi numai autorii şi anii 
când au fost publicate lucrările sau când s-au făcut anchetele de teren. 
Datele bibliografice complete se găsesc în lista bibliografică de la 
sfârşitul cărţii. 

de colecţii de calendare-almanahuri cu un număr total de 
2192 volume, se poate aprecia că publicarea şi circulaţia 
lor a însemnat un strălucit act de cultură naţională. La 
început, acestea erau nişte manuscrise care cuprindeau 
tabele astronomice privind zilele, săptămânile, lunile, ano¬ 
timpurile şi sărbătorile religioase ale anului, eclipsele de 
lună şi de soare, echinocţiile şi solstiţiile, fazele lunii, pre¬ 
viziuni astronomice şi meteorologice. Conţinutul lor se 
diversifică apoi cu sfaturi practice legate de agricultură, 
creşterea animalelor, meşteşuguri şi apoi cu legende, 
povestiri, zicători, anecdote (Georgeta Răduică, N. 
Răduică, 1918). Majoritatea calendarelor-almanahuri 
aveau caracter compozit, imprimat de scopul propus de 
autori: informare, educaţie, divertisment. întrucât acestea 
erau adesea numite «populare», facem precizarea că terme¬ 
nul indică cui se adresau (poporului) şi larga lor circulaţie 
în masele populare. 

Calendarul popular este o creaţie de excepţie a popo¬ 
rului transmisă din generaţie în generaţie prin canale 
folclorice obişnuite, fără să fi fost vreodată tipărit. Denu¬ 
mirea de Calendar popular exprimă o realitate etnografică 
şi folclorică autentică; el este, într-adevăr, o creaţie 
anonimă, colectivă şi orală. Ca instrument perfecţionat de 
măsurare a timpului, Calendarul popular indica perioadele 
cele mai favorabile începutului activităţilor economice, 
delimita zilele lucrătoare de cele considerate nelucrătoare, 
preciza rangul sărbătorilor şi le individualiza prin diferite 
obiceiuri şi practici tradiţionale de zilele fără sărbători. 
Asemănător celorlalte creaţii folclorice, el are numeroase 
variante, izvorâte din dorinţa agricultorilor, crescătorilor 
de animale, apicultorilor, viticultorilor etc. de a-şi pune de 
acord activitatea cotidiană cu condiţiile climatice determi¬ 
nate, la rândul lor, de latitudinea şi amplitudinea geogra¬ 
fică. De aceea, vorbind despre Calendarul popular avem în 
vedere imensitatea variantelor locale sau zonale exprimată 
de zicala populară: „Câte bordeie, atâtea obiceie“. 

Calendarul popular şi Calendarul Bisericii creştine, 
având scopuri diferite - primul răspundea nevoilor practice 
presante, cel de-al doilea eşalonării ritualului creştin de-a 
lungul anului - au convieţuit peste un mileniu şi jumătate. 
A fost un drum lung, cu influenţe reciproce masive, pe 
parcursul căruia slujitorii bisericii au luptat prin toate 
mijloacele împotriva practicilor şi credinţelor transmise 
prin intermediul calendarului popular. Calendarul creştin 
s-a bazat pe observaţii şi calcule astronomice exacte, ceea 
ce a făcut posibilă preluarea structurii sale numerice, a 
sistemului de corecţie şi a unităţilor de împărţire a timpului 
(zile, săptămâni, luni) de către Calendarul popular. 
Sărbătorile creştine din calendarul ortodox se referă la un 
număr mare de personaje care au avut o existenţă reală sau 
imaginară, canonizate şi împărţite pe grade ierarhice 
(sfinţi, apostoli, cuvioşi, proroci, arhangheli, mucenici). 
Deşi solar, Calendarul bisericesc cu 365 de zile anul 
comun şi 366 de zile anul bisect, face evidente referiri la 
calendarul lunar: în calculul sărbătorilor pascale intră nu 
numai data echinocţiului de primăvară (fenomen 
astronomic solar), ci şi data când astrul selenar ajunge la o 
anumită fază lunară; calendarul este împărţit în unităţi de 
măsură a timpului de origine solară (zilele) şi lunară 
(săptămânile şi lunile) etc. Prin repartizarea calendaristică 
a celor două evenimente fundamentale ale dogmei 
hristologice - naşterea solară (la solstiţiul de iarnă) şi 
moartea urmată de înviere solară (la echinocţiul de 
primăvară) şi lunară (Sinodul ecumenic de la Niceea, ţinut 
în anii 325, fixează Luna Plină) - s-a netezit calea adoptării 
creştinismului atât de adoratorii cultului solar, cât şi de cei 
ai cultului lunar. împăcând în egală măsură adoratorii 
divinităţii solare şi pe adoratorii divinităţii lunare, 
creştinismul a reuşit să devină o religie universală. 




RĂDĂCINI ISTORICE 


Dacă Calendarul şi Panteonul popoarelor legate de 
Carpaţi şi Dunărea de Jos ar fi fost scris în antichitate, 
acestea ar fi scos în evidenţă asemănările şi deosebirile 
dintre două mari civilizaţii ale timpului, una meditera¬ 
neană, greco-romană, care se exprima în piatră (temple, 
statui, cetăţi) şi alta carpatică, geto-dacă, care se exprima 
în lemn şi pământ (cetăţi, stâlpi, temple), în lut ars şi aluat 
copt (figurine antropo-, fito- şi zoomorfe). Panteonul 
românesc este o lume mitică atipică în raport cu panteonul 
greco-roman, alcătuită din divinităţi puţin cunoscute la 
nivelul scrisului, dar foarte active la nivelul culturii orale. 
Mircea Eliade numeşte inspirat această realitatea mitică 
care supravieţuieşte în sud-estul continentului european 
creştinism cosmic. Fără a fi erezie, creştinismul cosmic 
este o liturghie desfăşurată atât sub bolta cerului cât şi sub 
cupola bisericii, care cultivă înţelepciunea de a trăi în pace 
cu semenii şi cu natura personificată din jur. Dumnezeu 
este aproape de oameni, participă la bucuriile şi necazurile- 
lor, îi ajută, îi pedepseşte, stă mai mult cu ei pe Pământ 
decât cu sfinţii în Cer. Din natura personificată şi animată 
cu viaţă (aştrii, fenomenele atmosferice, plantele, vieţui¬ 
toarele) românul şi-a ales mamă, tată, frate, soră, soţie 
postumă, prieteni etc. Unele reprezentări mitice, precum 
stelele de pe cer şi brazii din pădure, se nasc, se căsătoresc 
şi mor o dată cu naşterea, căsătoria şi moartea oamenilor. 
La naşterea unui om apare pe Cer o stea, care-1 însoţeşte ca 
un înger păzitor şi dispare o dată cu el la moarte; răsare un 
brad care va fi tăiat şi pus la căpătâiul mormântului ca soţ 
sau soţie postumă; copilul ursit nefavorabil de Ursitoare 
este închinat bradului, să-i asigure protecţie magică; prin 
cântecele funerare sufletul mortului este sfătuit să se lege 


14 



pe drumul care-1 duce în Lumea de dincolo frate cu lupul 
şi soră cu vulpea sau vidra. împreună cu natura înconjură¬ 
toare, credinciosul se sanctifică atât la Naşterea, Moartea şi 
învierea Mântuitorului, cât şi a Moşului Crăciun, Babei 
Dochia, Căluşului. Cultul Zeiţei Mamă, Gaea, trebuie să fi 
fost foarte puternic de vreme ce românii o invocă şi astăzi 
în cântecele funerare (Cocoş Gaia a cântat / Sufletul i l-a 
luat...), în blestemul A te lua Gaia , în jocurile de copii 
De-a Mama Gaia, în unele colinde etc. 

Această lume uitată, care se legitimează, pentru 
prezent, prin arhetipurile descoperite de etnologi şi, pentru 
trecut, prin vestigiile descoperite de arheologi, a fost nu¬ 
mită de un cunoscut arheolog şi antropolog american de 
origine lituaniană, Marija Gimbutas, Civilizaţia Vechii 
Europe, şi definită ca o entitate culturală cuprinsă între 
6 500 - 3 500 î. H., axată pe o societate matriarhală, 
teocratică, paşnică, iubitoare şi creatoare de artă care a 
precedat societăţile indo-europenizate ...; Trebuie să 
recunoaştem realizările strămoşilor noştri „vechi euro¬ 
peni “ aşa cum au fost: constructori de temple, producători 
de ceramică, admirabil pictată, şi de obiecte de cult 
(Marija Gimbutas, 1988, p. 49-50). Cu argumente şi 
informaţii interdisciplinare (antropologice, lingvistice, 
etnografice) autoarea demonstrează că intr-un larg areal 
geografic axat, în principal, pe Carpaţi şi bazinul inferior al 
fluviului Dunărea, s-a dezvoltat, anterior civilizaţiei antice 
greco-romane şi mitului biblic al Creaţiei Lumii de Zeul 
Tată, un complex cultural şi religios subordonat mitului 
Creaţiei Lumii de Zeiţa Mamă. Contestată de unii, 
aprobată sau trecută sub tăcere de alţii, Marija Gimbutas 
are meritul incontestabil de a face o breşă semnificativă în 
zidul care separă nefiresc civilizaţiile antice legate de 
mare, de cele legate de uscat, de râuri, fluvii şi alte ape 
continentale. Sindromul antichităţii greco-romane, totul 
vine şi pleacă de la grecii antici sau de la romanii civilizaţi 
care au cucerit Dacia locuită de barbari, trebuie depăşit 
prin despletirea, în lumina noilor descoperiri arheologice, 

firului istoric de la cele două capete ale sale: din trecut, de 
unde materialul arheologic al Vechii Europe atestă în 
bazinul inferior al Dunării societăţi agrare paşnice, lipsite 
de fortificaţii elaborate şi arme de luptă, în care rolul prin¬ 
cipal îl jucau femeile, şi din prezent, de unde materialul 
etnografic şi folcloric, aflat oricând la îndemâna specia¬ 
liştilor, îşi revendică autohtonia. 

Arhetipurile Vechii Civilizaţii Europene, prezente în 
limba vorbită (zicale şi proverbe, jurăminte şi blesteme, 
descântece şi vrăji), în cultura populară (sărbători, obice¬ 
iuri, acte rituale, practici magice), în gesturile şi comporta¬ 
mentul oamenilor, pot fi ordonate după diferite criterii: 
geneză, domeniile care le-au conservat, vechime etc. 
Generalizând imensul material documentar până la limita 
admisă ştiinţific, operaţie indispensabilă pentru a cuprinde 
întreaga perspectivă a celor 10 000 de ani de cultură şi 
civilizaţie carpato-dunăreană (mileniile 8 î. H. - 2 d. H.), 
istoria mitică de la Dunărea de Jos a fost împărţită în trei 
mari complexe spirituale: primul este dominat de Zeiţa 
Mamă neolitică (8000 î. H. - 2 500 î. H.); al doilea de Zeul 
Tată (2 500 î. H - anul 0); al treilea de Fiul lui Dumnezeu, 
Iisus (anul 0 -). După un alt criteriu, modul în care şi-au 
imaginat oamenii că arată divinitatea adorată, europenii au 
edificat două lumi materiale şi spirituale inconfundabile: 
una neolitică, geomorfa, având ca model Oul, alta, antro¬ 
pomorfa, Epocile Bronzului, Fierului şi Creştinismului , 
având ca model Omul. Dacă lumea antropomorfă este, în 
mare, cea pe care o cunoaştem, lumea geomorfă o cunoaş¬ 
tem indirect, prin proiecţia în contemporaneitate a arheti¬ 
purilor Vechii Europe: oul şi oala, lutul şi aluatul, pânte¬ 
cele şi grota, divinităţile mumă (Muma Pădurii, Muma 
Caloianului, Muma Ploii, Maica Precesta). Un loc aparte îl 
ocupă zeiţa pasăre în dublă ipostază: dătătoare de viaţă, 
reprezentată de păsările de baltă (raţa, barza, lebăda) şi de 
cele răpitoare de viaţă, reprezentate de păsările prădătoare 
de zi (gaia, corboaica, vulturul) şi de noapte (bufniţa). 

Argumentele paleogeografice atestă, fără nici un du¬ 
biu, că teritoriul intersectat de cursul inferior al fluviului 

Dunărea şi Carpaţii au oferit condiţii excelente de supra¬ 
vieţuire, în primul rând hrană şi adăpost. Dacă marile fluvii 
ale lumii. Nilul, Hindusul, Gangele şi altele, au adăpostit 
mari civilizaţii, bazinul Dunării de Jos nu putea să facă 
excepţie. Repartiţia pe harta Europei a primelor culturi 
neolitice confirmă că Dunărea inferioară este leagănul 
primei sau Vechii Civilizaţii Europene. De pe Dunăre a 
pornit cultura Cârcea (sat în jud. Dolj) care s-a extins în 
Câmpia Olteniei şi a trecut munţii în Transilvania, până la 
Gura Baciului (jud. Cluj). Pe ambele maluri ale fluviului 
s-a dezvoltat, cu 7000 de ani în urmă, pe fondul altei 
culturi dunărene, Schela Cladovei, un adevărat imperiu 
civilizator, cultura Criş-Stareevo. Aceasta s-a extins pe 
Dunăre, în jos, în Oltenia şi Muntenia, şi pe Dunăre în sus, 
în Banat, apoi în Crişana şi Transilvania, a trecut Carpaţii 
în Moldova, până dincolo de Prut alcătuind prima unitate 
culturală şi etnică în spaţiul în care istoria avea să 
consemneze, peste milenii, prezenţa geto-dacilor, strămoşii 
autohtoni ai românilor. Această cultură, Criş-Stareevo, 
spun arheologii pe baza materialului scos la lumina zilei de 
pe întreg teritoriul în care a fost atestată, a constituit baza 
dezvoltării vieţii neolitice pe teritoriul României (C. Preda, 
2000). Panteonul carpatic este alcătuit din reprezentări mi¬ 
tice transmise pe cale orală, în special prin Calendarul 
popular şi Cartea românească a morţilor (Kahane 
Mariana, Georgescu-Stănculeanu Lucilia, 1988). 

Cine nu a citit sau nu a auzit câte ceva despre Cartea 
egipteană a morţilor, ale cărei versete scrise pe papirus şi 
băgate pe sub panglicile mumiilor sau scrise pe pereţii 
mormintelor, a existat în Egiptul antic şi astăzi nu mai 
există? Puţini ştiu însă că a existat şi există o Carte româ¬ 
nească a morţilor nescrisă, cu-texte de iniţiere a sufletului 
pentru drumul mitic ce leagă lumea de aici de lumea de 
dincolo, cântată şi astăzi în zeci de sate de un cor feminin 
în momente şi locuri semnificative ale ceremonialului 
funerar! Mesajele ei, de mare vechime şi tulburătoare fru¬ 
museţe, sunt adresate mortului strigat pe nume (Ion, Vasile 

etc.) sau printr-un nume tabu (Dalbu de Pribeag), zeiţelor 
destinului (Zorilor), soţului sau soţiei postume (bradul, 
suliţa, steagul de înmormântare), substitutelor mortului 
(stâlpul funerar), adăposturilor postume (sicriul, mormân¬ 
tul, cimitirul, pământul), Zeiţei morţii în ipostază de pasăre 
de pradă (gaia, corboaica) şi antropomorfa (Zâna Bătrână, 
Moartea, Maica Precesta, Maica Irodia), ghizilor providen¬ 
ţiali (lupul, vulpea, vidra), vameşilor binevoitori, persona¬ 
jelor psihopompe şi, în final, rudelor mortului din lumea 
de dincolo. Ca dovadă a vechimii, în cântecele funerare 
(Zori, Brad, Cântecul cel Mare, Cântec de priveghi) din 
Cartea românească a morţilor nu apare Iadul, tărâm înfio¬ 
rător atestat de istoria religiilor mult mai târziu. Sufletul 
omului, invizibil şi intangibil, ţine de sacru şi, ca urmare, 
are şi el acces în panteonul divin. Dacă românii şi strămoşii 
lor carpatici au asimilat sacrului aştrii, vietăţile, plantele 
etc., nu puteau să se lase pe ei înşişi în afara paradisului, 
reşedinţa divinităţii adorate. Omul nu intră în panteon cu 
trupul, ci cu sufletul. în drum spre nemurire, sufletul lui 
vizitează mai multe panteonuri (adăposturi): casa copilului 
(placenta), trupul, casa, satul etc., în lumea de aici; sicriul, 
mormântul, cimitirul în lumea de dincolo. Vom prezenta, 
în încheiere, imaginea panteonului lumii de dincolo, aşa 
cum apare în versetele din Cartea românească a morţilor. 

Lumea de dincolo este împărăţia sufletelor, sinonimă 
cu Raiul creştin. în raport cu punctele cardinale, aceasta se 
găseşte spre soare-apune. După scalda rituală şi gătitul 
mortului acesta este orientat, cu picioarele înainte, pe 
direcţia în care trebuie să meargă: est-vest. Oamenii vii 
privesc spre răsărit, oamenii morţi spre apus. Pentru a nu 
rata calea cea bună, indicată de coborâşul Soarelui spre 
apus, morţii se îngroapă întotdeauna după amiază. în 
aceeaşi direcţie mergeau şi sufletele după moarte în peri¬ 
oada Egiptului antic, Indiei vedice, Greciei antice etc. 
Orientarea pe orizontala est-vest este dublată de orientarea 
pe verticala sus-jos. Dupăjinele expresii populare, aceasta 
s-ar afla în al nouălea cer. împărăţia morţilor este, în raport 
cu Pământul, în Ţara de Sus: 

.. Că el astăzi pleacă 
De la el de-acasă 
Şi de la vecini, 

Din Ţara cu doru, 

Să-mi umble cu Domnu, 

Din Ţara de Jos 
Trece în ha de Sus“ ... 

(Zorile din casă, Ursăteşti, jud. Gorj). 

în toate variantele cântecului de Zori, Lumea de 
dincolo este un tărâm liniştit, mirific, cu multe flori. în 
bocetul versificat din Moldova apar codrul şi păsările 
codrului: 

„Să mai zbori din pom în pom 
Şi să vii la noi de dor; 

- Niculai, da un’te duci? 

- Unde-s codrii plini de cuci 
Şi păsările cântătoare 
Şi-apoi ne-ntorcătoare!“ 

(Pârâul Cârjei, jud. Neamţ). 

Sintagmele Dealul cu jocul, Câmp cu jocul, Horă 
mare, Mahalaua noastră, Casă mare, Stol de golumbei 
redau starea generalizată de relaxare din Ţara de Sus şi 
vieţuirea în cete. în Ţara de Sus oamenii sunt grupaţi, ca 
şi în Ţara de Jos, pe familii şi neamuri, pe sate şi părţi de 
sate (mahalale). Astfel, sarcina noului venit de a găsi 
adresele pentru transmiterea mesajelor de la cei vii este 
mult uşurată. Acolo şi aici oamenii îşi au rude, prieteni, 
cunoscuţi. 

3 


„... Ş-acolo la vale 
Este o casă mare 
Cu uşile la vale, 
Fereşti la soare. 

Şi acolo că este 
Mahalaua noastră 

Tineri şi bătrâni 
Şi copilaşi mici. 

Tot cete de fete, 

Pâlcuri de neveste 
Şi de băieţei, 

Ş-or fi şi de-ai mei 
Şi iar să le spui, 

Anume la toţi. 

Că noi îi aşteptăm 
Tot la zile mari, 
în ziua de Joimari, 

Cu ulcele noi. 

Cu haine spălate, 
în lacrimi udate, 

La soare uscate“ ... 

{Zorile din casă, Topeşti, jud. Gorj). 

Este un tărâm edenic, fără ierarhie socială. Oastea de 
acolo nu are steag, stegar, căpitan. Nefericiţi sunt numai 
tinerii necăsătoriţi, călugării, termen ofensator adresat pe 
pământ burlacilor, celor care îşi încheie viaţa fără să-şi 
întemeieze o familie. Aceştia, mărunţei ca fluturii , for¬ 
mează un grup aparte care, aruncând vina pe părinţi, îi 
blestemă că nu i-au căsătorit. în Muntenia se spune frec¬ 
vent despre părinţii cărora le-a murit un flăcău sau o fată 
mare că i-au căsătorit cu pământul. Credinţa că sufletele 
morţilor sunt anunţate că le va sosi o nouă rudă prin trasul 
clopotelor, cântatul cu trâmbiţa de cei de aici este generală. 
De aceea, noii veniţi sunt aşteptaţi ca oaspeţi dragi, Cu 
mese întinse / Şi făclii aprinse. Principalul neajuns al 
Lumii de dincolo este de natură etică acolo lumea este fără 
dor şi fără compasiune, stări sufleteşti lăsate povară 
rudelor de aici. Condiţia pusă Dalbului de pribeag la 
primirea în lumea morţilor este uitarea cu desăvârşire a 
existenţei pământene, a celor dragi. Credinţa în existenţa 
unei Lumi de dincolo este atestată la românii de pretutin¬ 
deni. 

Prin acelaşi fenomen al oralităţii s-a transmis şi 
Calendarul popular. Reprezentările mitice sezoniere care îl 
populează sunt moştenite de la substratul autohton al 
Vechii Europe, trac şi geto-dac, împrumutate şi asimilate 
de la cultele greco-romane şi orientale, dar şi creaţii mitice 
relativ recente, româneşti şi străromâneşti. Indiferent de 
origine, acestea s-au adaptat, uneori sau contopit cu 
creştinismul. După vârsta anului, mare zeu al omenirii, şi a 
metamorfozelor lui calendaristice, sfinţii sunt, de la 1 
ianuarie la 31 decembrie, tineri (Anul Nou, Sânvăsâi, 
Dragobete, Năvalnic, Sântoader, Sângiorz), maturi 
(Sântilie, Sâmedru) şi bătrâni (Moş Andrei, Moş Nicolae, 
Moş Ajun, Moş Crăciun, Anul Vechi). La rândul său, 
Marea Zeiţă şi metamorfozele ei calendaristice se împart, 
începând de la echinocţiul de primăvară, în trei generaţii: 
zeiţe fecioară (Sânzienele, Drăgaica, Lăzăriţele, Ielele, 
Fata Pădurii), zeiţe mumă (Maica Precesta, Maica 
Domnului, Muma Pământului, Muma Pădurii) şi zeiţe 
bătrâne (Sfânta Vineri, Varvara, Dochia). Ele îşi fac apa¬ 
riţia, când şi când, în peisajul spiritual contemporan: li se 
aduc ofrande, adesea sângeroase (porcul la Crăciun, mielul 
la Sângiorz, berbecul la Sâmedru), sunt respectate şi 
temute precum sfinţii în zilele de celebrare (Rusaliile, 
Căluşul, Filipii, Ziua Ursului), invocate pentru rezolvarea 
unor probleme presante (Paparuda şi Caloianul în verile 
secetoase, Maica Precesta, Sânicoară pentru căsătoria 
fetelor, Sânvăsâi şi Sântandrei pentru aflarea ursitei etc.). 
Zilele dedicate plantelor, animalelor, păsărilor şi reptilelor 
corespund cu bioritmurile lor de reproducere: Nunta 
Urzicilor (joia din Săptămâna Patimilor sau, în alte zone, 
Duminica Floriilor) este ziua când înfloreşte cea mai 
folositoare buruiană pentru om, urzica, nemaifiind bună de 
mâncat; Ziua Cucului la Blagoveştenie sau Bunavestire (25 
martie, în imediata apropiere a echinocţiului de primăvară) 
când începe cucul a cânta; Sânzienele sau Drăgaica (24 
iunie, solstiţiul de vară), ziua când înfloreşte planta cu 
acelaşi nume, substitut fitomorf al zeiţei agrare în 

Panteonul românesc; împuiatul Urşilor sau Macavei (1 
august), ziua dedicată împerecherii urşilor în vederea 
reproducerii); Ziua Şarpelui (14 septembrie, în imediata 
apropiere a echinocţiului de toamnă) când reptilele se re¬ 
trag în adăposturile subterane; Nunta Oilor sau Năpustitul 
Berbecilor la Vinerea Mare (14 octombrie) sau Arhan¬ 
ghelii (8 noiembrie) când se slobozesc berbecii în turma 
oilor pentru împerechere; Filipii de Toamnă (mijlocul lunii 
noiembrie), la începutul perioadei de împerechere a lupi¬ 
lor; Stretenia (2 februarie), când se crede că fată ursoaica 
iar ursul iese din bârlog să-şi vadă umbra etc. Spre deose¬ 
bire de Calendarul bisericesc care dedică toate zilele anului 
solar Sfintei Treimi (Tatălui, Fiului şi Sfântului Duh), 
Fecioarei Maria şi câtorva mii de personaje cu existenţă 
reală sau imaginară, canonizate şi împărţite pe grade ierar¬ 
hice, şi de Calendarul civil care este un simplu tabel al zile¬ 
lor lucrătoare sau nelucrătoare, grupate pe luni şi săptă¬ 
mâni, Calendarul popular este deschis tuturor personifi¬ 
cărilor naturii cu chip de om, pom, plantă, animal, pasăre, 
reptilă. 

Panteonul carpatic, dovadă a vechimii lui, are legă¬ 
turi nu numai cu cel greco-roman, decadent încă de la 
scrierea lui în antichitate, cu zei imorali, puşi pe înşelătorii, 
trădări şi incesturi, ci şi cu panteonul Indiei antice, care a 
fascinat mari spirite româneşti (Eminescu, Brâncuşi, 
Coşbuc, Eliade). Adesea, pe pământul carpatic zeii indieni 
se numesc şi îşi îndeplinesc atribuţiile lor de acasă: zeul 
Universului Shiva, în colindul de Crăciun Siva, zeul pluvio¬ 
metric Rudra, în ceremonialul Paparudei, zeul morţii Iama, 
invocat în unele expresii româneşti (a da Iama în păsări, în 
vite, cu sensul de moarte), zeul atmosferic Vayu în 
personificările româneşti ale aerului în mişcarea (vânt, 
viscol, vârtej, vijelie), sacrificiul vacii, mai rar al altui 
animal, atestat frecvent în Cartea românească a morţilor. 

Structura sanctuarelor dacice şi conceptele care au 
stat la baza edificării şi funcţionării lor drept calendare ar 
confirma afirmaţiile unor scriitori antici referitoare la 

preocupările astronomice ale dacilor. Evidenţa scurgerii 
timpului, marcarea zilelor pe piesele care compun 
sanctuarele şi corecţiile realizate la încheierea unui anumit 
număr de ani erau efectuate, fără îndoială, de un mic număr 
de oameni iniţiaţi în tainele astronomiei. Apartenenţa de 
castă a cunoştinţelor astronomice şi manipularea lor în 
scopuri sociale, speculându-se teama firească a oamenilor 
faţă de unele fenomene cosmice, cum ar fi de pildă eclip¬ 
sele de soare, au dus, firesc, la sacralizarea calendarelor. 
Funcţia de calendar a întregului complex de sanctuare de la 
Sarmisegetusa este confirmată de studiile arheologice şi 
analizele matematice, ca şi de ridicările topografice care au 
vădit orientările astronomice exacte ale pieselor compo¬ 
nente. Identificarea direcţiilor de orientare a pietrelor în 
raport cu echinocţiile şi solstiţiile este încă un argument că 
dacii aveau vaste cunoştinţe astronomice ce le permiteau 
să întocmească calendare precise (Teodorescu, Chiş, 1982, 
p. 54). 

Imediat după cucerirea Daciei de către romani, colo¬ 
niştii au impus, o dată cu administraţia, calendarul imperial 
cu început de an la 1 ianuarie. Romanii au lichidat sau au 
prigonit tagma preoţească a dacilor care era iniţiată în 
probleme astronomice şi calendaristice. Dominaţia lor în 
Dacia a fost suficient de lungă pentru ca autoritatea admi¬ 
nistrativă şi militară să generalizeze calendarul oficial. 
Totuşi, acesta trebuie să fi prezentat, mai ales în masele 
largi populare, elemente diferenţiate faţă de calendarul 
standard al Romei. în mileniul întâi al erei noastre au avut 
loc prefaceri de referinţă pentru istoria şi cultura româ¬ 
nească: zămislirea poporului şi a limbii române, asimilarea 
unor elemente culturale de la popoarele cu care autohtonii 
au venit în contact, adoptarea creştinismului, înlocuirea 
ritualului funerar de incinerare şi revenirea la cel de înhu¬ 
mare etc. Cercetările din ultimele decenii, bazate pe noi 
descoperiri şi determinări de materiale arheologice, exclud 
cu desăvârşire caracterizările făcute, uneori interesat, aces¬ 
tei perioade prin formulări nihiliste de genul: „vid istoric“, 

„hiatus istoric' 1 , „gol istoriografie", „mileniu negru", 
„enigmă istorică" şi altele. Problema acestui mileniu, care 
debutează cu hotărârea împăratului roman Domitius 
Aurelianus de a abandona Dacia, este de acum rezolvată cu 
ajutorul documentelor arheologice scoase la lumina zilei 
din solul fostei provincii romane care dezvăluie modul de 
viaţă, material şi spiritual, al populaţiei locale romanizate. 

Calendarul popular, alături de alte creaţii de excepţie 
ale culturii populare, are profunde semnificaţii pentru civi¬ 
lizaţia şi cultura româneaseă. El este un document preţios 
pentru teza istorică, deja demonstrată, a autohtoniei şi per¬ 
manenţei poporului român pe teritoriul carpato-ponto-da- 
nubian. 



SINCRETISM PĂGÂNO-CREŞTIN 


Făcând un bilanţ al sărbătorilor creştine şi necreştine 
culese de etnografi şi folclorişti la sfârşitul secolului al 
XlX-lea şi începutul secolului al XX-lea, Tudor Pamfile 
scria în anul 1914 despre „ştearsa faţă creştinească ce o au 
toate sărbătorile noastre, chiar şi acelea al căror nume ni 
1 -a dat biserica; însă ca datină şi literatură orală, poporul a 
împrumutat de la biserică foarte puţin“ (Pamfile, 1914, p. 
224). Imaginaţia populară a acţionat mai puţin asupra 
evangheliilor, care erau complet străine de viaţa cotidiană, 
în schimb, biografiile sfinţilor, ascultate de popor la bise¬ 
rică sau citite de cunoscătorii slovelor, au fost trecute prin 
filtrul gândirii populare şi transmise apoi pe cale orală. 
Expuse monoton în cărţile bisericeşti, pe acelaşi tipic, cu 
multe nume străine onomasticii româneşti, greu de memo¬ 
rat, cu minunile incredibile puse pe seama lor, aceste 
naraţiuni au fost transformate într-un număr impresionant 
de povestioare. Poporul a schimbat, înainte de toate, nu¬ 
mele unor personaje preluate din calendarul bisericii creş¬ 
tine: Sfântuleţul, Baba Dochia, Ioan Fierbe-Piatră, 
Constandinu Puilor etc. Pe alţii i-a retrogradat prin elimi¬ 
narea atribuţiilor specifice ierarhiei creştine (sfânt, arhan¬ 
ghel, mucenic, martir), numindu-i ca pe oamenii de rând: 
Sava, Foca, Tudose. Considerând că meritele lor sunt mult 
prea mici pentru locul ocupat în calendar, poporul i-a făcut 
răspunzători de hrana animalelor şi fiarelor sălbatice, de 
căsătoria fetelor, de înffunzirea şi desfrunzirea codrului şi 
multe altele. Pentru cei vechi era greu de înţeles că acelaşi 
personaj putea să dea concomitent ploaie pentru recolte ca 
să-i împace pe agricultori, soare pentru coacerea strugu¬ 
rilor ca să-i împace pe viticultori, vânt pentru punerea în 
mişcare a morilor ca să-i împace pe morari etc. Ar fi 

însemnat să avantajeze pe unii şi să-i dezavantajeze pe 
alţii. Iată de ce, pentru acele vremuri străvechi, o singură 
dorinţă sau un singur izvor de nădejde nu a fost suficient. 
Mai potrivită s-a dovedit credinţa în „sfinţii 44 (zeii) spe¬ 
cializaţi, păstraţi de memoria poporului. Compromisul a 
fost uşor de realizat: Calendarul popular a păstrat, în gene¬ 
ral, data de sărbătorire a sfinţilor creştini, dar le-a adăugat 
unele din atribuţiile zeilor păgâni. Astfel, Sântilie alungă 
pe diavol cu biciul de foe, Sânpetru de lamă şi Sântandrei 
apără vietăţile sălbatice, în special lupii, Maica Precesta şi 
Varvara ajută fetele la măritat şi femeile la naştere, 
Sânpetru de Vară ţine cheile raiului, Sânnicoară sare în aju¬ 
torul pescarilor şi a celor care călătoresc pe ape, salvân- 
du-i de la înec etc. Aceste atribuţii erau însă în opoziţie cu 
dogma creştină monoteistă şi submina autoritatea lui 
Dumnezeu, care se vedea nevoit să-şi împartă puterea cu 
sfinţii, deveniţi peste noapte nişte semizei. în unele le¬ 
gende şi tradiţii populare sfinţii (zeii) din calendarul popu¬ 
lar se revoltă împotriva stăpânului, sprijină forţele male¬ 
fice, întreprind acţiuni care nu pot fi stăvilite de forţa 
Atotputernicului, precum Simion Stâlpnicul. Conform 
unor tradiţii, Simion Stâlpnicul ar ţine vânturile într-un 
butoi pentm a le da drumul când crede el de cuviinţă. 
Odată, supărat pe Dumnezeu, care i-a luat unicul copil, a 
legat vânturile spunând: „Mi-ai luat tu copilul, n-am să mai 
dau nici eu vânt la lume! 44 . Trimite Dumnezeu vorbă prin 
alţi sfinţi, dar răspunsul rămâne acelaşi: „Nu m-a ascultat 
pe mine când l-am rugat să nu-mi ia copilul, nu am să-l 
ascult nici eu!“. Pe pământ se înmulţiseră bolile, oamenii 
mureau pe capete „căci vântul e ca o scăldătoare, curăţă 
totul 44 . Pentru a-1 convinge să dea drumul vântului. 
Dumnezeu cere ajutor tuturor vieţuitoarelor. Vine şi rândul 
cocoşului să intervină pe lângă stăpânul vânturilor: 

- De ce nu dai drumul vântului, Sfinte Simioane, căci 
uită-te ce rău e pe lume! 

- Nu dau pentru că mi-a luat Dumnezeu copilul! 

- Ce poznaş eşti! Dar mie câţi copii mi-a luat 
Dumnezeu? Ce ar mai fi să mă necăjesc şi eu ca dumneata? 
Dacă moare unul, fac altul pe loc! şi ia un pui şi-i suceşte 
gâtul. 

Sfântul Simion se uită la cocoş, se luminează la faţă 
şi îi răspunde: 

- Ce bine zici, de nimeni n-am ascultat, dar pe tine 
am să te ascult. 

Şi a dat drumul la vânt. De şapte ani, cât a jălit el 
copilul, nu fusese vânt prin lume. De aceea când moare 
cineva se jeleşte şapte ani şi apoi se uită. Dumnezeu l-a 
chemat la dânsul şi i-a spus: 

- Pentru că mi-ai făcut un aşa bine, îţi dau voie să ţii 
40 de găini şi prin sat să umbli. 

Şi de atunci, spune tradiţia, e cocoşul aşa de voinic şi 
de drag găinilor" (Ghinoiu, 2000, p. 167). 

Ca atare, diferenţa dintre Calendarul creştin şi Calen¬ 
darul popular este uşor de sesizat: primul este un instru¬ 
ment al religiei monoteiste creştine, al doilea o sinteză spi¬ 
rituală a credinţelor politeiste păgâne. 

Creştinismul a înlocuit unele din credinţe păgâne re¬ 
curgând la compromisuri şi învoieli tacite. în Occident, cu 
toată înverşunarea cu care s-au manifestat slujitorii cultului 
creştin faţă de încercarea poporului de a păstra sărbătorile 
prestigioase anterioare, creştinii şi păgânii au ajuns la 
numeroase înţelegeri privind zilele calendarului. Tertulian 
face cunoscut că, pe vremea lui, sărbătoarea iernii, Bruma, 
era respectată de cei mai mulţi creştini, şi că preoţii tunau 
şi fulgerau împotriva credincioşilor care ţineau sărbătoarea 
Darurilor (1 ianuarie), sărbătoarea Matroanelor (1 martie), 
Satumaliile, Sărbătoarea Părinţilor (22 februarie). Astfel 
de sărbători îi apropiau pe creştini şi păgâni prin sensul lor 
omenesc şi împăciuitor. Ele nu pomeneau numele vreunui 
zeu roman şi nici nu conţineau elemente potrivnice noii 
dogme, ci se refereau la două domenii neutre: obiceiurile 
de familie şi obiceiurile calendaristice (Candrea, 1928, p. 
113). încercarea de împăcare şi neutralizare a sărbătorilor 

a eşuat însă o dată cu hotărârea luată de împăratul Teodosiu 
de a suprima în întregime calendarul public al Romei, 
începând cu anul 383, acesta a fixat, prin ordonanţă împă¬ 
rătească, numai câteva sărbători: Calendele lui Ianuar, du¬ 
minicile, Paştele, ziua naşterii principelui şi a urcării lui pe 
tron, aniversarea întemeierii Romei şi^ a Constantinopo- 
lului. Efectul nu a fost însă cel aşteptat. în această confrun¬ 
tare a credinţelor vechi şi noi „preoţii se luptă din răsputeri 
cu îndărătnicia poporului, dar în zadar. Şi atunci, biserica, 
obosită de luptă, se văzu silită să cadă la învoială. Primi în 
noul calendar multe din sărbătorile pe care poporul stăruia 
să le păstreze din cultul străvechi, dar le botează altfel. A 
păstrat sărbătoarea, adică ziua în care se serba ceva din 
cultul păgân, dar alungă numele zeului căruia sărbătoarea 
îi era consacrată şi îl înlocui cu un eveniment de esenţă 
creştină. In felul acesta, biserica adoptă tot ce se mai păstra 
în popor din cultul păgân“ (Candrea, 1928, p. 112). în noua 
strategie adoptată de biserică, două soluţii au fost mai 
importante: 

- Biserica a adoptat data sărbătoririi păgâne, dar a 
pus în locul acesteia o sărbătoare creştină. De pildă, în 
îocul sărbătoririi Părinţilor, zi când părinţii se adunau ca să 
cinstească moşii şi strămoşii, a fost instalată o sărbătoare 
nou creată, şi anume aşezarea în scaun a Sf. Petru. Eşecul 
a fost total pentru că poporul, deşi a adoptat noua denumire 
a sărbătoririi, a celebrat în continuare, vechea sărbătoare. 
Aşa cum o să constatăm pe parcursul lucrării, majoritatea 
sărbătorilor din Calendarul popular care păstrează nume 
creştin au cu totul alt sens decât cel din Calendarul 
bisericesc. în unele situaţii rocada sărbătorilor păgâne cu 
cele creştine a fost ceva mai inspirată: în locul sărbătorii 
solstiţiale a Soarelui, ziua naşterii lui „Sol Invictus“, cele¬ 
brată la 25 decembrie, a fost introdusă Naşterea Domnului, 
denumită de carpato-dunăreni Crăciun. Un document 
sirian este semnificativ pentru acele vremuri de înlocuire a 
unui sistem religios politeist cu unul monoteist creştin: 
„Creştinii participau la sărbătorile şi veseliile Soarelui. 

Observând aceasta, părinţii bisericii hotărâră să aşeze în 
această zi naşterea Mântuitorului" (Candrea, 1928, p. 114); 

- în multe cazuri, biserica a adoptat nu numai data 
calendaristică a sărbătorii precreştine, ci şi practicile 
efectuate cu acea ocazie. Astfel, la 25 aprilie, la Rogigalia, 
când se aduceau jertfe şi se făceau rugăciuni pentru pros¬ 
peritatea semănăturilor, preoţii creştini ieşeau şi ei în câmp 
pentru ocrotirea semănăturilor. Mai târziu, această sărbă¬ 
toare a fost mutată de biserică în a cincia duminică după 
Paşte, iar la români cu încă douăsprezece zile mai târziu, în 
sâmbăta Rusaliilor (Candrea, 1928, p. 124). în această 
categorie de adoptare creştină a obiceiurilor precreştine 
mai pot fi amintite celebrarea naşterii Sf. Ioan Botezătorul 
la solstiţiul de vară, când poporul sărbătorea Sânzienele 
sau Drăgaica, reprezentări mitologice cert precreştine, apoi 
ziua Sf. Trifon, care e corespondentul românesc al 
Lupercaliilor romane etc. 

Aşa cum creştinismul a transformat la început tem¬ 
plele păgâne în biserici prin simpla schimbare a denumirii, 
tot aşa a schimbat mai târziu poporul sensul sărbătorilor şi 
ceremoniilor. Atribuţiile zeilor mari le-a preluat Dumne¬ 
zeu, în timp ce atribuţiile mai mici au fost rezervate divini¬ 
tăţilor păgâne protectoare ale câmpului, vitelor, caselor etc. 
Procesul completării Calendarului popular cu sfinţi îmbră¬ 
caţi în haine păgâne şi cu zei îmbrăcaţi în haine creştine, ca 
şi împărţirea atribuţiilor după rang, vârstă, ţinere (sărbă¬ 
torirea mai mult sau mai puţin fastuoasă) a fost de lungă 
durată şi mult complicată de influenţele spirituale primite 
de la popoarele învecinate sau mai îndepărtate. Din Calen¬ 
darul bisericesc, suprapopulat cu sfinţi şi martiri. Calen¬ 
darul popular a preluat numele acelor sărbători care coinci¬ 
deau, ca dată, cu manifestarea unor fenomene cosmice 
(echinocţiile şi solstiţiile) şi terestre (momente importante 
din ciclul bioîogic al plantelor şi animalelor, începutul sau 
sfârşitul unor activităţi productive). 

Pentru tema dezbătută prezintă interes şi modul con¬ 
cret în care biserica a reuşit să acopere cu sfinţi şi sărbători 

zilele anului. înainte de creştinizare, în antichitatea deca¬ 
dentă, asistăm la o „eroizare“ a calendarului, prin înlo¬ 
cuirea divinităţilor locale, care luaseră locul marilor zei, 
dispăruţi din amintirea poporului, cu eroi. în Grecia, ado¬ 
rarea acestor eroi a atins proporţii nebănuit de mari datorită 
oracolului din Delfi. Pitia, consultată în situaţii critice, 
recomanda adorarea personajelor din istoria legendară, dar 
decreta şi noi eroi, adică canoniza personaje reale sau 
contemporane a căror moarte a fost însoţită sau urmată de 
fapte extraordinare (Rahde, 1985, p. 138-143). Apropierea 
care se face în acest sens între oracolul din Delfi şi Sfântul 
Scaun este justificată: „Apollon, reprezentat prin Pitia, 
crea zei si eroi după cum papa crea sfinţi. Şi unul şi altuî 
erau infailibili 44 (Candrea, 1928, p. 115). în timpul 
dominaţiei romanilor numărul eroiîor creşte, dar decreta¬ 
rea lor nu mai este făcută pe cale religioasă, ci de puterea 
civilă, prin votul senatului, pentru unul sau altul din 
candidaţii-eroi. Instaurarea creştinismului a impus, fireşte, 
curăţirea calendarului de eroii păgâni şi înlocuirea lor cu 
sfinţi şi martiri. începe astfel un proces complex pentru 
canonizarea sfinţilor şi înlocuirea zeilor şi eroilor păgâni 
repartizaţi pe cele 365 de zile ale anului. Mulţi dintre sfinţii 
calendarului îşi au originea în religiile anterioare: în 
mozaism (Sf. Ilie, Sf. Elisei, Sf. Samson), în politeismul 
greco-roman (zeul comerţului la greci Hermes şi Mercur la 
romani au devenit două personaje creştine, Sf. Hermes şi 
Sf. Mercur), în budism (Budha-Botistava devine Sf. 
Ioasaf). Personajele întâlnite în paginile Noului Testament 
(Petru, Pavel, Matei, Luca, Ioan etc.), ca şi unele persoane 
sanctificate (împăratul Constantin şi mama sa au devenit 
Sf. împăraţi Constantin şi Elena) au ocupat locuri de cinste 
în calendarul popular (Georgescu, 1975, p. 46-47). Nu o 
dată s-a abdicat de la criteriile de canonizare, fiind decre¬ 
taţi sfinţi personaje care n-au existat (Sf. Viar) sau care 
n-ar fi meritat o asemenea cinste (Sf. Eudochia devenită la 
noi Baba Dochia). Aceasta este situaţia sfinţilor recunos¬ 
cuţi de biserică. Calendarul popular are însă şi personaje 

care nu au nimic de-a face cu sfinţii creştini: Rusaliile (zâ¬ 
nele rele care pocesc oamenii), Joimăriţele (personaje 
feminine supranaturale care pedepsesc fetele şi femeile ce 
nu şi-au tors cânepa până la Joimari), Sântoaderul 
(reprezentare mitologică hipomorfă care pedepseşte fetele 
care se strâng în şezători sau ies în uliţă în serile Săptă¬ 
mânii Caii lui Sântoader) etc. în afara acestora poporul a 
mai creat sfinţi ce reprezintă zilele săptămânii (Sf. 
Duminică, Sf. Luni, Sf. Miercuri, Sf. Joi, Sf. Vineri, excep¬ 
ţie făcând zilele de marţi şi sâmbătă, dedicate morţilor), 
lunile anului (Mărţişor, Prier, Brumar). 

în Calendarul popular puterea era atribuită nu numai 
forţelor benefice, aşa cum se petrec lucrurile în Calendarul 
bisericesc, ci şi forţelor şi personajelor malefice. Alţi 
„sfinţi“ precum Baba Dochia, care aduce vreme urâtă la 
începutul lunii martie, Sf. Petru de lamă, care oferă lupilor 
hrană abundentă constând din animale şi vieţi omeneşti 
erau respectaţi mai mult decât alte personaje calenda¬ 
ristice. Credinţele străvechi, anterioare creştinismului, şi 
experienţa practică unde binele şi răul coexistă, şi-au pus 
puternic amprenta asupra culturii populare româneşti, în 
special asupra obiceiurilor calendariatice. Timpul calenda¬ 
ristic este dominat de aceste forţe care îşi împart echitabil 
zilele, săptămânile, lunile şi anotimpurile anului. Astfel, 
cele benefice patronează ziua (lunea, miercurea, joia, vine¬ 
rea, duminica) şi vara, cele malefice devin puternice noap¬ 
tea (marţea, sâmbăta) şi iama. Primele sunt simbolul lumi¬ 
nii, al căldurii, vieţii şi fertilităţii, celelalte reprezintă 
întunericul, frigul, moartea şi sterilitatea. Calul, în primul 
caz, lupul în al doilea, sunt animalele-totem care aveau în 
stăpânire timpurile „bune“ şi timpurile „rele“ ale anului, 
întrucât acest dualism al puterii va apărea frecvent în pagi¬ 
nile cărţii, o paranteză asupra originii lui se impune a fi 
făcută de la bun început. într-o legendă cosmogonică care 
a circulat sub forma mai multor variante, protagoniştii 
binelui şi răului, Dumnezeu şi Dracul, se hotărăsc să zi¬ 
dească pământul pe oglinda nemărginită a apelor: 

„înainte de facerea lumii, când nu era nici pământ, 
nici soare, nici lună, nici stele ca acum, nu se vedea decât 
o apă nemărginit de mare pe care umblau, încoace şi în¬ 
colo, Dumnezeu şi Dracul. Şi Dracul îi zicea lui 
Dumnezeu, de câte ori vorbea cu dânsul, Fârtate, iar 
Dumnezeu îi zicea Nefârtate. Săturându-se de a tot umbla 
pe apă, fără a se putea odihni undeva, Dumnezeu se hotă¬ 
răşte să facă Pământul. 

- Ştii ce, măi Nefârtate? 

- Ce este Fârtate? 

- Du-te în fundul mării şi adu-mi de acolo un pumn 
de sămânţă de pământ, ca să facem un pătişor unde să ne 
putem odihni. Dar nu uita că trebuie să rosteşti că îl aduci 
în numele meu, al Domnului. 

Dracul se repezi în fundul apelor, luă un pumn de 
pământ, dar nu în numele lui Dumnezeu, ci în numele lui. 
Ajungând însă la suprafaţă, văzu cu ciudă că nu are nimic, 
căci apa îi spălase tot pământul din pumn. Dumnezeu îî 
mustră că n-a făcut cum îi poruncise, iar Diavolul se băgă 
a doua oară în apă. Dar nici de data aceasta nu izbuti să 
aducă pământ, căci tot nu se înduplecase să rostească nu¬ 
mele Domnului. Abia a treia oară, după ce era să se înece, 
văzând că nu poate să aducă pământ în numele lui, făcu 
cum îi poruncise Dumnezeu şi putu aduce puţin lut sub 
unghii. Scoţându-1 de acolo cu un pai, Dumnezeu face din 
acest lut o turtiţă, o pune în palmă, suflă peste ea şi capătă 
o bucată de pământ cât un pat. 

- Acum avem pământ pe ce să ne culcăm la noapte, 
zice Domnul, şi amândoi se întind să se odihnească. Dia¬ 
volul, crezând că Dumnezeu a adormit, şi vrând să rămâie 
singur pe pământ, îl apucă de un picior şi începe să-l tragă 
în dreapta şi în stânga, în sus şi-n jos pe acel pătişor, cu 
gând să-l arunce în apă şi să-l înece. Dar cu cât îl trăgea, 
cu atât pământul se întindea mai mult şi astfel crescu 
mereu până se făcu aşa de mare cum îl vedem astăzi“ 
(Candrea, 1928, p. 59—60). între mitul genezei din legen¬ 
da noastră populară, unde pământul a fost creat de două 

forţe, şi relatarea biblică a creaţiei, unde lumea a fost 
plămădită de o singură forţă supremă, există o diferenţă de 
mari proporţii impusă de o gândire religioasă diametral 
opusă: politeistă într-un caz, monoteistă în celălalt. Din 
lupta şi colaborarea lor şi a personajelor mitice subordo¬ 
nate rezultă, în final, unitatea anului calendaristic. 

Originea acestei legende despre geneză 1. A. Candrea 
o caută în cultura indiană şi iraniană, adică în spaţiul spiri¬ 
tual care a dat naştere la mai multe secte religioase. Una 
dintre acestea, secta bogomilică, a fost activă şi în Balcani, 
influenţând, probabil, şi cultura populară românească 
(Candrea, 1928, p. 60-64). După Lucian Blaga, doar un 
strop de cuget îndrăzneţ şi liber a lipsit ca poporul român 
să transforme acest principiu dual vehiculat în Asia, 
Europa, America de Nord într-o învăţătură despre fiinţa de 
natură atât divină, cât şi demonică, despre Prundul din care 
au crescut cei doi fraţi, Fârtate şi Nefârtate, care au făcut 
lumea: „Lumea şi toate vietăţile sunt un produs, în parte de 
colaborare, în parte de concurenţă între cei doi. Colabora¬ 
rea apare desigur viciată şi măcinată de intenţiile lui 
Nefârtate. Totuşi, puterile magice ale lui Fârtate, intenţiile 
şi faptele lui Nefârtate îşi pierd ascuţişul, întorcându-se 
spre bine. Colaborarea există şi dă roade în fel şi chip. 
Fârtate vrea să facă mereu binele. Nefârtatele aspiră, ambi¬ 
ţios şi pizmaş, să facă şi el ceva, dar nu izbuteşte decât să 
îngâne în rău cele bune ale lui Fârtate“ (Blaga, 1972, p. 
211). Ingenios şi neastâmpărat, inventează, din joacă sau 
din întâmplare, din proprie iniţiativă sau la sugestia 
Fratelui (Dumnezeu), lucrurile, plantele şi animalele de pe 
pământ. Frate dintr-un început cu Dumnezeu, a contribuit 
la zidirea Pământului şi facerea Lumii. Este puternic dar 
mai puţin inteligent ca Dumnezeu. Creaţiile lui rămân 
neterminate, nu ştie cum să le folosească sau le foloseşte în 
scopuri distructive: construieşte casa fără ferestre şi cară 
cu poala lumină în interior, inventează ciurul să care apa, 
se căzneşte să încalţe amândouă picioarele într-o singură 
ciubotă. Adesea, creaţiile lui sunt preluate de Dumnezeu 

care le găseşte întrebuinţarea cuvenită (oala, casa, ciubota) 
sau creează, luându-se la întrecere, animalele, plantele 
obiectele de pe pământ: el face capra, Dumnezeu oaia; 
construieşte cârciuma. Dumnezeu Biserica; inventează 
tutunul şi ţuica, Dumnezeu tămâia şi vinul. Obârşia celor 
mai importante fiinţe şi lucruri de pe pământ este atribuită 
lui Nefârtate, dar fiecare creaţie a lui are câte un cusur 
reparat de intervenţia lui Fârtate. 

Făcând abstracţie de caracterul amuzant al 
legendelor cosmogonice româneşti şi cunoscuta fantezie a 
ţăranului predispus să caracterizeze binele în opoziţie cu 
răul, în probleme cu adevărat vitale, de pildă obţinerea 
hranei, cele două forţe, indiferent de semnul pozitiv sau 
negativ pus în faţa lor, erau respectate şi celebrate în 
Calendarul popular la date semnificative ale activităţii 
umane. 



NATURĂ ŞI CULTURĂ 
ÎN CALENDARUL POPULAR 


Pentru descifrarea Calendarului popular am utilizat 
două „arhive“ neconvenţionale: cadrul natural, cu cele 
două componente ale sale (telurică şi cosmică) şi cultura 
populară, în special obiceiurile şi tradiţiile calendaristice. 

Elementele cadrului natural au suferit în ultimele 
două milenii schimbări nesemnificative. Ca urmare, por¬ 
nind de la condiţiile geografice aşa cum se prezintă ele 
astăzi, putem să urmărim diacronic mijloacele şi tehnicile 
prin care omul s-a pus de acord cu mediul înconjurător. 
Instrumentul de mediere între om şi natură a fost, din 
totdeauna, calendarul, spectaculoasă descoperire a socie¬ 
tăţii umane. Răsăriturile şi asfinţitul soarelui, succesiunea 
zilelor cu nopţile, a verilor cu iernile, a sezoanelor ploioase 
cu cele secetoase etc. au rămas neschimbate de-a lungul 
secolelor care ne despart de moşii şi strămoşii noştri. Cerul 
şi podoabele lui (Soarele, Luna, stelele, constelaţiile) 
aveau aceeaşi înfăţişare şi aceeaşi mişcare ciclică pe firma¬ 
ment, iar plantele şi animalele aceleaşi cicluri biologice şi 
de reproducţie. Indiferent de reprezentările spirituale şi 
simbolurile create în jurul fenomenelor terestre şi cosmice, 
oamenii au fost constrânşi să ţină seama de ele la întocmi¬ 
rea calendarelor. Din acest motiv, datele oferite de geogra¬ 
fie, astronomie şi biologie simt indispensabile pentru des¬ 
cifrarea calendarului autohton. Dacă principala funcţie a 
calendarului a fost planificarea activităţilor economice de 
pe urma cărora oamenii îşi câştigau existenţa, putem efec¬ 
tua un raţionament simplu: dacă cunoaştem ocupaţiile stră¬ 
vechi, dependente de condiţiile naturale, acestea ne pot 

oferi elemente preţioase pentru reconstituirea Calendarului 
popular. Este vorba deci de ceea ce matematicienii numesc 
o regulă de trei simple: dacă cunoaştem ocupaţiile stră¬ 
vechi dependente de ritmurile naturii, pe de o parte, obice¬ 
iurile şi sărbătorile sezoniere, pe de altă parte, putem să 
aflăm necunoscuta care este în cazul de faţă Calendarul 
popular. 

Documentele istorice şi arheologice înfăţişează 
caracterul complex al economiei geto-dacilor, care culti¬ 
vau grâul, secara, meiul, plantele textile, creşteau vite 
mari, ovine, caprine, porcine. Calul ocupa un loc privile¬ 
giat în economia lor, întrucât era folosit nu numai la 
transport, ci şi în tehnica de luptă. Dintre ocupaţiile anexe 
ce le suplineau pe cele agrare şi pastorale, documentele 
amintesc vânătoarea, pescuitul, albinăritul şi diferite 
meşteşuguri (Vulpe, 1972, p. 74). în perioada romană eco¬ 
nomia a crescut în complexitate datorită extinderii plan¬ 
taţiilor viţei de vie şi a livezilor de pomi fructiferi, dezvol¬ 
tării fără precedent a mineritului, apariţiei de noi meşte¬ 
şuguri (Vulpe, 1972, p. 110). La părăsirea Daciei de către 
romani, mineritul, schimbul de produse (trocul) şi negoţul 
au fost supuse unui declin spectaculos, în timp ce agricul¬ 
tura şi creşterea animalelor devin tot mai dependente de 
capriciile naturii. Cu alte cuvinte, calendarul locuitorilor 
care au înfruntat vitregiile istoriei în Dacia post-romană 
trebuia adaptat pentru a răspunde unor noi necesităţi prac¬ 
tice (agrare, pomi-viticole, pastorale, apicole) şi rituale. 
Concordanţa între reperele cosmice, terestre, biologice şi 
sociale cu Calendarul popular va face însă obiectul unui 
capitol aparte. 

Cele mai vechi calendare sunt opera atât a agricul¬ 
torilor şi păstorilor, cât şi a preoţilor şi astronomilor. Ca 
urmare, tehnica, ştiinţa şi religia sunt profund implicate în 
calendarul nostru popular. Ideologia religioasă existentă în 
Dacia romană cuprindea numeroase elemente cosmopolite. 

Divinităţile adorate erau de origine italică (Jupiter, 
Optimus Maximus, Iunona, Minerva, Mercur, Apolo, 
Diana, Venus, Marte, Liber - Libera, Silvanus, Hercule), 
după care urmează, în ordinea frecvenţei lor, cele orientale 
aduse de soldaţi şi negustori din Asia Mică, Siria, Egipt 
(Mithra, Cybele, Isis, Seraphis, Dollchenus), elene (cultul 
agrest al lui Dionysos) şi altele. în inscripţii apar însă şi 
divinităţi specifice provinciei (Dacia, Terra Dacia, Genius 
Daciarum, Dii et Deae Daciarum), precum şi vechi con¬ 
cepte religioase dacice sub numele şi formele unor 
divinităţi romane (Diana Augusta, Diana Regina, 
Nemesis). Din fondul local, autohton, derivă şi cultul Călă¬ 
reţilor danubieni, ale căror figuri de marmură şi de bronz 
se găsesc în provinciile dunărene, în special în Dacia. 
Călăreţul trac, divinitate caracteristică Traciei şi Moesiei 
Inferioare, a fost atestat şi în provincia carpatică (Vulpe, 
1972, j). 115). 

In perioada postromană coexistau numeroase culte şi 
zeităţi aduse de colonişti din diferite părţi ale Imperiului 
Roman cu cele moştenite de la populaţia autohtonă geto- 
dacă. în vremea ocupaţiei romane creştinismul este deja 
atestat la nord de Dunăre. în Dobrogea, prin numeroşii 
martiri pe care i-a dat în timpul persecuţiilor, credinţa în 
Hristos are o vechime cu muît mai mare (Vulpe, 1972, p. 
116). în ciuda progreselor rapide ale dogmei creştine şi a 
luptei sale împotriva elementelor păgâne, substratul spiri¬ 
tual şi-a păstrat locul în calendarul popular, supravieţuind, 
sub forme foarte variate, până spre zilele noastre. Activi¬ 
tatea minuţioasă pentru culegerea obiceiurilor şi tradiţiilor 
populare, desfăşurată de la mijlocul secolului aî XlX-lea şi 
până astăzi, a scos la iveală o bogăţie impresionantă de 
fapte etnografice cu semnificaţie istorică. 

La o primă vedere, sărbătorile şi practicile tradiţio¬ 
nale par a avea o repartiţie haotică de-a lungul anului: 
unele se repetă, altele migrează din zona echinocţiilor în 

zona solstiţiilor; unele sunt diurne, altele nocturne; unele 
încep o dată cu lăsarea serii, altele cu ivirea zorilor; unele 
durează o zi, altele mai multe zile etc. Pentru a pune mai 
clar în evidenţă distribuirea lor în raport cu datele calenda¬ 
rului civil, ele pot fi reprezentate grafic, aşa cum am proce¬ 
dat în desenul din fig. 1, în care am marcat sărbătorile şi 
practicile tradiţionale cu dată fixă sau cu dată mobilă ale 
anului 1921: 

în acest calendar popular apar şi zile fără sărbători şi 
obiceiuri tradiţionale întrucât s-a evitat încărcarea lui cu 
practici minore, mai puţin semnificative pentru scurgerea 
anuală a timpului. Au fost excluse, de asemenea, credinţele 
şi interdicţiile impuse de planificarea muncii pe zilele săp¬ 
tămânii. Ar fi însemnat să repetăm de 52 de ori, câte săptă¬ 
mâni sunt într-un an, ce credinţe se legau, spre exemplu, de 
ziua de luni, timpul propice începerii oricărei activităţi 
casnice (tors, dărăcit, năvădit, ţesut, croit), mai ales a celor 
de durată, care nu puteau fi încheiate într-o singură zi 
(ţesutul pânzei, cusutul sau brodatul iei femeieşti şi 
cămăşii bărbăteşti). în acea zi erau interzise, în schimb, 
alte activităţi: negoţul, mai ales „datul pe datorie 44 , împru¬ 
mutul bunurilor materiale. Ca personaj mitologic, Sf. Luni 
era invocată pentru sănătatea oamenilor şi a animalelor, 
mai ales a acelora născute în ziua de luni şi botezate 
Lunilă, Lunaia. Omul născut lunea era urât, dar foarte 
norocos etc. Concepţia arhaică despre un timp neomogen 
şi discontinuu din punct de vedere al succesului unei acţi¬ 
uni a stat şi la temelia calendarului popular care este, de 
fapt, o înşiruire de „timpuri bune şi timpuri rele 44 , separate 
de sărbători. Orice sărbătoare calendaristică, mai ales 
acelea deschizătoare de an sau anotimp, prefaţa o perioadă, 
fastă sau nefastă, de mai multe zile, săptămâni sau luni 
aflate sub influenţa sa (Pavelescu, 1945, p. 37). Ideea de 
neomogenitate a timpului, măsurat în zile şi nopţi, săptă¬ 
mâni, sezoane, ani, are la bază neomogenitatea şi valoarea 
diferită pentru viaţa de pe pământ a unor fenomene astro¬ 
nomice, cum ar fi echinocţiile şi solstiţiile, fazele lunare, 
apariţia şi dispariţia de pe firmament a unor stele şi 
constelaţii etc. 




II 


REPERE PENTRU 
MĂSURAREA TIMPULUI LA 


ROMÂNI 




DETERMINĂRI EMPIRICE ALE 
UNITĂŢILOR DE MĂSURAT TIMPUL 


O observaţie timpurie, care nu necesita calcule mate¬ 
matice şi instrumente astronomice perfecţionate, a fost 
asocierea zilei cu durata strălucirii Soarelui şi a nopţii cu 
durata strălucirii Lunii. Ziua era simbolul luminii, al 
activităţilor productive, căldurii, fertilităţii şi vieţii; noap¬ 
tea era simbolul întunericului, al frigului, somnului, sterili¬ 
tăţii şi morţii. în opoziţie cu ziua, timp de manifestare a 
forţelor benefice, noaptea se considera că e patronată de 
forţele malefice, ostile intereselor şi activităţilor omului. 
Limita între forţele diurne şi cele nocturne opuse era for¬ 
mată din axa care uneşte două fenomene uşor sesizabile, 
răsăritul şi apusul soarelui. La distanţă egală între hotarele 
timpului diurn se afla miezul sau puterea zilei, în timp ce 
în perfectă simetrie se afla la polul opus miezul sau puterea 
nopţii. 

Răsăritul, asfinţitul, miezul zilei şi miezul nopţii simt 
repere fundamentale de orientare în timpul diurn şi noc¬ 
turn; fiecare a fost sau este considerat început de zi. Astfel, 
în unele societăţi, care se orientau după calendare lunare, 
ziua începea la asfinţitul soarelui, spre deosebire de omul 
contemporan care localizează începutul zilei la răsăritul 
soarelui. Miezul nopţii a devenit începutul zilei oficiale, iar 
miezul zilei începutul zilei astronomice. Omul societăţii 
arhaice avea putinţa să observe relativ uşor atât cea mai 
mică şi cea mai mare zi, cât şi cele două momente dintr-un 
an când ziua şi noaptea sunt puse în cumpănă, devenind 
perfect egale. Urmând deci mărirea şi micşorarea zilei de-a 
lungul unui an, oamenii au descoperit patru fenomene 
astronomice esenţiale pentru organizarea calendarului: 
solstiţiul de iarna (ziua cea mai mică), echinocţiul de 

primăvară (ziua egală cu noaptea), solstiţiul de vară (ziua 
cea mai mare) şi echinocţiul de toamnă (noaptea egală cu 
ziua). 

Anul solar, asemănător zilei, a căpătat aceeaşi sche¬ 
mă de organizare a timpului: un anotimp când zilele sunt 
mai mari decât nopţile, stăpânit de forţele benefice, şi un 
anotimp când nopţile domină ca durată zilele, patronat de 
forţele malefice. Vara şi iarna sunt despărţite de hotarul 
timpului anual care se găseşte pe axa echinocţiilor, în timp 
ce miezul verii şi miezul iernii sunt unite de axa solstiţiilor. 
Deşi pe întreg anul forţele diurne şi cele nocturne sunt, ca 
număr de zile şi de nopţi, într-un perfect echilibru, ele se 
domină alternativ câte o jumătate de an: între echinocţiul 
de primăvară şi cel de toamnă ziua-lumirîă este mai mare, 
iar între echinocţiul de toamnă şi echinocţiul de primăvară 
întunericul nopţii devine mai puternic. Această succesiune 
a victoriilor forţelor diurne şi nocturne, benefice şi male¬ 
fice, a fost transferată sezoanelor sau anotimpurilor de 
bază ale anului: vara şi iarna. Primăvara şi toamna sunt 
anotimpuri de trecere spre sezoanele de bază, iama şi vara. 
„Pragurile critice“ trecute de soare (răsăritul şi apusul la 
echinocţii şi solstiţii) au fost puse în legătură cu ritmi¬ 
citatea fenomenelor terestre: succesiunea anotimpurilor 
(călduroase şi friguroase, secetoase şi ploioase), ciclurile 
biologice ale plantelor (încolţitul şi germinatul seminţelor, 
dezvoltarea plantelor, împârguirea şi coacerea seminţelor), 
animalelor şi păsărilor (împerecherea, perioada de gestaţie, 
fătatul şi creşterea puilor, hibernarea unor vieţuitoare, 
migraţia păsărilor etc.). Toate aceste manifestări terestre se 
desfăşoară în ritmul echinocţiilor şi al solstiţiilor. De 
aceea, cunoaşterea şi marcarea calendaristică a echinoc¬ 
ţiilor şi solstiţiilor cu sărbători importante echivala cu 
cunoaşterea fenomenelor terestre de care depindea direct 
viaţa oamenilor. Dacă cunoaşterea acestor fenomene 
cosmice a fost perfect posibilă pe cale empirică, prin 
observarea de-a lungul unui an a locului exact de unde 
răsare şi apune soarele, precum şi a punctului maxim atins 

de acesta pe bolta cerească, se punea problema memori¬ 
zării şi transmiterii experienţei acumulate. Soluţia a fost 
simplă şi eficientă: semnele materiale, ca de pildă stâlpii de 
piatră din calendarele dacice, au fost înlocuite cu sărbători 
amplasate, de-a lungul anului, cu o precizie uimitoare la 
echinocţii şi solstiţii, considerate momente de răscruce nu 
numai pentru dramatica călătorie a Soarelui, ci şi pentru 
viaţa oamenilor de pe pământ. Principalele sărbători calen¬ 
daristice care coincid sau sunt la distanţă de numai câteva 
zile faţă de echinocţii şi solstiţii. Ele au devenit stâlpii 
Calendarului popular, împărţit la început în două, trei sau 
patru anotimpuri. 

Din analiza informaţiilor etnografice şi din repre¬ 
zentarea grafică a Calendarului popular (fig. 1) rezultă mai 
multe concentrări de sărbători care marchează începutul 
sau sfârşitul unor străvechi începuturi de an sau ano¬ 
timpuri. Dacă excludem, pentru moment, sărbătorile cu 
dată mobilă, atunci celelalte sărbători cu dată fixă se gru¬ 
pează în preajma echinocţiilor şi a solstiţiilor din calen¬ 
darul vechi iulian şi din cel nou gregorian. Acestea erau 
punctele esenţiale de reper ale agricultorilor, pomi-viti- 
cultorilor şi apicultorilor. întrucât creşterea oilor şi a 
vitelor se desfăşoară după alte ritmuri biologice decât cele 
vegetale, sărbătorile precumpănitor pastorale au fost 
deplasate cu o lună de zile mai târziu în raport cu echinoc- 
ţiile şi solstiţiile. Sărbătorile sezoniere care închid sau 
deschid unităţile mai mari de măsurare a timpului calenda¬ 
ristic (anul, anotimpul), ca şi sărbătorile amplasate la mij¬ 
locul anotimpurilor astronomice formează complexe de 
obiceiuri şi practici tradiţionale specifice înnoirii (naşterii) 
timpului calendaristic. Sărbătorile echinocţiale şi solsti- 
ţiale au avut şanse egale de a fi celebrate ca început de an, 
tot aşa cum momentele astronomice ale timpului diurn 
(răsăritul şi apusul soarelui, miezul zilei şi miezul nopţii) 
au fost sau sunt considerate şi astăzi început de zi. 

Sărbătorile cu dată mobilă, deşi oscilează în preajma 
echinocţiului de primăvară, se extind în calendarul popular 


45 



pe 112 zile (între Moşii de Iarnă şi Joia Nepomenită după 
Rusalii). în unii ani, sărbătorile mobile ajung şi în luna 
iunie, deci în plină vară. Dintre grupările de sărbători 
mobile mai semnificative pentru calendarul popular sunt 
cele care se grupează la Lăsatul Secului, Paşte şi Rusalii. 
Calendarul popular cuprinde şi un număr de sărbători, 
izolate sau grupate, care nu pot fi puse în directă legătură 
cu echinocţiile şi solstiţiile. Unele din ele aveau rol însem¬ 
nat în ritmarea activităţii productive a omului şi deci 
apariţia lor în calendarul popular nu surprinde pe nimeni. 
Altora, în ciuda faptului că astăzi ne apar lipsite de orice 
semnificaţie astronomică sau practică (Filipii de Toamnă, 
Sântandrei, Sântoader ş.a.), li se acordă de tradiţia popu¬ 
lară o importanţă deosebită. Aceste sărbători ţin de un 
ritual calendaristic preroman şi de un alt sistem de calcu¬ 
lare a timpului. 

Sărbătorile şi obiceiurile populare lasă se să între¬ 
vadă străvechi începuturi de an şi anotimpuri în lunile de 
vară şi de toamnă. Deşi ritualurile săvârşite cu aceste 
ocazii vor fi reconstituite pe baza informaţiilor etnografice 
culese din satele româneşti, facem precizarea că şi alte 
popoare ale lumii celebrau Anul Nou primăvara şi vara (în 
august armenii, etiopienii şi egiptenii; în iulie grecii) şi 
toamna (în septembrie evreii; în noiembrie celţii). Datele 
calendaristice care indicau începutul erelor (momente fixe 
în timp, după care se începea, în diferite sisteme crono¬ 
logice, numărarea continuă a anilor) se găsesc răspândite 
în toate anotimpurile, cu deosebire vara şi toamna: era 
olimpiadelor la 1 iulie 776 î.e.n.; era fondării Romei în 
iulie 754 ab urbe condita sau, după alte surse la 1 martie 
753; era seleucidă la 1 octombrie 312 î.e.n.; era oraşului 
Tir la 19 octombrie 126 î.e.n.; era oraşului Antiohia la 1 
septembrie (după alte surse la 1 octombrie) 49 î.e.n.; era lui 
Diocleţian la 29 august 284 (începutul erelor politice); era 
ecleziastică din Antiohia la 29 august 5493; era evrească la 
1 octombrie 3761; era bizantină la 1 septembrie 5509 
(începutul erelor universale); era creştină la 25 decembrie 

754 de la fondarea Romei, dată când se presupune că s-a 
născut Iisus; era Hegirei sau a refugiului lui Mahomed de 
la Mecca la Medina la 16 iulie 622 (începutul erelor 
religioase) (Ionaşcu, Pali, p. 405-407). începuturile arhaice 
ale anilor şi anotimpurilor la romani nu au fost determinate 
de evenimente politice importante (de pildă, fondarea 
oraşelor) sau din viaţa întemeietorilor noilor religii, ci de 
factorii economici subordonaţi, la rândul lor, factorilor 
cosmici şi tereştri. 

Omul a reuşit să „îmblânzească 14 simbolic timpul 
fizic, obiectiv, care curge la infinit, fără oprire şi fără în¬ 
toarcere, prin împărţirea lui în unităţi măsurabile şi 
repetabile: zile, săptămâni, luni, anotimpuri, ani. Imaginea 
circulară a anului şi împărţirea lui în intervale marcate de 
sărbători populare au avut la bază observaţiile empirice 
asupra ritmurilor vegetale, animale, umane şi astrale. în 
natură se întâlnesc, la orice pas, elemente care au o dez¬ 
voltare ciclică uşor sesizabilă. Unele cicluri au mărimea 
anului solar, altele încep la debutul sezoanelor agrare sau 
pastorale; unele coincid cu trecerea de la un stadiu la alt 
stadiu de dezvoltare al plantelor cultivate sau al animalelor 
domestice, altele indică începutul sau sfârşitul diferitelor 
activităţi economice. Dintr-o infinitate de repere oferite de 
natură, românii au ales pentru măsurarea şi compar¬ 
timentarea timpului pe cele care se potriveau mai bine cu 
ritmurile activităţii lor economice. în acest capitol vom 
face referiri la trei categorii de „orologii 44 : cosmice, bio¬ 
logice şi sociale. 



OROLOGIUL COSMIC 


Cerul cu imensa sa familie de aştri a ajutat întotdea¬ 
una oamenii să se orienteze în timp şi spaţiu. El le-a oferit 
informaţii meteorologice şi climatologice, le-a marcat 
începutul şi sfârşitul activităţilor zilnice, sezonale şi 
anuale. Reprezentările şi cunoştinţele de astronomie popu¬ 
lară izvorâte din nevoi precise de orientare în timp şi spa¬ 
ţiu, de cronometrie alcătuiesc unul din cele mai interesante 
capitole ale „ştiinţei“ populare. Cunoştinţele de astronomie 
formau un sistem eficient de împărţire a timpului calen¬ 
daristic, perfect adaptat vieţii sociale. 

Aştrii cerului au fost numiţi în raport cu peisajul ma¬ 
terial şi spiritual în care au trăit oamenii pe Pământ. Ei 
poartă numele unor elemente din gospodăria ţărănească şi 
peisajul rural (Casa cu Ogradă, Coliba, Fântâna din 
Răscruci, Fata cu Coromisla, Fata Mare din Horă, Groapa, 
Hora, Puţul, Puţul cu Jgheab, Ţarc, Toacă, Stâlp), de 
diverse ocupaţii (Lăutar, Văcar, Vizitiu, Porcar, Arcaş, 
Războinic), de mijloace de transport (Caru-Mare, Caru- 
Mic, Cobiliţa Ciobanului, Cale, Trăsură, Drumul Robilor), 
de unelte agricole şi meşteşugăreşti (Burghiu, Coasă, 
Greblă, Plug, Pluguşor, Rariţă, Seceră, Sfredel, Sfredelul- 
Mare, Sfredelul Pământului, Spiţelnicul Mare), de piese 
din inventarul casnic (Balanţă, Cântar, Deşteptător), de 
elemente cultice, biblice (Mănăstire, Crucea Miezului 
Nopţii, Crucea Mică, Crucea Fârtatului, Crucea, Scaunul 
lui D-zeu, Maica Domnului, Fecioara, Fecioara Maria, 
Avram), de eroi sau personaje din basme (Caru Racului, 
Caru lui D-zeu, Comoară, Fata de împărat cu Cobiliţa, Cei 
Trei Iezi, împărat, Regina stelelor, Zmeu, Ucigă-1 Toaca, 
Zorilă), de animale şi păsări domestice (Berbec, Bou, 
Câine, Căţel, Cloţă, Cloşca cu pui. Dulău, Găină, Găinuţă, 

Iezii. Porcii, Scroafa, Vieri), animale şi păsări sălbatice, 
peşti, şerpi (Corb, Crapii, Haita de Lupi. Iepuri, Lup, 
Lupărie, Mierla, Peştii, Rac, Scorpie, Sturz, Şarpe, Ursul 
Mare, Ursul Mic) (Pamfile, 1915, p. 162-192). Aceste stele 
şi constelaţii nu erau cunoscute însă în toate satele noastre. 
Cu temei, I. Ionică aprecia că „societăţi pastorale sau agri¬ 
cole se vor exprima în grupuri stelare deosebite de acelea 
ale unei societăţi de navigatori maritimi, iar între primele 
două vor fi iarăşi nuanţe deosebitoare* 1 (Ionică, 1944, 
P- 57). 

Frânturi din istoria zbuciumată a românilor au fost 
proiectate de pe pământ pe Cer unde au fost scrise cu litere 
astrale. Astfel, pe Calea Lactee, numită Drumul Robilor, 
Calea lui Traian sau Drumul Oilor, ar fi fost duşi la Roma 
dacii luaţi prizonieri; cei din clasa de jos au fost duşi cu 
Carul Mare, în timp ce nobilii daci au călătorit în Carul 
Mic. După unele povestiri culese din sudul ţării, ostaticii 
luaţi de turci se întorceau la vetrele lor orientându-se după 
Calea Robilor. în vremurile străvechi oamenii erau mai 
buni şi cerul se afla mai aproape de pământ. Datorită 
fărădelegilor omeneşti cerul, lăcaşul celor buni, s-a 
îndepărtat de pământ, lăcaşul celor răi. Dorind să readucă 
ordinea cosmică iniţială, omul a pornit la drum cu Carul 
Mare şi cu Carul Mic şi cu unelte ca secera, coasa, plugul, 
cu cloşca cu pui, cu văcarul, ciobanul. Pentru a-1 împie¬ 
dica, Dracul i-a pus în cale balaurul, şarpele, scorpia, ursul, 
în lupta sa cu forţele diavoleşti, omul a vărsat găleţile cu 
lapte ale ciobanului, formându-se astfel Calea Lactee. 
Biruind, omul a creat în cer aceeaşi ambianţă ca şi pe 
pământ: elementele care au fost implicate în lupta sa cu 
Necuratul au rămas acolo pentru totdeauna sub formă de 
constelaţii (Teodorescu, 1982, p. 55). 

Prin asemănare sau dând frâu liber imaginaţiei, reali¬ 
tatea terestră a fost proiectată pe cer. Dacă una din conste¬ 
laţii sau stele nu ar fi prezentat o cât de mică semnificaţie 
practică privind orientarea şi aprecierea timpului nocturn, 
schimbarea anotimpurilor, începutul sau sfârşitul unei 

activităţi economice etc. atunci cu siguranţă că aceasta nu 
ar mai fi fost în mod expres nominalizată. Ar fi fost numită 
stea. Poporul ar fi procedat, probabil, la fel cum a procedat 
şi cu flora spontană a României: plantele care au avut o 
semnificaţie pozitivă sau negativă (hrană pentru om şi 
animale, leac în medicina şi cosmetica populară, otravă) au 
fost diferenţiate prin zeci şi sute de denumiri; plantele fără 
nici un rol în viaţa rurală sunt numite cu un termen generic, 
buruieni. 

Despre astronomia populară, capitol important al 
ştiinţei populare, se poate scrie, separat, o voluminoasă 
lucrare. Pentru structura calendarului popular şi a obiceiu¬ 
rilor calendaristice un rol hotărâtor l-au avut însă obser¬ 
vaţiile empirice asupra celor mai cunoscuţi aştri de către 
pământeni: Soarele, astrul zilei şi Luna, astrul nopţii. 

SOARELE 

Cu mici excepţii, toate procesele mecanice, fizico- 
chimice şi biologice desfăşurate pe Terra, de la circulaţia 
aerului şi a apei, până la formarea combustibililor şi 
dezvoltarea formelor de viaţă, se desfăşoară sub zodia atot¬ 
cuprinzătoare a Soarelui. Plante, animale, oameni suntem 
laolaltă fiice şi fii ai Soarelui. Viaţa în întregime, cu tot ce 
se naşte, creşte şi se înmulţeşte, moare şi putrezeşte de¬ 
pinde de soarele considerat de popor, până spre începutul 
secolului al XX-lea, sfânt, adevărat zeu la care, adesea, 
oamenii se închinau. Cultul Soarelui este atestat arheologic 
în spaţiul carpato-ponto-danubian încă din neolitic. în 
epoca modernă şi contemporană, cultura populară româ¬ 
nească păstrează nenumărate reminiscenţe de cult solar, 
uşor de identificat în plastica ţărănească, folclor, obiceiuri 
şi mitologie. „Toate merg după soare“, declarau bătrânii la 
anchetele etnografice şi folclorice efectuate la începutul 
secolului nostru. Data tuturor sărbătorilor şi obiceiurilor 
calendaristice a fost calculată în raport de soarele, aflat în 

continuă mişcare diurnă, de la răsărit la apus, şi anuală, de 
la solstiţiu la echinocţii. 

în creaţiile populare Soarele este antropomorfizat; se 
trezeşte dimineaţa şi se odihneşte noaptea, are trăsături 
fizice şi calităţi umane etc. Redăm câteva informaţii de 
teren în care Soarele este copil, flăcău de însurat, om 
bătrân: „Soarele dimineaţa când se scoală e copil de şapte 
ani şi cât umblă toată ziua şi vede răutăţile ce se fac pe 
lume, până seara capătă o barbă albă, până la brâu. Mă-sa 
îl scaldă în lapte dulce şi iar se face copil“ (Niculiţă- 
Voronca, 1903, p. 588). „Soarele e om. Acolo în mare are 
soţie. Soarele e cu aripi de foc. Aripile lui sunt aşa rotunde 
că vin laolaltă, de se pare rotund, dar în mijloc este om cu 
cruce în spate“ (Nicuîiţă-Voronca, 1903, p. 27). „Soarele e 
flăcău; pe dânsul tare l-a vrut luna şi ea tot se băga în 
sufletul lui şi-l iubea. Atunci Soarele i-a zis: «Nu destul 
ard eu lumea? Dar încă dacă m-aş însura şi aş avea copii, 
ce ar mai fi din oameni? Ar arde lumea cu totul, ar trebui 
să se prăpădească norodul»“ (Niculiţă Voronca, 1903, p. 
509). Soarele este supus nu numai întineririi şi îmbătrânirii 
zilnice, ci şi naşterii şi morţii anuale. El se naşte la solsti- 
ţiul de iarnă, când este mic ca şi ziua, creşte şi devine sufi¬ 
cient de puternic la echinocţiul de primăvară, când ziua 
este egală cu noaptea, ajunge în plenitudinea forţelor la 
solstiţiul de vară, când ziua este cea mai mare din întreg 
anul. După solstiţiul de vară puterea Soarelui şi mărimea 
zilei scad neîncetat, ajung în poziţie de echilibru la 
echinocţiul de toamnă şi apoi sunt depăşite de forţele întu¬ 
nericului şi nopţii, îmbătrânesc, mor şi renasc la solstiţiul 
de iarnă. Metamorfozele şi vârstele Soarelui exprimate în 
termeni lumeşti (tinereţe, bătrâneţe, naştere, moarte) sunt 
ritmurile fundamentale aîe vieţii pe pământ şi punctele de 
reper ale Calendarului popular. 

înclinaţia erotică* a Soarelui, relaţia incestuoasă cu 
sora sa. Luna, sunt teme frecvente în legendele, basmele şi 
baladele româneşti. Uneori e bărbat însurat cu Luna, pe 
care o întâlneşte numai în zilele când aceasta se „prime- 

neşte“ (nu apare pe firmament); alteori Soarele şi Luna 
sunt fraţi, iar din căsătoria lor incestuoasă au rezultat 
stelele. Dar, de cele mai multe ori, incestul astral este 
evitat. Preocupat de ipostazele drumului mitic în riturile de 
trecere din eposul versificat, Vasile Creţu face o subtilă 
analiză a temei incestului solar-lunar, pornind de la 
frumoasa baladă românească Soarele şi Luna. Feciorul 
nepământean, călătorind prin rai şi iad, cunoaşte foarte 
bine urmările nefaste ale incestului. Cu toate acestea, el nu 
renunţă la căsătoria cu sora sa. Precum în basme. Soarele 
împlineşte toate dorinţele Ilenei Cosânzene: pod de aramă 
peste Marea Neagră, o mănăstire dincolo de pod şi o scara 
de fier până la cer. Neînduplecat de cuvintele Ilenei 
Cosânzene: 

„Frate, frăţioare. 

Puternice soare. 

Spune mie: Oare 
Cine-a cunoscut. 

Cine-a mai văzut, 

Cine-a auzit, 

Cine-a pomenit, 

Să ia sor’ pe frate 
Şi frate pe sor’?“ 

porneşte hotărât spre cununie. Incestul şi urmările lui sunt 
împiedicate însă de virtuala nevastă care sare în apă de pe 
pod şi se metamorfozează într-o „mreană de mare cu solzi 
de zare“. Ulterior ea este numită Lună de moş Adam şi este 
aşezată pentru totdeauna pe bolta cerului, în aşa fel încât să 
nu mai fie zărită şi întâlnită de fratele păcătos (Creţu, 1980, 
p. 145). în cele mai multe variante ale baladei căsătoria 
incestuoasă dintre Soare şi Lună este evitată de intervenţia 
lui Dumnezeu: „Fără să ştie de înrudirea lor, au vrut să se 
însoare, dar Dumnezeu i-a azvârlit pe fiecare în altă parte 
şi ei se caută şi acum cu dor, dar nu se pot întâlni“; 
„Soarele a cerut Luna în căsătorie de la Dumnezeu. Acesta 

i-a promis-o, cu condiţia să o prindă. Ca să nu se întâmple 
o astfel de nelegiuire, a pus pe unul să fugă ziua şi pe altul 
noaptea. Iar pentru ca Luna să nu vadă frumuseţea fratelui 
ei, şi să se îndrăgostească, a orbit-o“; „Nouă ani a umblat 
Soarele după însurătoare şi tot nu şi-a găsit după potrivă. 
Atunci a zis către Lună: Soru-mio, eu o să te iau pe tine! 
Dar ea se puse pe fugă şi, când el era la răsărit, ea era la 
apus şi invers. Şi fraţii de atunci nu s-au mai putut întâlni“ 
(Muşlea, Bârlea, 1970, p. 117—118) etc. Acest scurt popas 
folcloric a fost făcut cu scopul de a sublinia mentalitatea 
populară despre incest şi omniprezenţa Soarelui în întreaga 
viaţă materială şi spirituală a oamenilor. Alături de tema 
erotică şi având ca protagonist acelaşi personaj, Soarele, se 
poate discuta tema cosmogonică, tema morţii etc. Fără 
semnificaţia practică, vitală pentru oameni, soarele nu ar fi 
ajuns în centrul spiritualităţii româneşti. Din numeroasele 
efecte solare asupra Terrei reţinem numai pe acelea care au 
un rol hotărâtor asupra structurii şi funcţionării Calenda¬ 
rului popular: succesiunea zilei cu noaptea şi a verii cu 
iarna. 


Ziua solară 

Prima unitate de măsură a timpului oferită de cosmos 
pământeanului a fost ziua solară care, consecinţă directă a 
mişcării de rotaţie a Pământului în jurul axei sale, se 
împarte în zi-lumină şi noapte. Aprecierea scurgerii tim¬ 
pului diurn, fără ajutorul ceasornicului, se făcea după pozi¬ 
ţia Soarelui pe bolta cerească: dimineaţă, faptul zilei, la 
ziuă, dis-de-dimineaţă pentru răsăritul soarelui sau imediat 
după răsăritul soarelui; prânzul mic, prânzişor pentru 
momentul când soarele se afla la a treia parte din urcuş; 
prânz, prânzul mare, improor, împroor, năproor când 
soarele a străbătut jumătate din urcuş, pe la ora nouă sau 
zece; sub amiază reprezintă aproximativ ora 11; de amiază, 
în amiază, nămiază, prânz la cruce, în răscruce, în răscru¬ 
cile cerului pentru momentul când soarele îşi isprăveşte 

urcuşul; chindie, cina mică, la toacă, la asfinţit, soare-apu- 
ne, scăpătatul soarelui pentru momentul apusului (Pamfile, 
1915, p. 31-35). 

După cum se poate constata, momentele zilei erau 
fixate prin observarea atentă a urcuşului şi coborâşului 
soarelui pe bolta cerească. Urcuşul fiind greu, Soarele este 
ajutat de 12 boi, un cal, nouă cai, un bivol, un bivol şi un 
cal, un leu slobod sau 77 de draci care sunt arşi când Soa¬ 
rele ajunge la amiază. La coborâre, de la amiază până la 
asfinţit. Soarele este transportat numai de 7 iepuri sau călă¬ 
toreşte călare pe un leu împiedicat (Pamfile, 1915, p. 30). 
în unele zone etnografice ziua se împărţea numai în trei 
(dimineaţă, amiază şi seară) sau patru părţi (dimineaţa, 
amiază, după-amiază şi seară). Noaptea se împărţea, de 
asemenea, în trei (seara, miezul nopţii şi dimineaţa) sau 
patru părţi (seara, miezul nopţii, cântatul cocoşilor şi 
dimineaţa). în importante zone etnografice, precum Ţara 
Moţilor, timpul diurn şi nocturn era redat cu mai multă 
exactitate prin sporirea numărului de diviziuni: zori tul de 
ziuă, revărsatul de ziuă, s-a făcut ziuă, răsăritul soarelui, 
soarele de o suliţă de deal, la prânzuţ, prânzul bun sau 
amiază, trecut de amiază, 1a. cina mică, sfinţitul soarelui, 
amurgul serii (când se luptă ziua cu noaptea), la întunecat, 
cina (vara între orele 20 şi 2.1), cina bună (între orele 21 şi 
22), miezul nopţii, primul cântat al cocoşilor, al doilea 
cântat al cocoşilor (Frâncu, Candrea, 1888, p. 120-121). 

Poporul continuă să considere începutul zilei la 
răsăritul Soarelui, nu la miezul nopţii (timpul oficial, tim¬ 
pul civil) sau la miezul zilei (timpul astronomic). Popoa¬ 
rele care au adoptat calculul lunar al timpului, de pildă 
iudeii, socoteau începutul zilei imediat după apusul 
Soarelui. Fenomenul astronomic care i-a determinat pe 
oameni să aleagă seara ca început de zi trebuie să fi fost 
apariţia fazei lunare numită Lună Nouă în direcţia apusului 
imediat sau simultan cu sfinţitul Soarelui. în această ştafetă 
a aştrilor (în locul unde apune Soarele răsare Luna) îşi au 
originea şi sărbătorile noastre cu ajun. Cele mai importante 

sărbători sezoniere româneşti sunt prefaţate de ajunuri, 
argument în sprijinul ipotezei existenţei unui calendar 
lunar. Posibilitatea ca ziua să înceapă atât la răsăritul, cât şi 
la apusul soarelui s-ar putea pune în legătură cu asemă¬ 
narea dintre deformarea discului solar din cauza refracţiei 
luminii şi a culorii roşii la apariţia şi dispariţia lui de pe 
firmament sau de prioritatea câştigată de cultul solar faţă 
de cel lunar. începutul zilei oficiale la miezul nopţii este o 
tradiţie romană prelungită până în vremurile noastre. Din 
cauza serviciului divin, pentru care preoţii trebuiau să se 
pregătească de la miezul nopţii înainte, s-a introdus obice¬ 
iul de a socoti începutul zilei la mijlocul nopţii (Gheorghiu, 
1936, p. 8). în schimb, astronomii numărau şi măsurau zi¬ 
lele de la miezul zilei. Din anul 1925 au acceptat şi aceştia 
ca ziua astronomică să înceapă, precum ziua civilă, la mie¬ 
zul nopţii, după ora 24, notând acest moment cu zero (0). 

Din punct de vedere practic, ziua solară are două 
miezuri (miezul zilei şi miezul nopţii) şi două hotare 
(răsăritul şi apusul). în credinţa populară miezurile timpu¬ 
lui se considerau momente critice în derularea şi împlinirea 
vieţii omului: între căderea serii şi miezul nopţii se desfă¬ 
şura un timp enigmatic, circulat de numeroase reprezentări 
malefice. Miezul sau puterea nopţii era momentul culmi¬ 
nant când binele şi răul se confruntau cu putere, victoria 
dintre ele nefiind încă decisă. Treptat, spaţiul şi timpul 
nocturn se purificau, iar forţele binelui atingeau puterea 
maximă la ivirea zorilor. De aceea, miezul nopţii şi 
răsăritul Soarelui erau momente diametral opuse pentru 
împlinirea sau anularea actelor magice. Miezul nopţii şi 
miezul zilei aveau însă şi o valoare pozitivă: ele se consi¬ 
derau momente de odihnă pentru aştrii nemuritori, Soarele 
şi Luna, dar şi pentru oameni muritori de pe Pământ: 
„Soarele numai la amiază drept se odihneşte, atâta cât ai 
clipi din ochi. Atâta e odihna lui şi apoi cât e ziua şi 
noaptea de mare tot merge şi merge ... De aceea când e 
Soarele drept amiază, trebuie şi omul atunci să se 
odihnească, e păcat să lucreze“ (Niculiţă-Voronca, 1903, p. 


55 



338). Pentru miezul nopţii, ca timp dedicat odihnei, nu mai 
trebuie aduse argumente suplimentare. Ziua solară, ca de 
altfel toate unităţile de măsurat timpul, este, în credinţele, 
legendele şi basmele româneşti, antropomorfizată. Zilele 
au fost la început oameni care mergeau pe pământ; „amu 
nu mai umblă că sunt oamenii păcătoşi 1 ' (Niculiţă-Voronca, 
1903, p. ...). Ele se împărţeau în bărbaţi (lunea, marţea şi 
joia) şi femei (miercurea, vinerea, sâmbăta şi duminica). 
Adesea, zilele au devenit reprezentări mitice (Sf. Vineri, 
Sf. Duminică) sau au primit câte un sfânt-patron (Sântilie 
sau Sântion pentru marţi, Maica Precesta pentru miercuri, 
Sf. Nicolae pentru joi, Sf. Lazăr pentru sâmbătă) (Niculiţă- 
Voronca, 1903, p. 261). 

Anotimpul 

A doua unitate de măsură a timpului sugerată omului 
de către soare este anotimpul. Fenomenele astronomice 
după care se calculează anotimpurile sunt echinocţiile şi 
solstiţiile: anotimpurile astronomice debutează în zilele în 
care se înregistrează echinocţiile şi solstiţiile; anotimpurile 
civile încep în prima zi a lunii în care au loc echinocţiile (1 
martie şi 1 septembrie) şi solstiţiile (1 decembrie şi 1 iu¬ 
nie). Ipoteza existenţei numai a două anotimpuri (iarnă şi 
vară) în calendarul vechi popular urmează a fi demonstrată 
în paginile următoare. 

După Hasdeu cuvântul anotimp este un neologism 
asimilat mai întâi de românii transilvăneni din traducerea 
cuvântului german Jahreszeit. în lipsa unui cuvânt autoh¬ 
ton mai apropiat ca sens de „sezon“, neologismul s-a 
răspândit foarte repede. în graiul vechi, susţine savantul, 
anotimpurile se numeau vremile anului (Hasdeu, 1887, p. 
55). Asemănător zilei solare, anul are şi el două hotare ale 
timpului (echinocţiul de primăvară şi cel de toamnă) şi 
două miezuri ale timpului (miezul verii şi miezul iernii). 
Spre deosebire de solstiţii care sunt mai greu de identificat 
fără calcule şi observaţii atente, întrucât mediul înconju- 

rător nu prezintă nici o schimbare sensibilă faţă de timpul 
scurs anterior, echinocţiile înregistrează o adevărată rup¬ 
tură de nivel între ceea ce a fost şi ceea ce urmează să fie. 

Termenul de echinocţiu, care înseamnă noapte egală, 
trebuie să fie foarte vechi, probabil din vremurile când 
timpul se măsura prin numărarea nopţilor şi nu a zilelor. 
Ţinând seama de altitudinea şi latitudinea medie la care se 
află teritoriul României, schimbările de mediu specifice 
echinocţiilor şi solstiţiilor din zonele mai sudice sunt 
înregistrate la noi cu o întârziere de aproximativ o lună de 
zile. Agricultorii şi-au suprapus sărbătorile şi practicile 
specifice peste datele exacte de manifestare a solstiţiilor şi 
echinocţiilor, în timp ce păstorii şi-au fixat sărbătorile la 
aproximativ o lună distanţă, când schimbările de mediu 
(temperaturi, vegetaţie) reuşeau să reflecte mai pregnant 
schimbările astronomice. Astfel, echinocţiul de primăvară 
(21 martie) era serbat la Sângiorz (23 aprilie), solstiţiul de 
vară (23 iunie) la Sântilie (20 iulie), echinocţiul de toamnă 
(23 septembrie) la Sâmedru (26 octombrie), solstiţiul de 
iarnă (21 decembrie) la Sânpetru de Iarnă (16 ianuarie). 
Sărbătorile celebrate ca echinocţii (Sângiorz şi Sâmedru) 
erau în calendarul popular hotare ale timpului, iar cele 
solstiţiale (Sântilie şi Sânpetru de lamă) miezuri ale 
timpului. 

La mijlocul verii, când se serbau Circovii de Vară 
(16-18 iulie), şi la mijlocul iernii, când se serbau Circovii 
de Iarnă (16-18 ianuarie), nu era sesizabilă nici o 
schimbare în natură. Vara, în primul caz, iama, în al doilea, 
erau în toi. Cum putea să accepte omul din popor că un 
lucru poate începe de la mijloc? Cu totul alta era situaţia la 
hotarele timpului calendaristic: la Sângiorz, după un ano¬ 
timp mort pentru vegetaţie, codrul este înfrunzit, în timp ce 
la Sâmedru, după un anotimp bogat în vegetaţie, este 
desfrunzit. Se spunea în popor că între Sf. Gheorghe şi Sf. 
Dumitru există o prinsoare pe viaţă şi pe moarte: dacă la 23 
aprilie codrul nu va fi înfrunzit, Sf. Dumitru îi va lua viaţa 
Sf. Gheorghe şi invers, dacă la 26 octombrie vor mai fi 

frunze pe copaci, Sf. Gheorghe îl va omoară pe Sf. 
Dumitru. Deşi sunt numiţi sfinţi, ei au atribuţiile unor zei 
care ajută codrul să înfrunzească sau să-şi părăsească la 
timp frunzele. 

Anotimpurile de trecere, primăvara şi toamna, sunt 
relativ recente. Ele pregătesc intrarea în anotimpurile de 
bază, vara şi iama. Deşi calendarul contemporan are o 
structură cuaternară (primăvară, vară, toamnă şi iarnă), 
obiceiurile calendaristice aduc probe sigure pentru o 
structură binară (vară şi iarnă). între cele două unităţi 
solare de măsurat timpul, ziua şi anotimpul, sunt asemănări 
evidente: 

- încep cu fenomene solare vizibile: ziua cu răsăritul 
şi apusul Soarelui, anotimpul cu echinocţiul de primăvară 
şi cu cel de toamnă; 

- exprimă opoziţii între fenomene contrarii: zi - 
noapte, vară - iarnă; 

- spre deosebire de cifrele lunare, care sunt impare, 
cifrele solare deduse din succesiunea zi - noapte şi vară - 
iarnă sunt pare (doi sau multiplul lui doi, patru); 

- atât ziua cât şi anotimpul sunt, ca unităţi de măsurat 
timpul, împărţite după antica formulă, în trei: început, 
mijloc (miezul sau puterea zilei / nopţii, verii / iernii) şi 
sfârşit. 

Anul solar 

Unitatea de măsură de provenienţă solară, superioară 
zilei şi anotimpului, anul tropic cuprinde intervalul de timp 
între două treceri consecutive ale soarelui prin punctul 
vernal la echinocţiul de primăvară. Prin ruperea timpului în 
ani, care coincidea cu repetarea ciclurilor de fertilitate şi 
sterilitate ale plantelor şi animalelor, omul a dobândit o 
figură imaginară circulară, simbol al totalităţii temporale şi 
al reînceperii, denumită an (lat. annus, „inel, cerc, ciclu“). 
Ca substitut al anului, cercul a fost apoi divizat după 

parametrii repetabili: răsăritul şi apusul soarelui la solstiţii 
şi echinocţii, ciclul şi fazele lunare dintr-un an solar etc. 

Imaginea circulară a anului a devenit forma preferată 
a instrumentelor de măsurat timpul, în primul rând a calen¬ 
darelor arhaice. Un astfel de calendar solar l-am descoperit 
în satul Sâmpetru Almaşului (jud. Sălaj), cioplit pe una din 
bârnele exterioare ale altarului bisericii din lemn. Calenda¬ 
rul este compus din două cadrane zimţate aşezate concen¬ 
tric, patru orificii puse în cruce pentru a indica punctele de 
orientare de bază (est, vest, nord şi sud) şi patru bare 
ornamentate cu motivul spiralei pentru a marca punctele 
cardinale intermediare (nord-est, sud-est, sud-vest şi nord- 
vest). La construirea bisericii calendarul devenise, proba¬ 
bil, un simplu motiv ornamental, întrucât, atât crestăturile 
cadranului exterior cât şi cele ale cadranului interior, nu 
corespund schemelor numerologice ale calendarului solar. 
Meşterul a respectat însă regulile de bază de vreme ce, 
transpus pe orizontală şi orientat pe direcţia nordului, poate 
servi şi astăzi la orientarea mormintelor spre răsărit, 
indiferent de anotimp şi condiţii meteorologice Un astfel 
de calendar solar era solicitat atât de activitatea practică, 
cât şi de viaţa spirituală. Este suficient să amintim că 
ritualul funerar contemporan respectă orientarea mormin¬ 
telor în direcţia de răsărit a Soarelui. Totuşi orientarea 
morţilor în raport cu răsăritul Soarelui este astăzi 
aproximativă, întrucât se ia în considerare o singură direc¬ 
ţie, estul, punctul de unde răsare Soarele la echinocţiul de 
primăvară şi la cel de toamnă. Răsăritul Ssoarelui se mută 
zilnic. între punctul cardinal nord-estic (solstiţiul de vară), 
trece prin est la echinocţiul de toamnă şi se opreşte cu 
înaintarea în sud-est (solstiţiul de iarnă), când se încheie o 
jumătate de an. Pentru a se împlini un an, răsăritul soarelui 
„mătură 41 din nou drumul parcurs, în sens invers, trecând 
prin echinocţiul de primăvară spre solstiţiul de vară. Deci, 
în orice zi a anului ar muri un om, acesta ar fi îngropat, ca 
şi. cum evenimentul s-ar fi petrecut la echinocţiul de 
primăvară sau la cel de toamnă care marchează punctul 

estic din cimitirele contemporane. Dacă astăzi s-ar respecta 
până la capăt obiceiul ca morţii să fie îngropaţi în direcţia 
răsăritului, ar însemna ca mormintele să fie dispuse în 
evantai pe direcţia NE-SE, asemănător degetelor răsfirate 
ale unei mâini. In unele cimitire vechi din Munţii Apuseni, 
astăzi părăsite, se poate determina cu ajutorul busolei data 
aproximativă a deceselor fără să mai fie nevoie de alte 
documente (inscripţiile de pe cruci, actele de deces). Pen¬ 
tru a respecta cu stricteţe ritualul funerar, strămoşii noştri 
trebuiau să orienteze gropile morţilor în raport cu punctul 
de răsărit al Soarelui din zilele când aveau loc înmormân¬ 
tările. întrucât un număr variabil de zile dintr-un an soarele 
nu este observabil din cauza norilor, oamenii foloseau 
calendarul solar care cuprindea şi elemente de orientare în 
spaţiu. 

Mărimea anului solar putea fi determinată cu uşu¬ 
rinţă pe cale empirică prin numărarea zilelor scurse între 
răsăritul soarelui din punctul situat în extremitatea nord- 
estică şi din cea sud-estică. Dar durata exactă a anului 
tropic este exprimată nu de un număr întreg de zile, ci de 
un număr zecimal: 365 zile, 5 ore, 48 minute, 45 secunde, 
sau 365,242217 zile. întrucât exprimarea datelor calenda¬ 
ristice trebuia efectuată prin numere întregi de zile, s-a 
adoptat un an civil sau an solar convenţional de 365 de 
zile. Problema esenţială a oricărui calendar a fost găsirea 
unei unităţi de timp convenţionale, având un număr întreg 
de zile, ce poate varia cu o zi, în aşa fel încât succesiunea 
lor să reproducă succesiunea anilor tropici (Teodorescu, 
Chis, 1982, p. 24). 

Pentru a înţelege problemele sociologice care decurg 
din nesincronizarea anului tropic cu anul civil redăm, pe 
scurt, peripeţiile calendarului roman care, în mare parte, îl 
folosim şi astăzi. Primul calendar al romanilor a fost lunar. 
Lunile cuprindeau câte 27 sau 20 de zile şi erau împărţite 
în trei părţi: calendele (Luna Nouă), nonele (primul pătrar) 
şi idele (Luna Plină). La început calendarul a avut numai 
î 0 luni şi 355 de zile. Pentru recuperarea întârzierii faţă de 

anul solar, din doi în doi ani se adăuga o lună intercalată de 
douăzeci şi două sau douăzeci şi trei de zile. Această 
intercalare a zilelor era în sarcina pontifilor care, ţinând 
seama că impozitele se strângeau anual, aceştia făceau 
abuzuri în calcularea şi evidenţa timpului (Grimal, 1973, p. 
571). Pentru a pune capăt acestei cumplite dezordini, Iulius 
Caesar, sfătuit de Sosigene, astronom din Alexandria, 
decretează anul tropic de 365 de zile şi 6 ore. Atunci s-a 
hotărât ca, din patru ani civili consecutivi, trei să cuprindă 
365 de zile şi al patrulea 366 de zile. Lunile aveau câte 30 
şi 31 de zile alternativ, numai februarie era de 28 de zile în 
trei ani la rând şi 29 de zile în anii bisecţi. în timpul lui 
Iulius Caesar'ziua complementară a fost adăugată între a 
23-a şi a 24-a a lunii februarie. întrucât ziua a 24-a se 
numea sexto calendas (a şasea zi înainte de calendele lui 
Marte), ziua intercalată a primit numele de bis sexto 
calendas. Şi astfel, din anul 46 î.H. sau 708 ab urbe 
condita şi până astăzi avem anii bisectili de 366 de zile. 
Regulile calendarului stabilite în timpul lui Caesar, aşa- 
numita reformă iuliană a calendarului, au fost aplicate 
pentru prima dată în anul 709 de la fondarea Romei sau 
anul 45 î.H. 

La sinodul ecumenic de la Niceea, ţinut în anul 325 
d.H., unde s-au analizat regulile calendarului stabilite în 
timpul lui Caesar, s-a hotărât ca din patru în patru ani 
consecutivi acela să fie bisectil care se exprimă printr-un 
număr divizibil cu patru. întrucât echinocţiul de primăvară 
cădea la 21 martie, sinodul a hotărât ca Paştele să fie sărbă¬ 
torit în prima duminică care venea, după Luna Plină, ce 
cădea o dată cu echinocţiul de primăvară sau imediat după 
el. Deoarece echinocţiuî nu putea să cadă în fiecare an la 
21 martie, se înţelege, calculul pascal avea să fie eronat: 
durata exactă a anului tropic este de 365,242217 zile şi nu 
de 365,25 zile cum l-a considerat Sosigene. Diferenţa de 
0,007783 dă o eroare de aproximativ 10 zile la 1257 de ani. 
în anul 1582, după 1257 de ani de la sinodul de la Niceea, 
echinocţiul de primăvară cădea la 11 martie şi nu la 21 

martie, dată luată greşit pentru calculul pascal (Tutuc, 
1910,p. 60). 

In anul 1582, papa Grigore al XlI-lea s-a hotărât să 
repare greşala cu ajutorul lui Aloisyus Lilius, Christophe 
Clavius şi Egnatius Dante. Pentru ca echinocţiul de 
primăvară să cadă totdeauna la 21 martie, conform celor 
hotărâte la sinodul de la Niceea, s-au suprimat 10 zile din 
anul 1582, astfel ca ziua care urma după patru octombrie 
să devină 15 octombrie. Dorind ca să evite şi pe viitor 
greşeala care considera anul tropic mai lung cu 0,007783 
zile, s-a efectuat următorul raţionament: dacă eroarea este 
de o zi la 128 de ani sau de trei zile la 384 de ani tropici, 
s-a decis să se suprime trei ani bisectili în 400 de ani 
seculari, adică terminaţi cu două zerouri, la care numărul 
format din cifrele miilor şi sutelor nu este divizibil cu 
patru. în stilul vechi (calendarul iulian) anii 1600, 1700, 
1800 şi 1900 sunt bisextili, în timp ce pe stilul nou 
(calendarul gregorian) este bisextil numai anul 1600, întru¬ 
cât numărul 16, reprezentând secolele, este divizibil cu 
patru. Stilul nou este, fără îndoială, mai exact, dar nu exact. 
La 3300 de ani calendarul gregorian rămâne cu o zi în 
urmă, iar urmaşii urmaşilor noştri vor trebui să mai su¬ 
prime un an bisextil. 

Că numărul de zile repartizat pe luni nu este egal s-a 
acceptat de popor cu mai multă uşurinţă: aşa a fost dat ca 
martie să aibă 31 de zile, aprilie 30, mai 31 etc. Schim¬ 
barea numărului de zile ale anului (365 sau 366) şi ale lunii 
februarie (28 sau 29) din patru în patru ani a reţinut atenţia 
poporului care a creat o povestioară despre sfinţii care 
patronează zilele calendarului creştin: 

„Odată Sf. Casian - cel ce-şi are hramul la 29 februa¬ 
rie în anii bisecţi - s-a dus la Dumnezeu şi a început să se 
plângă Ziditorului că oamenii nu-1 cinstesc şi pe dânsul, 
cum cinstesc pe ceilalţi sfinţi. Dumnezeu îl întrebă însă: 

- Ai făcut vreo faptă bună în lumea aceasta? Ceilalţi 
sfinţi au făcut şi de aceea au câte o zi de ţinere. 

- Nesfârşindu-şi încă vorba, iată că vine acolo Sf. 
Nicolae ud leoarcă. 

- Sf. Nicolae, de ce eşti ud? 

- Uite de ce, răspunse sfântul. Din pricina vântului 
mare era gata, gata să se înece o corabie şi, cum am 
văzut-o, m-am aruncat în apă şi am scăpat-o de primejdie, 
iar pe oameni de la moarte. Atunci Dumnezeu se întoarse 
către Sf. Casian şi zise: 

- Auzi cum fac fapte bune cei ce au ţinere? Fugi de 
aici şi la fiecare patru ani să vii şi tu o dată. Şi de atunci 
luna februarie are câte 29 de zile la fiecare patru ani o dată“ 
(Pamfile, 1914, p. 172). 

Statul român a adoptat noul calendar, gregorian, în 
anul 1919, când ziua de 1 aprilie a devenit 14 aprilie. 
Biserica ortodoxă română a renunţat la calendarul vechi, 
iulian, în anul 1924, când data de 1 octombrie a devenit 14 
octombrie. Oamenii, în funcţie de vârstă, sex, stare socială 
şi ştiinţă de carte, au reacţionat diferit. Reforma calenda¬ 
rului şi-a atins scopul: înlăturarea erorii din calculul tim¬ 
pului calendaristic. în mediul rural mai pot fi întâlniţi însă 
oameni care, la schimbarea condiţiilor meteorologice şi a 
anotimpurilor, fac referiri la calendarul iulian. 

Pentru popor calendarul şi obiceiurile calendaristice 
au fost un dat, ceva moştenit din generaţie în generaţie, iar 
reforma calendarului l-a pus în faţa realităţii: calendarul 
este o convenţie a oamenilor, iar sărbătorile, inclusiv 
sărbătoarea centrală a calendarului festiv creştin, Paştele, 
au fost tinute greşit. Opinia care circula înainte de în¬ 
făptuirea reformei calendarului conform căreia calendarul 
nu era un produs omenesc, ci o creaţie impusă pentru 
totdeauna de o ordine transcendentă şi definitivă, a fost 
contrazisă de înşişi capii bisericii (Bemea, 1932, p. 200). 

Ceea ce a interesat poporul la înfăptuirea reformei a 
fost nu atât schimbarea sărbătorilor cu 13 zile mai târziu, 
cât schimbarea planificării timpului pentru numeroase 
activităţi productive. Calendarele parţiale (agrar, pastoral, 
pomiviticol), altoite pe structura calendarului ortodox, au 

devenit, peste noapte, neeficiente. Iată câteva reacţii con¬ 
semnate imediat după schimbarea calendarului: „Stilul 
vechi e ăl bun; pomii tot pe vechi înfrunzesc şi înfloresc şi 
pe nou nu vrea; cucu cântă pe vechi, da pe nou nu se aude“; 
„O fost Sf. Ilie (stil nou) şi merele nu-s coapte, da pe-al 
nost o să hie“; „seamănă orz la Blagoveştenie pi nou, şi îi 
vede că n-ai să mănânci pâne, că timpu merge tot pi vechi“; 
„Iaca mâne-i Sf. Ilie, d-ai mânca d-ta popuşoi copt? Da nici 
harbuji nă-i vide la biserică“; „Toate şelea sunt mai cu 
dreptate pe stilul vechi. Uite noi avem o sărbătoare, 
Blagoveşte, şi pe stilul nou nu cântă cucu, da pe stilul vechi 
cucu cântă. D-amu de unde ştie cucu de cântă pe vechi? Al 
doilea, cucu cântă până la Sânzeni. Sânzeniile pe nou trec 
şi el tot cântă, de cum vin Sânzeniile pă vechi el nu mai 
cântă mai mult. Şi cucu aista e o pasăre şi n-o învăţat la 
şcoală şi vezi ea înţelege. Vezi tăt se potriveşte mai bine pă 
ăl vechi, da noi îl ţinem şi pe nou, că ce să-i faci: vrai nu 
vrai,/ înhamă şi hai!“ (Bemea, 1932, p. 201-202). 

După aproximativ 80 de ani de la reforma calenda¬ 
rului, bătrânii continuă să raporteze calendarul nou la 
calendarul vechi: „Au trecut Babele, dar nu s-a făcut încă 
vreme bună. Trebuie să vină Babele pe vechi“; „A venit Sf. 
Dumitru şi frunza copacilor n-a căzut. Vine acuşi Sf 
Dumitru pe vechi şi o frunză nu vei mai vedea pe pomi“ 
(Fundulea, jud. Călăraşi, 1983). Deosebirea, argumentată 
ştiinţific, între ritmul (timpul) social şi ritmul biologic a 
fost sesizată de popor şi la schimbarea orei de iarnă cu ora 
de vară: „Mergem ca să prindem autobuzul după ceasul 
schimbat, dar animalelor le dăm de mâncare după ceasul 
vechi“ (Almasu Mare, jud. Caraş-Severin, 1980). 

Sărbătorile mobile, mişcate de stabilirea Paştelui la 
diferite date calendaristice, au făcut imposibilă operaţia de 
adaptare a Calendarului popular la noul calendar grego¬ 
rian. Cunoscând cifra de corecţie a calendarului, oamenii 
puteau să pună de acord vechile sărbători populare care 
marcau începutul sau sfârşitul unor activităţi economice cu 
noul calendar prin adăugarea a 13 zile. Ar fi urmat ca 

Pornirea Plugurilor în ţarină să aibă loc pe data de 22 
martie (9 martie în calendarul iulian), Formarea Turmei 
sau Alesul Oilor pe data de 5 mai (22 aprilie în calendarul 
iulian), Nunta Oilor pe data de 27 octombrie (14 octombrie 
în calendarul iulian) etc. Dar, acest calcul simplu era 
valabil, parţial, numai pentru sărbătorile fixe, specifice 
calendarului solar, nu şi pentru sărbătorile mobile care sunt 
urme ale unui calendar lunar. De pildă, în anul 1921 
Paştele a căzut pe data de 27 martie, pe stil vechi, şi pe data 
de 18 aprilie, pe stil nou, deci la o distanţă de 35 de zile. 
Asemănător Paştelui, toate celelalte sărbători mobile 
perechi din cele două calendare (iulian şi gregorian) s-au 
aflat la o depărtate de 35 de zile, şi nu de 13 zile. în anii 
următori distanţa dintre sărbătorile mobile ale celor două 
calendare a fost mai mare sau mai mică, în funcţie de cal¬ 
culul pascal. Diferenţele dintre sărbătorile mobile erau atât 
de mari, iar calculul atât de complicat, încât poporul a 
încetat să^ mai stabilească corespondenţe calendaristice 
între ele. în această situaţie s-au inventat alte sisteme de 
apreciere a timpului calendaristic care să înlocuiască ve¬ 
chile sărbători mobile sau s-au preluat sfaturile practice 
răspândite de almanahurile calendare. Treptat, agricultura 
şi creşterea animalelor, practicate după Calendarul popu¬ 
lar, au devenit activităţi economice dirijate de specialişti. 


LUNA 

Spre deosebire de Soare, care apare în fiecare zi a 
anului sub formă rotundă, deci cu aceeaşi înfăţişare. Luna 
este un astru capricios, supus, asemenea omului, tempora- 
lităţii şi morţii. Tragedia Lunii (apariţia şi, după ce a ajuns 
la împlinire , la Luna Plină , dispariţia ei în decursul unei 
luni lunare) este şi tragedia omului al cărui început, naş¬ 
terea, deschide perspectiva sfârşitului, momente biologice 
extreme separate de miezul sau puterea vieţii. Soarele 
întinereşte şi îmbătrâneşte zilnic fără să „moară“; Luna se 

„naşte 44 şi „moare" cu fiecare revoluţie în jurul Pământului 
de 13 ori intr-un an solar. După unele legende, „Luna e om; 
la început mititel ca şi copilul şi apoi îi tot cresc aripile, îi 
cresc împrejur până ce vin una şi e rotund. Apoi începe iar 
a îmbătrâni şi a se face tot mai mic, aripile i se taie, până 
ce rămâne ca degetul şi iar se naşte din nou“ (Niculiţă- 
Voronca, 1903, p. 28). Prin procesul de repetare ce-1 suge¬ 
rează, Luna a îndeplinit condiţia esenţială a oricărui orolo¬ 
giu. Intr-adevăr, prin cele patru faze diferite calitativ şi prin 
forma schimbătoare de la noapte la noapte, Luna sugerează 
un veritabil proces de numărare, fiind numită chiar „mama 
pluralului 44 (Durând, 1977, p. 355). De altfel, noaptea a 
căpătat adevărata substanţă a timpului de la astrul lunar 
care creşte, descreşte şi dispare în limite constante de timp. 
Fără astrul lunar, bezna nocturnă nu ar fi apărut în menta¬ 
litatea celor vechi simbol al timpului măsurat, probabil, pe 
nopţi şi nu pe zile (Eliade, 1949, p. 143). O dovadă 
incontestabilă că în calendarul nostru popular supravie¬ 
ţuiesc elemente specifice calendarelor lunare sunt cele 
aproximativ 17 sărbători nocturne şi priveghiuri: 5 şi 7 
ianuarie; 19, 20, 26 şi 27 februarie; 2, 13, 14, 15, 16, 22 şi 
31 martie; 21, 30 noiembrie; 25 şi 31 decembrie. 

Triada şi trimorfismul lunar 

Cifra trei care apare atât de frecvent în calendarul 
popular a fost obţinută prin reducerea ciclului lunar de 
patru faze la trei: omiterea Lunii negre (nopţile fără lună) 
sau prin însumarea Lunii ascendente şi a Lunii descen¬ 
dente într-o singură fază. Trimorfismul popular românesc 
(gruparea sărbătorilor în cicluri de câte trei zile, numărul 
obişnuit al ursitoarelor, numărul probelor de încercare a 
puterii şi de iniţiere din basme şi legende) păstrează 
reminiscenţe lunare. Este greu să dovedeşti că trinitatea 
(Tatăl, Fiul şi Sfântul Duh) nu ar fi de esenţă lunară, de 
vreme ce divinităţile selenare se grupează aproape fără 
excepţie în treimi. Combinaţia triadică dintre Artemis, 

Selene şi Hecate este un arhetip străvechi care apare, sub 
forme diferite, şi în religiile monoteiste. Astfel, la 
mahomedani, Alah are, în interpretarea religiei populare, 
trei fiice: Al Hat, Al Uzza şi Manat, ultima simbolizând 
timpul şi destinul; în religia catolică populară apar trei 
sfinte Marii (Durând, 1977, p. 357). în calendarul popular 
românesc, aşa-numitele triade, grupări de trei zile cu ace¬ 
eaşi semnificaţie, au fost pe punctul de a deveni unitate de 
măsură a timpului. Unele triade au extensiune pe întreaga 
ţară (Paştele, Crăciunul), altele au extensiune zonală 
(Circovii, Gadinele Martinii), unele, au aceeaşi denumire 
(Rusaliile, Bubatul), altele poartă denumiri diferite 
(Ropotinul, Todorusale şi Joia Verde; Moşii de Toamnă, 
Sâmedru, Sf. Dumitru cel Nou). Luna, astrul cântat şi 
îndrăgit de poeţi şi tineret, avea o semnificaţie malefică. Ea 
era prototipul femeii capricioase care patrona noaptea, 
iarna şi frigul, spre deosebire de Soare care era bărbatul 
înţelegător, patronul zilei, verii şi al vieţii. Poporul însuşi 
recunoştea severitatea sporită a zilelor dedicate reprezen¬ 
tărilor mitice feminine: „într-o sărbătoare femeiască cum e 
Chirica, Marina, Cuvioasa Paraschiva ia să îndrăzneşti 
ceva şi-i vedea! Da în sărbătorile bărbăteşti să lucrezi, 
nu-ţi e nimică ... dar, femeia, încă Luna: ea câteva zile cât 
e plină luminează că se vede noaptea ca de la Soare şi pe 
urmă iar se pişcă! Ia uită-te la Dochia! Amu-i ploaie, amu 
cald, amu vânt, amu iar timp frumos. Aşa-i femeia“ 
(Niculiţă-Voronca, 1903, p. 610). 

Origine lunară au şi ciclurile de zile derivate din 
multiplii lui trei, precum Zilele Babelor de la începutul 
lunii martie. 

Săptămâna 

Zilele săptămânii, care poartă numele unor aştri din 
sistemul nostru solar (Luna, Marte, Mercur, Jupiter, Venus 
şi Saturn), şi organizarea timpului calendaristic pe săptă¬ 
mâni de şapte zile au fost deduse din observaţiile empirice 

asupra satelitului natural al Pământului, care încheie o fază 
de evoluţie în şapte zile şi nouă ore. Foarte veche trebuie 
să fi fost şi săptămâna de opt zile; în unele zone etnografice 
ale României cifra opt reda lungimea săptămânilor dedi¬ 
cate celor mai temute reprezentări mitice (Filipii, 
Sântoaderii, Rusaliile); figura antropomorfică modelată în 
mod obişnuit pe cei mai importanţi colaci rituali reprezintă 
cifra opt. Cifra opt este însă aureolată şi de simboluri 
universale: reprezintă numărul echilibrului cosmic; 
însumează principalele puncte cardinale (nord, sud, est şi 
vest) cu cele intermediare (nord-est, nord-vest, sud-est şi 
sud-vest); octogonul (reprezentarea geometrică a cifrei 
opt) mediază între pătrat şi cerc, între pământ şi cer; cifra 
opt apare foarte frecvent în cele mai vechi texte sacre 
şintoiste (Chevalier, Gherbrant, 1973, p. 37). Multă vreme 
romanii nu au cunoscut săptămâna de şapte zile; ei aveau 
un ciclu de opt zile numit nundinae, zile notate cu litere de 
la A la H. 

Orice sfârşit de perioadă calendaristică (zi, săptă¬ 
mână, lună, anotimp, an) avea un caracter nefast. Această 
trăsătură este mai puţin evidentă la unităţile mici de timp, 
de pildă ziua şi săptămâna, şi mai clar exprimate la 
unităţile de timp superioare, cum ar fi luna, anotimpul şi 
anul. Se pare, totuşi, că ritualul sfârşitului şi începutului de 
săptămână cuprindea şi el trei zile: sâmbăta, al cărei 
caracter nefast era evidenţiat de „cele trei ceasuri rele“, 
duminica, care celebra victoria binelui asupra forţelor 
malefice acumulate în săptămâna anterioară, şi lunea, care 
marca începutul săptămânii sub auspiciile cele mai favo¬ 
rabile activităţilor umane. Treptat, timpul săptămânal se 
împlinea, se maturiza, joia fiind mijlocul sau puterea săptă¬ 
mânii, după care se degrada, condiţie obligatorie pentru 
înnoirea lui. Se cuvine să precizăm în acest context că, o 
dată cu răspândirea creştinismului, prima zi a săptămânii, 
duminica romană, a devenit „ziua Domnului“, realitate 
păstrată de întreaga cronologie latină medievală. Cel care a 
fixat duminica (dies domini, dominica) început de săptă- 

mână a fost Constantin cel Mare, în anul 321 d.H. La 
români şi la celelalte popoare sud-est europene săptămâna 
începea, ca şi astăzi, lunea. 

Calendarul popular ne oferă unele indicii conform 
cărora joia era o sărbătoare săptămânală celebrată precum 
duminica. în Maramureş nunţile se fac şi astăzi, în unele 
sate, joia şi nu duminica (Ghinoiu, 1980, p. 94). De altfel, 
în această vatră etnografică şezătorile, cu întreg arsenalul 
lor de practici precreştine erau interzise joi seara (aşa cum 
aveau să fie interzise în alte zone, duminica seara). în 
Bucovina de nord, joia, „era slobodă pentru nunţi“ şi, în 
general, pentru dragoste: „Joia îi bine întotdeauna să te lai, 
să te piepteni, pentru dragoste; să scuturi, să grijeşti prin 
casă, că toţi te iubesc; acea zi îi a dragostei. Joia îi jumătate 
bărbat şi jumătate femeie. Şi unii şi alţii o ţin“ (Niculiţă- 
Voronca, 1903, p. 896). Spre deosebire de duminică, joia 
depozitează numeroase practici precreştine: Joia Bulcelor, 
Joia Caloianului, Joia Neagră, Joia Paparudelor, Joia 
Verde, Joile Nepomenite, Joimari. Personajul mitologic 
românesc, Joimăriţa, care pedepsea cu asprime fetele şi 
femeile leneşe sau care nu respectau anumite interdicţii 
calendaristice de muncă, a primit numele acestei zile. în 
cadrul ritualului creştin din Săptămâna Mare surprindem 
un evident sincretism păgâno-creştin: tradiţia incinerării 
morţilor, practică specifica dacilor, apare la Joimari sub 
forma unor ritualuri funerare şi focuri sacrificiale simbo¬ 
lizând incinerarea, spre deosebire şi în opoziţie cu ritualul 
creştin de răstignire şi înhumare din Vinerea Mare. 

Luna calendaristică 

Ca unitate de măsură a timpului calendaristic, Luna 
are lungimea (durata) timpului necesar satelitului natural al 
Pământului pentru a efectua o mişcare de revoluţie în 
aproximativ 29,5 zile. Documentele atestă că la unele po¬ 
poare vechi fiecare început de lună era marcat de apariţia 
pe cer a Lunii Noi (Craiului Nou); persoane anume urmă- 

reau cerul dinspre apus şi, îndată ce apărea Luna sub forma 
unei seceri subţiri, se dădea de veste întregii comunităţi 
prin sunete de trâmbiţe (Gheorghiu, 1936, p. 18). La iudei 
şi babiloniem momentul apariţiei pe cer a Lunii Noi se 
anunţa publicului de către preoţi. Cu această ocazie se 
comunicau şi zilele cu sărbători din luna respectivă. La ro¬ 
mani prima zi a lunii se numea calende, cuvânt derivat de 
la verbul calo-are. (a chema, a convoca), de unde îşi trage 
obârşia şi cuvântul calendar. 

în calendarul civil contemporan, începuturile de lună 
sunt lipsite de orice semnificaţie astronomică întrucât nu 
sunt calculate în raport cu fazele de evoluţie ale Lunii. 
După sensurile ce le dădea poporul diferitelor faze ale 
Lunii, s-ar părea că la Lună Nouă timpul era considerat 
nefast pentru activitatea umană: atunci se înnoia răul, se 
prindeau vrăjitoriile, sămânţa semănată rămânea seacă, nu 
se puneau cloştile, nu se făceau nunţile (Niculiţă-Voronca, 
1903, p. 316). „Când se iveşte Luna Nouă, spune o poveste 
publicată de Ion Pop Reteganul, umblă un duh necurat prin 
curţile mele şi numai atunci are putere; de aceea în tot anul, 
13 nopţi dormim la vecini“ (Pop Reteganul, 1895, p. 106). 
De la Luna Nouă, numită şi Lună Tânără sau Lună în două 
coarne (Pamfile, 1915, p. 68), fiecare om avea prilejul să- 
şi încerce şansa, cerându-i ceva: 

„Crai Nou, Crai Nou, 

Sănătos m-ai găsit. 

Sănătos să mă laşi! 

Fără nevastă m-ai găsit. 

Cu nevastă să mă laşi!“ 

„Lună Nouă, Luna Nouă, 

Taie pâinea-n două: 

Ţie jumătate, 

Mie sănătate!“ 

(Niculiţă-Voronca, 1903, p. 70) 

Asemenea formule recitative întâlnim şi astăzi în 
folclorul copiilor. După o tradiţie consemnată la sfârşitul 

secolului al XlX-lea, românii bănăţeni numeau Duminică 
Tânără fiecare zi de duminică care urma sau corespundea 
cu faza Lunii Noi. în cele 13 „duminici tinere“ (într-un an 
solar sunt aproximativ 13 luni lunare) se efectuau practici 
magice de purificare, se sfinţea apa, se străpungeau ure¬ 
chile fetiţelor ca să poată purta cercei, fetele mari se piep¬ 
tănau şi îşi tăiau vârful părului pentru a creşte mai lung şi 
mai frumos, oamenii se tundeau şi îşi tăiau unghiile. Cosi¬ 
tul fânului din pajişti începea tot la Lună Nouă, într-o zi 
lucrătoare (Mangiuca, 1882, p. 10). 

Numărul lunilor anului este pus de popor în legătură 
cu naşterea misterioasă a 12 copii gemeni. Doi bătrâni, 
spune legenda, supăraţi că nu au avut la tinereţe copii, 
pleacă la drum lung cu gândul să-şi pună capăt zilelor. Un 
moşneag salvator, ieşindu-le în cale şi ascultându-le păsul, 
le-a dăruit o buruiană de făcut copii. Bătrânii se întorc 
acasă, beau ceaiul obţinut din buruiana de leac şi femeia 
naşte, nici mai mult, nici mai puţin, decât 12 băieţi. Lunile 
anului ar fi împrumutate numele acestor flăcăi (Niculiţă- 
Voronca, 1903, p. 394). Tema naşterii misterioase apare în 
multe basme româneşti (Şăineanu, 1979, p. 237, 392, 398, 
645), iar în unele legende, copiii născuţi de aceeaşi mamă 
devin, frecvent, nu întemeietori de timp (zi, săptămână, 
lună, anotimp, an), ci întemeietori de „ţări“ (legenda 
Vrâncioaei) şi de sate (legenda Chioajdelor). „Fraţii“ 
(lunile anului) sunt mai mici sau mai mari, mai slabi sau 
mai puternici: Februarie, deşi are mai puţine zile, este atât 
de puternic încât „crapă ouăle corbului“ pentru a ieşi puii 
din ele; Făurel (martie) spune că „dacă nu i-ar fi ruşine de 
fratele mai mare, de Faur (Februarie), ar degera viţelul în 
vacă, oala la foc şi copilul în pântecele mamei. Dar el e 
numai iute, nu are putere“ (Niculiţă-Voronca, 1903, p. 
752). Adesea între fraţi se iscă neînţelegere de pe urma 
căreia au de suferit şi oamenii. Martie, pentru a-i veni de 
hac Babei Dochia, împrumută una sau două zile friguroase 
de la Februarie. întrucât Martie refuză să le dea înapoi, se 
iau la bătaie în zilele Babei Dochia: „când e vântul cel 

mare, cu ger, atunci e bătaia lor, se prind, se sfarmă“ 
(Niculiţă-Voronca, 1903, p. 751). Dintre toţi fraţii, Martie 
este cel mai rău. Acesta este pus pe farse şi glume ustură¬ 
toare, este încrezut, aduc; boli, seceră vieţile oamenilor. 
Ce gândeşte poporul despre firea capricioasă a lui Martie 
reiese dintr-o povestioară bucovineană pe care o reprodu¬ 
cem după Elena Niculiţă-Voronca: 

„Zice că a chemat odată Martie pe Prier (Aprilie) la 
banchet. Se duce Prier şi se sfătuieşte cu Mai, ce să facă: 
să se ducă sau să nu se ducă? 

- Du-te, zise Mai, dar el e şugubăţ, râde de oameni; 
tu când te-i duce să iei cu tine sania, căruţa şi luntrea, că 
altfel n-ai să ieşi cu bine. 

Se duce Prier. II vede Martie şi îl întreabă: 

- De ce ai venit cu toate astea, frate? 

- Apoi la gospodăria omului sunt toate bune. 

Stă o zi, stă două, stă trei. încearcă Martie cu omăt şi 
viscol. Lui Prier nici nu-i pasă, că el are sanie. Dă o ploaie 
şi se face glod. Prier are căruţă. Rupe podurile, curg puhoa¬ 
iele. Prier merge cu luntrea. Vede Martie că nu poate să-i 
facă nimica, îl cheamă şi îl întreabă cine l-a învăţat să 
vină aşa pregătit. Prier n-are ce lucra şi-i spune că Mai. 

- Ei lasă, câ-i voi da şi lui vreo două brume ca să-i 
veştejesc florile lui cele falnice! 

Şi de atunci în Mai sunt întotdeauna brumi. că Martie 
i le dă în ciudâ“ (Niculiţă-Voronca, 1903, p. 753). 

Anul calendaristic roman, care a fost, de fapt, baza 
de calcul a calendarului nostru popular şi a calendarului 
civil contemporan avea următoarea structură: 

înainte de Caesar 

(355 de zile) 

Ianuarius.29 zile 

Februarius ... .28 zile 

Martius.31 zile 

Aprilis.29 zile 

Maius.31 zile 

lunius.29 zile 

Quintilis.31 zile 

Sextilis.29 zile 

September .... 29 zile 

October.31 zile 

November .... 29 zile 
December ... .29 zile 

La fiecare an erau introduse alternativ 22 de zile 
după 23 februarie şi 23 de zile după 24 februarie 

După reforma iuliană 
(365 de zile) 

Ianuarius.31 zile 

Februarius ... 28 zile 

Martius.31 zile 

Aprilis.30 zile 

Maius.31 zile 

lunius.30 zile 

Iulius.31 zile 

August.31 zile 

September ... 30 zile 

October.31 zile 

November ... 80 zile 
December ... 31 zile 

în anul 46 d.H., numele lunii Quintilis este schimbat, 
în cinstea lui Iulius Caesar, în iulie, iar în anul 8 d.H., 
Sextilis devine Augustus, în cinstea împăratului Augustus 

Ca dovadă că vechiul calendar roman începea pri¬ 
măvara este numele lunilor care indicau ordinea lor faţă de 
Anul Nou sărbătorit la 1 martie: Quintilis (luna a cincea), 
Sextilis (luna a şasea), september (luna a şaptea) ş.a.m.d. 

Numele acestor luni au sens numai dacă încep să fie numă¬ 
rate de la 1 martie, nu de la 1 ianuarie. 

Spre deosebire de anul civil şi bisericesc, unde lunile 
au primit nume de zei (Ianus, Marş etc.) şi figuri ilustre din 
istoria romanilor (Iulius Caesar, Augustus), lunile calenda¬ 
rului popular sunt legate de viaţa oamenilor de pe pământ. 
Iată câteva exemple înregistrate în zona Munţilor Apuseni: 
Cărindar, luna ianuarie, când se obişnuia să se facă în 
noaptea Anului nou calendarul meteorologic din foi de 
ceapă sau din coji de nucă; Făurar, luna februarie, când 
meşterii fierari făureau sau reparau uneltele agricole; 
Florar, luna mai, timpul florilor; Cireşar, luna iunie, timpul 
când se coc cireşele; Cuptor, luna iulie, timpul cel mai 
călduros din întreg anul; Brumărel sau Brumarul Mic, luna 
octombrie, cu apariţia primelor brume; Brumar, luna 
noiembrie, timpul când cad brumele groase. Lunile anului 
aveau mai mult semnificaţii economice şi meteorologice 
decât astronomice, adică erau cadre ale vremii şi apoi 
cadre ale timpului. Aşa-numitele calendare bătrâneşti 
aveau drept scop aflarea vremii în cursul anului, a regi¬ 
mului pluviometric, şi nu de măsurare propriu-zisă a tim¬ 
pului. Cel mai cunoscut calendar „meteorologic 44 era făcut 
din foi de ceapă şi cuprindea următoarele operaţii: se tăia o 
ceapă în două şi se alegeau 12 foi, egale ca mărime; în ele 
se punea sare şi apoi erau repartizate câte una pentru fie¬ 
care lună a anului; se lăsau în cameră, de obicei la fereas¬ 
tră, până dimineaţa, când bătrânii, apreciau, după canti¬ 
tatea de apă strânsă în foile de ceapă, lunile ploioase şi 
secetoase ale anului. 

Anul lunar 

Din adunarea zilelor celor 13 luni lunare oamenii au 
obţinut o sumă egală cu ciclul de regenerare a plantelor 
perene şi cu reproducerea anuală a animalelor şi păsărilor. 
Se pare că la un astfel de calendar simplu au ajuns toate 
popoarele lumii vechi. Dar, marele avantaj de a calcula 

zilele anului pornind de la însumarea fazelor lunare este 
pus în cumpănă de dezavantajul de a fi mai mic decât anul 
solar cu aproximativ 10 zile. Calendarul roman înainte de 
Caesar avea, de pildă, 355 de zile. Când doi astronomi ai 
antichităţii greceşti, Meton şi Euctenon, au găsit, în urma 
observaţiilor făcute la solstiţii, atât inegalitatea anotimpu¬ 
rilor, cât şi corespondenţa între mişcările aparente ale 
Soarelui şi Lunii, descoperirea lor a fost scrisă cu litere de 
aur în pieţele publice. Ei au demonstrat că în 19 ani solari 
a câte 365,25 zile au loc 235 revoluţii sinodice de lună, 
ceea ce înseamnă că numai după 19 ani solari fazele de 
Lună Nouă revin în aceleaşi zile ale anului. Intervalul de 
19 ani a fost numit „ciclul Meton“ sau „Eneadeca-terida“ 
şi conţine 12 ani comuni de 12 luni şi 7 ani compleţi de 
câte 13 luni. Prima zi a anului era aceea a Lunii Noi care 
urmează imediat după solstitiul de vară (Teodorescu, Chiş, 
1982, p. 64). 

Existenţa unui calendar lunar pe teritoriul Daciei nu 
este exclusă. Credinţele şi practicile magice în care Luna 
este implicată în măsurarea timpului şi calcularea sărbă¬ 
torilor, în determinarea zilelor şi a perioadelor favorabile 
sau nefavorabile unor activităţi practice (semănatul, recol¬ 
tatul, tăierea lemnului pentru construcţii etc.) sunt atât de 
numeroase încât, chiar dacă se exclud unele aluviuni spiri¬ 
tuale primite din afară, etnologul inclină spre ipoteza exis¬ 
tenţei unui calendar lunar la populaţia dacică. Dacă ipoteza 
se confirmă, rămâne ca istoricii şi arheologii să circum¬ 
scrie perioada aproximativă când a fost adoptat anul solar 
pe care îl avem şi astăzi. Din păcate, lipsa documentelor 
arheologice este, în acest caz, resimţită şi mai puternic 
datorită unei situaţii obiective mai generale: imposibili¬ 
tatea de a se decreta un calendar în exclusivitate lunar. Po¬ 
poarele vechi au inventat un calendar lunar pentru că le-a 
fost mai uşor să constate repetabilitatea, principiu 
fundamental al oricărui calendar, observând astrul selenar, 
în aproximativ 30 de zile Luna îşi schimbă forma ritmic, 
noapte de noapte. Repetabilitatea şi ritmicitatea o puteau 

observa şi la Soare, dar, perioadele de repetare ale răsări¬ 
turilor, apusurilor, solstiţiilor etc. erau fie prea mici (ziua 
solară), fie prea mari (anotimpul) pentru a ajunge la ideea 
„timpului-cerc“, a reprezentării primitive a calendarului. 
Deplasarea răsăritului Soarelui în decursul unui an era uşor 
de constatat, dar ziua-lumină nu putea fi luată în seamă în 
calendarul arhaic pentru că alt principiu al calendarului, 
egalitatea unităţilor de măsură a timpului, s-ar fi încălcat. 
Atunci, ca şi astăzi, ziua-lumină la solstiţiul de vară 
înregistrează o diferenţă notabilă faţă de ziua-lumină la 
solstiţiul de iarnă. A trebuit să se însumeze ziua şi noaptea 
într-o singură unitate considerată ca având media de 24 de 
ore în tot cursul anului sau de 12 ore numai ziua-lumină. 

Problema existenţei unui calendar lunar la daci l-a 
preocupat şi pe Vasile Pârvan, care aduce un interesant 
argument lingvistic. Savantul spune că „Luna pentru 
mensis apare în Dacia încă înainte de anul 270, dovadă de 
întrebuinţarea anului lunar, în locul anului solar, exclusiv 
obişnuit în restul imperiului. Faptul că apoi în stânga 
Dunării termenul lună s-a menţinut statornic pentru 
mensis, spre deosebire nu numai de toate celelalte popoare 
romanice, dar chiar de dialectele române din dreapta 
Dunării, duce iarăşi la o accentuare necesară a întemeierii 
definitive a poporului şi limbii române pe teren daco¬ 
român, în Dacia Traiană“ (Pârvan, 1911, p. 131). 



OROLOGIUL BIOLOGIC 


Valoare hotărâtoare pentru fixarea reperelor calenda¬ 
ristice au avut bioritmurile cu perioadă lungă de manifes¬ 
tare, cu intervale de ordinul zilelor, lunilor şi anilor. Pentru 
ocupaţiile tradiţionale, bioritmurile cu perioadă scurtă, de 
ordinul secundelor şi minutelor, nu au prezentat nici o sem¬ 
nificaţie practică. Activităţile legate de agricultură, creşte¬ 
rea animalelor, pomicultură, viticultură etc. puteau fi rit¬ 
mate numai de bioritmurile umane, animale şi vegetale cu 
durată suficient de mare pentru a fi sesizabile. Acestea sunt 
numite de specialişti circadian (ziua solară - perioada în 
care Pământul încheie o mişcare de rotaţie în jurul axei 
sale), selenar (de 29 zile, 12 ore, 44 minute şi 2 secunde - 
durata revoluţiei sinodice), faza lunară (7 zile şi 9 ore - 
perioada de timp între două faze lunare învecinate), multi- 
cotidian nelunar (bioritmuri mai mari sau mai mici de o 
lună lunară), sezonier (distanţa dintre echinocţii şi 
solstiţii), anual (365,242217 zile - durata mişcării de revo¬ 
luţie a Pământului în jurul Soarelui), multianual (viaţa sau 
veacul de om, de la naştere la moarte). Aşa cum a procedat 
şi cu reperele şi orologiile cosmice, omul a folosit biorit¬ 
murile plantelor, animalelor şi chiar ale propriului său 
organism pentru a măsura timpul. în descifrarea Calenda¬ 
rului popular un rol semnificativ îl are însă comportamen¬ 
tul păsărilor şi animalelor. 


PĂSĂRILE ŞI ANIMALELE 

Sintetizând interesul extraordinar al oamenilor 
pentru animale, Remy Chauvin aprecia că instinctele lor 
ne-au fascinat dintotdeauna: fie că oamenii credeau că se 

recunosc în ele, fie că găseau în aparentele aberaţii ale 
instinctului motive pentru a-şi hrăni orgoliul de a fi om 
(Cociu M., Cociu Maria, 1982, p. 1). Interesul omului faţă 
de comportamentul animalelor este motivat obiectiv: el 
însuşi s-a desprins din imensul arbore genealogic al 
animalelor şi a rămas apoi legat de strămoşii săi mai 
îndepărtaţi sau mai apropiaţi prin una din componentele 
caracterului său bipolar (natură şi cultură). Mult timp omul 
şi-a împărţit adăpostul cu unele animale în peşterile şi 
grotele preistorice, s-a hrănit şi s-a îmbrăcat cu pieile şi 
blănurile acestora, le-a folosit forţa şi iuţeala, le-a transfor¬ 
mat în duşmani sau prieteni. Observarea de către oameni a 
comportamentului animalelor, care au continuat să rămână 
numai natură, deci cu instincte ascuţite de conservare, şi 
folosirea lor în practica curentă nu ni se pare a fi magie. 
Instinctele animalelor ne sunt şi astăzi de mare folos! Unul 
din procedeele vechi pentru alegerea locului de construcţie 
a unei case sau de întemeiere a satului era culcuşul ales 
de animale pe timpul nopţii. Pe de altă parte, apărarea în 
cerc şi construcţia cetăţilor se pare că au la bază sistemul 
de apărare în cerc al animalelor sălbatice şi de protejare a 
turmelor de oi de către câinii care le înconjoară în fugă 
când sunt ameninţate de lupi (Ghinoiu, 1981, p. 36-37) etc. 
Comportamentul animalelor, privit ca „o succesiune de 
stări temporare, un flux continuu, dar nu uniform, de 
elemente legate unul de altul într-o anumită ordine, având 
deci o structură desfăşurată în spaţiu şi timp“ (Cociu M., 
Cociu Maria, 1982, p. 25) a oferit oamenilor şi unele re¬ 
pere pentru măsurarea timpului. Dintre păsările şi anima¬ 
lele cu semnificaţie deosebită pentru măsurarea şi recu¬ 
noaşterea timpului calendaristic vom analiza, în primul 
rând, pe acelea care au, conform tradiţiei populare, putere 
de prezicere: cucul şi ursul. Amândouă apar şi dispar la 
anumite date calendaristice: cucul prin migraţia în alte 
ţinuturi ale globului, ursul prin iernare în bârlog pe melea¬ 
gurile noastre. Fără aceste schimbări de profunzime ale 
comportamentului, cucul şi ursul nu ar fi prezentat vreo 

semnificaţie calendaristică, adică nu ar fi oferit oamenilor 
momente de reper,'de orientare în timp. Pentru a câştiga 
virtutea animalelor-oracol, ele trebuiau să sugereze, prin 
schimbarea comportamentului, că sunt supuse dispariţiei, 
adică temporalităţii şi morţii într-o anumită unitate de 
timp. Vom acorda, de asemenea, câteva pagini lupului, 
calului şi ursului ale căror comportamente par să fi avut un 
rol hotărâtor în structura calendarului dacic, cocoşului 
pentru rolul său în prezicerea şi măsurarea timpului diurn 
şi berzei pentru măsurarea timpului anual. 

Cucul 

Dintre toate păsările care înfruntă rigorile iernii spe¬ 
cifice climatului nostru temperat continental sau care 
poposesc aici numai pentru vărat, cucul ocupă în tradiţiile 
populare un loc cu totul privilegiat. Nu există în ornito¬ 
logia românească pasăre căreia poporul să-i fi dedicat 
atâtea legende, poveşti, cântece şi proverbe. Cucul nu este 
o pasăre cântătoare şi nici nu încântă prin coloritul penelor 
sale. Ca înfăţişare este un uliu în miniatură. Fiind o pasăre 
mică, aportul ei la distrugerea insectelor este neglijabil. îşi 
depune ouăle prin cuiburile altor păsări, iar puii săi, mai 
robuşti, îşi răstoarnă fraţii vitregi peste marginile cuibului 
pentru a profita de un surplus de hrană şi a se dezvolta mai 
rapid. Cucul nu-şi face cuib, nu-şi cloceşte ouăle şi nu-şi 
hrăneşte puii. Fiind simbolul primăverii, al timpului fru¬ 
mos şi dragostei pătimaşe, poporul îi iartă totul. în po¬ 
vestiri populare de o rară frumuseţe, cucul apare antropo¬ 
morfizat: argat, slugă, tâlhar, haiduc, părinte, soţ, amant 
etc. 

în unele povestiri cucul este o pasăre miraculoasă, cu 
pene de aur, metal preţios şi strălucitor simbolizând Soa¬ 
rele. Aflând de infidelitatea soţiei, porneşte în altă lume 
spunându-i acesteia să-l caute şi să-l strige între Blagoveş- 
tenie şi Sânziene. Recunoscându-şi greşelile, soţia îl caută 
în fiecare an între 25 martie şi 24 iunie, zburând din crean- 

gă în creangă şi strigând neîncetat: Cucu! Cucu! (Pamfile, 
1910, p. 107-108). In alte povestiri, Cucu şi Ştefan sunt 
oameni, de obicei fraţi gemeni. Din diferite pricini aceştia 
sunt transformaţi în păsări. Cucu ajunge în rai, iar fratele 
rămas aici, Ştefan îl caută între Blagoveştenie şi Sânziene, 
strigându-1 pe nume (Pamfile, 1910, p. 110). 

Acelaşi reper calendaristic este şi în ipostaza hoţului 
şi tâlharului de cai. Se spune că, pe când Sf. Petru avea o 
herghelie, un mare tâlhar, pe nume Cucu, îi fură caii. Nici 
cu puterea sa de sfânt, nici cu ajutorul celui Atotputernic 
nu găseşte caii. Necăjit, Sf. Petru „blestemă pe Cucu să se 
prefacă în pasăre neagră, să fie cobe rea şi singur să-şi 
spuie numele, unde s-o afla. De atunci hoţul Cucu a rămas 
pasăre neagră şi blestemată şi când ţi-a cânta în spate, pe 
casă ori în curte, moarte înseamnă; şi el altceva nu mai 
zice, decât îşi strigă toată ziua numele prin pădure: Cucu, 
Cucu!“ (Pamfile, 1910, p. 145-146). Cu siguranţă că 
această pasăre ar fi rămas necunoscută în folclorul 
românesc dacă prin comportamentul său, începutul şi 
sfârşitul cântatului la date fixe, nu ar marca succesiunea a 
două fenomene astronomice: echinocţiul de primăvară şi 
solstiţiul de vară. „Şi cucul, cum a sosit şi i s-a dezlegat 
limba, îndată începe a cânta, şi cântă necontenit de la 
Bunavestire (sărbătoare care este celebrată în imediata 
apropiere a echinocţiului de primăvară) şi până la Sânziene 
sau până la Sânpetru... (sărbători celebrate în preajma 
solstiţiului de vară) (Marian, 1901, p. 22-29). Conform 
tradiţiei, la Sânziene, cucu se îneacă cu orz şi, nemaiputând 
cânta, se preface în uliu până în primăvara viitoare: 

„Legea ta de cuc bălan, 

Te-am plătit să-mi cânţi un an; 

Când a fost la Sânziene, 

Tu ţi-ai pus clobanţu-n pene!“ 

(Marian, 1883, p. 38). 


80 



Cântecul cucului, .scurt şi răsunător, însoţeşte trudi¬ 
torii ogoarelor la semănat şi arat, la întreţinerea culturilor: 

„Cucu de n-ar cânta, 

Nici noi n-am mai ara; 

Cucu de nu s-ar pomi. 

Nici noi n-am plugări“. 

(Pamflle, 1910, p. 111) 

încetatul cântecului indică vremea cositului, întrucât 
acesta „părăseşte ţara şi se duce, de îndată ce aude bătutul 
şi fâşâitul coasei" (Pamflle, 1910, p 111). El este însă şi un 
prevestitor al vremii: „Dacă cucu încetează de a mai cânta 
cu mult înainte de Sânziene, e semn că vara se purcede în¬ 
tâi cu căldură şi apoi va fi secetoasă" (Pamfile, 1910, p. 
112). Iată numai câteva motive pentru care întreaga suflare 
a satului, „mic şi mare, tânăr şi bătrân aşteaptă cu cea mai 
mare nerăbdare sosirea acestei zile şi dimpreună cu dânsa 
şi a cucului" (Marian, 1883, p. 19). El este însă o sursă de 
inspiraţie melancolică în cântecele de dor şi jale, iar în 
creaţiile a căror temă este despărţirea a doi fraţi sau a doi 
soţi amplifică sentimentul de înstrăinare şi singurătate. 

Cucul prevesteşte prin cântecul său nu numai venirea 
primăverii, ci şi norocul omului pe acel an. Primul cântec 
al cucului era întâmpinat de ţărani prin cuvinte care implo¬ 
rau avuţia, sănătatea, fericirea, norocul: 

„Mulţi ani buni cu sănătate 
Şi noroc să am la toate. 

Să fiu orişicând voios 
Fericit şi bucoros!" 

(Marian, 1883, p. 20) 

La auzul primului cântec al cucului toţi doreau să fie 
veseli, curat îmbrăcaţi, bine hrăniţi şi cu bani în buzunar. 
Supremul său simbol este scurgerea neîntreruptă a timpului 
şi repetarea anuală a scenariului din ciclul vieţii: naşterea 

(primul cântat) şi moartea (ultimul cântat). El are tainice 
legături cu viaţa omului. Locul de unde se aude prima dată 
cântecul (în spate, în faţă, în stânga, în dreapta) sau unde 
este aşezat (pe o ramură uscată, pe o movilă, pe o grămadă 
de gunoi), repetabilitatea cântecului etc. reprezintă semne 
bune sau rele pentru om: noroc, sănătate, boală, moarte, 
căsătorie. 

Barza 

Din unele informaţii etnografice rezultă că o altă pa- 
săre-oracol, barza, ducea şi aducea cucul în spate peste 
mări şi ţări. Barza soseşte o dată cu primăvara şi este pur¬ 
tătoare, asemenea tuturor vieţuitoarelor care dispăreau şi 
apăreau brusc pentru perioade mai îndelungate de timp, de 
semne şi simboluri privind: vremea „Dacă berzele pleacă 
din vreme, se zice că iama va fi grea şi lungă; dacă pleacă 
târziu, zic că iama va fi scurtă şi călduroasă 44 ; belşugul 
„Dacă un om vede multe berze primăvara, va face multe 
care cu porumb 44 ; norocul „Se crede că va fi mare noroc în 
casa pe care barza îşi face cuibul 44 ; ursita „Când oamenii 
văd o singură barză, zic că rămân singuri, mai cu seamă 
fetele şi băieţii rămân necăsătoriţi 44 ; „Dacă cineva vede o 
barză dimineaţa sau seara până nu mănâncă, se zice că-1 
spurcă; şi dacă a spurcat pe cineva dintr-o familie, se zice 
că are să moară unul din ei“; „Cine vede întâia oară 
primăvara o singură barză, zice că e semn de moarte 44 ; 
incendiul „Dacă se aprinde undeva o casă, vesteşte oame¬ 
nii prin tocănitul cu ciocul lor 44 („Şezătoarea 44 , VIII, 1904, 
p. 51-55). 

Dacă barza nu ar lipsi din peisajul rural pe timpul 
iernii, aceasta nu ar fi avut valoare calendaristică şi 
meteorologică. Este o pasăre aşteptată cu nerăbdare şi pri¬ 
mită ca un oaspete drag. în popor se spunea că drept răs¬ 
plată pentru îngăduinţa oamenilor care îi permit să-şi 
construiască cuibul pe case sau în apropierea caselor, 
aceasta le aduce un suprem sacrificiu: omorârea unuia 

dintre pui. Migraţia tipică a păsărilor, inclusiv a berzei, se 
declanşează şi se desfăşoară cu o exactitate extraordinară, 
aparent independent de fluctuaţiile mediului geografic. 
Păsările migratoare „intră într-o stare de nelinişte premi- 
gratoare în anumite momente calendaristice, indiferent de 
particularităţile condiţiilor externe. Apariţia neliniştii 
premigratoare şi pornirea spre locurile de iernat a păsărilor 
din zonele temperate au loc la termene precise, cu mult 
înainte ca modificările de mediu să impună migratia“ 
(Lungu, 1968, p. 147-148). 

Gaia 

Există o pasăre migratoare care are o semnificaţie 
aparte pentru români, gaia. Aceasta este o răpitoare de zi 
reprezentată în România prin două specii: gaia roşie şi 
gaia brună. Are statură robustă şi aerodinamică, unghii 
(gheare) ascuţite şi tăioase la cele patru degete, cioc puţin 
curbat şi turtit lateral, penaj colorat care variază cu vârsta. 
Trăsăturile fizice şi comportamentale ale găii au fost 
hotărâtoare pentru divinizarea ei: este misterioasă atât prin 
apariţia şi dispariţia neaşteptată din peisajul cotidian, 
datorită migraţiei (cuibăreşte în România şi iernează în 
sud-vestul Asiei şi nord-estul Africii), cât şi prin ascen¬ 
siunile ce le face în zbor până dispare în înaltul cerului; 
dintre răpitoare, este cea mai frumoasă şi mai plăcută 
pasăre, aleasă de altfel ca model de Brâncuşi pentru Măies- 
trele sale; prevesteşte (aduce) ploaia şi, împreună cu 
aceasta, rodul şi fertilitatea în verile secetoase şi zilele 
caniculare; este puternică, crudă, rapace, invincibilă; şi-a 
impus numele în memoria oamenilor prin propriul ei glas 
ga! ga!, când invocă ploaia în zilele caniculare ale verii. 
Este puţin probabil ca oamenii să o fi numit vreodată altfel 
decât se recomandă ea însăşi oamenilor, gaia! Precum 
îngerii, gaia urmăreşte neîncetat omul, dându-i rotocoale 
pe deasupra capului. în Evul Mediu, ea a fost supranumită 

Pasărea Turcului întrucât aceştia descopereau ascunzişu¬ 
rile băjenarilor observând zborul pe cer al găii. Expresiile 
populare : A da de Gaia, sinonimă cu A da de Dracu, sau 
Vezi că te ia Gaia, sperietoare pentru copiii neascultători, 
sunt cunoscute astăzi în toate zonele etnografice româneşti. 
Dintre jocurile vechi ale copiilor s-a păstrat şi unul cu 
semnificaţie funerară, De-a Gaia (De-a Mama Gaia, De-a 
Baba Gaia, Gaia şi Cloşca, De-a Puia Gaia). 

Gaia, zeiţă a Morţii în ipostază de pasăre de pradă 
care scoate sufletul din trup la moartea oamenilor, este 
identificată cu zeiţa neolitică Gaea. Ca personificare a 
Morţii cu chip de pasăre apare cu nume derivat sau amal¬ 
gamat de la Gaia (Gaica, Gaiul, Gai, Cocoşel de Gai, 
Daiul, Cocoşgaia, Cocoşdaia, Cocoşdai) şi cu nume ale 
unor păsări prădătoare (Corboaica şi Vulturul). în toate 
variantele cântecelor funerare de Zori, aceste păsări fantas¬ 
tice, singurele care aud toaca bătută în cer la miezul nopţii 
pentru a trezi, la rândul lor, cocoşii obişnuiţi de pe pământ, 
sunt personificări ale Morţii. în unele texte funerare din 
Cartea românească a morţii zeiţa apare în ipostază antro¬ 
pomorfa, numită Moarte, şi de zeiţă pasăre, numită Gaia: 

„...Strigă Moartea la fereastră 

- Ia-mi ieşi, Ană, pân-afară! 

- Aş ieşi, nu pot ieşi 

Că nu mă pot despărţi 

De drag soţiorul meu, /.... / 

Ş-a strigat ş-a treia oară: 

- Ia-mi ieşi, Ană, pân-afară! 

Ea afară a ieşit, 

Pragul uşii l-a păşit. 

Din picioare-a îmbrâncit, 

La inimă s-a slăbit. 

Cocoş Gaia a cântat, 

Sufletul i l-a luat“[...] 

(Bîrghiş, jud. Sibiu) 

Cocoşul 

Pentru a afla diferite momente ale zilei şi nopţii, oa¬ 
menii observau Soarele şi Luna, stelele şi planetele. Din 
păcate aştrii nu pot fi observaţi întotdeauna din cauza 
timpului noros, iar aprecierea poziţiei lor pe bolta cerească 
este, fără alte instrumente de măsurat, aproximativă. Ca 
urmare, trebuia ales şi un orologiu terestru, mai apropiat şi 
mai uşor de observat care să indice diviziuni repetabile ale 
timpului diurn. Nu era nevoie de prea mare spirit de obser¬ 
vaţie pentru a constata că animalele şi păsările au un com¬ 
portament diferit şi repetabil în anumite momente ale zilei 
şi nopţii. în loc să-şi bată capul pentru a crea o maşinărie 
de măsurat timpul, ceasornicul, omul a căutat mai întâi în 
natură organisme vii care să-l informeze despre scurgerea 
vremii. Din motive practice, acest orologiu natural era de 
dorit să fie cât mai aproape de locuinţa şi gospodăria omu¬ 
lui. Ca urmare, el trebuia căutat printre animalele şi păsă¬ 
rile domestice. 

Cu mii de ani în urmă, popoare aflate în diferite col¬ 
ţuri ale lumii au ales acelaşi orologiu: cocoşul. De pildă, la 
romani, timpul nocturn era împărţit după prima, a doua şi 
a treia cântare a cocoşului. Pliniu credea că „veghetorii 
noştri nocturni, pe care natura i-a creat ca să trezească pe 
muritori la muncă şi să le întrerupă somnul. Ei cunosc 
stelele şi deosebesc pe zi câte trei ore prin cântarea lor. Se 
duc cu Soarele la culcuş şi la a patra veghe iarăşi cheamă 
la griji şi la muncă. Ei nu suferă ca răsăritul Soarelui să ne 
afle nepregătiţi: ziua ce vine o vestesc prin cântare, iar 
cântarea prin bătaia aripilor" (Marian, 1883, p. 239). Nu 
numai în antichitate, dar şi în evul mediu armatele de uscat 
purtau cu ele câte un cocoş pentru a le vesti schimbarea 
santinelelor pe timpul nopţii. O funcţie asemănătoare 
îndeplinea şi cocoşul urcat cu câteva găini-neveste la 
stânele carpatice de către păstorii români. 

Calitatea de a vesti zorile era considerată în antichi¬ 
tate de origine divină, cocoşul fiind amestecat în intimi- 

tăţile zeilor. Astfel, zeul Marte a pus un servitor al său, 
Alectryon, să stea de strajă la uşă în timp ce el o vizita pe 
zeiţa Venera. Gelosul zeu Vulcan, sfătuit de un zeu 
trădător, îi surprinde pe amanţii neprevăzători. Drept 
pedeapsă, Marte 1 -a prefăcut pe Alectryon în cocoş, pentru 
a da de ştire întotdeauna amanţilor când răsare Soarele. în 
lumea antică cocoşul a fost închinat diferitelor zeităţi - 
Apolo, Minerva, Mercur, Marte - dându-i-se semnificaţii 
diferite (vestitor al răsăritului Soarelui, priveghetor al 
somnului, simbol al luptei războinice). 

Având darul de a cânta în preajma miezului nopţii, 
moment de cumpănă, de confruntare a spiritelor bune cu 
cele rele, poporul 1 -a pus paznic la hotarul dintre forţele 
malefice şi cele benefice. După cântatul lui, spiritele necu¬ 
rate îşi pierdeau puterea, se ascundeau pentru a intra din 
nou în_acţiune în noaptea următoare. Cântecul cocoşului 
simboliza trecerea momentului critic şi anunţa victoria 
Soarelui şi a luminii asupra nopţii şi întunericului. El 
anunţa nu numai orele nopţii, ci şi curăţirea spaţiului 
nocturn de forţele ostile omului. 

în basme, cocoşul este un personaj fantastic, cu forţe 
miraculoase: aduce bogăţii imense stăpânului, este 
sfătuitorul lui Făt-Frumos şi o avertizează pe Ileana 
Cosânzeana de venirea Zmeului sau a lui Făt-Frumos. 
Atmosfera enigmatică creată în jurul cocoşului, datorită 
faptului că acesta cântă ia miezul nopţii şi la hotarul 
timpului diurn (noapte - zi), a fost folosită în diferite prac¬ 
tici magice (vrăji, descântece). Astăzi continuă să joace rol 
ritual la înmormântare (cocoşul dat de pomana peste sicriu 
sau peste mormânt) şi, uneori, în ceremonialul nunţii (adu¬ 
cerea cocoşului fript la Masa mare simboliza apropierea 
zorilor, moment când invitaţii trebuiau să se ridice şi să 
plece (Marian, 1883, p. 247). Cocoşul era şi un prevestitor 
al timpului ploios sau secetos, al vremii geroase sau moi- 
noase, iar prin cântecul lui pe prag anunţa sosirea musa¬ 
firilor etc. 

Deşi ceasornicul a pătruns astăzi în-casele din cele 
mai izolate cătune, oamenii continuă să se orienteze după 
cântecul cocoşilor. Aceştia indică cel puţin trei momente 
principale ale nopţii: miezul nopţii la primul cântat, trei ore 
înainte de ziuă la al doilea cântat şi crăpatul de ziuă, când 
cântă mai des (apune Găinuşa şi apare Luceafărul de dimi¬ 
neaţă). 

Alături de păsările migratoare - al căror comporta¬ 
ment a oferit oamenilor repere calendaristice pentru a 
marca debutul primăverii (verii) sau al toamnei (iernii) în 
funcţie de sosirea şi plecarea acestora spre zonele de iernat 
(cucul, barza, cocorul, rândunica şi altele) - păsărilor ne¬ 
migratoare li s-au rezervat şi lor zile pentru a marca în spe¬ 
cial trecerea de la iarnă la vară. Astfel, Dragobetele, sărbă¬ 
toare ţinută în funcţie de zona etnografică, în una din zilele 
de la sfirşitul lunii februarie sau la începutul lunii martie, 
era considerat timpul împerecherii păsărilor care se strâng 
în stoluri, ciripesc şi încep construirea cuiburilor. După 
legendă, Dragobetele este fiul Babei Dochia şi reprezintă, 
în opoziţie cu aceasta, principiul pozitiv, al înnoirii. Având 
unele din atribuţiile lui Cupidon / Eros, Dragobetele este 
purtătorul dragostei şi bunei dispoziţii pe meleagurile 
româneşti. Sfârşitul reproducerii păsărilor este marcat de 
momentul în care puii păsărilor de pădure încep să zboare, 
zi fixată de tradiţie la 21 mai, la sărbătoarea intitulată 
popular Constantin Graur sau Constandinu Puilor. Cele¬ 
lalte zile de peste an în care apar diferite practici magice 
legate de prevenirea stricăciunilor aduse de păsările sălba¬ 
tice recoltelor nu au semnificaţie calendaristică. 

Lupul 

Pentru performanţa cucului de a anunţa echinocţiul 
de primăvară prin „dezlegarea limbii“ şi solstiţiului de vară 
prin „amuţirea glasului", poporul i-a rezervat, drept 
recompensă, două zile: 25 martie şi 24 iunie. Ce semnifi¬ 
caţie calendaristică trebuie să fi avut atunci lupul, pentru 

care se „ţineau“, la sfârşitul secolului al XlX-lea şi înce¬ 
putul secolului al XX-lea, peste 30 de zile dintr-un an! 
Zilele din calendarul popular în care apar practici dedicate 
lupului se grupează mai multe ia un loc sau sunt despărţite 
prin diferite intervale de timp. Se observă, totuşi, o concen¬ 
trare evidentă a acestor zile în perioada de toamnă şi de 
iarnă a anului: Sânpetru (29 iunie), Circovii Marinei (15- 
17 iulie), Martinul, Lupu (22 august), Teclele (24 septem¬ 
brie), Berbecaii (26-28 septembrie), Osie (17 octombrie), 
Lucinul (18 octombrie), Sâmedru (26 octombrie), Ziua 
Lupului (13 noiembrie), Filipii de Toamm) (14-21 
noiembrie), Filipul cel Şchiop (21 noiembrie), Sf. Andrei 
(30 noiembrie), Sânpetru de Iarnă (16 ianuarie), Tanase de 
Ciumă (18 ianuarie), Filipii de lamă (25-31 ianuarie), 
Stretenie (2 februarie), Martinii de lamă (1-3 februarie). în 
satele pastorale se adăugau, la aceste zile, şi ,joile rele“, 
numite „Joi Verzi“. 

Pentru a desluşi semnificaţia calendaristică a lupului, 
prezentăm câteva elemente din comportamentul său de 
reproducere care au servit oamenilor repere de orientare în 
timp. împerecherea începe în a doua jumătate a lunii 
noiembrie şi sfârşeşte la începutul lunii februarie. După 
lupta care se dă între masculi, femela alege un partener cu 
care se împerechează şi creşte apoi puii. Deşi împerecherea 
lupilor dintr-un areal geografic se desfăşoară pe parcursul 
a trei luni de zile, în cazul unui singur exemplar aceasta se 
realizează în 5-10 zile. Frecvenţa maximă a împerecherii se 
situează în preajma zilei de 1 februarie. După o perioadă de 
gestaţie de 62-63 de zile, lupoaicele fată în plină primă¬ 
vară. Prin luna octombrie noua generaţie de lupi (căţeii de 
lup) se prind în haită cu părinţii şi participă la urmărirea şi 
atacarea prăzii. Aceste haite familiale, la care se adaugă şi 
lupii născuţi cu un an înainte, se dezmembrează în timpul 
împerecherii (Cotta, Bodea, 1969, p. 209). 

Revenind la materialul documentar oferit de etno¬ 
grafie, constatăm că în multe legende şi povestiri populare 
Sf. Petru de Iarnă este considerat patronul lupilor, cel care. 

noapte de noapte, le împarte prada. Sf. Petru devine foarte 
darnic cu lupul în noaptea de 30 noiembrie când sunt 
pedepsiţi şi proprietarii vitelor care nu au „ţinut“ Filipii şi 
joile de după Paşte. Ce duşman mai mare puteau să aibă 
crescătorii de animale decât pe Sf. Petru de Iarnă care le 
trimite o fiară atât de cumplită în turme şi cirezi. 

Motivele pentru care dacii şi-au ales ca totem lupul 
şi nu un alt animal, de pildă pe cel mai puternic dintre ele, 
ursul, sunt lămurite, în parte, de bogatul material etnogra¬ 
fic românesc. Locuitorii satelor de munte, cei care au de-a 
face cu lupul, spun că la vederea lui simţi că ţi se ridică 
părul măciucă pe creştetul capului, în vreme ce sperietoa¬ 
rea fii cuminte că vine lupul este obişnuită pentru copiii 
neascultători. într-adevăr, la latitudinea geografică a 
României lupul este cea mai feroce fiară. Odată intrat într- 
un adăpost de vite sau într-o turmă de oi, el sfâşie prada la 
întâmplare pentru o haită întreagă. Pe unde trece lupul 
rămâne prăpăd! Se spune că lui îi place să vadă sângele 
curgând şiroaie. Ursul, care ia o oaie sau două şi îşi vede 
de drum, este un mieluşel pe lângă ferocitatea lupului. 
Toate animalele sălbatice, indiferent de mărimea, puterea 
şi cruzimea lor în stare de sălbăticie, pot fi îmblânzite, 
dresate şi aduse pentru a fi văzute sub cupola circului. 
Există o excepţie, lupul care preferă să moară de foame sau 
în luptă pentru câştigarea prăzii, decât să renunţe la 
libertate pentru a trece prin cercul de foc, să sară la 
comandă sau să facă alte exhibiţii ca să râdă şi să se 
minuneze spectatorii. Această vietate, în egală măsură 
temută şi îndrăgită, prototip al războinicului înnăscut şi 
model de demnitate, a fost personificată şi aleasă totem de 
către strămoşii autohtoni ai românilor, geto-dacii. Ei au 
dorit, fireşte, să semene şi să se comporte ca divinitatea 
lup, au invocat-o în luptă (vezi stindardul dacic) dar şi în 
alte împrejurări, aşa cum îl prezintă obiceiurile, mitologia, 
folclorul şi arta populară românească. 

în tradiţia nordică lupii simbolizează moartea cos¬ 
mică, întrucât ei devorează aştrii care măsoară timpul: 

Luna şi Soarele. La noi, despre ruda sa domestică, câinele, 
se spune că atunci când urlă noaptea prevesteşte moartea 
unei persoane. 

în onomastica românească Filip continuă gr. 
Philippos, unul dintre cele mai vechi, frecvente şi larg 
răspândite nume de persoană în Grecia Antică. La noi 
începe să apară ca antroponim din jurul anului 1550, dar 
numele este cu siguranţă mai vechi (lonescu C., 1975, p. 
136). Sărbătoarea, căreia îi erau rezervate în calendarul 
popular mai multe zile, era dedicată unor personaje 
mitologice răspunzătoare de animalele sălbatice, în special 
de lupi. Perioada de sărbătorire a Filipilor era cuprinsă 
între 11 şi 23 noiembrie, iar numărul zilelor grupate sub 
acelaşi nume varia, de la zonă la zonă, între 3 şi 8. Dovadă 
a vechimii acestei sărbători este faptul că Filipii erau ţinuţi 
cu sfinţenie de femeile căsătorite şi văduve până la înce¬ 
putul sec. al XX-lea. Unele ţineau un Filip (o zi: primul 
Filip), altele doi Filipi (două zile), altele trei sau mai mulţi. 
Când îşi măritau fetele, mamele le dădeau, alături de zes¬ 
tre, şi câte un Filip. Dacă avea mai multe fete, mama putea 
să rămână fără Filip (Fochi, 1976, p. 127). Ţinând seama 
că Filipii de Toamnă marcau începutul unei lungi perioade 
calendaristice de împerechere şi înmulţire a lupilor, moşte¬ 
nirea acestor zile numai pe linie maternă ar putea fi inter¬ 
pretată ca o străveche şi tulburătoare solidaritate faţă de 
principiul general al fertilităţii. în perioada Filipilor de 
Toamnă şi, în general, în perioada de înmulţire a lupilor, 
cea mai severă interdicţie era scoaterea cărbunilor din casă 
pentru a nu fi găsiţi de lupoaicele care-i caută cu înverşu¬ 
nare ca să se înmulţească: „când se împerechează lupii, ei 
zic că lupoaicele umblă prin curţile oamenilor spre a găsi 
un cărbune lepădat în gunoi, pe care dacă-1 mănâncă 
rămân grele“; „apucând lupii cărbuni sau altceva, se pră- 
sesc“; „dacă îupoaicele găsesc cărbuni în gunoi, se 
căţelesc“; „cu deosebire la Treisfetite şi Stretenie, grija este 
aşa de mare că se crede că în nopţile acestor zile nu e 
lupoaică să nu-i dea piciorul prin sat să fure cărbuni din gu¬ 
noi, că dacă nu fură rămâne stearpă“ (Fochi, 1976, p. 127- 

129). Suntem aici în prezenţa unor reprezentări spirituale 
de un rar arhaism: focul, simbolizat de cărbunii aruncaţi o 
dată cu cenuşa şi gunoiul din casă, este principiul masculin 
fără de care lupoaicele rămân sterile. Cel mai important şi 
mai de temut Filip era Filipul cel Şchiop sau Filipul cel 
Mare care, în funcţie de zonă, se serba la 11, 21 sau 30 
noiembrie. Anticipăm că Ovidenia (21 noiembrie) şi Sf. 
Andrei (30 noiembrie) cuprind urme sigure ale unui stră¬ 
vechi ritual de An nou. Desigur, şi celelalte zile de peste an 
care cuprind practici legate de lupi au semnificaţia lor 
calendaristică. Ne oprim însă cu exemplificările numai la 
cele două categorii de sărbători simetrice: Filipii de Toam¬ 
nă - Filipii de Iarnă şi Sânpetru de Vară - Sânpetru de 
lamă. 

După perioada de împerechere a lupilor, marcată clar 
de Filipii de Toamnă şi Filipii de Iarnă, urmează, ţinând 
seama că frecvenţa maximă a împerecherilor se situa în 
preajma zilei de 1 februarie, perioada de gestaţie de două 
luni. Ar însemna că în prima parte a lunii aprilie toţi lupii 
sunt fătaţi. Puii sunt supravegheaţi apoi de părinţi până 
spre toamnă, când, o dată cu intrarea în haită, se încheie 
ciclul de reproducţie. Se pune întrebarea de ce lupului i s-au 
rezervat un număr impresionant de zile în calendarul 
popular, de ce principalele momente din ciclul său de re¬ 
producere sunt marcate de sărbători importante, de ce în 
jurul său s-au păstrat atâtea practici magice şi credinţe 
străvechi, de ce ocupă un loc atât de însemnat în folclorul 
românesc (basme, legende, zicale)? Ferocitatea animalului 
şi pagubele aduse în rândul animalelor domestice este una 
din explicaţii. Modul de constmcţie a adăposturilor pentru 
animale, sistemul de păstorit practicat de români, tehnicile 
arhaice de vânătoare şi prindere a lupilor exprimă laolaltă 
hotărârea oamenilor de a lupta împotriva unui animal săl¬ 
batic cu mare areal de răspândire. Lupta era dusă nu numai 
cu bâta, ci şi cu spiritul: interdicţii legate de muncă în 
unele zile dedicate lupilor, încleştarea pieptenilor pentru 
scărmănat lâna, farmece, descântece etc. 

Reluând informaţia lăsată de Strabon conform căreia 
dacii se numeau mai întâi dăoi şi citând alte exemple în 
care dăos era numele frigian al lupului, iar Dăous -dava 
numele unui oraş în Moesia Inferior, Mircea Eliade este de 
părere că dacii se numeau ei înşişi „lupi“ sau cei care „sunt 
asemenea lupilor 14 . Existenţa unei confrerii războinice 
intitulată „dacii 44 (lupii), de la care ar fi primit strămoşii 
noştri numele etnic, este foarte probabilă. Indiferent de 
„originea eponimului lor - epitet ritual al tineretului 
războinic sau poreclă a unui grup de imigranţi victorioşi - 
dacii erau desigur conştienţi de raportul între lup şi război: 
dovadă simbolismul stindardului lor 44 (Eliade, 1980, p. 31). 

Ţinând seama de lipsa relativă de documente privind 
spiritualitatea dacilor, argumentele ce le poate oferi repre¬ 
zentarea lupului în cultura populară devin şi mai preţioase. 
Este de presupus că animalul-simbol de la care şi-au luat 
dacii numele să fi pătruns în toate sferele spiritualităţii lor. 

Omul vine din preexistenţă în existenţă prin naştere 
şi pleacă din existenţă în postexistenţă prin moarte. 
Călătoria se desfăşoară deci în lumea reală (viaţa propriu- 
zisă) şi în sfera miticului (înainte de naştere şi după 
moarte) şi presupune parcurgerea a trei drumuri: preexis- 
tenţial, existenţial şi postexistenţial. „Frăţia 44 cu lupul 
începe din preexistenţă, viaţa intrauterină, când copiii care 
plâng înainte de a se naşte se transformă în pricolici (fiară 
sălbatică, de obicei cu chip lup), şi continuă după moarte, 
în postexistenţă, în lumea miticului, aşa cum reiese din 
cântecul zorilor cântat la casa mortului: 

„Şi-ţi va mai ieşi 
Lupul înainte, 

Ca să te spăimânte, 

Să nu te spăimânţi. 

Frate bun să-l prinzi, 

Că lupul mai ştie 
Seama codrilor 
Şi-a potecilor. 

Şi el te va scoate 

La un drum de plai, 
La fecior de crai 
Să te ducă-n rai, 
C-acolo-i de trai 
în dealul cu jocul 
C-acolo ţi-e locul 
în câmp cu bujorul, 
C-acolo ţi-e dorul“. 


(Pop, 1968, p. 84). 


Revenind la semnificaţia calendaristică şi la rolul său 
de reper în scurgerea timpului, conchidem: 

- comportamentul lupului, păstrat în forme aproape 
neschimbate de-a lungul mileniilor şi exprimat plastic în 
zicala populară „Lupul îşi schimbă părul, dar năravul ba“, 
cuprinde principiile fundamentale ale oricărui calendar: 
repetabilitatea si stabilitatea unităţilor de măsurat timpul; 

- mitologia lupului este solidară cu naşterea, schim¬ 
barea şi moartea tiranului, dar şi cu vârstele şi moartea 
omului. în informaţiile etnografice lupul sau una din meta¬ 
morfozele lui (vârcolacul sau pricoliciul) apare ca devora¬ 
tor unic al aştrilor puşi pe cer ca să măsoare timpul: Soa¬ 
rele şi Luna; 

- comportamentul de reproducere al lupilor împarte 
anul în două părţi: iama, de la constituirea haitei şi for¬ 
marea perechilor până la naşterea puilor, şi vara, cores¬ 
punzătoare creşterii puilor până la introducerea lor în haită. 
Suprapunerea unor sărbători populare de mare vechime 
peste momente precise ale ciclului de reproducţie a lupului 
indică începutul Anului dacic în perioada octombrie-no- 
iembrie. 

Lupul ca forţă benefică o consemnăm nu numai în 
„lumea morţilor", unde fiara înfricoşătoare a pădurilor 
devine călăuză de nădejde a sufletelor, ci şi în lumea celor 
vii, unde curăţă şi purifică spaţiul înconjurător, alungând şi 
sfâşiind dracii în ziua de Bobotează. Până nu demult, în 

satele de pe Platforma Luncanilor (jud. Hunedoara), ma¬ 
mele dădeau copiilor primul lapte de la sân printr-o „gură 
de lup“, instrument ritual în formă de cerc confecţionat 
dintr-o falcă şi piele de lup. Alăptatul ritual se folosea şi în 
cazul în care copilul se îmbolnăvea din imprudenţa mamei 
care „a umblat cu picioarele goale“ prin locurile pe unde a 
trecut lupul (Apolzan, 1983, p. 716). Această practică ne 
trimite la mitologia romană, unde Romulus şi Remus au 
fost hrăniţi de o lupoaică, la mitologia cretană, unde copiii 
născuţi din iubirile tăinuite ale zeilor erau îngrijiţi de forţe 
ale naturii şi hrăniţi cu lapte de lup, căţea (ruda domestică 
a lupului), capră. Alăptarea copiilor prin „gură de lup“ 
poate fi interpretată ca un transfer simbolic al puterii şi 
vitalităţii animalului invocat prin intermediul primului 
lapte supt, aliment sacramental şi băutură a nemuririi în 
spiritualitatea daco-geţilor. In numeroase sate româneşti 
transferul vitalităţii unor animale sălbatice se efectua, până 
la începutul sec. al XX-lea, nu numai prin alăptarea simbo¬ 
lică, ci şi prin schimbarea numelui copilului bolnav şi acor¬ 
darea altor nume, în general Lupu şi Ursu, după alt ritual 
decât cel creştin, de către altă persoană decât preotul şi în 
altă împrejurare decât biserica. Botezul avea menirea să 
recâştige sănătatea şi vigoarea animalelor invocate. 

Ursul 

Ziua ursului a fost ţinută de majoritatea popoarelor 
europene la aceeaşi dată: 2 februarie (Candrea, 1928, p. 
108). Ursul a avut un rol calendaristic deosebit la popu¬ 
laţiile nordice care l-au asimilat cu Luna (Durând, 1977, p. 
391). Schimbarea anotimpurilor indicată de urs prin 
dispariţie iarna şi apariţie bruscă primăvara a reprezentat 
probabil motivul pentru care acesta se numără printre ani- 
malele-oracol, de prevedere şi orientare în timp. Românii 
i-au acordat, de la zonă la zonă, mai multe zile: Stretenie 
(2 februarie), Macovei (1 august) şi Sâmbăta Ursului, 
serbată fie toamna, la Sf. Andrei, fie primăvara, în 

Sâmbăta lui Lazăr, Martinii de Toamnă (12-14 noiembrie) 
şi Martinii de Iarnă (1-3 februarie). 

La latitudinea geografică a României ursul este un 
animal specific zonelor carpatice, cu păduri întinse şi ne¬ 
umblate sau mai puţin umblate de om. Are nevoie de li¬ 
nişte, de stânci şi arbori dărâmaţi pentru a-şi construi bâr¬ 
logul, de desişuri pentru adăpost pe timpul zilei şi o sursă 
de apă în apropiere. Ursul nu hibernează, aşa cum se crede; 
iarna se retrage în bârlog, întrucât deplasarea lui când se 
aşază zăpada în strat mai gros devine anevoioasă. Perioada 
de împerechere durează din aprilie până în iunie, iar durata 
gestaţiei de 7-8 luni. Ursoaica fată în ianuarie-februarie, în 
condiţii grele, când trebuie să se mulţumească cu propriile 
rezerve de hrana acumulate în corp toamna. Masculul intră 
mai târziu în bârlog; dacă iama este blândă şi toamna 
bogată în ghindă şi jir, el poate renunţa la adăpost. în 
schimb femela intră întotdeauna în bârlog pe care îl 
părăseşte, în funcţie de mersul vremii, în martie-aprilie. 
Dacă nu sunt deranjaţi, urşii îşi păstrează adăpostul mai 
mulţi ani, în caz contrar, îl strică şi îşi construieşte altă casă 
(Cotta, Bodea, 1969, p. 199). 

De ziua lui, la Stretenie, se spune că ursul iese din 
bârlog şi îşi priveşte umbra. Dacă e soare şi frumos, intră 
din nou în adăpost. Dacă e frig şi cerul noros, începe să se 
plimbe prin pădure. De multe ori, el este asemuit cu omul: 
„Ursul îşi face căsuţă ca omul şi îşi aduce de toate; numai 
că nu are foc. în ziua aceea a lui, iama, de Stretenie, iese 
din casă şi de vede că-i frig, ger tare, vine înapoi şi îşi 
sfarmă casa şi începe a umbla aşa prin pădure; dar de-i cald 
în ziua aceea, se bagă în colibă şi şede, că are să fie frig, 
are să fie primăvară geroasă. Mă rog, cum ştie el care e 
ziua lui şi că are să fie frig? Aşa-i de cuminte, dacă-i din 
om!“ (Niculiţă Voronca, 1903, p. 952). într-o legendă bio¬ 
grafică, se spune că se trage dintr-un om care era morar sau 
cioban într-un sat. Mai răspândită este însă credinţa că urşii 
se îndrăgostesc şi trăiesc cu femei pe care le fură. 

Sărbătorile ursului au fost, probabil, atât de 
importante în spiritualitatea strămoşilor noştri, încât nu au 
putut fi clintite de reformele calendaristice oficiale de co¬ 
rectare a timpului. Cele mai importante zilele ale ursului, 2 
februarie şi 1 august, împart anul în două părţi (anotim¬ 
puri) perfect egale. Datorită faptului că anul tropic este 
exprimat printr-un număr zecimal de zile (calendarele ope¬ 
rează cu numere întregi de zile) şi în lipsa unor reforme 
oficiale de corectare a acestui ipotetic calendar, cele două 
sărbători au rămas în urmă faţă de echinocţii, repere stabile 
pentru calcularea timpului, cu aproximativ 40 de zile. 

Invocarea ursului ca putere benefică la obiceiurile de 
naştere, când copilului de moţ trebuia să i se dea „o lin¬ 
guriţă de unsoare de urs ca acesta să poată rezista influenţei 
ursitoarelor, care veghează la căpătâiul lui şi îi ţes viitorul“ 
(Frâncu, Candrea, 1888, p. 119), sau în Ţara Haţegului 
unde moaşa unge copilul cu untură de urs pentru că atunci 
„va fi om tare“ (Densuşianu, 1915, p. 232), la obiceiurile 
de înmormântare unde apărea, la priveghi, şi masca de urs, 
în obiceiurile de iarnă (colindul cu ursul, masca de urs), în 
mantica şi medicina populară etc. sprijină ipoteza existen¬ 
ţei unei străvechi zeităţi dacice „ascunsă 41 în piele de urs, 
venerată de români până la începutul secolului al XX-lea. 
Lucia Apolzan ajunge la concluzia că mitologia ursului 
însumează trăsături a două zeităţi opuse: chtoniană şi ura¬ 
niană. Se poate observa că ursul, „ca divinitate de pădure 
şi de munte, e legat în practicile tradiţionale atât de aspecte 
chtonice (retragerea în grote în timpul iernii şi revenirea o 
dată cu învierea naturii), cât şi de aspecte astrale (cunoaş¬ 
terea semnelor cereşti, atribuţii uraniene). în credinţe şi 
practici sacralitatea ursului întruchipează caractere biva¬ 
lente, chtonian şi uranian, ca fenomene de sincretism pro¬ 
venind din străvechi mitologii 11 (Apolzan, 1983, p. 711). în 
tradiţia românească, Moş Martin este mai degrabă folositor 
decât dăunător omului: influenţează în bine Ursitoarele la 
naşterea copilului; pruncii unşi cu untură de urs de moaşe 
cresc voinici şi sănătoşi; copilul bolnav de “sperietoare 11 

este vindecat dacă se afumă cu păr de urs; bărbaţii „călcaţi 
de urs” primăvara nu-i mai doare spatele peste vară; sufle¬ 
tele oamenilor morţi erau întâmpinate, în nopţile de pri¬ 
veghi, de fantastice spirite ascunse sub măştile de urs etc. 
Adesea, dinţii moşului se purtau ca talisman. Conform 
legendelor populare. Moş Martin ar fi fost, în vremuri 
imemoriale, un om obişnuit: morar sau păstor în satul său. 
în unele poveşti deşi este prezentat ca animal, are 
sentimente şi preocupări umane: iubeşte o femeie pe care o 
fură şi o duce la casa lui din pădure, este inteligent, îşi 
construieşte adăpost pentru iarnă (bârlogul), prevesteşte 
vremea friguroasă sau călduroasă etc. Un singur lucru nu 
ştie să facă: focul. 

Calul 

Animaţia şi mişcarea rapidă a vieţuitoarelor, înce¬ 
pând cu colcăiala larvelor şi până la goana cailor, erau 
imagini care întreţineau ideea scurgerii timpului, a plecării 
fără întoarcere şi a morţii. în antichitate, divinitatea călău¬ 
ză a sufletelor şi păzitoare a Infernului, Hecate, zeiţă a lunii 
negre şi a întunericului, era considerată de Hesiod patroană 
a cailor, în timp ce, mai târziu, vracii şi-o imaginau iapă, 
căţea, lupoaică. în panteonul grec Hecate era confundată 
cu Artemis, „zeiţa cu câini“, în evul mediu occidental targa 
mortuară se numea „calul sf. Mihai“, iar sicriul, în orientul 
persan „cal de lemn“ (Durând, 1977, p. 92-93). Reţinem 
deci simbolismul funerar al calului chtonian şi înlocuirea 
sau confundarea, acestuia cu lupul sau cu ruda domestică a 
acestuia, câinele. Prezent în toate mitologiile antice, calul 
a fost asociat nu numai cu Luna şi zeităţile infernale, ci şi 
cu cultul universal al Soarelui: zeul indian Indra este figu¬ 
rat sub forma calului sau călăreţului, ale căror iuţeală şi 
rapiditate erau atributele esenţiale pentru călătoria diurnă a 
Soarelui; zeiţa romană, de origine galică. Epoca proteja 
caii, măgarii şi catârii, motiv pentru care imaginea ei se 
păstra în firidele din pereţii grajdurilor. Pentru celţi, supra- 

numiţi „copii de iapă“ calul era un animal-totem, iar nu¬ 
mele lor însemna, „Călăreţi“. 

Pe teritoriul României (Dobrogea, Oltenia, Transil¬ 
vania) au fost descoperite 200 de monumente aparţinând 
cultului Cavalerului trac, zeu venerat de populaţiile trace 
din regiunea balcano-dunăreană în secolele 2-3 d.H. 
Cavalerul trac, reprezentat de un tânăr călăreţ mergând la 
vânătoare, la pas sau în galop, ridică mâna dreaptă în semn 
de binecuvântare sau deţine unele atribute cu caracter 
sacru. Scena în care Cavalerul trac apare singur sau însoţit 
şi de alte divinităţi (Cybele, Dionysos, Hermes) este com¬ 
pletată de un peisaj sacru compus dintr-un pom cu şarpele 
încolăcit şi un altar. în regiunile dunărene aparţinând 
Daciei, Moesiei, Dalmaţiei au fost descoperite un număr 
mare de reliefuri sculptate, fără inscripţii votive, aparţi¬ 
nând geto-dacilor. Astfel de divinităţi, numite de arheologi 
Cavaleri danubieni, sunt reprezentate de o triadă alcătuită 
dintr-o zeiţă încadrată de doi cavaleri care poartă în suliţe 
balaurul dacic şi calcă triumfători duşmanii sub copite. 
Despre cultul calului pe teritoriul vechii Dacii vorbesc şi 
alte descoperiri arheologice (Pippidi, 1976). 

Deşi în calendarul popular calul şi lupul domină 
fiecare câte o jumătate de an, amândoi exprimă, în esenţă, 
acelaşi simbol: timpul care zboară. Legătura calului cu 
Soarele şi Luna este bine exprimată de mitologia româ¬ 
nească, unde simbolismul chtonian şi funerar evoluează 
spre cel uranian: Soarele este purtat pe cer de telegari voi¬ 
nici; calul atmosferic sau meteorologic poartă pe cerul 
înnorat un cunoscut personaj mitologic, Sântilie, care 
trăsneşte cu biciul de foc diavolii; caii îi ajută pe Sântoader 
şi Sânnicoară să întoarcă Soarele, hotărât să se refugieze 
pentru totdeauna de privirile oamenilor; purifică, prin 
goana lor, spaţiul la Bobotează sau la Lăsatul Secului; Caii 
lui Sântoader instituie ordinea şi echilibrul după perioada 
Câşlegilor, întrerupând şezătorile şi întâlnirea fetelor cu 
băieţii. 

în Calendarul popular cultul cabalin apare exprimat 
direct (săptămâna de opt zile dedicată Cailor lui Sântoader, 
încurarea cailor la Bobotează sau Lăsatul Secului, 
Todorusale - zi când se întâlneau Caii lui Sântoader pentru 
a petrece cu Rusaliile, Paştele Cailor) şi indirect, prin 
intermediul unor personaje calendaristice, zei sau semizei 
călări (Sântoader, Sângiorz, Sânnicoară) sau transportaţi de 
cai în care cereşti (Sântilie). Cultul calului a fost în vremuri 
străvechi exclusiv animalier, după care s-a contopit cu 
sfinţii purtaţi pe spate sau în car. Bogata mitologie a calului 
şi implicarea îui în lumea aştrilor şi a zeilor - el însuşi zeu, 
singur sau în asociere cu personajul mitologic purtat în 
spate sau în car, sunt legate, fireşte, de semnificaţiile lui 
calendaristice. Astfel, săptămâna Caii lui Sântoader des¬ 
chide anul agrar, Sângiorzul deschide sezonul pastoral, 
Sântilie indică miezul verii pastorale, Sânnicoară şi 
Sântoader păzesc Soarele la graniţele de miazănoapte. 

Implicarea Sântoaderului în ritualul Anuîui nou 
autohton este susţinută de numeroase probe etnografice, 
folclorice, lingvistice. Astăzi Sântoaderul este celebrat în 
cea mai mare parte a ţării sâmbăta din prima săptămână a 
postului de Paşte. în unele sate din sudul ţării sărbătoarea 
are date fixe de celebrare: 10, 14, 17 februarie, 9 martie 
(Fochi, 1976, p. 309). Practic, Sântoaderului îi erau rezer¬ 
vate şi alte zile, numite Caii lui Sântoader, care începeau 
de marţi, după Lăsatul Secului, şi puteau fi, în funcţie de 
zona etnografică, în număr variabil: 5, 7, 8, 9 sau 12. Nici 
unui sfânt păgân nu i s-au repartizat în calendarul popular 
atâtea zile! Herghelia lui Sântoader se compune din zeităţi 
mai mici (semizei) subordonate zeului cel mare sărbătorit 
în prima sâmbătă a postului. Aceste personaje mitologice 
erau imaginate fie ca nişte cai năzdrăvani, fie ca nişte 
flăcăi călări pe cai: „Sântoader are şapte până la doispre¬ 
zece cai, care sunt feciori frumoşi ce şi-au părăsit dră¬ 
guţele, doar că au cozi şi copite de cai şi fiecare din ei este 
încins cu lanţuri“ (Marian, 1899, p. 41). Deşi data mobilă 
în care cădea Sântoaderul cel Mare putea fi între 8 februa- 

rie şi 14 martie, există argumente etnografice care susţin că 
data originară a sărbătorii era localizată, înainte de intro¬ 
ducerea calendarului creştin, la echinocţiul de primăvară, 
deci în perioada calendaristică în care lumina şi întunericul 
sunt puse în cumpănă. în acest sens, o informaţie extrem 
de interesantă a fost culeasă la sfârşitul secolului trecut din 
Banat: „Caii lui Sântoader sunt de două feluri, şi anume 
albi şi negri. Şi caii cei albi prigonesc neîncetat pe cei negri 
şi, ajungându-i, încep a-i muşca cu gurile şi a-i bate cu 
copitele, şi de regulă nu se lasă până ce nu-i înving“ 
(Marian, 1899, p. 42). Deducem din acest citat că este vor¬ 
ba de echinocţiul de primăvară şi nu de cel de toamnă, în¬ 
trucât caii albi (zilele) înving caii negri (nopţile). Poziţia 
echinocţială a Sântoaderului îi conferă numeroase simbo¬ 
luri legate de scurgerea şi înnoirea timpului calendaristic. 
Foarte interesantă este interpretarea dată de Octavian 
Buhociu Colindului Toader Diaconu în care eroul, Sân- 
toaderul, renovează şi creează timpul şi lumea printr-un ri¬ 
tual complex la sfârşitul fiecărui an (Buhociu, 1979, p. 93). 

Prin vechimea domesticirii, inteligenţa, frumuseţea 
şi eleganţa trupului, calul ocupă un loc privilegiat în calen¬ 
darul popular. Pentru a deveni primul sau al doilea animal 
într-o mitologie atât de bogată ca cea românească, reperele 
biologice, în special cele legate de reproducţie, au atârnat 
greu în balanţă. Cu excepţia măgarului, la latitudinea geo¬ 
grafică a României nu există alt mamifer al cărui ciclu de 
reproducţie să se apropie atât de mult de durata anului 
tropic. Iapa are, de obicei^ două sezoane de reproducţie: de 
primăvară şi de toamnă. în practică, iepele se montează şi 
fată în sezonul de primăvară (martie - aprilie), iar cele care 
au rămas sterile în acest sezon se montează şi fată în 
sezonul de toamnă. Fătatul are loc după o lungă perioadă 
de gestaţie, egală, în medie, cu 340 de zile (Dumitrescu şi 
alţii, 1976, p. 59). Dacă la această perioadă adăugăm zilele 
până la începerea unui nou ciclu de reproducţie, ajungem 
îa concluzia că acesta este aproximativ egal cu lungimea 
anului solar. împerecherea şi fătatul cailor indicau mo- 

mente-cheie ale calendarului popular: sfârşitul iernii şi 
debutul anului agrar (martie) şi sezonului pastoral (aprilie). 

în Cartea românească a morţilor calul este animalul 
psihopomp care duce sufletul mortului în Lumea de din¬ 
colo: 


„Vai, mă Gheorghe, vai, 

Scoală-te-n picioare, 

Uită-te la vale, 

Vezi ce s-a ivit 
Un cal mohorât 
Cu frâu-n picioare. 

Cu tine să zboare 
Cu dârlogii-n gură. 

Ca să mi te fure“. 

{Calul mohorât, Izvema, Mehedinţi). 

Caii lui Sântoader sunt o herghelie divină care 
purifică spaţiul în prima săptămână din postul Paştelui. 
Fiecare zi a săptămâni Caii lui Sântoader este patronată şi 
poartă numele unui cal: Marţea Sântoaderului, Joia Iepelor, 
Vinerea Sântoaderului ş.a.m.d. Cel mai periculos este 
conducătorul lor, Sântoaderul cel Mare sau Sântoaderul cel 
Şchiop, celebrat în Vinerea Sântoaderului. Ca înfăţişare, 
Sântoaderii sunt feciori voinici, îmbrăcaţi în costume de 
sărbătoare. Pot fi deosebiţi de ceilalţi flăcăi după copitele 
din opinci şi cozile de cal ascunse în cioareci. în săptămâna 
care le poartă numele. Caii lui Sântoader, aceştia intrau 
prin casele unde se ţineau şezătorile, luau fetele la joc, zbu¬ 
rau cu ele în înaltul cerului de unde le aruncau pe pământ, 
le loveau cu copitele. 

De frică, nici o fată nu părăsea acum casa pentru a 
merge la şezătoare. Credinţa în Caii lui Sântoader, care 
punea capăt şezătorilor şi petrecerilor nocturne din timpul 
iernii, răspundea unei necesităţi practice. Primăvara, când 
începeau muncile agricole, tinerii trebuiau să se odih¬ 
nească în nopţile din ce în ce mai scurte. în Vinerea 

Sântoaderului, înainte de răsăritul soarelui, fetele scoteau 
rădăcina Omanului, plantă cu numeroase utilizări în cos¬ 
metica şi medicina populară, în vrăji şi descântece. 
Omanul, cunoscută şi sub numele de Iarba Mare, era 
personificată şi invocată în ziua de vineri după Lăsatul 
Secului de Paşte să dea frumuseţe şi păr bogat fetelor şi 
nevestelor. Dimineaţa, înainte de răsăritul soarelui, fetele 
scoteau rădăcina sau rizomuî Omanului, cinsteau pământul 
în care a crescut cu sare şi pâine şi invocau Sântoaderul: 

„Toadere, Sântoadere, 

Dă cosiţă fetelor 
Cât cozile iepelor 
sau 

Toadere, Sântoadere, 

Dă cosiţa iepelor, 

Ca s-o poarte fetele, 

Să crească lungă ca aţa, 

Moale ca mătasea!“ 

în Transilvania de sud, unde fetele culegeau pentru 
scalda rituală frunze de popelnic, invocau această plantă ca 
pe o divinitate: Popelnice, Popelnice, / Eu îţi dau pită cu 
sare, / Tu să-mi dai cosiţă mare! Omanul sau Iarba Mare 
apăra casa de primejdii, oamenii şi animalele de molime. 
De aceea, rizomul se păstra, peste an, agăţat la grindă, 
purtat de bărbaţi legat ia căciulă, de fete şi neveste la mara¬ 
mă sau tulpan. Cu el se afumau copiii, locuinţa şi anexele 
gospodăreşti. Tradiţia a fost consemnată atât la sate, cât şi 
la oraşe. La începutul secolului XX pe străzi şi în pieţele 
bucureştene Omanul sau Iarba Mare se vindea, facân- 
du-i-se reclamă ca la orice marfa: Iarbă Mare de lăut şi 
miros frumos! 

în arta populară motivul „cal“ apare în trei ipostaze: 
capul sau capul împreună cu gâtul, corpul calului în între¬ 
gime şi calul cu călăreţul. Reprezentarea capului de cal 
avea aceleaşi semnificaţii apotropaice şi puteri magice ca 

şi reprezentarea întregului corp. Capetele de cal cioplite 
apar la aşa-numitele „fântâni cu cai“ (Oltenia), pe coada 
căucelor de băut apă (sudul ţării), la frontoanele caselor 
(Dobrogea), la intrarea în bordeie (Romanaţi), la grinzile 
transversale ale prispei (Moldova, Oltenia), la porţile 
maramureşene, la unele grinzi exterioare ale bisericilor din 
lemn (Moldova, Ţara Românească şi Transilvania), la la¬ 
viţe, pe uneltele de muncă, pe lăzile de zestre şi leagăne. 

Ţestele de cal descărnate se puneau pe gardurile gră¬ 
dinilor, în preajma adăposturilor de vite, între butucii de 
vie, la copacii bătrâni, unde se credea că se întâlnesc ielele, 
la izvoare. Acest fenomen, larg răspândit în sudul ţării, a 
fost atribuit de etnologi unor tradiţii celtice şi, mai ales, 
cumane. în sprijinul ipotezei se poate aduce ca argument 
terminaţia „ui“ a multor toponime din Oltenia, pusă de 
lingvişti pe seama cumanilor. Calul, în întregul său, apare 
modelat în lut (ceramica de Pisc şi Pucheni) şi, foarte 
frecvent, pe textilele cusute sau ţesute. Funcţia calenda¬ 
ristică a dansurilor rituale cabaline (căluşarul muntenesc, 
căluşerul transilvan, căiuţii moldoveneşti) va fi analizată în 
capitolele dedicate Anului nou sărbătorit primăvara. 


INSECTELE ŞI REPTILELE 

Insectele, sub formă adultă sau larvară, care iernează 
ascunzându-se în pământ, în scorburile şi scoarţa copa¬ 
cilor, au zilele fixate de tradiţie la începutul anotimpului 
friguros, în septembrie, când „se închide pământul“, şi la 
începutul anotimpului călduros, în martie, când „se 
deschide pământul 44 . Redăm, pe scurt, o povestioară 
populară, în care succesiunea celor două străvechi anotim¬ 
puri, iama şi vara, putea fi dedusă din comportamentul 
insectelor: Se spunea că omul avea mult de suferit de pe 
urma insectelor ce se adăpostesc prin pământ şi în scor¬ 
burile copacilor. Venind în ajutorul oamenilor, Dumnezeu 
a strâns toate aceste vietăţi şi le-a băgat într-o lacră pe care 

i-a dat-o lui Alexă s-o arunce în apa mării. Ajuns pe malul 
mării, Alexă a deschis, din curiozitate, lacra. Instantaneu, 
gândacii şi insectele s-au răspândit pretutindeni: în apa 
mării, în nisip, pe ierburi, în copaci. „Şi de atunci, susţine 
tradiţia, nu numai pământul, ci chiar şi apa mării e plină de 
tot felul de jigănii, gângănii şi gujulii. Iar pe Alexă, pentru 
că nu a ascultat şi a deschis lacra, Dumnezeu l-a prefăcut 
în cocostârc, ca să le strângă înapoi 41 (Pamfile, 1914, p. 
51). Aşa se face că aceste vietăţi stau ascunse de la 14 
septembrie (Ziua Crucii) în „lacra pământului 44 , adică în 
scorburi, sub coaja copacilor şi în pământ până la 17 
martie (Alexă), când ies din nou la lumina zilei pentru a 
necăji oamenii. 

Numele şi data calendaristică sunt preluate din calen¬ 
darul bisericesc, dar atribuţiile „sfântului 44 sunt laice. El 
este mai mare peste gândaci, lăcuste şi omizi. Patronajul 
„sfinţilor 44 peste unele vietăţi, în cazul de faţă peste insecte, 
este incompatibil cu dogma monoteistă creştină. Acesta 
este un exemplu tipic în care credinţele precreştine au fost 
îmbrăcate de popor în haină creştină. Despre Alexie se 
credea că „descuie pământul şi-i dă căldură, de ies toate 
jigăniile dmtr-însuî, iar la 14 septembrie închide pământul 44 
(Marian, 1899, p. 194) sau ei „dezgheaţă şi deschide pă¬ 
mântul pentru arătură, precum şi pentru ieşirea tuturor 
jigăniilor, gângăniilor şi gujuliilor care au petrecut peste 
iarnă în sânul Pământului 44 (Marian, 1889, p. 194). Poporul 
nu-i spune sfânt, ci Alexă, Alexie, iar zilei când este 
sărbătorit, Alexii. Interesează mai puţin cine este patronul 
insectelor şi trăsăturile sale de „sfânt 44 creştin. Important 
pentru Calendarul popular este observarea ciclului biologic 
al insectelor care împarte anul în două anotimpuri sime¬ 
trice: unul se deschide în imediata apropiere a echinoc¬ 
ţiului de primăvară (Alexi, 17 martie), celălalt în preajma 
echinocţiului de toamnă (Ziua Crucii, 14 septembrie). 

Poporul mai acordă o zi insectelor la 1 februarie, 
când este „ţinut 44 Trif cel Nebun sau Trifonul viermilor şi 
lăcustelor (Mihalache, Rădulescu, 1909, p. 22-23). Trif 

este, în Calendarul popular, patron al viţei de vie, pomilor 
fructiferi, lupilor şi insectelor dăunătoare (omizi, lăcuste, 
viermi, gândaci). Cultul bahic este întreţinut, în unele loca¬ 
lităţi din sudul României, de un spectaculos ceremonial, 
desfăşurat dimineaţa în câmp, la plantaţiile viţei de vie, şi 
după-amiaza în vatra satului, numit Arezanul Viilor sau 
Gurbanul Viilor. Conform tradiţiilor populare, Trif Nebu¬ 
nul ar fi fost un tânăr necuviincios care, împins de nebunia 
şi extazul bahic, ar fi speriat-o pe Maica Domnului în timp 
ce mergea la biserică, la 40 de zile de la naşterea Pruncului 
Iisus Hristos, pentru moliftă (Bucovina, Moldova) Acesta 
şi-ar fi tăiat singur nasul. (Bucovina, Moldova). 

De insecte se leagă o practică eficientă de prevedere 
a timpului calendaristic prin observarea, la 1 septembrie, a 
stadiului dezvoltării larvelor din mere şi a viermilor din 
gogoşile de stejar. Această tehnică e, susţine tradiţia, ca şi 
cum ai căuta în zodie: „Dacă viermele va fi zburat pe 
această vreme, e semn că anul va fi secetos, uscăcios. Dacă 
viermele va fi cu aripi, anul va fi potrivit în roade. Dacă 
aripile nu-i vor fi crescute rnCă; anul viitor va fi bogat în 
roade“ (Niculiţă-Voronca, 1903, p. 394). în sudul 
României, în special în Oltenia, solstiţiul de vară este 
anunţat nu numai de amuţitul cucului, ci şi de apariţia 
licuricilor, insecte din ordinul Coleopterelor. Ei apar în 
preajma solstiţiului de vară şi luminează noaptea de la 
apusul soarelui până dimineaţa, când începe cucul a cânta. 
După unele legende, ei ar fi fost rânduiţi de Dumnezeu să 
ajute oamenii rătăciţi să găsească calea cea bună prin 
pădure, după altele, ar fi fiinţe cereşti coborâte ca iscoade 
pe pământ să vadă cum sunt respectaţi aştrii de pământeni. 

Pentru reptile anul se încheie mai devreme, la Probe- 
jenie (6 august, Schimbarea la Faţă), când se „călătoresc“ 
berzele, iar şerpii, şopârlele şi guşterii intră în pământ 
pentru hibernare. După alte informaţii, şerpii ar intra la 
adăpost o dată cu insectele, la 14 septembrie, dar nu înainte 
de a se aduna cu toţii în aluniş pentru a face piatra scumpă 
(Pamfile, 1914, p. 52). De altfel, alunul este un arbust 

(Corylus avellana L.) sacru, totem al şarpelui, prezent, prin 
florile, fructele, frunzele şi tulpinile sale, în practicile 
legate de cultul morţilor (moşilor şi strămoşilor) şi de le¬ 
cuire a bolilor. Alunişurile, tufişurile de alun, sunt adăpos¬ 
turile preferate ale şerpilor, locuri unde aceştia se ştiu 
apăraţi de fulgere şi trăsnete pe timpul verii. Acolo, de 
Ziua Crucii, se adună pentru împerechere, se încolăcesc 
unii cu alţii, fac piatra nestemată din spuma care îi acoperă, 
după care se retrag în adăposturi pentru iernare. Ca orice 
divinitate, alunul numit şi naş sau cumătru al şarpelui, 
apără, adăposteşte, înmulţeşte şi pedepseşte supuşii. Este 
suficient numai să atingi un şarpe cu o ramură verde de 
alun ca să-l omori sau să previi muşcătura acestuia! Alunul 
este în egală măsură arbore sacru al şarpelui şi omului. El 
este invocat în descântecele de dragoste {de scrisă sau pe 
ursită ), de muşcătură de şarpe, de Muma Pădurii, de 
Tartăcot, de Dalac, Blândă, Bubat şi, uneori, chiar pentru 
câştigarea proceselor de judecată: 

Bună ziua, Alun mare. 

Domn mare! 

Ce rudă eşti cu .... ? 

- Nimic. 

- Nimic să se aleagă, 

La judecătorie, în divan /... /“ 

Băţul (nuiaua) de alun are, în practicile magice, pu¬ 
tere fantastică: sprijinit de uşă apără casa de răuvoitori, 
ţinut în mână orientează paşii omului spre comorile as¬ 
cunse, încălecat de vrăjitoare o transportă cu viteza gân¬ 
dului. El este nelipsit din recuzita obiceiurilor calenda¬ 
ristice şi familiale. Din beţele de alun se făceau colindele, 
beţe ornate cu care piţărăii (colindătorii) olteni scormo¬ 
neau, în timpul colindatului, focul din vatră şi loveau 
grinda tavanului. Cu ele se aprindeau în curte sau în cimi¬ 
tir, uneori chiar pe morminte, focurile rituale pentru încăl¬ 
zirea morţilor. Aceştia erau aşteptaţi cu scaune în jurul 
mesei, cu ulcele cu apă sau cu vin şi cu colac pe gură la 

Măcinici sau la Joimari. Local, în Oltenia, la aceste focuri 
se credea că vin Trisfetitele să se spele, să mănânce şi să se 
încălzească. Băţul de alun apare frecvent ca recuzită rituală 
în obiceiurile de nuntă (băţul înflorat al mirelui, beţele de 
alun făcute cadou de mire socrului mare. în nunţile 
ţigăneşti) de înmormântare (toiagul mortului, măsura mor¬ 
tului pentru construirea gropii sau sicriului; răbojul pe care 
se însemnează găleţile cu apă cărate 40 de zile de un copil 
pentru sufletul mortului). Ziua dedicată de Calendarul 
popular culegerii alunelor din pădure este Probejenia (6 
august). Acum se culeg, după un ritual consacrat, alunele 
folosite ca leac pentru tămăduirea bolilor: dezbrăcarea de 
haine, plecăciunea şi închinarea în faţa arbustului. Sărbă¬ 
toarea alunului, Schimbarea la Faţă (Probejenia) a Maicii 
Domnului, este dependentă de complexul cultural neolitic. 
Ea este opusă sărbătorii zeului focului şi soarelui, Sântilie, 
care seacă alunele când tună şi omoară şerpii când 
trăsneşte (Ghinoiu, 2001, p. 3 - 4). 

De la Ziua Crucii sau Cârstovul Viilor înainte, tra¬ 
diţia interzicea omorârea şarpelui „ce-ţi iese în cale“. 
Dezmorţirea din lunga perioadă de letargie are loc după 
aproximativ o jumătate de an: 9 martie (Măcinici), 17 mar¬ 
tie (Alexă) sau 25 martie (Blagoveştenie, Ziua Cucului). In 
Calendarul popular Ziua Şarpelui marchează data ieşirii 
şerpilor din adăposturile în care au hibernat între Ziua 
Crucii şi Alexii. Pentru a-i câştiga bunăvoinţa pe timpul 
verii, şarpelui nu i se pronunţă numele de ziua lui sau i se 
adresează folosind nume eufemistice (Domn, Curea, Cel 
care se Târăşte), nu era omorât conform obiceiului şi zica¬ 
lei populare. în Ziua Şarpelui erau răsfăţate şi alte vietăţi 
care se trezeau la viaţă în ziua de Alexii, după somnul de 
peste iarnă: broaştele erau numite Iepe, gângăniile Doamne 
sau Cucoane. Apariţia şi dispariţia şerpilor în perioade 
marcate de două fenomene astronomice importante, echi- 
nocţiul de primăvară şi cel de toamnă, nu au trecut neob¬ 
servate de popor. Din contră, le-a precizat locul în calendar 
prin anume zile şi practici tradiţionale. 

PLANTELE 


Omul a obţinut multe repere pentru orientarea în 
timpul calendaristic din observarea directă a stadiilor de 
dezvoltare ale plantelor. Ritmurile lor biologice au devenit 
nu numai repere pentru măsurarea timpului, ci şi momente 
calendaristice semnificative, marcate de sărbători popu¬ 
lare, pentru planificarea activităţilor productive. Era sufi¬ 
cient ca săteanul să urmărească momentul de înfrunzire 
sau de înflorire a unor plante necultivate pentru a deter¬ 
mina luna sau săptămâna favorabilă diferitelor activităţi. 
Acest program biologic al plantelor „care plasează an de an 
momentul înfloririi în limita câtorva zile este respectat 
chiar în condiţiile în care particularităţile meteorologice 
ale sezonului respectiv se abat mult de la caracteristica 
medie a anilor precedenţi" (Lungu, 1968, p. 121). Odată 
fixat Calendarul popular, pe el au înmugurit calendarele 
parţiale: agrar, pastoral, pomi-viticol, apicol etc. Dintre 
plantele necultivate care au o semnificaţie calendaristică 
deosebită pentru Calendarul popular amintim ghiocelul, 
brânduşa, drăgaica sau sânziana. 

Ghiocelul 

Cel mai cunoscut simbol al primăverii este ghiocelul 
(Galanthus nivalis L). După legendă, el ar fi fost bărbat 
rămas, după moartea soţiei, cu opt copii. Recăsătorindu-se, 
copiii săi, patru băieţi şi patru fete, au fost alungaţi de 
mama vitregă. Necăjiţi, aceştia se metamorfozează în opt 
specii diferite de flori. Tatăl văduv i-a căutat ce i-a căutat 
şi, neaflând nimic de soarta lor, se transformă şi el în 
floarea numită Ghiocel (Butură, 1979, p. 106). 

Brânduşa 

Ghiocelul vesteşte sosirea anotimpului călduros, nu 
şi încheierea sa. Pentru a marca deschiderea şi închiderea 

ciclului vegetal prin acelaşi fenomen natural, de pildă în¬ 
florirea unei plante, omul a asimilat sub aceeaşi denumire 
două specii diferite de plante: brânduşa de primăvară 
(Crocus heuffelions Herb) şi brânduşa de toamnă 
(Colchicum autumnale L.). Singura asemănare dintre ele 
este culoarea liliachie a florilor: prima înfloreşte primăvara 
şi vesteşte sfârşitul iernii, a doua înfloreşte la sfârşitul 
toamnei şi vesteşte începutul iernii. înflorirea brânduşei de 
primăvară înainte chiar de topirea zăpezii este pusă pe 
seama răutăţii mamei vitrege a pământului care o scoate cu 
forţa afară, aşa cum o altă mumă, Baba Dochia, o trimite 
pe noru-sa în pădure să culeagă fragi copţi la începutul 
îunii martie. în Bucovina circulă chiar zicala atribuită ma¬ 
melor vitrege: „Nu fi aşa de rea ca maştera (mama vitregă) 
pământului, care a dat brânduşa afară în luna lui martie“ 
(Niculiţă-Voronca, 1903, p. 743). Numele brânduşei a fost 
dat şi unor colaci antropomorfi făcuţi şi daţi de pomană, 
prin Banat, la Moşii de Mărţişor (Butură 1979, p. 47). 

Brânduşa de toamnă, numită în unele zone etnogra¬ 
fice şi Ceapa ciorii, este uîtima plantă care înfloreşte prin 
poienile umede, marcând prin aceasta încheierea ciclului 
vegetal anual. Este interesantă distincţia pe care o face 
poporul între brânduşa de primăvară, ca floare a celor vii, 
şi brânduşa de toamnă, ca floare a celor morţi. „Toamna 
când apar^ brânduşile, acelea-s bucuria morţilor, florile 
morţilor. întocmai cum noi ne bucurăm de brânduşi 
primăvara când le vedem întâi, tot astfel se bucură morţii 
de ele toamna. Brânduşa de toamnă e păcat s-o rupi“ 
(Niculiţă-Voronca, 1903, p. 743). înflorirea brânduşei de 
primăvară închide deci anotimpul friguros şi deschide 
anotimpul călduros, al luminii, al fertilităţii vegetale, al 
vieţii, în general. Brânduşa de toamnă, din contră, închide 
anotimpul călduros şi deschide anotimpul friguros, al 
întunericului, al sterilităţii vegetale şi al morţii. Determi¬ 
nativele lor, „de primăvară 14 şi de „toamnă 11 , indică sfârşitul 
şi începutul celor două anotimpuri de bază ale anului: vara 
şi iarna. 

Un reper uşor sesizabil pentru a marca trecerea de la 
iarnă la vară şi de la vară la iarnă a fost înfrunzirea şi des¬ 
frunzirea copacilor. Responsabili pentru aceste schimbări 
spectaculoase ale peisajului sunt două importante perso¬ 
naje mitice: Sângiorzul şi Sâmedrul. Primul înfrunzeşte 
codrul, al doilea, după şase luni, îl desfrunzeşte. 

Sânziana sau Drăgaica 

Orice unitate de măsură a timpului calendaristic a 
fost marcată în Calendarul popular prin două hotare (unul 
delimitează începutul, altul sfârşitul) şi un miez. Pentru a 
marca miezul verii, poporul a ales ca repere biologice în¬ 
florirea sânzienelor (Galium verum L.) şi a sânzienelor 
albe (Galium mollugo L.). Pentru semnificaţia sânzienelor 
în derularea timpului calendaristic, le-a acordat o zi în 
imediata apropiere a solstiţiului de vară, la 24 iunie. 
Această sărbătoare este numită Sânziene în Oltenia, Banat, 
Transilvania şi Moldova nordică şi Drăgaică în Muntenia, 
Dobrogea şi Moldova sudică. La această dată cucul înce¬ 
tează să mai cânte, iar prin pajişti înfloresc cele mai îndră¬ 
gite flori ale anotimpului, sânzienele albe şi galbene, pur¬ 
tate la brâu, în sân sau în buzunar. în speranţa că fetele îşi 
vor visa ursitul, florile erau puse în noaptea de sânziene 
sub pernă. Din observarea atentă a inflorescenţei şi tulpi¬ 
nii, oamenii apreciau dacă vremea era înaintată sau întâr¬ 
ziată pentru diferite activităţi agrare sau pastorale, întrucât 
lucrările de întreţinere a culturilor erau în toi, iar pajiştile 
de fân trebuiau cosite. Din cele 27 de zile prescrise de 
tradiţie ca fiind favorabile recoltării diferitelor plante de 
leac, ziua de Sânziene era cea mai însemnată. 



OROLOGIUL SOCIAL 


Cronologia populară cuprinde scheme numerologice 
de origine lunară (trei, nouă - multiplul lui trei, şapte), 
solară (doi, patru - multiplul lui doi -, 360 şi submultiplul 
său 60), solar-lunară (12 şi 24). Anul, ca unitate cronolo¬ 
gică de bază, are multipli şi submultipli. Dacă submultiplii 
auodecimali (lunile anului) au fost cert folosiţi în calenda¬ 
rele noastre arhaice, sunt indicii că multiplii decimali (de¬ 
ceniul, secolul şi mileniul) nu au fost cunoscuţi şi utilizaţi. 
Hasdeu considera că multiplul anului la români a fost 
nouă, ipoteză argumentată cu exemple preluate din litera¬ 
tura populară orală: 

„Umblă, frate, mândru Soare, 

Umblă, frate, să se însoare 
Nouă ani 
Pe nouă cai 

(Balada Soarele şi Luna ) 

„Orişicât m-am ostenit 
Nouă ani 
Pe nouă cai 

Pe toţi nouă i-am spetit...“ 

(Balada lovită ) 

„Nouă ani să-i tot alungi 
Şi cu moartea să-i ajungi!" 

(Balada Mogoş vornicul) 

„A lipsit de-acasă nouă ani 
Şi s-a întors cu doi bani!" 

(Proverb) 

Drumul sufletului spre nemurire este marcat de mo¬ 
mentele critice ale intrării şi ieşirii din Lumea de dincolo 
(preexistenţa şi postexistenţa) şi din Lumea de aici 
(existenţa). ’ 

PREEXISTENTA 


Viaţă intrauterină a sufletului este deschisă de actul 
nupţial şi închisă de naşterea copilului. Acesta este timpul 
fabulos parcurs de suflet de la celula ou la făptura om. 
Nunta este scenariul ritual prin care tinerii necăsătoriţi 
pătrund din domeniul profan în cel divin şi, după nuntă, 
devin oameni obişnuiţi, gospodari ai satului. Această tre¬ 
cere pasageră de la profan la sacru dă putinţa omului să 
creeze el însuşi om. La acest dar divin, întemeierea omului, 
fata şi feciorul puteau să ajungă în timpul nunţii prin acte 
de consacrare, colăcăria precreştină şi cununia creştină, şi 
prin iniţierea sexuală după modelul unor cupluri divine 
(măr-brad, colac-băţul înflorat şi altele). Fără ceremonia¬ 
lul nunţii, procrearea, deci deschiderea unui nou ciclu vital, 
s-ar reduce la o împerechere obişnuită, comună vieţuitoa¬ 
relor bisexuate, numită, adesea în Calendarul popular, 
după modelul uman, nuntă: Nunta Oilor (14 octombrie), 
ziua când oile se amestecă cu berbecii pentru reproducere. 
Nunta Urzicilor, ziua când înfloresc urzicile pentru a face 
sămânţă şi nu mai sunt bune de mâncat şi altele. în satul 
arhaic nunta nu este spectacol, ci temei al vieţii, începutul 
unui nou ciclu vital. Ciclul vital al omului este deschis de 
celula iniţială ou, rezultată din contopirea rădăcinii pa¬ 
terne, spermatozoidul, cu rădăcina maternă, ovulul. Deşi 
anii omului se numără de la naştere, viaţa lui este înmugu¬ 
rită pe ramura maternă cu nouă luni mai devreme, din 
momentul concepţiei şi fecundaţiei celulelor procreatoare. 

Preexistenţa sau viaţa intrauterină este timpul schim¬ 
bărilor fulgerătoare în care ontogeneza repetă filogeneza. 
Placenta, numită de popor casa sau locul copilului, este un 
adăpost geomorf care îi asigură embrionului, şi apoi fetu¬ 
sului şi fătului protecţie contra agresiunii germenilor infec- 
ţioşi şi toxinelor, împotriva acţiunilor mecanice (lovitu¬ 
rilor), zgomotelor şi luminii supărătoare etc. Cu adevărat 
miraculoase sunt însă primele 40 de zile când embrionul, 
după ce a trăit vremurile paleontologice ale strămoşilor 
grupaţi de biologi în nevertebrate şi cordate (peşti, amfibii, 

reptile, păsări, mamifere), începe să semene cu chip de om. 
în luna a doua de viaţă intrauterină se dezvoltă rapid extre¬ 
mitatea cefalică şi se modelează faţa, capătă înfăţişare de 
om. Este un timp misterios, al prefacerilor profunde desfă¬ 
şurate în intimitatea intrauterină. Dezvoltarea embrionului 
este fantastică în primele zile de existenţă volumul creşte 
de 8 000 ori iar diametrul de aproximativ 20 ori. Omul ia 
fiinţă (se naşte) printr-o explozie biologică aşa cum Uni¬ 
versul se naşte dintr-o explozie cosmică (Big Bang-ul)! 
Acest timp de început se pare că a fost cunoscut înaintea 
oamenilor de ştiinţă prin sclipitoare intuiţii, observaţii em¬ 
pirice şi speculaţii metafizice de vreme ce această dimen¬ 
siune astrală compartimenta întreaga viaţă socială şi fami¬ 
lială a omului tradiţional îmbisericirea soţilor (prima ieşire, 
după nuntă, a tinerilor la biserică), durata de lăuzie, ieşirea 
din doliu, timpul care separa altădată naşterea de botez, 
durata dintre plecarea trupului (înhumarea) şi plecarea 
sufletului (slobozitul apei). Dar, durata celor 40 de zile 
ritmează nu numai timpul uman (calendarul vieţii omului), 
ci şi timpul divin (calendarul ritual) 25 decembrie (Naşte¬ 
rea Domnului, Crăciunul) şi 2 februarie (întâmpinarea 
Maicii Domnului, ieşirea la Templu pentru moliftă) învie¬ 
rea Mântuitorului (Paştele) şi înălţarea Domnului durata 
principalelor posturi de peste an (Postul Crăciunului şi, 
iniţial, Postul Paştelui) şi altele au durata celor 40 de zile. 
Evoluţia şi involuţia stadială de aproximativ şase săptă¬ 
mâni pare a fi fost pe cale de a deveni unitate de măsură a 
timpului, un submultiplu al anului, aşa cum funcţionează 
ziua, săptămâna, luna. Se pot aduce argumente biblice pre¬ 
cum durata potopului lui Noe. Dar, între o explicaţie care 
porneşte de la o realitate materială, concretă şi una care se 
bazează pe o poveste mitică este firesc să fie aleasă cea 
care poate fi dovedită cu argumente ştiinţifice. 

EXISTENŢA 

Unul dintre cei mai cunoscuţi multipli ai anului, cu 
implicaţii hotărâtoare asupra civilizaţiei şi culturii umane, 

a fost însă „viaţa de om“ împărţită, ca orice unitate de 
măsurat timpul, în trei: începutul, mijlocul sau puterea 
vieţii şi sfârşitul. Această triadă (două hotare şi un miez al 
timpului) se poate exprima în termeni demografici (nata¬ 
litatea, nupţialitatea şi mortalitatea) şi etnografici (naş¬ 
terea, căsătoria şi moartea). „Viaţa“ sau „veacul de om“ 
este o unitate de timp în cadrul căreia individul are posi¬ 
bilitatea perpetuării biologice în conformitate cu mesajul 
său genetic. Durata acestui timp este în raport direct cu 
momentul manifestării funcţiei de procreare şi cu perioada 
de îngrijire a copiilor până la vârsta când aceştia sunt apţi 
ei înşişi de reproducere. Omul, asemănător oricărei alte 
vieţuitoare, îşi desfăşoară viaţa între două limite biologice 
contradictorii: naşterea şi moartea. Alături de existenţă şi 
postexistenţă dimensiunea românească cuprindea şi 
preexistenţa. Omul vine prin naştere, din preexisţenţă şi 
pleacă, prin moarte, din existenţă în postexistenţă. în peri¬ 
oada când devine apt pentru reproducere îşi schimbă statu¬ 
tul social şi trece, prin căsătorie, din grupul flăcăilor şi 
fetelor în rândul bărbaţilor şi femeilor. 

Existenţa pământească a fiecărui individ solicită deci 
escaladarea a trei piscuri obligatorii: naşterea, căsătoria şi 
moartea. Pe planul conştiinţei umane destinul biologic 
fiind echivalent cu destinul de muritor, atingerea şi depăş¬ 
irea acestor vârfuri ale existenţei a creat momente de criză, 
de mare tensiune sufletească. Nesiguranţa plana nu numai 
asupra sorţii individului care executa trecerea (noul născut, 
mirele şi mireasa, muribundul), ci şi asupra grupului în 
care acesta intra sau din care ieşea. De aceea, la fiecare 
naştere, căsătorie şi moarte participa, direct sap indirect, 
întreaga obşte (Ghinoiu, 1979, p. 33-38). între ritologia 
calendaristică efectuată la pragurile de scurgere a timpului, 
obiceiurile din ciclul vieţii (naşterea, căsătoria şi moartea) 
sunt paralelisme evidente. 

Nu ne propunem să discutăm valoarea pe zile şi ani 
a „veacului de om“, unitate de măsură a timpului care nu 
se supune rigorilor matematicii. Oricum, raportată la tim¬ 
pul astronomic, se spune că „viaţa de om“ este o clipă între 

două veşnicii: preexistenţa şi postexistenţa. Ca unitate de 
măsură a timpului uman „viaţa de om“ cuprinde un 
segment suficient de lung pentru ca individul să ducă la 
îndeplinire funcţia cea mai generală a vieţii - reprodu¬ 
cerea. în condiţiile tradiţionale durata unei vieţi de om se 
exprima nu atât în număr de ani, cât în indicatori prin care 
se aprecia împlinirea sau neîmplinirea biologică şi social 
culturală a vieţii: căsătoria, naşterea, creşterea şi educarea 
copiilor, inclusiv căsătoria acestora. Prin curgerea anilor, 
vârsta omului capătă semnificaţii sociale nuanţate. Vremea 
care curge neîncetat pentru om are momente de împlinire: 
„A sosit ceasul să meargă la casa lui“ (a se căsători), „a 
sosit ceasul morţii“ sunt expresii populare care marchează 
pragul în scurgerea timpului individual, adică a „vieţii de 
om“. Spre deosebire de longevitatea care se referă la rapor¬ 
tul dintre natalitate şi mortalitate, „viaţa de om“ se referă 
la timpul biotic uman. Factorul universal care determină în 
ultimă instanţă durata variată a timpului biotic este 
reproducerea: de la sămânţa la sămânţă în lumea plantelor 
şi de la pui la pui în lumea animalelor. Totuşi, la om, copiii 
au nevoie de îngrijire şi protecţie din partea părinţilor. 
Astfel, viaţa de om este mai lungă decât timpul său biotic, 
cuprins între naştere şi reproducere, cu perioada necesară 
creşterii, educării şi căsătoriei copiilor. Spectaculoase 
mutaţii de priorităţi sunt generate de vârste; tineretul este 
preocupat de problemele iubirii şi ale căsătoriei, oamenii 
căsătoriţi de procrearea, creşterea şi educarea copiilor, 
bătrânii de încheierea pozitivă a vieţii. O ritologie specifică 
individualizează aceste priorităţi ale vârstelor în cadrul 
obiceiurilor din ciclul vieţii. Pornind de la ipoteza că între 
obiceiurile populare grupate în cele două cicluri (familial 
şi calendaristic) sunt paralelisme evidente, încercăm să 
pătrundem în mentalitatea populară privind viaţa şi moar¬ 
tea, mai precis în ultimul său segment, bătrâneţea şi moar¬ 
tea. Din acest demers metodologic reţinem câteva 
concluzii utile pentru descifrarea Calendarului popular. 

Dorinţa nemuririi este universală şi etern umană. A 
diferit, în funcţie de epoci istorice şi zone culturale, numai 
modul cum oamenii şi-au imaginat că vor ajun:*' la ea. Pe 
meleagurile româneşti, alături de mijloacele peuect raţio¬ 
nale utilizate de medicina populară în vederea prelungirii 
vieţii, omul a încercat să obţină nemurirea prin mijloace 
magico-religioase: dacă nu în viaţă, după moarte. Pentru 
filtrul gândirii raţionale acestea sunt probleme absurde, de 
domeniul imaginarului. Dar, dacă nu suntem de acord cu 
mijloacele folosite şi dacă nu sperăm să obţinem viaţa fără 
moarte şi tinereţea fără bătrâneţe, nu înseamnă că dorinţa 
prelungirii vieţii prin menţinerea sănătăţii nu supravie¬ 
ţuieşte şi în condiţiile contemporane. Problema nemuririi, 
fiind legată de conştiinţa existenţei, de conştiinţa de sine, 
este o trăsătură specific umană şi îşi păstrează un loc 
legitim lângă alte dorinţe fundamentale ale omenirii: con¬ 
servarea, perpetuarea şi împlinirea. Lupta omului pentru 
mijloacele de existenţă (hrană, locuinţă, îmbrăcăminte), 
pentru a se înmulţi (de la concurenţa sexuală până la for¬ 
mele înaintate de organizare a familiei) şi pentru împlinirea 
şi prelungirea vieţii sunt aspecte pe care se înalţă toate 
culturile. Nevoile fundamentale ale omului nu sunt de 
valoare egală şi deci dozarea manifestărilor legate de ele 
sunt, de-a lungul vieţii, de asemenea inegale. „Hotărâtoare 
pentru existenţa omului, aprecia Traian Herseni, este 
satisfacerea nevoilor materiale, care se leagă de toate vârs¬ 
tele şi de toate zilele, deci în primul rând nevoia de hrană. 
Sexualitatea este o nevoie a anumitor vârste, în anumite 
perioade, deci nu constituie o nevoie universală şi presantă 
pentru existenţă. în sfârşit, nemurirea nici atât, preocupă¬ 
rile în legătură cu ea pot lipsi complet, şi totuşi viaţa 
decurge şi se perpetuează normal“ (Herseni, 1977, p. 124). 
Aceste priorităţi şi nevoi umane acoperă nu numai viaţa de 
om cuprinsă între leagăn şi mormânt, ci şi timpul 
calendaristic cuprins între Anul Nou (naşterea timpului) şi 
Anul Vechi (moartea timpului). 

Perceperea şi trăirea timpului fizic diferă însă in 
raport cu mai mulţi factori, în special vârsta, intr-adevăr, 
ceea ce îi aparţine omului în exclusivitate nu este timpul 
biotic, ci timpul psihic, subiectiv, bazat pe repere simbo¬ 
lice. Timpul subiectiv este generat de conştiinţa umană 
prin abstractizarea şi generalizarea „ceasurilor 44 cosmice, 
terestre, biologice. Scurgerea timpului psihic poate fi nor¬ 
mală în raport cu timpul fizic, comprimată sau dilatată. 
Stările sufleteşti care determină, în general, perceperea 
timpului sub sau peste scurgerea lui „oficială 44 sunt foarte 
diverse: emoţiile puternice, plictiseala, frica, incertitudi¬ 
nea, starea de pericol, traumatismele fizice şi psihice. Este 
citat exemplul paraşutiştilor sportivi pentru care toate mo¬ 
mentele de pregătire şi executare a zborului se desfăşoară, 
conform aprecierii subiecţilor, mai repede decât acele 
ceasornicului sau cronometrului. Mai mult, s-a constatat că 
pe măsură ce se apropie momentul propriu-zis al paraşută- 
rii, subiecţii au impresia că timpul li se reduce până 
aproape la jumătatea din valoarea lui „reală 44 (Popescu, 
1981, p. 18). Situaţiile de comprimare şi dilatare a timpului 
sunt însă foarte frecvente şi în ritmul vieţii cotidiene. De 
câte ori când privim ceasul nu ne mirăm că timpul a trecut 
fie prea repede, fie prea încet! Capriciile timpului psihic 
erau însă cunoscute şi înainte de inventarea ceasornicului 
şi a calendarului, etaloane pentru corectarea trăirii 
subiective a timpului diurn, săptămânal, lunar etc. 

Datorită unor mecanisme complicate desfăşurate la 
nivelul timpului psihic conştient şi inconştient scurgerea 
timpului astronomic şi biotic este percepută variat chiar de 
acelaşi individ, dar la vârste diferite. Copilul doreşte ca 
timpul să fie cât mai condensat, aşteaptă cu nerăbdare 
tinereţea, maturitatea, împlinirea de fapt a vieţii. Jocurile 
preferate sunt o copie a preocupărilor celor mari. Preferinţa 
copiilor pentru încălţămintea şi hainele fraţilor mai mari 
seamănă cu o acţiune magică de la care se aşteaptă împli¬ 
nirea unei dorinţe, tot aşa cum indienii purtând blana unui 
animal în timpul dansului ritual credeau că le va aduce 

noroc la .•'•vânătoare. Tinerii r.u se tem de moarte sau se tem 
mai puţin decât bătrânii, întrucât pentru ei timpul este. 
foarte diluat. Fenomenul morţii, chiar dacă îl înţeleg ca o 
necesitate, este, în conştiinţa lor, prea îndepărtat. 

Dintr-un grup compus atât din tineri, cât şi din 
bătrâni, în faţa riscului morţii, de pildă un accident ce se 
poate produce peste una sau două secunde, reacţiile şi ma¬ 
nifestările de spaimă se produc contrar aşteptărilor, direct 
proporţional cu vârsta. Tinerii nu acceptă moartea sau o 
amână datorită facultăţii subconştientului de a dilata tim¬ 
pul. Pentru bătrâni timpul curge, dimpotrivă, cu mare vite¬ 
ză: cele două secunde sunt comprimate încât aceştia reac¬ 
ţionează ca şi cum accidentul s-a şi produs. Lăsând Ia o 
parte cazurile speciale de dereglare neuropsihică, manipu¬ 
larea timpului psihic de către oameni aflaţi la vârste dife¬ 
rite are consecinţe sociale care, din păcate, sunt puţin cer¬ 
cetate de sociologi şi psihologi. 

Poporul a avut nu numai un calendar anuai, al tutu¬ 
ror, care ritma activitatea oamenilor împărţiţi pe categorii 
de vârstă şi sexe, ci şi un calendar individual al „vieţii de 
om“ care, prin obiceiuri speciale, marca etape şi momente 
precise privind socializarea noilor născuţi, constituirea 
grupelor de puberi de sexe (însurăţitul şi înfârtăţitul), intra¬ 
rea în şi frecventarea instituţiilor premaritale (ceata de fe¬ 
ciori, şezătoarea, hora satului), căsătoria, naşterea, educa¬ 
rea şi căsătoria copiilor, pregătirea materială şi spirituală 
pentru moarte. Subunităţile calendarului „vieţii de om“ 
sunt anii grupaţi în mai multe anotimpuri: copilăria, 
tinereţea, maturitatea, bătrâneţea. 

In cel mai optimist basm românesc Tinereţe fără 
bătrâneţe şi viaţă fără de moarte, mentalitatea populară 
despre destinul de muritor al omului este exprimată fără 
echivoc: cine se naşte trebuie să şi moară. Basmul ne trans¬ 
portă în palatul unui împărat, care, ajuns la bătrâneţe, îşi 
dorea un fecior. Peripeţia începe când împărăteasa intră în 
„starea dorului 44 pe căi neobişnuite. Din basm nu aflăm 
motivul pentru care copilul s-a pus pe plâns în pântecele 

mamei, înainte de ceasul naşterii: pentru că nu accepta 
destinul de muritor sau pentru că venea pe lume pe căi 
nefireşti? La promisiunea tatălui că îi va da tinereţe fără 
bătrâneţe şi viaţă fără de moarte, copilul „tăcu şi se născu“. 
Detaliile basmului nu ne mai interesează până la călătoria 
lui Făt-Frumos călare pe un cal zburător spre tărâmurile 
lipsite de moarte, peste împărăţiile Gheonoaei şi Scorpiei. 
Ajuns în ţara tinereţii veşnice, Făt-Frumos se căsătoreşte 
cu zâna cea mică, de la care primeşte permisiunea să 
străbată împrejurimile, cu o singură interdicţie: Valea Plân¬ 
gerii. Eroul basmului încalcă interdicţia şi imediat îl apucă 
un dor nestăvilit de lumea de unde a plecat, de părinţi. Se 
întoarce, dar este surprins că numai în câteva zile (atât de 
scurt i se păruse timpul peripeţiei sale cosmice) se schim¬ 
baseră locurile copilăriei, încât cu greu le-a mai recu¬ 
noscut. Palatele părinteşti erau dărâmate, iar pe ele crescu¬ 
seră buruieni. Pe nesimţite părul şi barba i-au albit. Cobo¬ 
rând în pivniţă şi ridicând capacul unui tron, aude un glas 
necunoscut: „Bine ai venit, că de mai întârziai, şi eu mă 
prăpădeam 44 . Acesta era glasul morţii care îi trase o palmă, 
de îl făcu imediat ţărână. 

In sprijinul explicării mentalităţii populare despre 
viaţă şi moarte aducem şi basmul Roşu-împărat şi 
Strigoaica. Fiul cel mic al împăratului pleacă să se însoare 
într-o lume „unde nu este moarte şi bătrâneţe 44 . După ce 
trece peste mai multe tărâmuri, unde timpul avea altă 
scurgere decât cel obişnuit (împărăţia Vrăbiilor, Curtea de 
Aramă), şi unde refuză să se însoare pentru că şi acolo, 
într-o perspectivă foarte îndepărtată, moartea urma să-şi 
facă apariţia, eroul basmului ajunge la Coliba Vântului. 
Aici primeşte încuviinţarea să călătorească peste toţi 
munţii de aur şi argint, cu excepţia unui mic teritoriu care 
cuprindea un deal cu dor şi o vale cu jale. După mai multe 
sute de ani de tinereţe, eroul calcă interdicţia şi imediat îl 
cuprinde dorul de părinţi. Nu se lasă convins că părinţii şi 
fraţii lui au murit de mult şi se întoarce grăbit spre locurile 
copilăriei. Ajuns din nou în împărăţia tatălui său, bătrânii 

îi spun că ar fi fost odată un împărat din al cărui palat nu a 
mai rămas nici o urmă. Merge atunci la o cruce şi, djtîipă ce 
sapă două zile, scoate la suprafaţă un sicriu în care Stăteau 
ghemuite Bătrâneţea şi Moartea. Tânărul este cuprins în¬ 
dată de bătrâneţe şi apoi de moarte. ; 

Căutarea tărâmurilor unde nu se ştie de moarte apare 
ca temă şi în alte basme româneşti: Glasul morţii, Sfântul 
arhanghel şi lemnarul (Şăineanu, 1978, p. 251-/253). 

Exemplele la care ne-am referit conţin) suficiente 
elemente pentru a desprinde ceea ce crede romanul despre 
destinul de muritor al omului: în amândouă cazurile apar 
opoziţii clar exprimate de tipul: tinereţe - bătrâneţe şi viaţă 
- moarte ; chiar şi în tărâmurile unde domnesc tinereţea fără 
bătrâneţe şi viaţa fără de moarte, scurgerea timpului conti¬ 
nuă. Primul erou a petrecut pe tărâmul vieţii fără de moarte 
câteva zile, iar celălalt câţiva ani; interdicţiile impuse şi 
acceptate de eroii basmelor nu au putut fi respectate. 
Astfel, revenirea pe pământ, unde viaţa şi moartea se suc¬ 
ced, este inevitabilă. Moartea apare ca o dorinţă, cu nimic 
mai prejos decât dorinţa câştigării vieţii fără de moarte; o 
dată întorşi pe locurile natale eroii îmbătrânesc şi mor 
instantaneu; bătrâneţea şi moartea sunt imaginate ca două 
personaje învecinate care aşteptau cu nerăbdare întoarce¬ 
rea fiilor rătăcitori; nici unul dintre eroi nu caută o altă 
alternativă, o încercare de adaptare sau de învingere a 
condiţiilor neaşteptate întâlnite la întoarcerea pe pământ; 
aceştia merg fără ezitare în întâmpinarea morţii, a sicriului 
şi a mormântului. 

încrucişarea termenilor tinereţe-moarte şi bătrâneţe- 
viaţă depăşeşte limita firescului şi este de înţeles de ce 
comunităţile arhaice româneşti când erau confruntate cu 
asemenea situaţii (moartea tinerilor înainte de împlinirea 
vieţii: căsătoria, naşterea şi creşterea copiilor), încercau să 
refacă echilibrul prin ritualuri suplimentare, cum ar fi, de 
pildă, „nunta mortului 14 . Fiecare om îşi poartă propriul 
calendar în suflet, pe chip, în dorinţe, în rândul de a se 
îmbrăca, de a se comporta în societate etc. Este firesc să fie 

aşa, întrucât societatea este alcătuită din indivizi diferen¬ 
ţiaţi biologic, în primul rând după vârstă şi sex. Neomo- 
genitatea biologică (copii, tineri, adulţi, bătrâni) este una 
din trăsăturile fundamentale ale societăţii umane. Sunt 
obiceiuri în calendarul popular care se adresează tuturor 
vârstelor şi sexelor. Foarte multe obiceiuri şi practici 
tradiţionale aveau o destinaţie precisă: copii, tineri, fete, 
flăcăi, fete „bătrâne", feciori „tomnatici", femei căsătorite, 
femei gravide, bărbaţi, bătrâni, agricultori, crescători de 
animale, apicultori etc. 

Spre deosebire de omul contemporan care, adesea, 
încearcă să-şi „ascundă vârsta", membrii societăţii 
tradiţionale îşi comunicau ei însuşi etatea printr-un cod de 
semne. Prezenţa şi cuvântul omului bătrân aveau greutate 
în familie, în sfatul obştii, în judecarea pricinilor, în edu¬ 
caţia nepoţilor şi a strănepoţilor. Inevitabilul dezavantaj 
biologic era compensat prin asimilarea unor funcţii sociale 
care reaşezau generaţia vârstnică într-o poziţie avantajoasă 
sau, în orice caz, de egalitate cu celelalte categorii de 
vârstă. Pe la începutul secolului al XX-lea omul se con¬ 
sidera tânăr până spre 30 de ani, în puterea vârstei între 30 
şi 50 de ani şi bătrân peste 50 de ani. Cumpăna între 
tinereţe şi bătrâneţe se aprecia ca fiind vârsta de 45 de ani. 
Limitele acestea de vârstă au un caracter dinamic, deoarece 
cresc paralel cu durata medie de viaţă. 

In societatea tradiţională, codul de semne care indica 
etatea, adică perioada de timp respectivă din calendarul 
vieţii individuale, îl purta fiecare persoană şi era exprimat 
atât prin îmbrăcăminte (piese specifice de port, culoare, 
ornamentică, croi, câmpuri ornamentale etc.), prin pieptă¬ 
nătura şi podoabele capului (împletirea părului, purtatul 
cârpei, al broboadei sau basmalei; tunsoarea, purtatul chi¬ 
cii şi a mustăţii), cât şi prin comportamentul cotidian al 
individului (participarea la diferite activităţi economice, la 
şezători, la cetele de feciori şi colindători, ierarhia strictă la 
hora satului şi la repartizarea stranelor în biserică, efec¬ 
tuarea actelor rituale în cadrul ceremoniilor de naştere, 

căsătorie şi moarte etc.). Codul vârstei diferea de la zonă la 
zonă, uneori de la sat la sat, şi cuprindea un număr infinit 
de semne. Prin acelaşi sistem ingenios al semnelor se 
comunicau obştii, cu discreţie, şi alte evenimente care ni se 
par astăzi de strictă intimitate: „pierderea fecioriei 44 de 
către fete, intrarea în starea de sarcină a femeilor. Pentru 
diferenţierea vârstei funcţionează şi astăzi, în unele zone 
etnografice, un cod al culorilor. Culoarea albă domină 
îmbrăcămintea primei părţi a copilăriei. Treptat îşi fac 
apariţia culorile care devin din ce în ce mai aprinse în 
preajma căsătoriei şi care capătă mai multă sobrietate după 
căsătorie, paleta multicoloră reducându-se la cumpăna din¬ 
tre tinereţe şi bătrâneţe la alternanţa alb-negru (simbol 
arhaic al scurgerii timpului, al alternanţei zilei cu noaptea, 
al tinereţii cu bătrâneţea, al vieţii cu moartea) şi stingându- 
se spre apusul vieţii, din nou în alb. Este interesant că în 
unele zone etnografice de veche tradiţie culoarea care 
simbolizează doliul este albă şi nu neagră, cum suntem 
obişnuiţi să generalizăm. Cromatica portului popular mus- 
celean, pădurean, sibian etc. şi a unor piese de port, de 
pildă traista maramureşeană, cârpa, basmaua exprimă 
solidar scurgerea timpului şi împlinirea vieţii. Un cod al 
petrecerii vieţii umane este, alături de cromatică, omamen- 
tica populară (simbolurile geometrice, fitomorfe, zoo¬ 
morfe, antropomorfe, astrale). întrebarea firească este dacă 
grija mărturisirii codificate a vârstei, semn al calendarului 
personal, avea sau nu rol în practica socială. împărţirea 
rolurilor între generaţii şi sexe era foarte strictă: participa¬ 
rea la muncă, asigurarea continuităţii biologice a familiei, 
educarea şi transmiterea experienţei către tânăra generaţie 
erau obligaţii precis delimitate pe criteriul vârstei. Vârstele 
omului aveau obligaţii şi drepturi, recunoscute de întreaga 
obşte, care conduceau la sentimentul utilităţii sociale, 
împărţirea rolurilor sociale pe vârste şi sexe, pornind de la 
baza lor naturală (forţă fizică, predispoziţii înnăscute, 
sexualitate, maternitate etc.), a fost un criteriu plauzibil 

pentru emanciparea graduală a individului şi pentru a evita, 
în mare parte, conflictele dintre generaţii. 

Ca orice unitate de măsurat timpul, „viaţa de om“ se 
desfăşoară după un ritual a cărui funcţie hotărâtoare era 
marcarea hotarelor (naşterea, moartea) şi a miezului 
timpului uman (căsătoria). Dar, niciunde în cadrul obi¬ 
ceiurilor din ciclul vieţii, vecinătatea dintre naştere şi 
moarte nu apare atât de clar exprimată ca la priveghiul de 
înmormântare. în zonele unde priveghiul se desfăşura după 
tiparele arhaice, cu ocazia fiecărei morţi, se repeta un 
străvechi ritual de reînnoire a vieţii, asemănător sărbătoririi 
revelionului de astăzi, când locul anului vechi este luat, tot 
prin intermediul unui ritual, de Anul Nou. Este oare forţată 
apropierea ce o facem între revelion şi priveghi, între 
renovarea timpului calendaristic şi renovarea simbolică a 
timpului biotic („viaţa de om“)? Se impune deci un scurt 
popas pentru discutarea şi argumentarea acestui punct de 
vedere. Prin naştere omul vine cu o viaţă şi cu o moarte, 
dar şi cu şansa perpetuării prin reproducere. Mai devreme 
sau mai târziu, corpul său devine un tribut al naturii. Fără 
moarte, natura nu ar putea asigura perpetuarea vieţii. Acest 
circuit obligatoriu al materiei în natură l-a intuit probabil 
şi omul neolitic, de vreme ce îşi îngropa morţii în poziţie 
chircită, asemănător poziţiei fătului în pântecele matern. 
Numeroase religii, de-a lungul şi de-a latul pământului, au 
fost purtătoare ale concepţiei conform căreia moartea 
echivala cu o nouă naştere. Pe teren românesc, ceremo¬ 
nialul funerar lasă să se întrevadă această idee, mai ales în 
împrejurarea oferită de priveghiul de înmormântare, care 
se desfăşura la casa mortului în nopţile ce separă momen¬ 
tul decesului de momentul înmormântării. Obiceiul, deşi 
s-a restrâns mult ca arie de manifestare în secolele XIX şi 
XX, mai poate fi întâlnit în unele zone din Transilvania şi 
Banat (M-ţii Apuseni, platforma Luncanilor, ţinutul 
Pădurenilor). Participarea şi buna dispoziţie este aidoma ca 
la o nuntă. Copii, tineri, bătrâni, femei, bărbaţi, vecini, 
prieteni, simpli consăteni vin neinvitaţi, pentru că aici 

interdicţiile de participare privind vârsta, sexul şi statutul 
social sânt abolite. Priveghi cu jocuri se organizează, mai 
ales, la persoanele în vârstă care, aşa cum spune o zicală 
populară, „Şi-au trăit traiul / Şi-au mâncat mălaiul 14 . 
Această expresie, care păstrează amintirea unei concepţii 
arhaice despre viaţă, corespunde, parţial, cu anunţul morţii 
unei persoane la romani: Vixit - a trăit! Spectacolul prilejuit 
de priveghi ajunge la paroxism în cazul bărbaţilor în 
vârstă. Explicaţia constă în puterea fertilizatoare potenţială 
deţinută de bărbatul în vârstă şi deci în şansa sporită ce o 
are comunitatea ca un nou născut să-i ia locul. Descen¬ 
denţa patriliniară şi reşedinţa patrilocală în căsătorie sunt 
explicaţii etnografice care întăresc constatările anterioare. 

Priveghiul are loc în prezenţa mortului care, în M-ţii 
Apuseni, este aşezat pe colţul format de pereţii fără geam 
şi uşă. Această poziţie îi asigură mortului o largă 
perspectivă a tot ce se petrece în cameră. în multe sate de 
pe Tâmave^ „camera curată 11 , este numită chiar „camera 
mortului 11 . în unele jocuri de priveghi mortul devine el 
însuşi personaj, mişcările fiindu-i coordonate, prin diferite 
sisteme, de către participanţi. Jocurile aduc în scenă 
întreaga viaţă cotidiană: ocupaţiile locuitorilor, obiceiurile 
din ciclul vieţii (naşterea, căsătoria, moartea), subiecte 
preluate din ritologia creştină, evenimente din viaţa satului 
etc. Acestea se desfăşoară, în general, sub semnul ritmului, 
având un caracter repetitiv şi stereotip. Multe din jocurile 
de priveghi prefigurează coregrafic sexualitatea (Moara, 
Morarii, Scoaterea untului), altele starea de graviditate. 
Aproape nu este joc de priveghi din care să lipsească 
„pedeapsa 11 sărutului. Când murea cineva se petrecea mai 
cu foc decât la naştere sau căsătorie, pentru că priveghiul 
se făcea „ca o bucurie la casa omului care are mort în casă 11 
sau „Lumea râde de se cutremură casa. Râd şi rudele 
mortului, şi copiii lui, şi toţi 11 (Conea, 1940, p. 430-431). 

în ritualul priveghiului nu este vorba de absurdităţi 
sau de o mentalitate primitivă. într-o problemă ca aceasta, 
persoana autorizată, psihanalistul, susţine că „dragostea şi 

moartea nu se neagă, ci se îngemănează, se condiţionează 
reciproc, în devenirea lumii organice. Intuită obscur de 
poeţi, legătura dintre dragoste şi moarte este mai mult 
decât o apropiere sugerată prin contrast; este o expresie a 
unei evoluţii necesare vieţii“ (Biberi, 1971, p. 188). 
Articularea necesară a sexualităţii cu moartea îşi găseşte 
ecou în actul concret al dragostei. Prin săvârşirea dragostei 
se începe un nou ciclu vital, ciclul generaţiei descendente, 
al înmuguririi germenului. Din momentul procreării rostul 
cosmic al individualităţii procreatoare este terminat. Raţio¬ 
namentul acesta este mai uşor de urmărit în lumea largă a 
vieţuitoarelor: fiinţele unicelulare dispar o dată cu înmul¬ 
ţirea, majoritatea plantelor fanerogame îşi încheie ciclul 
vital după producerea seminţelor, la anumite specii de 
insecte împerecherea coincide cu moartea partenerului 
mascul etc. Din punct de vedere strict biologic, supravie¬ 
ţuirea după pierderea capacităţii de procreare este inutilă. 
Pentru perpetuarea vieţii, cele două fenomene opuse şi 
contradictorii, naşterea şi moartea trebuie să-şi predea 
încontinuu ştafeta. Totuşi, îndelungata obişnuinţă cu viaţa 
ne face mari greutăţi când este vorba să ne despărţim de ea 
la maturitate şi bătrâneţe. 

Priyeghiul şi revelionul se desfăşoară, fără excepţie, 
noaptea. întunericul, care pe plan simbolic este asemuit cu 
haosul iniţial, reprezintă cadrul propice săvârşirii marilor 
prefaceri: sfârşitul unei vieţi şi începutul altei vieţi - în 
cazul priveghiului, sfârşitul unui an şi începutul altui an - 
în cazul revelionului. Tn amândouă situaţiile apar excesele, 
elemente specifice rr urilor şi riturilor înnoirii. 


POSTEXISTENŢA 

Paradoxul face ca în natură moartea să fie genera¬ 
toare de viaţă. Nemurirea este incompatibilă cu supravie¬ 
ţuirea speciei şi cu evoluţia. „Dacă imortalitatea s-ar fi 
înscris între legile evoluţiei, aprecia un reputat genetician, 

Pământul ar fi fost sufocat de o specie primitivă a cărei 
menire ar fi fost să ocupe toate spaţiile libere“ 
(Maximilian, 1984, p. 127). Presupunând că tot ceea ce 
este viu ar fi nemuritor şi menţinându-se tendinţa 
nelimitată de înmulţire a vieţuitoarelor, atunci Terra nu ar 
deveni o planetă luxuriantă, ci, la scurt timp, un pustiu 
după ce resursele datorate morţii vieţuitoarelor de-a lungul 
milioanelor şi miliardelor de ani s-ar consuma rapid. Fără 
voia lor, oamenii dispar pentru a lăsa loc altor oameni. 
Dacă ar fi trăit toţi indivizii speciei Homo, adică cei 
născuţi de acum trei milioane până astăzi, planeta Pământ 
ar fi trebuit să adăpostească acum peste 80 de miliarde de 
oameni. Ar fi oare posibil? 

Timpul se scurge fără întrerupere şi fără putinţa ca 
cineva să-l poată da înapoi sau înainte precum acele 
ceasornicului. Expresia populară a sosi vremea pentru ceva 
este ceea ce trebuie să se întâmple cu necesitate într-un 
anumit moment. Oamenii se supun tacit la moara de 
măcinat timpul. Nici nu au altă soluţie pentru că Vreme 
trece, vreme vine, / Toate-s vechi şi nouă toate spune poe¬ 
tul. Sunt însă evenimente familiale care se precipită sau, 
dimpotrivă, care întârzie să se producă, vin înainte sau 
după timpul sorocit, moartea tinerilor necăsătoriţi, numiţi 
nenuntiţi sau nelumiţi, depăşirea vârstei optime la căsătoria 
fetelor bătrâne sau stătute şi a feciorilor bătrâni sau 
tomnatici şi altele. Pentru readucerea echilibrului şi repara¬ 
rea erorii sociale sau cosmice oamenii au recurs la rit şi 
mit, răspunzând, prin compensaţie, la nefiresc prin nefi¬ 
resc. Practici ca nunta mortului, numită de specialişti 
nunta postumă, la decesul tânărului necăsătorit, înmor¬ 
mântarea pumnului de ţărână adusă de pe locul morţii 
omului departe de sat sau de ţară, căsătoria la salcie a fetei 
rămasă necăsătorită etc. au avut un rol colosal pentru păs¬ 
trarea ordinii fireşti prin „corectarea 44 magică a ceasului de 
măsurat veacul de om 

Neputinţa oamenilor de a înţelege şi explica trecerea, 
prin moarte, din fiinţă în nefiinţă a fost prima motivaţie a 

riturilor şi ritualurilor funerare care au ca fundament, 
aproape fără excepţie, credinţa în nemurirea sufletului. 
Cele mai puţin sensibile la modificări şi înnoiri sunt obi¬ 
ceiurile de înmormântare. Exemple, precum consemnarea 
de către etnografi a obiceiului contemporan de legare sau 
împiedicare a mortului şi atestarea lui de către arheologi cu 
milenii în urmă, când se legau, la unele populaţii, picioa¬ 
rele mortului în unul sau două locuri, sunt mai frecvent 
întâlnite decât ne-am aştepta. Ritul şi ritualul funerar 
privite la dimensiunea istorică se supun, fireşte, evoluţiei 
neîntrerupte a spiritualităţii umane. Dar, modificările au 
fost lente şi, cînd s-au produs, au fost favorizate de eveni¬ 
mente excepţionale care au zguduit existenţa comunităţilor 
umane, cataclisme naturale de mari proporţii, catastrofe 
social-istorice (războaie nimicitoare, epidemii etc.), asi¬ 
milarea etnică şi religioasă, dispariţia unor popoare şi civi¬ 
lizaţii întregi şi altele. 

Grija pentru desfăşurarea întocmai a obiceiurilor la 
înmormântare şi, uneori, pregătirile şi cheltuielile făcute 
înainte, în timpul şi după înmormântare, depăşesc celelalte 
momente de răscruce din viaţa omului, naşterea şi 
căsătoria, individul poate decide între a se căsători sau nu, 
a avea sau nu copii, dar niciodată între a muri sau nu muri 
vreodată. Dintre evenimentele pe care omul este dator să le 
treacă, moartea a fost şi va rămâne încă mult timp învăluită 
în mister. Nimeni, cu excepţia celor care au trăit experienţa 
morţii clinice, care, de fapt, nu este o moarte adevărată, nu 
poate să împărtăşească din experienţa universală a morţii. 
Trecerea dintr-o formă de a fi, în altă formă de a fi, de sub 
stăpânirea legilor vieţii, sub stăpânirea legilor morţii a 
înspăimântat oamenii tuturor timpurilor. Pentru a linişti 
spiritele, oamenii de pe toate meridianele Pământului au 
găsit o explicaţie optimistă: moartea nu însemna o dispari¬ 
ţie totală şi definitivă a omului. Raţionamentul este simplu, 
aşa cum gândeşte când e treaz şi visează când este adormit, 
trebuie să se manifeste, într-un fel sau altul, şi când este 
mort. Mortul îşi schimbă adăpostul şi domiciliul, precum 


127 



fata la căsătorie, cu condiţia să fie pregătit pentru această 
mare trecere şi să i se facă obiceiurile după toate canoa¬ 
nele. Acolo ar trebui să întâlnească rudele, prietenii şi 
cunoştinţele plecate înaintea lui şi să-i aştepte pe cei lăsaţi 
în urmă. Dar, dacă rudele îi greşesc ceva în timpul ceremo¬ 
nialului funerar şi dacă el însuşi nu se pregăteşte cum se 
cuvine pentru plecare, atunci există riscul rătăcirii, el va fi 
plecat de aici şi nu va ajunge niciodată acolo. Pericolul 
întoarcerii de unde a plecat vizează, în primul rând, rudele 
şi pe cei apropiaţi, motiv pentru care aceştia respectă 
obiceiurile de înmormântare cu şi mai mare stricteţe. 

Prima atitudine a omului primitiv faţă de un mort tre¬ 
buie să fi fost încercarea de a-1 trezi din somn, stare 
fiziologică confundată până recent, la popoarele primitive, 
cu moartea. Pentru indienii din America de Sud părăsirea 
trupului de către suflet pe timpul somnului devenea pericu¬ 
loasă întrucât acesta putea întâlni în cale diferite obstacole 
ce l-ar fi împiedicat să se mai întoarcă acasă. La 
Malaiezieni sufletul sub formă de pasăre putea fi ademenit 
(momit) cu boabe de orez. De pildă în jurul unei persoane 
leşinate, care a căzut dintr-un copac, se împrăştie orez ca la 
păsările din curte şi se strigă Pui, pui, suflete ! Gestul şi 
cântul îşi dau mâna pentru readucerea în corp a sufletului 
hoinar. Acesta, părăsindu-şi adăpostul, putea fi răpit de 
sufletele oamenilor morţi mai de curând. Adesea, starea de 
oboseală şi indispoziţia manifestate la trezirea bruscă din 
somn erau puse pe seama luptelor cu sufletele întâlnite în 
acest scop la răscrucile drumurilor. De aceea, era interzisă 
scularea bruscă din somn a unei persoane sau, dacă aceasta 
devenea necesară, trebuia făcută treptat pentru ca sufletul 
să aibă timp să se întoarcă în adăpostul părăsit. In India, la 
Bombay, schimbarea înfăţişării persoanei adormite, pre¬ 
cum vopsirea feţei sau desenarea mustăţilor, se considera 
un fapt foarte grav, echivalent cu condamnarea magică la 
moarte, întrucât sufletul, la întoarcere, nu îşi mai recunoş¬ 
tea adăpostul (Frazer James Geoge, voi. II, 1980, p. 104). 
Umbra oamenilor proiectată pe pământ, imaginea corpului 

reflectată în oglindă sau surprinsă pe pelicula fotografică, 
fenomene fizico-chimice înţelese astăzi şi de copii, erau 
pentru mulţi europeni ai secolului trecut substitutul 
sufletului sau al trupului şi sufletului laolaltă. Părăsirea 
corpului de către suflet şi, mai ales, riscul de a fi văzut 
(fotografia, imaginea din oglindă) şi, uneori, măsurat cu 
sfoara (umbra corpului folosită la întemeierea caselor, 
bisericilor şi a altor edificii importante) deveneau pericole 
de condamnare prin substituţie la moarte. 

Moartea a fost întotdeauna o temă prioritară de 
reflecţie pentru om. Impactul diferitelor sisteme religioase 
asupra cultivării sentimentelor faţă de momentul morţii şi 
ceea ce urmează după el, a generat o diversitate de credinţe 
care se pot grupa, provizoriu, astfel 

- Religia de sorginte neolitică, cu credinţe animiste, 
fetişiste şi totemice, care presupunea existenţa spiritului 
divin, a vieţii şi a morţii, în tot şi în toate. Este cea mai 
optimistă viziune asupra vieţii şi a morţii pe care a 
cunoscut-o omenirea 

- Iudaismul, care a propovăduit învierea morţilor, 
punând accentul pe judecata de apoi pentru a răsplăti pe cei 
drepţi cu fericire şi viaţă veşnică; 

- Budismul, care promite încetarea suferinţei, dobân¬ 
direa beatitudinii prin nirvana la care se ajunge prin 
reîncarnări succesive; 

- Hinduismul, care pune în relaţie dharma (pietatea 
religioasă) cu moksa (mântuirea) şi preia din preceptele 
budismului aspiraţia spre nirvana; 

- Creştinismul, care, indiferent de diferenţele de dog¬ 
mă şi ritual dintre bisericile greco-ortodoxă, romano-cato- 
lică, protestantă şi cultele neoprotestante, cultivă credinţa 
în nemurirea sufletului şi viaţa de apoi şi mântuirea în viaţa 
de aici; 

- Islamul, care promite şi el viaţa viitoare după 
moarte şi raiul pentru credincioşii lui Alah. 

în concluzie, timpul biotic uman a fost bine delimitat 
în perioade de vârstă cu ajutorul obiceiurilor din ciclul 

familial. între cele două extremităţi indicate de naştere, 
pentru început, şi de moarte, pentru sfârşit, se desfăşoară 
viaţa propriu-zisă a individului după o curbă ascendentă de 
creştere, maturizare (perioada formării cuplurilor familia¬ 
le) şi împlinire a vieţii (naşterea, creşterea, educarea şi 
căsătoria copiilor), după care urmează o curbă descenden¬ 
tă, de involuţie şi pierdere a vieţii. Acest model, inspirat 
din scurgerea ciclică a vieţii omului şi a altor vieţuitoare 
(plante şi animale), a stat şi la baza organizării timpului 
calendaristic. în concepţia arhaică, anul era împărţit în 
perioade de început, de tinereţe, maturitate, bătrâneţe şi 
moarte, marcate de sărbători şi obiceiuri calendaristice. 
Evenimentele care compuneau „viaţa de om“ şi cele care 
compuneau anul calendaristic erau ordonate şi stăpânite de 
sărbătorile şi obiceiurile celor două mari cicluri: familial şi 
calendaristic. Singura mare deosebire consta în faptul că 
evenimentele care însoţeau viaţa omului se consumau în 
câteva decenii, iar cele care se petreceau anul, în 365 sau 
366 de zile. Timpul era perceput de ţăran ca un cadru 
spaţial în care trebuia să se împlinească ceva; noţiunea de 
timp pur, golit de evenimente, era greu de conceput. Acesta 
(timpul) era nedezlipit de întâmplările petrecute, astfel că 
valoarea şi, uneori, denumirea unităţilor temporale erau 
date de ceea ce trebuia efectuat într-un moment sau altul. 
Dar, cum ocupaţiile principale ale poporului nostru, 
agricultura şi creşterea animalelor, aveau ritmuri diferite, 
generate de bioritmurile plantelor şi animalelor, se poate 
vorbi de un timp al agricultorului şi un timp' al 
crescătorului de animale, de un calendar agrar şi un 
calendar pastoral. Alte activităţi rurale, de pildă 
pomicultura, viticultura, apicultura, pescuitul, industria 
casnică etc., se suprapuneau, în general, peste cadrele de 
timp fixate de agricultură şi creşterea animalelor. 



III 

SĂRBĂTORILE 
SOLSTIŢIULUI DE IARNĂ 

NAŞTEREA TIMPULUI 
CALENDARISTIC 




ANUL, PRIMUL ZEU AL OMENIRII 


Anul este o personificare a Soarelui numit la solsti- 
ţiul de iarnă An Vechi, înainte de a muri la miezul nopţii de 
Revelion, şi, imediat după renaştere. An Nou. Sinonim cu 
marii zei ai omenirii, el se naşte, creşte, îmbătrâneşte şi 
moare împreună cu timpul calendaristic pentru a renaşte 
după 365 de zile, 366 în anii bisecţi. Sfinţii Calendarului 
popular sunt mai tineri sau mai bătrâni, după şansa avută 
de aceştia la împărţirea sărbătorilor: Sânvăsâi, celebrat în 
prima zi a anului, este un tânăr chefliu care stă călare pe 
butoi, iubeşte şi petrece; Dragobete (24 februarie), fiul 
Dochiei, reprezintă zeul dragostei pe plaiurile carpatice; 
Sângiorzul (23 aprilie), Sântoaderul sunt tineri călări pe 
cai; Sântilie (20 iulie) şi Sâmedru (26 octombrie) sunt 
maturi, după care urmează generaţia sfinţilor-moşi, Moş 
Andrei (30 noiembrie), Moş Nicolae (6 decembrie). Moş 
Ajun (24 decembrie) şi Moş Crăciun (25 decembrie). 

Oricât de diferite ar părea vechile culturi ale lumii, 
acestea aveau în comun speranţa de regenerare anuală sau 
sezonală a universului înconjurător. Anul este o personifi¬ 
care a Soarelui numit la solstiţiul de iarnă An Vechi, 
înainte de miezul nopţii de Revelion, şi An Nou, după mie¬ 
zul nopţii, sinonim cu Zeus, Saturn, Crăciun, Siva, Mitra, 
Iisus. 

Marea divinitate se naşte, creşte, îmbătrâneşte şi 
moare împreună cu timpul calendaristic pentru a renaşte 
după 365 de zile, 366 în anii bisecţi. Anul a fost imaginat 
ca un ciclu care avea un început şi un sfârşit. La trecerea 

de la ciclul vechi (anul vechi) la ciclul nou (anul nou) se 
desfăşură un spectaculos ritual care urmărea, în esenţă, un 
singur scop: renovarea simbolică a lumii. Tăierea „săgeţii“ 
unidimensionale a timpului şi obţinerea unei figuri 
circulare numită an a devenit simbolul fundamental al 
stăpânirii timpului. Ceea ce i-a inspirat pe oameni să-şi 
măsoare existenţa nu în zile înşirate la infinit, ci în 
perioade repetabile şi egale ca număr de zile, adică în ani, 
au fost ritmurile cosmice (fazele Lunii, alternanţa zilei cu 
noaptea, a solstiţiilor cu echinocţiile) şi terestre (succe¬ 
siunea sezoanelor secetoase cu cele ploioase, a sezoanelor 
călduroase cu cele friguroase, ciclurile vegetale şi animale 
divizate în perioade caracteristice prin fertilitate sau steri¬ 
litate, apariţia şi dispariţia animalelor şi păsărilor prin mi- 
graţie sau hibernare etc.). 

înnoirea anului cuprindea ideea perfecţiunii începu¬ 
turilor, a beatitudinii „vârstei de aur“, motiv pentru care 
oamenii tuturor timpurilor aşteptau cu mare nerăbdare 
sosirea noului an. Dar, îndepărtarea de ziua care marca 
noul ciclu calendaristic însemna şi pierderea treptată a 
perfecţiunii iniţiale; acumularea zilelor aducea îmbătrâ¬ 
nire, degenerare şi pierdere (Eliade, 1978, p. 49). Timpul 
se naşte anual, se maturizează în vremea coacerii recoltelor 
şi apoi îmbătrâneşte şi moare, condiţie esenţială pentru 
reînceperea unei noi perioade calendaristice. în unele le¬ 
gende populare, între vârsta timpului calendaristic (zilele 
de la 1 ianuarie la 31 decembrie) şi vârsta sfinţilor, există 
o corespondenţă uşor sesizabilă. Sfinţii repartizaţi pe zilele 
calendarului popular sunt tineri, maturi şi bătrâni, în 
funcţie de norocul avut de aceştia la împărţirea sărbăto¬ 
rilor, mai aproape sau mai departe de Anul Nou. Cei 
serbaţi în preajma Anului nou sunt tineri, cei serbaţi la 
finele anului sunt bătrâni. Astfel, Sfântul Vasile, pentru că 

a avut şansa să tie sărbătorit în prima zi a anului, apare în 
legendele populare ca un tânăr chefliu care stă călare pe 
butoi, bea şi mănâncă, petrece şi iubeşte. Treptat, simultan 
cu scurgerea timpului, sfinţii se maturizează, pentru ca spre 
sfârşitul anului să domine generaţia sfinţilor-moşi: Moş 
Crăciun, Moş Ajun. 

ANUL NOU CIVIL 

Anul nou este creaţia repetată după fiecare perioadă 
de 365 sau 366 de zile. Teoretic, fiecare zi a anului-cerc 
putea să devină zi de început a anului. Data celei mai 
importante sărbători calendaristice nu era lăsată însă la 
voia întâmplării; aceasta se hotăra în funcţie de sosirea 
echinocţiilor şi a solstiţiilor, de începutul sau sfârşitul 
ciclului vegetal sau de reproducţie a unor animale domes¬ 
tice sau sălbatice. 

în spaţiul carpato-ponto-danubian se cunosc sau au 
fost depistate, până în prezent, trei începuturi de an: 1 
ianuarie, 1 martie şi 1 septembrie. Calendarul popular cu¬ 
prindea însă şi alte începuturi de an. Pentru a descoperi 
datele calendaristice vechi de celebrare a anului nou, se va 
elabora un important instrument de lucru, scenariul morţii 
şi renaşterii timpului după 365 sau 366 de zile, la care se 
vor raporta apoi sărbătorile şi obiceiurile calendaristice. 
Modelul (scenariul) presupune, printre altele: existenţa 
unei perioade în care să se desfăşoare ritualul complex de 
înnoire a timpului; sacrificiul ritual al unui animal, sub¬ 
stitut al divinităţii care moare şi renaşte anual; pregătirea 
unor mâncăruri rituale; stingerea şi aprinderea rituală a 
focurilor; practici şi manifestări orgiastice; jocuri cu măşti; 
sărbători nocturne şi priveghiuri; credinţa întoarcerii 
morţilor printre cei vii; egalitatea supuşilor cu stăpânii; 
strigatul peste sat; practici de fertilizare a ogoarelor, vitelor 
şi oamenilor; prevestiri şi pronosticuri, jocuri de încercarea 
norocului; credinţa deschiderii cerului la miezul nopţii de 


135 



An Nou; întocmirea calendarelor meteorologice; practici 
pentru alungarea spiritelor malefice şi a morţilor la lăca¬ 
şurile lor. 

Ciclul morţii şi renaşterii 

înnoirea timpului în Calendarul popular se desfă¬ 
şoară după un ritual care, pentru a fi împlinit, necesită mai 
multe „zile cosmogonicei De pildă, moartea şi renaşterea 
Anului contemporan cuprinde un ciclu de 12 zile (25 
decembrie - 6 ianuarie), intersectat la mijloc de momentul 
culminant al „tăierii“ timpului, la miezul nopţii dintre Anul 
Vechi şi Anul Nou. Acesta este un timp condensat, o redu¬ 
cere simbolică a anului solar de 12 luni. Un scenariu carna¬ 
valesc sugerând „familia“ anului solar, format din 12 luni, 
a fost consemnat în zona Bucovinei. Patru perechi de boi 
trăgeau un car frumos împodobit, în care se găseau cele 12 
luni reprezentate prin tot atâtea persoane de diferite vârste: 
luna ianuarie (anul nou) era reprezentată printr-un copil, 
luna decembrie (anul vechi) printr-un moş ş.a.m.d. „în 
urma carului, o trenă carnavalească alcătuită din copii, cu¬ 
rioşi şi gură cască, însoţesc carul, care umblă prin sat, în 
noaptea de Anul Nou. Alaiul carnavalesc se opreşte la 
unele case ospitaliere. Anul Vechi improvizează, în versuri 
sau în proză (după îndemânarea celui ce-1 reprezintă), un 
fel de dare de seamă asupra activităţii comunitare a satului: 
succesele şi insuccesele în munca câmpului, în viaţa cultu¬ 
rală a ţării şi chiar în viaţa internaţională. Fiecare lună 
completează analitic, la modul ironic sau satiric, lipsurile. 
Iar Anul Nou încheie colindul, promiţând pentru viitor un 
an şi mai bun“ (Vulcănescu, 1985, p. 432). 

Instabilitatea timpului care moare şi renaşte la infinit 
se reflectă în caracterul ambiguu al tuturor sărbătorilor. 
Orice sărbătoare sezonieră era un moment negativ care 
marca trepte importante ale timpului, trecător pentru oa¬ 
meni, animale şi plante, dar şi un moment de voioasă fâgă- 
duială a ordinii renăscute. în gândirea populară „orice 

început, fie viaţă, an, treabă, drum, căsătorie, moarte, adică 
de trecere sau schimbare a unei stări în alta ... reprezintă o 
perioadă de criză, în care lupta dintre forţele răului şi 
binelui este inevitabilă 44 (Herseni, 1977, p. 261). 

Scenariul sărbătorilor de Anul Nou cuprinde două 
părţi simetrice: perioada dintre ajunul zilei de 25 decem¬ 
brie şi miezul nopţii de Anul Nou, când spiritele malefice 
ale morţilor circulă printre cei vii, abundă practicile de 
pomenire a moşilor şi strămoşilor, apar elemente ale unor 
străvechi practici orgiastice, şi perioada dintre miezul 
nopţii de Anul Nou şi Bobotează, dedicată curăţirii spa¬ 
ţiului de forţele malefice, alungării morţilor, practicilor de 
divinaţie, propiţiere şi profilaxie. împărţirea ciclului sărbă¬ 
torilor de iarnă în două perioade (nefast - fast, vechi - nou) 
este mai puţin evidentă astăzi din cauza amestecului prac¬ 
ticilor tradiţionale provocat de mutarea spectaculoasă a 
nativităţii (Crăciunul) din ultima zi a ciclului (6 ianuarie) 
în prima zi a acestuia (25 decembrie). 

Răspândirea creştinismului nu s-a realizat în forma 
sa pură; el a vehiculat numeroase practici precreştine pe 
care, fără să vrea şi fără să ştie, le poartă cu el. Fără 
creştinism multe credinţe şi superstiţii nu ar fi ajuns până 
în secolul XXI în cele mai variate forme combinatorii 
păgâno-creştine. Acesta este unul din motivele pentru care 
disocierea practicilor creştine de cele păgâne, pe de o parte, 
a practicilor precreştine greco-romane şi orientale de 
substratul autohton geto-dac, pe de altă parte, presupune 
un mare risc ştiinţific. Având în vedere amestecul practici¬ 
lor rituale, ritologia specifică naşterii anuale a timpului va 
fi urmărită unitar, la nivelul întregului ciclu, fără 
împărţirea acestuia în cele două perioade amintite mai sus: 
nefastă şi fastă. 

Jertfe prin substituţie ale divinităţii adorate 

La popoarele preistorice schimbarea anului şi, 
uneori, a anotimpurilor cerea sacrificii umane. Cu timpul, 
sacrificiile sângeroase au fost înlocuite cu sacrificiul ani- 

malelor (porcul, mielul, berbecul), arborilor (stejarul, bra¬ 
dul) şi plantelor cultivate (colacul, pâinea din faină de 
grâu). 


Porcul 

Prin ce filieră (greacă, romană, orientală) a ajuns 
porcul să fie sacrificat ritual în spaţiul etnic românesc are 
mai puţină importanţă. Semnificativ este faptul că urme 
extrem de vechi ale ritualului sunt păstrate de români la cea 
mai însemnată sărbătoare tradiţională, Anul Nou. Ritualul 
tăierii porcului aminteşte de jertfele aduse în antichitate 
zeităţilor care apăreau şi dispăreau, se năşteau şi mureau în 
perioadele de înnoire a timpului calendaristic. 

Tăierea porcilor avea loc într-o anumită zi, la Ignat 
(20 decembrie), şi într-un anumit moment al zilei, de 
obicei în zori sau dimineaţa. Credinţa că porcul îşi visează 
moartea în noaptea de Ignat, prinderea şi înjunghierea 
animalului, efectuarea diferitelor semne rituale pe corpul 
neînsufleţit, jumulirea părului pentru confecţionarea 
bidinelelor, pârlirea sau jupuirea pielii pentru opinci, tăie¬ 
rea corpului în bucăţi etc. ofereau suficiente momente 
pentru săvârşirea practicilor rituale menite să preîntâmpine 
stingerea „seminţei“ porcilor, să asigure sănătatea gazdei 
în noul an, să alunge spiritele rele, să prezică vremea pe o 
perioadă mai îndelungată de timp, să fertilizeze ogoarele 
pentru a obţine roade bogate. De altfel, funcţia rituală a 
sacrificiului este bine evidenţiată de informaţiile etnogra¬ 
fice: „La tăiere nu trebuie să stea nimeni primprejur dintre 
cei care sunt miloşi din fire, căci se crede că porcul moare 
cu mare greutate; carnea unui astfel de porc nu va fi bună. 
Pe porc să nu-1 vaite nimeni“ (Pamfile, 1914, p. 118) şi 
altele. 

Ignat este, se pare o divinitate solară care a preluat 
numele şi data de celebrare a Sfântului Ignatie Teofanul 
(20 decembrie) din calendarul ortodox, sinonim cu Ignatul 
Porcilor. Sacrificiul sângeros al porcului şi ritul funerar de 
incinerare (pârlitul porcului) în ziua de Ignat (Ignis = foc). 

este o practică preistorică care supravieţuieşte în ţinuturile 
româneşti extracarpatice. Perechea lui feminină, Inătoarea, 
este de asemenea asociată cu focul şi rugul funerar. Fe¬ 
meile care lucrează în ziua de Ignat sunt torturate şi opărite 
cu apă clocotită, aşa cum procedează şi Joimăriţa la 
Joimari (Rădulescu-Codin, Mihalache, 1909, p. 93-95). 

Stejarul 

Stejarul sau tufanul este un arbore (Quercus robur 
L.) sacru din fam. Fagaceae, identificat în Panteonul 
românesc cu zeul Crăciun. Rădăcina indo-europeană kark, 
care a dat numele latinesc al stejarului quercus, pare a fi 
păstrată astăzi de numele Crăciun. Zeul fitomorf sacrificat 
la solstiţiul de iarnă, numit butuc sau buturugă de Crăciun, 
era supus unui rit funerar de incinerare în noaptea de 
Crăciun (Oltenia, Muntenia, Transilvania). Vechii greci 
asociau stejarul cu Zeus, romanii cu Jupiter-Capitolinul, 
lituanienii cu zeul' Perkunas, celţii cu zeul Donar, vechii 
slavi cu Perun, românii cu Crăciun. La latitudinile medii 
ale emisferei nordice, stejarul îndeplinea trăsăturile funda¬ 
mentale pentru un zeu: masivitatea arborelui, care poate 
atinge 40 de metri înălţime; rezistenţa la excesele clima¬ 
tului temperat-continental; longevitatea de sute ani; mar¬ 
carea anotimpurilor vechi ale anului prin înfrunzire (vara), 
prin desfrunzire (iarna); utilizarea lemnului pentru 
construcţia bisericilor şi caselor de lemn, pentru confec¬ 
ţionarea sicriului şi altele. Arealul de altădată al stejarului 
depăşeşte, ca extindere, substitutul fitomorf al zeului indo- 
european, bradul. Funcţiile mito-magice ale coniferelor 
(brad, molid, zadă, cer) din zonele muntoase sunt preluate, 
în zonele de câmpie, deal şi podiş de foioase, în special de 
stejar. Precum bradul la altitudinile ridicate, el devine, la 
altitudinile joase adăpost postum (sicriul), substitut al 
mortului (cruce, stâlp funerar, steag de înmormântare sau 
suliţă a mortului). Ca divinitate, stejarul este invocat în 
descântece de ţeapă, epilepsie, Muma pădurii, de deochi: 

„Se scula un român, mare, minunat. 

Lua o securea mare, minunată, 

Se duse într-o pădure mare, minunată. 

Tăia un tufan mare, minunat. 

Făcu nouă ţăndări mari, minunate, 

Lua nouă străchini, străchinele, 

Lua nouă linguri, lingurele 
Şi s-a suit pe bordei, 

Puse masa să mănânce, 

Chemă moroii, strigoii, strigoaicele, 

Care cum veniră, plesniră; 

Care cum gustară, crăpară“. 

El era lemnul obişnuit pentru talpa (temelia) caselor 
şi bisericilor din lemn, pentru confecţionarea icoanelor de 
vatră şi instrumentelor de cult. Stejarul trăsnit în timpul 
furtunilor de zeul indo-european al focului şi Soarelui, 
Sântilie, devenea un loc sacru, împrejmuit cu gard. Lemnul 
dur al stejarului se folosea, împreună cu un lemn de esenţă 
moale, la aprinderea Focului Viu, iar butucul de stejar 
(zeul mort) ardea (rit funerar de incinerare) pe vatră la 
Crăciun (moartea şi renaşterea sezonieră a divinităţii 
solare). Sacralitatea lui este exprimată de credinţa populară 
conform căreia ar fi păcat să tai stejarul, mai ales pe cel din 
curţile bisericilor. Stejarul este arborele dăinuirii. în legen¬ 
dele şi toponimia românească el este frate sau substitut al 
marilor eroi: Stejarul din Borzeşti pentru voievodul 
Moldovei Ştefan cel Mare; Stejarul lui Mircea, pentru 
voievodul Ţării Româneşti Mircea cel Bătrân; Gorunul lui 
Horea. Pădurile de stejar sau alte specii înrudite cu acesta 
(gorunul, cerul) poartă numele indo-european dumbravă 
(Evseev Ivan, 1997, p. 439-441). 

Butucul de Crăciun este trupul neînsufleţit al zeului 
vegetaţiei care moare şi renaşte printr-un rit funerar de 
incinerare la marile sărbători de înnoire a timpului 
calendaristic (Crăciun, Arezanul Viilor, Sâmedru). în 
Ajunul şi ziua de Crăciun se ardea pe vatră, în zona Mehe- 

dinţi, lemn de cer (Quercus ceris L.) iar tăciunele nears se 
păstra ca bac pentru vindecarea bolilor. în zicalele şi 
expresiile populare, actele rituale şi practicile magice butu¬ 
cul are semnificaţie funerară: a găsi pe cineva butuc pentru 
omul mort fără lumânare; a-l lega butuc pentru omul legat 
şi imobilizat ca un mort; la întocmirea arborilor genealo¬ 
gici butucul este numele strămoşului din care coboară 
spiţele de neam; butucul roţii carului în care se înfig spiţele 
din lemn se numeşte şi căpăţână, termen care, la om şi 
animale, înseamnă cap desprins de trup; în locul oamenilor 
morţi departe de casă şi de ţară se înhuma în cimitirul sa¬ 
tului un butuc din lemn îmbrăcat cu hainele mortului. 
Incinerarea Butucului la Crăciun, punerea ramurii verzi la 
stâlpii porţilor şi caselor, grajdurilor şi stânelor pentru a le 
apăra de forţele malefice la Sângiorz, Arminden, Ispas, 
Rusalii, precum şi fertilizarea lanurilor de grâu cu suluî 
împodobit al războiului de ţesut sunt reminiscenţe ale unei 
străvechi civilizaţii ale lemnului ale cărei rădăcini coboară 
în neoliticul agrar şi ceramic. Civilizaţia carpatică a lem¬ 
nului, contemporană cu civilizaţia mediteraneană a pietrei 
din Grecia antică, este atestată astăzi la români de un 
adevărat Panteon forestier (Muma Pădurii, Fata Pădurii, 
Moşul Codrului, Omul Pădurii, Pădureana, Ciuma Pădurii 
etc.), de zilele Calendarului popular dedicate fiarelor pă¬ 
durii, în special lupului şi ursului, de creaţiile folclorice, de 
arta şi arhitectura lemnului, de obiceiurile închinării 
copilului la brad, de împărtăşirea omului la pomi, de agă¬ 
ţarea icoanelor în copaci, de credinţa în arborii sacri 
etc.(Ghinoiu 1., 2001, p. 32) 

Colacul din făină de grâu 

Colacul este un alter ego al omului în obiceiurile din 
ciclul vieţii şi al divinităţii în obiceiurile din ciclul 
calendaristic. El este sinonim cu Pupăza, Turta, Azima şi 
pâinea. Ciclul vegetal al grâului, deschis de sămânţa 
semănată şi închis de sămânţa recoltată (seceratul), a fost 
asemuită de timpuriu cu lacunara formulă a vieţii omului 

naşterea, căsătoria şi moartea. Conform gândirii magice, 
spiritul grâului locuieşte în corpul plantei mamă până când 
aceasta face sămânţă, se usucă şi moare, după care se 
retrage în adăpostul impenetrabil al noii seminţe devenind, 
prin germinaţii succesive, nemuritor. Grâul se naşte 
(încolţeşte), creşte şi se înmulţeşte după care moare şi 
renaşte după ordinea naturală (sămânţa semănată este asi¬ 
milată ritului funerar) şi după ordinea culturală (măcinatul, 
râşnitul, pisatul seminţei şi transformarea fainii în aliment 
sacru, pâinea sau colacul, şi, în final, însufleţirea lui printr- 
un rit de incinerare, coacerea în cuptor, sub ţest, pe vatră). 
Ciclul vegetal al plantei grâu (de la sămânţa germinată la 
sămânţa recoltată) este lumea de aici, a viilor, iar ciclul 
seminţei (de la sămânţa recoltată la sămânţa semănată sau 
înhumată) este lumea de dincolo, a morţilor. 

Pentru a deveni pâine sau colac, alimente sacre care 
poartă, adesea, nume de sfinţi (Crăciun, Arhangheli, Sfinţi, 
Sfinţişori etc.) spiritul grâului trebuie eliberat prin spar¬ 
gerea casei locuite, prin înlăturarea tegumentului şi zdrobi¬ 
rea violentă a bobului în particule minuscule în piuă, la 
râşniţă sau moară. între spartul bobului de grâu şi măci¬ 
natul lui la moară, omul a parcurs un impresionant proces 
tehnologic şi spiritual. Mişcarea circulară a pietrelor de 
moară este dedusă de tehnologi din mişcarea ritmică de du- 
te-vino a pisălogului în piua de pisat seminţe, instalaţie 
primitivă a cărei străveche obârşie nu poate fi decât unul 
din reflexele înnăscute, actul sexual. Secerele cu dinţi de 
piatră cu care oamenii mezoliticului din Orientul Apropiat 
recoltau şi pisau seminţele cerealelor sălbatice au un indis¬ 
cutabil simbolism sexual. Asimilarea femeii cu fertilitatea 
gliei şi a actului sexual cu muncile agricole (aratul cu 
plugul, semănatul cu parul) este, de altfel, o universală 
culturală. Moara are o valoare funerară bivalentă spargerea 
(moartea) adăpostului bobului de grâu şi eliberarea spiri¬ 
tului său. Funcţia de altar a pietrelor de moară a fost intuită 
de Brâncuşi când le-a aşezat sub formă de masă în monu¬ 
mentul comemorativ de la Târgu Jiu. 

în lumea celor vechi nu există descoperire tehnolo¬ 
gică mai importantă fără să lase urme în viaţa religioasă. 
De aceea, cele două invenţii neolitice, pregătirea pâinii din 
aluat şi a oalei din lut, se desfăşoară după un plan tehno¬ 
logic unitar generat de aceeaşi ideologie, nemurirea 
sufletului. Ţărâna şi faina amestecate cu apă devin una lut, 
cealaltă aluat. Din faină, trupul grâului eliberat de suflet, şi 
din ţărână femeia neolitică a modelat chipurile divinităţilor 
adorate Dacă Dumnezeu a modelat din lut omul, femeia a 
modelat din lut oala şi din aluat pâinea. Dumnezeu şi-a 
însufleţit creaţia suflând viaţă asupra ei, omul a însufleţit 
chipurile din lut şi aluat arzându-le în cuptor. 

între tehnica ceramică şi cea a panificaţiei sunt evi¬ 
dente paralelisme spirituale, eliberarea spiritului grâului 
din sămânţă şi a spiritului pământului din ţărână prin 
distrugerea violentă a adăposturilor (tăiere, zdrobire, 
pisare, râşnire, măcinare) adăugarea elementului germinai, 
apa, pentru obţinerea lutului şi aluatului frământarea şi 
dospirea materiei în prefacere, lutul şi aluatul modelarea 
adăposturilor (chipurilor), oala şi colacul care poartă, mai 
ales cele cu valoare rituală, nume de divinităţi creştine sau 
precreştine, însufleţirea adăposturilor prin ardere sau 
coacere în cuptor. Scoase din cuptor, oala şi colacul sunt 
însufleţite şi, ca urmare, pot fi jertfite, adică date de 
pomană oala la Moşii de Vară, la înmormântare, colacul, 
coliva la Mucenici, Crăciun etc. 

Prin denumirea, fonna, mărimea, ornamentele, teh¬ 
nica şi timpul de preparare, colacul substituie omul sau 
divinitatea căreia i-a fost menit (dedicat). El este o pereche 
a sufletului fără de care acesta nu se poate integra în exis¬ 
tenţă (colacii la naşterea copilului, în primul rând colacul 
moaşei), preexistenţă (colacii de nuntă, în special colacul 
miresei) şi postexistenţă (colacii la înmormântare; la 40 de 
zile şi la şapte ani după înmormântare; la Sâmbetele 
morţilor şi la Moşi), în comunitatea de credinţă (colacii 
naşilor), de sex (colacii la prinderea suratelor şi fârtaţilor), 
în ceata fetelor şi feciorilor în vederea căsătoriei (colacul la 

intrarea fetei în horă sau în joc). Colacii care substituie 
omul sunt legaţi de obiceiurile din ciclul familial, cei dedi¬ 
caţi divinităţii sunt legaţi de calendarul popular şi obi¬ 
ceiurile calendaristice. Aceştia sunt preparaţi şi jertfiţi la 
moartea şi renaşterea divinităţilor sezoniere şi ori de câte 
ori sunt invocate să alunge bolile, să aducă ploile, să căsă¬ 
torească fetele etc. în ceea ce priveşte realizarea plastică a 
modelărilor din aluat, specialiştii remarcă o continuă 
simplificare a calităţilor morfologice, forma rotundă luând 
locul unor forme mai complicate (antropomorfe, zoo¬ 
morfe, fitomorfe), în timp ce motivele ornamentale reali¬ 
zate din aluat aplicat, răsucit, împletit, incizat au câştigat în 
varietate şi expresivitate (Văduva, 19, p. 139). 

La alte date calendaristice care au funcţionat ca înce¬ 
puturi de an sau anotimp, se sacrificau, în general, ovine 
sau caprine: miei, iezi, oi, capre, berbeci. Sacrificiul ritual 
al animalelor, al păsărilor (curcanul), peştelui, plantelor şi 
arborilor a fost un criteriu important pentru depistarea în 
cadrul calendarului popular a unor străvechi începuturi 
de an sau anotimp. 

întoarcerea spiritelor morţilor 

Credinţa că la sărbătorile de iarnă morţii reveneau 
simbolic printre cei vii ţine de modul de gândire al omului 
preistoric conform căreia înaintea naşterii anului se 
anulează ordinea firească a lucrurilor, iar timpul şi spaţiul 
se degradează până la starea primitivă de haos. La sfârşitul 
unui ciclu şi începutul altui ciclu calendaristic, aveau loc 
ritualuri care urmăreau, în esenţă, un singur scop: 
renovarea simbolică a lumii. Dar, lumea vremurilor mitice, 
creată de nemuritori, şi care era imaginată ca un cosmos 
atemporal şi inalterabil, a fost înlocuită cu alta, în care 
fiinţele sunt supuse legii devenirii, bătrâneţii şi morţii. De 
aceea, aceasta trebuia renovată şi consolidată periodic. 
Astfeî, la sărbătorile de Anul Nou se presupunea că spiri¬ 
tele morţilor erau prezente pe pământ. Prin apariţia lor 

simbolică lumea era regenerată şi sanctificată (Eliade, 
1978, p. 40-41). 

Prin Moldova, alimentele care încărcau „masa preo¬ 
tului 14 sau „masa de ajun“ erau împărţite la vecini, la oa¬ 
menii săraci. Grija cu care se aranjează „masa de ajun“ 
(turte înmuiate în apă cu zahăr şi presărate cu miez de nucă 
pisat sau cu seminţe pisate de cânepă, blide umplute cu bob 
facăluit şi prune fierte, colaci, vin roşu), pregătirea mesei 
„când cocoşul vesteşte miezul nopţii, spre Ajun“ şi 
împărţirea alimentelor pentru morţi sunt elemente care ţin 
mai mult de cultul moşilor şi strămoşilor, aşteptaţi să so¬ 
sească la ospăţ, decât de evenimentul creştin, celebrat 
atunci. Este de remarcat că, alături de turte şi colaci, se 
punea pe masă şi grâu fiert, îndulcit cu miere sau cu zahăr. 
Pomeni pentru morţi se făceau în ajunul Crăciunului 
pretutindeni în ţară. Ele aveau aceeaşi semnificaţie cu 
împărţirea darurilor la săraci cu ocazia altor sărbători de 
peste an, în special la Moşi şi la Sâmbetele Morţilor, când 
se ofereau vite, colaci, caş, fructe, vin, apă, haine, vase..., 
toate însoţite de câte o lumânare aprinsă. De darul oferit se 
credea că beneficiază sufletul mortului căruia i-a fost 
adresat: dacă i-a fost frig, haina oferită îl va încălzi; dacă 
i-a fost foame, colacul îl va sătura; dacă i-a fost sete, apa 
sau vinul i-o va potoli. 

Băţul, semn distinctiv al oricărui drumeţ, era consi¬ 
derat o unealtă necesară morţilor în călătoriile ce aveau să 
le facă în pământ (în unele zone ale ţării se introduce şi 
astăzi un băţ sau toiag în groapă, cu prilejul înmormântării) 
sau pe pământ, când aceştia revin, în anumite momente ale 
anului, să-şi viziteze rudele. Sunt surprinzătoare infor¬ 
maţiile provenite din Oltenia, unde beţele colorate în alb- 
negru se dădeau pomană sau se înfigeau în mormânt, lângă 
cruce, pentru a fi morţilor la îndemână în „noaptea de 
ajun“, când se credea că se deschid mormintele. Beţele, 
numite şi „colindele 44 , se confecţionau numai din lemn de 
alun, arbust a cărui semnificaţie magică o reîntâlnim şi în 
alte obiceiuri populare, şi se ornamentau printr-o tehnică 

arhaică (afumare) cu romburi albe şi negre, dispuse 
alternativ, simbolizând eterna opoziţie dintre lumină şi 
întuneric, dintre viaţă şi moarte. Prin judeţul Gorj, beţele 
de alun se tăiau înainte de Ignat, se uscau până în seara 
zilei de ajun (23 decembrie), când se înflorau şi se înfigeau 
în morminte de către copii în dimineaţa zilei de ajun. 
Există mărturii potrivit cărora acest obicei era generalizat 
în Oltenia şi în zonele de bufeni* din Banat (Pamfile, 1914, 
p. 206-209). Informaţiile etnografice lasă să se întrevadă 
că morţii erau aşteptaţi în ziua de ajun, deci la începutul 
ciclului sărbătorilor de iarnă, şi aveau să plece la lăcaşele 
lor începând cu miezul nopţii de Anul Nou, până la 
Bobotează. 

Practicile legate de cultul morţilor (aşteptarea mor¬ 
ţilor cu mese întinse, pomeni date pentru anumite persoane 
moarte, oferirea băţului direct, prin înfigerea lui în mor¬ 
mânt, sau indirect, prin intermediul pomenii, purificarea 
mormintelor părăsite prin tămâiere etc.) se efectuau cu 
mare grijă pentru a câştiga, probabil, bunăvoinţa spiritelor 
morţilor prin nesfârşitele acte de divinaţie din perioada 
dintre Crăciun şi Bobotează. 

Curioasă schimbare de poziţie faţă de spiritele 
morţilor! în cursul anului acestea erau temute şi se lupta 
împotriva lor prin diferite practici magice la fiecare înmor¬ 
mântare şi la diferite sărbători de peste an etc. La •sărbă¬ 
torile de iarnă, spiritele morţilor erau considerate inofen¬ 
sive, de vreme ce oamenii nu se mai temeau de ele. Din 
contră, li se cerea şi ajutorul pentru rezolvarea unor pro¬ 
bleme presante, în primul rând aflarea a ceea ce avea să se 
întâmple în noul an. Oamenii aşteptau de la spiritele morţi¬ 
lor sfaturi, pronosticuri şi prorociri pentru anul viitor, 
ajutor pentru rezolvarea unor probleme importante precum 
căsătoria fetelor, menţinerea sănătăţii, pedepsirea duşma¬ 
nilor, sporirea rodului şi fertilităţii ogoarelor şi turmelor. 
Contactul cu aceste forţe miraculoase, care se află pretutin- 

deni şi niciunde, se realiza prin farmece şi descântece 
efectuate în anumite locuri şi zile sau momente ale zilei, în 
special noaptea. Prin intermediul practicilor magice, morţii 
erau implicaţi în rezolvarea a trei opoziţii: vechi şi nou, 
cunoscut (anul vechi) şi necunoscut (anul nou), trecut şi 
viitor. Prezentul care era ciclul sărbătorilor de renovare a 
anului se considera momentul cel mai potrivit pentru me¬ 
dierea între ceea ce se ştie despre trecut şi ceea ce se dorea 
să se afle despre viitor. 

în zilele premergătoare Anului nou şi, parţial, până la 
Bobotează, actele rituale erau în general de divinaţie. Se 
încerca să se afle, pe căi neobişnuite, invocând prin prac¬ 
tici magice puterea spiritelor, ce va fi în anul care urma: 
cum va fi timpul prin întocmirea şi „citirea“ calendarelor 
meteorologice (calendarul din foi de ceapă şi calendarul 
din coji de nucă), dacă anul va fi bogat sau nu în roade, 
dacă oamenii vor fi sănătoşi sau bolnavi, dacă va fi pace 
sau război, dacă fetele se vor căsători şi cum va arăta soţul 
etc. etc. 

Stingerea şi aprinderea rituală a luminii şi a 

focului 

. Deşi aprinderea rituală a focurilor nu este legată nu¬ 
mai de marcarea scurgerii sezonale şi anuale a timpului, 
constatăm că majoritatea ocaziilor când au loc aceste spec¬ 
taculoase ceremonii sunt concentrate la solstiţii (Sânziene, 
sărbătorile de iarnă), echinocţii (Blagoveştenie, Măcinici - 
sărbătoare populară care coincidea, până la reforma 
calendarului din anul 1924, cu echinocţiul de primăvară - 
Lăsatul Secului, Florii, Joimari, Paşte - sărbători echinoc- 
ţiale mişcate de sărbătoarea mobilă a Paştelui), la schim¬ 
barea anotimpurilor (Sângiorz, Sâmedru). 

Aflându-se la jumătatea distanţei dintre ecuator şi 
polul nord (paralela de 45° latitudine nordică intersectează 
aproximativ centrul ţării), România are ierni aspre, bine 
marcate climatic şi meteorologic şi veri când soarele nu 

reuşeşte întotdeauna să coacă suficient recoltele din zonele 
carpatice şi subcarpatice. De aceea, semnificaţia calenda¬ 
ristică a focurilor rituale la latitudinea noastră geografică 
capătă mai mare greutate decât în zonele mediteraneene, 
tropicale şi subtropicale unde prin căldura şi insolaţia ex¬ 
cesivă, soarele era considerat uneori distrugător al recol¬ 
telor. Locul soarelui în obiceiurile şi tradiţiile populare din 
zonele temperate, polare şi subpolare este luat în zonele 
tropicale, subtropicale şi, în parte, în zonele mediteraneene 
de către Lună. Persistenţa calendarelor lunare la unele 
popoare care trăiesc în zonele aride şi călduroase nu este 
străină de trăsăturile specifice ale climatului. 

Aprinderea focurilor la solstiţii, echinocţii şi la 
marile schimbări ale anotimpurilor (iarnă - vară la 
Sângiorz, vară - iarnă la Sâmedru) sunt probe sigure că 
strămoşii noştri efectuau observaţii astronomice pentru ca 
să-şi fixeze, în raport de aştrii, principalele sărbători. Cât 
de neliniştiţi trebuie să fi fost oamenii când observau că, 
după ce Soarele urca zi de zi pe boltă, se oprea şi apoi 
cobora neîncetat dând pământului din ce în ce mai puţină 
căldură şi lumină! Punctul de răscruce al călătoriei soarelui 
este deci solstiţiul de vară, când are putere maximă de 
insolaţie, dar imediat de a doua zi forţele îi scad puţin câte 
puţin până la solstiţiul de iarnă. Deşi soarele părea slăbit la 
solstiţiul de iarnă (ziua şi insolaţia cea mai mică din întreg 
anul), optimismul, bucuria şi entuziasmul oamenilor se 
dezlănţuiau întrucât din această zi astrul începea să-şi 
recâştige puterile pierdute, dovedindu-şi astfel invincibili¬ 
tatea. Focurile solstiţiale pot fi considerate încercări ale oa¬ 
menilor de a ajuta soarele: să-l menţină la aceeaşi înălţime 
pe boltă la solstiţiul de vară şi să-l sprijine la urcuşul său 
pe cer la solstiţiul de iarnă. Nimic mai logic pentru menta¬ 
litatea arhaică decât aprinderea focurilor în momentele 
când căldura şi lumina marelui astru începeau să scadă sau 
să crească. 

Până de curând muscelenii obişnuiau „să îngroape 
Anul Vechi“, pe dealuri, în jurul focului, iar în Oltenia co- 

lindătorii să scarmene cu beţele în focul de pe vatră în 
timpul colindatului (Caraman, 1983, p. 256). Sărbătorile 
de iarnă ofereau numeroase prilejuri pentru aprinderea 
focurilor rituale: Crăciun, noaptea de Anul Nou, dimineaţa 
zilei de Anul Nou, Bobotează. Uneori se afumau vitele, 
alteori se sărea peste focuri. Probabil, numai frigul şi 
condiţiile meteorologice nefavorabile au decis ca unele 
focuri rituale de la solstiţiul de iarnă să aibă loc în casă, 
unde se ardeau lemne (buturugi) netăiate cu securea, am¬ 
plificând caracterul de sărbătoare familială şi domestică, în 
contrast puternic cu focurile aprinse la solstiţiul de vară, în 
afara locuinţelor, în spaţii deschise, în general pe ridicături 
de pământ (dealuri, movile, munţi). 

Aprinderea focurilor presupunea însă şi stingerea lor 
rituală. Stingerea luminilor la miezul nopţii din pragul 
Anului nou însumează numeroase practici şi credinţe ar¬ 
haice ce simbolizau la cei vechi haosul şi moartea anului 
vechi, fără de care nu era posibilă naşterea anului nou. 

Ospeţe funerare 

Pentru sărbătorirea revelionului oamenii secolului al 
XX-lea acordă o atenţie deosebită pregătirii unor mese 
bogate, muzicii şi altor mijloace de distracţie. Se pare că 
spectacolul „Periniţei“ (muzică, reguli de joc) şi-ar avea 
originea în jocurile de la priveghiul de înmormântare. 
Acest microspectacol, comun ritualului de înmormântare 
al omului şi ritualului de renovare al anului, este un aspect 
important al spiritualităţii arhaice româneşti. Excesele din 
noaptea de revelion sunt supravieţuiri ale unor străvechi 
ospeţe rituale. 

La babilonieni, iudei, romani, mexicani sărbătorile 
cu caracter carnavalesc şi licenţios marcau ziua fără rang şi 
fără nume în care haosul, dezordinea şi excesele erau tole¬ 
rate. Astfel, la babilonieni, primul act al ceremoniei înnoi¬ 
rii anului întruchipa domnia haosului, a lui Tiamant, în 
timpul căreia toate valorile şi regulile sociale erau abolite. 

Practicile orgiastice experimentau, probabil, starea primor¬ 
dială nesupusă normelor şi constrângerilor sociale. După 
Mircea Eliade, abandonarea normelor ar mima „dobândi¬ 
rea condiţiei seminţelor care se descompun în pământ 
părăsindu-şi forma pentru a da naştere unei plante noi“ 
(Eliade, 1949, p. 309). între transformarea timpului consu¬ 
mat (trecut) şi timpul regenerat (viitor) se imagina un 
moment cu valoare unică, care nu semăna nici cu ceea ce a 
fost mai înainte (anul vechi), şi nici cu ceea ce va veni 
(anul nou). Aceasta este aşteptata noapte de renovare a 
anului. 

Colindatul 

Colindatul nu este specific numai sărbătorilor de 
iarnă. El este un ceremonial complex, organizat de o ceată 
anume constituită, care transmite prin texte cântate sau 
strigate, numite colinde, şi, uneori, prin măşti, recuzită, 
dansuri, acte şi gesturi rituale, formule magice vestea mor¬ 
ţii şi renaşterii divinităţii adorate, urări de sănătate, rod 
bogat, împlinirea dorinţelor în noul an, în special căsătoria 
fetelor. Colindele vechi româneşti, care descriu moartea 
violentă a divinităţii cu chip de cerb, taur, leu, porc au ele¬ 
mente comune cu cântecele funerare de la moartea oame¬ 
nilor. Ceata de feciori reprezintă anturajul în cadrul căruia 
divinitatea, adesea substituită de o mască (capră, turcă, 
cerb, brezaie etc.), se naşte, se desfată şi moare pentru a 
marca sfârşitul şi începutul anului sau sezonului. Aceasta 
poate fi organizată pe criterii de sex (feminină sau mas¬ 
culină), de vârstă (copii, feciori, fete, oameni căsătoriţi), 
sau compozite. Mărimea ei variază de la 2-3 colindători la 
câteva zeci. Unele cete, în special cele de feciori, sunt 
active atât la sărbătorile de Crăciun şi Anul Nou, cât şi la 
sărbătorile şi obiceiuri de peste an unde au atribuţii organi¬ 
zatorice, rituale şi ceremoniale: organizează hora satului, 
ceremonialul Tânjaua (Plugarul sau Alegerea Craiului), 
strigatul peste sat etc. Cetele de feciori bine organizate sunt 

ierarhizate, cu drepturi şi obligaţii ale membrilor asumate, 
uneori, prin jurământ (Căluşari, Goana Rusaliilor); acestea 
au un vătaf, ajutor de vătaf, casier etc. Adesea, cetele de 
colindători, însoţite sau nu de o mască care joacă rolul 
zeului supus morţii şi renaşterii simbolice, poartă un steag 
(Drăgaica, Căluşarii), capul împodobit al divinităţii 
sacrificate (Siva la Crăciun), alt substitut divin (Sorcova la 
Anul Nou), o recuzită rituală (plugul, buhaiul, bice, clopo¬ 
ţei, tălăngi etc.). Cetele, în special cele care poartă cu ele o 
mască, sunt însoţite de muzică interpretată la diferite ins¬ 
trumente. Textele colindelor pot fi cântate de membrii cetei 
(colindul feciorilor), aclamate (Pluguşorul, Semănatul), 
strigate (Focul lui Sâmedru) sau se reduc la cuvinte care, 
datorită vechimii, şi-au pierdut sensul. Colindatul se 
încheie cu primirea darului, uneori cu un joc la care parti¬ 
cipă şi membrii gazdei, în special fata de măritat (Ghinoiu, 
2001, p. 54-55). 

Masca, substitut al Anului care moare şi renaşte 

în concordanţă deplină cu degenerarea timpului apar 
în ritualul de An nou, în special în ajun, mascaţii şi jocurile 
cu măşti. Deşi fiecare tip de mască avea un rol şi o semnifi¬ 
caţie proprie, s-a emis opinia conform căreia ele reprezen¬ 
tau spiritele moşilor şi strămoşilor ce transmiteau, prin tot 
ceea ce se făcea (jocuri, gestică, dialog), principiul fertili¬ 
tăţii în noul an. Jocurile cu măşti de Anul Nou nu sunt 
întotdeauna legate de moşi şi strămoşi, ci de un fel de refu¬ 
lare a tensiunilor sufleteşti ascunse în tot timpul anului: „în 
spatele lor te ascunzi ca să poţi face ceea ce nu poţi face în 
cotidian. Jocurile cu măşti sunt, la sfârşitul perioadei ri¬ 
tuale sau ceremoniale, un fel de purificare, pregătindu-ne 
să intrăm mai liberi în perioada nouă care vine“ (M. Pop, 
1980, p. 8). 

Dacă ar fi să raportăm jocurile cu măşti la atestările 
antice, atunci trebuie să pomenim vestitele cortegii închi¬ 
nate lui Dionysos. Cu ocazia sărbătorii Leneelor, când se 

storcea şi se punea mustul In butoaie, participanţii care 
intrau în cortegiul lui Dionysos purtau măşti de animale 
(cerb, oaie, capră), se îmbrăcau în piei, îşi ungeau faţa cu 
drojdie de vin, foloseau pentru deghizări frunze şi ramuri 
de viţă de vie, iederă sau stejar. Unii mergeau călări pe 
măgari şi sunau din clopoţei, alţii mergeau pe jos şi jucau 
diferite scene comice, făcând glume licenţioase, cântând 
din gură sau din diferite instrumente. Nucleul acestei pro¬ 
cesiuni zgomotoase îl formau persoanele mascate. Petru 
Caraman susţine că sărbătoarea Leneelor, în special purta¬ 
tul măştilor, a trecut de timpuriu hotarele spaţiului etnic 
grecesc, iar în timpul stăpânirii romane a fost intens vehi¬ 
culată de legionari, mai ales în Imperiul roman de răsărit, 
cu deosebire la popoarele tracice. Obiceiul travestirii cu 
măşti sau cu piei de animale, unul dintre cele mai caracte¬ 
ristice motive dionisiace, a devenit foarte popular în ţinutu¬ 
rile romanizate datorită apropierii calendaristice a 
Leneelor de Calendele lui Ianuarie, pe de o parte, de ele¬ 
mentele comune ale sărbătorii greceşti cu Satumaliile 
romane (contopite cu Calendele lui Ianuarie), pe de altă 
parte. Aşa se explică că „în Imperiul de răsărit, această 
datină, în afară de data ei proprie - care în multe locuri s-a 
menţinut - avea loc şi la Anul Nou, ajungând să fie nedes¬ 
părţită de sărbătoarea Calendelor lui Ianuarie“ (Caraman, 
1931, p. 29). 

Românii au păstrat până în zilele noastre obiceiul 
mascării în perioadele de renovare a timpului calendaristic: 
Anul Nou contemporan şi alte străvechi începuturi de an. 
Pentru exemplificare alegem o mască bovină. Turca sau 
Boriţa. Turca este o zeiţă preistorică care poartă numele 
feminin al taurului substituită de o ciudată mască zoomorfa 
îmbrăcată la Crăciun de un fecior al cetei de colindat. 
Turca se naşte simbolic la solstiţiul de iarnă (confecţio¬ 
narea şi îmbrăcarea măştii), petrece şi se desfată împreună 
cu ceata de feciori în timpul colindatului, moare violent, 
prin lovire cu ciomagul, împuşcare sau înecare şi renaşte. 
In raport cu membrii cetei de feciori. Turca acţionează 

independent, conform rangului său divin: nu se supune, 
asemănător celorlalţi membrii ai cetei, ordinelor Vătafului, 
se amuză speriind femeile şi copiii, muşcă cu ciocul asis¬ 
tenţii curioşi care se apropie de ea, face loc şi apără mem¬ 
brii cetei în timpul colindatului, solicită plata (darul) atât 
cât consideră că i se cuvine, ocupă, la ospeţe, locul de 
cinste din capul mesei. Turcaşul, feciorul care îmbrăca 
masca, nu are voie să vorbească şi nu însoţeşte membrii 
cetei când merge la biserică şi cu colindatul la preot. îna¬ 
inte de a muri, Turca joacă solitar, în centrul satului, dansul 
său fără egal, numit Jocul cel Mare (Transilvania de sud). 

Mască zoomorfa a cetei de feciori este compusă din 
cap, corp şi un băţ (picior) care o sprijină în pământ. Capul 
are două coarne de bovină împodobite cu panglici, bete, 
clopoţei, flori artificiale, un bot nedefinit de animal (lup, 
cal, iepure, capră, pasăre) din lemn pe care purtătorul 
măştii îl deschide şi îl închide, clămpănind ca o barză cu 
ajutorul unor sfori ascunse, şi o barbă din piele de iepure 
ca de ţap. Corpul Turcii este confecţionat dintr-o faţă de 
masă, cusută ca un sac, pe care sunt prinse numeroase pan¬ 
glici şi basmale colorate, smocuri din piele de iepure sau 
fulgi de pasăre şi o coadă în spate. Trasă peste cap, masca 
Turcii lasă să i se vadă în partea de jos capătul băţului care 
o sprijină, cioplit ca un phalus, şi gleznele feciorului care o 
îmbracă. Masca şi poziţia aplecată a celui care o poartă 
redau imaginea unui ciudat patruped. Obiceiul poate fi, 
văzut, în diferite forme de manifestare la sărbătorile de 
Crăciun din Transilvania centrală şi de sud, Crişana şi, 
izolat, în Banat. 

Apariţia mascaţilor la priveghiul de înmormântare se 
înscrie în acelaşi ritual de renovare a timpului, a „vieţii de 
om“. Iată cum descrie Victor Tufescu obiceiul observat la 
o înmormântare în satul Nereju, în anul 1938: „Cu oarecare 
bruscheţe pătrunsese în curte, desprinzându-se din bezna 
nopţii fără lună, un grup destul de numeros de oameni 
mascaţi. Purtau măşti reprezentând figuri omeneşti hidoase 
sau capete de animale sălbatice. îmbrăcămintea multora 

era improvizată din piei de animale. Unii aveau centuri de 
frunze în jurul şoldurilor. O muzică stridentă de clarinet şi 
tobă însoţea această furtunoasă apariţie. Mascaţii vorbeau 
cu glasuri schimbate, ascuţite. Legau între ei convorbiri 
pline de umor, necruţând pe nimeni din cei de faţă, nici 
chiar pe mort. Toată lumea izbucnea în hohote de râs. A- 
veam impresia că se desfăşoară acolo scene menite într-a- 
devăr să sperie spiritele“ (Tufescu, 1982, p. 197). Probabil 
că această atmosferă de descătuşare a energiilor domnea în 
alaiul lui Dionysos, şi, mai târziu, în banchetele şi petre¬ 
cerile Satumaliilor. 

Moartea simulată a turcii, masca şi personajul prin¬ 
cipal al cetelor de colindători din Transilvania (Pamfile, 
1914, p. 166) care în ziua de Anul Nou juca rolul lui 
Saturn, urmată de scenariul înmormântării şi ospăţul 
funerar sunt urme ale sacrificiului regelui Satumaliilor 
practicat în sud-estul Europei cu 15 secole în urmă. Un 
martirologiu anonim din Moesia Inferior ne-a lăsat ştiri 
extrem de preţioase cu privire la alegerea şi soarta regelui 
Satumaliilor. Soldaţii romani din Durostorum (Moesia 
Inferior), serbând în fiecare an Saturnaliile, cu treizeci de 
zile înainte de sărbătoare trăgeau la sorţi alegerea unui 
tânăr pe care apoi îl îmbrăcau în haine regeşti, simboli- 
zându-1 pe Saturn. Tânărul rege se plimba prin mulţime 
având toată libertatea să-şi împlinească pasiunile şi să 
guste orice plăcere, chiar dacă aceasta presupunea o fâptă 
josnică sau ruşinoasă. Veselia era însă scurtă, pentru că 
numai după o lună de zile, la sosirea sărbătorii lui Saturn, 
i se tăia gâtul pe altarul zeului. în anul 303 e.n. sorţii 
taberei legionarilor din cetatea Durostorum au ales ca rege 
al Satumaliilor un creştin, pe nume Dasius. El refuză să 
joace rolul de rege al Satumaliilor şi să-şi petreacă în 
desfrâu ultimele zile ale vieţii. Ameninţările şi 
argumentele comandantului său Bassus nu i-au schimbat 
hotărârea şi, în consecinţă, Dasius a fost decapitat, după 
cum relatează martirologia creştină cu o minuţioasă 
precizie, „la Durostorum, de către soldatul Ion, vineri 20 

noiembrie, în a douăzeci şi patra zi a lunii, la ora a patra“ 
(Frazer, 1980, IV, p. 243; Candrea, 1928). 

Informaţiile etnografice sunt în deplină concordanţă 
cu martirologiul creştin: feciorii noştri refuzau să se facă 
turcă din aceleaşi motive cu ale soldatului Dasius. Turca 
este împodobită precum regele plaiurilor noastre carpatice, 
cerbul: „Turca e cioplită şi sculptată din lemn, întocmai ca 
un cap de cerb, având printre corniţe fel de fel de panglici 
şi bentiţe de mărgele şi cu clopoţei pe la ureche“ (Pamfile, 
1914, p. 166), motiv pentru care masca este numită, prin 
unele zone, de pildă Hunedoara, cerb, cerbuţ; i se acordă 
respect deosebit jucând în mijlocul horei şi stând în capul 
mesei, la ospeţe, încadrată de câte două fete; asemănător 
lui Dasius, îşi cunoaşte sfârşitul tragic: „în ziua Anului nou 
moare turca. înainte de prânz se adună feciorii la gazdă, 
turcaşul îşi îmbracă masca şi pleacă la o încrucişare a 
uliţelor. Aici mai joacă o dată turca, dar feciorii nu mai 
cântă, căci turca e tristă. Jocul ei nu mai este aşa de vioi şi 
nu mai primeşte de la nimenea nimic, fiindcă simte că nu 
mai trăieşte mult. După câtva timp, se apropie de turcă un 
fecior şi o împuşcă, fără nici o vorbă, cu o cartuşă oarbă. 
Turca se zvârcoleşte de câteva ori, apoi cade la pământ. în 
momentul când a sunat împuşcătura, mai vin doi feciori, 
unul îmbrăcat ca preot şi celălalt ca preoteasă, ca şi cum 
s-ar fi abătut pe aici întâmplător. Preotul când aude că e 
păgân, se codeşte să-l înmormânteze, dar la rugămintea 
celorlalţi se învoieşte totuşi greu. Iar preoteasa văzând că 
nu e nime cine să bocească mortul, îngenunchează şi-l 
boceşte ea. Apoi îl aşază pe o scară şi după ce l-a sfinţit 
preotul, pleacă convoiul spre casă. Ajunşi la casa gazdei, îl 
îngroapă, ceea ce constă în aceea că masca de care s-a 
dezbrăcat turcaşul în curte o aşază iarăşi în colţul odăii cu 
capul în jos până ce se găteşte pomana. Şi pomana se face 
la gazdă şi decurge tot aşa ca şi ospăţul, numai că acum 
fetele ospătează pe feciori şi fruntea mesei e goală“ 
(Pamfile, 1914, p. 175-476). 



Concludentă pentru aproprierea dintre regele Satur- 
naliilor romane şi turca românilor este şi informaţia 
publicată de Tudor Pamfile: „în unele locuri, cum de 
exemplu în Porceşti, lângă Turnu Roşu, în loc de turcă se 
face un moş cu secera în mână, întocmai cum se prezintă 
Saturn la cei vechi“ (Pamfile, 1914, p. 170). Jocul cu turca 
este un exemplu convingător că măştile, devenite astăzi un 
subiect de sociologie şi psihologie socială, de istorie şi 
filozofie a culturii, au avut semnificaţii precise în marcarea 
pragurilor timpului calendaristic (anual) şi a timpului 
uman („veacul de om“). Ele ne dezvăluie momente din 
rituri străvechi ale fertilităţii, componente ale magiei imi¬ 
tative folosite în tehnica vânătorii sau pentru invocarea 
ploii, legătura venerată cu lumea strămoşilor transformată 
în cea temută a spiritelor, măştile au trecut apoi prin eta¬ 
pele succesive ale dansului ritual şi ale spectacolului 
îmbrăcând nesfârşit de variate forme. Ideea fundamentală 
de transformare, de ascundere a purtătorului ei, de stabilire 
a unor relaţii subtile cu fiinţe de pe alte planuri a condus, 
în condiţii sociale diferite, la o gamă întinsă de reprezentări 
plastice în care grotescul ca limită a urâtului este uneori 
impregnat de o undă de ironie, atât de specifică spiritului 
românesc. 

Strigatul peste sat 

în momentul trecerii de la Anul Vechi la Anul Nou 
apărea nevoia de a memoriza ceea ce s-a petrecut în 
perioada de timp care se încheia, pentru ca toţi membrii 
obştii să păşească pragul cu gânduri bune şi dorinţa de a 
depăşi neîmplinirile. Statistica faptelor bune şi a celor rele 
este ţinută în timpul anului de feciorii satului şi comunicată 
în împrejurarea numită de etnografi „strigatul peste sat“ 
care are loc, în funcţie de zona etnografică, la diferite date 
calendaristice: Anul Nou, Lăsatul secului de Paşte, Blago- 
veştenie, Joimari, sâmbăta Paştilor, Sângiorz, Sântoader, 
Lăsatul secului de Crăciun (Filipi). Aceste zile prefaţează. 



aşa cum vom avea prilejul să constatăm în paginile urmă¬ 
toare, mai multe începuturi de an care au funcţionat de-a 
lungul secolelor şi mileniilor pe teritoriul carpato-ponto- 
danubian: Anul Nou civil, Anul Nou creştin, Anul Nou 
agrar, Anul Nou pastoral, Anul Nou precreştin. 

„Strigatul peste sat“ era un obicei străvechi, pe care 
Romulus Vulcănescu îl consideră o instanţă judecăto¬ 
rească" formată din tineri necăsătoriţi (Vulcănescu, 1970, 
p. 250-267). în noaptea stabilită de tradiţia locală, tinerii 
învăluiţi de întuneric purtau un dialog, de cele mai multe 
ori versificat şi împestriţat cu indecenţe, cu scopul vădit de 
a scoate în evidenţă elementele negative ale celui vizat. 
Tema principală a strigătorilor amplasaţi pe dealuri, în 
copaci înalţi, pe acoperişurile caselor etc. o constituia 
respectarea normelor tradiţionale privitoare la căsătorie: 
fetele şi flăcăii ieşiţi la horă care evitau, din diferite 
motive, să se căsătorească, „tinerii însurăţei", care nu se 
acomodau cu viaţa de familie. Nu erau scutiţi de judecată 
babele satului care se ţineau numai de peţitorii, farmece şi 
descântece, bătrânii libidinoşi, oficialităţile locale (prima¬ 
rul, jandarmul, popa) care se abăteau de la normele morale, 
bărbaţii care îşi lăsau nevestele, oamenii care se băteau, 
furau sau se certau etc. Acest dialog, documentat şi purtat 
cu multă ironie, era ascultat de întreaga suflare a satului. El 
producea la unii râsul, la alţii plânsul. în unele zone ale 
ţării (Maramureş, Sălaj) „strigatul peste sat" corespundea 
cu Anul Nou contemporan, în alte zone (Muntenia, 
Moldova, Ţara Haţegului) marca alte începuturi de an sau 
de sezon. Indiferent la ce dată se practica, „strigatul peste 
sat" se asocia, aproape fără excepţie, cu alte elemente spe¬ 
cifice reînnoirii timpului calendaristic: luminaţii şi aprin¬ 
derea focurilor, producerea zgomotelor pentru alungarea 
duhurilor şi a spiritelor rele. 

Sancţiunea tinerilor care amânau nejustificat peri¬ 
oada de peţit şi flăcăit, ca şi incitarea lor la căsătorie se 
efectua în Maramureş cu ajutorul „mascoidelor", numite 
moş - babă, domn - doamnă, metehău - metehoaie etc. 

„Mascoida“ avea mărimea unui copil de 10-12 ani şi era 
confecţionată, în general, dintr-un schelet de lemn îmbră¬ 
cat în haine vechi, la care se mai adăugau câlţi de cânepă, 
păr de cal, piele de oaie, morcovi, sfeclă roşie, ceapă etc. 
Feciorii, ajutaţi de fete, confecţionau mascoidele în 
preajma sărbătorilor de iarnă, având grijă să scoaţă în evi¬ 
denţă chipul. Acestea erau agăţate, în mare taină, în stâlpii 
de telegraf, în pomi, pe acoperişurile înalte din apropierea 
locuinţei persoanei vizate (satul Deseşti). Adevăratul 
spectacol avea loc în dimineaţa zilei de Anul Nou sau de 
Bobotează când locuitorii satului ieşeau pe uliţă şi, împinşi 
de curiozitate să vadă ce scrie în textul afişat, se întreceau 
care să coboare mai repede „mascoida“. In unele cazuri 
aceasta era agăţată într-un loc atât de greu accesibil, încât 
nu se încumeta nimeni s-o dea jos, rămânând luni de zile, 
ca un blazon, în dreptul casei, până când intemperiile o 
distrugeau (Dăncuş, 1973, p. 489-495). întrucât momentul 
desfăşurării obiceiului (sărbătorile de iarnă) se considera 
deosebit de favorabil pentru împlinirea a tot ceea ce se 
punea la cale, mesajul transmis prin procedee plastice 
(,,mascoida“) şi folclorice (textul care însoţea ,,mascoida“) 
avea un caracter educativ: căsătoria tinerilor şi închegarea 
de noi familii. 

Acte de propiţiere 

Sistemul felicitărilor, al urărilor întru mulţi ani,-feri¬ 
cire şi sănătate, belşug atât de frecvent în zilele ciclului 
sărbătorilor de Anul Nou, se încadrează în marea categorie 
a actelor de propiţiere. Deşi romanii ne-au lăsat, conform 
documentelor lingvistice, datina colindatului, diferenţa 
dintre acest obicei, aşa cum se prezintă el astăzi în sud- 
estul Europei, şi cel roman, a devenit extrem de mare. Sunt 
suficiente argumente care susţin ipoteza că romanii aveau 
un colindat foarte simplu, de fapt o urare directă, aşa cum 
s-a păstrat la noi în finalul colindelor care, indiferent cui le 
sunt adresate (gospodarului, gospodinei, flăcăului, fetei de 



măritat, tinerilor logodiţi, însurăţeilor, văduvelor, bătrâni¬ 
lor, sugarilor, păstorilor, agricultorilor, pescarilor, celor 
morţi în anul care a trecut) se încheie cu o formulă asemă¬ 
nătoare: urări de sănătate, fericire etc. Unele colinde de 
copii au rămas însă la forma originară de urare directă. 
Astfel, în Oltenia, când micii colindători intrau în casă, 
aruncau paie sau gunoaie pe jos şi urau: 

„Atâţia miei, 

Atâţia viţei, 

Atâţia purcei. 

Atâţia boi, 

Atâtea oi, 

Atâtea vaci“ etc. 

(Caraman, 1983, p. 361). 

Există argumente etnologice conform cărora urarea 
directă era considerată iniţial o vrajă: transmiterea sănă¬ 
tăţii, prosperităţii, fericirii, anilor mulţi etc. prin puterea şi 
magia cuvântului. Urarea directă, dorinţă exteriorizată sub 
formă imperativă, se lega la omul primitiv de înclinarea 
acestuia „de a valorifica vorbirea, fenomen psihic ce-şi are 
cauza în faptul că la el cuvântul nu e numai un semn 
abstract, ci se confundă cu obiectul însuşi. De aici credinţa 
nemărginită în puterea cuvântului, care, numai fiind 
pronunţat, e în stare să provoace apariţia obiectului sau 
faptului ce exprimă, credinţă care la naţiunile exotice este 
una din bazele sufleteşti ale vieţii sociale 14 (Caraman, 
1983, p. 361). 

Pe parcursul secolelor şi mileniilor, urarea directă a 
fost intens cultivată, de vreme ce astăzi o întâlnim la orice 
pas. Urările conţin dorinţe pentru viitorul imediat: începu¬ 
tul unei zile, seri, nopţi (bună dimineaţa, bună ziua, bună 
seara, noapte bună), despărţirea pentru o perioadă de timp 
(drum bun, mergi sănătos, la revedere - cu sensul reîn¬ 
tâlnirii după trecerea perioadei respective), începutul unei 
activităţi (succes, spor la treabă), marcarea unor momente 

importante din ciclul vieţii (naşterea, căsătoria) tic. între 
urările care se fac la începutul unui an şi pregătirea „mesei 
ursitoarelor 14 - cu intenţia de a fi ursit favorabil noul născut 
- se pot stabili unele asemănări. începutul celor două uni¬ 
tăţi de măsură a timpului, anul şi „viaţa de om“, erau cele 
mai favorabile momente pentru urare şi ursire. Ceremo¬ 
nialul destinat să primească ursitoarele îa căpătâiul noului 
născut, în camera unde acesta dormea sau la fereastră, este 
atestat de anchetele etnografice în toate provinciile 
româneşti. Deosebirile locale în ceea ce priveşte numărul 
ursitoarelor, locul de ursire, modalitatea de a lua cunoştinţă 
de cele ursite etc. nu schimbă cu nimic semnificaţia gene¬ 
rală a obiceiului, care este o acţiune de divinaţie, menită să 
scruteze viitorul copilului şi să-l influenţeze pozitiv. 
Produsele puse de moaşă pe masa ursitoarelor au valoare 
de urare magică diferenţiată: sănătate, frumuseţe, noroc, 
fecunditate etc. în sfârşit, facem precizarea că urarea şi 
blestemul, formule imperative adresate unei persoane, se 
bazează pe aceleaşi mecanisme psihice. Dorinţele expri¬ 
mate sunt însă opuse: pozitive în primul caz, negative în al 
doilea. 

Acte de profilaxie şi purificare 

Practicile de izgonire a spiritelor malefice se efec¬ 
tuau ocazional, ori de câte ori acestea îşi manifestau ' iru- 
lenţa (epidemii în rodul vitelor şi oamenilor, invazii de 
insecte şi lăcuste), şi periodic, la începutul unui nou ciclu 
calendaristic (an, anotimp). Astfel, actele de profilaxie 
periodică concentrate în ciclul sărbătorilor de iarnă şi la 
alte sărbători de peste an cuprindeau un întreg arsenal de 
practici arhaice: luminaţii, trecerea vitelor prin foc, sărirea 
peste foc, fumegaţii, arderea răşinei şi a unor produse urât 
mirositoare, stropirea cu apă, scăldatul în râu, ungerea cu 
usturoi a uşilor, ferestrelor, vitelor şi oamenilor, produ¬ 
cerea zgomotelor cu ajutorul bicelor, tobelor, buciumelor, 
strigătelor etc. Alungarea spiritelor malefice cuibărite în 

anotimpul friguros şi, mai ales, la debutul ciclului de săr¬ 
bători menite să înnoiască anul se efectua cu predilecţie în 
perioada cuprinsă între Anul Nou şi Bobotează. Zgomotele 
provocate de bice, buhai, tobe, tălăngi, împuşcături, ca şi 
luminăţiile şi focurile din ajunul, noaptea şi ziua de An nou 
sunt cunoscute, într-un fel sau altul, în întreaga ţară. Re¬ 
producem aici numai câteva informaţii etnografice privind 
purificarea spaţiului în ultima zi a ciclului calendaristic, 
Bobotează. 

Obiceiul „Ardeasca“, consemnat în Bucovina şi M-ţii 
Apuseni, consta în aprinderea unor focuri mari de către 
flăcăi şi fete în dimineaţa zilei de Bobotează. După încon¬ 
jurarea focului „din toate părţile, prindeau a juca în jurul 
lui. Iar când focul prindea a se potoli, atunci începea care 
dincotro a sări peste dânsul. Facerea focului acestuia, pre¬ 
cum şi jocul dimprejurul lui se numeau cu un termen 
popular «Ardeasca»“ (Marian, 1898, p. 211); sau „La Apă- 
boteaza mai toţi românii aprind paie sau frunze uscate şi 
fac pară mare şi, după ce se mai miceşte para, sar peste ea“ 
(Marian, 1898, p. 212). în aceeaşi zi se afumau carele, 
grajdurile, alimentele, oamenii şi copiii bolnavi. 

Pentru a face zgomote de care să se sperie forţele 
potrivnice, în Moldova se foloseau săcăluşurile şi puştile, 
iar în alte zone unde colindatul avea loc la Bobotează se 
utilizau, în acelaşi scop, instrumentele^ caracteristice 
obiceiului: bice, buhae, tălăngi, clopoţei. în practicile de 
alungare a spiritelor rele poporul l-a făcut părtaş şi pe 
preot: „la Bobotează, când moaie preotul crucea în apă, toţi 
dracii ies din ape şi rătăcesc pe câmp, până ce trece sfin¬ 
ţirea apelor. Şi nimeni nu-i vede, afară de lupi, care se iau 
după dânşii şi, unde-i ajung, acolo le şi varsă maţele“; sau 
„atunci când se împuşcă, în decursul sfinţirii apei, din 
puşti, precum şi când strigă oamenii după sfinţirea apei 
«chicaîe-sam», atunci Ucigă-1 crucea fuge şi se ascunde“ 
(Marian, 1898, p. 205). De altfel, credinţa că apele, curgă¬ 
toare sau stătătoare,.la Bobotează sfinţite a fost atestată 

în toate regiunile ţării. Acesta este şi motivul pentru care la 




Bobotează se stropesc cu apă grajdurile, vitele, uneltele, 
zestrea fetelor etc. In Muscel, oricât de frig ar fi fost, flăcăii 
se scăldau în râu, la izvor. Acelaşi obicei îl practicau şi 
fetele în unele zone ale Transilvaniei (Rădulescu-Codin, 
Mihalache, 1909, p. 17). 

Prin Moldova şi Transilvania curăţirea spaţiului de 
forţele malefice ale iernii se efectua printr-un adevărat co¬ 
lind, numit „Chiraleisa“. La începutul secolului al XX-lea 
obiceiul se mai practica numai în unele zone ale Transil¬ 
vaniei: „în ajunul sau în ziua de 6 ianuarie, grupuri de 4-5 
băieţi curaţi (căşti) sau flăcăi îpconjurau casele, grajdurile, 
ocoalele, holdele, sunând din clopoţei şi tălăngi, rostind 
versuri... 

„Chiraleisa, 

Spic de grâu, 

Până-n brâu, 

Roade bune, 

Mană-n grâne!“ 

(Stoica, Bocşe , 1985, p. 130). 

Colindătorii obiceiului purtau costumul tradiţional al 
zonei respective, iar la căciuli puneau busuioc, brad, vâsc, 
cercei de tulpină de salcie, plante cu numeroase semni¬ 
ficaţii benefice. în procesul evoluţiei, obiceiul a câştigat, 
alături de funcţia apotropaică iniţială, şi funcţia fertiliza¬ 
toare. în această ultimă zi a ciclului sărbătorilor de iarnă 
practicile de purificare şi protecţie împotriva unor presu¬ 
puse forţe ostile îmbrăcau cele mai diverse forme: se aprin¬ 
deau focuri printre pomi, peste care săreau toţi membrii 
familiei; cu cărbunii stinşi se însemnau „meşter-grinda“, 
uşa, fereastra; zestrea fetei de măritat, hainele de lucru şi 
cele de sărbătoare, scoarţele, lăicerele erau scoase la ve¬ 
dere şi stropite cu apă neîncepută, luată în zori de la fân¬ 
tână şi altele (Stoica, Bocşe şi colab., 1985,/?. 75 ). 

încurarea sau gonirea cailor în satele din sudul ţării, 
obicei atestat de Simion FI. Marian şi în Moldova, avea, 



presupunem, acelaşi scop: curăţirea văzduhului de forţele 
malefice lăsate în pace până în ultima zi a ciclului sărbăto¬ 
rilor de iarnă. 

Spiritele morţilor, care şi-au părăsit mormintele încă 
din ajunul Crăciunului şi au circulat fără oprelişte, fiind 
întâmpinate de cei vii cu mese încărcate cu mâncăruri şi 
băuturi, devin potrivnice după miezul nopţii de Anul Nou. 
De aceea, practicile amintite mai sus le sunt adresate şi 
acestora. 

Acte de divinaţie 

In nici un alt moment al anului nu se efectuau atâtea 
farmece şi descântece ca în perioada sărbătorilor de iarnă, 
mai cu seamă în cele trei nopţi de priveghi care prefaţau 
Crăciunul, Anul Nou şi Bobotează. Noul an în care se intra 
era un timp necunoscut ce putea aduce bucurii sau neno¬ 
rociri. Pentru a-1 descifra, se dădeau sensuri, pozitive sau 
negative, comportamentului animalelor şi păsărilor, felului 
cum arde focul în vatră şi se înalţă fumul, primei persoane 
pe care o întâlnea sau care ne intră în casă (băiat, fată, 
tânăr, bătrân), viselor etc. Când la aceste acţiuni magice 
participau mai multe persoane, în special fetele şi flăcăii 
necăsătoriţi, întrunirea devenea şi petrecere, cunoscută, în 
funcţie de zona etnografică, sub numele de Priveghi sau 
Vergel. Numele obiceiului vine de la vergel, nuia cu coajă 
verde, substitut divin care prevesteşte căsătoria fetelor şi 
feciorilor în serile şi nopţile marilor sărbători calendaris¬ 
tice. Vergelatorul sau Vestitorul de Anul Nou), bate cu unul 
sau două vergele, precum toaca de lemn la biserică, în 
marginea unui vas cu apă neîncepută după care scoate din 
apă obiectele prorocitoare (Ghinoiu, 1997, p. 214-215). în 
seara Anului Nou, la sunetul buciumului sau al trâmbiţei, 
se strângeau fetele şi feciorii, tinerii şi bătrânii la o gospo¬ 
dărie dinainte aleasă. După cinstirea oaspeţilor, vergelato¬ 
rul aşeza pe masă un ciubăr cu apă neîncepută în care 
participanţii aruncau câte un semn (inel, cercel, bumb etc.), 

batea cu vergelele, beţişoare din lemn cu coaja verde, 
substitut al divinităţii, în marginea ciubărului, precum 
toaca la biserică, şi recita un colind-urare de bună stare în 
noul an. Un băiat neprihănit, de zece-treisprezece ani, 
scotea din ciubăr primul obiect care, după ce era 
recunoscut de proprietarul său, Vestitorul de Anul Nou îi 
prorocea că norocul i-1 va aduce, în anul care începe 
Sfântul Vasile, primul sfânt al anului. Operaţiunea se re¬ 
peta până se scoteau toate obiectele din apă şi se terminau 
sfinţii aducători de noroc din Calendarul popular. Obiceiul, 
atestat sub diferite forme în Moldova, Bucovina, Transil¬ 
vania, Banat, supravieţuieşte astăzi în noaptea de Revelion 
sub forma jocurilor de noroc (cărţi, zaruri, table, ruletă), a 
plăcintei cu surprize şi altele. 

Cele mai multe practici magice aveau ca scop aflarea 
ursitului şi dacă se vor căsători fetele şi flăcăii. Casa, vatra 
focului, ocolul vitelor, gardul, fântâna, răscrucea drumuri¬ 
lor, hotarele erau locurile obişnuite unde se efectuau nenu¬ 
mărate farmece şi descântece. Aceeaşi mare diversitate o 
întâlnim şi în ceea ce priveşte momentul desfăşurării prac¬ 
ticilor magice, participanţii, scopul urmărit, instrumentarul 
folosit, pronunţarea descântecului şi a vrăjii, vestimen¬ 
taţia etc. 

Previziuni meteorologice 

Nelipsite din ritologia Anului nou erau actele rituale 
prin care aflau dacă ogoarele şi vitele vor da rod, dacă 
timpul va fi ploios sau secetos, călduros sau friguros, dacă 
va fi pace sau război etc. în noaptea de Anul Nou, uneori 
la Crăciun sau Bobotează, se întocmeau calendarele 
meteorologice din coji de nucă sau foi de ceapă. 

Jocurile de noroc practicate în noaptea de Anul Nou 
(gajuri, zajuri, cărţi) au avut iniţial o încărcătură magică, 
întrucât'participanţii interpretau şansa sau neşansa în ra¬ 
port cu norocul sau nenorocul pe care îl vor avea în noul an. 

în nopţile ciclului sărbătorilor de iarnă bătrânii încer¬ 
cau să descifreze tainele cerului şi să găsească în mişcarea 
aştrilor sensuri pentru activitatea cotidiană. Credinţa că în 
nopţile sărbătorilor mari, de renovare a timpului calenda¬ 
ristic, se deschide cerul, moment favorabil când oamenii 
puteau cere să li se împlinească diferite dorinţe pentru noul 
an, a fost consemnată în toate regiunile ţării. La chestiona¬ 
rul lui N. Densuşianu au fost înregistrate pe această temă, 
111 răspunsuri, repartizate pe sărbătorile de iarnă astfel: 10 
la Crăciun, 41 la Anul Nou şi 60 la Bobotează. Numărul 
mai mic al practicilor consemnate la începutul ciclului îl 
explicăm prin vechea credihţă populară conform careia 
atunci se deschideau mormintele. Probabil că ciclul reno¬ 
vării timpului calendaristic debuta cu deschiderea mormin¬ 
telor şi se încheia cu deschiderea cerului. Amândouă situa¬ 
ţiile erau favorabile aflării viitorului: spiritele morţilor şi 
strigoii, în prima parte a ciclului, personajele celeste, în a 
doua parte a acestuia, erau solicitaţi, într-un fel sau altul, să 
dea răspunsuri despre ceea ce avea să se întâmple în noul 
an. în nopţile sărbătorilor de Anul Nou se spunea că vor¬ 
besc animalele, se aprind şi ard comorile. 

îngropatul Crăciunului 

Generaţia de sfinţi-moşi care apare la sfârşitul anului 
(Nicoară, Spiridon, Ajun, Crăciun) indica îmbătrânirea 
timpului şi apropierea sfârşitului de an. Din informaţiile 
etnografice şi foîclorice aflăm că aceşti „sfmţi“ erau nişte 
personaje curioase, cu trăsături bivalente: aveau forţe mira¬ 
culoase, specifice zeilor şi eroilor din basme, dar şi calităţi 
şi defecte, specifice oamenilor. Astfel, Crăciunul era ima¬ 
ginat ca o simplă persoană profană: „un om, bătrân“, „un 
păstor bătrân cu barba ca omătul“, „un uncheş bătrân cu 
barba albă“, „vecinul lui Moş Ajun“, „Fratele mai mic al 
lui Moş Ajun“, „omul care a tăiat mâiniîe Crăciunesei“ etc. 
Sub influenţa creştinismului, Crăciunul apare însă şi ca 
figură apocrifa: „mai mare peste ciobanii din staulul unde 



s-a născut Hristos“, „mai bătrân decât toţi apostolii 4 ', 
„născut mai înainte decât toţi oamenii", „soţul femeii care 
a moşit pe Maria“ etc. (vezi răspunsurile primite la 
Chestionarul iui Nicolae Densuşianu tipărite, parţial, de A. 
Fochi, 1976, p. 203). 

Determinativul „moş", care însoţeşte de obicei 
numele Crăciun, face parte din fondul lingvistic autohton 
şi are semnificaţii diferite: om bătrân, soţ al moaşei care 
ajută femeia la naştere şi bunic care, în unele zone etno¬ 
grafice ale ţării, moşea nepoţii. Despre numele propriu 
„Crăciun" s-a scris mult; specialişti din generaţii diferite 
au căutat să explice originea cuvântului prin latinescul 
crastinum derivat, la rându-i, din latinescul clasic cras 
(mâine), din latinescul calatio (chemare, convocare), din 
slavul Krasun din cuvântul latin creatio, de la expresia 
latină Quartum jejunium, din albanezul Kercum, pătruns în 
limba română prin intermediul limbilor slave etc. (vezi, 
pentru detalii. Al. Rosetti, în voi. în amintirea lui 
Constantin Giurescu, 1944, pp. 435-440; Gh. Muşu, 1982, 
pp. 21-48). 

Insistând în căutarea originii latine, slave, albaneze şi 
eliminând sau minimalizând posibilitatea originii autoh¬ 
tone a cuvântului şi a personajului desemnat, problema a 
rămas, după un secol de dezbateri, nerezolvată. Impasul la 
care s-a ajuns i-a determinat pe cercetătorii contemporani 
să apeleze, printre altele, şi la argumentele oferite de obice¬ 
iurile şi mitologia românească. Astfel, într-un interesant 
studiu intitulat Vestigii ale cultului solar: „Crăciunul 
Gh. Muşu ajunge la concluzia că un termen atât de înrădă¬ 
cinat în cultura românească a existat la nordul şi sudul 
Dunării înainte de venirea romanilor şi a rezistat opera¬ 
ţiunii „de curăţare" a calendarului popular de către biserica 
creştină (1982, p. 27). într-adevăr, Crăciunul are atribuţiile 
unui zeu solar, plasat, asemănător şi altor zei solari (Saturn, 
Mithra) la solstiţiul de iarnă. în schema generală a riturilor 
de renovare a timpului, zeul cel mai adorat trebuia să 
moară şi să renască în mod spectaculos în perioada „crizei 

cosmice" (înălţimea minimă atinsă de soare pe cer, ziua 
cea mai mică din an). Orice cumpănă a anului putea fi 
depăşită numai dacă se plătea tributul mitic al morţii şi 
învierii zeului sau a substitutului său (plantă, animal, om). 
Sacrificiul zeităţii în ipostază zoomorfa (porcul, masca 
saturnalică a turcii sau boriţei) si fitomorfa (grâul sub 
forma covrigilor şi colacilor de Crăciun) sunt probe con¬ 
vingătoare că românii au păstrat, până la începutul 
secolului al XX-lea, elementele esenţiale ale scenariului 
antic de renovare a timpului. Cultura populară ne oferă ele¬ 
mente privind sacrificiul zeului în ipostaza sa antropomor- 
fică, Crăciun. în sprijinul acestei afirmaţii aducem legen¬ 
dele nativităţii şi obiceiul „îngroparea Crăciunului". 

Legendele nativităţii ne introduc în atmosfera unei 
aşezări agro-pastorale în care Moş Crăciun era un crescător 
de animale cu grajduri, coşare şi târle pentru vite şi un 
lucrător al ogorului de vreme ce avea şi boi de muncă, unul 
din simbolurile arhaice ale agriculturii. La acest gospodar, 
om de frunte care, în unele legende, aştepta vizita unui îm¬ 
părat, soseşte o femeie. Aceasta, simţind că i-a venit ceasul 
să nască, cere adăpost. Moş Crăciun o alungă sau, în alte 
variante, o trimite în grajdul sau coşarul vitelor. Atitudinea 
lui Moş Crăciun este în contradicţie cu omenia recunoscută 
din satul tradiţional românesc - caracterizat prin ospita¬ 
litate, prin respect pentru viaţa aflată încă în pântece. 

Refuzul găzduirii de către un om înstărit şi, mai 
ales, de către un om bătrân echivala cu o fărădelege. 
Crăciuneasa, fără să-i spună bărbatului său, o ajută pe 
femeie să nască cu bine. Constatând cele petrecute, Moş 
Crăciun îi taie mâinile din coate. Despre semnificaţia 
mâinilor tăiate şi înlocuirea lor cu altele strălucitoare din 
aur sau argint, de blestemul oilor şi al cailor ca şi de 
binecuvântarea boilor de către maica Domnuului nu discu¬ 
tăm în acest context. Recompensa primită de Crăciun 
pentru faptele sale este greu de explicat: după o simplă 
cerere de iertare, acesta devine „primul creştin", „sfântul 
cel mai bătrân". Lipsa bunei cuviinţe a lui Crăciun şi, mai 

ales, ridicarea în rang până la omologarea lui cu Dumnezeu 
sunt argumente că acesta a fost considerat, înainte de 
apariţia şi răspândirea creştinismului, un zeu. El trebuie să 
fi fost atât de venerat, încât a supravieţuit, în confruntarea 
cu creştinismul, ca nume şi simbol solar, în amplul sincre¬ 
tism al obiceiurilor de iarnă. Oricât de respectat, ar fi fost 
un zeu în societăţile arhaice, înnoirea timpului solicita 
sacrificiul său. La unele popoare şi etnii, la naşterea şi 
moartea anului se sacrificau conducători de trib, condu¬ 
cători militari, copii, fecioare. în legendele cu Moş Crăciun 
degradarea treptată a calităţilor umane prevestea sfârşitul 
ritual al timpului. 

Deşi lipsesc unele elemente din scenariul morţii şi 
învierii zeului solar, Crăciun, s-a păstrat, în unele sate 
someşene, obiceiul numit „îngroparea Crăciunului 44 . 
Acesta a fost descris şi interpretat ca ritual de An nou de 
către Virgil Medan (1978, p. 91-99). Pe data de 28 decem¬ 
brie, în satul Niriş de la confluenţa Someşelor şi în alte 
aşezări vecine, se organiza de către ceata de flăcăi, o 
parodie a ceremonialului de înmormântare în cadrul căreia 
trebuia „îngropat Crăciun 44 . în dimineaţa acestei zile se 
strângeau la „casa jocului 44 feciorii şi lăutarii angajaţi pe 
întreaga perioadă a sărbătorilor. După jocul a două 
cunoscute dansuri fecioreşti locale, „Raru 44 şi „Desu 44 , se 
începeau pregătirile de înmormântare a divinităţii. Pe o 
scară de dimensiuni mai mici se întindea o cuvertură pe 
care se aşeza apoi un fecior „care făcea pe Crăciunul 
mort 44 . Corpul „mortului 44 se acoperea pentru a nu fi văzut 
de ceilalţi asistenţi la înmormântare. Feciorul cel mai bun 
de gură şi mai înalt se masca în „popă 44 fiind încadrat de 
„fătul 44 care avea grijă să nu se stingă focul în „cădelniţă 44 
şi de „diacul 44 sau „cantorul 44 ce dădea răspunsuri la 
•„ectenii 44 . în timp ce targa mortuară era purtată pe umăr de 
către şase feciori, unii participanţi „cântau morţeşte 44 
(boceau) iar lăutarii cântau „ca îa înmormântările adevă¬ 
rate cu ceteraşi 44 , făcute mai ales la tineri. Lăutarii inter- 

pretau melodia versului de la prohodul românesc, obişnuit 
în părţile locului, pe un text adaptat momentului: 

„Măi, Crăciune, mai, bătrâne. 

Astăzi te-ngropăm pe tine. 

Haideţi toţi, cu mic cu mare, 

Să ducem Crăciunu-n vale, 

Şi să-I băgăm în produc, 

Pe el să punem butuc. 

O, Crăciune, o, bătrâne, 

Du-te de la noi cu bine; 

Meri pe apa Sâmbetei, 

Şi-napoi nu mai veni, 

C-a veni altu Crăciun, 

Şi-a fi ca tine mai bun.“ 

Procesiunea se oprea din loc în loc pentru „odihna 
mortului", cu care ocazie popa mai închina din oiegile cu 
băutură purtate de feciori şi mai citea „din carte" cuvinte 
fără noimă. ToUfi era făcut astfel încât să stârnească hazul 
şi să râdă lumea. în această atmosferă de bună dispoziţie se 
ajungea la „produc", unde urma să fie aruncat Crăciun. 
După ce i se luau „iertările" şi „i se dezlegau păcatele", 
mortul era aruncat de pe scară pe gheaţă. în acel moment 
Crăciun „învia", se ridica pentru a fi văzut de toţi cei care 
nu au ştiut cine a „făcut pe mortul". Noul Crăciun se 
întorcea împreună cu feciorii la „casa de joc" cântând 
melodii vesele de joc, fără nici o legătură cu ceremonialul 
funerar. Din băutura şi colacii rămaşi de la petrecerea din 
noaptea precedentă, se făcea „comândarea Crăciunului" 
(pomana mortului). 

Pomana se transforma într-o petrecere în toată re¬ 
gula. Dar, cum petrecere tinerească cu joc fără fete nu se 
putea imagina, feciorii mergeau prin sat să-şi aducă 
partenerele. Tradiţia cerea ca feciorii să poarte un ştergar 
(prosop) lung, înnodat de câteva ori la un capăt. Dacă 
fetele opuneau rezistentă, şi trebuie menţionat că, în 

mentalitatea locală, nu era frumos ca fetele să meargă la 
„îngropatul Crăciunului decât să fie duse „cumva peste 
voia lor“, feciorii puteau să le lovească peste spate, sau 
peste unde apucau. Petrecerea atingea forme dionisiace, de 
vreme ce beţia constituia, în această noapte, un fapt obiş¬ 
nuit. în timpul anului, când cineva era văzut beat prin sat, 
se spunea despre el că a „îngropat Crăciunui. Obştea 
admitea în unica zi de renovare a anului modul nepoliticos 
de aducere a fetelor la joc şi petrecerea care se încheia cu 
beţii de pomină. 

Elementele profane din Calendarul popular, oricât de 
amestecate ar părea cu cele creştine, se disting cu claritate: 
Ajun şi Crăciun nu sunt consideraţi sfinţi de biserică, iar 
Sânnicoară are cu totul alte atribuţii decât sfântul creştin 
Nicolae. în dogma creştină nu apare niciunde că sfinţii de 
la sfârşitul anului sunt la vârsta senectuţii şi că unul dintre 
aceştia s-ar jertfi pentru renovarea timpului. Tema 
îngropării timpului consumat din care să încolţească apoi 
un nou an apare şi în zonele extracarpatice. Obiceiul, 
numit aici „îngroparea anului“, se sărbătorea cu aceleaşi 
excese de mâncare, băutură şi distracţie în noaptea Anului 
nou. De altfel, în Ţara Loviştei, bătrânii numesc şi astăzi 
Revelionul cu o expresie de veche tradiţie: „îngroparea 
anului“. 

îngropatul Anului Vechi 

Revelionul nu este altceva decât un ceremonial fune¬ 
rar al antichităţii geto-dace ocazionat de moartea şi renaş¬ 
terea simbolică a primului zeu al omenirii, Anul, şi a 
timpului calendaristic cu care se confundă, în noaptea de 
31 decembrie spre 1 ianuarie. Timpul obiectiv, care curge 
spre infinit, liniar şi fără întoarcere, este oprit, după 365 de 
zile, şi întors, precum ceasornicul, de la început. întoar¬ 
cerea simbolică a timpului în noaptea de Revelion a fost 
asimilată cu moartea divinităţii adorate, iar reluarea numă¬ 
rului zilelor cu naşterea acesteia. 

împreună cu divinitatea, timpul se naşte anual, înti¬ 
nereşte, se maturizează, îmbătrâneşte şi moare pentru a 
renaşte după alte 365 de zile. Ideea înnoiri timpului supra¬ 
vieţuieşte în Calendarul popular unde sfinţii sunt tineri, 
maturi şi bătrâni, după şansa sau neşansa avută la împăr¬ 
ţirea sărbătorilor. Cei sărbătoriţi la începutul anului sunt 
tineri (Sânvăsâi, Dragobete, Sângiorz), la mijlocul anului 
maturi (Sântilie, Sântămâria), iar cei sărbătoriţi la finele 
anului sunt, fără excepţie, bătrâni (Moş Nicolae, Moş 
Ajun, Moş Crăciun). Excepţiile întăresc regula: Moş Alexă 
şi Baba Dochia, celebraţi primăvara, şi-au păstrat locul 
avut într-un străvechi calendar, cu început de an în perioa¬ 
da echinocţiului de primăvară. Ciclul sărbătorilor de Anul 
Nou, care începe cu Ajunul Crăciunului şi se încheie cu 
Ajunul Bobotezei şi Bobotează este un timp ritual împărţit 
simetric de Revelion: perioada dintre Crăciun şi miezul 
nopţii de Revelion şi perioada cuprinsă între miezul nopţii 
de Revelion şi Bobotează. 

în prima parte a ciclului timpul se degradează neîn¬ 
cetat: se măreşte noaptea, sporeşte frigul şi întunericul şi, o 
dată cu acestea, spaima oamenilor că lumea merge spre 
pierzanie, că va veni momentul când Soarele va dispărea 
definitiv de pe cer. Soseşte însă fenomenul astronomic 
spectaculos al solstiţiului de iarnă când Soarele începe să 
urce pe bolta cerului şi ziua să crească puţin câte puţin, cu 
cât sare cocoşul de pe pragul casei sau cu cât se mişcă 
puiul în găoacea oului. Prin infinite obiceiuri şi credinţe 
care exprimă, la început, teama, dezordinea şi haosul iar 
după miezul nopţii de Revelion optimismul, veselia, ordi¬ 
nea şi echilibru, oamenii culturalizează fenomenele 
naturale care se desfăşoară independent de dorinţa şi voin¬ 
ţa lor: sacrificiul ritual al porcului, reprezentare zoomorfă 
a spiritului grâului; prepararea alimentelor rituale din grâu 
(colaci, turte), şi din came de porc (piftie, cârnaţi); credinţa 
că se deschid mormintele şi se întorc spiritele morţilor 
printre cei vii; abundenţa ospeţelor şi petrecerilor unde 
apar excese de mâncare, băutură, distracţie, gesturi, cuvin- 

te şi expresii licenţioase, Periniţa, supravieţuiri ale unor 
practici orgiastice; strigătul peste sat, bilanţ nocturn, în 
auzul tuturor, pentru ceea ce a fost bun sau rău în anul care 
se încheie; activitatea cetelor de feciori care redau, printre 
altele, prin colinde şi numeroase acte rituale, drama 
naşterii şi morţii anuale a divinităţii adorate; stingerea 
luminilor în noaptea de Revelion înfăţişând întunericul şi 
haosul desăvârşit provocat de moartea divinităţii; aprin¬ 
derea luminilor care simbolizează naşterea divinităţii şi, o 
dată cu aceasta, a timpului lumii înconjurătoare; credinţa 
deschiderii cerului, arderea comorilor şi vorbitul animale¬ 
lor; alungarea spiritelor malefice prin zgomote şi încuratul 
cailor; Sorcova; Chiraleisa; încercarea norocului, aflarea 
ursitei, întocmirea calendarului, efectuarea observaţiilor 
astronomice şi meteorologice; împăcarea pricinilor şi să¬ 
vârşirea actelor de toleranţă şi îngăduinţă; începerea sim¬ 
bolică a lucrului şi altele. 

Bobotează, încheierea ciclului sărbătorilor de 
Crăciun 

Ultima zi a ciclului sărbătorilor de iarnă. Bobotează, 
cuprinde motive specifice tuturor zilelor de renovare ale 
anului, inclusiv ospeţele şi manifestările orgiastice. Petre¬ 
cerea zgomotoasă a femeilor căsătorite organizată în ziua 
şi noaptea de Sântion (7 ianuarie, a doua zi după Bobo¬ 
tează) care păstrează amintirea manifestărilor specifice 
cultului zeului Dionisios este numită, în judeţele din sud- 
estul României (Buzău, Vrancea, Brăila, Tulcea şi 
Constanţa), Ziua Femeilor, Iordănitul sau Tontoroiul 
Femeilor. Nevestele se adunau în cete de 10-30 de per¬ 
soane la o gazdă. Aduceau cu ele alimente (ouă, făină, 
carne) şi, bineînţeles, băutură. După ce mâncau şi beau din 
belşug, spunând că se iordănesc (sinonim pentru beţie), 
cântau, jucau, chiuiau, ieşeau pe drum unde înşfăcau băr¬ 
baţii ieşiţi întâmplător în calea lor, îi ridicau şi îi duceau cu 
forţa la râu sau la lac sub ameninţarea că-i aruncă în apă. 
Aceştia se răscumpărau cu un dar, de obicei cu o vadră de 

vin, unitate de măsură egală cu 10 litri. Dădeau ce li se 
cereau şi scăpau. De altfel, nici nu aveau ce face! Se urcau 
pe o grapă trasă pe rând de alte femei, mergeau prin case şi 
stropeau cu apă pe cei întâlniţi, făceau tot felul de năzdră¬ 
vănii. Acum la Tontoroiul Femeilor cunoscutele norme de 
bună-cuviinţă ale satului tradiţional erau abolite iar exce¬ 
sele de băutură şi petreceri peste măsură tolerate. De altfel, 
femeile se considerau în această zi mai tari şi cu mai 
multe drepturi decât noi, bărbaţii: lăsau toate obligaţiile de 
soţie şi mamă în seama soacrelor şi chiar a bărbaţilor, 
chefuiau şi se distrau între ele fără să dea cuiva socoteală. 

In unele sate ceata femeilor căsătorite primea în 
rândurile sale tinerele neveste, căsătorite în anul încheiat, 
printr-o ceremonie specială: acestea erau duse la râu şi 
stropite cu apă. Elemente ale acestei petreceri de pomină 
sunt păstrate astăzi de femeile din comuna Pantelimon, din 
imediata apropiere a oraşului Bucureşti. Ca origine, ciuda¬ 
tul obicei este o supravieţuire a cultului dedicat zeului 
Dionisios, care, printre altele, se manifesta prin dansuri 
frenetice şi extaz mistic inclusiv în cetăţile antice de la 
Marea Neagră (Calatis, Histria, Tomis). De remarcat că în 
calendarul cetăţii Calatis, pe ruinele căruia s-a ridicat 
Mangalia de astăzi, o lună a anului era dedicată lui 
Dionisios zeu al vegetaţiei, viţei de vie şi beţiilor rituale, 
dovadă că acesta făcea parte din panteonul local. Unii spe¬ 
cialişti i-au găsit originea în lumea tracică (Epoca Fierului, 
Epoca Bronzului), alţii, mai recent, sunt de părere că 
această divinitate vine din adâncurile religiilor micro-asia- 
tice şi egeene, din epoca neolitică. Indiferent de disputele 
legate de originea teritorială a zeului, un lucru este cert, 
cultul său, atât de răspândit în antichitate încât a tins să de¬ 
vină o religie universală cu care a avut serios de luptat 
creştinismul, supravieţuieşte astăzi la români sub forma 
obiceiului Iordănitul femeilor (Ghinoiu, 2001, p. 91). 

Totuşi, practica specifică zilei de 6 ianuarie se leagă 
de alungarea spiritelor rele în lăcaşurile lor subpământene, 
purificarea văzduhului prin zgomote, stropitul cu aghiazmă 
a vitelor, caselor, construcţiilor anexe, încurarea cailor. 



Spiritele morţilor care au sălăşluit printre cei vii în timpul 
celor 12 zile, ospătate şi venerate pentru a le câştiga bună¬ 
voinţa în prorocirile şi pronosticurile de Anul Nou, 
trebuiau alungate prin toate mijloacele posibile. 

Apariţia şi răspândirea creştinismului a complicat şi 
mai mult ceremonialul începutului de an. Scenariul ritua¬ 
lului de An nou a fost schiţat, în principal, pe baza infor¬ 
maţiilor etnografice şi a unor surse documentare privind 
desfăşurarea acestuia în lumea romană. Au fost introduse 
în scenariu şi unele elemente greceşti şi orientale care se 
presupune că au influenţat cultura populară a sud-estului 
Europei prin contact direct sau prin intermediul Imperiului 
Roman. Paralelismul făcut cu sărbătorile de iarnă romane, 
în special cu sărbătoarea Anului nou, se justifică dacă 
avem în vedere că acestea au existat şi în Dacia romană. 
Cu siguranţă că multe din elementele ritualului de renovare 
a timpului prezentate în paginile anterioare sunt „univer¬ 
sale culturale“, specifice deci şi geto-dacilor. A atribui 
originea sărbătorilor de iarnă „exclusiv unei moşteniri 
comune ce s-a răspândit dintr-un anumit centru în toată 
Europa şi de aici în alte continente, în coloniile europene, 
este o greşeală. Nu trebuie uitată contribuţia mare ce au 
adus-o neîndoios la transformarea acelor datini comune 
suprapunerea lor peste datinile şi tradiţiile specifice ale 
fiecărui popor, datini ce ofereau o mai mare sau mai mică 
analogie cu cele ce veneau din centrul comun“ (Caraman, 
1931, p. 92-93). Cum însă probabilitatea ca dacii să-şi fi 
serbat Anul Nou la 1 ianuarie este foarte mică, am consi¬ 
derat necesar să discutăm vestigiile autohtone privind 
regenerarea timpului calendaristic în alt context al lucrării. 


ÎMPRUMUTURI MEDITERANEENE ŞI 
ORIENTALE LA SĂRBĂTORILE SOLSTIŢIULUI 
DE IARNĂ 


Sărbătorile care se grupează în jurul Anului nou 
îmbină vechi practici păgâne greco-romane şi orientale cu 

practici creştine de dată mai recentă. în ciuda opoziţiei 
bisericii, elementele păgâne şi creştine s-au amestecat 
neîncetat, „încât cele două componente, se vor influenţa 
reciproc, mărind în chipul acesta confuzia dintre ele spre 
disperarea clericilor şi nedumerirea cercetătorilor" 
(Caraman, 1931, p. 5). Se impune deci să aruncăm o pri¬ 
vire asupra faptelor care au influenţat ritualul complex al 
Anului nou contemporan, prezentat succint în paginile 
anterioare. 

Saturnaliile romane 

La romani ciclul sărbătorilor de iarnă era prefaţat de 
Brumalia care, în Imperiul roman de răsărit, dura 24 de 
zile: începea la 25 noiembrie şi se încheia la 17 decembrie. 
Foarte importantă este remarca etnologilor conform căreia 
sărbătorile legate de Brumalia au fost puternic influenţate, 
la popoarele tracice, de Dionisiacele câmpeneşti celebrate 
la isprăvitul culesului viei şi pregătirii vinului nou (Bârlea, 
1981,1,p. 267-268). 

După Brumalia, contaminată cu Dionisiacele câmpe¬ 
neşti, urmau Saturnaliile, celebrate, la începutul mileniului 
întâi e.n., între 17 şi 23 decembrie. Ţinând tot de Satuma- 
lii, zile dedicate zeului semănăturilor. Saturn, se mai sărbă¬ 
torea în ziua a patra Opalia, când se efectuau diferite cere¬ 
monii în cinstea zeiţei Ops, soţia zeului Saturn şi întruchi¬ 
parea rodniciei pământului (Caraman, 1931, p. 18). 
întrucât în obiceiurile româneşti de Anul Nou supravie¬ 
ţuiesc numeroase elemente satumalice, descriem, pe scurt, 
fastuoasele Satumalii romane: 

- Se organizau petreceri care încercau să reactuali¬ 
zeze legendara domnie a zeului Saturn pe pământ, a vieţii 
lipsite de griji. Ospeţele copioase erau însoţite de jocuri şi 
practici orgiastice. 

- Se jertfea în mod obligatoriu porcul, a cărui came 
se consuma cu predilecţie la ospeţe şi banchete. 

- Se făceau daruri reciproce cu sens ritual, de jertfa: 
seminţe pentru a invoca fertilitatea, bogăţia şi rodnicia - 
pământului, păpuşi din lut, marmură sau fildeş numite 
sigilla, precum şi lumânări din ceară. Statuetele din lut, 
asemănătoare lumânărilor din ceară, au fost interpretate ca 
elemente aparţinând cultului morţilor, ba chiar amintirea 
unor sacrificii umane făcute în vremuri mai vechi pe alta¬ 
rul zeului Saturn. 

- Se practicau jocuri de noroc cu zarul. Datina cerea 
ca jocul să se facă pe nuci, simbol al belşugului, şi nu pe 
bani, cum avea să degenereze mai târziu. 

- Sărbătorile se desfăşurau sub semnul prieteniei şi 
împăcării intre oameni. în acele zile se punea capăt duş¬ 
măniilor, iar stăpânilor le era interzis să-şi mai pedepsească 
slugile şi sclavii. Mai mult decât atât, la Saturnalii stăpânii 
le ofereau sclavilor mâncare şi băutură din belşug. La 
Saturnalii niciodată nu se începea război. 

- Chefurile şi banchetele acestor sărbători erau 
conduse de un bărbat neîntrecut în ale beţiei, căruia i se 
atribuiau libertăţi depline. Persoana lui întruchipa desfrâul 
şi clocotitoarea veselie a Saturnaliilor. 

Ajunul, noaptea şi cele trei zile ale Crăciunului cu¬ 
prind numeroase elemente satumalice: ospeţe îmbelşugate, 
de unde zicala românească „Crăciunul sătulului şi Paştele 
fudulului* 4 ; tăierea porcilor la Ignat, dată apropiată de 
începerea Saturnaliilor romane; abundenţa darurilor, chiar 
dacă acestea sunt puse pe seama unui „moş“ (Ajun, 
Crăciun); compasiunea pentru cei săraci, care erau „ome- 
niţi“ mai mult decât în oricare altă zi de peste an; identi¬ 
ficarea principalei măşti care apare în cetele de colindat 
(turca, capra, cerbul, brezaia) cu regele Saturnaliilor. 

Larentalia şi Compitalia 

Larentalia era o sărbătoare în continuarea Satuma- 
liilor, dedicată morţilor. Dar între Larentalia şi Calendele 
lui Ianuarie exista o sărbătoare şi mai importantă dedicată, 

de asemenea morţilor, Compitalia. Aceasta dura o zi, mai 
târziu trei zile, timp în care locuitorii îşi serbau cu mare 
cinste larii ocrotitori aflaţi pe la răspântii, unde li se ridicau 
altare sau mici temple. Dintre darurile care se aduceau 
acolo nu lipseau păpuşile şi mingile din lână, măştile 
antropomorfe şi colacii. Unii dintre scriitorii antici erau de 
părere că aceste daruri reprezentau numai rămăşiţe dintr-o 
practică anterioară, când larilor li se aduceau jertfe umane, 
obicei care ar fi fost înlocuit, ulterior, cu imagini şi obiecte 
simbolice. Pe altarul de la răspântii, loc de adunare a spiri¬ 
telor, în special a spiritelor morţilor, se sacrifica ritual 
porcul. „Aici veneau la romani larii protectori ai mahalale¬ 
lor respective şi omul putea să intre în acel loc în relaţiuni 
cultuale; aici, crede în vremea noastră poporul, că e locul 
cel mai prielnic pentru vrăji şi‘farmece, deoarece vrăjitoa¬ 
rea poate invoca la răspântie în chipul cel mai direct 
duhurile de care are nevoie în acţiunile ei magice şi tot 
acest loc este foarte temut noaptea târziu - mai ales în 
anumite perioade ale anului - pentru primejdia ce ameninţă 
pe oameni, mai mult decât oriunde aiurea, de a se întâlni cu 
unele spirite răufăcătoare 41 (Caraman, 1931, p. 19). O 
practică nelipsită la Compitalia era agăţarea usturoiului pe 
la uşile caselor şi în interiorul lor, obicei întâlnit şi astăzi 
prin unele sate româneşti. 

Practicile legate de cultul morţilor se concentrau în 
prima parte a ciclului, în special la Crăciun. Au fost deja 
amintite pomenile date în ajunul şi în prima zi a 
Crăciunului, tămâierea mormintelor, credinţa că în ajunul 
Crăciunului se deschid mormintele pentru a ieşi spiritele 
morţilor, lăsarea mesei încărcate cu alimente şi băutură 
pentru ospăţul morţilor, obiceiul de a înfige de către copiii 
din Oltenia bete colorate în morminte. Credinţa că usturo- 

iul are puteri nebănuite pentru îndepărtarea duhurilor şi a 
spiritelor morţilor, care, la anumite sărbători calendaristice 
ale înnoirii timpului, părăsind mormintele şi lumea lor 
subpământeană, deveneau foarte agresive, mai ales în mo¬ 
mentele când urmau să se întoarcă la lăcaşele lor, este con- 

semnată în majoritatea culegerilor etnografice. Usturoiul, 
plantă şi aliment cu funcţii magice, căpăta adevărata sa 
valoare rituală la Anul Nou şi la alte sărbători de răspântie 
ale timpului calendaristic (Sângiorz, Rusalii, Sântandrei), 
când trebuia anulată sau prevenită acţiunea malefică a 
spiritelor răufăcătoare. 

Calendele lui Ianuarie 

După o săptămână de la Saturnalii şi în continuare 
directă a sărbătorilor morţilor, Compitalia şi Larentalia, 
urma cea mai vestită sărbătoare în lumea romană, Calen¬ 
dele lui Ianuarie. Sărbătoarea era dedicată lui Ianus, zeul 
cu două feţe, una spre trecut şi alta spre viitor, zeul luminii 
şi deschizătorul anului. Elementele semnificative pentru 
scenariul general al înnoirii timpului se grupau pe zile 
astfel: 

- Prima zi era încărcată cu diferite practici rituale şi 
ceremoniale: trimiterea darurilor în ajunul sărbătorii, 
petrecere nocturnă cu jocuri, cântece şi glume în aşteptarea 
anului nou, deschiderea uşilor şi ferestrelor la ivirea zori¬ 
lor, împodobirea caselor, cu crengi verzi de laur (plantă 
care simboliza sănătatea), adresarea urărilor, începerea 
simbolică a lucrului (se deschideau simbolic tribunalele, 
senatul ţinea o scurtă şedinţă, oamenii lucrau câte ceva), cu 
semnificaţie de omen, în sensul că activităţile începute 
acum se vor încheia favorabil în cursul anului. 

- A doua zi era dedicată petrecerilor în cadrul res¬ 
trâns al familiei. Se jucau zaruri şi arşice, se consumau 
multe dulciuri, miere şi preparate din miere; se făceau pro¬ 
nosticuri meteorologice. 

- A treia zi era rezervată alergărilor de cai şi se con¬ 
tinuau ospeţele. 

- în ziua a patra entuziasmul şi petrecerile scădeau 
treptat, iar în ziua a cincia se relua activitatea obişnuită. 

Existenţa unor elemente din ritualul specific Calen- 
delor lui Ianuarie la Crăciunul românesc se explică prin 

faptul că o lungă perioadă de timp naşterea lui Iisus a fost 
considerată început de an. Până spre zilele noastre. Anul 
Nou se mai numea prin Banat şi Transilvania „Crăciunul 
mic“. Dintre elementele reţinute de Crăciun de la Calen¬ 
dele lui Ianuarie amintim semnificaţia de omen a tot ceea 
ce se întâmpla în ziua de Crăciun, prevederea vremii şi 
efectuarea pronosticurilor privind rodnicia anului, practică 
continuată, de altfel, până la ieşirea din ciclul sărbătorilor 
de iarnă, practici magice pentru aflarea ursitei şi frumoasa 
datină a colindatului. 

Deşi unele practici specifice Calendelor lui Ianuarie 
au migrat la sărbătorile învecinate (Crăciun, Bobotează), 
cele mai multe au rămas aici: urările de viaţă lungă şi 
noroc; colindatul, al cărui mobil principal este uratul 
(Pluguşorul din ajun, Semănatul, Sorcova şi Vasilca din 
dimineaţa Anului nou); Priveghiul făcut cu mare petrecere 
şi veselie; prorocirile şi pronosticurile; vrăjile şi farmecele; 
aflarea ursitei. Ciclul păgân al sărbătorilor romane de 
iarnă, al cărui nucleu îl constituiau Calendele lui Ianuarie, 
a devenit cu siguranţă popular şi în Dacia datorită intensei 
circulaţii a oamenilor: legionari în armata romană, negus¬ 
tori, funcţionari. Romanizarea nu poate fi redusă numai la 
răspândirea limbii latine; etnogeneza cuprinde, printre 
altele, „şi conţinutul sufletesc aflător la baza acestui feno¬ 
men fiziologic care e graiul, adică: religia, felurite datini, 
superstiţii, obiceiuri, felul de trai material şi diferite ocupa¬ 
ţii cu tehnica lor specială ... sau mai pe scurt întregul tezaur 
etnofolcloric“ (Caraman, 1931, p. 30). Sărbătoarea legată 
de Calendele lui Ianuarie a fost foarte cunoscută în Dacia 
romană şi nu poate fi pusă sub semnul îndoielii, de vreme 
ce aceasta se desfăşura sub directa supraveghere a autorită¬ 
ţilor civile şi militare. Anul Nou fiind sărbătorit în mod 
obligatoriu la aceeaşi dată în întregul imperiu. De altfel, 
numele Calendelor este păstrat, surprinzător, numai în sud- 
estul Europei, în denumirea celui mai specific element al 
ritualului de An nou contemporan, colindatul. Exemplul 
cel mai concludent al rezistenţei tradiţiilor romane în obi¬ 
ceiurile de iarnă româneşti este colindatul copiilor cu 

sorcova în dimineaţa zilei de Anul Nou. Obiceiul roman de 
a se împărţi ramuri verzi la Calendele lui Ianuarie şi de a 
împodobi în zorii acestei zile ferestrele şi uşile caselor cu 
crengi verzi de laur, simbol al sănătăţii, îl regăsim, cu unele 
modificări, în sorcova românească. Sorcova este, de fapt, 
un însemn ritual purtat de colindători, cu semnificaţii bene¬ 
fice, apotropaice. în secolul trecut sorcova era o ramură în¬ 
verzită sau înmugurită, înlocuită mai târziu cu flori arti¬ 
ficiale legate pe un beţişor cu panglică colorată sau cu 
„bete“ roşii ori policrome din lână. Astăzi, sorcova se con¬ 
fecţionează numai din flori artificiale de hârtie colorată. 
Ramurile de măr, păr şi trandafir, pentru a fi înverzite sau 
chiar înflorite la Anul Nou, se tăiau şi se puneau în apă, la 
temperatura camerei, la date precise: 21 noiembrie 
(Ovidenie) sau 30 noiembrie (Sântandrei). Sorcova şi ura¬ 
rea copiilor caracterizează un obicei şi un peisaj de primă¬ 
vară, nu de iarnă. Este şi acesta un argument plauzibil că 
tradiţia a fost mutată de romani, de la care au preluat şi 
românii obiceiul, din primăvară, de acolo unde îşi aveau 
probabil locul şi sărbătorile lui Saturn, zeul semănăturilor, 
în plină iarnă. 

Imediat după Calendele lui Ianuarie urma Vota, săr¬ 
bătoare celebrată de toţi funcţionarii şi legionarii Impe¬ 
riului roman în cinstea împăratului. Vota încheia ciclul săr¬ 
bătorilor de iarnă ale romanilor compus din Brumalia, 
Saturnalia, Larentalia, Compitalia şi Calendele lui 
Ianuarie. Datorită apropierii datelor calendaristice când 
erau celebrate şi a semnificaţiilor, adesea, asemănătoare, 
aceste sărbători s-au unit şi au ajuns să se confunde unele 
cu altele. O concluzie foarte importantă ce trebuie reţinută 
pentru recuperarea scenariului de an nou este apariţia săr¬ 
bătorilor dedicate morţilor înainte şi nu după Calendele lui 
Ianuarie. Oamenii petreceau deci ultimele zile ale anului 
vechi cu morţii şi primele zile ale anului nou numai cu viii. 
Ritualul anului nou a câştigat în complexitate şi prin asi¬ 
milarea unor elemente din sărbătorile de mare popularitate 
în lumea antică: naşterea zeului iranian al Soarelui, Mithra, 
şi Leneele greceşti. 



Naşterea zeului Mithra 

Cultul zeului Mithra, adus de legionarii romani şi 
captivii de război din Orientul Mijlociu, s-a extins rapid în 
spaţiul european, realitate ce îl determină pe împăratul 
Aurelian să-l declare religie de stat la sfârşitul secolului III 
d. H. şi să-i fixeze locul calendaristic între Satumalii şi 
Calendele lui Ianuarie, în imediata apropiere a solstiţiului 
de iarnă, la 25 decembrie. Sărbătoarea de pe 25 decembrie 
a rezistat secolelor, numai că în locul naşterii lui Mithra 
biserica a impus naşterea lui Iisus. 

Cu toată strădania bisericii de a înlătura practicile 
legate de naşterea zeului Mithra, poporul a continuat să 
efectueze unele ritualuri de cult solar: roata de foc care se 
dădea de-a dura pe dealuri în noaptea de Crăciun, obicei 
atestat pentru prima dată în Banat de către Simion 
Mangiuca; aprinderea focurilor în dimineaţa zilei de 25 
decembrie; forma şi ornamentica celor mai însemnaţi 
colaci de Crăciun care seamănă cu capul nimbat al zeului 
Mithra. 

Leneele greceşti 

în ciclul sărbătorilor de iarnă romane se infiltrează 
nu numai ziua de naştere a zeului Mithra, numită Natalis 
Solis Invicti, ci şi Leneele, sărbătorită de greci în Luna 
Teascurilor, când se storceau strugurii şi se punea mustul 
(vinul) în butoaie. La templul lui Dionysos se făceau sacri¬ 
ficii, urmate de ospeţe publice, unde se bea din belşug must 
şi vin nou. De acolo pornea procesiunea care străbătea 
oraşul în cântări închinate zeului vinului şi viţei de vie, O 
caracteristică a acestor ceremonii, care aveau să influen¬ 
ţeze şi sărbătorile noastre de iarnă, era travestirea şi mas¬ 
carea participanţilor. Oamenii mascaţi, purtând piei de 
animale (capre, oi, cerbi), reprezentând satiri, pani, sileni şi 
alte figuri mitologice, făceau zgomote infernale, sunau din 
clopoţei, spuneau glume licenţioase, executau gesturi 



groteşti. Unele elemente din ceremoniile organizate la 
Leneele greceşti au fost preluate de către romani, pe care 
le-au răspândit şi în alte părţi ale imperiului. Astfel, la 
sărbătorile de iarnă se adaugă un element de mare specta¬ 
col, mascarea oamenilor, în primul rând cu piei de animale. 
Nu se poate preciza cu siguranţă pe ce cale a pătruns obi¬ 
ceiul în ţinuturile carpatice: direct (adus de greci sau prin 
intermediul tracilor balcanici) sau indirect (prin interme¬ 
diul romanilor). Nu trebuie exclusă nici posibilitatea 
existenţei obiceiului practicat de populaţia dacică la alte 
date calendaristice. Dar, mai important decât formularea de 
întrebări şi răspunsuri pe această temă, este apariţia, până 
în zilele noastre, în cadrul sărbătorilor de Anul Nou a mas¬ 
caţilor prin piei de animale. 



IV 

SĂRBĂTORILE ŞI 
OBICEIURILE 
ECHINOCŢIULUI DE 
PRIMĂVARĂ 

TINEREŢEA TIMPULUI 




ANUL RITUAL CREŞTIN 


în structurile fiinţei umane începutul anului se leagă 
de intrarea în anotimpul călduros. De aceea, fără reforma 
calendarului roman din anul 153 î. H., majoritatea popoa¬ 
relor lumii ar fi celebrat astăzi Anul Nou în cursul primă¬ 
verii, nu la miezul iernii. începutul anului la solstiţiul de 
iarnă şi subdiviziunea cuatemară a anului în anotimpuri 
astronomice şi agricole nu au în structura sufletească un 
aspect realist. Ca dovadă, perioada cuprinsă între cele două 
solstiţii şi intersectată la mijloc de echinocţiul de primă¬ 
vară cuprinde patru străvechi scenarii rituale de înnoire a 
timpului: Săptămâna patimilor şi Săptămâna luminată (An 
ritual creştin); începutul lunii martie (An nou agrar); 
Săptămâna Nebunilor şi Săptămâna Caii lui Sântoader care 
încadrează Lăsatul Secului; Sângiorzul (început de sezon 
pastoral). 

Organizarea timpului calendaristic în funcţie de Anul 
Nou sărbătorit la naşterea sau moartea zeilor a fost speci¬ 
fică cugetării din lumea veche: caldeeană, indiană, chine¬ 
ză, arabă, greacă, geto-dacă, romană. Teoria timpului 
ciclic, a anului-cerc, a marelui an, a anului perfect era însă 
în contradicţie cu dogma creştină care considera că lumea 
a fost creată o singură dată şi va avea un singur sfârşit. 
Gândirea mitică a renovării anuale a timpului nu a putut fi 
însă pe deplin înlăturată nici de creştinism, de vreme ce 
calendarul bisericesc indică sărbătorirea Anului nou alături 
de Tăierea împrejur şi Sf. Vasile cel Mare pe data de 1 
ianuarie, iar preoţii fac, în această zi, urarea solemnă „La 
mulţi ani“. 

Fixând naşterea Domnului Iisus la solstiţiul de iarnă, 
iar a morţii şi învierii Lui în raport cu echinocţiul de 
primăvară şi faza lunară, creştinismul sugerează nu una, ci 



două sărbători ale înnoirii timpului. Crăciunul solar şi 
Paştele lunar (învierea poate fi interpretată ca o a doua 
naştere) aveau darul să împace viitorii credincioşi 
indiferent dacă aceştia celebrau Anul Nou la solstiţiul de 
iarnă sau la echinocţiul de primăvară. Amândouă eveni¬ 
mentele creştine au fost suprapuse peste sărbători sezo¬ 
niere precreştine de mare prestigiu dedicate cultului solar 
şi cultului lunar. 

Paştele este scenariul ritual de înnoire anuală a Lumii 
deschis de Duminica Floriilor, închis de Duminica Tomii şi 
intersectat de noaptea învierii Mântuitorului Iisus. Marea 
sărbătoare creştină se încadrează în modelul preistoric de 
renaştere simbolică a timpului şi spaţiului prin jertfa 
divinităţii adorate substituită de o efigie (statuie, steag, 
mască, totem), un om (conducător, oştean, fecioară, prizo¬ 
nier), un animal (berbec, ţap, miel, cal, taur), pasăre sau 
ouă de pasăre, arbore, plante alimentare. Moartea şi renaş¬ 
terea, celebrate de precreştini la aceeaşi dată, au fost diso¬ 
ciate de creştini care au fixat Naşterea Domnului la solsti¬ 
ţiul de iarnă (Crăciunul), iar moartea la echinocţiul de 
primăvară şi în raport cu faza lunară (Paştele). Deosebirea 
fundamentală între creştinism şi alte dogme religioase 
constă în faptul că jertfa prin substituţie a zeului precreştin 
a fost înlocuită cu jertfa Domnului Iisus săvârşită o singură 
dată pe Golgota, în numele tuturor oamenilor şi reactuali¬ 
zată ritual, la aceeaşi dată şi în fiecare an, de credincioşi. 
Dar, adepţii noii religii au receptat moartea urmată numai 
la trei zile de învierea lui Iisus cu moartea şi renaşterea 
zeului detronat (Mithra, Crăciun), motiv pentru care au 
însoţit-o cu un scenariu ritual de înnoire a timpului asemă¬ 
nător, în multe privinţe, cu cel de la solstiţiul de iarnă. 
Timpul ritual de 14 zile, parte componentă a Ciclului pas¬ 
cal, se degradează neîncetat în Săptămâna Patimilor, când 
se deschid mormintele şi se întorc spiritele morţilor la 
Joimari, iar Iisus este trădat, chinuit, umilit şi omorât prin 
răstignire. După trei zile de haos şi întuneric în care 
omenirea a rămas fără protecţie divină, urmează miracolul 

învierii Domnului din noaptea de Paşte şi actele de puri¬ 
ficare din Săptămâna Luminată care readuc echilibrul şi 
armonia. Asemănător celorlalte scenarii de înnoire sezo¬ 
nieră sau anuală a timpului calendaristic (Anul Nou Civil, 
Anul Nou Agrar, Anul Nou Pastoral, Anul Nou Dacic şi 
altele), la Paşte se fac sacrificii violente (tăiatul mielului şi, 
în unele zone, a purcelului, spartul ouălor), se prepară 
alimente rituale (pasca, colacii), se aprinde ritual îumina, 
se crede că se deschid mormintele şi cerurile, că vorbesc 
animalele, ard comorile etc., etc. 

Timpul renovării 

Ziua în care Biserica creştină sărbătorea învierea 
Domnului Iisus îndeplinea majoritatea condiţiilor pentru a 
putea fi înţeleasă de popor ca moment de sfârşit şi început 
de ciclu calendaristic. „Anul mic“ de 12 zile, reducţia 
simbolică a anului mare de 12 luni, este prefaţat de 
Duminica Floriilor şi postfaţat de Duminica Tomii. în 
prima săptămână, Săptămâna patimilor sau Săptămâna 
neagră, timpul se degradează neîncetat. Se presupune că 
acum morţii revin printre cei vii, motiv pentru care abundă 
practicile de pomenire a moşilor şi strămoşilor. Duminica 
Paştilor, sărbătoare centrală a calendarului festiv creştin, 
reprezenta în mentalitatea arhaică victoria binelui asupra 
răului, a vieţii asupra morţii; se credea că la acea dată 
timpuî şi spaţiul se purifică, se deschide cerul, vorbesc 
animaleîe, ard şi pot fi descoperite comorile. 

în Săptămâna luminată, prima săptămână după 
Paşte, alteori mai târziu, poporul ţinea o zi când se credea 
că este sărbătorit Paştele de o lume îndepărtată. Blajinii 
(Marian, voi. III, 1901, p. 175 şi urm.). Această sărbătoare, 
numită Paştele Mic, Paştele Blajinilor, Paştele Rahmanilor 
este o apariţie enigmatică în Calendarul popular şi 
cuprinde elemente greu de descifrat. Blajinii sunt repre¬ 
zentări mitice ale oamenilor primordiali, ale moşilor şi 
strămoşilor, celebrate primăvara, la Paştele Blajinilor, de 

obicei în ziua de luni după Duminica Tomii, sinonimi cu 
Rocmanii (Rohmanii, Rugmanii). Ar fi de origine livreas¬ 
că, intrând în folclor din romanul popular de largă circu¬ 
laţie în Evul mediu românesc, Alexandria. Trăiesc la hota¬ 
rul dintre lumea de aici şi lumea de dincolo, pe malurile 
Apei Sâmbetei, la vărsarea acesteia în Sorbul Pământului 
sau chiar sub pământ. Ei ar fi descendenţi direcţi ai lui 
Adam şi Eva, ar fi luat parte la facerea lumii, ar sprijini 
Pământul etc. Ca înfăţişare, blajinii sunt oameni de statură 
mică, umblă goi şi au corpul acoperit cu păr. Bărbaţii se 
întâlnesc cu femeile numai o dată pe an, la Paştele Blaji¬ 
nilor, când se împerechează pentru a face copii. Băieţii 
sunt crescuţi de mame până când aceştia pot să meargă şi 
să se hrănească singuri, după care trăiesc, în izolare şi 
asceză, împreună cu bărbaţii. Sunt credincioşi, buni la 
suflet, blânzi şi înţelepţi, incapabili de a face rău, duc o 
viaţă austeră, cu posturi severe. Ei nu ştiu însă să calculeze 
sărbătorile, în special Paştele, pe care îl sărbătoresc cu o 
întârziere de opt sau mai multe zile, când văd că sosesc pe 
Apa Sâmbetei cojile de ou roşu aruncate pe apă în vinerea 
sau sâmbăta din Săptămâna Patimilor. Când sosesc cojile 
de ou în ţara lor îndepărtată, în general după o săptămână 
de opt zile, se serbează separat, în lumea de aici şi în lu¬ 
mea de acolo Paştele Blajinilor sau Paştele Morţilor. Cre¬ 
dincioşii depun ofrande pe morminte, bocesc morţii, îm¬ 
part pomeni, fac libaţiuni, se întind mese festive în cimitir, 
lângă biserică, sau în câmp, la iarbă verde. (Moldova, 
Bucovina, Dobrogea, Maramureş, Bistriţa-Năsăud). 

Sacrificii rituale 

Indiferent de interpretările date de teologii creştini 
morţii Domnului Iisus, evenimentul se încadrează, fără 
dificultate, în modelul universal al jertfelor umane directe 
sau prin substituţie (animale, păsări), frecvente la sărbă¬ 
torile sezoniere, mai ales la sărbătoarea Anului Nou. Creş¬ 
tinismul a înlocuit deci jertfa zeului păgân cu jertfa împli- 

nită o singură dată, pe Golgota. Prin intermediul ritualului 
creştin aceasta este reactualizată an de an în preajma echi¬ 
nocţiului de primăvară. Aerul, o pânză pe care este 
zugrăvită înmormântarea Mântuitorului Iisus, este scos în 
Vinerea Mare din altar şi aşezat pe un piedestal sau pe o 
masă în mijlocul Bisericii. Acest mormânt simbolic stă în 
Biserică până în ziua învierii, când preoţii duc, în zori, 
Aerul în altar (Marian, voi. III, 1901, p. 52). 

Mielul 

Tăierea mielului la Paşte nu este altceva decât jertfa 
anuală a zeului din religiile precreştine. Sim. FI. Marian 
vorbeşte însă şi de sacrificiul purcelului, căruia i se pune o 
bucăţică de hrean în gură. Purcelul reprezintă întruchiparea 
unei străvechi zeităţi a grâului şi a vegetaţiei, iar jertfa lui 
pare mai logică să fie efectuată primăvara şi nu iama. 
Sacrificiul violent cel mai cunoscut la care participă toţi 
credincioşii, este Spartul sau Ciocnitul ouălor. 

Oul 

Izvoare istorice şi arheologice sigure atestă, cu multe 
secole î.H., obiceiul de a se face cadou ouă colorate la 
unele sărbători sezoniere, în primul rând la Anul Nou: în 
China, cu ocazia sărbătorii Tsing-ming, care cădea în 
aprilie, se obişnuia să se ofere în dar ouă colorate; la vechii 
perşi, era obiceiul ca, la sărbătoarea primăverii, oamenii 
să-şi dăruiască unul altuia ouă de diferite culori; la romani, 
tinerii vopseau ouăle în roşu şi, pe lângă alte cadouri, şi le 
trimiteau reciproc la sărbătoarea lui Ianus; la vechii slavi 
exista datina ca la sărbătoarea primăverii să se ofere în dar 
ouă roşii etc. 

Oul este, alături de lut şi aluat, arhetipuri ale genezei. 
Astfel, chinezii credeau că cerul împreună cu pământul 
sunt ca un ou de pasăre: cerul este învelişul pământului, 
precum coaja oului este învelişul gălbenuşului. La rândul 

lor, vechii perşi credeau că cerul, pământul, apa şi tot ce se 
găseşte sub cer sunt închise ca într-un ou: cerul este dea¬ 
supra şi dedesubtul pământului, iar pământul este înăuntrul 
cerului, ca şi gălbenuşul în ou. Ei credeau că la începutul 
lumii se afla numai Dumnezeu, iar peste întregul spaţiu al 
haosului domnea întunericul. La un moment dat a apărut 
un ou care a fost acoperit cu aripile întunericului şi fecun¬ 
dat de către noapte. Din Oul fecundat au ieşit Soarele şi 
Luna care s-au înălţat pe cer. Pământul fiind mai greu, s-a 
lăsat în jos. Credinţe cosmogonice asemănătoare întâlnim 
şi la alte popoare ale antichităţii: la fenicieni, din haosul 
primitiv apare un duh care se divide în cer şi pământ, de 
unde răsar Soarele şi Luna; la egipteni creaţia lumii începe 
cu formarea unui ou pe întinsul apelor. Ţăranul român în 
prima jumătate a secolului XX credea că „pământul e în 
chipul unui ou; fundul oului este pământul, iar vârful e 
cerul; el stă pe ape“ (Candrea, 1928, p. 100). 

Imaginea arhetipală care a stat la baza comparării 
universului cu oul îşi are originea în faptul că acest termen 
de comparaţie este generator de viaţă. Din el au înmugurit 
Pământul, Soarele, Luna, viaţa. Soarele însuşi a fost com¬ 
parat cu un pui. Lumina zilei şi unii zei care simbolizează 
Soarele (la egipteni Ra, Amon-Ra) îşi au originea, de ase¬ 
menea, în ou. Astfel, oul ca simbol al creaţiei, al fertilităţii 
şi al Soarelui, astru de care depinde viaţa pe pământ, a 
rămas până spre vremurile noastre simbolul reînvierii natu¬ 
rii, substitut al divinităţii sacrificate violent, prin spargere. 
Oul este un substitut al divinităţii primordiale, înfrumu¬ 
seţat (gătit) prin vopsire şi încondeiere în Săptămâna 
Patimilor, jertfit şi mâncat sacramental în ziua de Paşte. 

Izvoare istorice şi arheologice certe atestă, cu multe 
secole înainte de Hristos, obiceiul de a se face cadou ouă 
colorate la marile sărbători sezoniere, în special la Anul 
Nou: la sărbătorile de primăvară, vechii perşi îşi dăruiau 
ouă de diferite culori; tinerii romani îşi trimiteau ouă 
vopsite în roşu, împreună cu alte cadouri, la sărbătoarea 
zeului Ianus etc. Apariţia frecventă a oului, în special a 

oului colorat, în ceremoniile antice de înnoire a timpului se 
bazează pe concepţiile lor cosmogonice care comparau 
universul cu oul generator de viaţă. De pildă, chinezii 
credeau că Cerul şi Pământul formează un uriaş ou de 
pasăre: Cerul ar fi învelişul Pământului, asemănător cojii 
de ou care înveleşte gălbenuşul. 

Treptat, obiceiurile preistorice legate de acest arhetip 
al genezei, oul, au fost preluate şi de creştinism: oul, colo¬ 
rat şi împodobit, este simbolul Mântuitorului, care pără¬ 
seşte mormântul şi se întoarce la viaţă, precum puiul de 
găină ieşit din găoace. La început ouăle se vopseau cu 
plante în galben - culoarea Soarelui pe bolta Cerului, şi în 
roşu - culoarea discului solar la răsărit şi apus. Ulterior, 
ouăle au fost decorate cu chipul lui Hristos, cu figuri de 
îngeri, cu un miel, cu motive astrale, fitomorfe, zoomorfe, 
antropomorfe. După milenii de evoluţie a credinţelor şi 
ideilor religioase, românii înroşesc şi încondeiază ouăle 
primăvara, la sărbătoarea centrală a calendarului festiv 
creştin, Paştele. înroşitul şi încondeiatul ouălor, meşteşu¬ 
guri populare de un rar rafinament artistic, se îmbină cu 
numeroase credinţe şi obiceiuri precreştine. Pentru a juca 
rolul de substitut ritual al personajului sacru, oul este ales 
la Miezul Păresimilor, ziua de miercuri din mijlocul 
Postului Mare, este gătit (colorat şi încondeiat) în 
Săptămâna Patimilor, pentru a fi ucis, prin lovire violentă 
în cap (Ciocnitul ouălor) şi mâncat sacramental în ziua de 
Paşte. Prin acest scenariu ritual, cei vechi credeau că tim¬ 
pul şi spaţiul înconjurător moare şi renaşte anual, împreună 
cu divinitatea adorată. Bogata terminologie zonală a ouălor 
încondeiate reflectă tehnica încondeiatului (ouă închistrite, 
împistrite, picurate, pictate, împuiate) şi instrumentele fo¬ 
losite (ouă încondeiate). Alte denumiri, precum ouă necă¬ 
jite şi ouă muncite, se referă la chinul ouălor în timpul 
complicatului proces de încondeiere: desenarea cu ceară 
încinsă, şi introducerea lor de mai multe ori în apă fiartă. 
Obiceiurile şi credinţele legate de cojile acestora pot aduce 
frumuseţe şi sănătate, belşug şi rod bogat, pot să lege sau 



să îndepărteze oamenii, să grăbească căsătoria fetelor, să 
înmulţească vitele etc. 

Obiceiurile calendaristice legate de colorarea şi 
încondeierea ouălor, folosirea lor în practicile magice me¬ 
nite să aducă prosperitate turmelor şi ogoarelor, fertilitate 
animalelor, vegetalelor şi oamenilor, aruncarea cojilor de 
ouă pe apă pentru a anunţa Blajinii de sosirea Paştelui etc., 
etc. sunt practici precreştine implicate în renovarea 
timpului şi transmise până spre zilele noastre. 

Pasca 

Alimentele rituale erau, ca şi la sărbătorile de iarnă, 
foarte variate. Am amintit deja mielul sau purcelul fript şi 
colacii daţi de pomană în Sâmbăta lui Lazăr sau în 
Duminica Floriilor, ouăle înroşite sau încondeiate. Cea mai 
însemnată coptură este pasca şi colacul, preparate din 
faină de grâu. Caracterul ritual al păştii este subliniat de 
data prescrisă de tradiţie când trebuia pregătită (în joia sau 
în sâmbăta Paştelui), de forma (rotundă sau dreptunghiu¬ 
lară) şi ornamentele din aluat (pască cu sucituri, cu împle¬ 
tituri, cu zimţi, simplă), de utilizarea lui în diferite practici 
magice (Marian, 1901, voi. III, p. 4-11). Alături de pască 
se făceau şi alte copturi cu caracter ritual numite colaci, 
babe, moşi sau moşnegi, prescuri, învârtite (Marian, 1901, 
voi. III, p. 10). 

Deschiderea mormintelor şi cerului 

Joia din Săptămâna patimilor are diferite denumiri 
zonale: Joia Mare, Joimari, Joia Patimilor, Joia Neagră. O 
avalanşă de practici tradiţionale sporesc importanţa acestei 
zile. După credinţa locuitorilor din satele Munteniei şi 
Olteniei, „morţii vin în fiecare an în această zi la vechile 
lor locuinţe, unde aşteaptă până la Moşi sau Sărbătoarea 
Moşilor, adică până sâmbăta înainte de Rusalii, sau 
Duminica Mare, când se fac apoi împărţeli de plecarea 



sufletelor, adică când se dau colaci şi oale de pomană şi 
morţii pleacă cu colacul şi cu oala ce au căpătat-o“ 
(Marian, 1899, p. 270). Aceeaşi credinţă a fost consemnată 
şi în alte zone ale ţării, unde morţii sunt aşteptaţi, în 
general, în curte, li se pun mese cu apă şi colaci pe ele, 
scaune pentru odihnă, li se aprind focuri pentru a se încălzi. 
Spiritele lor se pot aşeza însă şi în alte locuri, în special la 
streaşină casei. Prin Banat locul lor era după uşă, unde li se 
punea un „măsăel“ cu pânză albă pe el. Asemănător 
ajunului de Crăciun, mormintele sunt tămâiate, iar la 
ieşirea din cimitir morţii sunt strigaţi: „Sculaţi, sculaţi / Şi- 
acas haideţi“ (Marian, 1899, p. 275). Atunci se deschideau 
nu numai mormintele, ci şi cerul, raiul şi iadul pentru a 
putea veni „sufletele acasă spre a petrece" (Mangiuca, 
1883, p. 137-138). Joimari este o zi prin excelenţă a morţi¬ 
lor, fiind numită în Bucovina chiar Ziua Morţilor. Prin 
Banat şi Muntenia morţilor li se dădeau de pomană oale 
umplute cu apă sau cu vin, colaci, iar în zona Năsăudului 
se întindeau în cimitire mese cu diferite mâncăruri şi bău¬ 
turi (Marian, 1901, voi. II, p. 279). 

Joimari este nu numai o mare sărbătoare a morţilor, 
ci şi un important reper calendaristic pentru industria 
casnică. în Ţara Românească, aceasta zi reprezenta „ter¬ 
menul cel de pe urmă până când au femeile şi cu deosebire 
fetele să-şi toarcă lâneţele şi mai ales cânepa. Cele care nu 
şi-au cusut cămaşă nouă pentru Paşte, sunt pedepsite de 
Joimăriţă" (Marian, 1899, p. 267-268). în numeroase zone 
ale ţării la Joimari trebuia încheiat şi ţesutul tortului, acti¬ 
vitate care se desfăşura în condiţii optime numai la o 
anumită umiditate şi temperatură. Acolo unde ţesutul 
tortului se făcea şi în anotimpul călduros, existau con¬ 
strucţii speciale, semiîngropate, un fel de bordeie în care 
picioarele războiului de ţesut erau bătute în pământ. Ţesă¬ 
turile din lână, în special dimiile, se făceau cu precădere tot 
în jumătatea friguroasă a anului, pentru a fi date apoi la 
piuă şi vâltoare în lunile călduroase. Fetele şi femeile 
torceau, cu precădere, îp perioada şezătorilor care începeau 

pe la mijlocul toamnei şi se încheiau la sfârşitul iernii şi 
începutul primăverii, în săptămâna Caii lui Sântoader. In 
nopţile lungi de iarnă, bune pentru şezători, se lucra şi se 
petrecea, torsul fiind o operaţie care nu te împiedică să 
povesteşti, să cânţi, să glumeşti, să râzi. Ţesutul, activitate 
casnică ce nu putea fi efectuată în şezători, se desfăşura cu 
intensitate în Păresimi, după Lăsatul Secului, având ca 
termen final mijlocul Săptămânii negre, ziua de Joimari. 
Fetele mari, în special acelea care urmau să intre în horă la 
Paşte, aveau să-şi termine de cusut şi iia sau cămaşa nouă. 
Motivele ornamentale, cromatica, îmbinarea culorilor erau 
ţinute în mare taină, fiecare casă devenind, după perioada 
deschisă a şezătorilor, un laborator individual de creaţie. 
Vrednicia, priceperea şi bunul gust al fetelor de măritat 
aveau să fie apreciate de flăcăi şi de mamele lor numai la 
hora satului, la deschiderea jocului întrerupt de-alungul 
postului. în funcţie de zona etnografică, „scosul fetelor la 
horă“ şi înnoirea iilor aveau loc nu numai la Paşte, ci şi la 
alte sărbători calendaristice: Crăciun, Sântilie, Nedeie. 

înainte de a deveni personaj justiţiar care descoperă 
şi pedepseşte fetele şi femeile leneşe, Joimăriţa a fost o 
Zeiţă a morţii care supraveghea Focurile de Joimari. în 
imaginarul popular aceasta apare ca o femeie cu înfăţişare 
hidoasă: cap uriaş cu părul lung şi despletit, dinţi laţi şi 
gura căscată. Este o babă zmeoaică, o stafie sau un duh 
necurat, un animal respingător. Locuinţa ei s-ar afla în 
păduri neatinse de topor şi neumblate de picior de om, în 
păduri pustii sau în creierii unor munţi înalţi. Uneltele de 
pedeapsă şi tortură pe care le poartă cu sine sunt, în 
exclusivitate, legate de foc: căldăruşe sau oală de lut cu foc 
sau jar, vătrai etc. Joimăriţa vizitează Focurile de Joimari 
aprinse pentru fiecare mort în parte pe podeaua locuinţei, 
în curte sau grădină, pe morminte sau lângă morminte şi, 
pentru toţi morţii laolaltă, în cimitir sau în curtea bisericii. 
Treptat, din divinitate a morţilor, probabil legată de ritul 
funerar de incinerare a morţilor, specific populaţiei autoh¬ 
tone înainte de apariţia şi generalizarea înhumării creştine, 

devine un personaj justiţiar, foarte temut, care controlează 
şi pedepseşte fetele şi femeile leneşe, mai ales pe acelea 
care nu şi-au terminat de tors până la Joimari cânepa, inul 
şi lâna. Neiertătoare, Joimăriţa foloseşte mijloace cumplite 
de tortură: arderea degetelor şi mâinilor fetelor şi femeilor 
leneşe, pârlirea părului, unghiilor şi degetelor, incendierea 
cânepei, căiţilor şi fuioarelor netoerse etc. Uneori, aceasta 
pedepseşte şi flăcăii care, până la ziua ei, nu au reparat 
gardurile sau nu au îngrijit bine vitele pe timpul iernii. 
Vechimea şi importanţa Joimăriţei în spiritualitatea 
românească sunt confirmate de apariţia ei frecventă în 
folclorul, credinţele, poveştile şi zicalele populare culese 
din Oltenia, Muntenia, Banat, Dobrogea, Moldova, sudul 
Transilvaniei. 

Strigatul peste sat 

Paştele fiind asemuit cu un hotar care încheie o 
perioadă de timp şi deschide altă perioadă, a devenit un 
moment de bilanţ pentru tot ceea ce s-a făcut bine sau rău 
de-a lungul anului. Strigatul peste sat, care se desfăşura 
seara înspre Joimari sau în seara sâmbetei Paştelui, era un 
obicei încă viu la începutul secolului al XX-lea în unele 
zone ale Transilvaniei. Scenariul de desfăşurare este 
asemănător cu cel practicat în alte zone la Anul Nou şi la 
Lăsatul Secului. O notă aparte făcea strigatul peste sat 
executat de un singur fecior ales pentru un an, numit 
Voevoda Ţiganilor. Obiceiul, consemnat în zona Clujului, 
dă posibilitatea fiecărei fete sau fecior să comunice 
Voevodei Ţiganilor abaterile ce le-a constatat de-a lungul 
Postului Mare. în sâmbăta Paştelui, după ce se însera bine, 
feciorii se strângeau în faţa bisericii iar Voevoda se urca, în 
sunetele puternice produse de clopot şi toacă, în vîrful unui 
pom înalt. Ajuns în vârf, clopotele şi toaca încetau, iar 
Voevoda începea să strige cu voce tare cele constatate: 
„Constantinu Nuţului s-a îmbătat la făgădău (cârciumă) şi 
şi-a pierdut vreo haină în drum. a umblat la peţit în post sau 

că nu ştie a ara, a semăna, pământul i-a rămas nearat, vitele 
la timp nu le-a adăpat; sau că Feronica lui Tănasă nu ştie 
urzi, a jucat ori a mâncat de dulce în post, a rămas cu 
cânepa netoarsă, umblă cu hainele destrăbălate, cu cămaşa 
nespălată, are casa nemăturată, Paştele a ajuns-o cu gră¬ 
dina nelucrată, cu pocmolul (prispa) nespoit, cu casa 
nevăruită şi altele multe de asemenea, pe care Voevoda le 
ştia înşira de-a rostul şi încă de multe ori se silea a le spune 
chiar în poezie“ (Marian, 1899, voi. II, p. 290). Se băteau 
din nou clopotele şi toaca, după care Voevoda striga altă 
fată sau alt fecior. Era mare cinste pentru cel care scăpa 
nestrigat în seara sâmbetei Paştelui şi mare supărare, mai 
ales pentru o fată, care s-a auzit de mai multe ori strigată. 

Un alt obicei cu caracter justiţiar pentru civilizaţia 
străveche a românilor transilvăneni a fost „Alegerea 
Craiului nou“, observat şi descris de George Coşbuc. Pe la 
1903, obiceiul era un fel de „strigat peste sat“ urmat de 
pedepsirea flăcăilor şi, rareori, a bărbaţilor de curând căsă¬ 
toriţi care se făceau vinovaţi de încălcarea normelor insti¬ 
tuite de tradiţie. Alegerea craiului nou, la echinocţiul de 
primăvară, precum consulii romani şi conducătorii 
popoarelor arhaice, se făcea în vremea poetului: „... numai 
prin plaiurile româneşti ale Ardealului, în nord spre 
Maramureş şi Bucovina, în ţinutul Năsăudului şi, la sud, în 
Ţara Oltului, de către Muntenia... Eu am să descriu aici 
obiceiul aşa cum se practică în nordul Ardealului, fiindcă 
mi se pare mai neamestecat cu alte obiceiuri care s-au alipit 
de el şi fiindcă îl cunosc mai bine, căci l-am văzut de 
atâtea ori cu ochii mei“ (Coşbuc, 1986, p. 248). 

„în zona etnografică a Năsăudului se alegeau, în ziua 
de Paşte, doi crai. întregul sat se aduna pe un loc larg, în 
sat sau în afara satului. Flăcăii ieşeau la mijloc şi formau 
un nucleu compact în jurul căruia se adunau fetele în cere. 
Flăcăii şi fetele erau apoi împrejmuiţi de mai multe 
cercuri: al nevestelor, al bărbaţilor şi, spre exterior, al 
bătrânilor, babelor şi copiilor. Dacă erau neînţelegeri între 
flăcăi şi nu cădeau de acord pe cine să aleagă crai, decizia 

era luată de primul cerc, al fetelor. Dacă nici această 
instanţă nu ajungea la un rezultat, intra în sfat cercul cel 
mai apropiat, al nevestelor şi aşa mai departe. Alegerea 
celor doi crai, cu intervenţia altor cercuri de oameni, în caz 
de neînţelegere, era asemănătoare cu adunarea comiţiilor 
în Roma. După alegerea crailor, de regulă doi dintre flăcăii 
cu cele mai frumoase comportări sau, dacă alegerea se 
efectua mai târziu, doi flăcăi care au ieşit primii la arat, se 
numeau, de către aceştia patru „ajutători 44 . Ajutătorii 
puneau craii pe câte o grapă aduse anume şi, ridicându-i cu 
grapă cu tot pe umeri, îi duceau la râul cel mai apropiat 
într-un alai vesel, cu chiote şi strigăte: „Crai nou în ţară 44 . 
Craii intrau în apă până la genunchi, stropeau mulţimea şi 
încercau să tragă grapa în râu. Când reuşeau, după o luptă 
aparentă cu flăcăii, să-şi tragă grapa în apă, craii ieşeau din 
râu în veselia întregului sat. Pe mal craii erau aşezaţi pe 
grapă şi aduşi la locul unde au fost aleşi şi unde se găsea 
un scaun numit „scaunul judeţului 44 . Poporul ridica pe braţe 
craii de trei ori strigând din nou „Crai nou în ţară 44 şi apoi 
„îi aşeză pe acel scaun înalt, şi de acum au putere de crai 
un întreg an, până la Paştele viitor 44 . în acel moment, un 
flăcău urcat într-un copac înalt, striga tare şi rar: „Crai nou 
în ţara! / Grâu destul la vară! 44 . începea apoi „bricelatul 44 : 
„Unul dintre crai judecă, iar celălalt execută pedeapsa. 
Rând pe rând vine la scaun câte unul şi dă de gol pe cutare 
ori cutare flăcău - numai flăcăii sunt denunţaţi, dar îi poate 
denunţa oricine - că are obiceiul să-şi bată boii, că se ceartă 
cu părinţii, că a amăgit pe cutare fată şi cununia şi-a lăsat-o, 
că are năravul să înjure, că umblă murdar îmbrăcat, că e 
nebăgător de seamă şi rupe mereu câte ceva la car şi la 
plug, că umblă prea mult sărind gardurile, că e răutăcios şi 
gâlcevitor cu toată lumea. Şi altele câte şi câte. Craiul 
judecător ascultă, dă semn şi cei patru ajutători prind pe 
acuzat, îl iau pe sus... şi îl bat la tălpi cu nişte îopăţeîe, 
dându-i lovituri rânduite de crai. Al doilea crai, executorul, 
merge în fruntea alaiului, cu vinovatul, el observă dacă 
loviturile i se dau după număr, dacă nu-1 lovesc prea cu 

duşmănie (căci se întâmplă şi asta, mai ales că vinovatul 
trebuie să fie desculţ) şi apoi se întoarce ca să ia pe altul în 
primire, fiindcă în vremea asta craiul judecător a rămas pe 
scaunul său şi ascultă alte denunţuri... Nimeni dintre cei 
acuzaţi nu poate să se sustragă judecăţii; nimeni n-are voie 
să fie încăpăţânat, să nu se supună «legilor apucate din 
bătrâni», căci atunci ar avea de furcă bietul cu satul întreg“ 
(Coşbuc, 1986, 250-251). 

Desfăşurarea obiceiului ne oferă, printre altele, 
numeroase argumente privind vechimea şi autohtonia 
acestei practici. Data „Alegerii Craiului nou“ sprijină ipo¬ 
teza conform căreia Anul Nou se sărbătorea primăvara, la 
echinocţiu, când era luată în calcul, probabil, şi una din 
fazele lunare: Luna Nouă sau Craiul Nou. 

Aprinderea focurilor rituale 

Luminăţiile făcute cu mănunchiuri din paie prinse în 
două beţe, ca în cleşte, şi învârtite prin aer, şi cu roata 
carului îmbrăcată în paie şi dată de-a dura, în flăcări, pe 
deal sunt elemente specifice ale cultului solar ce însoţeau 
practica strigatului peste sat (Marian, 1899, voi. II, p. 287). 
Mobilul datinei era credinţa că astfel se putea influenţa 
pozitiv starea critică a Soarelui ajuns la echinocţiul de 
primăvară, când lumina şi căldura propagate de el mai erau 
încă puse în cumpănă de forţele frigului şi ale întuneri¬ 
cului. Luminăţiile nocturne, mai ales roata în flăcări rosto¬ 
golită pe dealuri, erau considerate vrăji prin care oamenii 
încercau să ajute Soarele să depăşească punctul echili¬ 
brului, al egalităţii zilei cu noaptea, şi să urce cât mai sus 
pe bolta cerului. 

în Săptămâna patimilor, mai cu seamă la Joimari, se 
aprindeau cele mai multe focuri rituale. Acestea au funcţie 
funerară. Ritul funerar păgân şi-a pus amprenta asupra 
evenimentelor petrecute în Săptămâna patimilor, devenind 
dominantă în două zile: joia şi sâmbăta. Tradiţia incinerării 
simbolice a morţilor în ziua de joi şi a învierii în ziua de 

sâmbătă este replica la ritualul creştin de înhumare 
simbolică vinerea şi de înviere, tot după trei zile, duminica. 
Exemplele care se referă la ritualul păgân de incinerare din 
Joimari, independent de ritualul creştin de înhumare din 
Vinerea Mare, sunt atestate pe întreg teritoriul României şi 
cuprind elemente deosebit de interesante pentru reconsti¬ 
tuirea ceremonialelor de incinerare practicate, în parte, 
până la cumpăna anului 1000 (Zaharia, 1967, p. 117). 

Explicaţia dată de bătrâni, conform căreia la aceste 
focuri vin morţii să se încălzească, reflectă o secvenţă 
evoluată a obiceiului. Iată cîteva exemple: „De Joimari se 
face foc în casă, pe podea, câte un foc pentru fiecare mort. 
Peste focuri dăm de pomană colaci“ (Naideş, 1981); „De 
Joimari, cu trei ore înainte de a se lumina de ziuă, mergem 
la cimitir şi aprindem focuri la morminte. Dăm de pomană 
copiilor colaci şi alte alimente“ (Lăpuşnicu Mare, 1981); 
„Joi seara înainte de Paşte se face un foc mare în curtea 
biserii. Joi dimineaţa, în fiecare casă se fac câte 4-10 
luminiche (focuri mici) în curte, după câţi morţi are şi se 
crede că vin morţii şi se încălzesc. Lemnele pentru foc se 
adună miercuri dimineaţa din tufe de alun uscat. Nu se taie, 
ci se rup cu mâna. Le adună copiii sau femeile bătrâne“ 
(Fochi, 1976, p. 181-182) etc. Practica cea mai obişnuită 
este deci aprinderea focurilor după un scenariu ritual care 
se diferenţiază de aprinderea focurilor rituale la alte date 
calendaristice: Măcinici, Lăsatul Secului, Sângiorz, Florii, 
Sânziene, Sâmedru. Focurile se aprind pentru fiecare mort 
plecat din gospodărie pe podeaua locuinţei, în curte, în 
grădină, în cimitir lângă mormânt sau chiar peste mormânt 
şi în curtea bisericii pentru toţi morţii îngropaţi în cimitir; 
peste focuri, adevărate ruguri funerare, se dă de pomană, 
aşa cum se dă de pomană în cadrul ritualului de înhumare, 
peste sicriu sau peste groapă; lemnele şi bozii pentru foc se 
adună într-un anumit moment al zilei şi de anumite 
persoane; focul este ocolit ritual ca orice mormânt, cu apă 
sau tămâie. 

Ramura de salcie 


La începutul ciclului, în ajunul sau sâmbăta Floriilor, 
se efectua un ceremonial complex, structurat după modelul 
colindelor, dedicat unei zeităţi a vegetaţiei numită Lazăr 
sau Lăzărică. Obiceiul a fost atestat numai în sudul ţării: 
Muntenia şi Dobrogea. Totuşi, acesta este circumscris într- 
un areal sud-est european mai larg, ceea ce i-a determinat 
pe folclorişti să-l ataşeze unui străvechi strat cultural traco- 
elen (Bîrlea, 1981, voi. I, p. 403). 

Una dintre fete, participantă la ceremonial (de men¬ 
ţionat că obiceiul era practicat numai de către fete), numită 
Lăzăriţa, se îmbrăca mireasă. Aceasta, împreună cu alte 
fete cu care formează o mică ceată, colindă în faţa feres¬ 
trelor caselor, unde au fost primite. Lăzăriţa se plimbă cu 
paşi domoli, înainte şi înapoi, în cercul format de colindă¬ 
toarele care povestesc, pe o melodie simplă, drama lui 
Lazăr sau Lăzărică: plecarea lui Lazăr de acasă cu oile, 
urcarea în copac pentru a da animalelor frunză, moartea 
neaşteptată prin căderea din copac, căutarea şi găsirea 
trupului neînsufleţit de către surioarele lui, aducerea acasă, 
scăldatul ritual în lapte dulce, îmbrăcarea mortului cu 
frunze de nuc, aruncarea scaldei mortului pe sub nuci. Un 
text dobrogean, probabil foarte vechi, completează sce¬ 
nariul ritual al morţii şi înmormântării cu învierea şi 
prefacerea lui Lazăr în flori, moment culminant marcat, 
printr-o horă de veselie a colindătoarelor. Ovidiu Bîrlea 
este surprins de felul cum un text folcloric care nu benefi¬ 
ciază de nici o descriere etnografică redă un ritual atât de 
complex: moartea violentă, scalda rituală, care aduce cu 
sine prosperitatea vegetaţiei sau, şi mai direct, învierea şi 
transformarea eroului în vegetaţie luxuriantă şi, în final, 
bucuria marcată de hora colindătoarelor. Originea obice¬ 
iului ar trebui căutată într-una din „formele trace ale cins¬ 
tirii lui Dionysos care avea loc la începutul primăverii, 
strâns înrudite cu cele din antichitatea greacă despre 
Adonis şi Afrodita, Artista frigieni, Osiris la egipteni etc., 

în care baza scenariului ritual era moartea violentă a 
zeului, bocirea zgomotoasă în grup, iar în final învierea lui 
concomitent cu eruperea vegetaţiei, în bucuria generală a 
cortegiilor participante“ (Bîrlea, 1981, voi. I, p. 405). 

După acest scenariu, tipic pentru renovarea timpului 
anual sau sezonal, urma sărbătoarea prepascală a Floriilor. 
Zeiţa romană a florilor, Flora, în cinstea căreia se organi¬ 
zau vestitele sărbători de primăvară, devenise foarte cu¬ 
noscută în Dacia romană. Sărbătoarea oferă însă nume¬ 
roase practici populare legate de cultul morţilor: pomeni, 
înfigerea ramurilor de salcie în morminte, amenajarea şi 
curăţirea mormintelor, acte de divinaţie în care se solicită 
ajutorul spiritelor morţilor. Ramurile de salcie, simboluri 
ale vegetaţiei de primăvară, erau la loc de cinste: se duceau 
la biserică pentru a fi sfinţite, se foloseau la farmece şi des¬ 
cântece, căpătau valoare de medicament pentru vindecarea 
diferitelor boli, se păstrau pentru a opri prin mijloace 
magice grindinile şi furtunile distrugătoare, pentru a ferti¬ 
liza cu ele stupii şi vitele etc. 

Personajele Calendarului popular sunt însă oameni 
obişnuiţi, agricultori sau crescători de animale, cu calităţi 
şi defecte, cu părinţi, fraţi, surori, soacre. Astfel, baba 
Dochia era mama lui Dragobete, Cap de Primăvară, căsă¬ 
torit cu o fată ce mai avea un frate mai mic, pe nume Lazăr. 
într-o sâmbătă Lazăr a plecat de dimineaţă cu caprele, 
lăsând-o pe maică-sa să facă plăcinte. Urcându-se într-un 
stejar să culeagă muguri, îşi aduce aminte de plăcinte. Se 
grăbeşte să coboare, cade şi moare. Sora lui, nevasta lui 
Dragobete, îl caută până îl găseşte şi îl boceşte până cade 
moartă lângă frate-său. Rudele şi neamurile i-au găsit 
târziu, în ziua de Sântămărie, când iarba crescuse peste ei. 
„Se zice că de atunci ar fi rămas şi jelitul la morţi 44 . în felul 
acesta sora lui Lazăr scapă de traiul greu ce-1 ducea cu 
soacră-sa, Baba Dochia („Şezătoarea 44 , 1904, p. 6). 

Cele două zeităţi preistorice, Lazăr şi Flora, 
provenite din straturi culturale diferite (tracic şi roman), 
înrudite în ceea ce priveşte scopul final (renaşterea 

vegetaţiei la începutul unui nou ciclu calendaristic), sunt 
celebrate în Calendarul popular în sâmbăta lui Lazăr şi în 
Duminica Floriilor. Este adevărat că în Evanghelia lui 
Luca se vorbeşte de un anume Lazăr cel sărac, că fratele 
Martei şi al Măriei, despre care se spune că a fost înviat de 
Iisus, se numea Lazăr, că după această minune, la intrarea 
în Ierusalim, locuitorii oraşului l-au întâmpinat pe Iisus cu 
ramuri verzi. Dar, de la aceste date consemnate în 
Evanghelie şi până la ritologiâ păgână expusă sumar în 
rândurile de mai sus este o distantă imensă. 

5 

Spiritul de îngăduinţă şi toleranţă 

Asemănător sărbătorilor de Anul Nou, spiritul de 
împăcare între oameni, de iertare a pricinilor, de îngăduinţă 
faţă de cei din jur se manifesta puternic în „săptămâna 
luminată“. Buna înţelegere se manifestă cu ocazia vizitelor 
ce le făceau cei mici la cei mari: copiii la părinţi, nepoţii la 
moşi, fraţii şi surorile mai mici la fraţii şi surorile mai mari, 
finii la naşi, ginerii la socri, cuscrii la cuscri, cumetrii la 
cumetri. Aceeaşi atmosferă se prelungea şi în relaţiile 
extrafamiliale. Obiceiul consemnat în Bucovina, este o 
copie a zilei de libertate acordată de romani slugilor, servi¬ 
torilor şi sclavilor cu ocazia Satumaliilor. în Banat, servi¬ 
torilor şi ciobanilor li se făceau şi unele cadouri, în special 
miei. Libertate deplină se acorda animalelor: vitele păşteau 
prin holde, câinii erau sloboziţi din lanţ, vacile nu se 
mulgeau (Marian, 1901, p. 132-133). 

Asemănător sărbătorilor de iarnă, activităţile din 
prima zi de Paşte aveau semnificaţie de „omen“: „în ziua 
de Paşte nu e bine să plătească omul datorii, dar nici să dea 
ceva împrumut, căci atunci tot anul va da, iar de luat sau 
căpătat nicicând nu va lua sau căpăta“; „cine doarme în 
ziua de Paşte, acela va fi tot anul somnoros şi leneş“ 
(Marian, 1901, p. 102). Deşi nu se mai întocmeau calen¬ 
dare din foi de ceapă şi coji de nucă, se faceau unele previ¬ 
ziuni meteorologice pe perioade' mai mici de timp: Dacă 

plouă în ziua de Paşte, tot timpul până la Rusalii va fi 
ploios, iar dacă bate grindina, atunci va fi mănos (Marian, 
1901, p. 103). 

Acte de purificare 

Spre deosebire de ritualul renovării anului la sărbă¬ 
torile de iarnă, cînd practicile de purificare abundau în cea 
de a doua parte a ciclului, între Anul Nou şi Bobotează, 
această ordine nu mai poate fi urmărită în cadrul ciclului de 
sărbători concentrate în jurul Paştelui datorită credinţei că 
morţii se întorc la lăcaşele lor mult mai târziu, la Moşi, în 
sâmbăta Rusaliilor. Spiritele morţilor deveneau forţe 
malefice numai atunci când ele sălăşuiau printre cei vii 
peste termenul fixat de cutumă, de pildă după ceremonialul 
de înmormântare, după Bobotează, după Rusalii etc. 
Practicile de purificare din Săptămâna patimilor şi în 
Săptămâna luminată cuprindeau, printre altele, luminăţiile 
(rostogolirea roţii incendiate pe pantele dealurilor), 
fumegaţiile, scăldatul şi udatul cu apă. 

Scăldatul era practicat mai ales de feciori şi fete în 
dimineaţa zilei de Paşti, când se sculau „până a nu răsări 
soarele, se duceau, unul câte unul, la un râu sau la o altă 
apă din apropiere şi în râul sau în apa respectivă se scăldau 
astfel ca nimeni să nu-i vadă când, cum şi unde s-au 
scăldat. Făcând aceasta cred nu numai că se curăţă de toate 
bolile şi răutăţile, de toate aruncăturile, făcăturile şi 
urâciunile, ci totodată şi că vor fi peste tot anul scutiţi de 
orice boală şi că se vor face iuţi, sprinteni, uşori, harnici, 
sănătoşi şi iubiţi" (Pamfile, 1916, p. 64). Udatul cu apă, 
atestat în Transilvania şi Bucovina la începutul secolului al 
XX-lea, avea, pe lângă funcţia purificatoare, şi rol fertili¬ 
zator. Adesea acesta se considera o vrajă care grăbea mări¬ 
tişul fetelor. Obiceiul dura două zile: luni, după Paşte, 
feciorii udati fetele şi băieţii fetiţele, iar marţi fetele udau 
feciorii şi fetiţele pe băieţi. Udatul fetelor se făcea, dacă se 
putea, prin surprindere, cu apă neîncepută. Uneori erau 

luate pe sus: „aşa îmbrăcate şi gătite, cum sunt, le duc până 
la o fântână, pârâu, baltă sau şi la un eleşteu din apropiere 
şi acolo toarnă vreo două-trei cofe de apă pe dânsele, ori le 
cufundă cu haine cu tot înăuntru şi le udă. Iar după ce le 
botează astfel le dă drumul. Cu toate acestea, fata udată nu 
se supără, ci din contră, se bucură crezând că, întâmplân- 
du-i-se aceasta, în decursul anului de bună seamă se va 
mărita“ (Pamfîle, 1916, p. 130). 



JUNII BRAŞOVENI 


Prin Junii Braşoveni se înţelege, de fapt, un complex 
de obiceiuri româneşti în care practicile precreştine şi cele 
creştine s-au influenţat reciproc pentru a reda, în esenţă, 
ideea universală a morţii şi naşterii anuale a timpului ca¬ 
lendaristic. într-o amplă monografie dedicată Junilor 
Braşoveni, Ion Muşlea îşi exprima convingerea că Junii 
Braşoveni sunt o reminiscenţă dintr-un ritual complex de 
iniţiere a puberilor (1972, p. 91-92). Dar, materialul 
informativ foarte bogat prezentat de autor sprijină şi, în 
acelaşi timp, contrazice această ipoteză. Fără să excludem 
polivalenţa obiceiurilor, motiv pentru care ne reţinem de la 
o polemică ştiinţifică pe această temă, opinăm că e mai 
plauzibilă ipoteza conform căreia Junii Braşoveni au păs¬ 
trat, până spre zilele noastre, elemente din scenariul ritual 
al Anului nou sărbătorit primăvara, la echinocţiul de 
primăvară. Din desfăşurarea obiceiului - reguli precise de 
intrare şi ieşire din ceata „junilor 44 , repartiţia actelor rituale 
pe zile şi momente ale zilei, efectuarea ceremoniilor în 
vatra şi moşia aşezării, interdicţii de vârstă impuse 
participanţilor, alimente şi mese rituale, dansuri (căţeaua, 
hora) şi obiecte (surla, buzduganul) rituale, practici apo- 
tropaice, de virilitate şi fertilitate şi altele - reţinem numai 
secvenţele mai semnificative pentru împlinirea rituală a 
scenariului de renovare a timpului calendaristic. 

Perioada de înnoire a timpului 

La începutul secolului al XX-lea practicile rituale 
ocazionate de Junii Braşoveni se efectuau pe parcursul a 
zece zile: o zi la Blagoveştenie sau Ziua Cucului, o zi la 
Florii şi o săptămână de opt zile (între Duminica Paştelui 

şi Duminica Tomii pe care o numim Săptămâna junilor, sau 
Paştele Blajinilor). Este un obicei echinocţial marcat de 
Blagoveştenie (25 martie), cea mai apropiată sărbătoare de 
data echinocţiului (21 martie), şi de Paşte (Duminica 
Floriilor şi întreaga Săptămână a Junilor), calculat în 
funcţie de data echinocţiului şi de faza lunară. Junii 
Braşoveni debutează la o dată fixă, 25 martie, şi se încheie 
la o dată mobilă, Duminica Tomii sau Paştele Blajinilor. 
Paştele poate pica, în mod teoretic, chiar în ziua echinoc¬ 
ţiului, deci cu patru zile înainte de Blagoveştenie, sau în 
una din zilele dintre echinocţiu şi Blagoveştenie. Dacă nu 
am accepta că Junii Braşoveni este un obicei precreştin, 
care se desfăşura la echinocţiul de primăvară, am fi de 
acord cu absurditatea începerii unui fenomen la sfârşitul 
sau în timpul desfăşurării lui. Este de presupus că opoziţia 
poporului a fost atât de mare la încercarea bisericii de a 
desfiinţa sau de a muta Junii Braşoveni de la echinocţiu la 
Paşte, încât aceasta a fost nevoită să menţină obiceiul în 
schimbul fărâmiţării lui la mai multe date şi sărbători 
calendaristice. 

Purificarea spaţiului 

Un element nelipsit din recuzita Junilor era un fel de 
trompetă cu şase găuri, numit surlă, cu ajutorul căreia se 
scoteau sunete stridente: „sunetul nu e prea muzical şi 
seamănă mai mult a grohăit“, „scoate tonuri curioase“, 
„are un glas asurzitor şi zgomotos“, „strică nu arareori ar¬ 
monia muzicii Junilor“ (Muşlea, 1972, p. 97). Surla era un 
obiect cu valoare cultică, la sunetul căruia bătrânii aduceau 
mulţumiri că au trăit să audă încă o dată „sfânta surlă“. 
Surlaşul era un personaj important care mergea în fruntea 
tuturor alaiurilor. Asemănător instrumentelor de produs 
zgomote la sărbătorile de Anul Nou (bice, buhaie, tobe, 
clopote şi clopoţei), surla era folosită pentru alungarea, 
prin sunetele sale nemelodioase, spiritele şi forţele male¬ 
fice ale iernii. Apariţia junilor călări în ziua de miercuri din 

„săptămâna luminată“, când se chiuia şi se trăgeau focuri 
de pistoale reprezenta, pentru multă lume, adevărata 
sărbătoare a junilor. Călăreţii şi caii, împodobiţi cu 
ghirlande de flori, deveneau un fel de semizei de tipul 
Sântoaderilor, de a căror forţă fantastică se speriau spiritele 
necurate. Călărirea cailor de către juni avea deci aceeaşi 
semnificaţie cu „încurarea cailor“ la Bobotează, Lăsatul 
Secului şi Sântoader. Sunetele surlei, focurile pistoalelor, 
chiotele, goana cailor alcătuiau adevărate scene de 
vânătoare rituală a spiritelor iernii. 

Mese rituale 

A doua zi de Paşte ceata junilor se împărţea în trei 
grupe pentru a merge, însoţită de lăutari, pe la cunoscuţi şi, 
mai ales, pe la casele cu fete mari. Cu acest prilej se strân¬ 
geau ouă (aliment cu numeroase semnificaţii simbolice). 
Vizitele semănau întrucâtva cu colindele cetei de feciori la 
sărbătorile de iarnă: junii erau aşteptaţi cu mesele încărcate 
cu colaci, băutură, ouă roşii; se făceau urări de sănătate şi 
se juca câte o horă. Mesele din afara aşezării şi din grădina 
lui Ţimăn, la care mâncau junii erau săpate în pământ: 
„această masă consta dintr-un şanţ săpat în pământ, care 
cuprinde o bucată de loc de 3-5 m pătraţi, în formă de 
elipsă, pe care se punea mâncarea. Astfel de mese pe care 
le-am pomenit acoperite cu iarbă şi muşchi, se găsesc în 
grădina lui Ţimăn, pe Coasta Prundului, între Chetri şi Sub 
Tâmpa“ (Muşlea, 1972, p. 50). Un aliment consumat în 
mod obligatoriu a treia zi de Paşte la Coasta Prundului era 
plăcinta (cu griş sau brânză). Cu excepţia mielului, nu s-au 
păstrat informaţii care să ateste tăieri de animale şi păsări. 

Moartea şi renaşterea simbolică a timpului 

Pentru împlinirea ritualului de renovare a anului 
practicile menite să degradeze, în mod simbolic, ordinea 
obişnuită erau absolut necesare. Informaţii etnografice 

amintesc de „oameni poznaşi ce făceau să râdă lumea“, de 
„măscăriciu junilor“, de „aruncarea în ţol“ sau de „arunca¬ 
rea în cergă“ a junilor în preziua sau în ziua morţii şi 
înmormântării vătafului (Muşlea, 1972, p. 55). Practica 
„Aruncării în ţol“, care ar putea fi interpretată ca o moarte 
şi renaştere instantanee, era o secvenţă importantă în 
desfăşurarea şi a altor obiceiuri româneşti: la Rusalii în 
jocul Căluşari (Muntenia), la Anul Nou în obiceiurile 
legate de ceata feciorilor (Ţara Oltului) etc. 

Punctul culminant al Junilor Braşoveni îl reprezenta 
moartea, îngroparea şi învierea vătafului. „Joi seara, după 
ce junii mâncau la armaşul mic, avea loc aruncarea în ţol: 
junii apucă ţolul de colţuri şi unul din ei e trântit în el, mai 
de voie, mai în silă, săltat şi aruncat de trei ori în aer şi 
prins din nou în ţol. Astfel sunt aruncaţi toţi junii“. în 
această seară „moare“ şi vătaful, care este întins pe o scară, 
ca un mort adevărat, „după ce s-a pus pe ea mai întâi o 
cergă ca să nu-1 roadă prea tare lemnul“. Scara este purtată 
pe umăr de patru ,juni“ şi se înscenează un ceremonial 
funerar: „doi din ei se maschează, unul ca popă, altul ca 
dascăl, câţiva bocesc în cântece pocite care imită bocetele 
autentice, aşa precum rugăciunile popii şi dascălului 
ocazional parodiază pe acelea ale bisericii. Unii din ei sună 
din tălăngi de vaci. în cântece şi bocete, cu alai mare, 
vătaful e dus astfel, mereu legat de scara purtată de către 
«juni», pe toate uliţele româneşti ale Scheilor pe unde s-a 
umblat lunea după ouă roşii, cu opriri pe la cârciumi. Dacă 
plouă, îl ţin sub streşini să pice pe el, zicând: «să-l înmoaie 
că a fost prea aspru». Către zorii zilei, îl duc în sfârşit la 
locul numit «Podu Dracului», unde după ce e silit să 
promită o cantitate de băutură, e lăsat, uneori, să lunece, tot 
îegat de scară, până în fundul văii fără apă. Abia atuncea e 
dezlegat şi «junii» se îndreaptă spre o cârciumă să bea ce a 
promis vătaful“ (Muşlea, 1972, p. 55-56). După învierea 
vătafului în zorii zilei de vineri şi după ce junii beau 
băutura promisă, începea un joc ritual, numit „căţeaua“. La 
porunca unui june, tinerii se dezbrăcau până la brâu cu cea 

mai mare iuţeală pentru a începe un joc comparat de 
Muşlea cu o sarabandă. Dintr-o descriere lăsată de Tudor 
Pamfile, deducem că jocul „căţeaua“ se organiza şi la 
nunţi, era practicat numai pe întuneric şi numai de către 
flăcăi: „căţeaua e un joc nu tocmai frumos, pe care îl fac la 
vedre sau la mesele mari flăcăii, cu prilejul nunţilor, seara 
când gazda nu-i pe acolo. Anume se stinge lampa şi flăcăii 
încep să se bată cu căciulile, cu curelele peste ce apucă. 
Această joacă proastă, numită «căţeaua», nu se mai poate 
întâmpla dacă unul prevesteşte zicând: - «Măi a venit 
căţeaua de la moară»“. (Pamfile, 1907, p. 97). întrucât jo¬ 
cul „căţeaua“, aşa cum era executat de Junii Braşoveni, 
păstrează amintirea unor străvechi practici orgiastice, ar fi 
trebuit să se desfăşoare în noaptea de joi spre vineri, la 
priveghiul de înmormântare al vătafului. 

După învierea vătafului - substitut pentru noul an - şi 
jocul „căţeaua“ spiritele se potolesc brusc: vinerea şi sâm¬ 
băta erau zile de repaus, iar duminica se încheia obiceiul 
junilor printr-o horă a buzduganului. 

Fertilizarea mediului înconjurător 

Hora era dansul ritual al junilor, executat de fiecare 
dată când se arunca buzduganul: la Blagoveştenie, Florii, 
Paşte, Duminica Tomii, în zilele din „săptămâna junilor“, 
cu excepţia vinerii şi sâmbetei. Buzduganul, aruncat cât 
mai sus de junii prinşi în horă, avea o lungime de 30 cm şi 
o greutate de aproximativ un kilogram. Forma veche a 
buzduganului aminteşte de phalusul purtat de mutul din 
ceata căluşarilor, de capetele sculptate ale bâtelor vechi 
păstoreşti, de reprezentările phalice cioplite în lemn de pe 
Valea Bistriţei etc. Buzduganul junilor era, după I. Muşlea, 
un semn distinctiv al şefilor lor, echivalent cu obiectele 
rituale purtate de conducătorii altor cete de feciori. „Cerce¬ 
tătorii de până acum n-au văzut însă în purtarea lui în mână 
decât un argument pentru originea militară a «junilor». 
Nici unul nu s-a întrebat însă ce rost are aruncarea lui în 

aer, în mijlocul unei hore... Noi presupunem că aruncarea 
buzduganului în aer, care astăzi e privită ca ceva neînţeles 
şi fără rost, trebuie să fi fost înainte o întrecere voinicească 
a feciorilor, o ocazie când ei îşi puteau arăta dibăcia şi 
puterea“ (Muşlea, 1972, p. 89). Fără să excludem în tota¬ 
litate cele două interpretări, una legată de originea militară 
şi alta de întrecerea voinicească în cadrul unui ceremonial 
complex de iniţiere, credem că Junii Braşoveni aveau, în 
primul rând, o semnificaţie calendaristică, de înnoire a 
timpului. De altfel, o parte din paralelismele obiceiului 
junilor cu ceata de feciori de la sărbătorile de iarnă, a fost 
discutată de I. Muşlea. Aruncarea buzduganului din centrul 
cercului (imagine a soarelui) format de hora junilor descrie 
o axă verticală, un axis mundi care uneşte simbolic Micro¬ 
cosmosul uman nou creat cu marele cosmos. Dacă ar fi 
vorba, într-adevăr, de un dans războinic sau de o iniţiere 
voinicească a tinerilor, atunci prilejul cel mai potrivit de 
manifestare a ceremonialului ar fi trebuit să fie oferit de un 
joc tumultuos, nu de hora caracterizată prin „linişte şi 
graţie, departe de zbuciumul celor care impun eforturi şi 
mişcări vijelioase 44 (Bîrlea, 1982, p. 71). Pe de altă parte, 
ca orice întrecere, aruncarea buzduganului trebuia să aibă 
criterii de apreciere a învingătorilor. Dacă prinderea buz¬ 
duganului în mână putea fi un criteriu de apreciere a băr¬ 
băţiei, nu acelaşi lucru se putea spune de înălţimea arun¬ 
cării, imposibil de apreciat cu exactitate în condiţiile 
arhaice. Interpretarea cosmologică pe care o dăm obiceiu¬ 
lui este în legătură cu data echinocţiului de primăvară când 
avea loc ceremonialul Junilor Braşoveni. La hotarul dintre 
iarnă şi vară, Soarele se găsea într-o poziţie critică: astrul 
putea să alunece înapoi spre iarnă sau să-şi continue 
urcuşul spre vară. Aruncarea buzduganului era deci un act 
magic, menit să ajute Soarele să depăşească acest punct 
primejdios din drumul său anual pe bolta cerului. 



ANUL NOU AGRAR 


Anul Nou oficial (1 ianuarie) şi Anul Nou ritual 
(Paştele) sunt sărbători lipsite de orice semnificaţie 
practică: primul este celebrată în plină iarnă, al doilea 
primăvara, târziu, după începerea activităţii agricole. 
Ciclurile de sărbători polarizate de Crăciun şi Anul Nou, 
pe de o parte, de Paşte, pe de altă parte, nu oferă repere 
calendaristice pentru activitatea productivă cum ar fi, de 
pildă, începerea aratului sau semănatului, formarea tur¬ 
melor şi a cirezilor, curăţirea şi stropirea pomilor, dezgro¬ 
parea viţei de vie, scoaterea stupilor de la iernat etc. înce¬ 
puturile de an sau de sezoane agrare şi pastorale sunt 
determinate de factorii cosmici şi tereştri care se manifestă 
diferenţiat. în funcţie de latitudine, longitudine, altitudine, 
climă, relief, nu de data marilor evenimente creştine. La 
latitudinea geografică a României începutul anului agrar 
precede, ca dată calendaristică, echinocţiul de primăvară, 
adică debutul primăverii astronomice. Dacă colindele din 
ciclul sărbătorilor de iarnă „îmbrăţişează tot ceea ce atinge 
idealul de fericire al gospodarului şi familiei sale, din toate 
punctele de vedere“ (Caraman, 1983, p. 352), atunci cea 
mai presantă dorinţă era asigurarea rodniciei ogoarelor. 
Colindele de astăzi, deşi păstrează motive agrare, au făcut 
loc şi altor aspecte ale vieţii: creşterea vitelor, albinelor, 
căsătoria fetelor şi flăcăilor şi altele. Originea colindelor 
este, fără îndoială, agrară, iar transferul lor din primăvară 
în plină iarnă pare a fi lipsit de logică. Ceremoniile prin 
care se încerca să se aducă roade bogate şi spor la vite 
trebuiau să deschidă anotimpul fertilităţii, primăvara. Ce 
rost aveau colindele cu motive agrare la Crăciun, când 
munca ogorului începea peste aproximativ două luni? 
Dacă în colinde motivele agrare sunt răspândite laolaltă cu 


211 



alte elemente privind viaţa şi economia tradiţională, 
Pluguşorul este o practică prin excelenţă agricolă, care 
concentrează numai motive agrare, un adevărat scenariu al 
activităţilor ce aveau să fie făcute de gospodar primăvara 
şi nu iarna pe omăt. Scenariul agrar a fost însă atestat la 
diferite popoare ale Europei nu numai iarna, ci şi primă¬ 
vara, de pildă în unele părţi ale Germaniei (Caraman, 1983, 
p. 356). în concluzie, începerea Anului Nou primăvara a 
fost forma primitivă de celebrare a anului agrar. 

Sărbătorile specifice începutului de An nou agrar 
sunt concentrate atât în luna martie, cât şi la Lăsatul 
Secului care, în funcţie de calculul pascal, poate să cadă 
între 1 februarie şi 8 martie. întrucât Lăsatul Secului, 
inclusiv sărbătorile şi practicile populare atrase de acesta, 
este sărbătorit la date diferite, în funcţie de Paşte, suntem 
nevoiţi ca acelaşi ritual de început de an agrar să-l 
analizăm separat: la data mobilă a Lăsatului de Sec şi la 
data fixă, 9 martie sau Măcinici. Dacă am considera 
situaţia ideală, posibilă însă după un anumit număr de ani, 
a suprapunerii Lăsatului de Sec peste sărbătoarea fixă de la 
9 martie, am sărăci foarte mult Calendarul popular, ceea ce 
nu este în intenţia noastră. 

Lăsatul Secului de Paşte 

Mişcându-şi data an de an în zona calendaristică a 
sezonului agrar. Lăsatul Secului a asimilat numeroase 
practici specifice renovării sau schimbării timpului, 
reuşind să alcătuiască un ciclu de sărbători format din două 
săptămâni: Săptămâna Nebunilor şi Săptămâna Caii lui 
Sântoader. La mijlocul ciclului se situează noaptea 
Lăsatului de Sec celebrată ca un adevărat revelion. Ritualul 
de înnoire a timpului cuprinde, asemănător ciclului sărbă¬ 
torilor de iarnă, o perioadă de îmbătrânire şi degradare a 
timpului, evidenţiată prin practici în care apar mascaţi şi 
elemente orgiastice (Săptămâna Nebunilor), şi o perioadă 
cu practici de purificare a spaţiului, de recâştigare a armo¬ 
niei şi echilibrului (Săptămâna Caii lui Sântoader). 

Săptămâna Nebunilor 

Săptămâna Nebunilor se suprapune peste Săptămâna 
Albă (Săptămâna Brânzei) când „numai nebunii pornesc a 
se însura, numai proştii şi urâţii satelor abia acum dau zor 
ca să se căsătorească, pe când toţi cei cuminţi, câţi au avut 
de gând să se însoare în decursul câmilegilor, s-au însurat 
deja cu mult mai înainte" (Marian, 1898, voi. I, p. 256). 
Obiceiul consta în mascarea bărbaţilor cu haine femeieşti 
pentru a merge prin şezători unde făceau „diferite nebunii 
şi glume". Ei luau fetele şi nevestele la joc, improvizând 
diferite dansuri spre buna dispoziţie a celor prezenţi, cutre¬ 
ierau a doua zi satul pentru a face alte „nerozii, nebunii şi 
glume" (Marian, 1898, voi. II, p. 14-15). 

O descriere detaliată a obiceiului a fost făcută de Ion 
Chelcea în anul 1939 pe care o redăm pe scurt. Autorul 
spune că tinerii se mascau în personajele unei nunţi: mi¬ 
reasă, mire, popă, dascăl, naşi, „cumnat de mână", nuntaşi 
de rând. După ce se făceau „maimuşi" (se mascau), por¬ 
neau doi câte doi pe uliţele satului cu „govia" (mireasa) şi 
mirele în frunte. Pe drum, mascaţii din alaiul nupţial se 
repezeau după copii, iar fetele şi nevestele tinere erau 
„ţucate". Copiii, care urmăreau de la distanţă această nuntă 
improvizată, dădeau în vileag, prin intermediul strigătu¬ 
rilor, despre a cui căsătorie era vorba: a oamenilor cărora 
le-a trecut vremea de însurat şi măritat. Cununia avea loc, 
sub formă de parodie, la un pom în care se anina un clopot. 
De la pomul cununiei cortegiul se îndrepta spre râu, unde 
„tinerii căsătoriţi" se spălau pe mâini cu apă turnată dintr- 
o vadră. După acest moment ritual „maimuşii" mergeau pe 
la casele oamenilor, unde erau cinstiţi cu rachiu, ca la 
ospeţele adevărate. Rezistând peste secole piedicilor ridi¬ 
cate de biserică, graţie laturii sale distractive şi glumeţe, 
obiceiul a păstrat elemente valoroase pentru reconstituirea 
scenariului de renovare a anului care începea primăvara. 
Funcţia matrimonială a obiceiului pare a fi de dată mai 
recentă, dacă luăm în considerare informaţiile din alte zone 

ale ţării, unde mascaţii vizitau şezătorile pentru a face tot 
felul de „glume şi nărozii“, tară a fi invocată căsătoria. Să 
fie aceasta o urmă a vestitelor cortegii dedicate lui 
Dionysos? 

Deşi lipsesc informaţiile etnografice care să ateste 
revenirea morţilor printre cei vii, element important în 
scenariul de renovare a timpului (anul nou oficial şi Anul 
Nou ritual), abundă practicile de pomenire a moşilor şi 
strămoşilor, a morţilor în general: Sâmbăta Părinţilor 
dinaintea Lăsatului de Sec, când se pomeneau morţii care 
şi-au aflat sfârşitul în împrejurări năprasnice şi cei care 
n-au avut parte de luminare (Marian, 1898, voi. I, p. 259- 
260); Moşii de lamă, numiţi şi Moşii de Câmelegi în 
Moldova şi Bucovina, Moşii de Piftii în Oltenia şi 
Muntenia, Sacrilegi şi Sacrilegiu Mic în Banat care erau 
ţinuţi tot în sâmbăta (ajunul) Lăsatului de Sec, când se 
dădeau de pomană alimente, băuturi, vase de băut apă, 
piftii, diferite copturi (,,pupi“), fruct alb (brânză, lapte), 
plăcinte. Spre deosebire de alte zile dedicate morţilor, 
Moşii de lamă şi Moşii de Toamnă, care cad sâmbăta 
înainte de Sâmedru, erau numiţi de popor şi Moşii cei Mari 
(Marian, 1898, voi. I, p. 260-263). O altă zi dedicată 
morţilor era Sâmbăta Sântoaderului, când se împărţea de 
obicei colivă. 

Nu sunt probe etnografice că la Lăsatul Secului şi în 
cele două săptămâni care îl încadrează s-ar fi făcut 
sacrificii rituale. In schimb, abundă alimentele rituale pre¬ 
parate în ajunul Lăsatului de Sec (ouă fierte, piftii, lapte, 
brânză) şi în Sâmbăta Sântoaderului (colăcei numiţi 
„cuci“, „brăduleţi” şi mai ales coliva). Tradiţia creştină 
conform căreia coliva a fost inventată de sfântul Toader 
este infirmată de izvoarele antice, care atestă termenul 
„colivă”, cu sensul ce-1 poartă şi astăzi, încă din timpul 
formării civilizaţiei cretane (Buhociu, 1979, p. 74). Cultul 
creştin ortodox a preluat coliva din ritualul anterior pre¬ 
creştin, dându-i semnificaţii legate în special de pomenirea 
morţilor. Coliva - grâu fiert la care s-a adăugat mai târziu 

miere sau zahăr, miez de nucă - a fost, probabil, forma 
arhaică de sacrificiu a unei zeităţi agrare. Modul de prepa¬ 
rare extrem de simplu şi importanţa ce i se acordă în obice¬ 
iurile familiale şi calendaristice sporesc rolul ritual al 
colivei chiar şi în raport cu turtele şi colacii. 

între strigatul peste sat din Transilvania la Anul Nou 
şi la Paşte (Joimari sau Sâmbăta Paştelui) şi strigatul peste 
sat în Ţara Românească practicat la Lăsatul Secului nu 
există deosebiri de esenţă. Scopul este acelaşi: comunica¬ 
rea faptelor rele petrecute de-a lungul anului, intr-un cadru 
nocturn şi la o dată calendaristică precizată de tradiţie, 
pentru ca cei vizaţi să intre în noul an purificaţi şi cu şanse 
egale de împliniri ca şi ceilalţi membri ai obştei. Formula 
cu care se încheie strigatul peste sat în Maramureş: „Cele 
bune să se adune, cele rele să se spele“ este valabilă pentru 
multe zone româneşti unde a fost, atestat obiceiul. 

Noaptea Revelion a Lăsatului de Sec 

Elemente orgiastice pot fi socotite atât gesturile şi 
cuvintele licenţioase ale mascaţilor, cât şi jocul şi consu¬ 
mul excesiv de mâncare şi băutură. Tot ce se face la Lăsa¬ 
tul Secului este din belşug: se joacă mult ca să crească 
cânepa, se mănâncă şi se bea din abundenţă pentru a 
suplini astfel severitatea postului şi altele. Foarte intere¬ 
santă ni se pare informaţia bucovineană conform căreia 
veselia şi petrecerea se încheia cu consumul ouălor de 
găină fierte sau coapte (Marian, 1898, voi. I, p. 265). 

în Ţara Românească petrecerea nocturnă avea loc 
duminica seara, în ziua Lăsatului de Sec. Petrecerea era 
familială: cei mici veneau la cei mari, copiii la părinţi, finii 
la naşi. Cei care veneau să facă Lăsatuî Secului aduceau 
câte un plocon, sărutau mâna şi cereau iertare şi împăcare 
gazdei care era o rudă mai mare sau un naş. în Transilvania 
şi Banat, petrecerea nocturnă purta, în funcţie de zonă, 
nume diferite: Alimori (roată de foc). La Zăpostit (Lăsatuî 
Secului), Priveghi (termen care desemnează orice 

petrecere nocturnă a timpului), Opaiţ (nume primit de la un 
străvechi instrument de iluminat), Hodăiţe (nuia cu două 
crengi între care se îndeasă pai şi tulei de porumb, cărora li 
se dă foc). 

în forma sa arhaică, petrecerea era organizată sub 
cerul liber, la lumina focului, de obicei pe un deal sau o 
ridicătură, şi prezenta mici variaţii calendaristice (sâmbătă 
seara înainte de Lăsatul Secului de carne, sâmbătă seara 
înainte de Lăsatul Secului de brânză, duminică seara 
înainte de începerea Săptămânii Albe, duminică seara 
înainte de începerea Lăsatului de Sec) (Marian, 1898, voi. 
I, p. 271). Privegheatul la Lăsatul Secului nu era mai prejos 
ca Revelionul contemporan: „La Zăpostitul de Paşte sau la 
Lăsatul de Brânză se face în unul sau mai multe locuri foc, 
fiecare părtaş aducând partea sa de lemne, paie etc. Acest 
foc se numeşte «priveghi» 11 . Acolo cântă, strigă, joacă şi 
urează sau chiuie poporul adunat din tineri şi bătrâni 
(Marian, 1898, voi. I, p. 272). Priveghiul, numit şi 
Priveghiul cel Mare (în cursul anului sunt mai multe 
priveghiuri, adică sărbători nocturne), i se dădea valoare 
de An nou. Dacă cineva lipsea de la Priveghi, era întrebat 
de participanţi a doua zi „din ce cauză n-a fost aseară la 
priveghi, că Dumnezeu ştie mai trăi-vom până la alt an“ 
(Marian, 1898, voi. I, p. 274). 

Fiind situat între solstiţiul de iarnă şi echinocţiul de 
primăvară, Lăsatul Secului era un prilej de sărbătoare a 
victoriei luminii asupra întunericului. Explozia de bucurie 
se exprima în primul rând prin luminaţii şi aprinderea fo¬ 
curilor. Pentru a reliefa mai bine atmosfera care domnea la 
Priveghiul cel Mare, reproducem câteva informaţii de te¬ 
ren: „tinerii iau din focul priveghiului tăciuni aprinşi în 
mâini şi-i întorc pe lângă sau în jurai corpului, formându-se 
din tăciune sau paiele legate şi aprinse pe tăciune un cerc 
de foc. La^ întoarcerea cercului se strigă: Alimori! 
Alimori!“; „în alte locuri fac din nuiele o roată, sau chiar 
iau o roată de car ori de plug, o învăluie cu paie legate, 
paiele le aprind, şi aşa lasă roata de pe un deal pe coastă la 
vale, strigând şi Alimori!“; „Hodăiţele ... se aprind în deal, 


216 



purtându-le în mână şi făcând cu ele tot felul de figuri, 
încât din sat apar ca focuri artificiale 41 (Marian, 1898, voi. 
I, p. 272-274); „în ziua de Lăsatul Secului de Postul 
Paştelui, după ce a înserat bine, flăcăii încep să facă ilumi¬ 
naţii prin sat, leagă de cumpăna puţului câte o dihoniţă de 
păcură, îi dau foc şi apoi lasă găleata în puţ, ca astfel diho- 
niţa aprinsă să rămână suspendată în aer, unde se consumă 44 
(Marian, 1898, voi. I, p. 282). Practica confecţionării unui 
om din paie şi incendierea lui pe câmp liber (Marian 1898, 
voi. I, p. 274) este foarte veche; ea aminteşte vremurile 
când înnoirea timpului cerea sacrificii umane supuse apoi 
incinerării. 

Asemănător nopţii de Anul Nou, la Priveghiul 
Lăsatului de Sec se efectuau diferite vrăji şi farmece, mai 
ales pentru aflarea ursitei şi grăbirea căsătoriei. Un 
interesant obicei era în Muntenia şi la macedoromâni 
încercarea norocului copiilor în noul an prin baterea alviţei 
(Marian, 1898, voi. I, p. 279-281). 

Săptămâna Caii lui Sântoader 

Partea a doua a ciclului, Săptămâna Caii lui Sântoa¬ 
der, cuprindea în special practici de purificare, de potolire 
a entuziasmului excesiv din perioada Câşlegilor, mai ales 
din Săptămâna Nebunilor şi noaptea Lăsatului de Sec. 
Fiind vorba de sfârşitul iernii şi începutul primăverii, când 
pe oameni îi aşteptau activităţi economice ce nu puteau fi 
amânate, viaţa trebuia să intre cât mai repede în normal. 
Ordinea era adusă cu ajutorul unui temut personaj mitic 
românesc, Sântoaderul. Prin practicile ce îi erau dedicate, 
domina săptămâna ce-i poartă de altfel numele. Prima şi a 
doua zi a săptămânii, Lunea Curată şi Marţea Vaselor, erau 
dedicate practicilor menite să preîntâmpine încălcarea 
interdicţiilor alimentare ale postului: consumarea anumitor 
alimente de post (în special borşul crud, negătit), înăcrirea 
lui după un anumit ritual care va intra în alimentaţia 
cotidiană, până la ieşirea din Păresimi, spălarea vaselor cu 
leşie, schimbarea vaselor de dulce cu cele de post. 

Alungarea spiritului iernii 

Curios este obiceiul consemnat numai în sudul ţării, 
numit jujeul, goana câinilor, yălărit, datul câinilor în 
tărbacă (Marian, 1898, p. 9). în satele unde se practica 
obiceiul, prima zi după Lăsatul Secului era dedicată în 
întregime chinuirii şl alungării câinilor prin mijloace vio¬ 
lente: „Se fac cete de 10-20 de oameni, intră prin ogrăzi, 
scot câinii la drum sau îi înfundă prin strâmtori, unde cu o 
îndemnare de admirat pun mâna pe ei, îi apucă şi le 
încleştează fălcile, aşa ca să nu mai poată muşca. [...] Deci 
câinele prins se pune în frânghie şi se învârteşte cât permite 
frânghia. După aceea trag doi inşi de lemne şi frânghia 
desucindu-se azvârle câinele ameţit“; „Ziua aceasta este 
destinată mai mult pentru goana câinilor, în aşa chip că, 
dacă ieşi la marginea satului, sunt tot cete de câini şi, cum 
văd vreun om, încep a urla; ei au o presimţire pentru 
această zi, şi mai cu seamă câinii cei mai bătrâni, şi din 
cauza aceasta în zorile acestei zile ies neprigoniţi de 
nimeni la tărcăviş, adică se retrag la câmp sau se ascund 
prin locuri anevoie de găsit“ (Marian, 1899, p. 112). Ipo¬ 
teza conform căreia obiceiul ar reprezenta pedeapsa câi¬ 
nilor pentru neglijenţa lor de a nu fi anunţat invadatorii gali 
când s-au apropiat de Capitoliul roman, semnalul fiind dat 
de gâştele sacre, este o poveste ca multe altele, ale curen¬ 
tului latinist. Explicaţia dată de bătrânii satului are în 
vedere nu istoria lumii antice, ci practica curentă: „ca să se 
facă mult mălai sau mei la vară“. 

Pe baza unor argumente etnografice deducem că 
tărbacul câinilor era un obicei specific renovării timpului. 
Lupul, ruda sălbatică a câinelui, după ce a domnit peste 
anotimpul friguros, timp în care românii îi atribuia zeci de 
zile pentru împlinirea unor practici, era alungat simbolic în 
luna februarie, după încheierea împerecherii. Frigul şi întu¬ 
nericul, aflate sub zodia lupului, trebuiau înlocuite, prin 
ceremonii şi ritualuri complexe (alungarea câinilor este 
numai un exemplu), cu căldura şi lumina, aflate sub zodia 
calului. în credinţele şi legendele româneşti, spre deosebire 

de lup, care apărea ca un animal devorator al aştrilor 
(eclipsele solare şi lunare, nopţile când Luna nu apare pe 
cer), calul transporta carul solar şi rânduia drumul Soarelui 
între solstiţiul de iarnă şi cel de vară. Sfinţii anotimpului 
călduros implicaţi în scurgerea timpului erau, în interpre¬ 
tarea populară, calări pe cai: Sântoaderul, Sf. Gheorghe, St. 
Dumitru. Faptul că după ziua alungării câinilor, simbol 
domestic al lupilor, începea imediat Săptămâna Caii lui 
Sântoader, este încă un argument în favoarea ipotezei 
noastre. 

Cucii 

Ceremonialul „cucilor" este încă o datină de primă¬ 
vară cu valenţe purificatoare atestată numai în sudul ţării. 
Flăcăii şi bărbaţii tineri acordau o importanţă deosebită 
mascării în cuci. Dificultăţile cele mai mari le ridica 
confecţionarea glugii, „lucrată cu multă iscusinţă şi făcută 
dintr-o bucată de sarică cusută în forma şi mărimea unei 
traiste de cal, fiind acoperită pe deasupra cu hârtie albă sau 
colorată, peste care se fac ceva brodături cu diferite feluri 
de lânuri. în dreptul nasului se pune un gât de tigvă găurită 
ici şi colea, iar în dreptul gurii şi al ochilor se lasă câte o 
mică răsuflătoare. De ambele părţi din dreptul urechilor se 
fixează în sus două coarne cam de un metru, peste care se 
pun alte 3-4 orizontal, formând astfel un fel de. scară. Toate 
acestea iau numirea de «coarnele glugii» şi sunt acoperite 
peste tot cu fulgi şi pene, iar în vârf se pun 3-4 fulgi de 
cocoş sau vârf de trestie" (Marian, 1898, p. 282). îmbrăcaţi 
în fuste, cu gluga pe cap, cu un băţ în mână şi cu un clopot 
mare în spate, cucii alergau în prima dimineaţă după 
Lăsatul Secului, uneori în ziua Lăsatului de Sec, după 
copii, fete, femei, oameni pe care îi atingeau şi adesea îi 
trânteau. Spre mijlocul zilei, luau în mână câte o nuia de 
care legau o opincă şi urmau alte alergături şi alte lovituri 
la spatele curioşilor. Seara, cucii se adunau şi mergeau din 
casă în casă pentru a face câte o horă în curte. Aşa se 
desfăşura acest obicei pe la sfârşitul secolului al XlX-lea; 
fără prea mari schimbări poate fi întâlnit şi astăzi în satele 

Independenţa, Brăneşti jud. Călăraşi. Scenariul de desfăşu¬ 
rare a obiceiului este însoţit de numeroase credinţe: „Cel 
ce se face cuc trebuie să se facă de trei ori sau de nouă ori 
în nouă ani, căci altfel se crede că murind se va face dia- 
vol“. „Fulgii luaţi de la gluga cucului îi întrebuinţează 
femeile ca să afume pe cei ce suferă de frică“; „Dacă omul 
sau oricine nu primesc vreo lovitură de la cuci în această 
zi, se zice că acela nu va fi sănătos peste an“ (Marian, 
1898, p. 248). Cucul, străveche pasăre prevestitoare, ates¬ 
tată şi la greci, era dublată de funcţia purificatoare. Prin 
intermediul măştii, cucul alunga cu zgomotul clopotului 
spiritele rele, iar prin atingerea cu opinca sau prin arderea 
fulgilor din glugă gonea boala. Masca ar reprezenta, în 
totalitatea ei, scurgerea timpului sezonal (cucul) şi a 
timpului diurn (cocoşul). 

Scalda rituală 

Vinerea Sântoaderului era dedicată culegerii rădăci¬ 
nilor de iarbă mare sau oman pentru a fi pus în scalda fe¬ 
telor. Scoaterea rădăcinilor se efectua după un întreg ritual 
care, uneori, se asemăna cu ritualul culegerii mătrăgunei; 
terenul trebuia să fie curat, nescormonit de găini, iar în 
locul rădăcinii scoase se puneau sare, boabe de grâu, făină 
(Fochi, 1976, p. 312). în noaptea dinspre vineri spre sâm¬ 
bătă în Muntenia şi alte părţi ale ţării tot poporul, mic şi 
mare, se spăla pe cap şi trup cu apă în care se tocau 
rădăcini de iarbă mare. Unul din sensurile spălării rituale a 
părului în noaptea sau în dimineaţa zilei de Sântoader era 
cel de purificare: „în munţii Apuseni fetele de la 14 ani în 
sus se spală în seara de Sântoader pe cap cu leşie din pro- 
pivnic sau părlangină (iarbă cu miros plăcut pe care o 
poartă nevestele şi fetele în sân şi care miroase numai 
primăvara, până începe cucul a cânta) şi iederă; iar după ce 
s-au spălat îşi desfac chica dinainte, care era trasă peste 
frunte, şi, împreunând-o cu chica dindărăt, se piaptănă cu 
cărare. în semn că de aici înainte este fată mare de măritat“ 
(Marian, 1899, p. 65) Nu este vorba deci de o spălare 
obişnuită a părului, ci de una rituală, cu valenţe purifica- 

toare pentru întreg anul care începea şi se sfârşea la echi- 
nocţiul de primăvară. Aceleaşi semnificaţii rituale trebuie 
să le fi avut tunsoarea bărbaţilor şi tăierea unei şuviţe de 
păr de la fete. Părul, mai ales prin ondulaţia sa, simboliza 
fuga timpului, iar albirea şi căderea lui temporalitatea şi 
succesiunea vârstelor. Modificarea pieptănăturii la fete, ca 
de altfel şi tăierea părului, exprima schimbarea, saltul peste 
pragul anului, dar şi peste pragul vârstelor. Schimbarea 
pieptănăturii marca la fata din Apuseni împlinirea vârstei 
de 14 ani şi introducerea ei în altă categorie de vârstă, a 
fetelor mari, cu alt statut în comunităţile săteşti tradi¬ 
ţionale. 

în unele zone ale ţării omanul era înlocuit cu o altă 
plantă îndrăgită de popor, popelnicul (Asarum europaeum 
L.). „Vineri dimineaţa mergeau fetele la pădure după frun¬ 
za de popelnic; plecau nespălate şi nemâncate. Trebuia 
mers de noapte, să n-o vadă găinile, că nu-i creşte părul 
să-l facă chică. Se ducea fiecare unde ştia că e popelnic în 
pădure; îl căuta sub zăpadă. Sâmbătă dimineaţa o fierbea şi 
se spăla cu apa aia pe păr; se spălau toate femeile din casă, 
fete ori bătrâne. Când o culege din pădure se zice: 

«Popelnice, Popelnice, 

Eu li dau pită şi ouă, 

Tu să-mi dai cosiţă nouă». 

Ducea o ţâră de pită şi un ou, şi le lăsa acolo de unde 
lua mâna aia de popelinc. Numai cinci-şase fire dacă găsea, 
uneori şi cu trei fire venea, câteodată nu găsea că era 
zăpada mare“; „Când mergeam în pădure după popelnic, 
duceam o bucătură de pită cu sare şi le lăsam sub tufa unde 
găseam frunza. Niciodată nu m-am pieptănat în săptămâna 
lui Sântoader fără să-mi spăl părul cu frunze de popelnic. 
Când luam frunza spuneam: 

«Popelnice, popelnice, 

Eu îţi dau pită cu sare. 

Tu să-mi dai cosiţa mare!» 

Pâinea şi sarea sunt plata frunzei. Cum să tot iei şi să 
nu dai? Nu se mai face dacă nu dai!“ (Apolzan, 1983, p. 
703). Frunza de popelnic, asemănător rizomului de oman, 
avea valoare magică, cu calităţi neobişnuite. Culegerea 
frunzelor se efectua, în condiţii speciale: fata pleca de 
acasă fără să se spele şi să mănânce, înainte de ivirea 
zorilor, pronunţa o formulă prin care se propunea un 
schimb simbolic între lumea vegetală şi lumea umană, 
între popelnic şi tânăra care-şi dorea „cosiţa mare“, se 
fa.cea plata locului pe care a crescut planta cu produse 
alimentare prezente în numeroase practici rituale (oul, 
sarea, pâinea), urma apoi întoarcerea spre casă şi spălatul 
ritual. In alte zone etnografice, de pildă în Muscel, fetele 
care scormoneau pământul pentru a găsi rizomi şi rădăcini 
de oman invocau nu puterea plantei, ci a Sântoaderului: 

„Toadere, Sântoadere, 

Dă cosiţă fetelor. 

Cât e coada iepelor!“ 

însurăţitul şi înfârtăţitul 

La data când era sărbătorit Sântoaderul se separau nu 
numai vârstele, ci, de cele mai multe ori, şi sexele. Prin- 
tr-un ritual complex, numit „prinsul Suratelor 44 în Muscel, 
Argeş, Dâmboviţa, „înfrăţitul şi însurăţitul 44 în unele zone 
ale Olteniei, „însoţirea 44 în Ţara Haţegului, „prinsul verilor 
şi văruţelor 44 în sudul Transilvaniei (Moise, 1981, p. 38), se 
realiza despărţirea copilăriei de tinereţe. 

însurăţitul şi înfârtăţitul este un legământ juvenil le¬ 
gat până la moarte de puberi (şapte-paisprezece ani), pe 
alte criterii decât cele de rudenie (prietenie, sex, afinitate 
sufletească), la Sântoader dar şi la alte sărbători, precum 
Moşii de Vară, Mătcălău, Răpotinul Ţestelor. Ceremonia, 
care are o bogată sinonimie zonală (prinsul Verilor şi Văru¬ 
ţelor, Datul de-a Verişoarele, însoţirea, Măţcuţatul fetelor, 
Mătcălău şi altele), se desfăşoară cu sau fără martori, în 
câmp, la fântână, în cimitir, în casă, în jurul unui brad 

împodobit, în grădină, în jurul unui pom care înfloreşte şi 
rodeşte, pe grupe mici, de doi copii (două fetiţe sau doi 
băieţi), sau pe grupe mari, de 10-20 de copii, fete şi băieţi 
laolaltă. Legământul cuprinde mai multe momente rituale 
şi ceremoniale: pronunţarea cu voce tare a jurământului, 
schimbul colacului şi al altor obiecte cu valoare simbolică, 
de obicei o oală sau o strachină din lut, îmbrăţişarea fră¬ 
ţească, ospăţul care constă în mâncarea alimentelor rituale 
(colaci, grâu fiert), joaca sau zbenguiala copiilor. Ceremo¬ 
nia se repetă, în unele zone etnografice, anual, la aceeaşi 
dată, până la intrarea în joc a fetelor şi băieţilor. Persoanele 
legate veri, văruţe, surate, fraţi de cruce etc. se întâlneau 
anual, după căsătorie, de obicei la sărbătoarea când s-au 
însurăţit sau înfârtăţit. După încheierea solemnă a legă¬ 
mântului copii şi apoi oamenii, tineri şi bătrâni, îşi spun, 
până la moarte, surată, vere, fârtate, şoală (verişoară) şi se 
comportă unul faţă de altul ca adevăraţi fraţi şi surori: se 
sfătuiesc în cele mai intime şi grele probleme ivite în viaţă, 
îşi împărtăşesc tainele, nu se căsătoresc cu sora sau fratele 
suratei sau fârtatelui, se ajută şi se apără reciproc până la 
sacrificiul suprem etc. La moartea suratei sau fârtatelui, 
sora sau fratele de legământ purta doliu şi, local, împlinea 
un ritual de dezlegare, asemănător oamenilor lunatici 
(Ghinoiu, 2001, p. 96). 

fncuratul cailor 

în unele sate din sudul tării avea loc obiceiul aler- 
gării sau încurării cailor cu dublu rol: ritual şi practic. 
Indiferent dacă se organizau întreceri între călăreţii flăcăi 
sau caii erau lăsaţi singuri „să se încure“ în vatra sau moşia 
satului, gonirea cailor avea drept scop alungarea, în ultima 
zi a ciclului de înnoire a timpului calendaristic, a spiritelor 
rele cuibărite în timpul iernii. Obiceiul avea însă şi un 
caracter practic: cu acest prilej obştea putea să aprecieze 
'vrednicia feciorilor după modul cum au scos caii din iarnă, 
în societatea arhaică românească erau zile de examen atât 
pentru hărnicia fetelor, cât şi a băieţilor. 

După perioada carnavalului, dar mai ales după 
Săptămâna Nebunilor, când erau admise libertăţi 
neîntâlnite în cursul anului, de pildă sărutatul fetelor şi 
nevestelor pe uliţe de către „maimuşi“, se impunea cu 
necesitate aducerea liniştii şi orientarea tuturor energiilor 
spre activităţi cu caracter practic. Cine altul putea să facă 
adevărată ordine decât Sântoaderul cu caii săi? Aceştia 
instituiau un control sever asupra tineretului, mai ales asu¬ 
pra fetelor, cărora le interziceau ţinerea şezătorilor. Lăsatul 
serii trebuia să prindă toate fetele acasă, iar întâlnirile cu 
băieţii erau excluse. O frică de nedescris semănau aceste 
întruchipări cabaline serbate de popor cu mai mare sfin¬ 
ţenie decât eroul călare, recunoscut de biserică, Sf. 
Gheorghe. Pedepsele erau foarte aspre: „ ... dacă vreo fată 
mare necinsteşte prin vreun lucru femeiesc nepotrivit ziua 
aceasta, atunci Sântoader trimite pe caii săi, care, prefăcuţi 
în cei mai voinici şi mai frumoşi feciori, o pândesc şi, sub 
pretext că vor s-o petreacă la joc, o răpesc ... Din cauza 
aceasta apoi nici o fată mare nu părăseşte bucuroasă casa 
în ziua Sântoader“; (Marian, 1899, p. 38); „în decursul 
Sântoaderilor nu numai că nu e bine de a coase şi de a 
toarce, dar nici măcar a-şi petrece ori a merge în şezătoare 
nu este iertat, căci vin caii lui Sântoader şi taie capul tutu¬ 
ror ce s-ar afla în şezătoare ori la altă petrecere" (Marian, 
1899, p. 44). 

Ca sărbătoare echinocţială, moment-cheie în calculul 
timpului calendaristic şi al sărbătorilor, Sântoaderul rându¬ 
ieşte nu numai Soarele, ci şi distanţa şi locul sărbătorilor de 
primăvară: „de la Baba Dochia, cea mai straşnică dintre 
babe, sunt nouă zile până la Sântoader, şi de la Sântoader 
sunt nouă zile până la Alexă şi de la Alexa nouă zile până 
la Bunavestire" (Marian, 1899, p. 36); „Sântoaderul vine 
întotdeauna înfocat şi călduros ca un Făt-Frumos, iar Baba 
Dochia plouată şi morocănoasă ca o babă" (Marian, 1899, 
p. 34). în Ţara Almajului se credea că Rusaliile, erau rupte 
din Sântoaderi. Atât săptămâna Rusaliilor cât şi săptămâna 
Sântoaderilor ţineau opt zile, iar personajele mitologice 

(feminine în primul caz, masculine în al doilea) pedepseau 
oamenii într-un mod asemănător: „luatul din Sântoader“ 
sau „lovitul din Sântoader' 1 sădeau aceeaşi teamă ca „luatul 
din Rusalii“ (Petrovici, 1935, p. 43). Sunt unele indicii că 
jocul Căluşarilor a fost transferat de la Sântoader, care era 
sărbătorit la echinocţiul de primăvară, la Rusalii. 

Sântoaderul şi Sângiorzul, deşi se află la oarecare 
distanţă calendaristică, prezintă unele asemănări: apar 
întotdeauna călări pe cai; Sântoaderul omoară, uneori, un 
şarpe năprasnic (Fochi, 1976, p. 316), scenă obişnuită pusă 
în iconografia creştină pe seama Sfântului Gheorghe; sunt 
cei mai veneraţi sfinţi ai primăverii. Atâtea merite i se 
puneau în spatele lui Sântoader încât i s-a făcut loc şi în 
bisericile creştine, unde apare, uneori, pictat călare pe cal 
şi omorând balaurul în locul Sf. Gheorghe. Elena Niculiţă- 
Voronca scria că însuşi preotul mănăstirii Suceviţa i-a spus 
că în pridvor, în partea dreaptă, este zugrăvit Sântoaderul 
călare pe cal omorând balaurul si scăpând fata împăratului 
(Niculiţă-Voronca, 1903, p. 757). 



DOCHIA 


Sunt argumente convingătoare că locul obiceiurilor 
din cele două săptămâni care încadrează Lăsatul Secului 
era la echinocţiul de primăvară şi numai calculul pascal 
le-a desprins de acolo şi le-a mutat înainte de 21 martie. 
Dar, paralel cu acest ciclu de sărbători mobile, a funcţionat 
ciclul de sărbători cu dată fixă, care începea la Dochia (1 
martie) şi se încheia în ziua echinocţiului de primăvară din 
calendarul iulian, la Măcinici (9 martie). 

Ciclul începea la 1 martie, când biserica creştină săr¬ 
bătoreşte pe muceniţa Eudochia care, în greceşte, înseam¬ 
nă „binevoitoarea". Din mineiul pe luna martie reiese că 
Eudochia, originară din Heliopolis, şi-a petrecut tinereţea 
în desfrâu. A fost botezată de episcopul Teodot, s-a pocăit, 
iar pentru unele presupuse minuni şi inspiraţia de a împărţi 
o frumoasă avere la săraci a fost trecută printre sfinţi. 
Dochia carpatică nu este, după atribuţiile sale în calendarul 
popular, un personaj creştin, ci unul precreştin, care a pre¬ 
luat de la Eudochia creştină numai numele şi data de sărbă¬ 
torire, 1 martie. Poporul nu-i spune sfântă sau muceniţă, ci 
pur şi simplu Dochia, o babă cloanţă, urâtă, rea, care îşi 
pune nora la mari încercări, are un limbaj licenţios etc. 
Considerând probabil, că ocupă un loc nemeritat în calen¬ 
dar, poporul i-a pus în spate nu numai 9 sau 12 cojoace, ci 
şi zilele friguroase de la începutul lunii martie, ca şi 
necazurile oamenilor pentru prelungirea iernii. Şi totuşi, 
Babei Dochia i se făcea o mare favoare: este sărbătorită la 
începutul sezonului învierii naturii, primăvara, alături de o 
întreagă generaţie de personaje calendaristice tinere 
(Sângiorz, Sântoader, Dragobete şi altele). Pe baza infor¬ 
maţiilor etnografice şi folclorice se poate afirma că Dochia 
este o zeitate feminină sezonieră care moare şi renaşte 

anual. Zilele urcuşului, echivalente cu numărul cojoacelor 
purtate în spate, formau ciclul de renovare rituală a tim¬ 
pului, iar moartea ei în ziua echinocţiului de primăvară (9 
martie în calendarul iulian) simboliza moartea anului vechi 
şi renaşterea anului nou. 

Legendele Dochiei ne introduc în atmosfera speci¬ 
fică a unui sat românesc cu economie pastorală. Nelipsitele 
tensiuni şi conflicte care domină relaţia noră-soacră în fol¬ 
clorul românesc sunt revalorizate cu ingeniozitate pentru 
redarea opoziţiei timp vechi - timp nou. Conform legen¬ 
delor, la sfârşitul lunii februarie Baba Dochia îşi trimite 
nora la pădure să culeagă fragi. Tânăra nevastă primeşte 
ajutor de la un moş care o sfătuieşte să meargă într-o 
vâlcea apropiată să culeagă fragi copţi, şi, când ajunge 
acasă, să-i ceară Dochiei brânză de capră. Văzând fragii 
copţi, Dochia crede că a venit vara şi, ca urmare, poate să 
urce cu oile (caprele) la munte. îmbracă totuşi 9 cojoace, 
în unele variante 12, şi porneşte la drum. Dar, cum pleacă 
de acasă, începe o ploaie care nu încetează 9 zile şi 9 nopţi, 
îngreunându-i-se cojoacele în spate, Dochia le dezbracă 
unul câte unul, până rămâne în cămaşă (ie). în alte legende 
Dochia dezbracă cojoacele din cauza unei călduri toride. în 
a noua sau a douăsprezecea zi de urcuş, lăsându-se un ger 
puternic, baba şi caprele îngheaţă şi devin stane de piatră. 

în alte legende, Dochia îşi trimite nora la râu să spele 
lâna: pe cea albă s-o facă neagră, iar pe cea neagră s-o facă 
albă. Nevasta trece proba cu ajutoruî aceluiaşi moş. Ca să 
se convingă că a venit într-adevăr primăvara, Dochia o 
trimite şi în pădure ca să-i aducă fragi copţi. Indiferent de 
variantă, Dochia moare îngheţată lângă oile sau caprele 
sale, iar trupurile lor, transformate în stane de piatră numite 
şi „oameni de piatră“, s-ar vedea în diferite locuri din 
Carpaţii Orientaîi şi Meridionali: Ceahlău, Vama Buzăului, 
Caraiman, Izvorul Râului Doamnei, Semenic (Fochi, 1976, 
p. 223-29). Pentru a o răpune pe Dochia, Martie împru¬ 
mută câteva zile friguroase de la fratele său Februarie, zile 
pe care acesta refuză să i le mai dea înapoi. Din acest mo- 

tiv, zilele friguroase din luna martie ar reprezenta disputa 
violentă pentru zilele împrumutate. 

Probele cerute de Dochia şi împlinite de nora sa cu 
ajutorul unor forţe miraculoase sunt nefireşti pentru peisa¬ 
jul climatic românesc: coacerea fragilor şi schimbarea 
iernii (lâna neagră) cu vara (lâna albă) la începutul lunii 
martie. Zilele urcuşului, echivalente cu numărul cojoa¬ 
celor, reprezintă durata ciclului de renovare a timpului, iar 
moartea Dochiei în ziua echinocţiului simbolizează moar¬ 
tea Anului vechi. 

Dragobete, fiul Dochiei, zeu al dragostei pe 
plaiurile româneşti 

Opoziţia Dochiei (anul vechi) este nora sa, tot un 
personaj feminin care apare, în unele legende, este soţia lui 
Dragobete, (Dragomir, Iovan) (Marian, 1899, p. 95-130). 
Dragobete, numit şi Cap de Primăvară, era sărbătorit, în 
funcţie de zona etnografică, în una din zilele de la sfârşitul 
lunii februarie şi începutul lunii martie. După legendă, el 
este fiul Babei Dochia şi reprezintă, în opoziţie cu aceasta, 
principiul pozitiv. Dragobetele, purtătorul dragostei şi al 
bunei dispoziţii păstrează unele atribuţii ale zeului dragos¬ 
tei, Cupidon. El este sărbătorit în ziua împerecherii păsări¬ 
lor care se strâng în stoluri, ciripesc şi încep să-şi constru¬ 
iască cuiburile. De aceea, fetele şi băieţii aşteptau cu 
nerăbdarea şi sărbătoreau Dragobetele pentru a fi şi ei 
îndrăgostiţi tot anul. în această zi, considerată, local, prima 
zi de primăvară, fetele şi băieţii se adunau în grupuri şi 
ieşeau hăulind şi chiuind în câmp, de unde adunau viorele 
şi tămâioare. La Sânziene culegeau alte două flori, roji (un 
fel de trandafir sălbatic) şi oglici (flori mici galbene), nu¬ 
mite surioarele viorelelor şi tămâioarelor, le făceau bu¬ 
chete şi le slobozeau pe apă. Tradiţia susţine că împreu¬ 
narea florilor surori, vitregite de natură să nu se întâlnească 
niciodată, echivala cu o faptă bună, reprezentând jumătate 
de sărindar („Şezătoarea", XII, 1904). 

Dragobete este un zeu tânăr al Panteonului autohton 
cu dată fixă de celebrare în acelaşi sat, dar variabilă de la 
zonă la zonă (24 şi 28 februarie; 1 şi 25 martie), patron al 
dragostei şi bunei dispoziţii pe plaiurile româneşti. în unele 
tradiţii este numit Cap de Primăvară, Cap de Vară, fiu al 
Babei Dochia şi cumnat cu eroul vegetaţional Lăzărică. 
Dragobete este identificat cu Cupidon, zeul dragostei în 
mitologia romană, şi cu Eros, zeul iubirii în mitologia 
greacă (Muntenia, Dobrogea, Oltenia, Transilvania). Se 
crede că la ziua lui păsările nemigratoare se strâng în sto¬ 
luri, ciripesc, se împerechează şi încep să-şi construiască 
cuiburile. Păsările neîmperecheate în această zi rămâneau 
stinghere şi fără pui până la Dragobetele din anul viitor. 
Asemănător păsărilor, fetele şi băieţii trebuiau să se întâl¬ 
nească pentru a fi îndrăgostiţi pe parcursul întregului an. 
Pretutindeni se auzea zicala: Dragobetele sărută fetele! 
Dacă timpul era favorabil, fetele şi feciorii se adunau în 
cete şi ieşeau la pădure hăulind şi chiuind pentru a culege 
primele flori ale primăverii. Din zăpada netopită până la 
Dragobete fetele şi nevestele tinere îşi făceau rezerve de 
apă cu care se spălau în anumite zile ale anului, pentru 
păstrarea frumuseţii (Muntenia, Oltenia, Dobrogea, 
Transilvania). 

Dragostea curată a tinerilor, asociată de români cu 
ciripitul şi împerecherea păsărilor de pădure, este pusă sub 
protecţia unei îndrăgite reprezentări mitice, Dragobetele. 
El este identificat şi cu o altă reprezentare mitică a Panteo¬ 
nului românesc, Năvalnicul, fecior frumos care ia minţile 
fetelor şi nevestelor tinere, motiv pentru care a fost meta¬ 
morfozat de Maica Domnului în planta de dragoste care îi 
poartă numele (o specie de ferigă). Celebrarea lui 
Dragobete este prefaţată de o altă zi îndrăgită de tineri, 
Vlasie. Sfântul mucenic Vlasie (11 febr.) din calendarul 
ortodox a devenit în Calendarul popular protector al păsă¬ 
rilor de pădure şi al femeilor gravide. De ziua lui s-ar 
întoarce păsările migratoare, li s-ar deschide ciocul şi ar în¬ 
cepe a cânta. Peste două săptămâni, la Dragobete, se strâng 

în stoluri, ciripesc, se împerechează şi încep să-şi con¬ 
struiască cuiburile în care îşi vor creşte puii. De frică să nu 
ciricăie ca păsările, nimeni nu lucra în ziua de Dragobete. 
Din păcate, această frumoasă zi a dragostei, născută pe 
pământ românesc, încă vie în satele olteneşti, intim legată 
de ritmurile naturii (înfloritul florilor de primăvară, 
împerecherea păsărilor) se încearcă a fi înlocuită de Sf. 
Valentin, sărbătoare de import, apărută de câţiva ani pe tro¬ 
tuarele şi pieţele publice ale oraşelor. 

Zilele Babei Dochia 

Moartea Dochiei în ziua de 9 martie se considera 
hotar între anotimpul friguros şi cel călduros. Vremea în 
luna martie este însă foarte capricioasă, iar trecerea de la 
un anotimp la altul se realizează, de obicei, nu într-o 
singură zi, ci într-o perioadă mai mare de timp. Din acest 
motiv poporul a încercat să umple zilele friguroase care ur¬ 
mau după 9 martie cu aşa numitele zile „împrumutate": 
Ziua Struţului, Ziua Mierlei, Ziua Cocostârcului, Ziua 
Ciocârliei, Ziua Cucului, Ziua Rândunelelor, Ziua 
Omătului, Ziua Mieilor, Ziua Berzelor (Marian, 1899, p. 
134). Zile împrumutate este o denumire generică a timpu¬ 
lui schimbător, cu ninsoare, lapoviţă şi vânt care urmează 
după 9 martie. Acestea sunt dedicate păsărilor d’e pădure, 
în special celor migratoare (Ziua Berzei, Ziua Mierlei, Ziua 
Sturzului, iZiua Cucului), mieilor care se nasc în această 
perioadă a anului (Ziua Mieilor). Adesea, aceste zile 
primesc determinativul „zăpadă": Zăpada berzelor, Zăpada 
Mieilor, Zăpada Rândunelelor etc. în raport cu condiţiile 
meteorologice, numărul zilele împrumutate diferă de la an 
la an (Muntenia, Moldova, Bucovina). în unele zone ale 
ţării se considera că, după încheierea Zilelor Babelor, ar 
urma alte nouă zile, Zilele Moşilor, ceva mai călduroase, 
între 10 şi 17 martie (Alexi) sau până la Blagoveştenie, 25 
martie. 



Bunavestire sau Blagoveştenia este ziua când Bise¬ 
rica creştină prăznuieşte vestea adusă Fecioarei Maria de 
Arhanghelul Gavril că va naşte Fiul fără înaintaşi, Iisus 
Hristos. Sărbătoarea, situată în imediata apropiere a echi¬ 
nocţiului de primăvară, când sosesc rândunelele şi începe 
cucul a cânta este numită în Calendarul popular şi Ziua 
cucului. La Blagoveştenie se efectuau multe acte de purifi¬ 
care a spaţiului, de alungare a şerpilor de pe lângă casă, a 
insectelor şi omizilor din livezi: afumarea cu tămâie şi 
cârpe arse a clădirilor, curţilor, oamenilor şi vitelor 
(Transilvania, Banat); producerea zgomotelor de care să se 
sperie forţele malefice prin tragerea unui clopoţel legat de 
picior (Transilvania) sau lovirea fiarelor (Banat); aprin¬ 
derea focurilor în grădini şi livezi; scoaterea din lăzi a 
straielor şi ţesăturilor la aerisit. Fertilitatea în noul an era 
invocată prin stropitul rădăcinii prunilor cu ţuică şi 
ameninţarea cu securea a pomilor fructiferi că vor fi tăiaţi 
dacă nu rodesc (Banat, Transilvania). în alte zone ziua de 
Blagoveştenie era însă considerată neprielnică pentru rodul 
păsărilor, animalelor şi plantelor: nu se puneau cloştile sau 
se credea că din ouăle ouate în această zi nu ies pui; vacile 
nu se „goneau“; nu se semăna porumbul (Moldova, 
Bucovina). Blagoveştenia era un timp favorabil pentru 
aflarea norocului şi rodului pomilor fructiferi, pentru 
previziuni meteorologice. Femeile strângeau apa provenită 
din neaua topită pentru a fi folosită în practicile de 
medicină şi cosmetică populară. Importanţa sărbătorii este 
subliniată de sacrificiul peştelui care se mănâncă, indife¬ 
rent dacă ziua de 25 martie este de post sau de dulce. 

Repartizarea celor 9 sau 12 zile „cosmogonice" ale 
Babei Dochia (1-9 sau 1-12 martie) pe persoanele de sex 
feminin dintr-o colectivitate (familie, vecinătate, serviciu) 
pentru a afla, pe principiul Similia similibus, cum le va fi 
firea de-a lungul anului este cunoscută sub numele de 
Fusul Babelor. Criteriul cel mai obişnuit pentru împărţirea 
zilelor este vârsta participantelor. Firea şi sufletul persoa- 

nei se aprecia în raport cu vremea din ziua aleasă: însorită 
sau întunecoasă, frumoasă sau urâtă (Muntenia). 

Materialul etnografic prezentat conţine o mare nedu¬ 
merire: este Dochia o reprezentare mitică bipolară, asemă¬ 
nătoare zeului Ianus, sau cele două forţe ale naturii, iarna 
şi vara, aflate în permanentă opoziţie, îmbracă relaţia soa- 
cră-noră? în al doilea caz Baba Dochia ar reprezenta ano¬ 
timpul vechi (anul vechi), iarna, în timp ce nora sa ar 
simboliza anotimpul nou, vara. O luptă nedecisă se dă între 
aceste forţe până la 9 sau 12 martie: când e frig, ger, viscol, 
învinge iama; când e cald, soare, învinge vara. în final, 
după moartea Dochiei la 9 martie, vara iese triumfătoare, 
într-adevăr, după echinocţiul de primăvară ziua creşte 
neîncetat până la solstiţiul de vară. 

Dacă ar fi să dăm crezare ipotezei, acceptată de unii 
cercetători că geto-dacii au avut o zeitate feminină, mama 
bună a pământului şi soţia lui Zamolxis, al cărui nume s-a 
pierdut în vremuri, atunci Baba Dochia ar fi mama vitregă 
a pământului despre care se vorbeşte într-o legendă buco¬ 
vineană. Asemănarea dintre mama vitregă a pământului şi 
Dochia este evidentă: prima scoate brânduşa afară în luna 
martie când e frig şi vreme rea, spunându-i: „Du-te, du-te, 
afară, ce şezi, c--amu îi cald, e soare“, a doua îşi trimite 
nora în pădure după fragi sau la râu să spele lâna pe timp 
de iarnă. „Mama bună“ şi „Mama rea“ reprezintă unul şi 
acelaşi personaj mitologic, aflat la vârste diferite ale anu¬ 
lui. 

Spre deosebire de Moş Crăciun, Baba Dochia este o 
reprezentare^ mitică lunară, echinocţială şi maternă. Deter¬ 
minativele de „moş“ şi „babă“ precizează că cele două 
zeităţi au ajuns la bătrâneţe, la pragul morţii şi al renaşterii 
anuale. Prin intermediul riturilor şi al ceremoniilor, acestea 
devin ceea ce au fost cu 365 de zile în urmă: copii şi apoi 
tineri, maturi şi din nou moş şi babă. Schimbările sezoniere 
ale naturii (înfrunzitul şi desfrunzitul copacilor, încolţitul 
şi înfloritul plantelor, coacerea seminţelor etc.) erau ase¬ 
muite cu vârstele omului şi puse pe seama unor zeităţi 

care-şi petreceau viaţa cu iuţeala fulgerului în schimbul 
marelui avantaj al renaşterii anuale. Plantele şi animalele 
(natura în totalitatea ei) aveau patroni paterni (Sântoaderul, 
Lăzărelul, Sângiorzul, Sântilie, Sâmedru, Nicoară, Ajun, 
Crăciun) şi materni (Drăgaicele sau Sânzienele, Maica 
Precesta, Paraschiva, Dochia). Cele două perechi de repre¬ 
zentări mitice româneşti, una dominată de Zeiţa mamă, 
Dochia, şi alta de zeul Tată, Crăciun deschideau anul solar 
(Crăciunul) şi anul lunar (Dochia). în cel de al doilea caz, 
Dochia s-ar numi Drăgaică la împârguirea şi coacerea 
grâului (24 iunie); Sântămărie la semănatul şi încolţitul 
grâului (8 septembrie); Vinerea Mare la împerecherea oilor 
(14 octombrie); Stretenie la fătatul urşilor (2 februarie) 
ş.a.m.d. Există argumente plauzibile că Dochia şi alte 
reprezentări mitice feminine ale Calendarului popular sunt 
de origine lunară. De altfel, scenariul ritual al renovării 
timpului la echinocţiul de primăvară dura 9 zile, cifră de 
origine lunară. 

Mărţişorul, funie a anului 

Mărţişorul, începea să fie purtat, după unele tradiţii, 
nu la 1 martie, ci la apariţia pe cer a Lunii Noi în timpul 
lunii martie. Numele oficial al lunii martie a influenţat, în 
ultimele decenii, generalizarea denumirii sărbătorii care 
cade la 1 martie, Mărţişor, în defavoarea altor denumiri 
mai vechi, cum ar fi Dochia, Dragobete. Mărţişor se nu¬ 
meşte însă şi cadoul făcut de 1 martie. în ceea ce priveşte 
modul de confecţionare, mărţişorul ţine de tradiţia 
Dochiei. Acesta este făcut din două fire colorate şi răsu¬ 
cite, simbolizând iama şi vara, de care se agăţa o monedă 
de aur, argint sau din alt metal. După unele informaţii 
elnografice, în vechime şnurul se împletea din lână albă şi 
neagră, fără să mai fie înnobilat cu monede sau, în condi¬ 
ţiile contemporane, cu obiecte artizanale. Şnurul repre- 
zenla „funia anului" care împletea zilele celor două ano¬ 
timpuri de bază, iama şi vara. Toate tradiţiile despre 

Dochia întăresc ideea că românii au avut un an structurat 
pe eterna opoziţie a contrariilor: lumină - întuneric, vară- 
iarnă, cald - frig, fertilitate - sterilitate, viaţă - moarte. în 
legendele Dochiei sunt amintite, aproape fără excepţie, 
vara şi iarna. De altfel, simbolul anotimpului cald erau 
fragii care se coc vara şi nu primăvara. 

După tradiţie, mărţişorul se purta la mână şi nu era 
un atribut sau un privilegiu exclusiv al fetelor şi nevestelor. 
Acesta a fost un obiect ritual, care a devenit spre vremurile 
noastre obiect de podoabă purtat la gât sau în piept, fără să 
mai păstreze semnificaţia iniţială. Unele informaţii etno¬ 
grafice susţin că momentul când mărţişorul se purta legat 
la mână sau agăţat la gât era decis de apariţia pe cer a Lunii 
Noi, în cursul lunii martie (Fochi, 1976, p. 198). Alături de 
semnificaţia calendaristică amintită mai sus, mărţişorul era 
făcut cadou şi pentru asigurarea sănătăţii, belşugului şi 
păstrarea frumuseţii de-a lungul anului. Durata purtării 
mărţişorului varia în funcţie de zona etnografică: până la 
Măcinici (9 martie), Armindeni (1 mai), Florii sau până la 
înfloritul pomilor fructiferi, a viţei de vie, a măceşilor, a 
trandafirilor. 



MĂCINICII 


Ziua de Măcinici păstrează urme rituale ale unui stră¬ 
vechi început de An agrar celebrat la echinocţiul de pri¬ 
măvară, 9 martie pe Stil vechi, hotar între iarnă şi vară, 
între zilele aprige ale Dochiei şi zilele călduroase ale 
Moşilor. în ziua de Măcinici s-au suprapus două sărbători 
de înnoire sezonieră a timpului: ultima zi a Babei Dochia 
când, conform tradiţiei, moare şi se preface în stană de pia¬ 
tră, şi prima zi a Moşiîor, jertfiţi şi transformaţi în cenuşă 
pe rugul funerar pentru dreapta lor credinţă. Obiceiurile 
din ziua de Măcinici formează un scenariu ritual specific 
Anului Nou: prepararea alimentelor rituale (Sfinţi, Sfinţi- 
şori, Bradoşi); beţia rituală atestată de tradiţia populară, 
care susţine că e bine să bei în această zi 40 sau 44 de pa¬ 
hare de vin; Deschiderea Mormintelor şi porţilor Raiului; 
aprinderea Focurilor de Măcinici prin curţi şi grădini, în 
faţa caselor şi în câmp; purificarea oamenilor şi vitelor prin 
stropirea lor cu apă sfinţită; protecţia magică a caselor şi 
anexelor gospodăreşti prin înconjurarea lor cu cenuşa 
provenită de îa Focurile de Măcinici; Bătutul Pământului 
cu Maiurile pentru alungarea frigului şi scoaterea căldurii; 
aşteptarea spiritelor morţilor cu scaune şi mese întinse la 
Focurile de Măcinici; observaţii şi previziuni meteorolo¬ 
gice; aflarea norocului în noul an prin preparare Turtei de 
Măcinici; credinţa că este un timp extrem de favorabil 
pentru prinderea vrăjilor şi farmecelor; încheierei Sâmbrei 
Plugului; Retezatul Stupilor; tăierea primelor corzi de viţă 
de vie şi altele. Scenariul de înnoire a timpului agrar este 
completat cu acte rituale şi obiceiuri efectuate în zilele 
cosmogonice care preced Măcinicii, Zilele Babei, sau care 
îi urmează, Zilele Moşilor. Sărbătoarea este cunoscută, sub 
diferite denumiri zonale, pretutindeni în România. 

Măcinici se numesc şi spiritele moşilor şi strămoşilor 
celebrate în ziua de 9 martie, început de An agrar. Sărbă¬ 
toarea din Calendarul popular corespunde, ca dată 
calendaristică şi, parţial, ca semnificaţie, cu cei 40 de Sfinţi 
Mucenici din calendarul bisericesc, jertfiţi pentru credinţa 
lor în cetatea Sevastiei. Jertfele şi sacrificiile umane săvâr¬ 
şite în vremurile preistorice în ziua Anului Nou sunt amin¬ 
tite astăzi de formele antropomorfe ale aluatului fiert sau 
copt în ziua de Măcinici şi mâncat sacramental. 

Figurile antropomorfe sau geomorfe (sacrificate în 
ziua de 9 martie, vechi început de An Agrar, preparate din 
aluat în formă de opt (8) sau cerc, fierte în apă îndulcită cu 
miere şi cu adaos de miez de nucă, mâncate sacramental la 
Măcinici. Forma cifrei opt, reprezentare plastică a zeului 
indo-european antropomorf şi a colăceilor, reprezentare a 
zeiţei geomorfe neolitice, sunt supravieţuiri ale jertfelor 
umane, substitute divine în ceremoniile care marcau Anul 
Nou celebrat la echinocţiul de primăvară. Ca aliment 
ritual, Măcinicii, sinonimi cu Bradoşii şi Sfinţii, se împart 
şi sunt mâncaţi în fiecare an în ziua de 9 martie 
(Muntenia). 

Focurile echinocţiale 

în ziua de 9 martie, ultima zi a Babei Dochia erau 
efectuate practici precreştine, specifice începutului de an 
nou: aprinderea focurilor, purificarea spaţiului, pregătirea 
alimentelor rituale, efectuarea unor practici de pomenire a 
morţilor, îrlceperea simbolică a celor mai importante acti¬ 
vităţi economice, prevederea vremii şi belşugului în noul 
an. 

Datorită focurilor aprinse prin curţi şi grădini, satele 
din sudul ţării se confundau în dimineaţa zilei de 9 martie 
cu nişte nori de fum. Focurile care se aprindeau cu gunoa¬ 
iele rezultate din curăţirea terenului şi anexelor gospodă¬ 
reşti aveau, alături de caracterul ritual, şi un rol practic. 
Când focul se înteţea, membrii gospodăriei, în special tine- 

rii, săreau peste flăcări în aşa fel încât fumul să pătrundă 
printre haine. Obiceiul este consemnat şi în Transilvania, 
unde „în ajunul zilei de 40 de sfinţi se aprind grămezi de 
paie şi căsenii sar unul după altul peste flăcări“ (Frâncu, 
Candrea, 1888, p. 129), sau în Banat, unde se zgândără şi 
se bate cu botele în el pentru încălzirea mai rapidă a 
timpului (Marian, 1899, p. 170). Considerând că fumul 
rezultat de la aprinderea focurilor nu era suficient pentru 
alungarea şerpilor care ieşeau în această zi din ascunzi¬ 
şurile lor, se afumau cu o cârpă aprinsă cotloanele 
gospodăriei. 

Acte rituale pentru alungarea frigului 

Practica magică efectuată de copii în ziua de Măci- 
nici pentru alungarea frigului şi scoaterea căldurii din 
pământ, pentru sănătatea şi norocul oamenilor se numea 
baterea pământului cu botele. în timp ce copiii loveau 
pământul cu beţele sau ciomegele, strigau: 

„Intră frig şi ieşi căldură, 

Să se facă vreme bună 
Pe la noi pe bătătură! “ 

(Muntenia, Oltenia). 

Pe arii relativ extinse se credea că pământul era bătut 
cu maiurile (un fel de ciocane uriaşe din lemn), cu toie- 
gele, măciucile sau botele de către Moşi, spirite ale strămo¬ 
şilor, identificate în Calendarul creştin ortodox cu cei 40 de 
Sfinţi Mucenici din cetatea Sevastiei. în timp ce lovesc 
pământul, aceştia s-ar îndemna strigând în cor: 

„Patruzeci de sfinţi voinici. 

Daţi cu botele-n pământ, 

Ca să tune (intre) frigul. 

Să iasă căldura! “ 

(Moldova). 

Adesea, se bătea cu botele şi ciomegele şi în focurile 
aprinse în curţi şi grădini în această zi (Banat). Uneltele cu 
care copiii sau Moşii bat pământul ca să scoată căldura şi 
colţul ierbii sunt frecvent modelate din aluat şi mâncate 
sacramental în ziua de 9 martie. 

Jertfe antropomorfe 

în toate zonele etnografice ale României era obiceiul 
ca de 9 martie să se facă diferite copturi în formă de om, 
albină, pasăre, colac. Forma preparatelor din aluat şi nu¬ 
mele lor (Măcinici, Sfinţi, Brânduşi, Bradoşi, Moşi de 
păresimi) au semnificaţii legate de începerea primăverii şi 
a unui nou ciclu calendaristic. La nici o altă sărbătoare 
calendaristică nu abundă copturile antropomorfe ca la 
Măcinici. Acestea arătau, de cele mai multe ori, ca nişte 
păpuşi „cu cap, ochi, nas, gură, mâini şi picioare făcute din 
faină de grâu şi frământate în miere, cu miez pisat de nucă, 
sau nişte figurine în formă de om“ (Marian, 1899, p. 162). 
în sudul ţării, formele antropomorfe din aluat, asemănă¬ 
toare cifrei opt, nu erau coapte, ci numai uscate şi fierte în 
apa în care se adăugau zahăr şi miez de nucă. Foarte 
interesantă şi bogată în semnificaţii este ornamentarea 
unor copturi, în special a colacilor, cu cercuri mici, simbo¬ 
lul Soarelui ajuns în cursa sa anuală la echinocţiul de pri¬ 
măvară. Preparatele din aluat, indiferent de denumire, for¬ 
mă sau dacă erau sau nu sfinţite în biserică, se dădeau în¬ 
totdeauna de pomană şi reprezentau spiritele grâului aduse 
sacrificiu Unei zeităti solare. 

5 

Ziua de 9 martie era o sărbătoare a morţilor, când li 
se împărţeau nu numai măcinici ci şi fasole sleită, nuci, 
poame, aîune. în unele sate din Muntenia se făcea un „bra- 
doş mai mare, în formă de om, cu gură cu urechi şi cu nas, 
dar orb, şi-l numesc Uitata. Acesta se face întru pomenirea 
tuturor morţilor care în timpul anului ar fi fost uitaţi, adică 
nepomeniţi. Acest colac, Uitata, este jucat de copii în jurul 
focului, ce se face în bătătură, apoi uns cu miere şi mâncat 4 ‘ 




(Marian, 1899, p. 166). Funcţia funerară a zilei iese şi mai 
bine în evidenţă în satele bucovinene, unde se făceau praz¬ 
nice cu care ocazie se da celor adunaţi pomană câte un 
colăcel, lumină aprinsă şi un pahar cu băutură. 

Beţia rituală 

Obiceiul de a bea 40 sau 44 de pahare de vin în ziua 
de 9 martie, început de An agrar, celebrat la echinocţiul de 
primăvară, este o reminiscenţă a sărbătorilor bahice ale an¬ 
tichităţii. Oamenii credeau că vinul băut la Măcinici se 
transformă de-a lungul anului în sânge şi putere de muncă. 
Dacă cineva din satele în care se practica obiceiul nu putea 
bea atâtea pahare pline cu vin, trebuia să guste sau cel 
puţin să fie stropit cu vin. Numărul paharelor de vin băute 
ar corespunde cu numărul Sfinţilor Mucenici din Sevastia 
care poartă diferite nume zonale: Moşi, Sfinţi, Sfinţişori, 
Măcinici şi altele. 

Pronosticuri climatice şi meteorologice 

Asemănător oricărui început de anotimp şi de an, în 
ziua de 9 martie se făceau numeroase pronosticuri meteo¬ 
rologice ale noului an:„Dacă îngheaţă pământul spre ziuă 
de 40 de sfinţi, se zice că toamna nu vor fi brume, şi oa¬ 
menii pot semăna păpuşoi cât de târziu, că tot se vor coace 
foarte bine; iar dacă nu îngheaţă apoi toamna pică bruma 
devreme şi din cauza aceasta oamenii trebuie primăvara să 
semne cît de devreme“; „Cum va fi timpul în ziua de Mă¬ 
cinici, aşavafitoatăprimăvara“ (Marian, 1899, p. 154-156). 

Credinţa că începutul simbolic al activităţilor econo¬ 
mice la Anul Nou aduce spor şi belşug era foarte puternică, 
de vreme ce în ziua de 9 martie era era scos plugul în ţarină 
şi se trăgea prima brazdă. Ieşirea cu plugul în moşie avea 
valoare de simbol, întrucât din acel moment începea anul 
agrar. Numeroase practici care vizau atât domeniul mate¬ 
rial, cât şi domeniul spiritual aveau acelaşi ţel: începerea 

cu succes a anului agrar. Cu câteva zile înainte se ascuţeau 
şi se îndreptau fiarele plugului, se verificau şi se reparau 
celelalte părţi ale plugului, se hrăneau bine animalele de 
tracţiune (boii), se încheiau înţelegeri între gospodari (to¬ 
vărăşie, simbrie) pentru a se ajuta la plug (se înjugau câte 
4-6 boi la un plug de lemn), se aştepta momentul în deplină 
curăţenie trupească şi sufletească. în dimineaţa zilei de 9 
martie, zi de muncă şi de sărbătoare, abundau practicile cu 
rol purificator (afumarea cu tămâie şi stropirea cu apă a bo¬ 
ilor înjugaţi la plug şi a gospodarului care ţinea coarnele 
plugului în mâini) şi fertilizator (aruncarea unui ou înain¬ 
tea plugului de către gospodină) (Marian 1899, p. 171-179). 



CALENDARUL ACTIVITĂŢILOR AGRARE 


Pornind de la 9 martie, echinocţiul de primăvară în 
calendarul iulian, anul cuprindea două anotimpuri de bază, 
iama şi vara, separate prin hotare ale timpului. La hotarul 
dintre iarnă şi vară începea anul agrar. Celălalt hotar, 
dintre vară şi iarnă, se situa în perioada 8-14 septembrie, cu 
echinocţiul de toamnă, pe stil vechi, la 8 septembrie. Prin¬ 
cipalele practici populare de schimbare a anotimpului căl¬ 
duros cu cel friguros sunt concentrate la sărbătorile creş¬ 
tine denumite popular Sântămăria Mică, Sf. Ioan de 
Toamnă, Simion Stâlpnicul şi Ziua Crucii. Redăm câteva 
informaţii etnografice care ilustrează funcţia de hotar a 
acestor zile: la Sântămărie Mică e „ziuă de hotar pentru 
vară“, oamenii, trebuie să-şi schimbe pălăria cu căciula 
(Pamfile, 1914, p. 36); apar primele brume; la Simion 
Stâlpnicul se fac observaţii meteorologice şi pronosticuri 
privind roadele anului viitor (Pamfile, 1914, p. 44); la Ziua 
Crucii se închide pământul pentru insecte şi reptile, „vor¬ 
besc florile şi-şi arată părerea lor de rău că se usucă. Acele 
plante care încă îşi mai păstrează viaţa se socotesc a fi 
necurate sau a fi menite altor scopuri decât nevoilor şi 
desfătărilor omeneşti", de pildă pentru hrana morţilor şi a 
altor vieţuitoare (Pamfile, 1914, p. 51-52); se călătoresc 
păsările, se culeg ultimele plante şi fructe de leac (văz- 
doage, boz, micşunele, busuioc, mătrăgună, năvalnici, nă- 
jâtnică şi altele), se bat nucii (Pamfile, 1914, p. 53-54). 

Miezul verii se considera ziua de 12 iunie, la Cuvio¬ 
sul Onufrie Egipteanul. Data lui de celebrare era, în calen¬ 
darul iulian, cea mai lungă zi din an şi corespundea cu peri¬ 
oada de împârguire şi coacere a grâului (Pamfile, 1910, p 
78). Miezul iernii cădea la 9 decembrie, la Zămislirea Sf 
Ana, sărbătoare cunoscută în nordul ţării sub numele di 

Ana Zacetenia. De la această zi „Soarele se dă înapoi spre 
vară“, mărindu-se ziua cu cât sare cocoşul de pe pragul 
casei (Pamfile, 1910, p. 181). Redăm, pe scurt, principalele 
activităţi agrare şi obiceiurile populare legate de acestea: 

Aratul 

Pentru ca aratul să înceapă la 9 martie sau în preajma 
acestei date, de obicei într-o zi de luni care preceda sau 
urma Măcinicii, pregătirea uneltelor agricole, reparatul sau 
confecţionarea altor unelte noi începea în luna februarie. 
De altfel, numele popular al acestei luni, Faur, vine de la 
meşterii făurari în fier care confecţionau uneltele agricole. 
Pornirea plugurilor la timp era în atenţia sfatului obştilor 
săteşti, întrucît cei care întârziau cu aratul şi semănatul 
aveau să întârzie şi cu recoltatul produselor şi deci cu 
eliberarea terenurilor pentru păşunatul devălmaş. 

Tânjaua de pe Mara 

Un spectaculos ceremonial se organiza, în Transilva¬ 
nia, în cinstea gospodarului care a ieşit primul la arat şi 
pentru invocarea fertilităţii şi a roadelor bogate. Obiceiul, 
cunoscut sub diferite denumiri zonale (Tânjaua, Alegerea 
Craiului, Udătoriul, Udatul, Bricelatul, Trasul în Vale), 
avea loc în mijlocul sezonului muncilor de primăvară (arat, 
semănat), în ziua de Sângiorz sau a doua zi de Paşte. Sfatul 
obştii, constituit din cei mai în vârstă locuitori, avea obli¬ 
gaţia să urmărească cu atenţie mersul arăturilor de primă¬ 
vară pentru a^putea apoi să desemneze pe cel mai harnic 
gospodar. Deşi alegerea sărbătoritului era făcută dintre cei 
care au ieşit primii la arat, se aveau în vedere şi calităţile 
morale, precum cinstea, omenia. Sfatul bătrânilor anunţa 
din timp gospodarul care urma să fie sărbătorit la Sângiorz 
de întreg satul. Descriem pe scurt, Tânjaua de pe râul 
Mara, obicei păstrat în satele Hărinceşti, Hoteni, Sat- 
Şugatag şi alte localităţi din judeţele Maramureş şi 
Bistriţa Năsăud. 

în dimineaţa zilei de 23 aprilie feciorii alergau din 
casă în casă pentru a uda cu apă fetele. Se udau însă şi oa¬ 
menii mai în vârstă, „să crească, să înflorească, să se spele 
de toate relele, să rămână curaţi şi să fie iuţi ca apa de 
munte primăvara 41 (Bogdan, Olos, Timiş, 1980,»p. 46). Pe 
la ora prânzului, la casa sărbătoritului erau aduse 12 juguri 
frumos împodobite cu flori şi frunze de către feciorii 
satului, grupaţi doi câte doi la câte un jug. Pe drum, la adu¬ 
cerea jugurilor, se cântă şi se striga: 

„Jugurile le-am gătat 
Doi câte doi ne-am adunat 
Să cinstim cu adevărat 
Cel mai harnic om din sat“. 

Un reprezentant din sfatul bătrânilor se adresa gos¬ 
podarului şi mulţimii adunate la casa acestuia, aducând 
îaudă vredniciei. Urarea se încheia cu versurile: 

„Şi la Mara ne-om îndrepta 
Şi cu apă ne-om uda 
Să avem roade bogate 
Şi la noi şi în alte sate 
Să trăieşti cu voie bună 
Cu găzdoaia de-a-mpreună!“ 

Alaiul se îndrepta spre râu în următoarea ordine: în 
frunte sărbătoritul, aşezat pe o teleguţă frumos împodobită 
cu cergi şi înconjurată de străji, flăcăi care îl păzesc să nu 
fugă; urma apoi sfatul bătrânilor, familia sărbătoritului şi, 
în sfârşit, mulţimea venită la sărbătoare. în ţarină şi la râu 
erau duse, de asemenea, tânj alele prinse unele de altele şi 
apoi legate de teleguţă. Alergând cu jugurile în zig-zag, 
feciorii ameninţau fetele de pe marginea drumului. In 
câmp alaiul înconjura ţarina de trei ori în direcţia mersului 
soarelui pe cer, se oprea apoi şi se aşeza sub formă de 
semicerc la capătul ţarinilor, cu deschiderea spre soare. 

Jugurile erau lăsate jos, oamenii îşi descopereau capetele, 
iar sărbătoritul se ridica în picioare. In acest moment so¬ 
lemn marele pogonici se adresa cu glas tare soarelui: 
„Mândru Soare călător/ Apleacă-te pe ogor,/ Şi-ncălzeşte 
seminţele/ Să rodească holdele! u . Alaiul cobora în albia 
râului Mara, unde sărbătoritul se uda pe faţă, în timp ce 
erau invocate fertilitatea, pacea: 

y Mară, Mară, râu frumos, 

In această mândră zi de Sângiorz 
Spală toate relele 
Şi ne adă binele, 

Pace-n lume 
Roade bune 
Bine-n ţară 
Grâu la vară!“. 

într-o linişte deplină se udau feciorii de la jug, pogo- 
nicii, familia sărbătoritului. Feciorii aduceau apoi fetele cu 
care vorbeau şi se stropeau reciproc. După terminarea 
udatului, sărbătoritul mulţumea celor care l-au ales şi adus 
cu tânjală, invitându-i acasă pentru a se ospăta. După ce se 
întorceau în sat cu cântece şi voie bună, se desfăceau jugu¬ 
rile şi tânjalele, pentru a fi duse la gospodăriile de unde au 
fost luate, după care urma petrecerea până seara târziu. 

Indiferent de nume şi de data la care se efectua obi¬ 
ceiul (Sângiorz, Paşte), de modalitatea alegerii persoanei 
sau persoanelor care desemnează plugarul, fruntaşul sau 
udătorul, de atribuţiile fiecărui fecior în alai etc., suntem 
în prezenţa unfor practici străvechi, precreştine. Pentru a fi 
îngăduit de biserică, obiceiul trebuia „dezlegat 44 . Udătorul 
din Surdeşti şi din alte sate învecinate trebuie să fie un om 
cu mulţi copii, pentru că „numai aşa anu a hi roditor şi or 
hi bucate multe 44 (Bogdan, Olos, Timiş, 1980, p. 51). în 
această zonă maramureşeană s-ar părea că în ziua de 
Sângiorz şi o săptămână după aceea se instituiau anumite 
interdicţii privind raporturile dintre tineri: feciorii nu aveai 



voie să-şi îmbrăţişeze partenerele cu care jucau, le era 
strict interzis să-şi viziteze iubitele seara. Udătorul, fiind 
ales ca mediator între obşte şi forţele naturii, devenea eta¬ 
lon pentru tot ce avea să aducă anul ce urma: „dacă era 
omu mai blând, amu n-or hi vremuri grele; dacă omu era 
mai ciudat, apoi în acele vremuri grele or veni“ (Bogdan, 
Olos, Timiş, 1980, p. 52). Credinţa tuturor era că fără ale¬ 
gerea udătorului anul ar fi lipsit de roade. 

Semănatul 

Semănatul era legat nu atât de o anumită dată calen¬ 
daristică, cât de încadrarea acestei importante activităţi 
agrare într-o anumită fază de creştere sau descreştere a 
lunii: „Roadele care se fac în pământ, precum sunt cartofii, 
să fie semănate la Lună Veche, adică atunci când e luna 
plină, iar cele ce se fac deasupra pământului, cum sunt 
cerealele, la LunăNouă“ (Pamfile, 1913, p. 59). „Luna de 
pe cer are un rol asupra seminţei ce se aruncă în pământ şi 
asupra creşterii şi rodirii. De aceea, sămânţa tare (secara, 
grâul, porumbul) s-o semeni la pământ uscat, când luna 
este în creştere; altfel dai mâna cu sărăcia. Pe cele moi (in, 
cânepă, ovăz) în pământ moale, când Luna e în descreş- 
tere“ (Pamfile, 1915, p. 83); „Luna dă colţul grâului“ iar 
„Soarele creşte şi coace bobul“ (Bocşe, 1977, p. 266). 
Aceste informaţii cuprind elemente de cult lunar rămase, 
probabil, după renunţarea la un calendar lunar. întrucât în 
mentalitatea arhaică între înhumarea morţilor şi punerea 
seminţelor în pământ se stabileau relaţii directe, de analo¬ 
gie, scopul fiind germinaţia şi continuarea vieţii, înmor¬ 
mântarea şi, în unele zone, semănatul se făceau luând în 
considerări faza de urcare sau de coborâre a Soarelui pe 
boltă. înmormântările se fac şi astăzi numai după-amiază, 
ca mortul să prindă faza de odihnă a soarelui, cu şanse mici 
de reîntoarcere. Din contră, pentru semănat, vremea cea 
mai bună era până la amiază (Pamfile, 1913, p. 59). 

Experienţa repetată, cu reuşitele şi neîmplinirile ei, a 
ajutat omul să-şi fixeze, în funcţie de condiţiile geografice 
locale, repere diverse care să-i indice momentele cele mai 
potrivite pentru semănatul plantelor: porumbul se seamănă 
„începând de la Bunavestire şi ţine până la Armindeni sau 
Ispas“ (Pamfile, 1913, p. 71); semănatul grâului de toamnă 
se face „între Sântămării“ (15 august - 8 septembrie), de 
unde şi zicătoarea „toamna să semeni în praf, iar primăvara 
în noroi“, ceea ce ar însemna ca semănăturile de grâu, 
secară, orz să se facă de timpuriu (Garofild, 1943, p. 74); 
prin Banat, timpul cel mai potrivit pentru semănat fasolea 
era Armindenul (Pamfile, 1913, p. 187); în Bucovina, 
bobul se semăna până la Sângiorz (Pamfile, 1913, p. 188); 
usturoiul de toamnă se semăna la Sântandrei; cânepa se 
semăna la sfârşitul lunii aprilie şi începutul lunii mai 
(Rizescu-Brăneşti, 1944, p. 58); ziua pentru semănat cas¬ 
traveţii era, în Banat, Armindenul (Pamfile, 1913, p. 165); 
la o sută de zile de la Crăciun se semăna bostanul, iar când 
încep broaştele să cânte se seamănă busuiocul (Ştefanucă, 
1937, IV, p. 68); meiul se semăna când înflorea porumba¬ 
rul etc. etc. 

Zecile de date pentru semănatul culturilor agricole - 
indicate de sărbătorile calendaristice, de înfloritul plantelor 
sălbatice, al arborilor şi arbuştilor, de sosirea unor păsări 
migratoare, de cânîatul păsărilor şi insectelor - ţineau 
seama de condiţiile locale ale climei şi solului, de altitu¬ 
dinea şi latitudinea geografică, de soiurile plantelor. Până 
la începutul secolului al XX-lea Calendarul popular a fost, 
de fapt, singuhil tratat de agronomie al ţăranului român. 

întreţinerea culturilor 

Ocupaţiile principale ale omului în luna iunie erau 
întreţinerea culturilor (prăşitul porumbului, plivitul grâului 
de buruieni) şi cositul fânului şi al trifoiului. Recoltele 
ajunse în luna iunie, oricât de promiţătoare ar fi, sunt nu¬ 
mai în stare de făgăduinţă; orice furtună, vijelie puternică, 



ploaie torenţială şi, mai ales, grindină şi piatră pot să 
devasteze numai în câteva minute lanurile în pârgă, rodul 
viţei de vie şi al livezilor. în luna mai, după o astfel de îm¬ 
potrivire a naturii, omul putea să are din nou holdele 
distruse şi să le semene cu porumb în speranţa că acesta se 
va coace până la prima brumă a toamnei. în luna iunie 
orice eveniment meteorologic ieşit din comun compromi- 
tea recolta; după munca zadarnică, perspectiva foametei 
era foarte apropiată. în această lună, când se ducea un ade¬ 
vărat război între forţele malefice şi cele benefice ale 
naturii, omul nu avea de unde şti de partea cui va fi vic¬ 
toria. Din precauţie şi spirit de prevedere, avea să imagi¬ 
neze şi să ţină numeroase sărbători atât pentru forţele dis¬ 
trugătoare, cât şi pentru forţele prielnice: Vanghelistul 
Ioan, Ghermanul, Vartolomei, Aliseiu, Iuda, Postul 
Sânpietrului, Sânpetru, Procopie, Circovii Marinei, Ilie 
Palie, Pantelimon sau Pintilie Călătorul, la care se adaugă 
unele sărbători populare cu dată mobilă cuprinse între 
Lăsatul Secului şi Rusalii. Unele reprezentări mitice se ţi¬ 
neau nu numai pentru a feri holdele de grindină, piatră, 
trăsnete, ci şi pentru a fertiliza lanurile, să bage bob grâului 
(Aliseiu sau Elisei) (Pamfile, 1910, p. 78) sau să se coacă 
cerealele păioase semănate primăvara (Pricopul) (Pamfile, 
1910, 165). Dacă în primele luni de vegetaţie a plantelor 
(mai-iunie) precipitaţiile sunt suficiente, în România fiind 
înregistrat în aceste luni aşa-humitul vârf de primăvară al 
precipitaţiilor, în partea a doua a verii (iulie-august) îşi fac 
frecvent apariţia secetele. Alte sărbători, alte obiceiuri 
(Caloianul, Paparuda, ceremonii şi procesiuni populare) 
completau peisajul spiritual al agricultorului. 

Paparuda, zeiţă pluviometrică 

Paparuda este o zeiţă pluviometrică invocată de o 
ceată, de obicei feminină, să dezlege ploile în ziua ce-i 
poartă numele. Ea este identificată cu marele zeul indian 
Rudra şi a fost atestată în întreg spaţiul geografic în care 
arheologii au scos la iveală urmele civilizaţiei trace. Are 

înfăţişare antropomorfa: sfântă înaltă şi subţire; zeiţă, care 
diriguieşte ploile, care sparge sau urneşte norii; femeie 
care umblă cu ploile etc. Paparuda are numeroase denu¬ 
miri zonale: Păpăluga, Papaluga, Păpăruga, Bărbăruţă, 
Peperuie, Dodoloaie, Dodoluţă, Mămăruţă, Mătăhulă şi 
altele. 

Rolul zeiţei este jucat de o persoană pură (o fetiţă sau 
o fată nemăritată, un băiat neprihănit, un flăcău) şi, uneori, 
de o femeie gravidă. Paparuda îşi îmbracă odăjdiile divine, 
frunze de boz, brusture, mai rar frunze şi tulpini ale altor 
plante, la o fântână sau pe malul unei ape (râu, pârâu, lac, 
iaz). Bozul, (Sambucus ebulus L.) este o plantă din familia 
Caprifoliaceae, cu miros neplăcut, flori albe şi fructe ne¬ 
gre, substitut fitomorf al zeiţei care dezleagă ploile în 
ceremonialul Paparudei. Ea vindecă muşcătura de şarpe şi 
alungă fulgerele pe timp de furtună. Tulpinile verzi sunt, în 
ceremonialul Paparudei, odăjdii sacre îmbrăcate de persoa¬ 
na care joacă rolul zeiţei pluviometrice, în timp ce cu 
ramurile uscate, adunate de copii, femei curate sau iertate 
se aprindeau mici ruguri funerare în zilele de Măcinici, 
Lăsatul Secului şi Joimari în curţi sau pe mormintele din 
cimitir. Sub influenţa creştinismului bozul a devenit, dintr- 
un substitut divin, o plantă malefică, numită şi Poama 
Dracului. La rădăcina lui, în pământ, s-ar ascunde dracul, 
iar în aer, printre tulpini, drăcoaica. în unele credinţe popu¬ 
lare bozul este o personificare feminină măritată cu socul, 
divinitate masculină. Cel care arunca tulpini de boz în lo¬ 
curile unde creştea socul primea de la acesta, drept recu¬ 
noştinţă, sfaturi bune. Fructele, recoltate toamna târziu, 
erau folosite pentru colorarea firelor şi fibrelor textile, a 
vinurilor din struguri, florile, adunate în timpul înfloririi, 
frunzele şi tulpinile culese la Ziua Crucii (14 septembrie) 
pentru vindecarea rănilor vitelor, în special cele provocate 
de muşcătura de şarpe şi lecuirea bolilor. Când era recoltat, 
bozul era invocat şi respectat ca o divinitate: Bună dimi¬ 
neaţa, Bozule! Eu te cinstesc cu pâine şi sare şi cu nouă 
mătănii, iar tu să mă cinsteşti cu sănătatea vitei mele. să 



nu-i stea viermii în rană cât nu stau popii, primarii şi dre¬ 
gătorii în Rai. (Ghinoiu, 2001, p. 25-26). 

Local, capul se împodobeşte cu flori sau coroniţe din 
flori. Izolat, poartă în mână o cruce din lemn. Ceata 
Paparudei colindă satul de la un capăt la altul, intră prin 
curţile oamenilor, vizitează fântânile. Paparuda, personaj 
sacru care se naşte şi moare, apare şi dispare anual lângă o 
apă, este aşteptată pe uliţe şi cu vasele pline cu apă. Iniţial, 
Paparuda a avut dată fixă de celebrare, probabil la echinoc- 
ţiul de primăvară. Ulterior, sub presiunea creştinismului, a 
fost împinsă în a treia joi după Paşte, numită în Calendarul 
popular şi Joia Paparudei. în vremurile recente a devenit 
un obicei ocazional, practicat vara, la apariţia secetelor. 
Deghizarea în zeiţă fitomorfă (îmbrăcarea costumului ve¬ 
getal) a persoanelor diferite ca sex şi vârstă, de multe ori 
pentru câştig (ţiganii), schimbarea unei sărbători fixe cu 
una mobilă şi apoi întâmplătoare (la apariţia secetelor), 
preluarea, în Transilvania, a numelui altor obiceiuri şi ce¬ 
remonii agrare (Burduhoasă, Mătăhulă) sunt elemente ati¬ 
pice care exprimă disoluţia credinţei în puterea Paparudei 
de a dezlega ploile. 

Ceremonialul de invocare a divinităţii pluviometrice 
să dezlege ploile cuprinde trei secvenţe importante: 

- naşterea : alcătuirea cetei sau alaiului Paparudei din 
persoane pure, de obicei fetiţe şi fete nemăritate; alegerea 
persoanei care va juca rolul personajului sacru, Paparuda; 
confecţionarea măştii sau costumului vegetal din frunze de 
boz, brusture sau din alte plante; îmbrăcarea Paparudei pe 
trupul gol sau peste haine cu costumul vegetal, şi, uneori, 
împodobirea ei cu flori sau coroniţe din flori; 

- desfătarea zeiţei: pornirea alaiului alcătuit din 
Paparudă şi ceata sa divină pe uliţele satului pentru a vizita 
fântânile şi gospodăriile oamenilor; dansul executat de 
Paparudă pe o melodie simplă, cântată şi ritmată de partici¬ 
panţi prin bătaia palmelor; udarea Paparudei cu apă, uneori 
cu apă amestecată cu lapte, zer, seminţe; udarea cu apă a 
alaiului Paparudei: primirea darului (alimente, bani. vase 



de lemn). în unele zone membrii cetei sunt sau stropesc ei 
înşişi persoanele colindate. Paparuda, în admiraţia asisten¬ 
ţei, sare, joacă, bate din palme, pocneşte din degete, udă pe 
cei întâlniţi, se scutură de apă pentru a imita ploaia. Textul 
cântat invocă, prin formule 1 poetice, ploaia şi, uneori, efec¬ 
tul practic aşteptat (roadele bogate) şi eficienţa apotropaică 
a ploilor, urări de sănătate şi referiri la darurile ce la va 
primi de la gazdă: 

„Paparudă, Rudă, 

Ia ieşi de ne udă, 

Cu găleţile 
în toate părţile, 

Cu urcioarele, 

Toate ogoarele 
Paparuda lor 
Bate la obor 
Paparuda noastră 
Bate la fereastră. 

Să scoatem cheile, 

Să scornim ploile, 

Crească-ţi grânele 
Ca prăjinile; 

Crească-ţi oarzele 
Ca rogoazele; 

Crească-ţi meiurile 
Ca bordeiurile. 

Unde dai cu sapa 
Să crească ca apa 
Unde dai cu plugu 
Să crească ca untu; 

Oile lânoase 
Vacile lăptoase. 

Stăpânii să trăiască 
Să le stăpânească!” 

(Orezu, jud. Ilfov); 

- moartea şi ritul funerar: după încheierea colin¬ 
datului urmează dezbrăcarea (moartea) măştii vegetale, de 

obicei pe acelaşi loc unde a fost îmbrăcată (râu, pârâu, lac, 
fântână); depunerea în apă a veşmintelor vegetale, substitut 
divin; petrecerea cu cântece de Paparudă a mortului dus de 
apa curgătoare; scalda rituală a membrilor cetei; împărţirea 
darurilor strânse de un însoţitor al Paparudei (ouă, slănină, 
mălai, bani) şi, uneori, masa rituală (ospăţul funerar). Obi¬ 
ceiul Paparudei a fost atestat în diferite stadii de evoluţie în 
toate zonele etnografice româneşti. La apariţia secetelor în 
sudul şi estul României, obiceiul este practicat şi astăzi. 
(Ghinoiu, 1997, p 146-147). 

Caloianul 

Spre deosebire de Paparudă, Caloianul este o păpuşă 
confecţionată din lut, cârpe, paie sau crenguţe de lemn 
îmbrăcată cu hăinuţe din cârpe. Acesta este o efigie a Marii 
Zeiţe neolitice ale cărei atribuţii au fost preluate de zeii 
specializaţi să aducă ploaia (Moaşa Ploii, Mama Caloiana, 
Maica Călătoarea, Maica Domnului, Zâna, Scaloiana), să 
oprească ploaia (Seceta, Mama Secetei, Tatăl Soarelui, 
Sfântul Soare, Sântilie) sau de soli trimişi la divinitatea 
adorată să dezlege sau să lege ploile (Caloianul, Scalo- 
ianul). Moartea şi renaşterea anuală a naturii, aducerea sau 
oprirea ploilor se face, conform modelului universal, prin 
diferire rituri funerare preistorice: abandonarea cadavrului 
sau aruncarea acestuia într-un loc dosnic; sfărâmarea (cio- 
pârţirea) şi împrăştierea prin holdele semănate; imersiunea 
lui într-o apă curgătoare, lac, fântână; înhumarea; incine¬ 
rarea. De cele mai multe Caloianul este supus la două sau 
mai multe rituri funerare: înhumarea, deshumarea, ciopâr- 
ţirea, părăsirea, depunerea cadavrului pe apă. Data fixă a 
ceremoniei, de obicei în a treia săptămână după Paşte, a 
devenit în vremurile recente, o practică ocazională, efec¬ 
tuată primăvara sau vara în perioada secetelor sau ploilor 
prelungite. 

Scenariul ritual începe, de regulă, într-o zi de marţi, 
cu confecţionarea unei păpuşi din lut sau din alte materiale 
şi înmormântarea acesteia. Ritul funerar se continuă după 

trei zile, joia, cu dezgroparea Caloianului, reînhumarea, 
ciopârţirea, abandonarea pe pământ sau pe apă (scufun¬ 
darea sau depunerea lui pe o scândură în apă, aruncarea în 
fântână) şi ospăţul funerar. Când Caloianul este purtătorul 
mesajului către marea divinitate să lege sau să dezlege 
ploile, el este iniţiat, precum mortul la înmormântare, prin 
texte rituale cântate: 

„ Caloiene, Ene, 

Du-te în Cer şi cere: 

Să deschidă porţile. 

Să sloboade ploile, 

Să curgă ca gârlele; 

Caloiene, Ene, 

Cum ne curg lacrimile, 

Să curgă şi ploile, 

Zilele şi nopţile, 

Să umple şanţurile, 

Să crească legumele, 

Şi toate ierburile 

Ceremonialul funerar reconstituit după informaţia et¬ 
nografică şi textul folcloric, cuprinde mai multe secvenţe 
rituale: 

- formarea cetei din fetiţe şi fete nemăritate, cu rare 
apariţii de femei măritate, de obicei gravide; 

- naşterea (confecţionarea) Caloianului din lut, câr¬ 
pe, paie, crenguţe4mbrăcate în cârpe; 

- moartea năprasnică a solului (băiat, fetiţă); găsirea 
trupului, după căutări îndelungate; stropitul cu apă (scalda 
rituală), gătitul cu flori, ouă roşii sau cu coji de ouă roşii; 
aşezarea lui în sicriu sau întins pe o scândură; 

- înmormântarea Caloianului după un scenariu ider 
tic cu înmormântarea tinerilor necăsătoriţi (cu preot şi das 
căi, cu steag sau stâlp funerar, cu bocete şi multe lacrimi 

într-un loc secret (la crucile şi răscrucile drumurilor, la 
hotare, în holdele de grâu, pe malul unei ape etc.); 

- dezgroparea (învierea) după trei zile; 

- scufundarea Caloianului în apă, aruncarea în fân¬ 
tână, aşezarea pe o scândură să plutească pe apa curgă¬ 
toare; 

- ospăţul funerar cu mâncare şi băutură, care se în¬ 
cheie, uneori, cu hora Caloianului, petrecere la care puteau 
fi invitaţi şi băieţii. Când apar mesageri perechi, Caloian şi 
Caloiana sau Mama Ploii şi Tatăl Soarelui, aceştia sunt 
trimişi la divinitate printr-un rit funerar (înhumare sau 
scufundare în apă) cu mesaje diferite: Ea să aducă. El să 
oprească ploile pe pământ. Obiceiul a fost atestat în diferite 
stadii de evoluţie, pretutindeni în România. (Ghinoiu, 
2001, p. 35-36). 

Recoltatul 

Recoltatul plantelor de cultură se încadrează şl mai 
puţin decât semănatul în rândul activităţilor agrare cu dată 
fixă. Astfel, pentru soiurile de grâu existente la începutul 
secolului al XX-lea şi ţinând seama de diferenţele para¬ 
metrilor climatici şi meteorologici înregistraţi în diferite 
regiuni, recoltatul grâului începea la sfârşitul lunii iunie şi 
se încheia, în zonele răcoroase, în luna august. Seceratul 
păioaselor (secara, grâul, orzul) prilej uia efectuarea unor 
obiceiuri de mare spectacol, cunoscut de specialişti sub 
numele de Cununa Grâului. Aceasta este un colac împletit 
din ultimele spice în care se retrage spiritul grâului din 
planta care se usucă şi moare. Spiritul grâului străbate, 
precum sufletul omului, trei lumi: preexistenţa, de la să¬ 
mânţa semănată la sămânţa încolţită; existenţa, de la să¬ 
mânţa încolţită la sămânţa recoltată; postexistenţa, de la să¬ 
mânţa recoltată la sămânţa semănată sau de la sămânţa 

recoltată şi măcinată la aluat şi pâinea sacră. Viaţa plantei 
grâu şi viaţa fiinţei om sunt cosite de Moarte cu aceeaşi 
unealtă preistorică, secera, şi cu aceeaşi unealtă medievală, 

coasa. Oamenii încercau să se asigure, la moartea (sece¬ 
ratul) grâului, că rodul nu se va pierde prin două tehnici 
magice: lăsarea unui mănunchi de spice netăiate pe ogor 
numite Barba Pământului, Barba lui Dumnezeu, Barba 
Popii, Iepurele (în ţinuturile extracarpatice) şi prin tăierea 
ultimelor spice şi păstrarea lor sub formă de mănunchi, 
snop sau împletitură din spice de grâu numită Cununa 
Grâului, Buzdugan* Peană (în ţinuturile intracarpatice). 
Cununa Grâului, împletită din spice şi împodobită cu flori 
într-un ceremonial cu acelaşi nume, era un simbol al 
fertilităţii şi rodului bogat care se păstra, precum icoana, ca 
un obiect sacru, de mare valoare. La vremea semănatului 
boabele scuturate din Cunună erau amestecate cu cele care 
urmau a fi semănate, Cununa era îngropată sub brazda plu¬ 
gului, aşezată la Crăciun peste colacul dat feciorilor colin¬ 
dători, împodobea steagul de nuntă sau era aşezată pe 
fruntea tinerilor la căsătorie (Transilvania, Banat) 
(Ghinoiu, 2001, p. 60-61). 

Cele mai multe practici agrare şi, în acelaşi timp, 
cele mai bogate în simboluri şe concentrau la începutul şi 
la sfârşitul recoltatului. Aşa cum apreciază Maria Bocşe 
„grâul, plantă cultivată de milenii pe teritoriul ţării noastre, 
nu implică numai rituri pentru obţinerea lui, ci este investit 
şi cu valori simbolice, benefice, care se resimt în toate 
compartimentele culturii spirituale româneşti” (Bocşe, 
1977, p. 275). De la sămânţa semănată până la sămânţa 
recoltată, iar de aici până la transformarea ei în pâine, grâul 
este prezent în toate obiceiurile calendaristice şi însoţeşte 
zi de zi viaţa omului, inclusiv în momentele sale de răs¬ 
cruce: naşterea, căsătoria şi moartea. Nu există plantă, în 
afară de grâu, şLnici aliment, în afară de pâine, să adune în 
jur atâtea obiceiuri şi tradiţii populare. 



CALENDARUL CULEGERII PLANTELOR 
DE LEAC 


. Perioada de recoltare a plantelor cultivate la înche¬ 
ierea ciclului lor vegetal (coacerea seminţelor) varia, de la 
an la an, cu câteva zile, în funcţie de condiţiile meteoro¬ 
logice, de data semănatului şi alţi factori locali. Spre 
deosebire de acestea, plantele de leac, încărcate cu diferite 
semnificaţii magice, se culegeau după un calendar exact, 
cu zile şi momente ale zilei fixate riguros de tradiţie. Zilele 
în care se considera că plantele de leac aveau calităţi tămă¬ 
duitoare maxime se situau la sărbătorile de hotar ale tim¬ 
pului (echinocţiile de primăvară şi de toamnă) şi, mai ales, 
la sărbătoarea care marca solstiţiul de vară, Sânzienele. 
Astfel, zilele marcate de sărbători, când se culegeau şi anu¬ 
mite plante de leac şi tinctoriale se aflau în perioada echi¬ 
nocţiului de primăvară (Săptămâna Caii lui Sântoader, 
Florii, Joimari, Sângiorz, Sângiorzul Vacilor), în preajma 
solstiţiului de vară (Todorusale, Ispas, Sânziene, Circovii 
de Vară, Ilie Pălie, Foca) şi la echinocţiul de toamnă (Sân- 
tămărie Mare, Sântămărie Mică, Ziua Crucii). Unele plante 
de leac se culegeau şi la miezul verii (Circovii de Vară). 

Tradiţia preciza nu numai zilele favorabile pentru 
culegerea plantelor folosite în medicina şi cosmetica popu¬ 
lară, ci şi momentele zilei (noaptea, dimineaţa în zori, la 
răsăritul soarelui). Erau neeficiente plantele culese la 
Rusalii sau în preajma Rusaliilor întrucât, susţine tradiţia, 
„erau pişcate de Iele“. Culesul plantelor era un adevărat 
ritual care se desfăşura în anumite condiţii de timp şi de loc 
(terenuri curate, neumblate de animale, păsări şi oameni, 
unde nu se aud câinii lătrând). Persoanele care le rupeau 
trebuiau să fie curate trupeşte şi sufleteşte, să spună anu¬ 
mite cuvinte, să aibă o anumită ţinută vestimentară (îmbră- 

cate, dezbrăcate până la brâu sau de tot, cu capul desco¬ 
perit), să răsplătească pământul pe care a crescut floarea 
ruptă sau smulsă cu pâine, sare, seminţe etc. 

Pentru a surprinde obiceiurile legate de culegerea 
plantelor de leac am efectuat o anchetă de teren în satul 
Runcu, jud. Gorj, în vara anului 1968. întrucât, la acea 
dată, ritualul culegerii plantelor de leac era un secret profe¬ 
sional, mi-a trebuit mult timp pentru a câştiga încrederea a 
două informatoare ca să accepte să le însoţesc în noaptea 
de Sânziene. Am plecat din sat pe la ora trei noaptea, spu- 
nându-mi-se că deja este târziu. Până la pajiştile înflorite, 
pe undeva în zona Sohodolului, nu s-a scos nici un cuvânt; 
fusesem prevenit, de la bun început, că nu trebuie să ne 
latre câinii. Mi-am dat seama că motivul pentru care eram 
dus „pe muteşte“ făcea parte din însuşi ritualul culegerii 
plantelor de leac. înainte de ivirea zorilor am ajuns într-o 
imensă pajişte, adevărat laborator farmaceutic al naturii. 
Dintr-o traistă au fost scoase o năframă şi o oală nouă de 
lut. Una dintre bătrâne a început să tragă năframa pe deasu¬ 
pra florilor în timp ce spunea cuvinte neinteligibile. Când 
năframa se uda de rouă, era stoarsă în oala de lut. Cu aceas¬ 
ta licoare astringentă îşi menţineau femeile prospeţimea 
tenului, prin ungerea feţei în dimineaţa sărbătorilor. 
Bătrânele au început apoi să culeagă plante de leac (pentru 
dureri de mâini şi de picioare, pentru bube, pentru dureri de 
dinţi, pentru umflături, pentru muşcătură de şarpe, pentru 
fertilitate sau sterilitate etc., etc.) şi pentru diferite practici 
magice (de dragoste, pentru spor în muncă, pentru vise 
urâte şi altele). De la unele plante se recoltau florile, de la 
altele frunzele, tulpinile, bulbii sau rizomii. în momentul 
culegerii plantelor se pronunţau câteva cuvinte în şoaptă, 
de pildă cele adresate unei plante de dragoste, întorcă- 
toarea: 


„întorcătoare, întorcătoare, 
Cum te învârti tu după Soare, 
Soarele după tine, 

Toţi băieţii după mine!“ 

în drum spre casă însoţitoarele mele mi-au arătat de 
câteva ori locurile unde „s-au tăvălit fete şi femei tinere, ca 
să fie drăgăstoase tot timpul anului 1 '. Ne-am întors cu o 
recoltă bogată, deşi mi s-a spus că cele mai multe plante 
folosite la vindecarea bolilor se găseau în partea muntoasă 
a satului. Planul nostru de a urca în al doilea an pe cheile 
Sohodolului, în zona de munte, a rămas, din nefericire, ne¬ 
împlinit, întrucât una din informatoare, Maria Arbagic, a 
decedat între timp. Această experienţă de neuitat ne-a per¬ 
mis să formulăm câteva concluzii calendaristice. 

Practicile de medicină populară aveau o şansă în plus 
de a se împlini cu plante culese la Sânziene întrucât sărbă¬ 
toarea îşi are locul în mijlocul verii, la solstiţiul de vară. 
Puterea ciclului vegetativ la 45° latitudine nordică o repre¬ 
zintă, fără îndoială, ziua de 24 iunie (Sânziene), care cade 
în imediata apropiere a solstiţiului de vară. Fiind ziua cea 
mai lungă şi cu insolaţia cea mai puternică din întreg anul, 
în natură se produc fenomene biologice spectaculoase: 
înfloresc, se pârguiesc şi se coc recoltele şi plantele, în ge¬ 
neral. Deşi se poate vorbi de o putere obiectivă a timpului 
în ziua de Sânziene (Drăgaică), poporul invoca atunci şi o 
putere magică, supranaturală. Despre avantajele culegerii 
unor plante de leac la Sânziene era convins şi Tudor 
Pamfiîe, care scria: „Vremea aceasta, de la Sânzieni, este 
cea a maturităţii pentru tot soiul de ierburi şi flori. E firesc, 
dară, ca gospodinele românce să se îngrijească acum spre 
a aduna toate acele buruieni şi flori, ale căror proprietăţi 
binefăcătoare asupra sănătăţii zdruncinate sunt cunoscute. 
Căci cine ar putea să nege marele folos pe care îl aduceau 
poporului, lipsit de asistenţă medicală, acele cunoştinţe 
empirice ale medicinii populare, pe care le-a dovedit ca 
bune practica atâtor veacuri“ (Bocşe, 1977, p. 275). 

Să urmărim acum şi latura de suprasolicitare magică 
a calităţilor plantelor, nu numai prin recoltarea lor în pute¬ 
rea anului (solstiţiul de vară), ci şi în puterea nopţii. în 
mentalitatea magico-religioasă, timpul de trecere, fie că 
este vorba de scurgerea timpului uman (naşterea, căsătoria. 

moartea), fie de scurgerea timpului calendaristic (diurn, 
săptămânal, lunar, sezonal, anual), reprezintă un moment 
de criză. De pildă, conform unor credinţe arhaice româ¬ 
neşti, între căderea serii şi miezul nopţii se desfăşoară un 
timp enigmatic, populat de numeroase forţe malefice. 
Miezul nopţii, numit şi puterea nopţii, era momentul critic 
când forţele şi deci şansele de victorie ale binelui şi răului 
erau puse în cumpănă. Unii practicieni ai medicinii popu¬ 
lare credeau că în acest moment de adânci prefaceri pot 
transforma forţele malefice, a căror putere era atunci maxi¬ 
mă în „leac“ sau putere de vindecare a bolilor prin însuşi 
ritualul culegerii plantelor la miezul sau puterea nopţii. 
Treptat, spaţiul nocturn se purifică, forţele binelui ies în¬ 
vingătoare, fiind în plenitudinea lor la ivirea zorilor. De 
altfel, acest moment au dorit informatoarele mele să-l 
surprindă. 

Culegerea plantelor de leac noaptea, oricum înainte 
de răsăritul soarelui, este o operaţie incomodă, care nu ar fi 
fost efectuată de nici un iniţiat în medicina populară dacă 
nu ar fi aşteptat de la această acţiune anumite avantaje, 
reale sau imaginare. Introducând în calcul un alt element 
important al schimbărilor, luna, s-ar părea că unele avan¬ 
taje „reale“ ar fi fost posibil de obţinut. în mentalitatea ce¬ 
lor vechi, luna împărtăşea acelaşi destin tragic ca şi omul, 
animalele şi plantele; aceasta se naşte, creşte, se împli¬ 
neşte, descreşte şi apoi dispare. Ciclul biologic al plantelor 
de leac era deci numai o reducţie microscopică a fluctuaţii¬ 
lor lunare. Activitatea practică a oamenilor punea adesea 
de acord fazele lunare şi fazele vegetative: în satele 
Olteniei castraveţii se semănau în perioada de Lună Nouă, 
iar în numeroase zone copacii pentru construcţia caselor se 
tăiau numai noaptea, pe Lună Plină. Acestea sunt argumen¬ 
te pentru susţinerea ipotezei existenţei pe meleagurile 
carpato-dunărene a unui străvechi calendar lunar. 

Practicile magice la care se recurgea adesea pentru 
vindecarea bolnavilor (înhumarea terapeutică, trecutul prin 
căluş, desfăcutul şi desfacătura, pe întors, de pocitură etc.) 

sc asociau cu practicile pozitive de medicină populară, in¬ 
clusiv cu folosirea plantelor de leac. Se ştie că poporul 
român a cunoscut şi a găsit leacuri vegetale pentru 120 de 
boli (Butură, 1979). Medicina populară rămâne însă un 
domeniu al culturii noastre arhaice faţă de care avem 
datorii nu atât din punct de vedere al găsirii reţetelor de 
vindecare a diferitelor boli, ci în ceea ce priveşte recupera¬ 
rea unor valoroase elemente ale spiritualităţii româneşti 
transmise peste secole împreună cu preocuparea vitală a 
oamenilor: lupta împotriva bolilor (Eliade, 1980). Redăm, 
succint, ritualul culegerii unor plante de leac: 

Avrămeasa este o personificare a ramurilor florifere 
ale unei plante veninoase numită, local, veninariţă 
(Gratiola officinalis L.) din familia Scrophulariaceae, care 
asigură, împreună cu pelinul, usturoiul, odoleanul, leuştea- 
nul şi cârstăneasa, protecţie magică împotriva Ielelor. Cei 
luaţi de Iele, Cele sfinte, Rusalii, Zburător erau scăldaţi cu 
Avrămească şi cârstăneasă. Aceste reprezentări mitice erau 
invocate în descântecul şi tratamentul de bube dulci (ecze¬ 
mă infecţioasă la copii): 

„De Avrămeasă, 

Cârstăneasă 

Toate bubele chemară 

La biserică plecară 

Pe cele dulci nu le chemară" 

/ .../ (Oltenia). 

Mătrăguna este în Panteonul românesc personifica¬ 
rea unei plante miraculoase folosită din antichitate până 
astăzi de medicina empirică, numită, zonal, Cireaşa 
Lupului, Marea Doamnă, împărăteasa, împărăteasa Ierbu¬ 
rilor. Ca reprezentare mitică, aceasta este invocată pentru 
dragoste, căsătorie, bogăţie, fericire sau, dimpotrivă, să 
despartă dragostele, să semene ură, duşmănie, sărăcie, 
moarte. Culegerea şi utilizarea ei se desfăşoară după un ri¬ 
tual strict: descântătoarea mergea, în deplină curăţenie 

trupească şi sufletească, în pădure, departe de sat, acolo 
unde nu se aud cocoşii cântând şi pisicile mionând, căutau 
mătrăguna, o fixa cu privirea şi o însemna cu fir roşu. Fe¬ 
meia revenea în sat şi aşteapta timpul favorabil, de obicei 
o zi de marţi, când mergea singură sau însoţită de persoa¬ 
nele care aveau nevoie de ajutorul mătrăgunei (de obicei, 
fetele nemăritate, nevestele lipsite de dragostea bărbaţilor). 
La Mătrăguna însemnată mergeau înainte de ivirea zorilor, 
pe tăcute şi pe nemâncate. O salutau cu respect: Bună dimi¬ 
neaţa Doamnă Mare, se dezbrăcau, se despleteau, făceau 
mătănii, o ocoleau. Cuplurile feminine se îmbrăţişau, se 
mângâiau, mimau actul sexual în timp ce descântătoarea o 
roagă cu blândeţe: 

„Mătrăgună, Doamnă bună. 

Nu te iau de bolunzit, 

Ci te iau de îndrăgostit; 

Nu te iau să bolunzeşti, 

Ci te iau de îndrăgit." 

Altul era descântecul pentru fetele nejucate de fe¬ 
ciori, pentru învrăjbire între oameni. Când i se solicita să 
căsătorească tinerii, se simula veselia şi buna dispoziţie, 
când era luată pentru vrăji de urât şi despărţit, se mima 
supărarea şi cearta. Se scotea apoi din pământ, se răsplătea 
locul în care a crescut cu pâine, sare, ban de argint, miere, 
vin. Se întorceau apoi în sat cu aceeaşi discreţie cu care au 
plecat: nu priveau înapoi, nu spuneau lucruri urâte, evitau 
întâlnirea cu alte persoane. Acasă se pregăteau din frun¬ 
zele, tulpina sau rădăcinile ei leacuri pentru reumatism, 
umflături, friguri, tuse, se planta în grădină, la un loc curat, 
se păstra ca ceva sacru, la loc de cinste, la grindă sau la 
icoană. 

Buhaiul este o personificare a unei plante mici ( Lis- 
tera ovata ) din fam. Orchidaceae care creşte prin păduri şi 
păşuni umede. Rizomul scos din pământ este măcinat şi 
pus în tărâţele vacilor pentru a se goni. In ţinuturile Neam- 

lului buhaiul pus în scaldă era invocat de fete să le facă 
plăcute şi să se căsătorească cât mai curând. 

Breiul sau Buruiana câinească este o personificare a 
unei plante ierboase ( Mercurialis perennis L.) din fam. 
Euphorbiaceae cu flori verzui şi miros neplăcut care creşte 
prin păduri umbroase şi poieni utilizată în medicina şi 
cosmetica populară. în Oltenia rizomul lung al plantei era 
pus de fete în scaldă pentru creşterea părului. în Vinerea 
Omanului mamele fetelor plecau, la scăpătatul soarelui, pe 
muteşte (dacă era necesar se înţelegeau numai prin semne), 
în căutarea Breiului. Când îl descopereau, puneau pâine şi 
sare de-asupra lui, ofrandă pentru Muma care l-a născut, 
şi îl smulgeau cu toată forţa. Rădăcina (rizomul) de Brei, 
care se spune că într-un an creşte un metru, era dusă acasă 
şi pusă în apă. După scalda rituală fetele şi nevestele tinere 
se fereau să le vadă Soarele. 

Cicoarea este o personificare a unei plante care creş¬ 
te prin fâneţe, locuri virane, şi pe marginea drumurilor 
(Cichorium intybus L.) din fam. Copositae cu multiple 
întrebuinţări în medicina populară şi invocată în farmece 
de fetele necăsătorite să pună pe jar inima peţitorilor. Este 
îndrăgită în special de tinere care o pun sub căpătâi, 
împreună cu cămaşa celui dorit, să le spună în vis ursita 
sau se afumau, se spălau cu floare de Cicoare să le scape 
de urât şi de farmecele vrăjitoarelor: 

„Frunzuliţă trei cicori, 

Fusăi la trei vrăjitori. 

Toate trei mi-au spus că mor! 

Numai una ocheşică, 

Aia-mi spusă să n-am frică“ 

într-o frumoasă legendă transilvăneană Cicoarea este 
zâna florilor care se spăla cu rouă înainte de răsărirea 
soarelui pentru a nu fi văzută de nimeni. Fiind zărită într-o 
dimineaţă de Soare, acesta s-a îndrăgostit de ea şi a trimis 

doi luceferi s-o peţească. Zâna pământeană îi refuză spu- 
nându-le că: 


„Soare, soţior, 

E tot călător, 

Ziua peste sate, 

Noaptea peste ape!“ 

Supărat, astrul zilei o transformă în floare de Cicoare: 

„Lăsa-ţi-mi-o în pace. 

Că mi-o voi preface 
Floare de cicoare 
Cu ochii după Soaie, 

Când oi răsări, 

Ea s-o-înveseli! 

Când oi asfinţi, 

Ea s-a ofili; 

Când oi scăpăta 
Ea s-a aduna“. 

De arunci se spune că cicoarea stă tot cu ochii după 
Soare: floriie ei se strâng seara, la apus, şi se desfac dimi¬ 
neaţa, la răsărit, până toamna târziu. 

Ciocul berzei este o plantă meliferă (Delphinum 
consolida L.) cu flori albastre, în formă de cioc de barză 
sau de cocor, invocată în descântatul femeilor care nu 
aveau copii, sinonimă cu buruiană de făcut copii sau 
sculătoarea. Ceaiul din Ciocul berzei are calităţi afrodi- 
xiace (Oltenia). 

Floarea dragostei este o personificare a unei plante 
numită, local, dragoste ( Sedum fabaria L.) din fam. Crasu- 
laceae, cu frunze în formă de lance şi flori roz-purpurii 
care creşte pe lângă pâraiele din zonele înalte, protectoare 
a casei şi locuitorilor ei de duşmani. Planta se aducea din 
locurile unde creşte şi se răsădea într-un colţ ferit şi curat 
al grădinii. Pentru a afla dacă tinerii îndrăgostiţi se vor 

căsători, se răsădeau, alăturat, două fire de Floarea dragos¬ 
tei: unul pentru fată, altul pentru fecior. Plantele, crescând, 
urmau să prezică, prin apropierea sau îndepărtarea 
tulpinilor, dacă se căsătoresc sau nu tinerii cărora le-au fost 
menite. 

Frăsinelul e o personificare a unei plante ( Dictamnus 
albuş L.) din fam. Rutaceae cu flori albe sau trandafirii şi 
miros balsamic, penetrant, care creşte prin locuri aride, pe 
lângă păduri şi tufişuri invocată să alunge Ielele şi relele 
produse de acestea. întrucât uleiul degajat în zilele toride şi 
liniştite ale verii se aprindea, înconjurând-o cu o aureolă 
luminoasă, Frăsinelul se numeşte şi floarea focului. în 
Banat, în noaptea de Todorusale, când se credea că Ielele 
rupeau vârful Frăsinelului, lăsând-1 fără leac şi fără miros, 
cei hăluiţi sau luaţi din lele (ologiţi), bolnavii de epilepsie 
se culcau în locurile unde creştea miraculoasa plantă. în 
Oltenia bolnavii luaţi de Iele sau de Şoimane, bolnavi de 
epilepsie erau urcaţi în căruţe şi duşi, în ajunul Sf. 
Gheorghe, Sânzienelor sau Ispasului, la locurile unde creş¬ 
tea Frăsinelul. Acolo erau culcaţi, în ordinea în care au 
sosit, se puneau ofrande (pâine, sare, o strachină cu legu¬ 
me) şi un vas plin cu apă la rădăcina plantelor culese. 
Dimineaţa, după unele semne lăsate de Frăsinel la vasul cu 
apă, se prorocea soarta bolnavului. Este consemnat şi 
obiceiul punerii mesei încărcată cu daruri (colac, rachiu, 
vase de lut, tămâie) şi invocarea Frăsinelului să schimbe 
hotărârea ursitoarei cu nume eufemistic Cinteza Dobriţa 
(Frumoasa Cinteza): 

„Cinteza, Dobriţa 
Sus s-a înălţat 
Pe munte s-a lăcat, 

Unde au picat, 

Piatra au crăpat, 

Aşa crape ochii cui te-a fermecat 
/.../ Frăsinet albeţ, 

Frăsinet de mult preţ 

Sari în casă, 

Sari pe masă, 

Sari în cupa cea aleasă, 

Fă pe (cutare) sănătoasă! 
sau 

Sari în paharul frumos 
Şi fa pe (cutare) sănătos!“ 

(Banat, Oltenia) 

Gonitoare e un nume generic al unor specii de plante 
din familiile Primulaceae (Anagallis arvensis L ). Orchi- 
daceae (Orchis mor io L.), Orobanchaceae (Orobanche 
ramosa L.) folosite în medicina empirică şi în vrăjile de 
fertilizare a vitelor şi femeilor sterile. Unele prin formă, 
altele prin substanţele active pe care conţin, stimulau func¬ 
ţiile sexuale. Vitelor li se administrau în nutreţ iar femeilor 
în scalde (Oltenia). 

Iarba (fierului) fiarelor: este personificarea unei 
plante fictive invocată de răufăcători să înmoaie fierul şi să 
deschidă lacătele de fier. Ea ar creşte pe terenuri greu acce ¬ 
sibile, de obicei în locuri bântuite vreme îndelungată de 
foc. Noaptea străluceşte ca soarele (ca aurul, ca lumânarea 
aprinsă) iar peste zi e veşnic înrourată, dispare, intră în pă¬ 
mânt. Dimineaţa, când răsare soarele picură sânge din ea, 
lasă pete roşii pe pământ. După o legendă culeasă din zona 
Oraviţei, Iarba fiarelor are trăsături umane: Ea are cap, ca 
şi omul şi e vie. umblă, frunză n-are, numai nişte aripi din 
umere, coadă şi picioare; e de culoare gălbuie. Rădăcină 
n-are. Pe piatră îşi lasă o ţâră de rădăcină şi merge mai 
departe. Dacă e aruncată în apă cade la fund, ca omul, sau, 
dacă pluteşte ca celelalte plante, merge împotriva curen¬ 
tului. Este descoperită prin diferite vicleşuguri: se trage 
prin iarbă o sfoară pe care sunt legate lacăte de fier. Când 
se descuie lacătele înseamnă că acestea s-au atins de Iarba 
fiarelor; se împiedică calul cu lanţ şi lacăt de fier. Când se 
despiedică calul, se culege planta care l-a despiedicat; se 
încuie cu lacăt, într-o colivie, puiul de arici. Aricioaica, 

care cunoaşte Iarba fiarelor, vine cu ea în gură şi, după ce 
descuie lacătul, i se ia planta din gură; este descoperită cu 
ajutorul şi al altor animale (dihorul) şi păsări (ciocănitoa- 
rea, grangurul) etc. O ştiu şi rândunelele care o aduc cu 
ciocul în cuib să le apere puii. Vitele care o mănâncă se 
umflă şi mor. în schimb, oamenii care intră în posesia ei 
capătă puteri miraculoase: deschid lacătele, nu sunt atinşi 
de săgeţi şi gloanţe, înţeleg limba animalelor şi plantelor 
etc. Ar fi avut-o viteji şi haiduci vestiţi (Tunsul, Marcul, 
Pintea Viteazul, Fulga) şi hoţii mari. Ca plantă autentică, 
Iarba fiarelor (Cynanchum vincetoxicum L.) din fam. 
Asclepiadaceae creşte prin livezi, păduri, tufărişuri locuri 
pietroase şi este folosită în medicina populară pentru 
vindecarea tăieturilor, vătămăturilor, durerilor de picioare, 
în descântecele de sperietoare. Planta trebuie culeasă 
noaptea, în ajunul unor mari sărbători calendaristice (Sf. 
Gheorghe, Ovidenie, Sânziene). 

Iarba lui Tatin (tătăneasă) este o personificare a unei 
apreciate plante de leac (Symhytum officinale L.) invocată 
în special pentru vindecarea rănilor, arsurilor, reumatismu¬ 
lui, luxaţiilor şi fracturilor. Alături de usturoi, pelin, avră- 
mească, cărsteneasă şi alte plante, asigură protecţie magică 
împotriva Ielelor, Strigoilor. Ielele, resemnate de puterea 
lor se tânguiesc: 

„Dacă n-ar fi lăsat Dumnezeu 
Leuştean şi Odolean, 

Avrămeasă şi Tătăneasă 
Ar fi lume toată a noastră“. 

Săparea ei se face după un ritual străvechi, pe par¬ 
cursul a două zile: descoperirea şi însemnarea locului unde 
creşte marţi seara şi săparea, după trei zile, vinerea dimi¬ 
neaţa. Femeia iniţiată în medicina populară mergea pe ne¬ 
mâncate şi în deplină curăţenie trupească şi sufletească, 
făcea 15 mătănii în faţa plantei şi i se adresa cu respect: 

„Doamnă, Iarba lui Tatin, 

Nu te iau pe stricat, 

Ci te iau pe tomnit, 

Să strângi carne la carne. 

Os la os, 

Să le faci cum au fost!“. 

Femeia descântătoare informează planta, vorbind cu 
aceasta, pentru cine şi de ce o scoate din pământ, o fierbe, 
o amestecă cu faină de orz şi tratează fractura, ca un chi¬ 
rurg, la care adaugă un descântec de scrântitură. 

Rodul pământului este o personificare a unei plante 
veninoase (Arum maculatum L.) din fam. Araceae care 
indică oamenilor vremea şi roadele holdelor. Când are 
frunza verde în cuptor (iulie) şi guştar (August), planta 
anunţă rod bogat în anul următor, în florar (mai) şi cireşar 
(iunie). LaTrifon (1 februarie), patronul şi protectorul său, 
i se punea cenuşă la rădăcină iar la Sânziene era cules şi 
pus printre plantele înflorite, gata să rodească. Folosit cu 
atenţie, Rodul pământului era considerat un leac extrem de 
eficient pentru vindecarea unor bolii (Oltenia) 

Sulfina este o plantă meliferă (Melilotus officinalis 
L.) invocată în descântecele de dragoste în special în cele 
de aflare a ursitei. Este utilizată în medicina populară, în 
vopsitul textilelor cu culori vegetale, la fabricarea 
săpunului de casă (îi dau culoare şi miros plăcut), pentru 
îndepărtarea molilor. Sulfina de leac se recolta în zorii 
sărbătorilor de Sânziene sau de Circovii Marinei. 



CALENDARUL APICOL 


Abundenţa plantelor melifere şi arealul lor de răs¬ 
pândire din zona luncilor, bălţilor Dunării şi culmile 
însorite ale Carpaţilor, ca şi succesiunea perioadelor de 
înflorire de mai bine de o jumătate de an au alcătuit un 
biotop excelent dezvoltării albinăritului. Clima temperată 
şi adăpostul natural oferit de scorburile copacilor au stimu¬ 
lat şi mai mult hărnicia instinctuală a albinelor pentru 
strângerea depozitelor de hrană. Din aceste depozite şi-au 
însuşit şi oamenii produsele apicole, la început prin culesul 
din natură, prin bărcuit şi apoi prin domesticirea şi creş¬ 
terea albinelor. Până la fabricarea zahărului din sfeclă, 
mierea era un produs alimentar folosit curent în hrana 
locuitorilor de la sate, târguri şi oraşe. Pe de altă parte, 
ceara de albine oferea, până la iluminatul cu petrol sau 
electric, lumina cea mai plăcută în comparaţie cu feştila, 
care ardea în diferite uleiuri şi grăsimi vegetale şi animale, 
în fme, nu există alt produs natural cu atâtea utilizări în 
medicina populară care să poată fi comparat cu mierea şi 
celelalte produse apicole. 

Vechimea albinăritului, valoarea nutritivă şi medi¬ 
cală a mierii, utilizarea cerii la iluminat aveau să sensibi¬ 
lizeze şi să lase urme în întreaga spiritualitate românească. 
Numeroase creaţii folclorice şi etnografice (basme, le¬ 
gende, ghicitori, proverbe, credinţe, obiceiuri din ciclul 
vieţii şi calendaristic) cuprind referinţe despre cea mal 
folositoare insectă pentru om. Este semnificativ faptul că 
harnica şi iscoditoarea albină apare în cele mai arhaice 
creaţii populare, legendele cosmogonice, unde, alături de 
înţeleptul arici, participă la actul cosmogonic. Pentru a 
implica o insectă la crearea pământului, la formarea dealu¬ 
rilor şi munţilor înseamnă că rolul ei în viaţa poporului nu 

era de neglijat. De altfel, albina a fost luată drept model 
pentru vrednicie, curăţenie, organizare şi planificare a 
muncii. 

Existenţa unui calendar apicol, perfect adaptat condi¬ 
ţiilor climatice şi floristice, este un argument semnificativ 
pentru vechimea albinăritului la Carpaţi şi Dunărea de Jos. 

Pregătirea stupilor pentru vărat 

Anul apicol începe primăvara, în imediata apropiere 
a echinocţiului, când erau scoşi stupii (coşniţele sau ştiube- 
iele) de la iernat. în funcţie de latitudinea şi altitudinea 
geografică, de primăvăratul mai timpuriu sau mai târziu, 
stupii se scoteau la vărat la date diferite: Măcinici (9 
martie), Alexii (17 martie) sau Bunavestire (25 martie). în 
Bucovina această importantă operaţie se efectua numai 
într-o zi, de joi din perioada de creştere a lunii (Marian, 
1903, p. 148), reminiscenţă evidentă dintr-un străvechi 
calendar lunar. Urdinişul stupilor se deschidea apoi treptat, 
în raport cu mersul vremii şi înflorirea plantelor melifere. 
Ritualul începutului de an apicol cuprindea elemente etno¬ 
grafice de mare vechime: „când scot albinele din casă sau 
de unde s-au iernat, la aer proaspăt pentru vară, le petrec 
peste un foc viu care se face de regulă prin frecarea a două 
îemne uscate de brad şi care se aţâţă la intrarea în prisacă 
(Marian, 1903, p. 149); purificarea stupilor prin stropirea 
lor cu apă sfinţită (agheasmă) sau prin afumarea cu tămâie, 
efectuarea unor practici pentru fertilitatea stupilor şi ferirea 
lor de „furtişag", de „luarea manei" etc. 

Roitul 

Un alt moment calendaristic, variabil în funcţie de 
condiţiile meteorologice şi de perioada de desprimăvărare, 
este roitul stupilor, localizat de popor între Duminica Mare 
şi Sânpetru sau, dacă iarna se prelungea în primăvară, între 
Sânpetru şi Sântilie. Adevăraţii prisăcari, cunoscând peri- 

oada aproximativă de roire a albinelor, ascultau în fiecare 
seară „ţâţâitul“ mătcii care urma să plece cu roiul său a 
doua zi. Pregăteau coşniţele sau ştiubeiele, le ungeau cu 
florile cele mai căutate de albine, evitau să mănânce ustu¬ 
roi şi ceapă, păstrau o deplină curăţenie trupească şi vesti¬ 
mentară. Se spunea că era bine să prindă roiul numai un 
om „curat, un bărbat bătrân, blând şi bun la inimă“ sau că 
„nu numai cel ce mănâncă usturoi şi ceapă, ci chiar şi oa¬ 
menii cei bolnavi şi nervoşi, precum şi cei răi la inimă nu 
e bine să se apropie de dânsele, căci se zice că nici pe 
aceştia nu-i suferă. Ba se zice că acestea cunosc şi carac¬ 
terul omului, precum şi pe cel mânios şi pe cel blând şi bun 
la inimă. Iar dintre animale nu suferă mai ales pe cai, ci, 
din contră, cum intră vreun cal în prisacă, toate albinele îl 
muşcă“ (Marian, 1903, p. 164). Roitul este „nunta albine- 
lor“, când matca iese pentru prima şi ultima dată din stup 
înconjurată de „poporul“ său, „bărbaţi şi femei“, albine şi 
trântori. în razele soarelui din preajma solstiţiului de vară, 
matca se împerechează cu unuî din armata de trântori care 
se războiesc în jurul ei. După jocul ritual al roiului în faţa 
stupului-mamă, zborul nupţial se îndepărtează căutând un 
loc cât mai potrivit pentru fixare. Roirea, cu funcţia ei 
principală, fertilizarea mătcii, este punctul culminant în 
scurgerea timpului apicol şi indică miezul verii. Presupu¬ 
nând că s-a găsit un loc favorabil pentru instalarea noii 
familii de albine, stupul se pregăteşte pentru iernat, adu¬ 
nând cu intensitate rezerve de miere. 

Recoltatul mierii 

Operaţia numită în popor retezatul sau tunsul stupi¬ 
lor, era fixată de tradiţie, în raport de zonă, la Sântilie (20 
iulie), Macovei (1 august) şi Schimbarea la Faţă sau Probe- 
jenie (6 august). Ziua, aleasă de obicei joia, se împărţea în 
două: recoltatul mierii dimineaţa şi ospăţul după-amiază. 
Retezatul stupilor era, în Moldova şi Bucovina, o adevă¬ 
rată sărbătoare a recoltei, când rudele, vecinii şi prietenii 

gustau fagurii cu miere şi beau ţuică îndulcită cu miere. 
Masa festivă, încărcată cu alimente rituale menite să aducă 
prosperitate prisăcii, se transforma într-o frumoasă petre¬ 
cere cu cântec şi joc care dura până seara târziu sau chiar 
până a doua zi. 

Albinăritul de pădure 

întrucât roitul stupilor avea loc în plin sezon agricol, 
când praşila şi secerişul erau în toi, multe familii de albine 
se pierdeau; roiurile nesupravegheate îşi găseau adăpost 
prin scorburile copacilor din păduri, semisălbăticindu-se. 
Pădurile noastre erau pline de astfel de stupi descoperiţi 
întâmplător de tăietorii de lemne, de culegătorii fructelor 
de pădure sau de aşa-numiţii bărcuitori, pentru care culege¬ 
rea mierii şi a roiurilor de albine de prin scorburi devenise 
o adevărată ocupaţie. Cel care descoperea întâmplător sau 
prin diferite tehnici arhaice stupul ţinea secret locul până 
toamna, când venea şi tăia scorbura, afuma albinele şi 
culegea mierea. Mărimea acestor stupi semisălbăticiţi era 
variabilă, ajungând, în funcţie de mărimea scorburii şi 
vârsta roitului, Ia zeci de litri de miere. Vânătoarea albi¬ 
nelor cu scopul prinderii roiului sau a culegerii mierii s-a 
practicat cu unelte speciale (topoare, fierăstraie, substanţe 
fumigene, cuţite, vase de transport, corn de bărcuit) până 
spre mijlocul secolului nostru (Butură, 1978, p. 245). 
Cunoscători subtili ai comportamentului albinelor, oamenii 
au imaginat sisteme ingenioase pentru descoperirea roiu¬ 
rilor: urmărirea zborului albinelor, momeala cu miere, 
însemnarea cu faină a albinelor aşezate pe florile târzii de 
toamnă, plantarea prin poieni a dovlecilor care să înflo¬ 
rească spre toamnă etc. Meseria de bărcuitor cerea multă 
ingeniozitate, cunoaşterea a comportamentului albinelor, 
răbdare şi, desigur, mult umblat prin păduri. Uneori bărcui- 
torii mergeau zile întregi fără să găsească nici un roi, în 
timp ce alţii culegeau mierea de la 20-30 de stupi într-o 

singură toamnă (Onişor, 1945, p. 98-102; Maier, 1984, p. 
34-37). 

Alături de perioadele amintite de recoltat mierea (va¬ 
ra de la stupii prisăcii, toamna de la stupii găsiţi prin scor¬ 
buri), aceasta se mai scotea şi înainte de băgatul stupilor la 
iernat, când prisăcarii distrugeau o parte din familiile de 
albine, sau în alte perioade ale sezonului apicol pentru a 
obţine o miere specială, cu calităţi medicale deosebite. Cu¬ 
noştinţele populare privind produsele apicole folosite în 
stare pură sau amestecate cu alte leacuri (plante, băuturi) 
sunt uimitoare; „doftoroaiele“ noastre cunoşteau efectele 
diferite ce le avea mierea recoltată de la stupul-matcă, 
stupul-roi şi stupul-paroi (a doua generaţie de albine roite 
într-o singură vară). Leacul era, deci, nu numai în funcţie 
de vârsta albinelor, ci şi de perioada de recoltare a mierii. 

Pregătirea stupilor pentru iernat 

Credinţa generală la români era că în jurul datei de 
14 septembrie. Ziua Crucii, insectele încep să se ascundă, 
să se adăpostească de frigul iernii. Din această zi, care se 
situa în preajma echinocţiului de toamnă (calendarul 
iulian) prisăcarii băgau stupii în bordeie, temnice sau zem- 
nice special amenajate. De acum începea iernatul ce dura 
aproximativ şase luni, timp în care albinele consumau din 
rezerva de miere adunată în timpul vârâtului. Albinăritul se 
subordona unor ritmuri cosmice (succesiunea anotimpu¬ 
rilor astronomice, evoluţia anuală a temperaturilor) şi bio¬ 
logice (ciclul de dezvoltare a plantelor melifere, împere¬ 
cherea mătcii şi depunerea ouălor) fundamentale. Şi 
într-un caz şi într-altul, anul solar este divizat în două 
anotimpuri: vară de la 17 martie (Alexii) până la 14 sep¬ 
tembrie (Ziua Crucii), corespunzător perioadei fertile, şi 
iarnă de la 14 septembrie până la 17 martie, corespunzător 
perioadei sterile a stupului. întrucât albinăritul este strâns 
legat de flora meliferă, anul apicol are aceeaşi structură cu 
anul agricol: două anotimpuri de bază (iarnă şi vară), sepa- 

rate prin două hotare care corespund, aproximativ, cu echi- 
nocţiul de primăvară şi echinocţiul de toamnă. 

Pe meleagurile noastre albina este cea mai sensibilă 
insectă la schimbarea vremii. Urmărind cu atenţie compor¬ 
tamentul albinelor în perioadele de schimbare a vremii, 
prisăcarii au obţinut date meteorologice foarte utile pentru 
prevederea timpului: „Dacă albinele se grăbesc dis-de-di- 
mineaţă să culeagă miere şi nu zboară departe, ci îndată se 
întorc, e semn de ploaie“; „Dacă huiesc albinele ziua şi 
noaptea la prisacă, însemnează că timpul frumos se va 
schimba în posomorât, ploios şi furtunos"; „Dacă albinele 
se îndepărtează puţin de stup sau intră cu grămada înăuntru 
mai înainte de a se însera, aceasta anunţă furtună şi ploa¬ 
ie"; „Când albinele se fac rele, când năvălesc la om şi-l 
muşcă, e semn că vremea se va strica, va ploua"; „Când 
albinele vin cu grămada de pe câmp şi altele nu mai pleacă, 
e semn că ploaia e gata"; „Când albinele astupă toamna 
urdinişul (intrarea albinelor în stup) e semn că iarna va fi 
grea şi timpurie"; „Trântorii când umblă pe dinaintea stu¬ 
pului, e semn de ploaie" (Marian, 1903, p. 188). 



CALENDARUL POMI-VITICOL 


Cu mici deosebiri, calendarul pomi-viticol are 
aceeaşi structură cu calendarul agrar. Activitatea în livezi 
se începe în luna martie, la Măcinici, când se curăţau şi se 
văruiau pomii, se aprindeau focuri pentru a preveni 
pierderile provocate de îngheţurile şi brumele târzii. 
Aprinderea focului în grădini în perioada echinocţiului de 
primăvară era însă un act ritual polifuncţional: de 
purificare, de fertilitate, de preîntâmpinare magică a 
stricăciunilor provocate de insecte şi alţi dăunători. După 
aproximativ două săptămâni, la Blagoveştenie, se dezgro¬ 
pa viţa de vie (Ionescu, 1869, p. 248) şi, tot atunci, „când 
cântă răchiţăii“, se altoiau pomii (Scurtu, 1942, p. 158). 

Culesul roadelor pomicole era precedat de practici 
magice, de pildă „dezlegarea mâncării merelor, perelor 
perjelor 41 (Niculiţă-Voronca, 1903, p. 792). Datele variau 
insă în raport cu altitudinea şi latitudinea geografică a sa¬ 
telor: Ja Sânpetru, Sântilie, Probejenie sau Scnimbarea la 
Faţă. în Moldova, dezlegarea consumării strugurilor sau a 
poamelor, care avea loc la Probejenie, se considera o mare 
sărbătoare. Acum se făcea colivă din struguri (boabe cură¬ 
ţate de pe ciorchini) sau când strugurii se mâncau struguri 
drept pomană a morţilor (Pamfile, 1914, p. 4). Cam în ace¬ 
eaşi perioadă, la Sântămărie, se tocmeau şi pândarii la vii 
(Rădulescu-Codin, Mihalache, 1909, p. 83). 

Cea mai mare sărbătoare în calendarul viticol era 
însă toamna, la Ziua Crucii, când se începea culesul stru¬ 
gurilor. în zonele viticole din Oltenia de est şi Muntenia de 
vest, ziua aceasta se numea Cârstov sau Cârstovul Viilor şi, 
adesea, era însoţită de petreceri (Rădulescu-Codin, 
Mihalache, 1909, p. 85). 

Omul şi pomul 

între om şi pom sunt tainice legături. Pomul putea 
înlocui şi adăposti în anumite contexte rituale şi ceremo- 

niale omul, îi putea deveni frate, soră, soţie. Relaţiile spiri¬ 
tuale care se ţes între om şi pom. sunt specifice civilizaţiei 
lemnului. Din punct de vedere simbolic, pomul nu se 
confundă cu bradul: unul aparţine pădurii de foioase, altul 
pădurii de conifere; unul exprimă ideea nemuririi prin 
moarte şi renaştere perpetuă (înfrunzitul şi desfrunzitui co¬ 
drului), al doilea prin cetina în permanenţă verde; primul 
este simbolul veacului de om, al doilea veacului de veci. 
Dacă pomul care înfloreşte şi rodeşte anual, în special 
mărul, domină obiceiurile de la naştere şi căsătorie, bradul 
devine prioritar în obiceiurile de înmormântare. Diferen¬ 
ţierea simbolică dintre pom şi brad a fost generată nu 
numai de ciclurile lor vegetale, înfrunzitul şi desfrunzitui 
pomului şi persistenta cetinii bradului, ci şi de forma 
coroanei, frunzelor, fructelor asociate de om cu masculi¬ 
nitatea şi virilitatea (bradul), cu feminitatea şi fertilitatea 
(mărul). Deşi apariţia pomului (mărului) este precum¬ 
pănitoare în obiceiurile legate de viaţă iar a bradului de 
moarte, cele două simboluri ale nemuririi apar, de cele mai 
multe ori, asociate în obiceiurile şi ceremoniile populare. 
Omul şi pomul, în special bradul, se supun vectorului ver¬ 
ticalităţii. Pomul, arborele cosmic, în general, se umani¬ 
zează şi devine simbol de necontestat al microcosmosului 
vertical, omul. Prin rădăcinile înfipte adânc în inima pă¬ 
mântului şi cu ramurile avântate în înaltul cerului, bradul 
are toate atribuţiile cosmicităţii. El oferă cuib tuturor 
vieţuitoarelor: şerpilor la rădăcină, păsărilor în vârf, oame¬ 
nilor în casa din lemn. Sicriul, casa mortului, este numit în 
cântecele de Zori lemn. Casa românească de veche tradiţie 
este construită din lemn, la fel leagănul copilului şi stâlpul, 
crucea la morminte. Locurile sacre ale Voievoziilor ro¬ 
mâni, Ştefan cel Mare şi Mircea cel Bătrân, dar şi Craiul 
munţilor Apuseni, Avram Iancu, se găsesc în arbori 
seculari, de obicei în stejari. 

Dintre numeroasele specii de pomi fructiferi cultivaţi 
în ţara noastră, mărul a oferit omului cele mai multe repere 
calendaristice. De pildă, înfloritul mărului marca limita 
maximă de timp când se mai putea semăna porumbul. De 
altfel, mărul este puternic implicat în obiceiurile din ciclul 
calendaristic şi din ciclul familial: prin satele Munteniei, 
ramura de măr pusă în apă, la geam, într-o anumită zi a 

lunii decembrie înflorea până la Anul Nou, când era 
folosită de copii ca sorcovă; apariţia frecventă, în colinde, 
mai ales în refrenul „florile dalbe, flori de măr“; obiceiul 
consemnat în Banat, Oltenia, Muntenia de a arunca prima 
scaldă a noului născut la rădăcina unui pom, în special măr, 
„care înfloreşte şi rodeşte 44 , practică ce poate fi interpretată 
ca o vrajă pentru sănătatea copilului, pentru menţinerea 
fertilităţii lăuzei; obiceiul muscelean de a despica o ramură 
de măr deasupra fântânei când se prindeau fetele surate 
(verişoare) la Sâmbăta Rusaliilor; ramura de măr dată pe 
apă în Oltenia în cadrul ceremonialului complex de „slo¬ 
bozire a apei pentru morţi 44 ; „pomul 44 dat de pomană în 
sudul şi estul ţării în cadrul ceremonialului de înmormân¬ 
tare, care constă într-o ramură de măr, uneori de prun, îm¬ 
podobită cu fructe, colaci, covrigi, lumânări, hârtie colo¬ 
rată şi altele. Frecvenţa apariţiei mărului în obiceiurile din 
ciclul vieţii, în special la cele de înmormântare, ar indica 
că acesta a fost asimilat ca substitut al individului sau ca 
echivalent simbolic al omului în lumea vegetală. Cea mai 
mare frecvenţă o are mărul în obiceiurile de nuntă, unde 
apare ca simbol al feminităţii. împreună cu bradul, mărul 
formează ^cuplul divin, model exemplar pentru mire şi 
mireasă. în ceremonialul nupţial apare în diferite ipostaze 
pom (arbore), poamă (fruct), floare, creangă. El este idea¬ 
lul de frumuseţe şi termen de comparaţie pentru fata de 
măritat care are obrajii şi sânii ca merele, faţa dalbă ca 
florile de măr etc. Mărul a căpătat, de-a lungul timpului, 
şi un înţeles peiorativ. Expresia Ce poamă eşti! se adresea¬ 
ză, de obicei, persoanei feminine căreia îi place peste mă¬ 
sură dragostea. Alături de măr, pot apărea şi alte substitute 
feminoide, precum cununa, colacul găurit, strachina, 
talerul miresei şi altele. 

Omul şi bradul 

Bradul este un conifer (Abies alba Mill.) din fam. 
Pinaceae, care a devenit un alter ego în ceremoniile calen¬ 
daristice şi familiale (naşterea, căsătoria şi moartea). în 

unele zone etnografice (Avrig, jud. Sibiu) la naşterea unui 
copil se sădea şi perechea lui fitomorfa, bradul, care urma 
să fie jertfit violent, prin tăiere, la moartea fratelui său. 
Adesea, la obiceiurile de naştere, bradul era implorat de 
părinţi să le adopte pruncul, să-i asigure protecţie magică, 
mai ales atunci când aveau indicii că a fost ursit nefavo¬ 
rabil de Ursitoare: 

„Brade, mării Brad, 

Nu te mânia, 

Nu te înfiora 
Rogu-mă Brad ţi 
Să-l primeşti pe Ion 
Făt să-ţi fi 
Făt iubit 
Rupt din tine 
Şi cât trăieşti 
Să-l ocroteşti 44 . 

Bradul de nuntă este substitut al masculinităţii şi 
simbol falie, sinonim cu steagul de nuntă şi băţul înflorat, 
în vorbirea curentă, bradul este simbol al fecioriei şi 
virilităţii; feciorul de însurat este voinic ca bradul, înalt ca 
bradul. Dacă prin forma coroanei, cetinii şi fructului 
(conurile de brad) bradul este simbol falie, prin modul de 
împodobire el devine un expresiv simbol nupţial. în mod 
obişnuit, vârful străpunge un măr sau o gutuie, cotorul o 
pâine sau un colac găurit. în Vâlcea ramurile îndoite în sus 
şi legate la vârf formează trei sfere, străpunse de axul 
viriloid al tulpinei. Bradul de nuntă este gătit şi împodobit 
ca mirele, respectat şi venerat de nuntaşi, păzit şi jucat în 
fruntea horelor şi alaiurilor nupţiale de cel mai falnic flă- 
căui, are oraţii speciale, numite Vorbele Bradului, Cântecul 
Bradului, un dans ritual, numit Hora Bradului. Prin 
înfăţişare şi, mai ales, prin modul cum este jucat, el expri¬ 
mă bărbăţia, hotărârea şi virilitatea viitorului soţ. Obiceiul 
bradului la nuntă formează un areal compact în sudul 

României (Oltenia, Muntenia, Dobrogea, sudul Moldovei), 
în Transilvania şi Banat a fost înlocuit cu steagul de nuntă 
iar în Bucovina şi Moldova de nord cu băţul înflorat. 

Bradul la înmormântare este soţ sau soţie postumă a 
tânărului, fată sau băiat, mort înainte de a se căsători. în 
zonele de câmpie, fără păduri de conifere, locul bradului 
este luat de un pom fructifer, cel mai adesea de un măr sau 
un prun. Funcţia nupţială a bradului este evidenţiată atât de 
descrierea etnografică a obiceiului, cât şi de textele rituale 
cântate în anumite momente ceremoniale (înainte de a fi 
tăiat din pădure, la intrarea lui în sat, în timpul împodobirii 
de către fete, în drum, spre cimitir, în timpul plantării la 
căpătâiul mortului, lângă cruce). După informaţiile 
etnografice mai vechi, bradul de înmormântare era adus de 
şapte feciori care plecau dis-de-dimineaţă în pădure cân¬ 
tând melodii de jale. într-o informaţie înregistrată în satul 
Runcu, jud. Gorj sunt însă amintiţi doi flăcăi: Se leagă doi 
flăcăi la cap cu câte o năframă, îşi scot căciula şi pleacă. 
Se duc rude la pădure, după brad. In drum n-au voie să 
vorbească. Mănâncă înainte de a începe să doboare 
bradul. Acolo, alegeau un brad tânăr astfel încât să poată fi 
tăiat din tot atâtea lovituri de topor câţi feciori făceau parte 
din ceată, îngenuncheau înainte de a-1 sacrifica. Bradul 
tăiat era coborât în sat pe umerii feciorilor, întotdeauna cu 
vârful înainte. împodobirea lui ca un steag de nuntă, cu 
inelul mortului şi batista înflorată (chischineul), cu flori, 
panglici şi clopoţei etc., nu lasă nici-un dubiu asupra 
funcţionalităţii lui rituale şi ceremoniale: soţ sau soţie 
postumă a mortului. Bradului îi sunt adresate, precum mor¬ 
tului, emoţionante cântece rituale la coborârea din pădure, 
de la intrarea în sat până la casa mirelui sau miresei ; pe 
drum, după pornirea cortegiului funerar spre cimitir; la 
apropierea mortului de cimitir; în timpul înălţării şi fixării 
bradului (suliţei, steagului) la căpătâiul mortuîui. (Obiceiul 
de a pune brad la înmormântarea unei fete sau fecior 
necăsătorit, uneori şi la moartea altor oameni, a fost atestat 
pe întreg spaţiul locuit de români). 

Viţa de vie 

După tradiţiile populare, viţa de vie ar fi fost regină 
peste împărăţia florilor. Pentru a produce struguri din care 
oamenii să facă vin ca să se înveselească la petreceri, să-l 
folosească ca împărtăşanie şi leac pentru tămăduirea 
bolilor, renunţă la împărăţie şi la frumuseţea florilor pentru 
a deveni butuc de vie. Intr-adevăr, floarea viţei de vie, nu 
încântă nici prin culoare şi nici prin forma petalelor! Are în 
schimb un miros nemaiîntâlnit, miroase a păcat înainte de 
deveni strugure şi vin. 

Calendarul viticol este instrumentul de planificare a 
activităţilor viticole obţinut din suprapunerea sărbătorilor 
şi obiceiurilor peste momente semnificative ale ciclului 
vegetal al viţei de vie şi ale fermentării mustului în butoaie. 
Ciclul vegetal al viţei de vie, lung de aproximativ o jumă¬ 
tate de an, începe la sfârşitul lunii ianuarie şi începutul 
lunii februarie şi este marcat de sărbători şi obiceiuri dedi¬ 
cate ursului, viţei de vie şi pomilor fructiferi: Martinii de 
Iarnă, Arezanul Viilor, Târcolitul Viei, Ziua Ursului, Ziua 
Omizilor, Trif Nebunul şi altele. După aproximativ două 
luni de zile, în preajma echinocţiului de primăvară, se 
dezgroapă viţa de vie şi i se taie corzile, la Sântămărie (15 
august) se angajează pândarii şi se „leagă“ magic ciocul 
păsărilor pentru a nu prăda strugurii, la Schimbarea la Faţă 
sau Probejenie (6 august) se gusta poama nouă iar la Ziua 
Crucii sau Cârstovul Viilor (14 septembrie pe Stil vechi) se 
începea culesul strugurilor şi se băteau nucii plantaţi la vie. 

Ciclul fermentării şi limpezirii vinului în butoaie este 
viaţa ascunsă a viţei de vie care continuă să trăiască şi 
„dincolo", după uscatul şi căzutul frunzelor la încheierea 
ciclului său vegetal. Băutura fermentată, vinul, alunga sta¬ 
rea mohorâtă a omului şi realiza, prin beţiile rituale, legă¬ 
tura mistică între participanţii alaiurilor cu zeul trac 
Dionysos. Vinul este şi astăzi o băutură rituală consumată 
obligatoriu în nopţile de Revelion, Iordănitul Femeilor, 

Sântion, îngropatul Crăciunului, Măcinici. Obiceiul de a 
bea 40 sau 44 de pahare de vin în ziua de 9 martie, început 
de An agrar, celebrat la echinocţiul de primăvară este o 
reminiscenţă a sărbătorilor bahice ale antichităţii. Oamenii 
credeau că vinul băut la Măcinici se transformă de-a lungul 
anului în sânge şi putere de muncă. Dacă cineva din satele 
în care se practica obiceiul nu putea bea atâtea pahare pline 
cu vin, trebuia să guste sau cel puţin să fie stropit cu vin. 
Numărul paharelor de vin băute ar corespunde cu numărul 
Sfinţilor Mucenici din Sevastia care poartă diferite nume 
zonale: Moşi, Sfinţi, Sfinţişori, Măcinici şi altele (Mol¬ 
dova, Muntenia). Vinul a fost unul din darurile importante 
făcute de Dumnezeu omului: „De mult, prin toate pâraiele 
şi prin toate fântânile era vin, nu apă. Dar oamenii s-au fost 
răi. Dumnezeu s-a mâniat pe ei şi le-a luat vinul; a lăsat 
atâta vin şi atâta pâine cât să aibă cu ce sluji preotul la 
liturghie" (Bucovina). 

Tema neputinţei împăratului de a distruge viţa de vie 
a făcut subiectul unei interesante poveşti româneşti, pe 
care o reproducem pe scurt: se spune că un împărat, a văzut 
„că atâtea pricini şi nevoi dintre oamenii lui nu se pot 
curma decât cu stârpirea viţei de vie, care dă vinul cel 
tulburător la minte". A poruncit deci ca oamenii îndată să 
scoată din pământ „copăcelul acela blestemat", ca nici un 
fir de leac să nu se mai găsească. „împăratul a murit şi altul 
s-a ridicat în scaun, şi apoi alţii, unul după altul, viind şi 
stăpânind norodul acela de oameni, care slăbea tot mai 
mult. Odată un crai din ţara aceea plecă în codrii după 
sălbăticiuni. Şi-mpuşcă, şi-mpuşcă, până când dă de un 
urs. S-a luat după el şi l-a gonit, până a ajuns la un schit. 
Acolo trăia un călugăr bătrân-bătrân, de când tata Noe. 
Cum aude gălăgia, iese din chilie. Văzând ursul şi pe cei 
ce-1 fugăreau, se dezbrăcă de haina călugărească, îşi su¬ 
flecă mânecile, iese înaintea namilei, îl prinde de urechi, că 
începuse să tremure ca un pui de iepure. S-a minunat îm¬ 
păratul şi l-a întrebat cum de-a îndrăznit să pună mâna pe 
urs şi de unde are atâta putere în trup? Acesta i-a arătat chi- 

lia şi i-a spus că de mâncat nu mai poate mânca, că i s-au 
tocit toţi dinţii până la rădăcină, dar are o tufă dătătoare de 
putere, care face struguri la vreme de toamnă. Prisosul îl 
strânge şi-l pune în pod, de are tot anul. împăratul s-a uitat 
la tufa şi vede că nu-i altceva, fără numai un butuc de vie. 
Când a venit la vale, a dat poruncă tare: de astăzi înainte 
tufa de vie să aibă slobozenie să crească peste tot cuprinsul 
împărăţiei, împărtăşindu-se orişicine din darurile ei, dar 
numai atât, ca să fie voinic de-a apuca şi ţine ursul de 
ureche“ (Butură, 1979, p. 250). 

Ciclul vegetal al viţei de vie, lung de aproximativ o 
jumătate de an solar, cu început la pornirea sevei (plânsul 
viţei de vie) şi încheiat la căzutul frunzelor, corespunde 
structurii unui calendar împărţit numai în două anotimpuri. 
Din punct de vedere etnologic, valoare calendaristică are, 
în primul rând, produsul viţei de vie, vinul, un adevărat 
simbol al vieţii ascunse, al tinereţii biruitoare care continuă 
viaţa viţei de vie şi după încheierea ciclului său vegetal. 
Această băutură fermentată, cu simbolurile sale de „apă 
vie“ şi „licoare a tinereţii” a generat un supersimbol al viţei 
de vie „de arbore al vieţii” (Durând, 1977, p. 324). Vinul 
roşu, „sângele recreat de către teasc”, nu era greu de inter¬ 
pretat de către cei vechi ca semn al victoriei asupra scur¬ 
gerii neîntrerupte a timpului. Beţiile rituale, cu rolul lor de 
a crea o legătură mistică între participanţi şi de a învinge 
starea mohorâtă a omului, constituiau sarea şi piperul pen¬ 
tru practicile oregiastice specifice renovării timpului calen¬ 
daristic. Beţia şi somnul generat de aceasta accentuau de¬ 
generarea timpului până la starea de haos din care avea să 
se ivească o nouă creaţie, Anul Nou. Nu se cunoaşte în ce 
perioadă a anului aveau loc beţiile rituale pe vremea da¬ 
cică. Se presupune că acestea ajunseseră la un stadiu înain¬ 
tat dacă a fost nevoie de o intervenţie reformatoare (stârpi- 
rea viţei de vie) în vremea lui Burebista. Logic, ar fi trebuit 
ca acestea să se fi desfăşurat toamna, după fermentarea 
mustului. Păstrarea îndelungată a vinului, de pildă pentru 
un eventual început de an primăvara, era greu de realizat 

întrucât vasele de lemn şi ceramica dacică trebuiau adap¬ 
tate acestui scop. Hotărârea stârpirii viţei de vie pe terito¬ 
riul Daciei se pare că nu a dat rezultate de lungă durată. 
Până la dezastrele aduse viţei indigene de filoxeră, în 
România existau soiuri foarte bine adaptate la condiţiile de 
sol şi climă, ceea ce indică cultivarea neîntreruptă a „arbo¬ 
relui vieţii“. Cu siguranţă că soiurile autohtone de mare 
productivitate au rezultat din domesticirea unor specii săl¬ 
batice, din care o fosilă supravieţuieşte sub forma unei 
liane, pe grindul Rosetti din Delta Dunării. Dacă viţa de vie 
ar fi fost distrusă cu adevărat în Dacia, poetul Ovidiu, 
exilat la Tomis, n-ar fi putut aduce ca argument îngheţarea 
vinului în amfore, când se plângea de iernile aspre de la 
Pontul Euxin: 

„Şi-n vas îngheaţă vinul 

De-1 scoţi în bolovani, păstrând figura oalei 

Şi-n loc de-a soarbe spuma, mănânci bucăţi de vin“. 

Trif sau Trif Nebunul, reprezentare mitică în Panteo¬ 
nul românesc, identificat cu zeul trac Dyonisios şi cu zeul 
roman Bachus, a preluat numele Sfântului Mucenic Trifon 
şi data acestuia de celebrare (1 februarie) din calendarul 
creştin. în Calendarul popular ziua lui de celebrare, 1 fe¬ 
bruarie, indică atât perioada fătatului urşilor, cât şi primele 
semne că seva se pune în mişcare în butucii viţei de vie şi 
în tulpinile pomilor fructiferi. Există, într-adevăr, o tainică 
legătură între viţa de vie, licoarea acesteia, vinul, şi ursul 
din pădure, exprimată de zicala referitoare la vinul bun: Vi¬ 
nul puterea ursului. în Calendarul popular primele trei zile 
ale lunii februarie sunt dedicate Martinilor de lamă (1-3 
februarie). Mica ceată divină este condusă de Martinul cel 
Mare, celebrat pe 2 februarie, zi numită Stretenia sau Ziua 
Ursului. Cu o zi înainte, pe 1 februarie este celebrat Tri- 
fonul Viilor şi Anul Nou Pomi-viticol. 

La începutul lunii februarie, când seva dă primele 
semne că se pune în mişcare în butucii viţei de vie şi în 

tulpinile pomilor fructiferi, se desfăşoară, în mai multe sate 
din sudul României, un ceremonial bahic de origine tra¬ 
cică, numit Arezanul sau Gurbanul Viilor. In ziua de 1 
februarie, bărbaţii mergeau la plantaţiile de viţă de vie, de 
obicei cu săniile trase de cai împodobiţi cu coarde de viţă 
de vie. înainte de a pleca din sat, strigau cu tărie: Hai să 
mergem la Gurbanul, chemare identică cu cea de la Focul 
lui Sâmedru (25/26 octombrie), Anul Nou pastoral. Ajunşi 
în câmp, fiecare proprietar îşi tăia, de la viţa sa, câteva 
corzi cu care se încingea peste piept, îşi făcea cununiţă pe 
cap şi cingătoare la brâu. Dezgropa sticla sau plosca cu vin 
îngropată toamna, efectua diferite practici magice menite 
să aducă rod bogat, să apere via de dăunători şi strugurii de 
păsări (grauri) şi apoi mergea la petrecerea comună, în ju¬ 
rul focului aprins pe o înălţime. Acolo se mânca, se bea, se 
juca în juruî flăcărilor, se sărea peste foc, se stropea vin 
peste jărăgaiul încins. Seara, bărbaţii se întorceau în sat, cu 
făclii aprinse în mână, şi continuau petrecerea pe grupe de 
familii. Jertfa incinerată erau coardele uscate aî viţei tăiate 
cu un an înainte şi produsul acesteia, vinul, aruncat în foc. 
Este posibil ca în vechime să se fi jertfit cu această ocazie 
o oaie sau un berbec, aşa cum îi atestă şi numele local al 
obiceiului, Gurban, care înseamnă sacrificiul unui animal 
întreg şi împărţit participanţilor. 



ANUL NOU PASTORAL 


Spre deosebire de Anul Nou agrar, care începea în 
preajma echinocţiului de primăvară, când pe ogoare se se¬ 
mănau şi germinau seminţele iar în livezi şi podgorii seva 
arborilor şi butucilor de vie se punea în mişcare. Anul Nou 
pastoral începea cu o lună mai târziu, la Sângiorz, când 
ovinele şi caprinele dădeau randament economic maxim. 
După perioada de împerechere (toamna) şi cea de gestaţie 
(iarna), puii majorităţii animalelor domestice sunt fătaţi 
primăvara. Prinzând sezonul cald şi cu hrană abundentă, 
noua generaţie de animale intră fortificată în sezonul fri¬ 
guros. Domesticirea şi creşterea animalelor în adăposturi 
care protejau puii împotriva intemperiilor a modificat de-a 
lungul timpului ciclul şi ritmul de reproducţie. Cu toate 
acestea, sunt animale domestice, de pildă oaia şi capra, 
care au păstrat, ca şi rudele lor sălbatice (căprioara, capra 
sălbatică), ciclul primitiv de reproducţie început toamna. 

în ţara noastră împerecherea oilor şi caprelor începe 
în preajma Sâmedrului, la 14 octombrie. Deşi această dată 
putea să cadă în orice zi a săptămânii, poporul o numea 
Vinerea Mare. în unele zone etnografice sărbătoarea este 
numită după activitatea practică fixată de tradiţie în această 
zi: Năpustirea Berbecilor, Nunta Arieţilor sau Nunta Oilor. 
După o perioadă de gestaţie de aproximativ 21 de săptă¬ 
mâni, mieii şi iezii sunt fătaţi în luna martie, când timpul 
dă vizibile semne de încălzire. înţărcatul, separarea mieilor 
şi a iezilor de oi şi capre pentru a se hrăni singuri, avea loc 
la Sângiorz. Reproducţia ovinelor şi caprinelor împarte 
deci anul solar în două anotimpuri perfect egale: un sezon 
fertil (împerecherea, gestaţia, fătatul şi înţărcatul puilor), 
între Sâmedru şi Sângiorz, şi un sezon steril, când anima¬ 
lele se hrănesc bine pentru a supravieţui capriciilor iernii. 

între Sângiorz şi Sâmedru. începutul şi sfârşitul ciclului de 
reproducţie a ovinelor şi a caprinelor, erau marcate de două 
din cele mai importante sărbători populare, când se efec¬ 
tuau practici specifice înnoirii timpului. Fiind hotare ale 
timpului - prin poziţia lor calendaristică şi prin scenariile 
rituale de înnoire a timpului fiecare din ele putea să 
funcţioneze nu numai ca început de anotimp, ci şi de an. 

După o legendă populară, cele două reprezentări mi¬ 
tice care închid şi deschid sezoanele pastorale, ar fi primit 
de la Dumnezeu cheile vremii cu care Sângiorzul închide 
iarna şi deschide vara, în timp ce Sâmedru închide vara şi 
deschide iama: 

- „«Iacă de acum vă încredinţez vouă cheile vremii şi 
la porunca mea aveţi să închideţi, mai devreme sau mai 
târziu, vremile omului, după cum adică voi vedea purtarea 
oamenilor!» 

Sfinţii au primit cu mulţămită cheile şi au plecat 
unul în dreapta, iar altul în stânga, depărtându-se la locul 
lor. Când se aude croncănit de broaşte, Sângiorzul întinde 
mâna şi ia cheile din mâna lui Sâmedru, şi mereu închide 
iama cu o cheie, iar cu cealaltă deschide primăvara, 
vremile bune, căci prin glasul broaştei a primit veste şi 
poruncă de la Dumnezeu. 

Când toate păsările călătoare sunt duse de la noi, 
când nu se mai vede pui de broască pe afară şi când 
viscolul turbat se desprinde, scuturând şi dezbrăcând co¬ 
drul de haina sa, Sâmedru, tremurând, întinde mâna şi pri¬ 
meşte cheile din mâna lui Sângiorz, apoi cu grabă închide 
vremea bună cu o cheie şi cu cealaltă deschide iama, care 
cade ca un potop asupra lumii. Şi Sângiorz şi Sâmedru, la 
rândul lor, poartă cheile tot cu sine, la brâu, ca nu cumva 
să le fure cineva din uşile vremii şi să se joace cu vremea 
cum le place“ (Marian, 1901, p. 197-198). 

Textul ne oferă informaţii preţioase privind împăr¬ 
ţirea semestrială a anului, începuturile şi sfârşiturile celor 
două anotimpuri, funcţia de stâlpi de hotar calendaristic a 
zilelor de Sângiorz şi Sâmedru. Surprinzătoare este şi intu- 

iţia populară care aprecia timpul (datele calendaristice ale 
celor două sărbători) în funcţie de spaţiu. După ce au pri¬ 
mit cheile vremii, sfinţii „au plecat unul în dreapta, iar altul 
în stânga, depărtându-se la locul lor‘\ adică la şase luni 
distanţă unul de altul. Dacă am aprecia importanţa sfinţilor 
după numărul legendelor, al credinţelor şi practicilor tradi¬ 
ţionale efectuate în zilele lor de celebrare, atunci Sângior- 
zul este unul dintre cele mai venerate şi însemnate perso¬ 
naje ale calendarului popular. Fiind hotar de timp, sce¬ 
nariul lui ritual se desfăşoară pe parcursul mai multor zile 
(21 aprilie - 1 mai) şi are trăsături evidente de înnoire a 
timpului. 

Practicile specifice începuturilor de an şi de sezon 
analizate până acum (Anul nou oficial, cel ritual şi cel 
agrar) apar şi în cadrul ritualului care deschide anul (sezo¬ 
nul) pastoral: prezenţa spiritelor morţilor, sacrificiul unui 
animal, pregătirea mâncărurilor rituale, aprinderea rituală a 
focurilor, acte de divinaţie, observaţii meteorologice şi 
astronomice, arderea şi descoperirea comorilor, abundenţa 
actelor de profilaxie, de îngăduinţă faţă de supuşi şi altele. 

Curăţirea spaţiului de forţele malefice 

Am amintit deja credinţa că între Joimari şi Rusalii, 
perioadă în care apare de cele mai multe ori şi Sângiorzul, 
mormintele rămân deschise, iar spiritele morţilor sălăşlu¬ 
iesc printre cei vii. Dintre acestea, spiritele rele, numite 
strigoi sau strige, la care se adaugă strigoaicele şi moroa- 
nele reprezentând persoane în viaţă ce se vor transforma, 
după moarte, conform aceloraşi credinţe arhaice, în spirite 
malefice, îşi manifestau agresivitatea prin luarea manei 
(sporului laptelui de la vite şi a rodului holdelor de grâu). 
Manipularea acestor forţe malefice de către vrăjitoare se 
realiza prin diferite tehnici, mai ales în noaptea de 
Sângiorz. Măsurile de prevenire a vrăjitoriilor erau foarte 
variate: ascunderea sau ungerea cu usturoi a limbilor de 
meliţă cu care se bat şi pe care călătoresc strigoaicele, 

producerea zgomotelor de buciume, strigăte, afumarea 
vitelor, a grajdurilor şi a stânelor, punerea rugului la feres¬ 
trele şi uşile adăposturilor de vite, agăţarea spinilor la porţi, 
ungerea ugerului vacilor cu usturoi. In Moldova femeile 
aveau de luptat nu numai împotriva strigoilor ci şi 
împotriva Ielelor care furau în noaptea de Sângiorz 
inclusiv somnul copiilor etc. Iată o descriere a obiceiului 
lăsată de Mihai Eminescu: „încă după-amiaza ajunului de 
Sf. George, fetele, flăcăii şi copiii ies în ţarină ori se duc la 
pădure şi se întorc acasă încărcaţi cu iederă şi cu crengi de 
rug. Din iederă se împletesc cununi verzi, iar crengile de 
rug se pun în cruci pe la porţi, pe la fereşti, pe deasupra uşi¬ 
lor şi mai cu deosebire pe la grajdul în care se adăpostesc 
caii şi vitele. Aşa e bine; altfel intră ielele şi strigele, fură 
laptele de la vaci, fură somnul copiilor, visul fetelor şi no¬ 
rocul băieţilor. Acolo, unde intrarea este închisă prin rugii 
înghimpaţi, nici iele, nici strige nu intră, pentru că văd 
semnul pe care nu au putere de a-1 trece, şi vacile dau lapte, 
copiii dorm duşi, fetele se pierd în vise plăcute, iar flăcăii 
rămân harnici şi cu noroc“ (vezi Marian, 1901, p. 213). 

Ca la orice sărbătoare importantă de peste an, la 
Sângiorz se pomeneau morţii şi li se dădeau de pomană di¬ 
ferite produse alimentare, în special lapte. Această pomană 
se numea Moşii de Sângiorz (Marian, 1901, p. 182). 

Jertfa mielului 

Spre deosebire de începutul anului agrar, unde abun¬ 
dă alimentele rituale, la Sângiorz varietatea lor este mai 
mică. Amintim, de pildă, colacii folosiţi în practica magică 
„Cucu! - Răscucu!“ mielul fript haiduceşte, alimente mân¬ 
cate după un anumit ritual de participanţii îa Alesul Oilor. 

Colacul se aşeza deasupra găleţii de muls, împodo¬ 
bită cu leuştean, saîcie şi diferite flori. Prin gaura colacului 
se mulgeau apoi oile din aceeaşi turmă. La fel se proceda 
şi în cazul în care o vacă făta în perioada cântatului cucu¬ 
lui. După terminarea mulsului colacul era luat şi ţinut cu 

câte o mână de doi copii, în general un băiat şi o fată, care 
strigau, sub formă de dialog, de trei ori: Cucu! - Răs- 

cucu!“. Trăgând din colac, copiii îl rupeau în două bucăţi. 
Colacul era mâncat de copiii care 1 -au rupt, de proprietarii 
animalelor, de toţi participanţii la ceremonialul complex 
care deschidea sezonul pastoral. In unele sate, o parte din 
colac se frământa, se amesteca cu sare şi era dat apoi la oi. 
Prin această practică magică, generalizată în munţii 
Banatului, se credea că se previne „luatul manei“ laptelui 
de către cuc. 

Animalul sacrificat la debutul anului (sezonului) 
pastoral era mielul. Acesta se frigea în întregime, „haidu- 
ceşte“, cu ajutorul unui proţap, şi se mânca pe pajişte, la 
stână, rupând bucăţile de carne cu mâna, fără folosirea 
cuţitului. 

Colacul folosit la „răscucirea“ vitelor cu lapte, în 
special a acelora care au fătat primăvara, şi mielul fript pot 
fi considerate alimente sacramentale, un fel de jertfe aduse 
la două zeităţi: una agrară şi alta pastorală. Semnificaţiile 
agrare şi pastorale sunt atât de frecvente în obiceiurile 
efectuate la Sângiorz, încât pare verosimilă ipoteza con¬ 
form căreia această sărbătoare a adunat laolaltă două săr¬ 
bători independente, dar apropiate ca dată calendaristică. 

Aprinderea Focului viu 

Este greu de dovedit că focurile aprinse la Sângiorz 
ar avea vreo legătură directă cu ajungerea soarelui la echi- 
nocţiul de primăvară, întrucât cele două date calendaristice 
(Sângiorzul şi echinocţiul de primăvară) se găsesc la o dis¬ 
tanţă de aproximativ o lună de zile. Ca urmare, aceste 
focuri rituale nu se constituiau într-un agent generator, „ci 
primenitor, care purifică oamenii, animalele şi plantele, 
arzând şi mistuind elementele vătămătoare, de natură 
materială sau spirituală, care ameninţă tot ce e purtător de 
viaţă cu boală şi moarte“ (Frazer, 1980, voi. V, p. 55). Mai 
mult ca la oricare altă sărbătoare de peste an la care se 
aprindeau focuri rituale, la Sângiorz scopul lor era, aşa 

cum reiese din relatările informatorilor şi din întreg con¬ 
textul rito-magic, să distrugă sau să ţină în frâu vrăjitoarele 
răspunzătoare de toate necazurile şi calamităţile ce se 
abăteâu asupra oamenilor, a vitelor şi recoltelor (boli, grin¬ 
dină, stricăciuni provocate turmelor de către animalele 
sălbatice şi recoltelor de către insecte şi păsări de pădure, 
necăsătorirea fetelor şi a flăcăilor etc.). 

Menit să purifice spaţiul prin lumina, căldura şi fu¬ 
mul său. Focul de Sângiorz se deosebea de celelalte focuri 
rituale de peste an prin tehnologia obţinerii lui, numită de 
popor şi de literatura de specialitate „aprinderea focului 
viu“. Prin foc viu se înţelegea obţinerea flăcării în urma 
frecării unor lemne uscate, după tehnici extrem de arhaice. 
Atestat pentru prima dată de etnografi în nordul Carpaţilor 
Orientali (Niculiţă-Voronca, 1903, p. 1202), focul viu avea 
să fie descoperit ulterior în majoritatea regiunilor 
României, mai ales în mediile păstoreşti (Muşlea, 1972, p. 
389-396). Elementele etnografice care servesc drept 
argumente pentru a demonstra că „focul viu“ nu este un foc 
obişnuit, ci unul ritual, sunt abundente: se aprindea numai 
de către bărbaţi, de obicei de tineri necăsătoriţi şi „neprihă- 
niţi“; în sate se aprindea la date fixe, în ajunul Sf. 
Gheorghe, iar pe munţi la data urcării oilor la stâne; focul 
se păstra aprins până la coborârea turmei; participanţii să¬ 
reau peste foc şi, uneori, treceau şi animalele prin fumul 
produs de acesta; la sărirea peste foc se spuneau strigături 
cu tematică pastorală. 

Pentru purificarea spaţiului, a animalelor şi mai ales 
a oamenilor, la trecerea pragului în noul an pastoral se 
foloseau, alături de foc, apa şi ramura verde. 

Stropitul şi scăldatul ritual 

Formele de manifestare a obiceiului udatului, stropi¬ 
tului, scăldatului şi înrouratului erau foarte variate, apa pu¬ 
tând fi „neîncepută 44 , scoasă dis-de-dimineaţă din fântână, 
din râuri şi pâraie sau rouă căzută pe iarbă în noaptea de 
Sângiorz; oamenii, în special fetele şi flăcăii, se spălau pe 
faţă şi se scăldau singuri în locuri tainice, sau se stropeau 

şi se udau reciproc. Udatul este interpretat de informatori 
ca act de purificare, dar şi ca leac contra bolilor, pentru 
câştigarea vioiciunii, ca vrajă pentru grăbirea căsătoriei şi 
altele. Ilustrăm această bogăţie de manifestări etnografice 
prin câteva exemple consemnate la începutul secolului al 
XX-lea: 

„Păcurarii din unele părţi ale Transilvaniei, punându- 
şi cununi pe cap, încep a stropi pământul cu ramuri de laur 
muiat în aiasmă. După aceea fac foc de brad, rozmarin şi 
laur, în fumul căruia îşi curăţă turmele 44 (Marian, 1901, p. 
228); „în unele părţi ale Bucovinei este datina ca fetele să 
se roureze în dimineaţa Sf. Gheorghe pe ochi, adică să se 
spele cu rouă de pe un câmp curat, anume ca să fie mai 
drăgălaşe şi mai atrăgătoare. Tot atunci unele fete strâng 
rouă, care se păstrează şi se întrebuinţează peste tot anul la 
diferite boale, altele se duc de se scaldă în vaduri, anume 
ca să fie curate şi uşoare în decursul anului precum cursul 
lin al apei 44 ; „Fetele pe lângă locuinţa cărora nu trece nici- 
o apă curgătoare se scoală în ziua de Sângiorz dis-de- 
dimineaţă, pun un ciubăr lângă fântână, îl umplu cu apă 
neîncepută şi în ciubărul acesta se scaldă, anume ca să fie 
curate, frumoase, drăgălaşe şi mai bine văzute de toţi, mai 
ales însă de către feciori 44 ; „în munţii Apuseni se face în 
preziua zilei de Sângiorz din mlădiţe verzi o stropitoare, 
numită împroor, şi aducându-se într-un vas apă curată de la 
izvor sau râu, în dimineaţa zilei numite se stropesc cu îm- 
proorul căsenii, vitele, casa, grajdul şi această stropire se 
numeşte împroorare 44 ; „în Moldova există credinţa că cine 
se va spăla în dimineaţa de Sf. Gheorghe cu rouă, acela 
toată vara va fi sănătos şi nu-i vor ieşi pete pe obraz; iar 
cine se va spăla într-o apă curgătoare în dimineaţa acestei 
zile, pe acela tot anul nu-1 vor prinde frigurile 44 (Marian, 
1901, pp. 277, 279, 280, 281). 

Armindenul sau Pomul de mai 

Creanga de stejar, fag, plop pusă de flăcăi în porţile 
fetelor şi ale sătenilor mai de vază în noaptea de Sângiorz 
era considerată ca având funcţie de oprire a forţelor potriv- 

nice, ca şi rugul sau brazda înierbată. în mare parte din ţară 
(Transilvania, Banat, Moldova) obiceiul acesta era practi¬ 
cat la Armindeni, sărbătoare apropiată ca dată calenda¬ 
ristică şi aflată în strânsă legătură ritologică cu Sângiorzul. 
După unele informaţii, ramura verde, numită arminden sau 
maial, era un brad curăţat de ramuri până spre vârf şi orna¬ 
mentat cu motive romboidale. Acesta era înfipt în poarta 
gospodăriei, unde stătea până se coceau şi se secerau 
grânele (Vulcănescu, 1972, p. 105). De cele mai multe ori 
se punea însă la poartă o ramură luată din pădurile de 
foioase şi nu din cele de conifere şi purtând, se pare, unele 
semnificaţii agrare: „această ramură, prăjină sau arbore 
înalt, numit arminden, care are numai puţine frunze în vârf, 
se lasă dinaintea casei unde s-a pus până ce pică de sine sau 
până se macină grâu nou şi când pentru prima oară se face 
pâine din acest grâu, care serveşte apoi în casă de noroc, 
atunci se taie şi se aprinde cuptorul cu el“ (Marian, 1903, 
p. 289). 

In unele zone etnografice Armindenul, zeu al vegeta¬ 
ţiei, protector al vitelor şi cailor, holdelor semănate, viilor 
şi livezilor, care a preluat numele şi data de celebrare ale 
Sfântului creştin Ieremia (1 mai), este sinonim cu Sângior¬ 
zul, Pomul de Mai. Substitutul său ritual este Ramura 
Verde, o prăjină înaltă cu ramuri verzi în vârf sau un copac 
curăţat până la vârf de crengi, tăiată din pădure şi prinsă în 
stâlpii porţii sau ai casei, adesea împlântată în pământ, cu 
funcţie magică polivalentă (apotropaică, fertilizatoare). 
Obiceiurile specifice zilei de Armindeni sunt: împodobirea 
cu ramuri verzi, substitut al zeului vegetaţiei, a stâlpilor 
porţilor şi caselor, a intrărilor în adăposturile vitelor şi în 
alte anexe gospodăreşti pentru protecţia oamenilor şi ani¬ 
malelor de forţa distrugătoare a spiritelor malefice; îm- 
plântarea în curte, în mijlocul satului, la stâna de oi, în ţa¬ 
rină, între hotare a unei prăjini înalte cu ramuri verzi în 
vârf sau chiar a unui arbore întreg curăţat până spre vârf de 
crengi şi împodobit în cununi de flori şi spice de grâu 
numit Armindeni, Maial, Pomul de Mai; organizarea petre¬ 
cerilor câmpeneşti, la iarba verde, la pădure, la vii şi livezi 

unde se mânca miel fript şi se bea vin roşu şi amestecat cu 
pelin pentru schimbarea sângelui şi apărarea oamenilor şi 
vitelor de boli, în special de ciumă, cum rezultă dintr-o 
veche strigătură populară: 

„Frunză verde de pelin, 

Iată-ne la Armindeni, 

Beau mesenii şi mănâncă, 

Şi de ciumă nu li-e frică“ 

rostogolirea prin iarbă, spălarea pe mâini şi pe faţă cu rouă 
căzută în noaptea de Armindeni; strigarea pe nume a stri¬ 
goilor pentru a-i împiedica să fure mana vitelor cu lapte şi 
a holdelor semănate; purtarea pelinului la pălărie, în sân, în 
buzunare, împodobirea ferestrelor şi icoanelor cu ramuri 
sau frunze de pelin; semănarea primelor cuiburi de fasole 
şi castraveţi. Local, Armindeni se considera început de 
vară şi limita calendaristică când se mai putea semăna po¬ 
rumbul. 

Obiceiul prinderii ramurii verzi sau împlântării 
Pomului de Mai a fost amalgamat cu tradiţia inspirată de 
episodul din Noul Testament al omorârii copiilor de Irod. 
După ce ar fi tăiat o zi întreagă capetele copiilor, mergând 
din casă în casă, ar fi pus seara, ca semn, o ramură verde la 
locuinţa unde au ajuns şi unde urma să înceapă a doua zi 
măcelul. Dar, în timpul nopţii, oamenii au pus ramuri verzi 
la toate casele, înşelând pe Irod şi salvând pe pruncul Iisus 
(sărbătoarea şi obiceiurile de Arminden au fost atestate, 
sub diferite forme de manifestare, pretutindeni în 
România). Cultul arborelui şi manifestarea lui în special la 
sfârşitul lunii aprilie şi începutul lunii mai, sub forma 
Ramurii Verzi, numită Armindeni, Maial, Steag, Sânjor, 
Prepeleac, Lemn, Stâlpar, Pom de Mai, a fost atestată în 
toate zonele locuite de români. 

Sângiorzul sau Armindenul este o sărbătoare de pri¬ 
măvară dedicată atât activităţilor pastorale şi agrare, cât şi 
sănătăţii şi veseliei oamenilor. Credinţa tuturora era că în 

perioada Sângiorzului se înnoia nu numai timpul, ci şi 
sângele oamenilor. Se organizau petreceri câmpeneşti unde 
se bea vin roşu şi rachiu, obligatoriu amestecate cu pelin, 
şi se mânca miel fript. 

Pelinul, plantă căreia i se atribuiau numeroase valen¬ 
ţe magice, era la loc de cinste: se purta în sân şi în buzu¬ 
nare, se punea pe masă, în pat, printre haine. Pelinul, plantă 
apotropaică (Artemisia absinthium L.) din fam. Compo- 
sitae, utilizată pentru tămăduirea suferinţelor (malaria, du¬ 
rerile de stomac, umflăturile, bolile de ochi), pentru vopsi¬ 
tul lânii şi confecţionarea săpunului, pentru alungarea Iele¬ 
lor şi relelor aduse de acestea (luatul din Iele, luatul din 
Rusalii) şi a altor spirite malefice. El se recolta de descân¬ 
tătoare, în raport de boala ce o vindeca, la diferite sărbători 
calendaristice (Măcinici, Armindeni, Strodu Rusaliilor, 
Rusalii sau Duminica Mare, Marina) şi în anumite mo¬ 
mente ale zilei, după un ritual consacrat, adesea dezbrăcată 
şi despletită. Uneori, descântătoarea era însoţită de o altă 
femeie care interpreta, într-un dialog rolul pelinului: 

Bună seara. Pelin mare. 

Domn mare! 

- Mulţumim dumitale, ... , 

- Şezi! 

- N-am venit să şez 

Şi-am venit să scot 

Patruzeci şi patru de draci ai tăi“ 

/.../. 

Femeile curăţau locuinţele, curţile gospodăriilor, lo¬ 
curile unde slobozeau apa pentru morţi la 40 de zile de la 
înmormântare etc. cu măturile confecţionate din tufe de 
pelin recoltate în ziua de Marina. Mătura de pelin se folo¬ 
sea în practicile magice de întors persoana plecată de 
acasă, boala, răul, spurcul: 

„Ieşi spurc spurcat. 

De la ... 

De unde te-ai aninat, 

Că eu, descântătoarea, 

Cu vin te-am îmbătat, 

Cu mătura te-am măturat, 

Cu mătura de pelin negru, 

Şi-n gunoi te-am aruncat 

în ţinuturile extracarpatice în ziua de Armindeni se 
organizau petreceri câmpeneşti unde se frigea haiduceşte 
mielul şi se bea vin amestecat cu pelin pentru subţierea şi 
schimbarea sângelui. De altfel, pelinul recoltat la Armin¬ 
deni după un anumit ritual se păstra de-a lungul anului 
pentru lecuirea bolilor (Ghinoiu, 2001, p. 147. 

Practici divinatorii 

Ca orice început de an sau sezon, la sărbătoarea Sân- 
giorzului oamenii din mediile pastorale încercau să scru¬ 
teze viitorul, să afle ce se va întâmpla în noul an. Cele mai 
interesante în efectuarea farmecelor şi descântecelor erau, 
şi se înţelege de ce, fetele nemăritate. 

O practică foarte obişnuită era semănatul ritual al 
busuiocului care urma să crească mai frumos şi să aibă un 
miros mai plăcut decât busuiocul semănat în alte zile. 
Busuiocul (Ocimum basilicum), plantă ierboasă din familia 
Labiatae, originară din India şi China, cu miros caracteris¬ 
tic şi foarte puternic, era semănat de fete şi femei în ziua 
de Sângiorz. El era folosit în medicina populară (proprie¬ 
tăţi febrifuge, diuretice, antispasmodice), în practicile cul- 
tice creştine, în obiceiurile din ciclul familial şi ciclul ca¬ 
lendaristic. Conform tradiţiei, planta s-ar fi născut pe mor¬ 
mântul unei tinere fete udat de lacrimile iubitului său, 
numit Busuioc. Pentru a câştiga calităţi tămăduitoare şi 
puteri divinatorii, busuiocul trebuia semănat în dimineaţa 
zilei de Sf. Gheorghe şi apoi plivit, udat, cules şi păstrat 

după anumite reguli. Se credea că numai acest busuioc este 
înzestrat cu putere miraculoasă: ajută fetele să afle cum le 
va fi ursitul (tânăr sau bătrân, frumos sau urât), să fie dră¬ 
găstoase şi atrăgătoare flăcăilor precum în zicala populară: 
A trage unul la altul, cum trage dragostea la busuioc. Fata 
care purta busuiocul la brâu, în sân, în păr sau îl punea sub 
pernă în ajunul marilor sărbători calendaristice îşi visa 
ursitul, avea noroc în dragoste şi căsătorie, era plăcută şi 
atrăgătoare. Busuiocul este nelipsit din obiceiurile de naş¬ 
tere (prima scaldă, masa Ursitoarelor, botezul copiilor), în 
obiceiurile prenupţiale (însurăţitul şi înfârtăţitu! în vrăjile 
şi farmecele de aflare a ursitei) şi nupţiale (împodobirea cu 
busuioc a vedrei miresei, stropirea de către mireasă a fete¬ 
lor nemăritate cu busuioc udat cu apă). Strigăturile care 
însoţesc dansul ritual de nuntă numit Busuiocul, fac aluzie 
la calităţile lui purificatoare şi fertilizatoare: 

„De trei ori pe lângă masă, 

Să scoatem răul din casă, 

Să rămână binele. 

Să trăiască mirele!“. 

Intr-adevăr, busuiocul este cea mai îndrăgită plantă a 
românilor (Ghinoiu, 2001, p. 31). 

Arderea comorilor 

Asemănător celorlalte sărbători care funcţionau ca 
hotare de timp, se credea că la Sângiorz cerul se deschide 
pentru o clipă, iar oamenii care ar surprinde vizual acest 
moment nocturn ar putea spera că li se vor realiza toate 
dorinţele în noul an. Noaptea de Sângiorz era însă şi timpul 
cel mai favorabil pentru descoperirea comorilor. Se spunea 
că acum ard comorile curate şi necurate, legate şi nelegate, 
vrăjite şi nevrăjite şi trebuia însemnat locul în mare taină 
pentru a fi săpat (Marian, 1901, p. 241-258). 

Funcţia de An nou a Sângiorzului este întărită de in¬ 
formaţiile etnografice referitoare la prevederea timpului, 
de interdicţia de a împrumuta diferite bunuri, de practica 
retezării părului şi vârfului cozilor la animale: „Dacă la 
Sânglorz va fi rouă multă ori va fi pâclă, e semn de an 
bogat“; „Nu e bine ca în ziua de Sângiorz să dai ceva din 
casă, că dacă dai, apoi tot dai întregul an“; „în ziua de 
Sângiorz dis-de-dimineaţă, înainte de a răsări soarele, se 
retează vârful cozilor de la toate vitele şi părul retezat se în¬ 
groapă apoi într-un furnicar de cei mari sau se pune într-o 
scorbură de răchită, anume ca vitele să se înmulţească ca 
furnicile şi să crească ca răchita 44 (Marian, 1901, p. 267- 
269). 



CALENDARUL PASTORAL 


Debutul în noul an pastoral presupunea luarea unor 
măsuri organizatorice şi economice (închiderea ţarinei 
pentru păşunatul vitelor, învoiala cu ciobanii şi văcarii, 
alcătuirea turmelor de oi şi a cetelor de sâmbraşi, rezol¬ 
varea problemei păşunatului pe timpul verii, tunderea oilor 
înainte de a fi urcate la munte, construirea ţarcurilor şi a 
colibelor), juridice (însemnarea oilor şi a mieilor cu sem¬ 
nele moştenite de fiecare proprietar din moşi-strămoşi, mă¬ 
suratul laptelui pentru fixarea cotei de brânză ce urma s-o 
primească fiecare proprietar de oi) şi, fireşte, rituale (prac¬ 
tici magice de purificare a vitelor, a ciobanilor şi proprie¬ 
tarilor de oi, de prevenire a stricăciunilor aduse turmei de 
sălbăticiunile pădurii şi a îmbolnăvirii animalelor, de ferti¬ 
litate şi rod bogat etc.). Aceste activităţi şi altele mai mă¬ 
runte cu greu se pot separa unele de altele: cele economice 
de cele organizatorice şi juridice, iar toate acestea de 
practicile rituale. în ce categorie şi-ar găsi locul, de pildă, 
prepararea unsorii şi ungerea ugerului vitelor, unde valo¬ 
roase cunoştinţe de medicină empirică (folosirea a nume¬ 
roase plante de leac: usturoi, boz, leuştean, pelin, scaiete, 
salcie) erau nedespărţite de practicile magice (folosirea 
unturii de porc negru tăiat la ignat şi străjuit peste noapte 
până la cântarea cocoşilor, a unturii de lângă inima por¬ 
cului sărată şi afumată pe coş, în amestec cu plantele rupte 
seara înainte de Todorusalii) (Marian, 1901, p. 231). 

Deschiderea anului pastoral. Vârâtul 

După informaţiile etnografice ar însemna că la 
Sângiorz trebuiau îndeplinite zeci şi zeci de activităţi spe¬ 
cifice economiei pastorale. Volumul de muncă planificat 

pentru o singură zi este mult prea mare, iar condiţiile 
meteorologice pot fi potrivnice îndeplinirii lor. Pe de altă 
parte, ritmul activităţii crescătorilor de animale este deter¬ 
minat, în ultimă instanţă, de ritmul biologic al animalelor. 
Suntem în prezenţa unui interesant mod de planificare a 
activităţilor economice şi sociale într-o perioadă limită de 
timp în raport cu derularea fenomenelor astronomice, me¬ 
teorologice, biologice. Deşi această situaţie se întâlneşte 
frecvent în Calendarul popular, nicăieri nu este mai vizibil 
ca la Sângiorz, care „e cap de an mare“, „goneşte iama şi 
aduce primăvara", „aduce vara", „e începutul anului pas¬ 
toral" (Fochi, 1976, p. 282-283). începutul anului pastoral 
era, de fapt, o perioadă de timp marcată de mai multe 
sărbători (Sângiorzul Vacilor, Alesul, Sâmbra Oilor, 
Marcul Boilor, Armindenul, Ispasul), cu activităţi econo¬ 
mice şi practici rituale precise. „în 21 aprilie se înţeleg 
oierii, adică stăpânii de oi, câte 2-5 inşi, care vreau să se 
însoţească cu turmele şi înţelegându-se, fiecare însoţesc 
oile sale, câte 20-50 sau 100 într-o turmă comună" 
(Marian, 1901, p. 230). „Alesul (22 aprilie) e timpul când 
poporul iese afară la câmp şi începe viaţa păstorească, când 
se fac strungile şi colibele pentru anul curgător. în înţelesul 
strâns, Alesul este începutul economiei cu oile, întâia mul¬ 
soare a acestora, intâiuî ales al mieilor de la oi şi al iezilor 
de la capre" (Marienescu, 1873, p. 238-283). „Oile sunt 
aduse la munte după cum dă primăvara mai devreme sau 
mai târziu, de obicei între Sf. Gheorghe şi Ispas. Regula 
generală este însă Ispasul" (Herseni, 1941, p. 100). 

Deşi fiecare activitate îşi avea locul bine precis de 
tradiţia locală şi de condiţiile fizico-geografice, toate se 
raportau la sărbătoarea pastorală centrală, Sângiorzul, ziua 
de sfârşit şi început de ciclu calendaristic. Caracterul de 
sărbătoare unică prin importanţă pentru comunităţile rurale 
cu specific economic pastoral este bine reliefat de un dans 
ritual executat de păstori numai la Sângiorz şi, toamna, la 
Nunta Oilor sau Nunta Berbecilor. Dansul a fost atestat la 
începutul secolului al XX-lea în Banat, în acelaşi areal 

geografic în care Ov. Bîrlea localiza jocuri rituale menite 
să sporească roadele vegetale, pomicole, viticole şi anima¬ 
liere (Bîrlea, 1982, p. 27). Asemenea dansuri, un fel de 
vrăji prin care se solicita mărimea recoltelor în raport cu 
amplitudinea mişcărilor, erau executate în Ţinutul Pădu- 
renilor până în preajma celui de al doilea război mondial 
(Bîrlea, 1982, p. 28). întrucât dansul pastoral se numea 
Jocul cu călucenii“, iar cei ce-1 executau „jucau căluce- 
neşte“, înclinăm să credem că a existat o legătură străveche 
cu Căluşarii, joc numit de Cantemir căluceni (Vuia, 1922, 

p. 216). 

Miezul verii pastorale 

Agricultura a fost subordonată unei ideologii lunare, 
în timp ce păstoritul a fost dependent de o ideologie solară. 
De altfel, cele mai spectaculoase sărbători şi practici tradi¬ 
ţionale dedicate Soarelui şi focului sunt grupate în calen¬ 
darul pastoral la miezul verii pastorale, acolo unde patro¬ 
nează Sântilie, un adevărat Helios pentru plaiurile carpa- 
tice. 

în hagiografia populară, majoritatea legendelor au ca 
temă amăgirea lui Sântilie de către diavol, care îl îndeamnă 
să-şi omoare părinţii. Drept răzbunare, Sântilie, aflat într-o 
căruţă trasă cu cai de foc, goneşte prin ceruri pentru a trăsni 
în stânga şi în dreapta cu biciul său de foc pe dracii ascunşi 
prin nori sau, pe pământ, în corpul lupilor, câinilor şi pisi¬ 
cilor. După unele legende Sântilie a urcat pe munţi şi s-a 
făcut păstor la oi pe o perioadă de trei ani. Deşi furtunile, 
vijeliile, grindina şi trăsnetele din luna lui cuptor erau 
considerate ca manifestări ale mâniei sfântului asupra dra¬ 
cilor, de pe urma lor aveau de suferit oamenii care se ale¬ 
geau cu recoltele distruse, cu vitele şi casele trăsnite. Mai 
mult temut decât iubit, Sântilie era pomenit de ziua lui şi 
la sărbătorile care îl precedau (Ana-Foca, Pricopul, 
Panteliile, Ciurica, Circovii de Vară, Marina) sau îl urmau 
(Ilie-Pălie, Foca, Opârlia, Sf. Ana, Pintilie Călătorul). 

Aceste sărbători şi obiceiuri formează un ciclu dedicat nu 
sfântului creştin, prorocului Ilie, ci zeului soarelui şi fo¬ 
cului venerat de strămoşii noştri şi al cărui nume s-a pier¬ 
dut în negura vremurilor. Pentru a preîntâmpina fenome¬ 
nele meteorologice provocate de Sântilie, agricultori şi 
păstori „ţineau“ şi alte zile de peste an. Cele mai multe, 
rude sau direct subordonate zeului Focului, Sântilie, sunt 
grupate în iulie, luna lui Cuptor: 

- Sărbătoarea Ana-Foca este prăznuită, în Calen¬ 
darul popular, în prima zi a lunii lui Cuptor. Numele zilei 
provine din amalgamarea sărbătorii Adormirea Sfintei Ana 
(25 iulie) şi a Sfântului Mucenicul Foca (23 iulie). Ea este 
aducătoare de arşiţe solare care pârjolesc şi usucă recoltele, 
în special viţa de vie (Transilvania şi Banat). 

- Pricupul (8 iulie) este dedicată reprezentării mitice 
cu acelaşi nume care „pricopeşte“ sau coace cerealele 
semănate primăvara (Moldova) şi fereşte holdele, mai ales 
cânepa, de grindină şi vijelie (Muntenia, Oltenia, Transil¬ 
vania, Bucovina). Dacă nu-i este respectată cum se cuvine 
ziua, Pricupul dă arşiţă care „pripeşte“ şi usucă cerealele 
înainte ca acestea „să bage“ bob în spic. 

- Năprasnicele reprezentări meteorologice care 
pârjolesc şi ard recoltele în luna lui Cuptor, surori cu Sân¬ 
tilie, celebrate în zilele de 13 şi 27 iulie se numesc Pan- 
teliile. Forţa lor distrugătoare putea fi diminuată prin dife¬ 
rite interdicţii de muncă, instituite cu 7 zile înainte şi cu 7 
zile după 20 iulie, ziua de celebrare a zeului focului, 
Sântilie. 

- Ziua nelucrătoare, aducătoare de foc, dedicată unei 
divinităţi populare, Chirie Şchiopul, a preluat numele şi 
data de celebrare a Sfântului Mucenic Chirie (15 iulie) din 
Calendarul ortodox. Tradiţia a fost consemnată la românii 
din valea Nistrului de Jos. 

- Ciurica este o năprasnică reprezentare mitică care 
dădea dreptul femeilor să-şi pedepsească bărbaţii în ziua ei 
de celebrare, 15 iulie. în această zi se evitau loviturile de 
orice fel, certurile şi neînţelegerile din familie pentru a nu 

avea parte de ele în cursul anului. Amintirea ei este păs¬ 
trată de unele expresii populare („Astâmpără-te că vine 
Ciurica!“ sau „Stai cuminte! Capeţi Ciurica!“) adresate, ca 
ameninţare cu bătaia, copiilor neastâmpăraţi (Muntenia, 
Oltenia). 

- Circovii de Vară este o sărbătoare de trei zile la 
mijlocul lunii lui Cuptor (15-17 iulie sau 16-18 iulie) dedi¬ 
cată forţelor diavoleşti aducătoare de boli neuropsihice în 
casa oamenilor („luatul din Circovi“ sau „lovitul din 
Circovi“), de grindină în holde, incendii în gospodărie, lupi 
şi alte fiare sălbatice în turmele de vite. în aceste zile se 
instituiau severe interdicţii de muncă, singura activitate 
admisă fiind culegerea tulpinilor de pelin şi peliniţă pentru 
confecţionarea măturilor. Circovii de Vară indică miezul 
verii pastorale şi împart, împreună cu Circovii de Iarnă 
(16 - 18 ianuarie), anul calendaristic în două anotimpuri 
egale: vara şi iama (Oltenia, Muntenia, Dobrogea). 

- Paliile este ziua de 17 iulie, respectată de femei 
pentru prevenirea incendiilor, frecvente în satul vechi ro¬ 
mânesc, cu case din lemn şi acoperiş din paie (Ţara 
Haţegului). 

- Pârliile sunt trei divinităţi feminine, surori cu zeul 
focului, Sântilie, care distrug (pârlesc) recoltele oamenilor 
care nu le ţin zilele lor de prăznuire: 20-22 iulie (Banat). 

- Reprezentarea mitică a Panteonului românesc care 
pedepseşte cu foc, arşiţă solară şi grindină oamenii care 
nu-i respectă ziua de celebrare (23 iulie) se numeşte Foca. 
Sfântul Mucenic Foca, personaj real care a trăit în timpul 
împăratului Diocleţian, când era respectat şi ca patron al 
corăbierilor, a devenit la români, prin simpla schimbare de 
sens a numelui, o zeitate aducătoare de mari primejdii, în 
primul rând de incendii (Moldova, Dobrogea) 

- Divinitatea Panteonului românesc celebrată în ziua 
de 27 iulie, Pintilie Călătorul sau Pantelimon, este un 
important hotar în scurgerea timpului calendaristic. După 
unele tradiţii, la Pintilie Călătorul se sfârşeşte vara şi înce¬ 
pe toamna: păsările, în special berzele sau cocostârcii, se 

cârduiesc pregătindu-se pentru plecare în ţările calde, se 
întoarce crugul cerului spre toamnă şi iarnă, cerbul iese din 
râu vestind răcirea apei etc. (Moldova). în sâmbăta dinain¬ 
tea acestei zilei se făceau praznice pentru morţi 
(Bucovina), iar la Câmpulung Muscel se încheia vestitul 
Bâlci de Sântilie cu obiceiul numit Nunta sau împereche¬ 
rea Rudarilor. 

Ultima zi a Bâlciului de Sântilie de la Câmpulung 
Muscel, numită Pantelimon sau împerecherea Rudarilor 
este dedicată, în exclusivitate, rudarilor din satele şi cătu¬ 
nele de rudari de pe laturile de nord şi de sud ale Carpaţilor 
Meridionali (judeţele: Argeş, Dâmboviţa, Vâlcea, Braşov 
şi Sibiu) care soseau aici, în număr mare, pentru a face 
cunoştinţă şi a se căsători. Ceremonialul se compune din 
mai multe secvenţe: sosirea rudarilor în seara sau în dimi¬ 
neaţa zilei de 27 iulie; gătitul fetelor candidate la căsătorie 
prin îmbrăcarea lor în costume populare româneşti; 
cunoaşterea şi distracţia tinerilor în cursul zilei de 27 iulie; 
„împerecherea 44 (căsătoria) tinerilor care se fac nevăzuţi în 
noaptea de 27 / 28 iulie; consfinţirea colectivă a căsăto¬ 
riilor de către obştea lărgită a rudarilor pe platoul pieţei din 
centrul vechi al oraşului Câmpulung unde se joacă în 
special brâul după fluier. Acum, în dimineaţa zilei de 28 
iulie, participanţii la târg văd cine cu cine s-a legat. Cu 
acest prilej se rezolvau şi divorţurile: soţii plecau, în 
noaptea de Pantelimon, în compania altor parteneri. în 
condiţiile speciale în care au trăit rudarii de-a lungul 
Evului Mediu, grupuri izolate, organizate pe familii şi 
neamuri, care se ocupau cu extragerea aurului prin spălarea 
nisipului aurifer şi apoi cu confecţionarea produselor spe¬ 
cifice din lemn, obiceiul reglementa selecţia maritală, evi¬ 
tând căsătoriile incestuoase. în anii 970, când a fost atestat 
obiceiul în forma descrisă, căsătoriile oficiale, la primărie, 
şi religioase, la biserică, aveau mai puţină importanţă ca 
împerecherea Rudarilor. Deşi fetele şi familiile lor şi-ar fi 
dorit căsătorii oficiale, care reglementează soarta viitorilor 
copii, se supuneau încă unei legi nescrise. 

Tunderea mieilor la stânele carpatice de nevestele 
proprietarilor de oi în preajma zilei de Sântilie, era o acti¬ 
vitate practică dar şi o întâlnire mult aşteptată de ciobani cu 
soţiile şi drăguţele lor. Spre deosebire de oi şi berbeci, care 
se tundeau în sat, înainte de urcarea lor la stână, între 
Sângeorz şi Rusalii, mieii se tundeau la miezul verii pasto¬ 
rale, la păşunile montane. Miţuitul mieilor era prima întâl¬ 
nire a ciobanilor cu nevestele şi drăguţele lor după urcarea 
turmelor la munte. Spre deosebirea de Mărginimea 
Sibiului şi Ţara Oltului de la nord de Carpaţi unde femeia 
a ajuns, începând din secolul al XlX-lea, chiar să conducă 
treburile stânei, la stânele de pe latura sudică a munţilor 
ciobanii nu aveau voie să coboare în sat şi nici să fie vizi¬ 
taţi de parte femeiască până la Sântilie. Pentru prosperita¬ 
tea turmei, ei trebuiau să rămână „curaţi“ şi să nu vadă trup 
de femeie. 

Sântilie era considerat în mediile păstoreşti miez de 
vară: ziua lui de celebrare, 20 iulie, marca mijlocul sezo¬ 
nului pastoral care începea la Sângiorz şi se încheia după 
şase luni, la Sâmedru. în această perioadă, când turma 
prospera, viaţa păstorilor devenea mult schimbată: singu¬ 
rătate, privaţiuni, alt peisaj, altă hrană, altă viaţă socială. 
De la urcarea oilor la munte şi până la Sântilie „baciu, 
cioban, văcar orice ar fi, nu coboară de la munte la vale, 
nici nu trebuie să vadă trup de femeie, ci trebuie să rămână 
curaţi, căci altfel merge tare rău la stână“ (Herseni, 1941, 
p. 103). începând din secolul al XlX-lea, interdicţia fe¬ 
meilor de a urca la stână a slăbit în unele zone etnografice; 
în Mărginimea Sibiului femeia a ajuns să conducă chiar 
treburile stânei. 

în condiţiile tradiţionale, când femeia „nu avea ce 
căta în urma oii“, soţiile proprietarilor de oi puteau urca la 
stână numai în preajma zilei de Sântilie pentru „miţuirea“ 
(tunderea) mieilor. Oile şi berbecii se tundeau înainte de 
urcarea la stână, de obicei, între Sângiorz şi Rusalii, întru¬ 
cât după această dată „intră mustăreaţa din lâna cea bătrână 
în carnea oii, şi apoi miroase carnea, dar afară de aceasta 

pornind lâna nouă, aşa e de tare lâna, încât nu se poate 
tunde“ (Marian, 1901, p. 269). 

Nedeile - sărbători care se ţineau pe plaiurile 
Carpaţilor, - se pare că aveau legătură cu celebrarea unei 
sărbători precreştine, dedicată zeului focului şi al soarelui. 
După creştinarea populaţiei autohtone, peste sărbătoarea 
păgână s-a suprapus sărbătoarea dedicată lui Sântilie care, 
conform tradiţiilor populare, are atribuţiile specifice unui 
zeu al focului şi al soarelui. Acolo, pe munţi, mai aproape 
de cer şi soare, agricultorii sărbătoreau, până în vremurile 
recente, miezul sezonului agrar la 24 iunie (Sânziene, 
Drăgaică) sau la 29 iunie (Sânpetru), de mare renume fiind 
târgul de pe muntele Penteleu, iar ciobanii celebrau miezul 
sezonului pastoral la 20 iulie (Sântilie) sau 15 august 
(Sântămărie), dacă timpul favorabil permitea menţinerea 
turmelor la stâne. 

Vechimea nedeilor păstoreşti, care a devenit sinoni¬ 
mă cu Sântilia, este impresionantă, aceasta fiind atestată 
documentar încă din anul 1373 (Conea, 1937, p. 73). Cu 
siguranţă că la aceste sărbători montane se desfăşurau 
ceremonii complexe dedicate soarelui care, deşi se afla în 
acea perioadă a anului la mare înălţime pe cer, intra într-un 
declin neîntrerupt până la solstiţiul de iarnă. Nedeile au 
asimilat însă alte funcţii sociale, cum ar fi schimbul de 
produse sau petrecerile pentru tineret. Deşi nedeile au 
coborât de mult în satele de la poalele munţilor, locurile lor 
de desfăşurare sunt uşor de identificat după toponimia 
carpatică: Nedeia, Sântilia, Nedeiuţ, Nedeuţa, Nedeiţele 
etc., însumând, laolaltă, numele a peste 60 de locuri. 
Indiferent că se numeau Sântilii, bâlciuri, nedei, „târguri de 
fete“, acestea au funcţionat atât ca târguri la care se vin¬ 
deau în special produse pastorale şi se cumpărau produse 
necesare stânei, cât şi ca petreceri pentru tineret. Au existat 
pe munţii noştri şi aşa-numitele „târguri de fete“, dar nu în 
înţelesul mercantil al expresiei. Acolo se legau cunoştinţe 
între tinerii care, unii dintre ei, se căsătoreau chiar atunci 
sau la nedeia viitoare. Semnificaţia istorică a nedeilor 

pastorale se leagă de vechimea şi rolul lor în stabilirea 
legăturilor economice, matrimoniale, culturale dintre ro¬ 
mânii de pe cei doi versanţi ai Carpaţilor. Nedeile, aseme¬ 
nea drumurilor şi potecilor de picior, nu au ţinut niciodată 
seama de hotare. Unele dintre nedei se numeau chiar „târ¬ 
guri de două sau de trei ţări“, adică cu participarea satelor 
din două sau trei ţări (principate) româneşti separate de-a 
lungul secolelor prin hotare nefireşti (Conea, 1937, p. 48). 

Coborâte de pe munţi, nedeile şi Sântiliile au sporit 
ca număr; fiecare sat şi-a instituit nedeie proprie (Ţara 
Haţegului) şi, adesea, acestea şi-au schimbat numele (rugă, 
govie, hram). Totuşi, prestigiul lor pastoral avea să dăinuie 
până spre începutul secolului al XX-lea, când fetele din 
unele sate, de pildă Zăbala din jud. Covasna, erau „băgate 
în horă“, căpătând astfel statutul de „fată mare bună de 
măritat“, numai de feciorii coborâţi de la stână în ziua de 
Sântilie. Obiceiul cerea ca înainte cu o zi de „hora 
Sântiliei“ feciorul care-şi băga drăguţa în joc să-i facă ca¬ 
dou o furca de tors, frumos sculptată şi o „cocuţă“ mode¬ 
lată în tipar de caş (Voineşti Covasna, 1982). Fetele aştep¬ 
tau cu mare nelinişte Hora Sântiliei, întrucât cele care nu 
erau băgate acum în joc aveau să privească hora de pe 
margine încă un an şi tot atâta, cel puţin, până la căsătorie. 

Ce însemnau nedeile pentru locuitorii satelor noastre 
este bine reliefat de cuvintele lui Ioan Pop Reteganul: 
„Nedeia e mai luată în seamă ca Crăciunul, Paştele şi 
Rusaliile... Nedeia e şi mai mult decât Anul Nou. Nime din 
popor nu numără anii de la Anul Nou, ci de la nedeie, nime 
nu doreşte mai cu foc ca sosirea nedeii“ (Conea, 1937, p. 
48). Cu dorul oarecum potolit, păstorii îşi continuau activi¬ 
tatea pe plaiurile Carpaţilor până la începutul lunii septem¬ 
brie când „La Sântămăria Mare/ Tulesc oile la vale“ 
(Densuşianu, 1922, voi. I, p. 151). Oile păşteau pe păşu¬ 
nile, fâneţele, porumbiştile şi miriştile din hotarul satelor 
până la Răscol (dezmembrarea turmei). La Vinerea Mare 
se amestecau berbecii cu oile pentru împerechere, iar la 
Sâmedru se încheiau socotelile dintre ciobani şi stăpânii de 
oi. 

Iernatul 


în satele cu păstorit local oile erau îngrijite până la 
Sângiorz de fiecare gospodar, în timp ce în satele care au 
practicat păstoritul transhumant se alcătuiau din nou 
turmele care porneau la iernat la sute de kilometri distanţă 
(în Bărăgan, Bălţile şi Delta Dunării, Peninsula Balcanică, 
ţinuturile Caspicei şi Caucazului, Câmpia Tisei). în satele 
cu păstorit transhumant, de mare amplitudine geografică, 
turmele nu se mai desfăceau toamna, la Sâmedru, ci erau 
purtate direct spre zonele de iernat. Venirea şi plecarea tur¬ 
melor antrena, într-un fel sau altul, întreaga suflare a sa¬ 
tului. Simion Mehedinţi a surprins cum nu se poate mai 
bine semnificaţia socială a celor două momente: 

„După Sf. Gheorghe se stârnea ca din senin un zgo¬ 
mot care întărâta câinii satului... Sute de clopote se auzeau 
apropiindu-se dinspre răsărit, cu chiot mare şi cu sunet pre¬ 
lung de buciume. Apoi se zăreau venind în goană preuci de 
cai pe jumătate sălbatici, aducând în coamele şi cozile lor 
scai şi ciulini din bărăganele Bugeacului, ale Crimeii şi 
Kubanului, unde a înţărcat dracul copiii... Ăsta era semnul 
că se apropie din urmă turmele mocanilor din Breţcu, 
umplând valea Şuşiţei ca unda unei ape revărsate peste 
maîuri. (Numai alde ionică Pilă avea vreo 12000 de oi). Cu 
baciul urmat de câini, înaintau domol, zărindu-se doar colo 
şi colo, în lungul drumului, până departe, câte un măgar cu 
târhatul grămădit pe şa - plăvi plutitoare -, împreună cu 
unda turmelor. Zile şi săptămâni întregi ţinea larma: her¬ 
ghelie după herghelie, turmă după turmă şi stăpân după 
stăpân, cu bacii şi scutarii lor. 

Până se strecurau prin plaiuri, către stânele din 
Zboina, Clăbuc şi alţi munţi mai îndepărtaţi, tot satul era în 
necurmată fierbere. La toate porţile şi la toate pârleazurile 
grădinilor ieşeau femei cu furca-n brâu ori cu copiii în 
braţe, să întrebe de rudele plecate la ciobănie. Veştile bune 
şi veştile rele săreau ca scânteile dintr-o curte în altă curte, 
de la o fereastră la altă fereastră, întâmplări şi iarăşi întâm- 

plări: turme prididite de viscole, ciobani înecaţi în Dunăre 
ori în Nistru, tâlhari la drumul mare, morţi năprasnice... şi 
câte şi câte... Peste zi huia valea de tălăngi, de clopote, de 
zbieratul oilor, de nechezatul cailor şi de lătratul câinilor; 
noaptea, bătrânii fără somn şi văduvele rămase cu copiii de 
gât auzeau gemetul morţilor, veniţi şi ei în urma turmelor, 
iar dimineaţa babele porneau spre cimitirul din capul sa¬ 
tului să tămâie mormintele şi să bocească după datină pe 
cei pieriţi fără lumânare, între străini, şi îngropaţi fără co- 
mind. 

Apoi, către toamnă, după Sântămăria Mare, altă văl- 
măşeală când oile coborau pentru iernatic, apucând spre 
Dunăre, spre mare, spre limanurile Buceagului ori spre va¬ 
lea fără iarnă din cotul Balcicului. Alte bucurii, alte 
întristări şi alte lacrimi când băietanii satului se aninau şi ei 
de turmele bretcanilor şi porneau în lumea mare“ 
(Mehedinţi, 1946’, p. 194-195). 

Schiţa calendarului pastoral, cu început de an la 
Sângiorz, poate fi completată cu ziua introducerii în turmă 
a berbecilor (prin Transilvania această activitate se efectua 
la Arhangheli) (Pamfile, 1914, p. 74) şi cu celelalte zile de 
peste an când se efectuau practici menite să apere turma de 
sălbăticiuni, în special de lupi (Sânpetru, Circovii Marinei, 
Teclele, Berbecarii, Osie, Lucinul, Ziua Lupului, Filipii de 
Toamnă, Filipul cel Şchiop, Sântandrei, Sânpetru de Iarnă, 
Tănase de Ciumă, Filipii de lamă, Stretenie, Martinii de 
Iarnă). Importanţă economică şi rituală maximă avea însă 
Sâmedru, care încheia sezonul de vărat şi deschidea se¬ 
zonul de iernat. 



V 

SĂRBĂTORILE 

SOLSTIŢIULUI DE VARĂ 

•> 

MATURIZAREA TIMPULUI 




SÂNZIENELE 


Solstiţiul de vară, ziua cea mai lungă a anului după 
care începe să scadă puţin, câte puţin, cu cât sare cocoşul 
de pe pragul casei sau cu cât se mişcă puiul în găoacea 
oului a fost determinat empiric prin observarea atentă a 
reperelor terestre, în special a bioritmurilor stabile ale unor 
plante (sânziana sau drăgaica), păsări (cucul), insecte (licu¬ 
ricii), şi cosmice (răsăritul sau asfinţitul aştrilor şi conste¬ 
laţiilor). 

Cel mai cunoscut reper pentru scurgerea anuală a 
timpului a fost cucul, pasăre migratoare care, cum soseşte 
pe plaiurile româneşti, începe a cânta vestind, la sfârşitul 
lunii martie, ziua egală cu noaptea, fenomen astronomic 
numit de popor şi târ înainte - târ înapoi. Primul cântec al 
cucului, care corespunde aproximativ cu echinocţiul de 
primăvară, este marcat în Calendarul popular de Ziua 
Cucului, 25 martie (Blagoveştenia sau Buna Vestire în 
Calendarul creştin). După trei luni de cântat neîntrerupt, el 
se opreşte brusc la sfârşitul lunii iunie, în perioada 
solstiţiului de vară. Truditorii ogoarelor află că a sosit ziua 
cea mai lungă a anului, numită în Calendarul popular Amu- 
ţitul Cucului, 24 iunie (Sânzienele sau Drăgaica). Fiind o 
apariţie misterioasă în peisajul cotidian (vine şi pleacă, 
prin migraţie, începe şi încetează să cânte la date bine pre¬ 
cizate în timp), cucul a devenit o pasăre-oracol, implicată 
în destinul oamenilor; prin locul unde stă când cântă, de 
câte ori cântă, când este auzit prima oară etc., el preves¬ 
teşte norocul, bogăţia, sărăcia, sănătatea, căsătoria murito¬ 
rilor. Amintirea funcţiei sale de orologiu calendaristic este 
păstrată astăzi de numele ceasurilor cu cuc, cunoscute oro¬ 
logii ale timpului diurn. 

Pentru popoarele vechi începutul anului corespundea 
cu începutul sau sfârşitul ciclurilor biologice ale plantelor 
şi animalelor de pe urma cărora îşi câştigau existenţa. Spre 
deosebire de Anul Nou fixat de romani la 1 ianuarie şi de 
Anul ritual creştin (Paştele), Anul Nou agrar şi Anul Nou 
pastoral au fost fixate în deplină concordanţă cu ritmurile 
biologice ale plantelor şi animalelor specifice latitudinii 
geografice a României. Deşi începuturile de an agrar şi 
pastoral gravitau în preajma echinocţiului de primăvară, 
acestea se deosebeau fundamental: unul marca începutul 
ciclului biologic al plantelor (germinarea seminţelor) şi 
activităţile economice solicitate de acesta (aratul, semăna¬ 
tul), altul marca perioada fătatului şi înţărcatului puilor, 
precum şi unele activităţi economice specifice (începutul 
mulsului, tunsul oilor, tăiatul mieilor şi altele). Natura a 
dispus ca la sfârşitul ciclului vegetal, toamna, rolurile să se 
schimbe: începe ciclul de reproducţie al animalelor, pe de 
o parte, şi se maturizează, se coc şi se recoltează rodul 
plantelor, pomilor fructiferi şi viţei de vie, pe de altă parte. 
Dintre plantele de cultură, o excepţie notabilă face grâul, 
care se recoltează vara. Sunt indicii antropogeografice şi 
etnologice că în vremurile arhaice, pe actualul teritoriu al 
României, grâul se semăna numai primăvara, nefacând 
excepţie din acest punct de vedere de la ciclul biologic al 
celorlalte plante de cultură. 

Marcând perioada împârguirii şi coacerii seminţelor 
de grâu, secară, orz, deci perioada încheierii ciclului biolo¬ 
gic a celor mai importante plante alimentare cultivate de 
om, zilele de Sânziene, Sânpetru şi Rusalii au asimilat un 
ritual sezonier, asemănător celui de început de an. Ritualul 
a câştigat în spectaculozitate şi datorită apropierii calenda¬ 
ristice a zilei de celebrare a Sânzienelor (24 iunie) de ziua 
solstiţiului de vară. De altfel, unele popoare ale antichităţii 
celebrau aici Anul Nou, în preajma solstiţiului de vară. La 
egipteni anul începea în ziua întâi a lunii Thot, când apărea 
pe cer, înaintea răsăritului soarelui, steaua Sirius. Ziua 
aceasta corespundea cu 19 iulie din calendarul iulian sau 

cu 15 iunie din calendarul gregorian (Daniel, 1976, I, p. 
63). în antichitatea greacă anul începea tot la solstiţiul de 
vară, în prima zi a Lunii Noi (Teodorescu, Chiş, 1982, p. 
58). Principalele sărbători ale verii se împart în două 
categorii: cu dată fixă (Sânzienele şi Sânpetru) şi cu dată 
mobilă (Rusaliile). 

Viaţa economică devenea atât de intensă în perioada 
solstiţiului de vară, încât locuitorii satelor noastre au fost 
nevoiţi să reducă avalanşa sărbătorilor de la sfârşitul iernii 
şi începutul verii la strictul necesar împlinirii ritualului 
calendaristic. Deşi solstiţiul de vară este marcat de un ciclu 
scurt de renovare a timpului, deschis de Sânziene (24 
iunie) şi închis de Sânpetru (29 iunie), sărbătorile care îl 
compun sunt reprezentative pentru structura generală a 
Calendarului popular. 

Vechile sărbători solstiţiale din calendarul iulian 
(Timoteiu, Vartolomeu, Onofreiu, Eliseiu), cu rol deosebit 
în planificarea activităţilor agrare, au devenit, o dată cu 
schimbarea calendarului, „sărbători mărunte". Grupul de 
patru sfinţi creştini celebraţi în zilele de 10 (Sfântul 
Mucenic Timofte), 11 (Sfântul Apostol Vartolomeu), 12 
(Preacuviosul Onufrie) şi 14 iunie (Sfântul Proroc Elisei), 
responsabil în Calendarul popular cu împârguirea şi coa¬ 
cerea lanurilor de grâu, este numit Sfinţi Mărunţi. Pe mă¬ 
sură ce timpul civil şi ritual din Calendarul iulian (stilul 
vechi) rămânea, an de an, în urmă faţă de timpul astro¬ 
nomic exact, „atribuţiile" de altă dată ale „sfinţilor" de a 
băga bob spicului de grâu şi de a fertiliza holdele semănate 
nu mai corespundeau cu stadiul de dezvoltare al cerealelor. 
Astfel, importanţa lor calendaristică s-a diminuat treptat, 
devenind mai puţin însemnaţi pentru aprecierea şi planifi¬ 
carea timpului agrar. Fără să-i uite, poporul i-a făcut răs¬ 
punzători de provocarea unor fenomene meteorologice 
negative, frecvente în luna iunie: grindina, vijeliile, furtu¬ 
nile şi ploile torenţiale. Credinţe despre aceste divinităţi şi 
procesul de decădere a importanţei lor în Calendarul 

popular au fost atestate în Moldova, Muntenia, Oltenia, 
Banat, Sudul Transilvaniei: 

- Sărbătoarea grâului, ziua solstiţiului de vară în 
calendarul iulian, când se spunea că începe să se usuce 
rădăcina grâului şi să se coacă grâul în spic, a preluat nu¬ 
mele şi ziua de celebrare ale Sfântului Apostol Vartolomeu 
din Calendarul ortodox. Când corespundea ca dată calen¬ 
daristică cu solstiţiul de vară, se credea că de la acest hotar 
astronomic vara se întoarce cu faţa la iarnă, că ziua şi 
insolaţia încep să scadă, în pădure se răsuceşte frunza pe 
ulm, plop şi tei, iar pe cer apare constelaţia Găinuşa. Ca 
personificare a zilei cei poartă numele, Vartolomeul Grâu¬ 
lui avea trăsăturile unui aprig zeu care îi pedepsea pe cei 
care îi nesocoteau ziua: bătea piatra, stârnea furtunile şi 
vijeliile (Banat, Oltenia, Muntenia, sudul Transilvaniei). 

- Sărbătoarea cu dată fixă (12 iunie), dedicată Sfân¬ 
tului Onofrei, care marca în Calendarul iulian perioada 
solstiţiului de vară, a împârguirii şi coacerii lanurilor de 
grâu şi orz se numea Onofrei. Sărbătoarea, numită şi Ziua 
Şoarecilor, era considerată nefastă pentru rozătoare, mai 
ales în anii ploioşi, şi se considera ultimul termen calenda¬ 
ristic când se mai putea semăna hrişcă, porumbul, cartofii 
şi legumele (Bucovina). 

- Sărbătoarea cu dată fixă (14 iunie) dedicată în Ca¬ 
lendarul ortodox Sfântului Proroc Elisei, care indica, pe 
stil vechi, solstiţiul de vară, este numită în Calendarul po¬ 
pular Elisei sau Eliseiul grâului. Ca divinitate populară, 
aceasta „bagă bob“ spicului de grâu, îl împârguieşte şi îi 
grăbeşte coacerea. Cei care îi nesocotesc ziua sunt însă 
pedepsiţi cu furtuni şi grindină (Oltenia, Muntenia). 

Unele practici efectuate în aceste zile au fost preluate 
de noile sărbători solstiţiale: Sânzienele şi Sânpetru. 

Sânziana este o plantă erbacee din familia 
Rubiaceae, substitut fitomorf al zânei fecioare care dă mi¬ 
ros şi leac florilor, rod bogat holdelor grâu şi orz. în flora 
României cele două varietăţi de plante, sânziana galbenă 
(Galium verum L.) şi sânziana albă ( Galium mollugo L .) 

cresc prin fâneţe şi livezi, pe marginea drumurilor, prin 
păduri şi pe lângă garduri. Planta are două denumiri zo¬ 
nale: sânziana (Oltenia, Banat, Transilvania, Bucovina, 
Maramureş, nordul Moldovei) şi drăgaica (Dobrogea, 
Moldova de sud şi centrală. Muntenia). Florile, frumos 
mirositoare, tulpinile, seminţele şi rădăcinile au numeroase 
utilizări în medicina şi cosmetica populară, în obiceiurile şi 
actele magice împlinite în ziua înfloririi, 24 iunie, solstiţiul 
de vară. 

Din flori de sânziene şi spice de grâu se împleteşte o 
cunună, substitut al sacrului: purtată pe cap de o fecioară în 
ceremonialul complex numit Dansul Drăgaicei, este iden¬ 
tificată cu zeiţa Diana; agăţată la ferestrele caselor, în 
stâlpii porţilor şi în crucile de hotar şi din cimitire apără 
oamenii, mormintele şi holdele de forţele malefice; arun¬ 
cată pe acoperişul caselor şi şurilor prezice ceea ce i se va 
întâmpla în cursul anului celui care a confecţiont-o, a arun¬ 
cat-o pe acoperiş sau i-a fost menită de cineva. Fata care 
pune floarea sub căpătâi în noaptea de sânziene îşi vede în 
vis ursitul, femeia care îşi înfăşoară mijlocul cu tulpini de 
sânziene este ocolită de dureri de şale în timpul secerişului, 
fecioarele şi nevestele care o poartă în sân sau în păr sunt 
atrăgătoare şi drăgăstoase. 

Prin calitatea sa de a înflori în cea mai lungă zi a anu¬ 
lui şi cu insolaţia cea mai puternică, sânziana a devenit 
reper calendaristic pentru aprecierea stadiului de dezvol¬ 
tare al culturilor; dacă înfloreşte înainte de ziua care îi este 
dedicată, 24 iunie, stadiul vegetal al plantelor este avansat 
şi invers. în nordul României şi în zonele de munte la 
înfloritul sânzienii se începea cositul pajiştilor. 

Pentru farmacopeea şi cosmetica populară florile 
sunt culese, după un anumit ritual, în zorii zilei de 
Drăgaică (Sânziană) iar tulpinile, seminţele şi rădăcinile 
toamna. Plantele de leac recoltate la Sânziene se legau 
buchete şi, împreună cu o funie de usturoi, se păstrau afară, 
sub grinda acareturilor, pentru a fi folosite la nevoie. Planta 
sau anumite părţi ale plantei au diverse întrebuinţări: pusă 

în scaldă întăreşte copiii debili, zeama obţinută din 
zdrobirea frunzelor vindecă frigurile, plămădită în rachiu 
vindecă loviturile şi vătămările, cu rouă căzută în noaptea 
de Sânziene şi recoltată în zorii acestei zile se tratau 
diferite boli de ochi şi de piele, fetele şi femeile tinere care 
se tăvăleau în noaptea de Sânziene în rouă căzută pe iarbă 
deveneau mai frumoase şi mai drăgăstoase etc J 

Cununa de Sânziene 

întrucât sărbătoarea Sânzienelor se suprapune peste 
solstiţiul de vară, moment important în derularea timpului 
calendaristic, aceasta era însoţită de numeroase practici de 
divinaţie, de prospectare magică a ceea ce se va întâmpla 
în viitorul mai apropiat sau mai îndepărtat. Tehnica cea 
mai obişnuită consta în împletirea din flori, în special din 
flori de sânziene, a unei coroniţe şi aruncarea ei pe casă sau 
în oborul vitelor. Cununa de Sânziene care împodobeşte 
Drăgaica în timpul dansului său nupţial are aceeaşi semni¬ 
ficaţie cu colacul din faină de grâu pus de naşă pe creştetul 
miresei în timpul colăcăriei (înainte de pornirea alaiului 
nunţii la biserică) şi cu cununile împărăteşti puse de preot 
pe capul mirilor în timpul cununiei creştine: transferul fer¬ 
tilităţii divine de la un substitut al sacrului (colacul, cunu¬ 
na) la omul profan. Obiceiurile legate de cunună se desfă¬ 
şurau după anumite reguli: 

„Se obişnuieşte a se face de către fete şi flăcăi, în di¬ 
mineaţa Sânzienelor, înainte de a răsări soarele, câte o cu¬ 
nună de sânzieni cu care se duc la ocolul vitelor unde o 
aruncă. Dacă cununa este a unei fete şi de cununa se anină 
mai întâi o vită tânără, ursitul, adică viitprul soţ al fetei va 
fi tânăr; dacă se anină o vită bătrână, viitorul ei ursit va fi 
om în vârstă“ (Pamfile, 1910, p. 91); „Cununile bărbaţilor 
sunt împletite în formă de cruce, iar cele împletite pentru 
femei sunt rotunde. Fiecare îşi aruncă cununa sa, iar repre¬ 
zentanţii pe cele ale absenţilor. Dacă cununa se opreşte pe 
acoperiş, este semn că acel a cui este sau pentru care s-a 

menit va avea bucurii, îi va merge bine; dacă, dimpotrivă, 
va cădea, este semn vădit pentru acela că-i va merge rău şi 
poate chiar că va muri“ (Pamfile, 1910, p. 93); „în Ţara 
Românească, şi anume în jud. Brăila, este datină ca româ¬ 
nii să-şi facă, spre Sânzieni, de cu noapte, o cunună de 
sulfînă pe care o aruncă apoi pe casă, în bătaia lunii. în zori 
de zi, înainte de a răsări soarele, merg să-şi afle cununa şi 
să-şi vadă felul de vite la care vor avea noroc peste an“ etc. 
(Pamfile, 1910, p. 92-93). 

Floarea de sânziene se purta de către fete în păr, în 
buzunare, în sân, se încingea peste mijloc, se punea sub 
căpătâi pentru a visa peste noapte ursitul. Din întreaga flo¬ 
ră spontană a României, sânziana este, fără îndoială, cea 
mai îndrăgită. Locul aparte deţinut de floarea de sânziene 
în obiceiurile populare româneşti nu se datorează miro¬ 
sului şi frumuseţii sale, ci valorii de simbol calendaristic, 
în Maramureş înfloritul sânzienelor indică momentul favo¬ 
rabil pentru începutul cositului fânului, precum şi înce¬ 
putul unor activităţi agricole de vară (Bogdan, Olos, Timiş, 
1980, p. 83), iar în zona Tecuciului funcţiona ca un adevă¬ 
rat barometru pentru aprecierea stadiului de dezvoltare a 
culturilor (Bogdan, Olos, Timiş, 1980, p. 79). 

Făclia de Sânziene 

Moment important al sărbătorii de Sânziene este um¬ 
blatul cu făclia, ceremonial nocturn la care participă ca 
spectatori întreaga suflare a aşezărilor. Făclia este lucrată 
meşteşugit dintr-un lemn de molid uscat şi crăpat la un 
capăt, unde se fixează răşina de brad cu surcele uscate de 
molid şi fire de cânepă. O dată cu lăsarea serii, copiii şi 
feciorii urcă pe coama dealurilor, se strâng în cerc pentru 
a-şi aprinde făcliile şi apoi se aşează în linie dreaptă, la o 
depărtare suficientă unul de altul pentru a nu se arde cu 
răşina topită ce sare în timpul rotirii făcliilor. Este 
interesant că făcliile se rotesc numai într-un singur sens, în 
direcţia mersului aparent al soarelui pe bolta cerească. 

Strigătul „Făclia măăă ca şi mireasma răşinei arse 
străbat întreg văzduhul. Prin păduri şi pe munţi tăietorii de 
lemne învârtesc, de asemenea, făclii aprinse. Focul şi miro¬ 
sul de răşină purifică nu numai spaţiul înconjurător, ci şi 
oamenii care-şi trec făcliile printre picioare, ca şi cum ar 
sări peste focuri. Când făclia este pe cale de a se stinge, 
tinerii coboară spre sat înconjurând ţarina şi livada, intră în 
curţi şi predau făcliile părinţilor pentru a le împlânta în 
mijlocul grădinilor, între straturi (Bogdan, Olos, Timiş, 
1980, p. 84). Rotocoalele de foc şi învârtirea făcliei de la 
răsărit la apus ţin, cu siguranţă, de un pronunţat cult solar 
care ar putea exprima fie bucuria victoriei luminii asupra 
întunericului, fie speranţa oamenilor că pot ajuta Soarele să 
se menţină la aceeaşi înălţime pe cer. Mirosul de răşină, 
mişcarea făcliilor aprinse, purtatul lor în jurul ţarinilor şi 
livezilor, aducerea în curţi şi plantarea, în final, a acestora 
în mijlocul grădinilor sunt secvenţe purificatoare şi, pro¬ 
babil, fertilizatoare ale obiceiului. 

Dansul Drăgaicei 

Zeiţa agrară, protectoare a lanurilor înspicate de grâu 
şi a femeilor măritate, sinonimă cu Sânziana este, în Mun¬ 
tenia, sudul Moldovei şi Dobrogea, Drăgaica. Aceasta se 
naşte la 9 martie, echinocţiul de primăvară în Calendarul 
iulian, la moartea Babei Dochia, creşte şi se maturizează 
miraculos până la 24 iunie, ziua solstiţiului de vară în 
Calendarul gregorian, când înfloreşte planta ce-i poartă 
numele, sânziana sau drăgaica, şi este invocată de fecioare 
la vârsta căsătoriei şi de neveste cu copii în braţe în timpul 
dansului ei nupţial, Jocul Drăgaicei. în obiceiurile, credin¬ 
ţele şi folclorul românesc Drăgaica păstrează amintirea 
Marii Zeiţe neolitice, divinitate lunară, echinocţială şi 
agrară, identificată cu Diana şi Iuno în Panteonul roman şi 
cu Hera şi Artemis în Panteonul grec. Drăgaica sau 
Sânziana, numită în diferite zone etnografice Dârdaica, 
împărăteasa, Stăpâna Surorilor, Regina Holdelor, Mireasă, 

ar umbla pe Pământ sau ar pluti prin aer în ziua solstiţiului 
de vară şi s-ar desfăta, cântând şi dansând, împreună cu 
alaiul său nupţial format din zâne fecioare şi fete frumoase, 
peste câmpuri şi păduri. în cetele de Drăgaică din sudul 
Munteniei, fata care joacă rolul zeiţei este îmbrăcată ca o 
mireasă, cu rochie albă şi cu cunună împletită din flori de 
sânziene (drăgaică) pe cap, însemn al cununiei. în timpul 
ceremoniei nupţiale zeiţa bagă bob spicului de grâu şi mi¬ 
ros plantelor de leac, vindecă bolile şi suferinţele oame¬ 
nilor, în special bolile copiilor, apără holdele de grindină, 
furtuni şi vijelie, urseşte fetele de măritat etc. Dar, când i 
se nesocoteşte ziua, ea stârneşte vârtejuri şi vijelii, aduce 
grindină, ia oamenii pe sus şi îi îmbolnăveşte, lasă florile 
fără leac şi miros. După Dansul Drăgaicei din ziua când şi 
Soarele joacă pe cer la amiază, apar primele semne că vara 
se întoarce spre iarnă: începe să scadă lungimea zilelor şi 
să sporească nopţile, se usucă rădăcina grâului paralel cu 
coacerea bobului în spic, răsare pe cer constelaţia Găinuşei 
(Cloşa cu Pui), floriîe îşi pierd din miros şi din puterea 
tămăduitoare de boală, cucul încetează să mai cânte, apar 
licuricii în păduri, se întoarce frunza pe ulm, plop şi tei etc. 
Manifestările cultice de altădată, de cinstire a zeiţei agrare, 
au devenit ocazii de întâlnire şi cunoaştere a tinerilor în ve¬ 
derea căsătoriei şi, apoi, vestite târguri, bâlciuri şi iarma¬ 
roace de Drăgaică, Sânziene şi de Fete. Zeiţa agrară la 
vârsta fecundităţii şi maternităţii a fost atestată cu numele 
de Drăgaică în Muntenia, Dobrogea, sudul şi centrul 
Moldovei şi cu numele de Sânziană în Oltenia, Banat, 
Transilvania, Maramureş, Bucovina. 

Jocul Drăgaicelor a fost atestat pentru prima dată în 
Moldova de către Dimitrie Cantemir (Cantemir, 1973, p. 
341) şi apoi în Muntenia şi Dobrogea de răspunsurile pri¬ 
mite la chestionarul lansat de N. Densuşeanu (Fochi, 1976, 
p. 116-119). Ov. Bîrlea aprecia că, spre deosebire de Lazăr, 
unde ritualul este dedus din textul folcloric, ritualul Dră¬ 
gaicei a fost reconstituit numai din informaţiile de natură 

etnografică. Versurile, atunci când apar, sunt numai un în¬ 
demn la joc (Bîrlea, 1981, voi. I, p. 405). 

Ceata era formată din fecioare, două sau patru la nu¬ 
măr, din care una sau două îmbrăcate băieţeşte. Când avea 
şi steag, ceata număra cinci persoane. Fetele se numeau 
Drăgăicuţe sau, în Teleorman, Drăgan şi Drăgaica. Flăcăul 
care le cânta din fluier sau cimpoi nu avea nici un rol în 
desfăşurarea jocului. Din recuzita Drăgaicei nu lipsea 
năframa (marama, basmaua), ce se flutura în timpul 
dansului. în unele sate din sudul ţării cetele purtau un steag 
împodobit cu basmale colorate, usturoi, spice de grâu, ase¬ 
mănător steagului purtat de căluşari. Steagul Drăgaicelor, 
întâlnit de Horia Barbu Oprişan în judeţul Teleorman, era 
făcut dintr-o prăjină de 2-3 m căreia i se ataşa în vârf o 
cruce de lemn. Pe steag, în vîrf, se legau usturoi şi flori de 
drăgaică (sânziene), iar pe braţele crucii se agăţau mărgele, 
brăţări, multe tichiuţe şi hăinuţe de copii. Când jucau 
Drăgaicele, mamele le dădeau diferite piese de îmbrăcă¬ 
minte ale copiilor să le pună pe steag şi să le joace 
(Oprişan, 1972, p. 276). Pelinul şi florile de sânziene îi 
confereau steagului purtat de fetele teleormănence calităţi 
apotropaice şi purificatoare captate prin acte magice în 
favoarea copiilor. 

In unele sate participantele purtau câte o coasa sau o 
seceră, amănunt important pentru descifrarea funcţiei rito- 
magice a dansului. în scenariul ritual care însoţea culti¬ 
varea grâului, începând cu aratul şi semănatul şi terminând 
cu recoltatul şi pregătirea pâinii, Drăgaicei îi aparţinea 
secvenţa când holdele de grâu erau „în pârg“, înainte de 
recoltat. Semnificaţiile iniţiale ale obiceiului sunt legate de 
compararea fecioarelor din ceata Drăgaicei cu holdele de 
grâu aflate în pragul rodirii şi transferul fertilităţii în dublu 
sens: vegetal şi uman. Poziţia solstiţială a obiceiului îi con¬ 
ferea însă şi o valoare rituală în scurgerea timpului. De-a 
lungul unei îndelungate evoluţii, jocul Drăgaicei a devenit 
un ritual polifuncţional: ajută „să bage bob grâul“, „să 
coacă holdele 44 , să apere copiii de boli şi altele. 

După informaţiile mai vechi ceata colinda mai multe 
sate, în timp ce sursele documentare recente limitează acţi¬ 
unea ei la nivelul unui singur sat, în vatra sau în vatra şi 
moşia acesteia. Drăgaicele făceau paşi dansaţi, săreau şi 
duelau cu coasele, mai ales atunci când se întâlneau două 
cete, rupeau bucăţi din năframele purtate şi le împărţeau pe 
la casele colindate. Data de desfăşurare a Drăgaicei (jocul 
este atestat în sudul şi estul ţării unde Sînzienele se numesc 
Drăgaice) este fixă, 24 iunie, în imediata apropiere a sols¬ 
tiţiului de vară, când, după credinţa populară, Soarele joacă 
de bucurie în momentul răsăritului. Timpul care se naşte la 
solstiţiul de iarnă, marcat de creşterea zilei „cu cât se mişcă 
puiul în găoace“, ajunge la maturitate la solstiţiul de vară. 
O dată cu maturizarea timpului se maturiza însă şi recolta, 
în special grâul, care urma să fie recoltat. Apariţia coasei 
nu poate avea altă semnificaţie în acest străvechi obicei 
decât secerarea (omorârea) plantelor care şi-au împlinit 
menirea parcurgând drumul de la sămânţa semănată la 
sămânţa recoltată. De aici până la reprezentarea morţii cu 
coasa în spate cu care seceră neîncetat vieţile omeneşti este 
numai un pas. Moartea cu coasa este simbolul introducerii 
omului în marele ritm al naturii: omul este o sămânţă care 
germinează, creşte, se înmulţeşte şi moare. Duelul cosmic 
dintre vară şi iarnă, dintre zi şi noapte este câştigat într-un 
an de două ori de forţele benefice şi de două ori de forţele 
malefice. Lupta cu coasele, ca şi opoziţia dintre dansatoa¬ 
rele perechi amintesc de ceea ce se petrece în alt dans ri¬ 
tual, jucat iniţial la echinocţiul de primăvară, Căluşarii. 
Drăgaicele par a reprezenta cele două forţe aflate în perma¬ 
nentă opoziţie, dar care îşi împart victoriile cu exactitate 
astronomică. 

Boul înstruţat 

Alaiul nupţial al zeului adorat, în ipostaza zoomorfa 
a boului împodobit, desfăşurat la solstiţiul de vară (Sân¬ 
ziene sau Rusalii), este numit Boul înstruţat. Boul de 

Sânziene, Dracii etc. Scena sângeroasă a cultului preistoric 
când taurul era sacrificat violent la solstiţiul de iarnă, este 
amintită de moartea simbolică a măştii taurine numită, în 
unele colinde româneşti de Crăciun, Turcă sau Boriţă (fe¬ 
minine populare ale taurului şi boului) şi de răgetul imitat 
de instrumentul ce-i poartă numele, buhaiul din cetele de 
Pluguşor la Anul Nou. De la moartea şi renaşterea taurului, 
substitut al zeului, la solstiţiul de iarnă până la nunta divină 
celebrată la solstiţiul de vară, cultul era întreţinut prin 
sărbători şi obiceiuri specifice: Marcul Boilor, Sângiorzul 
Vacilor şi altele. Perioada de gestaţie a vacilor are aceeaşi 
lungime cu cea umană: nouă luni. După apariţia creştinis¬ 
mului, părinţii Bisericii creştine au suprapus peste moartea 
şi renaşterea zeului substituit de taur (Mitra sau Dionysos) 
naşterea Pruncului Iisus (Crăciunul), iar peste alaiul său 
nupţial, desfăşurat probabil la echinocţiul de primăvară, 
învierea Mântuitorului. Dacă naşterea zeului precreştin 
Mitra a fost compatibilă, într-un anumit sens, cu naşterea 
lui Iisus, motiv pentru care Biserica creştină a tolerat, tacit, 
dansul ritual al Turcii sau Boriţei la Crăciun, alaiul nupţial 
al zeului taurin nu putea să se desfăşoare în paralel cu jertfa 
lui Hristos la Paşte. Din acest motiv, marile sărbători 
dedicate zeului fertilizator al Universului, substituit de cal 
(Căluşul) sau de taur (Boul înstruţat) au fost împinse în 
afara ciclului pascal, la Sânziene (Boul înstruţat) şi la 
Rusalii (Căluşul). Obiceiul se mai păstrează, local, şi as¬ 
tăzi. Feciorii aleg un bou şi nu un taur să reprezinte tine¬ 
reţea şi vigoarea nestăvilită a zeului din motive practice: ei 
au nevoie de un animal docil care să se lase împodobit şi 
plimbat pe uliţele satului. Când în unele aşezări au dispărut 
boii de muncă, rolul taurului fecundator a fost preluat de 
vacile împodobite. Ceremonialul nupţial este structurat pe 
mai multe secvenţe rituale: 

- organizarea cetei de feciori şi alegerea, cu două 
săptămâni înainte de „nuntă“, a boului care va juca rolul ze¬ 
ului. El trebuia să fie alb sau bălţat, cu coarne mari şi cu 
deschidere largă între ele, cu mers frumos şi capul ridicat. 

Din momentul alegerii, boul se bucură de un tratament pri¬ 
vilegiat: este bine spălat, hrănit şi ţesălat, mai puţin mun¬ 
cit; 

- izolarea boului de lumea profană a satului în noap¬ 
tea dinaintea ceremoniei nupţiale; 

- feciorii priveghează în jurul focului aprins într-o 
poiană din pădure, păzesc cu mare atenţie boul care paşte 
în voie, inclusiv prin semănături, jupoaie coaja cireşilor 
sălbatici din care îşi confecţionează curelele, carâmburile 
şi coifurile cu care se vor masca, împletesc o cunună din 
flori de câmp, simbol al cununiei purtat de zeul-mire în 
timpul ceremoniei, cioplesc o cruce din lemn pe care o va 
purta boul pe frunte, discută subiecte cu tematică erotică; 

- gătitul „mirelui“ în dimineaţa zilei de nuntă prin 
îmbrăcarea corpului cu un covor sau cu feţe de masă fru¬ 
mos cusute de fetele din sat, cu brâie, panglici şi podoabe 
obişnuite mirilor, cu clopoţei prinşi de coame, cu crucea de 
lemn prinsă în frunte şi cu cununa din flori pe după gât. în 
satele unde apar în alaiul nupţial mascaţi, feciorii îşi pun 
coifurile pe cap, îşi înfăşoară pulpele picioarelor cu carâm¬ 
bi, se încing cu curele din scoarţă de cireş, se ung pe faţă 
cu grăsime şi îşi dau cu cenuşă, îşi caută câte o nuia lungă 
şi cu câteva frunze în vârf, să şuiere puternic sau să imite 
răgetul taurului când o rotesc în aer deasupra capului. Unul 
dintre feciori, numit „Curva“, se îmbracă cu haine fe¬ 
meieşti iar un băiat de 10-12 ani, numit „Pădure“, se 
îmbracă în frunze şi crenguţe de stejar şi fag. După prive¬ 
ghiul nocturn din pădure şi mascarea lor, feciorii devin per¬ 
sonaje sacre în anturajul zeului, îl apără şi participă alături 
de el la fecundarea mediului înconjurător; 

- formarea alaiului nupţial şi intrarea zgomotoasă în 
sat, după încheierea slujbei îa biserică. în satele unde apar 
mascaţi, alaiul are următoare ordine: Pădurea care merge 
înainte, Dracii care înconjoară Curva, taraful lăutarilor şi, 
în fine, Boul înstruţat încadrat de feciori uneori înarmaţi cu 
puşti din lemn, sau din perechi, fete şi feciori. Doi feciori 
ţin în mână câte un com al boului şi îi scutură clopoţeii la 

porţile gospodarilor pentru a-şi anunţa prezenţa; desfăşu¬ 
rarea pe muteşte a alaiului nupţial, în ritmul muzicii şi în 
sunetele ciudate scoase din învârtirea nuielelor cu frunze în 
vârf. Pe melodiile sprintene de joc ale lăutarilor, Dracii 
ţopăie, sar, se apropie cu gesturi groteşti de oameni, se 
strâmbă la ei şi îi ameninţă. Curva îşi joacă rolul fără reţi¬ 
nere, este îmbrăţişată şi sărutată de Draci, se culcă cu ei pe 
pământ imitând actul sexual şi orgiile din cortegiile 
dionisiace; ] 

- după ce parcurge întregul sat alaiul revine la gospo¬ 
dăria de unde a fost ales boul. La apropierea alaiului, gazda 
deschide larg porţile. Boul înstruţat înconjoară de trei ori 
masa din mijlocul curţii pe care se găseşte un blid cu grâu 
şi o sticlă de băutură imitând parcă Dansul Isaiei din ritua¬ 
lul creştin dar şi jocul ritual din timpul nunţii ţărăneşti nu¬ 
mit „De trei ori pe după masă“. I se scot crucea de pe frun¬ 
te, ţesăturile şi podoabele de pe corp şi apoi este dus să se 
odihnească; 

- feciorii mascaţi merg la râu unde îşi dezbracă hai¬ 
nele de Draci şi se scaldă în apa sfinţită cu o zi înainte de 
preot. După scalda lor se grăbesc să intre în râu şi alţi 
săteni, convinşi că vor deveni sănătoşi, voinici şi norocoşi 
dacă vor atinge apa în care s-au spălat Dracii din alaiul 
Boului înstruţat; 

- ospăţul cu mâncare, băutură, joc şi voie bună. 

Ceremonialul a fost atestat, în diferite variante locale 

şi stadii de involuţie, în Ţara Oltului, Ţara Bârsei, Ţara 
Haţegului, Valea Ţibleşului, Podişul Târnavelor, Câmpia 
Transilvaniei, zonele Sibiu, Alba Iulia şi altele 

Locul aparte al Sânzienelor în Calendarul popular 
este subliniat, aşa cum s-a mai afirmat în paginile ante¬ 
rioare, de culegerea rituală a plantelor de leac (sânziana, 
usturoiul, cicoarea, cimbrişorul, trifoiul alb, spânzul, sul- 
fina şi altele) şi de indicarea celei mai mari zile din an, a 
solstiţiului de vară, prin două repere importante: înfloritul 
sânzienelor şi amuţirea cucului. Marcând perioada de coa¬ 
cere a recoltelor de grâu, orz, secară, Sânzienele prezentau 


322 



o valoare generală. Cu mult interes era aşteptată sărbătoa¬ 
rea aceasta de către doftoroaiele satelor noastre, pentru a 
culege diferite plante de leac, şi de către tineri, în special 
de fete, pentru a afla câte ceva despre problema lor pre¬ 
santă, căsătoria. Prin diferite practici, fetele sperau că îşi 
vor vedea în vis ursitul şi că vor deveni, scăldându-se în 
noaptea sau în zorii zilei de Sânziene, în rouă şi apa râu¬ 
rilor, „frumoase şi curate ca apa neîncepută 41 . Tradiţia 
maramureşeană susţine că în această zi o frumoasă zână, 
Frumuşeaua Verii, se scaldă în apa Vişeului şi apoi se 
îmbracă într-o rochie lungă, de culoare albă şi lucrată din 
flori de sânziene. De aceea şi fetele s-ar scălda, la miez de 
noapte, în apa Vişeului, în locuri tăinuite (Bogdan, Olos, 
Timiş, 1980, p. 85). 



SÂNPETRU DE VARĂ 


în ceea ce priveşte Sânpetru, nu transformarea celor 
doi sfinţi creştini (Pavel şi Petru) într-unul păgân este esen¬ 
ţială, ci atribuţiile primite de acesta în Calendarul popular, 
întrucât marchează miezul verii agrare şi perioada seceri¬ 
şului. Sânpetrul de Vară, a preluat data (29 iunief şi numele 
Sfântului Apostol Petru din Calendarul creştin. în Panteo¬ 
nul românesc Sânpetru de Vară este despărţit de fratele său, 
Sânpetru de Iarnă, patron al lupilor, de aproximativ o ju¬ 
mătate de an. în tradiţia populară Sânpetru apare fie ca 
personaj pământean, fie ca divinitate celestă. în vremurile 
imemoriale, când oamenii erau foarte credincioşi, Sânpetru 
de Vară umbla pe Pământ, singur sau însoţit de Dumnezeu. 
Adesea, Dumnezeu îl consulta la luarea unor decizii. în 
povestirile şi snoavele populare Sânpetru este un om obiş¬ 
nuit: se îmbracă în straie ţărăneşti; se ocupă cu agricultura, 
creşterea animalelor şi, mai ales, cu pescuitul; i se întâmplă 
lucruri hazlii pentru calitatea lui de „sfânt“ (i se fură caii 
sau boii chiar în vremea aratului, petrece şi joacă la cârciu¬ 
mă, are o drăguţă pescăriţă, se îmbată şi este bătut de oa¬ 
meni); intră slugă la Diavol; este iscoada lui Dumnezeu pe 
Pământ şi altele. Fiind credincios, foarte harnic şi bun 
sfetnic, Sânpetru este luat de Dumnezeu în cer unde îi 
încredinţează porţile şi cheile Raiului. Acolo, fiind mai 
mare peste cămările cereşti, împarte hrană animalelor 
sălbatice, în special lupilor, fierbe grindina pentru a o mă¬ 
runţi prin topire şi a deveni mai puţin periculoasă etc. La 
marile sărbători calendaristice (Crăciun, Anul Nou, 
Bobotează, Măcinici, Sângiorz, Sânziene) Sânpetru poate 
fi văzut de pământeni la miezul nopţii, când se deschide 
pentru o singură clipă cerul, stând la masa împărătească în 
dreapta lui Dumnezeu. Sânpetru este cel mai cunoscut 
„sfânt“ al Calendarului popular. Importanţa sărbătorii este 
subliniată de postul care o precede, Postul lui Sânpetru, 
care, spre deosebire de Postul Paştelui, Postul Crăciunului 

şi Postul Sântămăriei, are număr variabil de zile. Local, 
sărbătoarea era anunţată de anumite repere cosmice şi 
terestre: apariţia licuricilor, amuţitul cucului, răsăritul 
constelaţiei Găinuşei şi altele. 

Târgul de fete 

Târgul Găinii este o sărbătoare preistorică ţinută pe 
Muntele Găina din Munţii Apuseni şi dedicată zeiţei 
neolitice Gaea, protectoare a femeilor măritate, sinonimă 
cu Târgul de Fete. Cultul preistoric al zeiţei, identificată 
de etnologi cu Sânziana, Maica Precesta, Dochia, 
Drăgaica, este întreţinut de români, fără să-şi dea seama, 
prin numeroase sărbători şi obiceiuri, unele desfăşurate pe 
munţi (Târgul Găinii, pelerinajul de Sântămărie de pe 
Muntele Ceahlău), altele coborâte în zonele de deal şi 
câmpie (Târgul Drăgaicei de pe Muntele Penteleu coborât 
la Buzău). Vechimea multimilenară a sărbătorii zeiţei 
Gaea, devenită ulterior Târgul de Fete de pe Muntele 
Găina, este susţinută de argumente astronomice (Cloşca cu 
Pui, Găinuşa sau Clota, care este văzută pe firmament în 
perioada solstiţiului (ie vară, când se ţine Târgul Găinii), 
etnologice (Găina, pasăre fantastică, cu aripi şi ouă de aur, 
care apare în unele legende din Munţii Apuseni), toponi¬ 
mice (numele Muntelui Găina din Masivul Apuseni) şi 
altele. întâlnirile solstiţiale din Munţii Carpaţi unde se înăl¬ 
ţau rugi divinităţilor celebrate în luna iunie au asimilat de- 
a lungul timpului funcţii noi: schimb de produse, petrecere, 
distracţie. Acestea fac parte din patrimoniul cultural şi 
istoric al Vechii Europe. 

Un joc ritual care se desfăşura la solstiţiul de vară, 
mai precis la Sânpetru, a fost atestat şi la macedo-români. 
Acesta se numea jocul Sclavilor şi era executat numai de 
tineri de la 14 ani în sus. Deşi la prima vedere jocul pare a 
avea ca temă încercarea puterilor, el are semnificaţii 
străvechi care se leagă de ritualul calendarului, de 
împlinirea şi victoria forţelor naturii la solstiţiul de vară. 
Este interesant că unele jocuri ale tinerilor din ţinuturile 
pericarpatice păstrează elemente din jocul Sclavilor 
(Pamfile, 1910, p. 156-160). 

RUSALIILE 


Ciclul de sărbători grupate în jurul sărbătorii numită 
popular Duminica Mare este cunoscut sub numele de 
Rusalii. Acest ciclu, care marchează încheierea sărbăto¬ 
rilor mobile, se compune de obicei din şase zile: Njloşii de 
Vară sau Sâmbăta Rusaliilor, Duminica Mare, Rusaliile 
(luni, marţi şi miercuri) şi Joia Nepomenită (ultima joi din 
ciclul Joilor Verzi). Spre deosebire de Ţara Românească şi 
Moldova, în Transilvania şi Banat prima zi de Rusalii era 
celebrată în Duminica Mare. Sub influenţa creştinismului, 
mai precis a sărbătorilor pascale, Rusaliile au devenit 
sărbătorile de vară cu cele mai evidente practici dedicate 
spiritelor morţilor. Fiind mereu în iunie, luna solstiţiului de 
vară. Rusaliile au asimilat numeroase elemente specifice 
renovării timpului. După unele informaţii etnografice Ru¬ 
saliile „sunt rupte din Sântoaderi 44 ; au un mod asemănător 
de a pedepsi oamenii prin „luatul din Rusalii 44 şi „luatul din 
Sântoaderi 44 (Fochi, 1976, p. 316), au o sărbătoare comună, 
Todorusale (Mangiuca, 1883, p. 15). 

Implicarea Rusaliilor în ritualul scurgerii anuale a 
timpului este sprijinită, printre altele, de natura lor mito¬ 
logică. Poporul le considera nişte zâne cu puteri extraordi¬ 
nare care zboară prin văzduh şi coboară uneori pe pământ 
pentru a juca şi a face rău oamenilor. Spre deosebire de 
zânele frumoase din basme, Rusaliile erau considerate 
nişte babe hidoase care călătoresc prin aer înarmate cu tot 
felul de unelte tăioase, nişte fecioare gârbove şi bătrâne 
rămase de pe timpul lui Alexandru împărat, care cântă şi 
joacă în anumite zile pe la răspântii, poieni, puţuri, cruci, 
hotare. Rusaliile, trei sau nouă la număr, ar fi, conform 
opiniei lui Tudor Pamfile, sinonime cu Ielele cunoscute în 
popor sub diferite denumiri eufemistice: Milostivele, 

Măiestrele, Vântoasele, Bunele, Dânsele, Puternicele, 
Frumoasele, Fetele Câmpului, Fetele Codrului, Vitezele, 
Harnicele, Sfintele, Şoimanele şi altele. Zânele, denumire 
generică pentru Rusalii şi Iele, întruchipau forţele năpras¬ 
nice care îşi arătau adevărata putere producând îmbolnă¬ 
virile neuropsihice („luatul minţii“, „luatul gurii“, „luatul 
piciorului“, „luatul şalelor“ sau alte rele) la Armindeni, 
Sfredelul sau Stratul de Rusalii, Oarbele-Şchioapele şi, 
mai ales, la Rusalii. 

Cultul morţilor şi alungarea spiritelor potrivnice 

Conform unor credinţe populare, spiritele morţilor 
care părăseau mormintele la Joimari trebuiau să se înapo¬ 
ieze la locurile veşnice la Rusalii. Se considera că după o 
petrecere de peste 50 de zile printre cei vii, spiritele morţi¬ 
lor deveneau foarte agresive când era vorba să se întoarcă 
în lumea lor subpământeană. Numele (lat. rosalia) care ne 
poartă cu gândul la sărbătoarea romană a rozelor, când se 
puneau trandafiri pe morminte, credinţa că până la Rusalii 
le era permis spiritelor morţilor să sălăşuiască printre cei 
vii, sinonimia dintre Rusalii şi strigoi în descrierea 
Căluşarilor făcută de către Dimitrie Cantemir, atestată şi de 
informaţiile etnografice, Moşii de Vară şi pomenile date în 
sâmbăta şi duminica Rusaliilor, practicile efectuate cu 
această ocazie în cimitire şi legate de cultul morţilor 
(Pamfile, 1910, p. 18-75) ar înclina balanţa spre ipoteza că 
Rusaliile reprezentau spiritele morţilor devenite rebele 
când li se încheia permisiunea de a se plimba nestingherite 
în lumea de aici. 

La nici o sâmbătă a morţilor poporul nu acorda atâta 
atenţie pomenilor ca la Moşii de Rusalii, Moşii cei Mari, 
Moşii Duminicii Mari sau Moşii de Vară. Spiritele morţilor 
trebuiau împăcate cu pomeni abundente pentru a fi deter¬ 
minate să se întoarcă de bunăvoie la locurile lor. De la 
târgurile specializate femeile îşi procurau din timp vasele 
din ceramică şi din lemn ce aveau să le împartă pentru 

morţii din familie. Cofele, cofiţele, oalele, ulcelele, stră¬ 
chinile, farfuriile, lingurile se împodobeau cu flori de gră¬ 
dină sau de câmp, se umpleau cu apă, băutură şi mâncare 
gătită pentru a fi date împreună cu colaci, pâine şi lumânări 
pe la vecini, rude, prieteni. Prin unele sate bucovinene, 
nimeni din cei de-ai casei nu mânca până nu împărţea 
pentru morţi, „pentru că în această zi se cuminică, [.. .] şi 
dacă unul din neamul celor morţi mănâncă, atunci cei 
morţi din neamul său nu se pot cuminica“ (Pamfile. 1910, 
p. 9), iar în satele din Ţara Românească femeile obişnuiau 
să plângă la morminte, crezând că „păcătoşii se trimit din 
nou în munca iadului“ (Pamfile, 1910, p. 8). La aromânii 
din Peninsula Balcanică obiceiul cerea ca porrienile să se 
dea chiar la morminte, ca la înmormântările propriu-zise 
(Pamfile, 1910, p. 10). Se considera că sunt şi spirite ale 
morţilor care, din anumite pricini, nu mai doreau să se 
întoarcă în morminte. Acesta era, probabil, motivul pentru 
care, în unele zone ale ţării, „seara înspre Duminica Mare 
trebuia să se ungă ferestrele cu usturoi şi leuştean, spre a 
feri gospodăriile de duhurile rele (Pamfile, 1910, p. 16). 

Prinsul verilor şi verişoarelor 

A doua zi după Moşii de Vară, în Duminica Mare, se 
obişnuia în Muscel, Argeş, Dâmboviţa, Prahova ca fetiţele 
„să se prindă de-a suratele sau de-a verişoarele“, iar băieţii 
„de-a verii“ în cadrul unor ritualuri când se^ schimbau 
pomeni şi se făceau legăminte până la moarte. între „veri- 
şoarele“ şi „verii“ prinşi la Duminica Mare se legau 
prietenii trainice: îşi spuneau reciproc secretele, se ajutau 
în viaţă ca nişte adevăraţi fraţi şi surori. An de an, în aceas¬ 
tă zi, suratele urmau să-şi împartă pomeni şi să petreacă, 
iar verii numai să se cinstească. Deşi tinerii de vârstă prea¬ 
dolescentă se grupau pe sexe până la moarte, micile comu¬ 
niuni de două până la patru persoane deveneau foarte 
active în perioada prenupţială şi, în general, în perioada de 
tinereţe. Obiceiul însurăţitul şi înfârtăţitul se desfăşura în 

Duminica Mare, deci după sâmbăta Moşilor şi înainte de 
Rusalii, sărbători dedicate spiritelor morţilor. Apariţia 
pomenii în timpul legământului lasă să se întrevadă o 
semnificaţie extrem de interesantă pentru mentalitatea 
arhaică a poporului nostru: constituirea „aici“ a unor grupe 
bazate pe sex, vârstă şi afecţiune, care urmau să se menţină 
şi „acolo“, după moarte. în socotelile oamenilor cu eter¬ 
nitatea intra, alături de pomenile în alimente, băutură, 
haine pe care şi le dădeau ei înşişi sau urmaşii lor, şi consti¬ 
tuirea unor mici cadre sociale din care să facă parte în 
postexistenţă. 

Mătcuţatul fetelor 

Acesta este un legământ juvenil până la moarte între 
fete, pe alte criterii decât cele de rudenie (prietenie, afini¬ 
tate sufletească), în ziua de Mătcălău, sinonim cu însură- 
ţitul şi înfârtăţitul (Datul de-a Verii şi Verişoarele, înso¬ 
ţirea). Ceremonia se desfăşoară în casă, în jurul unei mese, 
sau în grădină, în jurul unui pom fructifer, de obicei un măr 
înflorit. în cazul în care legământul se face în casă, acesta 
se compune din următoarele secvenţe: înţelegerea între 
fetele care doresc să se prindă Mătcuţe sau Surate, prepa¬ 
rarea unei turte din faină de grâu de către o femeie iertată 
sau o fată curată; alegerea unei gazde care oficiază şi legă¬ 
mântul; aşezarea fetelor în jurul mesei împodobite cu turta 
coaptă şi presărată cu sare; decuparea unei cruci din turta 
coaptă şi înmuierea ei cu atâtea picături de vin câte fete se 
prind Mătcuţe sau Surate; tăierea şi împărţirea crucii înmu¬ 
iate în vin cu un ban de argint, în atâtea bucăţi, câte fete se 
prind surate; mestecarea şi înghiţirea turtei sacre primită 
după tăierea ei cu moneda de argint; invocarea solemnă a 
zeului: 


„Mătcălău, Mătcălău! 
Roagă-te lui Dumnezeu 
Să ne ferească de rău 

Că şi noi cât vom trăi 
în tot anul te-om cinsti 
Te-om cinsti cu chiţi de flori 
L-aste mândre sărbători! 

Te-om cinsti şi pomeni 
Cum Mătcuţe ne-om numi 
Până-n lume vom trăi!“ 

Ceremonia se încheie după îmbrăţişarea şi sărutarea 
Suratelor, cu un ospăţ la care participă părinţii şi rudele lor 
apropiate. Banul de argint este tăiat în atâtea bucăţi câte 
fete s-au legat Mătcuţe. Bucata primită de 6 Surată este 
păstrată cu mare grijă întrucât la înmormântare i se pune în 
sân pentru a fi recunoscută de celelalte Surate pe „lumea de 
dincolo“. în timpul vieţii Suratele se vizitează, an de an, la 
Mătcălău, cu care prilej îşi aduc daruri şi buchete de 
Mătcuţe (flori de primăvară). Local, în ziua de Mătcălău, 
se înfârtăţeau, după un scenariu asemănător, şi feciorii 
(Banat). 

Lioara 

Dansul funerar jucat de obicei de fete în cimitirul 
satului, într-o zi a morţilor în a doua zi de Paşte, de Dumi¬ 
nica Tomii sau de Rusalii, sinonim cu Jocul pe Morminte, 
Moara, Mioara, Luminioara, Milioara, Lilioara, încâlcita. 
Jocul Felegii, De-a Capătu se numeşte Lioara. Ceremo¬ 
nialul începe în cimitir, motiv pentru care este numit, local, 
şi Jocul pe Morminte, înconjoară biserica după care se con¬ 
tinuă pe uliţele satului, peste câmpuri, spre satele înveci¬ 
nate prin antrenarea şi a altor persoane. In timpul jocului 
rolul suratelor din Lumea de dincolo care poartă nume de 
flori (Lioara, Viorica, Milioara, Luminioara etc.) este pre¬ 
luat de suratele lor din lumea de aici. Dansul se compune 
din două secvenţe ceremoniale: împărţirea suratelor în 
două cete inegale (una din cete are o surată în plus); 
trecerea suratelor din ceata mai mare în ceata cea mai 

mică, câte una, în ordinea textului rostit sau cântat de 
participante sub formă de dialog (fetele din ceata mică sunt 
invitate să-şi aleagă o surată din ceata cea mare) cu scopul, 
subînţeles, al refacerii echilibrului între Lumea de aici şi 
Lumea de dincolo: 

Lioară, Lioară, 

Flori de milioară. 

Ce rându-i de rând 
Lioară, Lioară, 

De-i mai mult la voi, 

Mai puţin la noi? 

- Dacă ţie-ţi pare 
Că-i mai mult la noi, 

Mai puţin la voi. 

Vino şi-ţi alege 
O fată frumoasă, 

Cu sprânceana trasă 

Urmează formarea perechilor (o surată de aici şi alta 
de dincolo); construirea podului (un fel de tunel) prin 
ridicarea braţelor suratelor perechi care se ţin de o nuia, 
batistă, feleguţă, năframă; trecerea alegorică, dintr-o lume 
în altă lume, a persoanelor însoţite simbolic pe sub pod 
(tunel). Textul, rostit sau cântat pe o melodie caracteristică 
folclorului copiilor sau specifică numai Lioarei, are 
versurile penta- şi hexasilabice, caracteristice poeziei de 
ritual şi, ca urmare, de mare vechime. Melodia este un gen 
muzical aparte, bine închegat şi sensibil diferenţiat de alte 
genuri. 

Jocul printre morminte este atestat şi în unele 
cimitire olteneşti în sâmbăta Rusaliilor, zi a anului când 
acestea devin mai populate ca vetrele de sat. Acolo, după 
cântatul (bocitul) morţilor dis-de-dimineaţă, oamenii 
mănâncă, beau şi se distrează ziua întreagă, împreună cu 
sufletele morţilor. în Colinele Tutovei Jocul pe morminte a 
fost transferat din cimitir la priveghiul de înmormântare. Şi 

în acest caz participanţii se împart în două cete: fetele în 
casa mortului şi băieţii pe prispă. In unele sate fetele îşi 
pun nume de flori şi, ca urmare, băieţii le cheamă afară 
strigându-le numele de floare. Băieţii, care încşp cântecul, 
strigă, pe rând, toate fetele din casă. Adesea, când în casă 
rămâne o singură fată, se schimbă rolurile, aceasta cheamă 
pe cei de afară. în forma veche, fetele din casă erau che¬ 
mate de trei ori, ultima oară fiind strigat mortul. Regulile 
jocului sunt aceleaşi, cu observaţia că în unele variante 
ultimul nume strigat este mortul: 

„ - Tot la noi mai mulţi 
Şi la voi mai puţini. 

Daţi merioarelor, 

Surioarelor! 

- Vouă ce vă place, 

Poftiţi şi v-alegeţi. 

Daţi merioarelor 
Surioarelor! ...“ 

(Ciubotaru I. H., 1999). 

Sub diferite forme, jocul pe morminte, Lioara, şi 
cântecul de priveghi, Merioare, au trecut astăzi în folclorul 
copiilor, fiind cunoscute variante, surprinzător de unitare, 
pe întreg teritoriul României. 

Ramura verde 

în sâmbăta Rusaliilor feciorii din satele moldovene 
aduceau din hotar ramuri de tei cu care se împodobeau 
ferestrele şi uşile caselor, stâlpii prispelor şi porţilor. în 
Oltenia, de pildă în Dolj, ramurile puteau fi şi de plop sau 
stejar. Se considera că acestea aveau puteri nebănuite îm¬ 
potriva forţelor malefice, extrem de virulente la Rusalii şi 
îa Joia Nepomenită, când încercau să intre în gospodărie, 
în casă, în grajduri pentru a ologi oamenii şi animalele. în 
Moldova, cu aceste ramuri se ameninţau norii aducători de 

grindină, iar în Vâlcea, cu frunzele de tei, mure, soc, jaleş 
şi altele, adunate la Moşii de Vară sau în Duminica Mare, 
se vindecau diferite boli de-a lungul anului (Pamfile, 1910, 
p. 12-13). 

Teiul este, în spiritualitatea românească, un arbore 
sacru, substitut fitomorf al zeiţei mamă neolitice, protec¬ 
toare a oamenilor şi animalelor. El este invocat în riturile 
de aducere a ploii, în practicile magice de alungare a peri¬ 
colelor (boli, furtuni). Din trupul lui divin se confecţio¬ 
nează instrumente sacre toaca din lemn, care mângâie şi 
cheamă credincioşii la biserică, buciumul din coajă, cu 
care sunt alungaţi strigoii şi moroii în noaptea de 
Sângiorz), icoanele de lemn, biciul împletit din coajă al 
Mutului, zeu cabalin al cetei Căluşarilor. Copăiţa pentru 
scalda copilului şi leagănul, piese încărcate cu numeroase 
simboluri, sunt confecţionate, de cele mai multe ori, din 
lemn de tei. Prin calităţile sale apotropaice, el este implicat 
în practicile magice de întemeiere a aşezărilor, de unde şi 
numeroasele nume de sate româneşti cu rădăcina provenită 
de la tei (Teiu, Teiuş, Teişani) sau cu numele lui slav 
(Lipova, Lipniţa, Lipovăţ, Lipcani). Sub tei este un spaţiu 
ocrotitor pentru om, inaccesibil spiritelor malefice (Dracul, 
Ielele, Rusaliile). Acolo dorm bolnavii pentru însănătoşire, 
se efectuează diferite rituri şi practici precreştine, se întâl¬ 
nesc îndrăgostiţii. Spre deosebire de arborele sacru care 
substituie zeul tată indo-european (Stejarul), teiul nu este 
trăsnit de Sântilie în timpul furtunilor de vară. Ramurile 
lui, înfipte printre culturi, în morminte, legate în coamele 
vitelor, sau care încing mijlocul femeilor sau împodobesc 
casele şi anexele gospodăreşti la Rusalii (Duminica Mare) 
alungă strigoii şi moroii. Teiul este la loc de cinste în mai 
multe sărbători ale Calendarului popular: Sângiorz, 
Constantin şi Elena, Paşte, Rusalii (Duminica Mare), 
Schimbarea la Faţă. Local, în Oltenia, Duminica Mare este 
numită Duminica Teiului. Ca o adevărată mamă a naturii, 
teiul oferă omului nu numai protecţie magică, ci şi leacuri 
împotriva bolilor, instrumente cultice şi de uz gospodăresc, 

fibre de legat. în vremurile cu cataclisme social istorice 
(invazii, războaie, epidemii) şi naturale (inundaţii, grin¬ 
dină, secetă) din coaja teiului măcinată la râşniţă se obţinea 
mălai mâncat, conform cântecului popular, cu dragavei 
(ştevie): 

„Foaie verde de turiţă 

Hai Drăghici la râşniţă 

Să râşnim mălai de tei 

Să mâncăm cu dragavei 41 . 

Prezent în obiceiurile de Rusalii este şi alt pom cu 
semnificaţii deosebite în spiritualitatea românească, nucul, 
arbore sacru (Juglans regia l.) din fam. Juglandaceae, 
substitut fitomorf al zeiţei vegetaţiei. Părţile trupului său 
(rădăcina, tulpina, frunza, floarea şi fructul) sunt implicate 
în numeroase practici magice care exprimă ideea morţii şi 
renaşterii divine. în ceremonialul Lăzărelului din sudul 
României eroul vegetaţional, Lazărel, pleacă de acasă cu 
oile sau cu caprele, se caţără în copac pentru a doborî 
frunză animalelor, cade şi moare, surioarele îl scaldă în 
lapte dulce îl îmbrăcă în frunze de nuc şi, în momentul în 
care i se aruncă scalda pe sub nuci, mortul se metamor¬ 
fozează, în hora veselă a lăzăriţelor, în flori şi vegetaţie 
luxuriantă. Moartea şi renaşterea anuală a eroului recons¬ 
tituite de textul folcloric, păstrează amintirea ceremoniilor 
antice dedicate zeilor vegetaţiei (Dionysos, Adonis, 
Afrodita, Attis, Osiris). După unele tradiţii populare, 
corpul neînsufleţit al lui Lăzărel a fost găsit şi bocit de 
sora lui mai mare, care era nevasta lui Dragobete şi nora 
Babei Dochia. Frunzele nucului sunt puse în prima scaldă 
a copilului iar apa este aruncată la rădăcină de nuc pentru 
ca lăhuza să nască şi alţi copii; ca să crească, pâinea ne¬ 
coaptă este aşezată sub ţest pe foi de nuc etc. Frunzele de 
nuc şi ramurile de salcie împroorau locurile vulnerabile în 
faţa forţelor malefice (casele, anexele gospodăreşti, porţile 
şi stâlpii gardului, crucile şi mormintele din cimitire) în 

noaptea de Sângiorz sau erau duse la biserică în zilele de 
Florii şi Duminica Mare (Rusalii) pentru a fi sfinţite. Ra¬ 
murile de proor se crede că au puteri miraculoase: aruncate 
în fântână pe vreme de secetă dezleagă ploile, vindecau bo¬ 
lile copiilor trecuţi prin cercul format din ramuri sau scăl¬ 
daţi în apa în care s-au fiert frunze de nuc, fertilizau pomii 
neroditori. Fiind un arbore sacru, el poate fi semănat de 
păsările cerului şi numai plantat de om. Cel care seamănă 
nucă, va muri când nucul va creşte cât grumazul. Ca sub¬ 
stitut al unei zeităţi vegetale ariene, nucul este opusul zeu¬ 
lui uranian Sântilie care îl trăsneşte, îi usucă sau îi înne¬ 
greşte miezii de nucă în timpul fulgerelor. Din acest motiv, 
omul nu trebuie să se adăpostească sub nuci în timpul 
furtunilor. Nuca, fructul nucului, este o jertfa obişnuită 
pentru morţi; precum grâul (fiert sau colac făcut din faină 
de grâu) nuca nu poate lipsi din principalele alimente 
rituale (coliva, Măcinicii) şi din darurile primite de copiii 
colindători la Crăciun. Fără a fi frumoasă, floarea nucului 
este folosită în descântecele de aflare a ursitei şi aducă¬ 
toare de noroc dacă este purtată la brâu. Din lemnul de nuc 
se confecţionează obiecte purtătoare de simboluri stră¬ 
vechi: jugul boilor, butucii roţilor de car şi, aşa cum spune 
cântecul oltenesc, sicriul la înmormântare: 

„Şi-am să las cu jurământ 
Să-mi facă coşciug de nuc 
Şi fereastră la mormânt 
Să nu putrezesc curând,“ 

Nucul are, de asemenea, numeroase întrebuinţări în 
medicina şi cosmetica populară, în industria casnică 
(apreciată vopsea vegetală) şi altele. Zilele din Calendarul 
popular în care apar practici legate de nuc sunt: Sfântul 
Gheorghe (23 aprilie), Florii, Ispas, Duminica Mare 
(Rusalii), Cârstovul Viilor (14 septembrie. Ziua Crucii). 

O altă specie vegetală cinstită la această dată este 
socul, arbust (Sambucus nigra l.) sacru din. fam. Caprifo- 

liaceae specific civilizaţiei lemnului. El îşi punea pecetea 
(cercurile obţinute prin presarea aluatului cu ţevile 
confecţionate din tulpinile de soc) pe colacii antropomorfi 
la Măcinici şi pe alte aluaturi sacre (prescurile) dedicate 
morţilor. împreună cu alte plante sacje (bozul), socul este 
ars pe rugurile funerare aprinse \& Joimari sau la alte 
sărbători calendaristice. El ar avea înfăţişare antropomor¬ 
fă: rădăcină cu chip de om, tulpini goale în mijloc precum 
oasele. Locurile unde cresc socii, nefavorabile pentru 
construirea locuinţei, sunt adăposturi preferate, precum 
streşinile bisericilor, alese de Draci pentru a nu fi trăsniţi 
de Sântilie pe timp de furtună. Băţului de soc i se solicită 
ajutor în descântecele pe ursită: 

„Tu, bât de soc 

Să nu-i dea a sta-n loc! 

Să-l trântească, 

Să-l izbească, 

La scrisa lui să-l pornească!" 
în cele de influenţare a hotărârilor judecătoreşti: 

Bună ziua, soc mare. 

Domn mare, 

Ce rudă e mă-ta cu tată-tău? 

- Nimic nu e. 

- Nimic să nu se aleagă de la judecată în divan!" 

Refuză, în schimb, să-i spună Maicii Precesta unde 
s-au ascuns spiritele malefice producătoare de suferinţe: 

Bună ziua, Soc mare, 

- Mulţumesc dumitale. 

- N-ai văzut 

De când ai şezut 

Pe Deochetoarea cu Deochetoriu, 

Pe Frigura cu Frigoroiu, 

Muma Pădurii cu Pădoroiu, 

Striga cu Strigoiu, 

Bântuiala cu Bântuitorul, 

Metricea cu Metricioiul“ 

Frunzele, coaja, florile de soc, mai ales cele sfinţite 
la biserică în ziua de Duminica Mare, sunt folosite frecvent 
în medicina populară. 

Plantele cu puteri magice, de care se fereau Rusaliile, 
erau însă avrămeasca, cristineasca, leuşteanul, odoleanul, 
pelinul, şi, fireşte, usturoiul. Acestea se purtau în zilele de 
Rusalii la brâu, la pălărie sau în căciulă, în mână sau se 
puneau pe mese, în pat, sub perne, între haine. în sfârşit, la 
Rusalii se efectuau numeroase practici de divinaţie, vrăji şi 
descântece, se credea că ard comorile şi se deschide cerul, 
se făceau pronosticuri meteorologice. 



CĂLUŞARII 


) 

Dintre toate dansurile rituale româneşti, cel mai cu¬ 
noscut a fost şi rămâne jocul Căluşarilor. Datorită vechimii 
ancestrale „foarte probabilă preistorică, vădit preromană“ 
(Bîrlea, 1982, p. 64), în jocul Căluşari s-au contopit, prin 
suprapunerea unor sărbători celebrate la date diferite, două 
reprezentări mitologice principale: una legată de venerarea 
Ielelor (Rusaliilor, Vântoaselor etc.) şi cealaltă de cultul 
cabalin. Jocul Căluşari cuprinde însă şi alte elemente com¬ 
pozite a căror asociere pare a fi de mare vechime. Ne refe¬ 
rim, de pildă, la cultul morţilor care este, în cazul Căluşa¬ 
rilor, dependent de cultul cabalin, bine structurat ritual. 
Substratul cabalin este sprijinit de elemente evidente, uşor 
de recunoscut: numele jocului („călucean“ în Moldova şi 
în Banat, „căluţ“ în Banat şi Transilvania, „căluş“ şi „călu- 
şar“ în Olteniaşi Muntenia); numele de „căluş“ sau „cal“ al 
unor piese de recuzită (steagul în Vâlcea, falusul cioplit în 
lemn şi purtat de mut în Vâlcea); purtatul pintenilor de 
către toţi membrii cetei de căluşari; săriturile ca peste cal 
efectuate de membrii cetei înainte de constituirea acesteia; 
figurile din timpul dansului care imită tropăitul cailor. 
Aceste detalii „arată nu numai o strânsă dependenţă de cal, 
ci chiar o încercare de a se integra în speţa cabalină, deşi 
într-o formă mai evoluată decât cea observată la unele 
populaţii din celelalte continente“ (Bîrlea, 1982, p. 43). 

Căluşul este un ceremonial de mare spectacol în care 
Mutul Căluşului, zeu cabalin şi protector al cailor şi sezo¬ 
nului călduros al anului, petrece şi se desfată împreună cu 
anturajul său divin, ceata căluşarilor, în săptămâna Rusa¬ 
liilor sau a Căluşului. Dansul cuprinde practici şi formule 
magice, dansuri şi acte rituale executate de o ceată mascu¬ 
lină strict ierarhizată: Mut, vătaf, ajutor de vătaf, stegar, 

căluşari de rând. Starea euforică şi coeziunea mistică între 
participanţi, legaţi prin jurământ de credinţă şi complicate 
rituri de consacrare, sunt obţinute prin executarea, până la 
epuizare fizică şi psihică, a dansurilor sacre după melodii 
de joc cântate de lăutari, care nu fac parte din ceată. Astfel, 
dansurile căluşăreşti au acelaşi efect ca beţiile rituale de la 
Anul Nou (Revelionul, îngropatul Crăciunului, Iordănitul 
Femeilor). 

Jocul Căluşului poartă cu sine funcţii şi semnificaţii 
diferite ca vechime şi semnificaţie: petrecerea zeului caba¬ 
lin substituit de o mască purtată de Mut, de o efigie (stea¬ 
gul Căluşului), un totem (Ciocnitul Căluşului) în care apar 
excese, urme ale unor practici orgiastice; transferul magic 
al fertilităţii divine prin vrăjirea, în timpul jocului, a bolo¬ 
vanului de sare, dat apoi vitelor pentru prăsire şi înmulţire, 
şi a blidului cu seminţe pentru însămânţarea şi rodnicia 
ogoarelor; grăbirea căsătoriei şi fertilizarea simbolică a 
tinerelor neveste prin intrarea lor în hora căluşarilor şi prin 
atingerea lor cu phalusul purtat de Mut; vindecarea 
persoanelor luate din Rusalii, luate din Căluş etc. prin 
transferul magic al sufletului sănătos de la oala de lut 
spartă cu băţul de Mut sau vătaf, de la puiul de găină sacri¬ 
ficat violent sau de la căluşarul supus unei morţi rituale 
(doborârea căluşarilor), la omul bolnav; jucatul copiilor 
purtaţi în braţe în hora Căluşului sau săritul lor, întinşi pe 
pământ, de către căluşari pentru alungarea bolilor, în 
special a frigurilor; alungarea Ielelor sau Rusaliilor prin 
ameninţarea lor cu diferite arme preistorice (beţe, săbii din 
lemn, arcuri cu săgeţi), prin scenele războinice (Războiul), 
prin plantele vrăjite (pelinul, usturoiul), prin impetuozi¬ 
tatea dansurilor căluşăreşti care imită, adesea, mersul la 
trap sau în galop al cailor, prin formule indescifrabile şi 
zgomotoase produse de zurgălăi şi clopoţei şi altele. 

Zeul cabalin 

Căluşul este un zeu cabalin, protector al cailor şi 
sezonului călduros al anului care se naşte şi moare sim- 

bolic la Rusalii. La apariţia creştinismului tainele Călu¬ 
şului se desfăşurau la echinocţiul de primăvară, în perioada 
fătatului şi împerecherii cailor (martie - aprilie). Scenariul 
ritual al naşterii şi morţii divinităţii precreştine a fost îm¬ 
pins în afara Ciclului pascal (Caii lui Sântoader la Lăsatul 
Secului de Paşte, iar Căluşarii la Rusalii) pentru a lăsa loc 
liber comemorării de către creştini a morţii şi învierii 
Mântuitorului. 

Rolul zeului cabalin este jucat în ceremonialul Călu¬ 
şului de Mut şi are ca efigii Steagul Căluşului şi Ciocul 
Căluşului. Anturajul său divin este format din ceata ierar¬ 
hizată a căluşarilor (vătaf, ajutor de vătaf, stegar, căluşari), 
bărbaţi viguroşi care, prin piesele de port, nume, imitarea 
tropăitului şi galopului, gesturi etc., caută să semene sau să 
se confunde cu caii. Pe ansamblul Calendarului popular, 
zeul cabalin are vârste şi înfăţişări variate, în consonanţă 
cu scurgerea timpului: Sântoaderul cel Mare este un fecior 
îmbrăcat în straie ţărăneşti dar cu coadă de cal în cioareci 
şi cu copite în opinci; Sângiorzul este un tânăr războinic 
care alungă spiritele malefice, în special strigoii; Sântilie 
este matur şi biciuie dracii din carul său cereasc tras de 
telegari voinici. Mutul Căluşarilor deşi poartă pe faţă 
mască de om bătrân sau de ţap, are legat la brâu un phalus 
cabalin cu care fertilizează, prin simpla atingere, nevestele 
fără copii. 

Ceremonialul căluşarilor, desfăşurat în săptămâna 
Rusaliilor, este o reducţie a Anului solar la câteva zile, pe¬ 
rioadă în care zeul Căluş îşi trăieşte fulgerător viaţa: Naş¬ 
terea Căluşului la Strodul Rusaliilor, numită Legarea 
Steagului, Alegerea Steagului, Ridicarea Steagului, Jură¬ 
mântul; Jocul Căluşarilor în zilele de Rusalii, când petrece 
şi se desfată zeul împreună cu anturajul său divin; moartea 
Căluşului, în ziua numită Marţea Ciocului, care poartă 
diferite denumiri (Spargerea Căluşului, îngroparea Călu¬ 
şului, Veşnica Pomenire, Dezlegarea Căluşului, Frângerea 
Căluşului la Marţea Ciocului). 


340 




Asemănător cetelor de feciori care colindă la Crăciun 
cu Turca, Boriţa, Cerbul, Brezaia, Capra, actele şi prac¬ 
ticile magice au finalităţi diferite: luptă împotriva Ielelor 
sau Rusaliilor, vindecă bolile provocate de acestea (Luatul 
din Iele), fertilizează holdele de grâu, cirezile de vite şi 
femeile sterile. Căluşul, numit în unele zone Zău (Zeu) a 
fost atestat, ca emblemă şi notă distinctivă a românilor, în 
întreg spaţiul carpato-danubiano-pontic. Aria lui de 
răspândire, la nord şi la sud de Dunăre, se suprapune peste 
o parte a teritoriilor locuite de traci, ramură importantă a 
indo-europeni lor. 

Ciocul Căluşului 

Efigie a zeului cabalin purtată în timpul jocului de 
Mut sau vătaf, confecţionată la legatul (naşterea) Căluşului 
şi înhumată sau dată pe apă la spartul (moartea) Căluşului 
se numeşte Ciocul Căluşului. Acesta este confecţionat 
dintr-un lemn răsucit sau cioplit în formă de cioc şi gât de 
pasăre de baltă, de cap şi gât de cal, de cap de lup, de bot 
de câine şi cap de om, este îmbrăcat într-o piele de iepure 
în care se bagă diferite plante de leac şi măsura căluşarilor 
luată pe fire de aţă. în zilele în care se joacă Căluşul, efigia 
lui este purtată în traistă sau în braţe numai de Mut sau 
vătaf, niciodată de un alt căluşar. în timpul jocului. Ciocul 
este aşezat în faţa lăutarilor sau lângă Steagul Căluşului şi 
asistă la spectacolul dat în cinstea lui. Dacă nu este fixat 
într-un băţ (unele cete bănăţene de căluşari), Ciocul este 
ascuns privirilor profanilor sau i se arată, în anumite mo¬ 
mente, capul scos din traistă. Pretutindeni unde apare. Cio¬ 
cul Căluşului, acesta este considerat ca ceva diavolesc, mai 
temut şi respectat decât crucea creştină, care, numai prin 
simpla atingere poate îmbolnăvi şi lua minţile oamenilor. 
El este folosit, de unele cete, în practica magică de dobo¬ 
râre a căluşarilor. La Marţea Ciocului substitutul zeului 
este înmormântat într-un loc tainic, de obicei în locul unde 
a fost confecţionat (movilă, tumul funerar etc.). Această 

ceremonie funerară, numită Spartul Căluşului, Dezlegarea 
Steagului, Veşnica Pomenire cuprinde gesturi şi acte ritua¬ 
le de un rar arhaism. După trecerea unui an de zile, în ziua 
de Strodul Rusaliilor, Ciocul era dezgropat. în cazul că pie¬ 
lea iepurelui putrezea, aceasta era înlocuită cu alta nouă. 
Ciocul Căluşului a fost atestat în Oltenia şi Banat. 

Legatul Căluşului 

Naşterea simbolică a Căluşului, zeu cabalin substi¬ 
tuit de o mască tăcută în zorii zilei de Strodul Rusaliilor, 
în Sâmbăta Rusaliilor, înainte de asfinţitul Soarelui, sau în 
dimineaţa Duminicii de Rusalii, se numeşte Legatul Călu¬ 
şului. Căluşarii mergeau, împreună cu lăutarii, în moşia sa¬ 
tului, la o movilă care, de obicei, este un tumul funerar, la 
o apă curgătoare sau stătătoare (lac, baltă), într-un loc tai¬ 
nic din pădure sau câmpie unde se desfăşura, în condiţii 
ezoterice. Ceremonia se numea, de la zonă la zonă, Ridi¬ 
carea Steagului, Legarea Steagului, Săritul Căluşului. 
Membrii cetei, curaţi trupeşte şi sufleteşte, îmbrăcaţi ca 
într-o zi obişnuită, îşi aduceau fiecare hainele şi recuzita 
rituală: Mutul venea cu phalusul cioplit din lemn, uneori cu 
o mască zoomorfa, cu haine peticite şi o armă preistorică 
(băţ, sabie sau paloş din lemn, arc cu săgeţi); vătaful cu 
costumul şi băţul de căluşar, uneori gârbaciul, unealta 
caracteristică călăreţului şi crescătorului de cai, căpăţâni de 
usturoi, pelin, obiectele necesare funcţionării Ciocului 
Căluşului; stegarul cu hainele şi băţul de căluşar, obiectele 
necesare confecţionării steagului (o prăjină de 4 - 5 m, o 
năframă albă, panglici, aţă roşie); căluşarii obişnuiţi ve¬ 
neau numai cu costumele şi beţele de căluşari. Lăutarii, 
nefacând parte din ceata Căluşului, îşi aduceau numai ins¬ 
trumentele; ei nu îmbrăcau costumul de căluşar şi erau 
îndepărtaţi când se desfăşura marea taină a naşterii 
Căluşului. 

Actele, gesturile şi dansurile rituale, formulele şi 
practicile magice sunt grupate în mai multe secvenţe cere¬ 
moniale: 

- naşterea divinităţii cabaline, local numită Zău, 
substituită în ceremonialul Căluşului de masca tăcută a 
Mutului sau Blojului, şi a cetei sale ierarhizate de căluşari, 
un fel de semizei cabalini (vătaful Căluşului, ajutorul de 
vătaf, stegarul, Căluşarii), prin dezbrăcarea pe muteşte, 
purificarea prin spălatul şi stropitul cu apă, câştigarea imu¬ 
nităţii faţă de Rusalii sau de Iele prin mestecarea şi înghi¬ 
ţirea usturoiului şi pelinului, adesea, prin băutul apei din 
ulciorul umplut la 7 fântâni sau izvoare din hotar, îmbrăca- 
rea hainelor de căluşari şi răspunsul în cor, cu armele ridi¬ 
care în sus (beţele Căluşarilor, sabia Mutului), la salutul 
căluşăresc, poate formulă magică sau jurământ de credinţă, 
adresată de Vătaf: „Hălăi şa!“. întreaga ceremonie se 
desfăşoară sub conducerea şi stricta supraveghere a văta¬ 
fului. Lăutarii sunt îndepărtaţi, în aşa fel încât să nu vadă 
şi să nu audă tainele Căluşului; 

- confecţionarea efigiei divine. Ciocul Căluşului pur¬ 
tat apoi de Mut, şi efigiei cetei în ansamblul său, Steagul 
Căluşului, purtat de Vătaf, Stegar sau un alt Căluşar; 

- jurământul de credinţă pentru respectarea Legii 
Căluşului depus, uneori, pe uscat, la o movilă sau pe malul 
unei ape, cu mâinile pe Ciocul Căluşului sau pe Steagul 
Căluşului, alteori, în apă, într-o baltă sau lac cu palmele 
mâinilor suprapuse şi scufundate în apă; 

- garantarea unităţii şi solidarităţii mistice prin în¬ 
semnarea înălţimii sau luarea măsurii tuturor căluşarilor pe 
prăjina Steagului sau pe o aţă şi introducerea ei în Ciocul 
Căluşului, ridicarea Steagului, culcat pe pământ, în poziţie 
verticală cu participarea întregii cete; 

-părăsirea lumii profane şi intrarea în lumea sacru¬ 
lui prin trecerea Căluşarilor pe sub Steagul Căluşului sau 
prin poarta divină formată din doi stâlpi sacri, prăjina 
Steagului şi corpul Mutului, şi atingerea căluşarilor cu 
phalusul Mutului; 

- iniţierea divinităţii cabaline şi a cetei sale prin să- 
rirea peste Steagul. Căluşului, culcat pe pământ, peste beţe, 
peste căluşari, prin executarea tuturor dansurilor căluşe- 
reşti care urmau să fie jucate în zilele de Rusalii, prin ne¬ 
chezatul ritual, răspunsul la comenzi etc.; 

- uitarea şi fuga rituală de la locul ceremoniei, 
ascunderea în păduri? sau în lanuri de grâu şi apoi întâlnirea 
întâmplătoare a căluşarilor, care-şi povestesc unul altuia că 
au fost la târg, că au făcut comerţ etc. Deşi au participat la 
Legatul Căluşului şi au mestecat cu toţii usturoi, ei nu 
pomenesc nimic deaspre ceea ce au făcut acolo, conform 
expresiei populare nici usturoi n-a mâncat, nici gura nu-i 
miroase. Elemente disparate ale scenariului ritual împlinit 
la naşterea sezonieră a Căluşului au fost atestate în toate 
provinciile româneşti. Unele sunt practicate şi astăzi de ce¬ 
tele de Căluşari din sudul României (Dolj, Olt, Teleorman, 
Vlaşca, Argeş, Muscel, Vâlcea, Giurgiu, Ilfov). 

Desfătarea zeului 

Masca tăcută în ceata Căluşarilor, substitut al Călu¬ 
şului, zeu protector al cailor şi sezonului călduros al 
anului, şi fertilizator al mediului înconjurător, se numeşte 
Mut, Căluş, Bloj, Ciocar. Personaj ciudat şi misterios, este 
îmbrăcat în haine peticite, poartă la brâu un phalus cioplit 
în lemn, iar pe cap o mască din piele întoarsă de capră, 
barbă de ţap, căciulă de ied sau se mânjeşte pe faţă. Este 
înarmat cu un paloş din lemn sau o altă armă preistorică 
(băţ, arc cu săgeţi, topor, bici sau gârbaci, unealtă a călăre¬ 
ţului şi crescătorului de cai). în traista agăţată de umăr 
poartă Ciocul Căluşului, totem al divinităţii cioplite în 
îemn, şi numeroase leacuri pentru vindecarea bolilor. Băr¬ 
batul care joacă rolul Mutului nu este ales; el se impune 
prin calităţi excepţionale înnăscute, sau dobândite, de dan¬ 
sator, atlet, acrobat şi artist desăvârşit. De aceea, autorita¬ 
tea indiscutabilă a Mutului se manifestă atât la nivelul cetei 
Căluşarilor, cât şi al obştei săteşti, în perioada Rusaliilor, 

când se joacă Căluşul, şi a întregului an. Prin modul de a 
se îmbrăca şi, mai ales, prin ceea ce face sau ştie să facă, 
Mutul polarizează atenţia şi interesul asistenţei: joacă pe 
mâini, cu picioarele în sus, pe pământ şi pe coama caselor, 
se caţără în vârful arborilor înalţi şi fără crengi, pe aco¬ 
perişul clădirilor, execută acrobaţii de care se tem şi artiştii 
sub cupola circului. Mutul este însă temut şi respectat pen¬ 
tru spiritul divin pe care îl întruchipează de căluşari şi de 
ceilalţi membrii ai obştei săteşti. în timpul jocului Mutul se 
amuză, joacă, se desfată, face, după legea lui, tot ceea ce îşi 
doreşte: nu răspunde la comenzile Vătafului, iese şi îi 
pedepseşte, lovindu-i cu paloşul pe spate, îmbrăţişează şi 
sărută fetele şi femeile căsătorite, execută tot felul de 
năzdrăvănii cu phalusul etc. El este Zeul cel mare iar ceata 
de căluşari anturajul său divin. Un singur lucru îi este inter¬ 
zis: să vorbească în zilele când se joacă Căluşul. încălcarea 
interdicţiei se pedepsea aspru, uneori cu moartea. 

Ipoteza conform căreia fiinţele mitologice reprezen¬ 
tate de căluşari ar fi fost din totdeauna legate de Rusalii 
(Iele) este puţin probabilă: jocul căluşarilor încetează îna¬ 
inte de lăsarea serii, în timp ce Rusaliile îşi începeau dan¬ 
surile şi poceau oamenii după lăsarea serii; unii din mem¬ 
brii cetei de căluşari puteau fi luaţi ei înşişi de Rusalii dacă 
încălcau anumite interdicţii; căluşarii reparau numeroase 
rele provocate de Iele etc. Din cele mai multe informaţii 
etnografice reiese că ceata de căluşari este un antidot împo¬ 
triva forţei năprasnice a Ielelor, grupate în cete de câte trei 
sau nouă. 

întrebarea care se pune este dacă cele două forţe opu¬ 
se (masculine - feminine, diurne - nocturne) reprezentate 
de Căluşari şi Iele au fost celebrate din totdeauna la aceeaşi 
dată calendaristică. Despre sărbătoarea rozelor, strămoaşa 
romană a Rusaliilor, se ştie că era celebrată în luna mai şi 
avea semnificaţii legate de cultul morţilor. Sărbătorile ro¬ 
mane de venerare a spiritelor morţilor în luna mai au stat, 
probabil, la baza credinţei româneşti de mai târziu că nu 
este bine să se facă nunţi în această lună. Dacă ar fi existat 

la Rosalia din calendarul vechi roman un joc ritual de mare 
spectacol, cum este dansul Căluşarii, cu siguranţă că ar fi 
rămas consemnat. Dar, cum informaţiile de această natură 
lipsesc, se poate afirma că obiceiul este autohton sau că a 
aparţinut întregului areal sud-est european. De aici decurge 
concluzia că în ciclul sărbătorilor grupate în jurul Dumi¬ 
nicii Mari apar reprezentări mitologice de dublă origine: 
romană (Rusaliile) şi traco-dacă (Căluşarii). 

Este curios faptul că unele dintre cele mai mari săr¬ 
bători precreştine încadrează cu exactitate ciclul sărbăto¬ 
rilor mobile: Caii lui Sântoader, la intrarea în postul 
Paştelui, şi Rusaliile, la încheierea sărbătorilor pascale- Cu 
siguranţă că locurile sărbătorilor precreştine au fost altele 
şi că întemeietorii calendarului bisericesc le-au eliminat 
din ciclul sărbătorilor pascale, fiind considerate incompa¬ 
tibile cu drama Hristologică. Astfel, aşa cum s-a mai pre¬ 
cizat pe baza materialelor etnografice, locul Sântoaderelor 
a fost la echinocţiul de primăvară. întrucât complexul de 
sărbători şi obiceiuri precreştine dedicate Sântoaderilor 
cădea în postul Paştelui, a fost scos în afara ciclului pascal, 
la Lăsatul secului, iar în locul lui a fost fixată o sărbătoare 
creştină, Buna Vestire (Blagoveştenia). Acolo, la echinoc¬ 
ţiul de primăvară, aveau loc probabil şi alte obiceiuri şi 
practici preistorice, inclusiv jocul Căluşarilor, scos din ci¬ 
clul pascal şi mutat la Rusalii. Astfel, curăţirea spaţiului de 
forţele malefice care au sălăşuit de-a lungul iernii se realiza 
cu ajutorul Cailor lui Sântoader (încurarea cailor la 
Sântoader este numai un exemplu), iar alungarea Ielelor şi 
repararea relelor produse de acestea se efectuau cu ajutorul 
căluşarilor. Animalul protector, calul, era invocat de către 
oameni de două ori: să înfrângă spiritele morţii din ano¬ 
timpul friguros, strigoii, al căror patron era lupul, şi spiri¬ 
tele morţii din anotimpul călduros, ielele, ale căror patroa¬ 
ne erau Zânele sau Rusaliile. 



VI 

SĂRBĂTORILE 
ECHINOCŢIULUI DE 
TOAMNĂ 

ÎMBĂTRÂNIREA TIMPULUI 
CALENDARISTIC 




ANUL NOU BIBLIC 


Apariţia sărbătorilor de renovare a timpului în lunile 
de toamnă nu este o surpriză etnologică; în această perioa¬ 
dă îşi încheie ciclul biologic majoritatea plantelor, în timp 
ce unele animale de-abia îşi încep ciclul de reproducţie. 
Cele mai evidente elemente, specifice unei sărbători de re¬ 
novare a timpului, sunt grupate la şi în preajma zilei de 26 
octombrie, la Sâmedru. Cultura populară a păstrat însă şi 
amintirea anului nou biblic, ce începea la 1 septembrie, şi 
a unui început de an la sfârşitul lunii noiembrie şi începutul 
lunii decembrie, Anul Nou dacic. 

Până în secolul al XVIII-lea curtea domnească şi 
biserica foloseau anul oficial care începea la 1 septembrie, 
iar anii se numărau „de la crearea lumii“, presupusă a fi 
avut loc cu 5508 ani înainte de naşterea lui Iisus. Pentru a 
afla un anume an creştin trebuia ca din totalitatea unei date 
să se scadă 5508 ani, dacă evenimentul ce interesa se 
petrecuse între 1 ianuarie şi 31 august, şi 5509 ani, dacă 
evenimentul se consumase între 1 septembrie şi 31 decem¬ 
brie inclusiv (Hasdeu, 1887, tom. II, p. 127). Acest calcul 
îl fac frecvent istoricii care folosesc documentele emise de 
cancelaria domnească până în secolul al XVIII-lea. 

în ziua de 1 septembrie biserica creştină celebrează 
pe Cuviosul Simeon Stâlpnicul. Fără să-i acorde prea mare 
importanţă, poporul îl numea Simion Stâlpnicul sau, şi mai 
simplu, Stâlpnicul, dedicându-i mai multe povestiri care nu 
au nimic cu atribuţiile sale de sfânt: „Se numeşte astfel 
fiindcă toată viaţa lui a şezut numai într-un stâlp înalt“ sau 
„din pricină că toată viaţa lui a stat într-un picior pe un 
stâlp înalt şi cu mâinile ţinea pământul să nu cadă“; „Sf. 
Simion ţine, se zice pe alocuri, cerul şi pământul, adică 
stâlpii pământului ce stau pe peştele din mare“ (Pamfile, 


349 



1914, p. 43). Asemănător altor sărbători care cad în luna 
septembrie, deci în preajma echinocţiului de toamnă 
(Sântămărie, Ziua Crucii, Teclele), în ziua aceasta se efec¬ 
tuau numeroase observaţii şi previziuni meteorologice: Sf. 
Simion „ţine anul; cum e ziua lui, aşa e tot anul“. „Dacă 
dimineaţa e ploioasă, va fi primăvara ploioasă. Dacă e la 
amiază frumos, va fi anul bun. Dacă toată ziua e ploaie sau 
soare, va fi tot) anul ploios sau secetos. Dacă este Sf. 
Simion posomorât, toamna e rea şi n-au chip oamenii să-şi 
strângă grânele“ (Niculiţă-Voronca, 1903, p. 393). Prezi¬ 
ceri meteorologice eficiente se efectuau însă prin obser¬ 
varea stadiului de dezvoltare a viermilor din gogoşile de 
stejar: „cine ştie să caute în ziua de Simion Stâlpnicul, e ca 
şi cum ar căuta în zodie. Dacă viermele va fi zburat pe 
această vreme, e semn că anul va fi secetos, uscăcios. Dacă 
viermele va fi cu aripi, anul va fi potrivit în roade. Dacă 
aripile nu-i vor fi crescute încă, anul viitor va fi bogat în 
roade“ (Pamfile, 1914, p. 44). 

Practicile şi credinţele populare legate de Simion 
Stâlpnicul sunt departe de a se constitui într-un ritual de 
renovare a timpului asemănător celor deja analizate (Anul 
nou, Mucenicii, Lăsatul Secului, Paştele, Sângiorzul, 
Sânzienele) sau cel care va fi dezbătut în continuare (Anul 
nou dacic). După urmele lăsate în obiceiurile şi tradiţiile 
orale de Anul Nou biblic (bisericesc), se poate afirma că 
acesta a influenţat mai puţin structura Calendarului 
popular. 

Maica Domnului în Calendarul popular 

La trecerea de la vară la toamnă Calendarul popular 
păstrează amintirea unui străvechi început de an, marcat de 
moartea şi renaşterea Zeiţei Mumă peste care părinţii Bise¬ 
ricii creştine au suprapus moartea (Adormirea) şi naşterea 
Fecioarei Maria. Inversând evenimentele care deschid şi 
închid viaţa sfintei, mai întâi moartea (15 august) şi apoi 
naşterea (8 septembrie), Biserica creştină a preluat, de fapt, 

modelul preistoric: moare mai întâi reprezentarea mitică 
ajunsă la vârsta senectuţii, în cazul de faţă Sântămăria 
Mare, şi apoi se naşte Sântămăria Mică. Textele religioase 
îndeamnă să ne bucurăm la naşterea Fecioarei Maria: Să 
trâmbiţăm duhovniceşte...; Ioachim se veseleşte şi Ana 
prăznuieşte; Să dănţuiască toată făptura, să se veselească 
şi David... etc. ( Mineiulpe septembrie. Editura Institutului 
Biblic şi de Misiune al Bisericii Ortodoxe Române, Bucu¬ 
reşti, 1984, p. 98 - 116). Cu toate acestea, românii întâm¬ 
pină cu mai mare bucurie celebrarea morţii, Sântămăria 
Mare (15 august), nu a naşterii, Sântămăria Mică (8 sep¬ 
tembrie). 

Fecioara Maria este identificată în Panteonul româ¬ 
nesc în mai multe ipostaze: Sântămăria Mare (15 august), 
Sântămăria Mică (8 septembrie) şi cu sinonimele Maicii 
(Precesta Mare şi Precesta Mică). Importanţa calendaris¬ 
tică a Sântămăriei Mari este subliniată de postul de două 
săptămâni care o prefaţează (1-14 august), de pelerinajele 
organizate la mănăstirile cu acelaşi hram, de deschiderea 
unui important sezon de nunţi (16 august - 14 noiembrie), 
de începerea târgurilor şi iarmaroacelor de toamnă, de 
praznicele de pomenire a morţilor şi pomenile date pentru 
cei în viaţă. Perioada dintre cele două Sântămării, numită 
între Sântămării, se considera timp optim pentru semănă¬ 
turile de toamnă, „campanie de semănat“ determinată de 
bătrâni prin observarea, începând cu noaptea de Sânziene 
23 / 24 iunie, evoluţiei pe cer a constelaţiei Găinuşei. 
Acum se încheia văratul oilor la munte ( La Sântămăria 
Mare / Tulesc oile la vale!), bărbaţii îşi schimbă pălăria cu 
căciula (A venit Sântămărie / Te-aip...înpălărie!), se in¬ 
terzice scăldatul în apa râurilor spurcată de cerb şi dormitul 
pe prispa sau în târnaţul casei, în sudul ţării se angajau pân- 
darii la vii şi se luau măsuri de protecţie magică a pod¬ 
goriilor împotriva păsărilor, se „băteau“ (culegeau) nucii. 

Sântămăria Mare este cea mai îndrăgită divinitate 
feminină a Panteonului românesc, invocată şi astăzi de fete 
pentru grăbirea căsătoriei, de femei pentru uşurarea 

naşterii, de păgubiţi pentru prinderea hoţilor, de descântă¬ 
toare pentru vindecarea bolilor etc. Ea are trăsăturile Năs¬ 
cătoarei, a Marii Zeiţe neolitice, invocată în momentele de 
grea cumpănă ale omului. In basme ajută eroinele să iasă 
din impas, dar le pedepseşte cu asprime când îi încalcă 
ordinele, vindecă boli grele, redă vederea fiicei orbite de 
mama vitregă, înzestrează fecioara vrednică şi ascultătoare 
şi o căsătoreşte^ cu fiul de împărat etc. în unele tradiţii 
Maica Domnului, adesea identificată cu astrul nopţii, 
Luna, sau cu Pământul, se roagă de Dumnezeu să nu prăpă¬ 
dească lumea, să nu izgonească vânturile cu avantajele 
care le aduc acestea oamenilor. 

Conform tradiţiei creştine, Fecioara Maria a fost năs¬ 
cută miraculos. Părinţii ei, Ioachim, descendent al unui 
neam împărătesc, şi Ana, descendentă din neamul lui 
David, erau defăimaţi şi huliţi că nu aveau copii. Ioachim 
se roagă lui Dumnezeu în munţi iar femeia lui, stearpă şi 
neroditoare, în grădină să le dea rod sfânt pântecelui. După 
unele tradiţii populare, Ana ar fi rămas însărcinată miro¬ 
sind sau sărutând o frunză de păr sau o floare, credinţă care 
avea să genereze şi sintagma copil din flori pentru naşterea 
nelegitimă. După alte tradiţii s-ar fi născut din durere de 
inimă, dintr-o mamă de şapte ani şi un tată de şaptezeci şi 
şapte. Pruncul Iisus, el însuşi zămislit miraculos, din să¬ 
rutul unei icoane găsite într-o fântână, este născut de Maica 
Domnului în grajdul Moşului Crăciun, zeu la vârsta senec¬ 
tuţii care se opune venirii Fiului pe lume. Venirea Fiului, 
prin naştere, însemna, în mentalitatea celor vechi, plecarea 
(moartea) Moşului. Maica Domnului binecuvântează boii, 
vacile, oile şi porcii pentru că au încălzit-o şi hrănit-o în 
timpul naşterii, rândunelele pentru că au dat vestea că va 
învia Iisus, ciocârlanul şchiop pentru că l-a văzut pe Mân¬ 
tuitor răstignit, el însuşi fiind lovit cu o piatră. în schimb, 
a blestemat calul pentru că a ronţăit şi tropăit în timpul 
naşterii sau că a mâncat fânul în care a fost ascuns Pruncul, 
păianjenul pentru că a întrecut-o la tors, lemnarul pentru că 
i-a făcut lui Iisus crucea grea, iar pe feciorul agresiv, numit 


352 



Năvalnicul, care a speriat-o când mergea la moliftă, la 40 
de zile de la naştere, îl transformă în buruiană folosită în 
farmecele de dragoste etc. 

După aproximativ un ciclu lunar scurs de la moartea 
Fecioarei, creştinii îi celebrează naşterea. Unele din obice¬ 
iurile specifice Sântămăriei Mici au fost preluate de sărbă¬ 
toarea vecină, înălţarea Sfintei Cruci (14 septembrie) 
numită în Calendarul popular Ziua Crucii şi, local. Ziua 
Şarpelui. La aceste sărbători se făceau observaţii astrono¬ 
mice şi pronosticuri meteorologice, se culegeau plante de 
leac şi altele. Foarte interesante sunt credinţele româneşti 
despre şarpe, unul dintre cele mai vechi simboluri calenda¬ 
ristice ale omenirii. Şarpele este una din primele divinităţi 
ale omenirii, atestată de arheologi încă din paleolitic. 
Semnificaţia exclusiv malefică este relativ târzie şi este le¬ 
gată de mitul biblic. Omorârea lui se pedepsea cu moartea 
unei persoane, femeie dacă murea şerpoaica, bărbat dacă 
murea şarpele, iar apariţia şarpelui în pragul casei ara 
considerat semn de moarte: Oamenii mai cred că “Şarpe 
este la toată casa; unde este şarpe e noroc în casă, merge 
bine şi nici un rău, nici un farmec nu se prinde. Ferească 
Dumnezeu să-l omori, că îndată moare unul din gospodari. 
Acela se cheamă şarpe de casă. S-au văzut astfel de şerpi 
bând lapte din strachină, de-a valma cu copiii. Copiii le 
dădeau cu lingura peste cap, plângând că le mănâncă 
laptele, dar şerpii mâncau înainte, nu se supărau" 
(Moldova, Muntenia). 

Unele credinţe se referă la Şarpele blestemat de 
Dumnezeu: „Şarpele nu a fost de la început şarpe. A fost 
om şi locuia la Dumnezeu în cer, dar l-a blestemat şi l-a 
făcut şarpe când a înşelat-o pe Eva“; „în cer, la Dumnezeu, 
sunt de toate lighioanele, numai şerpi nu. Şarpele dintâi era 
zburător, avea aripi şi picioare, şedea în cer şi era bun la 
Dumnezeu. Dar, el a primit duh rău într-însul şi a învăţat- 
o pe Eva de au păcătuit. Dumnezeu s-a mâniat şi i-a dat 
afară din Rai, atât pe dânşii (Eva şi Adam), cât şi pe şarpe. 
Şarpelui i-a luat picioarele, i-a tăiat aripile şi l-a aruncat pe 

Pământ blestemându-1 să se târâie ca funia, iar când îl va 
durea capul să iasă la drum, că va veni popa şi îi va face 
agheasmă să-i treacă. De aceea iese şarpele la drum, iară 
omul merge cu măciuca de-i dă în cap şi-l omoară“; 
„Şarpele e degetul Diavolului. Avea el un deget mai 
şurubar şi s-a gândit oare ce ar putea face dintr-însul? «Ia 
să-l tai să-mi fac mie un ajutor» zise el, şi cum l-a aruncat 
pe pământ ajînceput a umbla. S-a făcut şarpe“ (Bucovina). 

Relaţiile dintre om şi natură erau reglementate după 
reguli care aveau ca efect menţinerea unui echilibru între 
componentele mediului geografic. Spre deosebire de 
Calendarul bisericesc, dedicat Sfintei Treimi şi câtorva mii 
de sfinţi, omul satului tradiţional îşi împărţea zilele 
Calendarului popular cu plantele (Nunta Urzicilor, Ziua 
Grâului), păsările (Ziua Cucului, Dragobete, Constantin 
Graur, Marţea Ciorilor etc.) şi animalelor (zile ale ursului, 
lupului, calului, şarpelui etc.). Iată o credinţă despre 
interdicţia de a omorî şarpele: „Dacă găseşti şarpe după 
Ziua Crucii n-ai voie să-l omori. Numai până în această zi 
se poate omorî, pe urmă e păcat. La Ziua Crucii intră 
dihăniile în pământ, iar şarpele care a muşcat pe cineva, 
om sau vită, nu-1 primeşte pământul să intre înapoi, şi 
umblă rătăcind în toate părţile, iese la drum să-l omoare 
omul“. 

Cele două Sântămării încadrează calendaristic Anul 
Nou Biblic (1 septembrie), presupusa Facere a lumii (anul 
5508 î. H.). Multe din trăsături specifice Anului Nou Biblic 
şi ale mitului creaţiei paterne a Lumii au fost preluate de 
Sântămăriile româneşti, purtătoare ale mitului creaţiei ma¬ 
terne a Lumii. 



SÂMEDRU ÎNCEPUT DE AN SAU DE 
SEZON PASTORAL 


Ritualul care deschidea al doilea sezon pastoral, ier¬ 
natul, se desid"oară de-a lungul a două săptămâni: 14-27 
octombrie. Ziua de 14 octombrie, numită de popor Vinerea 
Mare, deschidea un ciclu de 12 vineri de peste an care 
prefaţează sărbători importante, în general praguri ale 
timpului. 

Zeiţa Venera 

în Panteonul românesc Vinerea Mare este o repre¬ 
zentare mitică identificată în Panteonul roman cu Zeiţa 
Venera, iniţial protectoare a vegetaţiei şi fertilităţii. Bise¬ 
rica creştină de rit oriental a suprapus peste ziua de cele¬ 
brare a Zeiţei Venera pe Cuvioasa Paraschiva (14 octom¬ 
brie), numită de popor Vinerea Mare, după modelul 
Fecioarei Maria (numită Sfântămăria Mare). Marele 
pelerinaj de la Biserica Trei Ierarhi din Iaşi cu hramul 
Cuvioasei Paraschiva, care adună astăzi zeci de mii de 
credincioşi, reprezintă o replică creştină la cultul preistoric 
închinat Zeiţei Mumă de origine neolitică, prezentă în 
Calendarul popular sub diferite nume (Maica Precesta, 
Dochia, Zâna Bătrână, Muma Pădurii, Muma Caloianului, 
Vinerea Mare etc.). Ea este invocată de femeile lipsite de 
rod, pentru tămăduirea bolilor, căsătoria fetelor, naşterea 
uşoară a copiilor etc. în zonele pastorale în care la Vinerea 
Mare se slobozesc berbecii în turmele de oi pentru împere¬ 
chere ziua este numită şi Năpustitul Berbecilor sau Nunta 
Oilor. 

Vinerea Mare (Sfânta Paraschiva) a preluat nu numai 
locul calendaristic al zeiţei Venera, ci şi funcţia acesteia de 

hotar între vara şi iarna pastorală. Acum se deschideau 
ţarinele pentru păşunatul devălmaş, se intensificau pregă¬ 
tirile pentru pornirea turmelor la iernat (Câmpia Română, 
Bălţile şi Delta Dunării, Peninsula Balcanică, Câmpia 
Tisei, Ţinuturile Caspice şi Stepele Kubanului), se angajau 
ciobanii pentru noul sezon pastoral, se slobozeau berbecii 
în turmele de oi, numiţi arieţi pe perioada împerecherii, se 
deschideau vestite târguri unde se valorificau produsele 
pastorale şi altele (Ghinoiu, 2001, p. 165). La încheierea 
ciclului, pe 27 octombrie, în unele zone ale ţării se serba o 
sfântă Paraschiva care, împreună cu cea de pe data de 14 
octombrie, formează o sărbătoare dublă numită Vinerelele. 
Aceste zile sunt de fapt şi hotarele timpului consacrat 
ritualurilor specifice începutului de an sau de anotimp pas¬ 
toral cu punctul culminant la Sâmedru. 

Povestirile în care apare Sâmedru ţin de două civili¬ 
zaţii distincte: pastorală şi agrară. De cele mai multe ori 
Sâmedru este însă un cioban, nedezlipit de turma care o 
paşte „într-un mijloc de codru, necălcat de picior omenesc“ 
şi care moare la stâna oilor. într-o poveste culeasă din zona 
Muscelului, Sâmedru se metamorfozează în porc, adică în 
străvechea reprezentare mitică a spiritului grâului. în 
poveste se spune că un unchiaş şi o mătuşă, neavând copii, 
au plecat într-o bună zi, unul într-o parte, celălalt în altă 
parte în speranţa că vor găsi un suflet pe care să-l crească. 
Mersul pe jos nu a fost în zadar pentru că unchiaşul a găsit 
un purcel. Când împăratul care domnea în acea ţară a dorit 
să-şi mărite fata, nici un fecior n-a izbutit s-o ia, întrucât 
probele ce trebuiau să le treacă depăşeau puterile lor. Sin¬ 
gurul care a trecut de toate încercările, a fost purcelul 
uncheaşului. Făcând pe placul împăratului, purcelul se 
căsătoreşte cu fata acestuia. Noapte de noapte purcelul 
lepăda pielea şi devenea un flăcău frumos, precum soarele. 
Dar, într-o noapte nevastă-sa i-a aruncat pielea în jăratec. 
Supărat din cale afară, flăcăul i-a spus că el este Sâmedru 
şi că va pleca în lume, iar ea să-l caute până l-o găsi, căci 
numai atunci va putea naşte copilul. Se zice că l-a găsit 

după nouă ani şi, de atunci au trăit împreună până la moar¬ 
te. In calendarul popular Sâmedru este un zeu al Panteo¬ 
nului românesc, patron al iernii pastorale, care a preluat 
numele şi data de celebrare ale Sfântului Dumitru, Marele 
Mucenic de la Tesalonic (26 octombrie) din calendarul 
ortodox. împreună cu Sângiorzul, Sâmedru împarte Anul 
Pastoral în două anotimpuri simetrice: vara între 23 aprilie 
şi 26 octombrie, cu miez al timpului la Sântilie (20 iulie), 
şi iarna între 26 octombrie şi 23 aprilie cu miez al timpului 
la Sânpetru de Iarnă (16 ianuarie). în opoziţie cu 
Sângiorzul, care încuie iarna şi înfrunzeşte codrul, 
Sâmedru încuie vara şi desfrunzeşte codrul. 

Focul lui Sâmedru 

Practicile legate de cultul morţilor, fără a atinge for¬ 
mele de manifestare de la Crăciun, Măcinici, Sântoader, 
Sângiorz, Paşte şi Rusalii, apar bine evidenţiate şi în sâm¬ 
băta dinaintea lui Sâmedru, adică la Moşii de Toamnă, 
numiţi şi Moşii cei Mari sau Moşii lui Sâmedru. în calen¬ 
darul popular această zi este una dintre cele mai importante 
sâmbete ale morţilor. Ofrandele care se dau acum pentru 
sufletele morţilor (grâu fiert, colaci, unt, untură, lapte, 
brânză, fructe) indică, fără îndoială, ocupaţia celor care le 
fac. Interesantă este şi formula de invocare a spiritelor 
morţilor spusă în ţinutul Almăjului şi prin care li se cerea 
acestora, în schimbul pomenilor date, ajutor, belşug şi spor 
în casă: 


„Voi moşi strămoşi 
Să-mi fiţi tot voioşi, 

Să-mi daţi spor în casă. 

Mult pe masă, 

Cu mult ajutor 
în câmpul cu flori“ 

(Radulescu C., Mihalache, 1909, p.62). 

Focul lui Sâmedru este scenariul morţii şi renaşterii 
anuale a divinităţii prin tăierea şi incinerarea unui pom în 
noaptea de 25/26 octombrie. Păstorii românii, asemănător 
popoarelor de origine celtică din nord-vestul Europei, au 
celebrat, până în vremurile recente, Anul Nou la o lună 
după echinocţiul de toamnă, la sfârşitul lunii octombrie şi 
începutul lunii noiembrie. Elemente străvechi ale acestui 
calendar, împărţit în două anotimpuri egale, iarna patronată 
de Sâmedru, reprezentare mitică care desfrunzeşte codrul, 
şi vara patronată de fratele acestuia, Sângiorz care înfrun¬ 
zeşte codrul, supravieţuiesc sub formă de sărbători, obice¬ 
iuri, acte rituale şi practici magice în mediile pastorale din 
România. Toamna târziu, oierii din unele sate carpatice şi 
subcarpatice celebrează, fără să mai cunoască semnificaţia 
obiceiului, moartea şi renaşterea lui Sâmedru, zeu de ori¬ 
gine indo-europeană care a preluat numele şi data de cele¬ 
brare ale Sf. Mare Mucenic Dimitrie de la Tesalonic din 
Calendarul creştin. Ceremonialul cuprinde, printre altele, 
moartea violentă a zeului îmbătrânit la sfârşit de an prin 
tăierea unui arbore din pădure urmată imediat de renaşte¬ 
rea acestuia prin incinerarea trapului neînsufleţit (butucul 
sau trunchiului copacului) în noaptea de 25 / 26 octombrie. 
Băieţii în vârstă de 7-14 ani din satele culoarului Rucăr- 
Bran încep pregătirile, cu sprijinul şi supravegherea 
discretă a flăcăilor, cu 2-3 săptămâni înainte de aprinderea 
focului: aduc din pădure o mare cantitate de cetini de brad, 
aleg şi amenajează locul unde se va aprinde Focul lui 
Sâmedru. 

în după amiaza zilei de 25 octombrie cetele de copii 
însoţite de câte 2-3 feciori, merg în pădure, aleg pomul 
care va fi incinerat, îl doboară, îl curăţă de crengi şi îl aduc 
pe locul unde se va aprinde rugul funerar. Trupul neînsu¬ 
fleţit al zeului (butucul sau trunchiul copacului), numit par, 
fixat în poziţie verticală şi îmbrăcat cu cetină verde, se 
numeşte Focul lui Sâmedru. înălţimea acestuia este, une¬ 
ori, cât turla bisericii din sat. O altă tehnică de amenajare a 
rugului este capra construită din trei lemne lungi, adunate 
la vârf şi prinse cu stinghii, îmbrăcată asemenea parului în 
haină de sărbătoare din cetină de brad. La lăsarea serii, în 

linişte şi cuprinşi de emoţii, copiii aprind Focul. Când 
rugul începe să lumineze cerul, copiii izbucnesc în strigăte 
de bucurie, adresând invitaţia la cea mai mare sărbătoare a 
anului: Hai la Focu lui Sâmedru! în jurul rugurilor se 
adună, pe vecinătăţi copii, tineri, maturi şi bătrâni. Toată 
suflarea satului participă la taina renaşterii zeului prin ritul 
funerar de incinerare. Femeile împart, ca^ la o înmormân¬ 
tare obişnuită, covrigi, fructe şi băutură. în timp ce trupul 
divin este mistuit de flăcări, cei prezenţi beau, mănâncă, 
glumesc, cântă şi joacă. Focul lui Sâmedru este un Reve¬ 
lion unde se celebrează moartea şi renaşterea, prin incine¬ 
rare, a unei vechi divinităţi geto-dace. Vâlvătaia focului 
întreţinută toată noaptea de cei prezenţi cu cetină de brad 
este însoţită de invitaţia: Hai la Focu lui Sâmedru! Un 
moment aşteptat cu mare interes este renaşterea divinităţii 
adorate care corespunde cu prăbuşirea parului sau caprei 
rugului funerar. Prin direcţia în care cad tăciunii aprinşi, 
părţi ale trupului divin, se apreciză care dintre feciori sau 
fete urmează să se căsătorească în noul an. La plecare, 
participanţii luau cenuşă, cărbuni aprinşi şi alte resturi ale 
rugului funerar pentru a fertiliza grădinile şi livezile. Sub 
pavăza zeului renăscut, oamenii din Carpaţi încep un nou 
an pastoral. Cu unele deosebiri locale, obiceiul aprinderii 
Focului lui Sâmedru se practică în mai multe localităţi din 
nordul judeţelor Argeş, Dâmboviţa şi Vâlcea. 

Ziua soroacelor 

Pentru a se putea aprecia bogăţia roadelor în anul 
viitor, exista şi la Sâmedru preocuparea firească a 
oamenilor de a afla ştiri despre mersul vremii la începutul 
unităţilor mai mari de timp (an, anotimp, lună): „Prin jud. 
Muscel, ciobanii care vor să afle dacă iama va fi moinoasă 
sau geroasă, işi aştern dulama în mijlocul oilor şi se uită ca 
să vadă ce fel de oaie se va culca pe dânsa. Dacă se va 
culca oaie neagră, e semn pentru ei că iama va fi bună; 
dacă se va culca o oaie albă, după socotinţa lor, iarna va fi 
aspră“; „Tot prin aceste părţi oamenii se uită să vadă cum 
e luna. Dacă luna va fi plină şi cerul senin, iarna va fi bună; 

dacă, dimpotrivă, iuna va ti plină şi cerul va fi acoperit cu 
nori, dacă ar p'oua sau ar ninge, aceste semne arată că iarna 
va fi aspră, că zăpezile vor fi grele, iar gerul va fi straşnic“ 
(Rădulescu-Codin, Mihalache, 1909, p. 71); „Când ultima 
oaie care iese din strungă la muls e neagră, a doua zi plouă, 
se întunecă; dacă e albă, se face timp frumos, se lumi- 
nează“ (Herseni, 1941, p. 98). 

Sâmedru se considera ziua soroacelor pentru diferite 
slujbe şi închirieri. Tot atunci se făceau şi noi învoieli, 
prilej de adălmaşuri şi veselie. Această zi, când expiră ve¬ 
chile înţelegeri făcute la Sângiorz şi se încheie altele noi, 
este bine caracterizată de zicala populară: „La Sâmedru 
ciobanii îşi caută stăpânii 14 . Nerespectarea înţelegerilor 
vechi aducea şi supărări, de unde şi zicala: „La Sângiorz se 
încaieră câinii, / La Sâmedru se bat stăpânii 44 . 

împărţirea anului pastoral în două anotimpuri, vara 
de la Sângiorz până la Sâmedru şi iama de la Sâmedru 
până la Sângiorz, este susţinută nu numai de obiceiurile 
populare, ci şi de unele creaţii folclorice. Semnificativ în 
acest sens este paralelismul făcut de popor între sfinţii care 
deschid cele două anotimpuri: Sântoader, Sângiorz, 
Dochia, pe de o parte, şi Sâmedru, Sf. Paraschiva, pe de 
altă parte. Reţinem atenţia cititorului cu o legendă culeasă 
din Transilvania: „Sunt două babe care umblă totdeauna cu 
câte un Făt-Frumos alăturea şi anume: Baba Dochia şi 
Baba Paraschiva. Baba Dochia cu Sântoader, Baba 
Paraschiva cu Sâmedru. Amândoi Feţi-Framoşii au, după 
unii câte şapte, după alţii câte nouă şi iarăşi după alţii câte 
12 cai... Sântoader vine întotdeauna înfocat şi călduros ca 
un Făt-Frumos, iar Baba Dochia plouată şi morocănoasă. 
Asemenea şi Sâmedru cu Baba Paraschiva 44 (Marian, 1899, 
p. 35). 

Argumentele care sprijină ipoteza conform căreia 
Sâmedru a funcţionat ca început de anotimp ţin nu numai 
de domeniul culturii populare, ci şi de cel economic (sfâr¬ 
şitul vârâtului şi începutul iernatului, încheierea fermenta¬ 
ţiei vinului, ziua soroacelor) şi biologic (începutul ciclului 
de reproducţie a oilor şi a caprelor, desfrunzitul codrului şi 
altele). 



ANUL NOU DACIC 


Perioada calendarului popular cuprinsă între 14 
noiembrie şi 7 decembrie, care adună laolaltă numeroase 
sărbători, obiceiuri, acte rituale şi practici magice dedicate 
lupului, este identificată, pe criterii etnologice, cu Anul 
Nou dacic. Multe din tradiţiile unor străvechi începuturi de 
an, precum Anul Nou agrar, celebrat primăvara, la Baba 
Dochia, şi Anul Nou dacic, celebrat toamna târziu, la Moş 
Andrei şi Moş Nicolae, au migrat, de-a lungul secolelor, la 
solstiţiul de iarnă, unde sărbătorim astăzi Crăciunul, Anul 
Nou contemporan. Datele calendaristice ale sfinţilor 
„moşi“ (Moş Crăciun, Moş Ajun, Moş Nicolae, Moş 
Andrei, Moş Martin) şi „babă" (Baba Dochia) indică în 
calendarul popular începuturi preistorice de an sau anotim¬ 
puri. Divinităţile ajunse la vârsta senectuţii sunt praguri 
ale timpului care marchează, simbolic, moartea anului 
vechi şi renaşterea anului nou. „Sfinţii" bătrâni, zei şi zeiţe 
ale Panteonului carpatic, au fost uzurpaţi de generaţia sfin¬ 
ţilor creştini care le-au luat nu numai locul (zilele) de cele¬ 
brare, ci şi vârsta şi, în parte, atribuţiile. Din acest motiv, 
Calendarul popular românesc este populat de o lume fan¬ 
tastică de sfinţi îmbrăcaţi în haine precreştine (Sângiorz, 
Sântoader, Sântandrei etc.) şi de zei îmbrăcaţi în haine 
creştine (Crăciun). Spre deosebire de Anul Nou contempo¬ 
ran unde apar Moş Ajun şi Moş Crăciun (24 şi 25 decem¬ 
brie), reprezentări mitice care sugerează prin vârsta înain¬ 
tată apropierea timpului morţii şi renaşterii după 365 de 
zile, 366 de zile în anii bisecţi, peste Anul Nou dacic au 
fost plasaţi alţi „moşi", Moş Andrei (30 noiembrie) şi Moş 
Nicolae (6 decembrie), iar peste Anul Nou agrar o „babă", 
Baba Dochia (1-9 martie, Zilele Babei Dochia). 

Relatând informaţia lăsată de Strabon conform 
căreia dacii se numeau doi (304: VII, 3, 12), tradiţia con¬ 
semnată de Hesychius că dos era numele frigian al lupului 
şi că din rădăcina indo-europeană dhău (a strânge, a 
sugruma) au derivat Dousdava (oraşul sau cetatea lupilor) 
numele unui oraş în Moesia Inferior (sudul Dunării), lidia- 
nul Kandaules, numele zeului trac al războiului, Kandon, 
zeul Daunus etc. Mircea Eliade este de părere că dacii se 
numeau ei înşişi lupi, sau cei care sunt asemenea lupilor. 
Ipoteza savantului conform căreia existenţa unei confreriri 
războinice, intitulată dacii (lupii) de la care ar fi primit 
strămoşii noştri numele etnic, este justificată! Indiferent de 
originea eponimului lor - epitet ritual al tineretului 
războinic sau poreclă a unui grup de imigranţi victorioşi 
- dacii erau conştienţi de raportul între lup şi război 
dovadă simbolul stindardului lor (Eliade, 1980, p. 31). 
Nicolae Iorga acceptă, la rândul său, în ultima lui sinteză 
asupra istoriei României (Iorga, 1937, I, p. 21) interpre¬ 
tarea dată de W. Tomaschek care a pus în legătură numele 
daci cu dava şi a tradus etnonimul strămoşilor noştri cu 
“locuitori ai davaelor“. 

Motivele pentru care dacii şi-au ales ca totem lupul 
şi nu un alt animal, de pildă pe cel mai puternic dintre ele, 
ursul, sunt lămurite, în parte, de bogatul material 
etnografic românesc. Locuitorii satelor de munte, cei care 
au de-a face cu lupul, spun că la vederea lui simţi că ţi se 
ridică părul măciucă pe creştetul capului, în vreme ce 
sperietoarea fii cuminte că vine lupul este obişnuită pentru 
copiii neascultători. într-adevăr, la latitudinea geografică a 
României lupul este cea mai feroce fiară. 

Perioada de renovare a timpului 

Ciclul sărbătorilor cuprinse între 14 noiembrie şi 6 
decembrie, deşi concentrează numeroase elemente rituale 
specifice unui scenariu de renovare a timpului, nu deschide 
sau închide, aşa cum ne-am fi aşteptat, un sezon sau un an 

economic (agrar, pastoral). Dar chiar această excepţie de la 
regula generală e un semn că scenariul ritual de la sfârşitul 
lunii noiembrie şi începutul lunii decembrie ţine de un strat 
de credinţe foarte vechi, probabil vestigii ale culturii geto- 
dace. Acum începe o avalanşă de sărbători dedicate lu¬ 
pului, animal totemic al dacilor şi al altor popoare antice, 
încep Filipii de Toamnă, zeităţi păgâne sărbătorite şi moş¬ 
tenite până la sfârşitul secolului al XlX-lea pe linie matri- 
liniară. După unele credinţe populare, în această perioadă 
calendaristică ar începe adevărata iarnă. 

Ca orice început de perioadă calendaristică, acest an 
nou ritual cuprindea o suită de obiceiuri care se cereau 
efectuate pe parcursul mai multor zile. Perioada se deschi¬ 
dea pe data de 14 noiembrie, la Filipii de Toamnă şi Lăsa¬ 
tul Secului de Crăciun, şi se încheia pe data de 6 decem¬ 
brie, la Sânnicoară. între aceste limite poporul sărbătorea 
încă două zile importante: 21 noiembrie, Intrarea în Bise¬ 
rică a Maicii Domnului, numită în Calendarul popular 
Ovidenia sau Filipul cel Şchiop, iar pe 30 noiembrie, când 
cădea Sântandrei. 

Filipii de Toamnă, patroni ai anotimpului 
friguros 

Aşa cum am menţionat, poporul sărbătoreşte un nu¬ 
măr variabil de Filipi (Filipi, Pilipi, Cilipi, Hilipi), rezer- 
vându-le una sau mai multe zile în perioada 12-23 noiem¬ 
brie. Importanţa sărbătorii este subliniată de numărul zile¬ 
lor rezervate celebrării acestor interesante reprezentări mi¬ 
tice (1-7 zile) care nu au nimic comun cu sfântul creştin 
Filip din calendarul ortodox. Dacă ar fi să stabilim rangul 
sărbătorilor după numărul zilelor dedicate, atunci Filipii 
s-ar situa pe primul loc, la egalitate cu Sântoaderii. 

Nu sunt probe convingătoare că Filipii ar reprezenta 
în mitologia românească forţele pozitive, ale binelui gos¬ 
podăriei şi casei, aşa cum încîina să creadă I. Bianu 
(Pamfile,1914, p. 113). Este adevărat că aceştia erau ţinuţi 

cu străşnicie de femeile căsătorite şi de văduve şi se moş¬ 
teneau pe linie matriliniară. Dar câte zeităţi păgâne care 
aduceau numai rău oamenilor nu erau venerate de români? 
Filipii sunt legaţi, fără îndoială, de lupi, cele mai fioroase 
carnasiere din România, cărora le deschideau ciclul anual 
de reproducţie. Conform tradiţiei, lupii pedepseau oame¬ 
nii, în special pe crescătorii de animale care încălcau o 
sumedenie de interdicţii instituite în zilele dedicate 
Filipilor. Ei erau un fel de patroni ierarhizaţi după putere, 
cel mai mare şi cel mai rău fiind Filipul cel Şchiop sau 
Gădineţul Şchiop sărbătorit fie la Ovidenie, fie la 
Sântandrei. Totuşi, poporul a pus stăpân peste lupi un alt 
sfânt, Sânpetru de lamă: „Precum fiecare om are un sfânt 
ca patron, aşa au şi lupii patronul lor şi acela e Sânpetru de 
Iarnă, care pică totdeauna la miezul iernii. Şi precum fie¬ 
care sfânt se îngrijeşte de oamenii care îi poartă numele ca 
să le meargă bine şi să aibă toate cele trebuincioase, aşa şi 
Sânpetru se îngrijeşte de toţi lupii, împărţind în noaptea 
spre numele său fiecăruia hrana de peste an“ (Marian, 
1898, p. 233). După unele tradiţii, Sântandrei şi Sânpetru 
de lamă ar fi fost fraţi buni (Hasdeu, 1887, tom. II, p. 118). 
Filipii sunt conducători ai lupilor cărora le ordonă să 
mănânce animalele oamenilor care au făcut ceva nepermis 
de ziua lor. Credinţele şi practicile magice care însoţesc 
Filipii de Toamnă sunt de o bogăţie impresionantă, produ¬ 
când nedumerire în rândul culegătorilor de etnografie şi 
folclor de la sfârşitul sec. al XlX-lea şi începutul sec. al 
XX-lea. Iată ce scrie în acest sens cunoscutul folclorist mus- 
celean Constantin Rădulescu-Codin: „Dar eu mă crucesc 
tare de Filipii aceştia! De unde or mai fi ieşit şi ei, că-n 
calendar nu-i nici o pomeneală de Filip ori de Pilip. Şi cât 
sunt de ţinuţi, doamne, Pilipii! Şase zilişoare în rând fe¬ 
meile nu dau gunoiul afară, încât se strânge o târnă de 
gunoi după uşă. Nu împunge una o dată cu acul şi nu pune 
mâna pe nimic, «că e rău de lup»! îţi ia lupul oiţele din bă¬ 
tătură! Să te ferească Dumnezeu să isprăveşti de moară-n 
Pilipi, să ţi se stingă focul în vatră, ori să-ţi lipsească ceva 

din casă, că nu te lipeşti de vecine, de te-ar vedea mort de 
foame ori îngheţat scut. Afurisite lighioane trebuie să mai 
fie şi lupii aceştia! Vezi d-ta, de unde să ştie ei c-ai ţinut 
Pilipii, ca să se uite cu jind la oiţele şi la porcii d-tale, fără 
să le poată mânca, iar pe ale mele, care n-am ţinut Pilipii, 
să mi le mănânce?!“ (Rădulescu-Codin, Mihalache, 1909, 
P- 89). 

Credinţa foarte răspândită că simpla pronunţare a 
numelui unui animal răufăcător poate atrage apariţia lui 
neaşteptată (Candrea, 1928, p. 23) a decis, probabil, ca cele 
mai mari sărbători ale lupilor să se numească Filipi, după 
un sfânt preluat ad-hoc din calendarul bisericesc. La 
începutul sec. al XX-lea lupul era numit prin Banat gă- 
dineţ, iar prin Oltenia (Dolj) gavăt (Pamfile, 1914, p. 117). 
De altfel, aceeaşi funcţie magică a cuvântului avea să dea 
naştere la zeci de termeni sinonimi pentru Iele, draci, 
moarte, ciumă etc. cu care poporul „dezmierda“ forţele po¬ 
trivnice. Totuşi, Filip nu este un cuvânt sinonim cu lup, 
gavăt, gădineţ; raportul ar fi asemănător cu cel stabilit între 
Scaraoschi (Dracul cel Bătrân) şi Aghiuţă (Dracul cel 
Mic). Omul, în lupta sa cu neînduplecata fiară, a inventat 
sisteme ingenioase de vânătoare, a construit adăposturi 
sigure pentru animalele domestice, a organizat creşterea 
vitelor în turmă, cireadă, herghelie. Mijloacele practice de 
apărare erau însă însoţite de numeroase practici magice: 
„In această zi se lipeşte gura sobii, ca să se lege şi gura 
lupului şi, prin urmare, să nu strice vitele"; „Prin unele 
părţi ale jud. Dolj, în tot timpul celor trei zile, cât durează 
pe acolo Filipii, se ţine atârnată de lemnul coşului o secure 
cu scop ca întreaga familie să fie ferită de pagube"; în 
această zi „nu este bine să desfaci deloc foarfecele, că se 
deschide gura lupului" (Pamfile, 1914, p. 117-118) etc. 

După aproximativ 70 de zile, începând cu data de 25 
sau 30 ianuarie şi până pe data de 2 februarie (stil vechi), 
poporul sărbătorea în Muntenia, Oltenia, Banat şi, parţial, 
în Bucovina, o nouă categorie de Filipi, numiţi Filipii de 
Iarnă sau Martinii de Iarnă. Dacă Filipii de Toamnă 
deschideau perioada de împerechere a lupilor, Filipii de 

Iarnă o încheiau. Acolo unde Filipii nu erau cunoscuţi ca 
patroni ai lupilor, locul lor era luat de Sf. Trifon (Trif 
Nebunul, Trifonul Viilor, Trfonul Viermilor). Trif este un 
zeu autohton, patron al lupilor, omizilor, lăcustelor, vier¬ 
milor şi gândacilor, sinonim cu Trif Nebunul, Trifonul 
Viermilor care, sub influenţa Bisericii creştine, a preluat 
numele Sfântului Mucenic Trifon şi data lui de celebrare (1 
februarie). In Calendarul popular el indică perioada făta¬ 
tului urşilor (Martinii de Iarnă, Ziua Ursului) şi punerii în 
mişcare a sevei în butucii viţei de vie şi în tulpinile pomilor 
fructiferi (Arezanul Viilor). Activitatea practică obişnuită 
în această zi era sfinţirea apelor şi apoi stropirea pomilor 
(Bucovina, Moldova, Muntenia, Banat). 

în ţinuturile carpato-dunărene lupul a avut acelaşi rol 
ca leul, tigrul şi jaguarul în civilizaţiile tropicale sau ecua¬ 
toriale, sau ca ursul în civilizaţiile din ţinuturile septen¬ 
trionale. Prin ferocitatea sa manifestată mai ales de-a 
lungul iernii, lupul a devenit simbolul morţii, frigului şi 
întunericului. El devorează nu numai oamenii şi animalele 
după urma cărora aceştia îşi câştigau existenţa, ci şi aştrii 
care le măsurau timpul, precum Luna şi Soarele. Vâr¬ 
colacii ar fi monştrii proveniţi din al treilea sau al şaptelea 
copil născut de aceeaşi fată mare, care mănâncă sau întu¬ 
necă Luna şi Soarele, aştrii care măsoară timpul şi lumi¬ 
nează Pământul. Ei ar locui în văzduh, printre nori sau dea¬ 
supra norilor. Când muşcau Luna şi Soarele în timpul 
eclipselor. Vârcolacii erau alungaţi prin bătutul tablei şi 
fiarelor vechi, prin rugi şi mătănii închinate lui Dumnezeu. 
Iarna se puteau transforma în oameni, coborau peste câm¬ 
puri şi făceau rele celor întâlniţi în cale. Credinţa în vâr¬ 
colaci, local numiţi şi Ţidira (Maramureş, Bistriţa- 
Năsăud), a fost atestată în toate zonele etnografice 
româneşti. 

Spiritele lupilor, Filipii de Toamnă şi Filipii de Iarnă, 
adevărate zeităţi licomorfe marcând reperul esenţial în ci¬ 
clul biologic al lupilor, reproducerea, sunt profund impli¬ 
cate în scurgerea anuală a timpului. Obiceiurile şi tradiţiile 
româneşti lasă să se întrevadă că Filipii de Toamnă sunt în 
relaţie directă cu începerea ciclului de reproducţie al lupi- 

lor şi cu începutul iernii: la Ovidenie, când se se celebra 
frecvent şi Filipul cel Şchiop, se credea prin Bucovina că 
începe iarna (Niculiţă-Voronca, 1903, p. 888); sfinţii din 
perioada aceasta sunt moşi care poartă epitetul „de iamă“ 
(Moş Andrei de Iarnă) sau aduc negreşit omătul 
(Sânnicoară). Aceştia exprimă îmbătrânirea timpului şi 
perspectiva apropiată a morţii. Opinia că o dată cu aşezarea 
omătului, sarcină ce revenea lui Sânnicoară, începea ade¬ 
vărata iarnă este subliniată în numeroase informaţii etno¬ 
grafice. în noaptea de 15 /16 ianuarie lupii s-ar strânge la 
urlători (loc de trecere al lupilor) unde încep să cânte ur¬ 
lând, invocând divinitatea lor Sânpetru de Iarnă, să vină 
pentru a le împărţi tainul (prada) pentru noul an. Acesta 
poposeşte pe un cal alb şi împarte fiecărui lup prada: un 
miel, o oaie, o căprioară, un om etc. Nimic din ceea ce le-a 
promis stăpânul lor, nu scapă de colţul lupului. în 
calendarul popular apar şi alte divinităţi ale lupului, pre¬ 
cum Lucinul (18 octombrie), care nu fac parte din 
scenariul de înnoire a timpului la Anul Nou dacic. 

între Filipi şi Sântoaderi sunt asemănări bine eviden¬ 
ţiate de materialul etnografic românesc: şi unii şi alţii au 
statutul unor zei sau semizei care acţionează în cete de 
mărimi diferite, de cele mai multe ori numărul lor fiind 
şapte; li se dedică sărbători de mai multe zile, în funcţie de 
numărul Filipilor sau Sântoaderilor sărbătoriţi; cel mai de 
temut Filip sau Sântoader este infirm (Filipul cel Şchiop, 
Sântoaderul cel Şchiop); sunt personaje mitice înfricoşă¬ 
toare, sărbătorite mai ales de către femei şi, adesea, lăsate 
moştenire pe linie maternă; sunt sărbătoriţi în perioadele 
care marchează timpul de împerechere a animalelor al 
căror spirit îl reprezintă (Filipii de Toamnă pentru lupi, 
Sântoaderii pentru cai). Totuşi, perioadele de timp în care 
îşi manifestau puterea erau diametral opuse: Filipii 
împreună cu haitele de lupi domneau peste lunile de iarnă, 
în timp ce Sântoaderii cu caii lor purtau destinele verii. 
Care să fi fost data întâlnirii Filipilor cu Sântoaderii, a 
iernii cu vara, în vremurile străvechi, anterioare răspândirii 
creştinismului, este greu de precizat. Este de presupus că 
această confruntare a forţelor naturii (iama cu vara), din 

care iarna ieşea întotdeauna învinsă, să fi avut loc în 
preajma echinocţiului de primăvară. în calendarul popular 
întâlnirea şi confruntarea dintre Filipi şi Sântoaderi avea 
loc în prima zi după Lăsatul Secului, la jujeu sau la alun¬ 
garea câinilor, ruda domestică a lupilor, urmând ca a doua 
zi, marţea, să înceapă domnia Sântoaderilor. Tărbacul câi¬ 
nilor este o practică magică de alungare simbolică a 
lupului, întruchipare a iernii, în prima zi după Lăsatul 
Secului de Paşte. Câinii sunt prinşi şi chinuiţi prin mijloace 
violente (răvăritul, datul în Jujeu sau în ărbacă etc.). Când 
scăpau cu fuga, ei se refugiau în hotarul satului de unde, 
după ce urlau câteva zile la vederea oamenilor, se întorceau 
istoviţi pe la casele lor. Prin acest obicei, păstrat încă în 
unele sate din sudul ţării, oamenii credeau că pot alunga 
iama patronată de lup, pentru a lăsa loc verii, patronată de 
o altă mare divinitate a Panteonului românesc, calul. A 
doua zi după tărbacul câinilor, marţea, începe sezonul 
patronat de cal, deschis de Săptămâna Caii lui Sântoader. 
Lăsatul Secului este însă o dată calendaristică pascală, în 
calculul căreia intră data echinocţiului de primăvară şi data 
apariţiei pe cer a unei anumite faze lunare. 

Elemente celtice şi dacice în Calendarul popular 

Se pare însă că Sâmedru a fost, în vremuri străvechi, 
nu numai început de anotimp, ci şi început de an nou. în 
favoarea acestei ipoteze ar pleda şi calendarul celtic, a că¬ 
rui structură este cunoscută sigur. Popoarele celtice, care 
trăiau în partea nord-vestică a Europei, au avut un an 
împărţit în două anotimpuri (iarnă şi vară) despărţite prin 
două hotare ale timpului: 1 mai şi 1 noiembrie (Ziua Tutu¬ 
ror Sfinţilor). Diferenţa de opt zile între Sângiorz şi 1 mai, 
pe de o parte, şi de patru zile între Sâmedru şi 1 noiembrie, 
pe de altă parte, compensează, într-un fel, diferenţa de 
latitudine geografică între ţinuturile carpato-ponto-da- 
nubiene şi ţinuturile celtice, unde desprimăvăratul îşi face 
apariţia ceva mai târziu. 

Acceptând corespondenţa celor două perechi de date, 
din calendarul celtic şi calendarul popular românesc, J. G. 

Frazer scria: „dacă aceste termene au relativ puţină însem¬ 
nătate pentru agricultorul european, ele sunt deosebit de 
importante pentru crescătorul de vite căci, la apropierea 
verii, el îşi scoate vilele pe câmp să pască iarba fragedă, iar 
când se apropie iarna le aduce înapoi, în adăpostul şi 
căldura grajdurilor. în consecinţă, nu pare lipsit de temei că 
împărţirea celtică a anului în două semestre, la începutul 
lunii mai şi la începutul lunii noiembrie, să-şi fi avut origi¬ 
nea în vremurile când celţii erau în primul rând un popor 
de păstori, a cărui hrană depindea de cirezile sale, şi, ca 
urmare, marile epoci ale anului erau legate pentru el de 
momentul când vitele ieşeau din gospodării la începutul 
verii şi când se întorceau din nou în grajduri, o dată cu 
sosirea iernii. Chiar în Europa centrală, departe de 
regiunile ocupate acum de celţi, se pot regăsi clar urmele 
unei împărţiri similare a anului... Dintre cele două sărbă¬ 
tori, Ziua Tuturor Sfinţilor era cea mai importantă încă din 
vechime deoarece celţii par a fi considerat că anul începe 
mai degrabă din această zi decât de la data sărbătorii 
beltane. în insula Man, adevărată redută în care limba şi 
civilizaţia au rezistat cel mai mult asediului invadatorilor 
saxoni, ziua de 1 noiembrie, stil vechi, a fost considerată 
ziua Anului nou până în timpurile din urmă. Astfel, în Man 
cete de oameni mascaţi colindau în Ziua Tuturor Sfinţilor, 
stil vechi, cântând un anumit cântec «Hogmany», care 
începea cu cuvintele: «Noaptea asta este noaptea Anului 
nou, Hogunnaaa»!“ (Frazer, 1980, voi. V, p. 25-27). 

Aceeaşi ocupaţie, creşterea animalelor, şi aproxima¬ 
tiv aceleaşi condiţii geografice oferite de latitudinile medii 
ale continentului european au generat un calendar 
asemănător, cu început de an toamna, la sfârşitul lunii 
octombrie. Ipoteza conform căreia populaţia străromâneas- 
că, probabil şi cea dacică, a avut în uz, asemănător cehilor, 
un calendar cu început de an toamna, celebrat în ziua în 
care se sărbătoreşte astăzi Sâmedru, este confirmată şi de 
dansul ritual al păstorilor bănăţeni, executat numai de două 
ori pe an: la împerecherea oilor, şi, după şase luni, la alesul 
sau formarea turmei (Marian, 1901, p. 240). 



SÂNTANDREI 


Sântandrei este o mare divinitate geto-dacă peste 
care creştinii au suprapus pe Sfântul Apostol Andrei cel 
întâi chemat, ocrotitorul României. El a preluat numele şi 
data de celebrare ale Apostolului Andrei (30 noiembrie), 
cel care a predicat în primele decenii după naşterea lui 
Iisus pe pământurile Daciei. El trebuie să se fi bucurat de 
mare respect de vreme ce ziua lui de celebrare a înlocuit o 
importantă divinitate precreştină, personificare a lupului. 
Numele zeului uzurpat s-a pierdut. Noaptea de Sântandrei 
(29 / 30 noiembrie) şi ciclul de înnoire a timpului, care se 
suprapun peste perioada calendaristică a Dionisiacelor 
Câmpeneşti şi cu fermentarea vinului în butoaie la popoa¬ 
rele tracice, păstrează numeroase urme precreştine. 

Până la începutul secolului al XX-lea se organizau în 
Colinele Tutovei, în noaptea de Sântandrei, petreceri de 
pomină ale tinerilor, asemănătoare cu Revelionul. Pentru a 
fi feriţi de acţiunea malefică a moroilor şi strigoilor, tinerii 
camuflau şi ungeau cu mujdei de usturoi ferestrele şi uşile 
casei unde se desfăşura petrecerea înainte de lăsatul serii. 
De altfel, petrecerea se numea, local, Noaptea Strigoilor, 
timp nefast, când strigoii vii (oamenii care se nasc cu căiţă, 
cu coadă - o vertebră în plus, din legături incestuoase etc.) 
îşi părăsesc trupurile fără ştirea lor, iar strigoii morţi ies din 
sicrie, morminte şi cimitire pentru a provoca suferinţe 
oamenilor, pocesc şi sug sângele celor vii, leagă sau iau pu¬ 
terea bărbaţilor, strică taurii, răspândesc molimele, fiiră 
sporul vitelor, se joacă cu lupii şi urşii etc. în acest timp, 
petrecerea tinerilor în vatra satului, numită şi Păzitul 
Usturoiului, era în toi. 

Fetele aduceau câte trei căpăţâni de usturoi, le pu¬ 
neau laolaltă într-o covată pentru a fi păzite de o bătrână la 

lumina lumânării. Complet izolaţi de lumea din afară, stă¬ 
pânită de forţele malefice, tinerii se distrau, cântau, jucau, 
beau, adesea peste măsură, mâncau, glumeau, ca la un 
adevărat revelion. Amintim că această izbucnire de bucurie 
se desfăşura în chiar postul Naşterii Domnului (Postul 
Crăciunului). Dimineaţa, pe lumina zilei, tinerii ieşeau în 
curtea casei unde covata cu usturoi era jucată în mijlocul 
horei de un flăcău. Se împărţea usturoiul şi, în mare vese¬ 
lie, se întorceau pe la casele lor. începea un nou an. Ustu¬ 
roiul privegheat se păstra ca ceva sfânt, la icoană, şi se 
folosea peste an ca îeac pentru vindecarea bolilor, pentru 
prinderea farmecelor şi descântecelor etc. 

Bocetul Andreiului 

La cei vechi, moartea şi renaşterea divinităţii adorate 
şi deci a timpului anual cu care aceasta se confunda, era 
substituită de un sacrificiu sacru (pom, animal, pasăre, om 
şi chiar a unui obiect însufleţit simbolic). Un obicei care 
atestă suprapunerea sărbătorii creştine a Apostolului 
Andrei peste Anul Nou dacic este obiceiul atestat la ro¬ 
mânii din Transnistria numit Bocetul Andreiului. Fetele, 
după confecţionarea unei păpuşi din cârpe, numită 
Andreiu, substitut al anului vechi, o aşezau pe laviţă (pat) 
ca pe un mort şi o jeleau. Lipseşte marele sacrificiu, jertfa 
rituală a animalului care personifică divinitatea, specifică 
oricărui început de an. Este posibil ca una din tradiţiile 
care a migrat din toamnă, de la Anul Nou dacic la Anul 
Nou contemporan, celebrat la solstiţiul de iarnă, să fi fost 
sacrificiul porcului. De altfel, unul din numele purtate de 
lup în zilele lui de celebrare, gădineţ, în special la Filipi 
când începe împerecherea pentru înmulţire, este purtat şi 
de porcul tânăr, numit popular şi godin, godineţ. 

Noaptea strigoilor 

Apariţia celor doi sfinţi-moşi, Moş Andrei şi Moş 
Nicolae, începutul iernii şi punerea în mişcare a haitelor de 

lupi sunt semne evidente de îmbătrânire şi degradare a tim¬ 
pului calendaristic. Ordinea se deteriorează neîncetat, 
ajungând în noaptea de 29 spre 30 noiembrie, în Noaptea 
Strigoilor, la starea simbolică de haos, cea de dinaintea 
creaţiei. Este o noapte de spaimă, întrucât spiritele morţilor 
ies din morminte şi, împreună cu strigoii vii, „care în 
această noapte îşi părăsesc culcuşurile lor, fără să aibă vreo 
ştiinţă despre aceasta 44 (Pamfile, 1914, p. 127), se iau la 
bătaie pe la hotare, răspântii de drumuri şi prin alte locuri 
necurate. Duelurile sângeroase cu limbile de la meliţe şi 
coasele furate din gospodăriile oamenilor se prelungesc 
până la cântatul cocoşilor, când spaţiul se purifică, duhurile 
morţilor se întorc în morminte, iar sufletele strigoilor vii 
revin în trupurile şi paturile părăsite fără ştiinţa lor. în 
anumite situaţii, strigoii se manifestau violent faţă de oa¬ 
menii care nu-şi luau anumite măsuri de protecţie: „Când 
strigoii morţi nu au cu cine să se războiască, se duc pe la 
casele oamenilor unde încearcă să sugă sângele celor ce au 
nenorocul să le cadă în mâini. Pentru ca să nu se poată a- 
propia de case, oamenii, - e grija gospodinelor mai ales -, 
mănâncă usturoi în această seară, se ung pe corp tot cu 
usturoi, sau numai pe frunte, în piept, pe spate şi pe la 
încheieturile trupului. La casă se ung cercevelele ferestre¬ 
lor, pe unde strigoii ar putea să intre sau să se uite în casă, 
facându-se semnul crucii şi tot astfel urmează şi la uşă şi 
horn, pe unde de asemenea ea crede că strigoii pot intra şi 
ieşi din casă 44 (Pamfile, 1914, p. 128). Se credea că sunt şi 
strigoi care nu doreau să facă rău. Aceştia „fac hori pe la 
răspântiile drumurilor, unde joacă cu străşnicie până la 
cântatul cocoşilor 44 (Pamfile, 1914, p. 128). Strigoii sunt de 
două categorii: vii şi morţi. 

Strigoii vii sunt spirite ale oamenilor, femei sau băr¬ 
baţi, care îşi părăsesc trupurile noaptea, mai ales la Sântan- 
drei (Noaptea Strigoilor), Sângiorz şi în alte împrejurări. 
Cauzele pentru care numai o parte din oameni devin strigoi 
în viaţă sunt diverse: copiii născuţi cu coadă (o vertebră în 
plus), cu tichie, dintr-o legătură incestuoasă, al treilea copil 
din flori născut de o femeie etc. Mama comunica ea însăşi 

taina copilului născut strigoi pentru ca acesta să-şi 
avertizeze copiii să-i împlinească fără greş practicile de 
destrigoire la moarte. Activitatea lor cea mai intensă este în 
Noaptea Strigoilor (29/30 noiembrie) când îşi părăsesc în 
somn corpul, ies din casă pe horn sau pe uşă, se rostogolesc 
de trei ori pentru a se întrupa într-un animal (lup, câine, 
pisică, porc, berbec, găină, broască), încalecă pe meliţe, 
butoaie, cozi de mătură pentru a merge în locuri numai de 
ei ştiute (între hotare, răspântii de drumuri, poieni din 
păduri) unde se întâlnesc cu strigoii morţi. Acolo redevin 
oameni, se bat cu limbile de meliţă, se zgârie, se rănesc 
până iese învingător unul din ei, care le va fi conducător un 
an de zile. Se bocesc unii pe alţii, îşi vindecă pe loc rănile, 
se întrupează din nou în animale şi pornesc împăcaţi spre 
case înainte de primul cântat al cocoşilor. în ajunul 
Sângiorzului, la Mânecătoare (noaptea de 22/23 aprilie), 
îşi părăsesc din nou trupurile pentru a merge să fure mana 
holdelor, laptele vitelor, să strice taurii, să lege sau să ia 
puterea bărbaţilor etc. în cele două nopţi oamenii se un¬ 
geau cu mujdei de usturoi, ascundeau meliţele, întorceau 
vasele cu gura în jos, produceau zgomote, îi strigau pe 
nume, aprindeau focuri, păzeau cu atenţie vitele şi păşunile 
etc. în Moldova, noaptea se numea Păzitul Usturoiului şi 
se celebra ca un revelion. Sunt argumente etnofolclorice 
care sprijină ipoteza că în această perioadă a anului dacii 
celebrau Anul Nou. Tinerii satului, fete şi băieţi, se adunau 
în cete de 10-12 persoane la o casă mai mare, căreia îi un¬ 
geau, la lumina zilei, uşile şi ferestrele cu usturoi. Partici¬ 
panţii, care nu părăseau până dimineaţa casa, petreceau ca 
la un revelion: mâncau, se cinsteau, adesea peste măsură, 
jucau, glumeau. Dimineaţa ieşeau cu lăutarii în curte unde 
jucau covata cu căpăţâni de usturoi adus de fete şi păzit 
noaptea de o bătrână. Petrecerea se încheia cu împărţitul 
usturoiului între participante care îl păstrau la icoană, 
pentru a-1 folosi la vindecarea bolilor, pentru farmecele de 
dragoste etc. 

Strigoii morţi sunt spirite ale morţilor care nu ajung 
în Lumea de dincolo din anumite motive: au fost Strigoi în 

viaţă, au fost oameni obişnuiţi, dar li s-a greşit sau nu li 
s-au făcut rosturile la înmormântare. Ei se întorc printre cei 
vii, în special printre rudele apropiate, pentru a le provoca 
mari suferinţe: aduc moarte, boală, molime în animale, 
grindină. După locul unde apar şi relele care le aduc, stri¬ 
goii morţi pot fi, după locul unde acţionează, de apă şi de 
uscat, de vite şi de stupi, de ploi şi de foc. în cazul în care 
prezenţa strigoiului se considera evidentă prin efectele pro¬ 
duse de acesta (era auzit, visat, apăreau anumite semne pe 
mormânt), se proceda la descoperirea şi anihilarea lui prin 
diferite practici de dres sau de destrigoire (Ghinoiu. 1999, 
p. 285-289). 

Atmosfera devenea şi mai apăsătoare datorită unei 
importante zile a lupului ^fixată de tradiţie pe data de 30 
noiembrie, la Sântandrei. în această zi lupul îşi poate îndoi 
gâtul ţeapăn, devine şi mai sprinten, astfel că prada, indife¬ 
rent că este animal domestic sau om, nu mai are scăpare 
(Pamfile, 1914, p. 135-137). Ca urmare, acum trebuia să se 
ia măsuri suplimentare de pază a vitelor şi să se efectueze 
diverse practici magice de apărare împotriva lupilor. Se 
considera că nici un alt moment al anului nu era atât de 
prielnic pentru transformarea oamenilor în pricolici, oa¬ 
meni cu înfăţişare de lupi sau câini, ca în ajunul şi în ziua 
de Sântandrei. 

Pricolicii sunt suflete ale oamenilor câre îşi părăsesc 
trupul în timpul nopţii, se rostogolesc de trei ori şi capătă 
înfăţişare de lup sau de altă vietate (câine, porc cal, bivol, 
pisică, şarpe, broască). Spre deosebire de vârcolaci care 
călătoresc prin văzduh, pricolicii se deplasează pe pământ 
Ei nu se întrupează în vietăţi sfinte (arici, oaie, cerb, po¬ 
rumbel, rândunică, albină). Adesea, sunt oameni din sat re¬ 
cunoscuţi după înfăţişarea şi comportamentul animalului- 
pricolici. Trăiesc puţin, cât lupul sau animalul în care se 
metamorfozează. într-una din legende pricoliciul este un 
tânăr căsătorit care, mergând pe drum cu soţia, se face ne¬ 
văzut, revine sub formă de câine şi se repede s-o muşte. 
Nevastă-sa se apără cu brâul şi îl alungă lovindu-1 cu 
secera. în final, pricoliciul este recunoscut după scamele 


374 



catrinţei rămase între dinţi. în alte legende pricoliciul este 
fratele cel mic care pleacă de acasă şi este recunoscut tot 
după scamele hainelor rămase printre dinţi. O dată pe an, 
în Noaptea Strigoilor (29 / 30 noiembrie), s-ar întâlni cu 
strigoii morţi, care îşi părăsesc şi ei mormintele, pentru 
a-şi alege, prin luptă, stăpânul. Pe timp de iarnă ar intra în 
haita lupiîor, ia conducerea şi atacă oamenii şi turmele de 
vite. 

Pentru pericolul închipuit ce l-ar fi adus strigoii, pri¬ 
colicii şi lupii la Sântandrei, practicile de prevenire şi 
apărare erau asemănătoare cu cele efectuate la Sângiorz. 
Informaţiile etnografice nu atestă însă la Sântandrei aprin¬ 
derea focurilor, fumigaţiile, stropitul şi scăldatul cu apă, 
strigătele şi producerea zgomotelor, pomenile pentru îmbu- 
narea morţilor ieşiţi din morminte şi altele. Lipsesc, în 
general, practicile active de alungare a spiritelor malefice; 
alimenteîe rituale şi ungerea cu usturoi, ascunderea coase¬ 
lor şi a limbilor de meliţă simt mai mult acţiuni de apărare 
pasivă. Forţelor malefice nu li se declara război deschis, ca 
îa Bobotează, Sângiorz, Joimari, Sânziene, întrucât şansa 
de izbândă era minimă în condiţiile în care puterea 
aliaţilor, întunericul şi frigul, creştea neîncetat până la 
solstiţiul de iarnă. 

Aflarea ursitei 

Ca la orice început de an, prisoseau practicile magice 
de aflare a ursitei, adică a viitorului soţ. Fata de măritat 
prepara o „Turtucă de Andrei“, turtiţă subţire din faină de 
grâu, foarte sărată, coaptă pe plita sobei şi o mânca înainte 
de culcare. Băiatul care venea în vis să-i aducă apă ca 
să-şi potolească setea urma să o ceară de nevastă în cursul 
anului. Alte fete, după ce soseau acasă de la Păzitul Ustu¬ 
roiului, semănau câte un căţel de usturoi privegheat într-un 
cocoloş de aluat. După modul cum încolţea şi creştea 
usturoiul semănat, se făceau anumite pronosticuri matri¬ 
moniale. Timpul era însă favorabil şi pentru observaţii 
meteorologice şi astronomice. Unii bătrâni, neştiutori de 

carte dar „cititori“ în stele, observau cerul în noaptea de 
Ovidenie sau de Sântandrei şi noroceau anul , prevestind 
dacă va fi bogat sau sărac, ploios sau secetos, dacă va fi 
pace sau război etc. Obiceiul de a semăna în noaptea de 
Sântandrei grâu într-o oală de pământ pentru a interpreta 
rodnicia ogoarelor în noul an este practicat şi astăzi. 

Covaşa. Băutură rituală 

Prin Colinele Tutovei, la Ovidenie sau la Sântandrei, 
se prepara din mălai şi faină, uneori numai din mălai de 
porumb sau de mei, o băutură fermentată numită covaşă. 
Literatura etnografică descrie două tehnici de preparare a 
covaşei; din mălai şi faină sau numai din mălai. în primul 
caz se luau mălai şi făină, în părţi egale, se amestecau şi se 
opăreau cu apă clocotită până se obţinea un fel de terci. 
După două ore, amestecul acesta se punea într-o putină şi 
se turna apă călduţă până se obţinea un lichid vâscos ce 
putea trece prin ciurul cu care se cernea mălaiul. Conţi¬ 
nutul se amesteca foarte bine şi se lăsa apoi să fermenteze, 
la loc călduţ, până a doua zi când se fierbea, la foc potrivit, 
într-un ceaun, până se mai îngroşa. Gustul băuturii era 
dulce-acrişor, asemănător cu cel al brăgii. Covaşa se punea 
prin străchini sau oale şi se împărţea prin vecini „pentru ca 
vacile să fie lăptoase,^ iar laptele să fie smântânos“ 
(Pamfile, 1914, p. 145). în alte sate covaşa se numea bragă 
şi se prepara numai din mălai, care se opărea şi se făceau 
patru turte; două turte se coceau, două rămâneau crude. 
După ce turtele coapte se răceau, erau frământate într-o pu¬ 
tină, se amestecau cu mălaiul rămas necopt şi se turna apş 
clocotită. Conţinutul se amesteca, se puneau câteva felii de 
lămâie şi şe lăsa să fermenteze până a doua zi, când era bun 
de băut. în zona Covurluiului din Moldova Centrală se 
spunea că fiecare om „este dator să mănânce covaşă, în 
această zi, pentru ca să fie ferit de strigoi“ (Pamfile, 1914, 
p. 146). Prepararea băuturii la o anumită dată calendaris¬ 
tică, împărţirea acesteia prin vecini, credinţa că cel care o 
bea este ferit de strigoi sau că vacile îi vor da lapte mai 

mult şi mai bun sunt elemente care îi confereau covaşei va¬ 
lenţe de aliment ritual. 

Acte de divinaţie 

Spiritele morţilor care mişunau pretutindeni la 
Sântandrei, favorizau actele de divinaţie. Asemănător altor 
sărbători sezoniere de peste an, cele mai preocupate să 
valorifice ocazia oferită de Noaptea Strigoilor păreau tot 
fetele, cu nelipsita lor grijă, căsătoria. Practicile de divina¬ 
ţie efectuate la fântână, la coteţul porcului, la gardul şi 
poarta gospodăriei, la masa încărcată cu usturoi etc. aveau 
unul şi acelaşi scop: aflarea ursitului, a calităţilor lui (tânăr 
- bătrân, frumos - urât, bogat - sărac). Aceste acte magice 
erau săvârşite în taină, de flecare fată în parte, sau „pe 
faţă“, cu participarea mai multor fete. Foarte interesant din 
punct de vedere etnologic este obiceiul consemnat în fostul 
judeţ Covurlui şi numit „facerea turtei de Andrei“: „fetele 
mari, care se adună la casa uneia pentru facerea turtei de 
Andrei, aduc apă cu gura. Pentru colacul de Andrei aduc 
apă neîncepută. La turtă se pun în aceeaşi măsură apă, sare 
şi făină, măsurându-le acestea cu o coajă de nucă. Fiecare 
fată îşi coace turta sa pe vatră şi apoi o mănâncă, aşteptând 
peste noapte voinicul care va veni în vis să-i dea apă pentru 
astâmpărarea setei ce-i pricinuieşte turta“ (Pamfile, 1914, 
p. 140-141). 

Elemente de ritual specifice renovării timpului apar, 
mai ales în Moldova, la Ovidenie. Acum, ca şi la Anul 
Nou, Sângiorz, Paşte se credea că cerul se deschide şi 
vorbesc animalele; se făceau previziuni şi pronosticuri 
meteorologice, se începeau vrăjile şi farmecele al căror 
punct culminant era atins în noaptea de Sântandrei. 

Sânnicoară sau Moş Nicolae 

Distanţa de numai şase zile care separă Sântandreiul 
de Sânnicoară a favorizat o vie circulaţi a motivelor şi 
practicilor rituale, astfel că cercetătorul întâmpină serioase 

dificultăţi când încearcă stabilirea semnificaţiilor calenda¬ 
ristice. Sântandreiul este plasat într-un timp sumbru, 
învăluit de spiritele malefice care devin extrem de violente 
în „Noaptea Strigoilor“. Puterea forţelor potrivnice începe 
să scadă după miezul nopţii, la cântatul cocoşilor. Lumea 
ce părea că merge spre prăbuşire este salvată însă în fiecare 
an de Sânnicoară, personaj mitologic imaginat ca un moş 
cu barbă albă, călare pe cal, a cărui atribuţie principală era 
vegherea porţii cerului dinspre apus, pe unde încearcă 
soarele să se strecoare în ţinuturile de miazănoapte. 
Acelaşi rol îl avea, susţine legenda, Sântoaderul care păzea 
poarta dinspre răsărit a cerului. 

Moş Nicolae este o personificare la vârsta senectuţii, 
a timpului îmbătrânit care a preluat din Calendarul creştin 
numele şi data de celebrare ale Sf. Nicolae (6 decembrie), 
personaj real (episcop din Myra, mort probabil în anul 
342), apărător al dreptei credinţe în Iisus. în tradiţiile 
româneşti Moş Nicolae are atribuţii străine de statutul său 
ierarhic: apare pe un cal alb, aluzie la prima zăpadă care 
cade la începutul iernii, păzeşte Soarele care încearcă să se 
strecoare pe lângă el spre tărâmurile de miazănoapte pentru 
a lăsa lumea fără lumină şi căldură, este iscoada lui 
Dumnezeu pe lângă Drac, ajută văduvele, orfanii şi fetele 
sărace la măritat, este stăpânul apelor şi salvează de la înec 
corăbierii, apără soldaţii pe timp de^ război, motiv pentru 
care este invocat în timpul luptelor. în nopţile marilor săr¬ 
bători, când se deschide cerul pentru o clipă, oamenii pot 
să-l vadă stând la Masa împărătească în dreapta lui 
Dumnezeu. Moş Nicolae împarte astăzi, asemănător lui 
Moş Crăciun, daruri celor mici. Mai veche este însă tra¬ 
diţia pedepsirii copiilor neascultători cu nuieluşa lăsată în 
încălţările lor în noaptea de 5/6 decembrie. Ca sfânt, Moş 
Nicoîae a fost mai darnic cu pedepsele decât cu recompen¬ 
sele. Conform tradiţiei creştine, el pedepsea pe cei care se 
abăteau de la dreapta credinţă lovindu-i cu nuiaua peste 
mâini. Ziua de 6 decembrie încheie ciclul de sărbători şi 
practici magice, dedicate în special lupilor şi spiritelor 
morţilor-strigoi, început la rţiij locul lunii Noiembrie 
(Filipii de Toamnă, Filipul cel Şchiop, Ovidenia, Lăsatul 

Secului de Crăciun, Noaptea Strigoilor şi Sântandrei) şi în¬ 
cheiat la începutul lunii decembrie (Zilele Bubatului, 
Varvara, Moş Andrei), specific unui străvechi început de 
an autohton, probabil Anul Nou dacic. 

Fiecare ocupaţie mai importantă îşi avea în Panteo¬ 
nul românesc un „sfânt“ protector: păstorii pe Sângiorz, 
agricultorii pe Maica Precesta, marinarii pe Sânnicoară etc. 
Minerii au ales-o pe Varvara descrisă de numeroase legen¬ 
de minereşti: 

„Minerii pe aici lucrau aşa cum au apucat, toată săp¬ 
tămâna şi se odihneau doar duminica. Nu ştiau şi nu le era 
frică de sărbătorile şi duhul minei. Până într-o zi, într-un 
prag de iarnă, când toţi minerii erau în mină. Şi cum lucrau 
ei acolo, s-a auzit un glas care se văita: 

-Nu mai daţi că mă doare, nu mai daţi! 

- Tale, nea Mitică, ce crezi? Râde cineva de noi! 
Cine-o fi? 

Când începeau lucrul, văicăreala le lua puterea din 
braţe şi rămâneau cu uneltele în aer. Prin oase li se scurgea 
un fel de răceală. Deodată, din grămada de cărbuni o ieşit 
o fată frumoasă şi i-a întrebat aspru: 

- De ce lucraţi azi, în ziua mea de cinstire? Nu ştiţi 
că am puterea să vă surp mina şi să vă apăr de nenorociri? 
Eu sunt Varvara, vă apăr clipă de clipă viaţa şi voi nu-mi 
cinstiţi ziua! 

Cărbunele s-a deschis şi-a cuprins-o din nou. N-a 
mai lucrat nici un miner în ziua aceea. Era 4 decembrie. Şi 
data asta a trecut din tată în fiu ca zi a Varvarei. Un miner, 
când moare, primul lucru pe care-1 aminteşte urmaşilor 
este cinstirea acestei sărbători. în ziua aceasta nu intră 
nimeni în mină, e veselie mare. Varvarei îi plac petrecerile, 
glumele şi cântecul. Un blestem o ţine închisă în cărbune 
şi numai o zi pe an răsuflă şi se bucură şi ea“. 

Dovada cea mai bună pentru a demonstra că o sărbă¬ 
toare poate avea semnificaţii diferite este Varvara. Ea poate 
fi zână, femeie bătrână, stăpână peste bolile copilăriei etc. 
Sărbătoarea de trei zile (3-5 decembrie), numită zilele 
Bubatului, este respectată de mame pentru a le feri copiii 
de variolă (bubat) şi de alte boli. 

Spre deosebire de mineri, Varvara este prăznuită de 
agricultori şi păstori ca stăpână a bubatului (variolei) şi a 
altor boli ale copilăriei. Ea a preluat numele şi data de 
celebrare ale Sfintei. Mare Muceniţe Varvara din 
Calendarul ortodox (4 decembrie). Pentru a opri creşterea 
„bubatului" şi întărirea lui ca sâmburii, copii nu mâncau în 
ziua ei seminţe fierte sau coapte de fasole, linte, mazăre, 
dovleac, porumb (Bucovina, Moldova, Basarabia). 

Sânnicoară reproduce un vechi nume propriu, gr. 
Nikolaos, folosit în Grecia antică cu multe secole înaintea 
erei noastre. „Nikolaos se încadrează într-o bogată familie 
de compuse al căror prim element este nik- (verbul nikao- 
«a învinge», substantivul nike- «victorie»), semnificaţia 
acestuia explicând în bună măsură favoarea de care se 
bucura numele şi, implicit, frecventa lui în onomastica 
greacă" (Ionescu C., 1975, p. 219). Tradiţiile populare 
româneşti par a nu fi străine de semnificaţiile străvechi ale 
numelui grecesc. Sărbătoarea de pe şase decembrie 
prefigura victoria binelui asupra răului, a luminii asupra 
întunericului: „la Sf. Nicolae se întoarce noaptea la ziuă cu 
cât se suceşte puiu-n găoace" (Radulescu-Codin, 
Mihalache, 1909, p. 91), spune o zicală musceleană. 
Aceleaşi simboluri optimiste apare şi din legenda 
ardeleană despre Sânnicoară şi Sântoader, păzitori ai 
Soarelui, ca şi din tradiţia bucovineană care susţine că 
Sânnicoară poate fi văzut în noaptea de Anul Nou „în 
lumina mare, atunci când cerurile se deschid de trei ori" 
(Pamfile, 1914, p. 157). Legendele şi tradiţiile dedicate lui 
Sânnicoară, în esenţă precreştine, vorbesc de puterea sa 
neobişnuită invocată de soldaţii care porneau la luptă, de 
ajutorul dat, ca stăpân al apelor, corăbierilor; de sprijinul 
acordat fetelor sărace la măritat, de grija purtată sufletelor 
etc. Dacă la informaţiile etnografice şi folclorice de piai 
sus adăugăm contextul favorabil în care este prezentat 
Sânnicoară în colinde, ca şi poziţia sa privilegiată în 
Panteonul românesc, putem afirmă că acesta a fost un 

E ersonai mitologic al cărui cult se asemăna cu cel al 
ântoaderului, Sângiorzului, Sântiliei şi Sâmedrului. Sunt 
indicii că unele atribuţii ale lui Sânnicoară au fost preluate, 
treptat, de sărbătorile vecine: Sântandrei şi de sărbătorile 
de iarnă. 



HORA ANOTIMPURILOR 


Sintetizând şi generalizând datele expuse privind 
mitologia lupului, calului şi ursului, animale profund im¬ 
plicate în ritualul Calendarului popular, se poate conchide 
că ele au comportamente şi cicluri de reproducere care i-au 
ajutat pe carpato-dunăreni să împartă anul în trei sezoane: 
iarna, deschisă de împerecherea lupului; vara de împere¬ 
cherea calului; toamna de împerecherea ursului. Aceste 
animale erau considerate mari divinităţi ce îşi manifestau 
puterea peste aproximativ patru luni fiecare, perioadă când 
erau temute şi proslăvite. La începutul secolului al XX-lea 
românii încă le mai acorda sărbători şi le împărţea ofrande. 
Pentru a face distincţie între animalul-sălbăticiune şi ani- 
malul-zeitate, în zilele lor de sărbătoare nu li se pronunţa 
numele; în platforma Luncanilor ursul se numea „Al mare“ 
(Apolzan, 1987, p. 158), iar în Oltenia şi Banat, lupul se 
numea „gadină“, „gădineţ“. 

Schimbarea anotimpurilor era imaginată ca o con¬ 
fruntare, pe viaţă şi pe moarte, între zeii sezonieri. Ano¬ 
timpul patronat de lup debuta la mijlocul lunii noiembrie, 
la începerea împerecherii lor, şi se încheia, după patru luni, 
în perioada fătatului, la sfârşitul lunii martie. Lupta dintre 
iarnă şi vară, personificate prin lup şi cal, era câştigată, la 
sfârşitul lunii martie şi începutul lunii aprilie, în perioada 
de împerechere a cailor, de anotimpul luminii şi căldurii. 
După un interval de alte patru luni, la începutul lunii au¬ 
gust, la Macavei sau Ziua Ursului se schimbau din nou 
anotimpurile: domnia calului şi a verii se încheia cu vic¬ 
toria ursului şi a toamnei. Cultul ursului, deşi s-a bucurat 
de mare respect în zonele carpatice, fiind o forţă care adu¬ 
cea nu numai dezastre în prisăci, în turmele de vite şi 
livezi, ci şi schimbarea anotimpurilor, a scăzut treptat, ast- 

fel că sărbătorile ce îi sunt dedicate în Calendarul popular 
sunt întrecute, ca număr şi importanţă, de sărbătorile dedi¬ 
cate calului şi lupului. 

în satele de munte din zona vesticelor cetăţi dacice 
de la Grădiştea de Munte, Sarmisegetusa Dacica, Blidaru, 
Costeşti, Piatra Roşie activităţile economice sunt rânduite 
şi astăzi pe trei anotimpuri: sfârşitul iernii şi începutul pri¬ 
măverii; primăvara şi vara; apropierea toamnei şi începutul 
iernii (Apolzan, 1987, p. 138-139). împărţirea anului în 
trei sezoane, cifră care are, în Calendarul popular, semnifi¬ 
caţia lunară, simbolismul lunar al animalelor-zeităţi (lupul, 
ursul), denumirea unică, pentru astrul şi luna calendaris¬ 
tică, numărul mare al sărbătorilor cu ajun şi al ciclurilor de 
sărbători formate din trei zile, începerea unor activităţi 
economice şi, uneori, efectuarea practicilor rituale în zilele 
sau nopţile cu Lună Nouă sau Lună Plină şi alte date etno¬ 
grafice vin să sprijine ipoteza că dacii au avut în uz, la 
cucerirea romanilor, un calendar lunar-solar. 

Procesul de desacralizare a acestor trei zeităţi sezo¬ 
niere s-a desfăşurat simultan cu dezintegrarea calendarului. 
Rolul calului, ursului şi lupului ca repere în scurgerea 
anuală a timpului s-a păstrat şi în calendarul solar străro- 
mânesc şi românesc, cu două sau patru anotimpuri, iar cul¬ 
tul lor a fost valorificat şi revalorificat de creaţia folclorică 
(credinţe, legende, poveşti, basme etc.) şi plastica ţărăneas¬ 
că. Sărbătorile româneşti ţin de un calendar solar-lunar, 
structurat la început pe două şi apoi pe patru anotimpuri. 
Ele se adună precum boabele pe ciorchinele de strugure 
în jurul echinocţiilor şi solstiţiilor. 

în concluzie, vârsta timpului calendaristic şi împreu¬ 
nă cu acesta a întregului univers de lucruri şi fenomene din 
mediul înconjurător supuse unor ritmuri anuale de dezvol¬ 
tare, se aprecia luând ca bază de calcul data de celebrare a 
Anului, a Marelui Zeu. Această sărbătoare, unica ca semni¬ 
ficaţie şi importanţă |n Calendarul popular, vehiculată 
de-a lungul secolelor şi mileniilor între echinocţii şi solsti- 
ţiul de iarnă datorită unor complicate procese sincretice, o 

adevărată sinteză a culturii populare. Anul Nou contem¬ 
poran, celebrat la solstiţiul de iarnă a fost introdus în Dacia 
în perioada cuceririi romane, înlăturând, oficial, anul au¬ 
tohton sărbătorit toamna sau la începutul iernii. în lunga 
perioadă de nesiguranţă economică şi politică generată de 
marile migraţii ale mileniului I, Anul Nou a început să fie 
sărbătorit la echinocţiul de primăvară (anul agrar) sau o 
lună mai târziu (anul pastoral). 

Anul nou biblic, deşi a fost utilizat de biserică şi can¬ 
celaria domnească în perioada medievală românească, nu a 
fost asimilat ca dată de renovare a timpului calendaristic de 
către popor. încercarea Bisericii de a impune Paştele ca 
dată de înnoire a timpului a eşuat, întrucât ar fi rezultat un 
calendar inexact, iar anii ar fi avut un număr variabil de 
zile. Revenirea la Anul Nou sărbătorit în perioada solsti¬ 
ţiului de iarnă s-a efectuat treptat, lăsând, ca amintire, la 
datele anterioare de renovare a timpului, sărbători, obice¬ 
iuri şi scenarii rituale de mare vechime. 



ANEXA 1 


APRECIEREA ŞI MĂSURAREA TIMPULUI LA 
ROMÂNI 


ANOTIMPURILE 

ANOTIMPUL, subdiviziune a anului, sinonim cu sezon calen¬ 
daristic. Spre deosebire de calendarul civil care are o structură cuater- 
nară (primăvară, vară, toamnă şi iarnă), calendarul vechi popular avea 
o structură binară (vară şi iarnă). 

După data de debut a anotimpurilor, acestea pot fi astronomice, 
cu început în zilele de echinocţii şi solstiţii, şi oficiale sau civile, cu 
început în prima zi a lunilor cu echinocţii şi solstiţii (primăvară la 1 
martie, vara la 1 iunie, toamna la 1 septembrie, iarna la 1 decembrie), 
în calendarele vechi populare anotimpurile agrare debutau în preajma 
echinocţiilof calculate pe stil vechi (vara la Măcinici sau Sfinţi, iama 
la Ziua Crucii sau Cârstovul Viilor) şi cu miezul sau puterea timpului 
în preajma solstiţiilor calculate, de asemenea, pe stil vechi (Ziua Grâu¬ 
lui sau Eliseiul Grâului pentru vară şi Sânnicoară sau Moş Nicolae 
pentru iarnă). Anotimpurile şi miezurile timpului pastoral începeau, în 
comparaţie cu cele agrare, cu o lună mai târziu (vara la Sângiorz, iama 
la Sâmedru; miezul verii pastorale la Sântilie, miezul iernii pastorale la 
Sânpetrul Lupilor sau Sânpetrul de Iarnă). 

ANOTIMPURILE AGRARE, subdiviziuni ale calendarului a- 
grar împărţit, în vechime, în două anotimpuri de bază: vară şi iarnă. 

ANOTIMPURILE ASTRONOMICE, subdiviziuni ale timpului 
calendaristic care încep la datele exacte ale echinocţiului de primăvară 
(primăvara astronomică), solstiţiului de vară (vara astronomică), echi¬ 
nocţiului de toamnă (toamna astronomică) şi solstiţiului de iarnă (iama 
astronomică). 

ANOTIMPURILE CIVILE, subdiviziuni ale anului care încep în 
prima zi a lunilor cu echinocţii şi solstiţii: 1 martie (primăvara), 1 iunie 
(vara), 1 septembrie (toamna) şi 1 decembrie (iama). 

ANOTIMPURILE PASTORALE, subdiviziuni ale vechiului 
calendar pastoral care împărţeau anul numai în două sezoane: vară şi 
iarnă. 

VREMURILE ANULUI, subdiviziuni ale timpului calendaristic, 
sinonime cu anotimpurile, care împart anul în raport cu fenomenele 
astronomice (echinocţii şi solstiţii), cu modificările vizibile din flora şi 
fauna înconjurătoare şi cu activităţile agrare, pastorale, pomiviticole, 
apicole etc. în două sezoane egale ca număr de zile şi opuse ca semnifi¬ 
caţie: vara, care simbolizează lumina, căldura, fertilitatea, împlinirea 
vieţii şi iama, care simbolizează întunericul, frigul, sterilitatea şi moar- 
tea. 

întrucât timpul a fost perceput şi compartimentat cu ajutorul 
sărbătorilor diferit de lucrătorii ogoarelor şi de crescătorii de animale, 
în satele româneşti au funcţionat două calendare parţiale (agrar şi pas¬ 
toral), cu două anotimpuri (vară şi iarnă) fiecare. 

LUNILE ANULUI * 

APRILIE, luna a doua în calendarul vechi roman, cu început de 
an la 1 martie, şi luna a patra în calendarele iulian şi gregorian cu 
început de an la 1 ianuarie. Numele popular al lunii, Prier, înseamnă 
timp favorabil, prielnic holdelor şi turmelor de vite. Când vremea e 
înşelătoare, cu timp friguros şi secetos pentru semănături, luna aprilie 
anunţă sărăcia şi se numeşte Traista-n Băţ, iar prima zi a acesteia este 
dedicată păcălitului oamenilor. 

în luna aprilie se continuau arăturile şi semănăturile de primă¬ 
vară, se închideau ţarinele pentru păşunatul devălmaş, se formau tur¬ 
mele, se cădea la învoială cu ciobanii şi văcarii, se tundeau oile înainte 
de a fi urcate la munte, se reparau sau se construiau ţarcurile şi oboa¬ 
rele pentru vite etc. Sărbătorile cu dată fixă şi sărbătorile cu dată mo¬ 
bilă (vezi Calendarul popular) cuprind obiceiuri cu semnificaţii poliva¬ 
lente din care se detaşează Paştele, sărbătoarea centrală a calendarului 
festiv creştin, şi Sângiorzul, străvechi început de an pastoral. 

AUGUST, luna a şasea în calendarul, roman cu început de an la 
1 martie şi luna a opta în calendarele iulian şi gregorian cu început de 
an la 1 ianuarie. Din anul 8 î. e. n., când luna a şasea a anului (Sextilis) 
devine luna a opta, poartă numele împăratului roman Augustus. în gra¬ 
iul românesc luna august poartă mai multe denumiri zonale: August, 
Augustru, Măselariu, Gustar, Secerar şi altele. 

August fiind o perioadă a anului încărcată cu numeroase şi 
importante activităţi economice ce se cereau a fi împlinite la timp şi cu 
mare rapiditate (secerişul, întreţinerea culturilor, coasa a doua a fâ¬ 
nului), calendarul popular are un număr relativ mic de sărbători (Ziua 
Ursului, Macaveii, Probejenie, Sântămărie Mare, Sântion de Toamna). 

Sunt prezentate în ordine alfabetică, nu cronologică 

DECEMBRIE, luna a zecea în calendarul roman cu început de 
an- la 1 martie şi luna a 12-a în calendarele iulian şi gregorian cu înce¬ 
put de an la 1 ianuarie. Denumirea populară a lunii, Neios, sugerează 
timpul favorabil ninsorilor abundente. Luna Decembrie este o perioadă 
de odihnă şi relaxare a oamenilor cu multe sărbători şi obiceiuri speci¬ 
fice sfârşitului şi începutului de an (vezi Calendarul popular), cea mai 
importantă fiind Crăciunul. Ca o curiozitate, cel mai cunoscut nume 
popular al lunii decembrie, Andrea (Indrea, Undrea), păstrează amin¬ 
tirea unei divinităţi din luna precedentă, Sântandrei (30 noiembrie). 

FEBRUARIE, ultima lună a calendarului roman cu început de 
an la 1 martie şi luna a doua a calendarelor iulian şi gregorian, cu înce¬ 
put de an la 1 ianuarie. Denumirea populară a lunii, Faur (Făurariu, 
Făurar), este legată de meşterii fauri, lucrători ai fierului, care pregă¬ 
teau, în această perioadă, uneltele de muncă, ascuţeau sau confecţio¬ 
nau fiarele sau cuţitele de plug. 

în luna februarie se încheiau, de obicei, şezătorile şi, împreună 
cu acestea, distracţiile tinerilor din serile şi nopţile lungi de iarnă. 
Apropierea sezonului agrar aducea în prim plan preocupările econo¬ 
mice: îngrijirea atentă a vitelor de muncă, pregătirea seminţelor pentru 
semănat şi a uneltelor de arat. Peisajul spiritual al satului românesc 
cuprindea, în această lună, un număr impresionant de sărbători cu dată 
fixă şi cu dată mobilă (vezi Calendarul popular) dintre care se deta¬ 
şează, ca importanţă, Ziua Ursului sau Martinul cel Mare, străvechi 
început de an viticol şi pomicol. 

IANUARIE, luna a Il-a în calendarul roman cu început de an la 
1 martie şi prima lună în calendarele iulian şi gregorian dedicată lui 
Ianus, zeul cu două feţe: una orientată spre anul care se încheie şi alta 
spre anul care vine. Denumirile populare zonale ale lunii se referă fie 
la practica magică de întocmire a calendarelor meteorologice (din foi 
de ceapă sau din coji de nucă) în noaptea Anului Nou (Cărindar sau 
Călindar), fie de gerurile năpraznice de la miezul iernii (Gerar). în luna 
ianuarie se încheiau petrecerile începute încă de la sfârşitul lunii 
noiembrie, se reluau activităţile legate de industria casnică şi şeză¬ 
torile, întrerupte în perioada sărbătorilor de iarnă, şi se deschidea, în. 
apecial în mediile pastorale, un important sezon de nunţi. Sărbătorile 
din această lună (vezi Calendarul popular) cuprindeau obiceiuri şi 
practici arhaice, specifice începutului de an nou, cu numeroase acte 
rituale de propiţiere, profilaxie şi divinaţie. 

IULIE, luna a cincea în calendarul roman cu început de an la 1 
martie şi a şaptea în calendarele iulian şi gregorian, cu început de an la 
1 ianuarie, dedicată lui Iulius Caesar, reformatorul şi întemeietorul ca¬ 
lendarului ce-i poartă numele. 

întrucât în luna iulie se înregistrează cele mai ridicate tempera¬ 
turi ale anului, i se spune, local, luna lui Cuptor. Sărbătorile şi obiceiu¬ 
rile dedicate secerişului, activităţilor pastorale şi manifestărilor naturii 
potrivnice omului (grindina, furtunile, trăsnetele şi incendiile produse 
de acestea) sunt subordonate lui Sântilie, mare divinitate în panteonul 
românesc, identificată cu Hellios, zeul focului şi soarelui în mitologia 
greacă. Divinităţile populare din luna iulie (vezi Calendarul popular) 
sunt fie rude, fraţi şi surori, cu Sântilie, fie vizitii la trăsura cu roţile de 
foc ale «sfântului». în anii cu luna iulie secetoasă, peisajul spiritual al 
satului românesc era completat cu obiceiuri, ceremonii şi procesiuni 
menite să aducă ploaia, cele mai cunoscute fiind Paparuda şi 
Caloianul. 

IUNIE, luna a patra în calendarul roman cu început de an la 1 
martie şi luna a şasea în calendarele iulian şi gregorian cu început de 
an la 1 ianuarie, dedicată zeiţei Iuno, soţia lui Jupiter şi protectoarea 
femeilor măritate. întrucât în această lună se coc cireşele, primele 
fructe ale anului, iunie se numeşte, local, Cireşar sau Cireşel. 

în luna iunie, perioada solstiţiului de vară, când ziua devine cea 
mai lungă şi insolaţia cea mai puternică din întreg anul, timpul calen¬ 
daristic şi vegetaţia ajung la maturitate. Totuşi, recoltele, oricât de pro¬ 
miţătoare ar părea, sunt în luna iunie o făgăduinţă, nu o certitudine; 
orice furtună, vijelie, ploaie torenţială însoţită de grindină poate devas¬ 
ta lanurile de grâu, rodul livezilor şi viţei de vie. în războiul dintre for¬ 
ţele naturii, omul, neştiind de partea cui va fi în final victoria, a prea¬ 
mărit, dedicându-le sărbători şi obiceiuri (vezi Calendarul popular) 
atât sfinţilor creştini îmbrăcaţi în haine precreştine (Timoftei, 
Vartolomeu, Elisei, Sânpetru), cît şi divinităţilor păgâne îmbrăcate în 
haine creştine (Drăgaica sau Sânziana). 

MAI, luna a treia în calendarul roman cu început de an la 1 
martie şi luna a cincea în calendarele iulian şi gregorian cu început de 
an la 1 ianuarie. Denumirile populare ale lunii indică fie timpul frumos 
al florilor (Florar, Florariu), fie exuberanţa vegetaţiei (Frunzar). Tim¬ 
pul suficient de călduros şi precipitaţiile abundente şi lipsite de grindi¬ 
nă făgăduiau un an bogat în roade şi explică zicala populară «mai e 
Rai!». 

Pe ogoare, în livezi, grădini şi podgorii activitatea este în toi, iar 
turmele de oi, cirezile de vite şi prisăcile au randament economic ma¬ 
xim. Sărbătorile populare, puţine cu dată fixă şi mai numeroase cu dată 
mobilă (vezi Calendarul popular), cuprind obiceiuri şi practici sezo¬ 
niere specifice primăverii. 

MARTIE, prima lună a calendarului roman cu început de an la 
1 martie şi a treia în calendarele iulian şi gregorian cu început de an la 
1 ianuarie, dedicată lui Marş, zeul războiului. Denumirile zonale ale 
lunii păstrează, de obicei, rădăcina cuvântului originar (Mart, Mărţişor, 
Marţiu) sau exprimă trezirea la viaţă a naturii înconjurătoare şi încol- 
ţirea seminţei semănate (Germinar, Germinariu). 

în luna mai se începea aratul şi semănatul, se curăţeau livezile 
şi grădinile, se scoteau stupii de la iernat şi se «retezau» fagurii etc. 
Sărbătorile cu dată fixă şi cu dată mobilă (vezi Calendarul popular), în 
special Măcinicii sau Sfinţii, străvechi început de an agrar, cuprindeau 
obiceiuri de mare vechime şi frumuseţe. 

NOIEMBRIE, luna a noua în calendarul roman cu început de an 
la 1 martie şi a 1 l-a în calendarele iulian şi gregorian cu început de an 
la 1 ianuarie. Denumirile populare zonale ale lunii indicau căderea pro- 
moroacei şi a brumelor groase (Brumar, Brumarul Mare, Promorar sau 
perioada fermentării şi limpezirii vinurilor (Vinicer, Vinar). 

în luna noiembrie se făceau ultimele pregătiri pentru iarnă, se 
începeau şezătorile şi se intensificau activităţile legate de industria cas¬ 
nică. Sărbătorile populare cuprindeau numeroase obiceiuri, acte şi 
practici magice care simbolizau îmbătrânirea şi degradarea timpului 
calendaristic, motiv pentru moartea şi renaşterea lui la sărbătorile de 
iarnă. 

OCTOMBRIE, luna a opta în calendarul roman cu început de an 
la 1 martie şi a 10-a în calendarele iulian şi gregorian cu început de an 
la 1 martie. Denumirea populară a lunii, Brumărel, anunţă primele 
brume şi răcirea timpului. 

Activitatea economică, bogată şi foarte variată (strângerea ulti¬ 
melor roade de pe câmp, din vii, livezi şi grădini, deschiderea ţarinelor 
pentru păşunatul devălmaş, sorocul înţelegerilor încheiate la Sângiorz, 
împerecherea oilor şi pornirea turmelor pe drumurile de iernat, inten¬ 
sificarea schimburilor cu produse agrare, pastorale şi meşteşugăreşti 
etc.) se reflectă şi în peisajul spiritual care cuprinde importante sărbă¬ 
tori (vezi Calendarul popular), obiceiuri şi practici magice. 

SEPTEMBRIE, luna a şaptea în calendarul roman cu început de 
an la 1 martie şi a noua în calendarele iulian şi gregorian cu începui de 
an la 1 ianuarie. Denumirile populare ale lunii caracterizează meteoro¬ 
logic timpul care dă evidente semne de răcire (Răpciune), de unde şi 
zicala «în luna Răpciuni»/ «Cad copiii pe tăciuni!», şi economic, indi¬ 
când începutul culesului şi stoarcerii strugurilor pentru vin (Viniţel, 
Vinimeriu). Sărbătorile şi obiceiurile sunt specifice ritualului de 

schimbare a anotimpurilor, recoltării roadelor şi semănatului cerealelor 
de toamnă. 


ZILELE SĂPTĂMÂNII * 

DUMINICA, singura zi a săptămânii care poartă un nume creş¬ 
tin (Dies Dominica - Ziua Domnului). în credinţele şi folclorul româ¬ 
nesc Duminica apare ca un personaj mitic: «femeie sfântă» (Covurlui, 
Iaşi, Vaslui, Dolj); «fiinţă omenească» (Neamţ, Caraş-Severin); «cea 
mai mare Maică Sfântă» (Tutova, Botoşani); «călugăriţă» (Iaşi, Sălaj); 
«doamnă mare la care se închină toate zilele săptămânii şi de la care 
primesc ordine ce să facă fiecare» (Fălciu); «zeiţă vie» (Tecuci); «soră 
mai mare a celorlalte zile» (Iaşi, Neamţ, Vaslui). Sfânta Duminică ar 
locui dincolo de Apa Sâmbetei în palate de aur (Neamţ), în păduri 
neumblate de oameni (Botoşani, Vaslui) şi este îmbrăcată în haine 
albe. Ea s-ar arăta oamenilor, în vis sau în realitate, pentru a-i sfătui 
cum să alunge bolile şi să prevină pagubele (Vaslui). Poate să apară 
însă în chip de femeie, cu picioare de găină, dacă oamenii mănâncă de 
dulce în zilele de post (Neamţ), zgâriată, împunsă, tăiată şi sângerată 
dacă femeile au spălat rufe şi au tors sau au cusut de ziua ei (Roma- 
naţi). Duminica îşi serbează ziua nelucrând (Făgăraş), se roagă şi 
mănâncă o dată la 7 zile (Tecuci), e făcătoare de minuni, aduce numai 
bine oamenilor. Adesea, apare ca un râu care înconjoară Raiul, spre 
deosebire de Apa Sâmbetei care înconjoară Iadul. în ziua de Duminică 
sunt interzise descântecele cu excepţia celor de dragoste şi aflare a 
ursitei (Oltenia, Muntenia, Dobrogea, sudul şi centrul Moldovei). Vite¬ 
le născute în această zi se numeau Duman, Dumaia. Spre deosebire de 
Duminica obişnuită calendarul popular mai cuprinde: Duminica Tână¬ 
ră, Duminica Floriilor, Duminica Tomei, Duminica Mare şi altele. 

JOI, a patra zi a săptămânii dedicată de romani zeului şi plane¬ 
tei Jupiter. La români joia este o personificare ce-i poartă numele: «fe¬ 
meie sfântă» (Dorohoi); «fecioară frumoasă care apără lumea de ploi 
mari şi de grindină» (Iaşi, Tutova); o femeie sfântă şi binevoitoare, 
soră cu Duminica, Vinerea şi Miercurea etc. Joia ar locui printre nori, 
în ceruri (Constanţa, Iaşi, Olt), în păduri netăiate şi păzite de fecioare 
(Tutova) de unde îşi manifestă puterea miraculoasă asupra holdelor, 
vitelor, bolilor etc. Zonal, joia era, în secolul al XlX-lea, respectată ca 
o zi de sărbătoare. în Maramureş şi Bucovina erau interzise şezătorile, 
în schimb devenea slobodă pentru nunţi şi, în general, pentru dragoste. 

Sunt prezentate în ordine alfabetică, nu cronologică. 

Sărbătorile şi obiceiurile calendaristice sprijină ipoteza că joia a func¬ 
ţionat în spaţiul carpaco-ponto-danubian ca sărbătoare a săptămânii, 
dedicată cultului şi odihnei, singură sau alături de duminică, 

LUNI, primă zi a săptămânii dedicată Lunii, singurul satelit 
natural al Pământului, şi patronată de sfinţii Petru şi Pavel (Iaşi), sau 
de arhanghelii Mihail şi Gavril (Neamţ). Ca personaj mitologic, Sf. 
Luni era invocată pentru vindecarea animalelor, mai ales a acelora 
născute în ziua de luni şi botezate Lunilă sau Lunaia. Pretutindeni ziua 
de luni poartă noroc începerii activităţilor specifice industriei casnice 
(tors, dărăcit, nevădit, ţesut, croit), în special a acelora de durată, care 
nu puteau să fie încheiate într-o singură zi (ţesutul, cusutul sau broda- 
tul iei sau cămăşii). Se interzicea, în schimb, negoţul, «datul pe dato¬ 
rie», împrumutul bunurilor materiale, mersul la peţit şi înmormântarea 
morţilor. Lunea era timpul cel mai favorabil efectuării practicilor de 
medicină populară (Muntenia, Dobrogea, Moldova). Pentru sănătatea 
şi prosperitatea oamenilor şi turmelor de vite în ziua de luni se ţinea 
post, uneori mai sever decât miercurea şi vinerea (Oltenia, Muntenia, 
Dobrogea, Moldova). Despre omul născut lunea se credea că este urât, 
dar foarte sănătos şi norocos. Calendarul popular cuprinde mai multe 
zile de luni cu statut de sărbători: Lunea Curată, Lunea Păstorilor, 
Spolocania. 

MARŢI, a doua zi a săptămânii dedicată zeului Marş şi planetei 
Martie. Spre deosebire de sâmbăta dedicată morţilor (postexistenţa), 
de miercurea, joia, vinerea, duminica şi lunea dedicate viilor (existen¬ 
ţa), românii au rezerv at ziua de marţi celor care se vor naşte (preexis- 
tenţa). Sub influenţa mitului biblic, oamenii credeau că în ziua de marţi 
s-ar fi urzit lumea şi pământul (Moldova centrală, Gorj, Hunedoara). 
Se considera o zi rea (Muntenia, Oltenia, Moldova de sud), fără noroc 
(Moldova centrală), aducătoare de nenorociri în cele trei «ceasuri rele» 
(Oltenia, Muntenia. Moldova), nefastă pentru începerea unor activităţi 
importante (aratul, semănatul, construirea casei sau fântânii etc.). Din 
aceste motive erau interzise nunţile, logodnele, mersul la peţit. Ziua 
este patronată de două ciudate reprezentări mitice feminine: Marţolea 
şi Marţiseara. în ^calendarul popular apar numeroase zile de marţi cu 
statut de sărbători: Mătcălăul, Marţea Vaselor, Marţea Ciorilor, Marţea 
Dracului, Marţea Strâmbă, Marţea Trăsnetului, Paparuda, Marţea 
Ţestelor. După Paşti şi, uneori, după Rusalii, urmau cicluri de trei sau 
şase zile de marţi «oprite» pentru unele activităţi economice, dar favo¬ 
rabile pentru altele. 

MIERCURI, ziua a treia a săptămânii dedicată de romani zeului 
şi planetei Mercur. Ca personificare a zilei ce-i poartă numele, românii 
o considerau o sfântă mai puţin importantă ca duminica şi vinerea, dar 

mai însemnată decât lunea, marţea, joia şi sâmbăta. în credinţele şi 
folclorul românesc apare ca o sfântă bătrână (Neamţ), slabă şi necăjită 
(Iaşi), îmbrăcată în alb (Vaslui) sau, dimpotrivă, dezbrăcată şi 
despletită (Suceava). Locuinţa ei s-ar afla în cer (Fălciu), în pustiu 
(Tecuci), în păduri (Botoşani, Vaslui), în chilii (Tutova, Botoşani) sau 
în palate mari (Neamţ). Se preocupă de hrana animalelor sălbatice iar 
când apare în vis vindecă bolnavii (Vaslui). Animalele născute în ziua 
de miercuri se numeau Miercan, Miercana. în ziua de Sf. Miercuri nu 
se făceau nunţi, nu se mergea în peţit, erau interzise petrecerile şi dis¬ 
tracţiile. Mai multe miercuri de peste an aveau statut de sărbători: Mie¬ 
zul Păresimilor, Miercurea Strâmbă. 

SÂMBĂTĂ , ultima zi a săptămânii dedicată de romani zeului şi 
planetei Saturn. Românii de pretutindeni o consideră o zi nefastă pen¬ 
tru cei vii, fără noroc, cu unul sau mai multe ceasuri rele, dar favora¬ 
bilă pentru spiritele morţilor care primeau ofrande şi erau invocate în 
timpul vrăjilor şi practicilor magice. Vitele născute sâmbăta se numeau 
Sâmbotin sau Sâmbotina. în calendarul popular apar numeroase sâm- 
bete ca sărbători ale morţilor: Moşii de Piftii, Moşii de lamă, Moşii de 
Vară, Moşii de Toamnă, Sâmbăta lui Lazăr, Sâmbăta Floriilor, Sâmbăta 
Sântoaderului şi altele. 

VINERI , ziua a cincia a săptămânii dedicată de romani zeiţei 
Venera şi planetei Venus. Pentru români, exceptând duminica, vinerea 
este cea mai importantă zi a săptămânii. Ca personificare a zilei ce-i 
poartă numele vinerea este cea mai bătrână sfântă dintre surorile ei, 
soră cu sfânta Duminică, «o femeie bună», «o bătrână schivnică», 
«zgâriată şi sângerată pentru că lucrează femeile în ziua ei» etc. Ea este 
protectoarea femeilor căsătorite pe care le ajută la naştere, căsătoreşte 
fetele, poartă de grijă animalelor sălbatice. Sf. Vineri ar umbla îmbră¬ 
cată în alb sau negru şi ar locui în munţi (Argeş, Suceava), în păduri 
(Argeş, Buzău, Neamţ, Tecuci), în pustiu (Neamţ, Iaşi), în ostroavele 
mării, în cer, în lumea cealaltă. Era invocată în rugăciuni, vrăji şi des¬ 
cântece pentru căsătoria fetelor, pentru prosperitatea vitelor şi holde¬ 
lor, pentru sănătate şi respectată prin post sever. Unele zile de peste an 
erau celebrate ca sărbători (V. Seacă, V. Mare, Izvorul Tămăduirii, V. 
Ciumei), altele formau cicluri de trei, nouă sau douăsprezece vineri cu 
diferite semnificaţii religioase şi interdicţii de muncă. 

REPERE PENTRU MĂSURAREA TIMPULUI DIURN 

AMIAZA , moment al culminaţiei superioare a Soarelui, sinonim 
cu nămiază, prânz bun, la cruce, crucea-amiezii, în răscruce, în răscru- 

cea cerului, miezul zilei care indică ora 12. Conform tradiţiei populare, 
la amiază Soarele isprăveşte urcuşul, se odihneşte o clipă, mănâncă un 
colţ de prescură, bea un pahar de vin şi începe coborâşul. Asemănător 
Soarelui, truditorul ogorului trebuie să întrerupă lucrul şi să mănânce. 

APUSUL SOARELUI hotar al scurgerii timpului diurn care 
marchează coborârea Soarelui sub linia orizontului, sinonim cu sfinţit, 
asfinţit, scăpătatul Soarelui. 

CEASUL BUN, moment favorabil la naşterea copilului care pri¬ 
meşte o stea care îi va călăuzi viaţa, strălucind pe cer, până la moarte. 
Omul nu este un nimeni pe Pământ şi în Cosmos. La venirea şi pleca¬ 
rea lui participă, prin schimbări spectaculoase (apariţia şi căderea ste¬ 
lelor), întregul Universul. Măreţia acestei dimensiuni a existenţei ro¬ 
mâneşti este exprimată de versurile Mioriţei Că la moartea mea / V-a 
cădea o stea! şi de credinţa ţăranilor din Bărăgan care spun şi astăzi, 
când văd pe cer traiectoria luminoasă a unei comete, că a mai murit un 
om. Românul leagă viitorul copilului nu numai de ceea ce i-a ursit 
Ursitoarea, ci şi de împrejurările naşterii timpul nocturn sau diurn, 
poziţia zilei de naştere în timpul săptămânal, lunar, sezonal şi anual. 
Cercetările de medicină şi astrobiologie modernă confirmă de altfel 
existenţa unor raporturi între manifestarea proceselor biologice, inclu¬ 
siv naşterea, şi ritmurile terestre şi cosmice. Bioritmurile cercetate cu 
atâta interes de ştiinţa contemporană este deci o redescoperire ele au 
fost cunoscute pe cale empirică cu multe secole şi milenii în urmă. 
Zilele săptămânii şi ale anului favorabile pentru naştere se considerau 
duminicile şi marile sărbători. în ceea ce priveşte timpul diurn, se 
prefera începutul zilei, după primul cântat al cocoşilor, deci între mie¬ 
zul nopţii şi ivirea zoriior. 

CEASUL RĂU\ duh malefic al timpului care umblă, îmbolnă¬ 
veşte, îndeamnă la rău, poceşte, omoară pe cei ce-i ies în cale, sinonim 
cu Ceasul Slab. Apropierea Ceasului Rău poate fi recunoscută prin ţiu¬ 
itul produs în timpul zborului. El poate apare în orice zi a anului. Dar, 
spre deosebire de duminică, luni, miercuri, joi şi vineri care au câte un 
singur Ceas Rău, marţea şi sâmbăta au, fiecare, câte trei. Pentru a se 
feri de răul ce-1 aduce, omul se închină invocându-1 pe Dumnezeu: 
Doamne ajută! Dacă, totuşi, cineva căpăta Ceasul Rău, acesta putea fi 
scos din corp prin descântec. Acesta înşiră relele şi timpul producerii 
lor, avantajele ce le va avea dacă va părăsi corpul omului şi va merge 
unde este trimis, dar şi pericolele ce-1 aşteaptă dacă se va mai întoarce: 
Ceas rău cu pocitură, / Ceas rău cu săgetătură, / Ceas rău cu spaimă, 
/ Ceas rău de cu seară, Ceas rău de miezul nopţii, / Ceas rău de cu zi¬ 
uă, /Să te duci pe munţi , / Pe sub munţi / C-acolo-s a tale curţi, / C-a- 

colo-s mese aşternute, / Şi pahare umplute, / Şi scaune aşternute / Pen¬ 
tru tine sunt gătite. / Acolo să trăieşti, / Acolo să vecuieşti, / De Ion să 
nu gândeşti, / Că tu de nu te vei duce / Şi de nu te vei îndepărta / ... / 
99 de suliţe oi lua / Şi te-oi insuliţa / Şi te-oi înspăimânta / Şi te-oi 
îndepărta; /.../. 

CHINDIE, reper aproximativ pentru aprecierea timpului «curs 
între Amiază şi Apusul Soarelui, sinonim cu ojină şi cina mică, repre¬ 
zentând orele 14-16. 

FAPTUL ZILEI, moment matinal pentru aprecierea timpului, si¬ 
nonim cu dis-de-dimineaţă şi dimineaţă. Faptul zilei are durata timpu¬ 
lui scurs între Răsărit şi Prânzul Mic când Soarele urcă o suliţă pe cer. 

LA TOACĂ, reper diurn pentru măsurarea timpului diurn mar¬ 
cat de apropierea Soarelui de linia orizontului, când se bate seara toaca 
la biserică şi se încetează lucratul pământului. 

PRÂNZUL MARE, reper solar pentru aprecierea timpului diurn, 
sinonim cu subamiaza, care indică aproximativ ora 11. 

PRÂNZUL MIC, reper solar pentru aprecierea timpului diurn, 
sinonim cu Prânzişor şi Prânzuţ, care indică, pe timpul verii, orele 8-9. 
La prânzul mic soarele urcă trei suliţe pe cer, ceea ce reprezintă a treia 
parte din urcuş. 

RĂSĂRIT, hotar al scurgerii timpului diurn care marchează în¬ 
ceputul zilei şi apariţia Soarelui la orizont. 

SULIŢA PE CER, subunitate pentru aprecierea spaţială a tim¬ 
pului diurn, echivalentă cu aproximativ o jumătate de oră, cu care se 
măsoară urcuşul sau coborâşul soarelui pe bolta cerului. Ziua de vară 
are 18 suliţe lungime: nouă de la răsărit până la amiază (faptul zilei - 
o suliţă, prânzul mic - trei suliţe ş.a.m.d) şi nouă de la amiază până la 
apusul soarelui. 

ZIUA CIVILĂ, timpul scurs între două răsărituri consecutive ale 
Soarelui. întrucât între răsăritul Soarelui la solstiţiul de iarnă şi la sol- 
stiţiul de vară e o diferenţă de aproximativ cinci ore, ziua civilă începe, 
spre deosebire de ziua astronomică, şi ziua oficială, la ore diferite. 

ZIUA OFICIALĂ, timpul scurs între două miezuri de noapte 
consecutive. Ziua oficială începe la ora 0 şi se încheie la orele 24. 

ZIUA RITUALA, reminiscenţă a vechiului calendar lunar, egală 
cu perioada de timp scursă între două apusuri consecutive ale Soarelui, 
întrucât între apusul Soarelui la solstiţiul de iarnă şi la solstiţiul de vară 
e o diferenţă de aproximativ cinci ore, ziua în calendarul popular înce¬ 
pe, spre deosebire de ziua oficială şi ziua civilă, la ore diferite. Cele 
mai importante sărbători populare sunt prefaţate de ajunuri şi au, ca 
urmare, acelaşi început cu ziua rituală. 

ZIUA SOLARĂ ADEVĂRATĂ ’ timpul scurs între două culmi¬ 
naţii superioare consecutive ale Soarelui care începe şi se sfârşeşte la 
miezul zilei. 

ZIUA SOLARĂ, prima unitate de măsurat timpul oferită de Cos¬ 
mos pământeanului, consecinţă directă a mişcării de rotaţie a Pămân¬ 
tului în jurul axei sale. Ziua solară, împărţită în zi-lumină şi noapte, 
poate începe la miezul nopţii (calendarul civil, oficial), la miezul zilei 
(ziua solară adevărată), dimineaţa (ziua civilă) şi seara (ziua rituală). 

REPERE COSMICE PENTRU APRECIEREA TIMPULUI 
NOCTURN 

CALEA RĂTĂCIŢILOR, denumire a constelaţiilor Ophiucus şi 
Şarpele care şerpuiesc pe cer în toate direcţiile. Pe Calea Rătăciţilor ar 
merge sufletele neliniştite ale oamenilor păcătoşi în, aşteptarea judecă¬ 
ţii de apoi (Neamţ). 

CALUL, definire populară a constelaţiei Leul (Dorohoi). 

CARUL MARE, denumire populară a constelaţiei Ursa Mare, 
cel mai cunoscut reper pentru orientarea în timp şi spaţiu în nopţile 
senine. Cele patru stele ale trapezului ar reprezenta roţile carului, iar 
cele trei stele în linie dreaptă ar forma Proţapul (Oiştea sau Tânjeaua) 
carului (Constelaţia este cunoscută pretutindeni în România). 

CASA CU OGRADA, denumire populară a Coroanei Boreale. 
Steaua geamănă a constelaţiei ar reprezenta casa iar stelele din cerc 
împrejmuirea (gardul) curţii sau ogrăzii (Neamţ, Dorohoi). 

CĂRĂUŞUL, denumire populară a astrului aflat în imediata 
apropiere a stelei a doua din Proţapul Carului Mare. Cărăuşul ar fi 
omul care merge pe jos, pe lângă boii înjugaţi la car îndemnându-i cu 
biciul (Neamţ, Buzău). 

CEI TREI CRAI, denumire populară a stelei din mijlocul cons¬ 
telaţiei Orion, sinonimă cu Tresfetitele. 

C1NGĂTOAREA REGELUI, denumire populară pentru trei ste¬ 
le din mijlocul constelaţiei Orion, sinonimă cu Tresfetitele (Ialomiţa). 

CIOBANUL CU OILE, denumire populară a constelaţiei lira. 
Ciobanul, personificat de steaua Vega, este urmat de turma de oi for¬ 
mată din alte patru stele. La apariţia pe cer a Ciobanului cu Oile, păs¬ 
torii încetau postul şi mâncau brânză în zilele de miercuri şi vineri 
(Prahova, Neamţ). 

CLOŞCA CU PUI, grup de stele din constelaţia Taurului, sino¬ 
nimă cu Găinuşa (Argeş, Prahova,; Braşov, Neamţ, Dorohoi). 

CLOŢA, grup de stele din constelaţia Taurului, sinonimă cu 
Găinuşa (Oltenia). 

COASA, denumire populară a constelaţiei Cefeu. Cele şapte ste¬ 
le ale constelaţiei desenează pe cer coada (coporâia), mânerul (picio¬ 
rul) şi fierul coasei (Dorohoi). 

COBILIŢA CIOBANULUI, denumire populară pentru conste¬ 
laţia Lebăda. Cobiliţa Ciobanului răsare şi apune în acelaşi timp cu 
Ciobanul cu Oile (Neamţ, Prahova). 

COMOARA, denumire populară a stelei Polux din constelaţia 
Gemeni care străbate cerul de la răsărit la apus în timpul lunilor de 
toamnă (Braşov, Neamţ). 

CONSTELAŢIE, grup convenţional de stele care apar apropiate 
pe bolta cerului. La începutul secolului al XX-lea românii cunoşteau 
38 de constelaţii de pe harta cerului şi se orientau în raport de apariţia 
şi dispariţia lor, de înălţimea şi poziţia atinsă pe firmament. 

CORNUL CAPREI, denumire populară a constelaţiei Capricor¬ 
nul. Tunetul şi fulgerul din direcţia Cornului Caprei erau semne sigure 
că va veni ploaia (Muntenia, Oltenia, Moldova). 

CRUCEA MICĂ, denumire populară a constelaţiei Delfinul, re¬ 
per important pentru orientarea oamenilor în nopţile senine (Ialomiţa, 
Tulcea, Neamţ, Botoşani). 

CRUCEA MIEZULUI NOPŢII, denumire populară pentru cons¬ 
telaţia Lebăda care indică oamenilor miezul nopţii (Dorohoi). 

CRUCEA, denumire populara a constelaţiei Lebăda. La vederea 
pe cer a acestei constelaţii ţăranii se rugau, făcând semnul crucii 
(Argeş, Olt, Neamţ). 

DEŞTEPTĂTORUL, stea din constelaţia Taurului la răsăritul 
căreia încep cocoşii a cânta pentru a trezi oamenii la muncă şi a alunga 
spiritele malefice cuibărite în timpul nopţii (Vâlcea). 

DRUMUL ROBILOR, denumire populară pentru Calea Lactee 
care ar îi indicat drumul de întoarcere al robilor luaţi de împăratul 
Traian din Dacia şi de turci din Ţările româneşti (Oltenia, Muntenia, 
Moldova, Bucovina). 

DRUMUL, denumire populară pentru Calea Lactee. Pe acest 
drum al cerului ar circula sufletele curate ale morţilor, dar şi Sântilie 
care trăsneşte dracii din trăsură cu biciul său de foc (Sudul Transil¬ 
vaniei). 

ECHINOX , intersenţia eclipticii cu ecuatorul ceresc când ziua 
devine egală cu noaptea. Echinoxul de primăvară este punctul la care 
se află Soarele aproximativ la 21 martie, iar echinoxul de toamnă, la 
23 septembrie. Acest spectaculos fenomen astronomic este numit de 
români şi târ înainte - târ înapoi. 

FATA MARE DIN HORA, denumire populară a stelei gemene 
diri constelaţia Coroana Boreală (Ialomiţa, Prahova, Botoşani). 

FRAŢI, denumire populară a stelelor Castor şi Polux din 
constelaţia Gemeni (Olt, Neamţ). 

GĂINUŞĂ, denumire populară a Pleiadelor, grup de stele din 
constelaţia Taurului care se constituie, prin datele calendaristice ale 
apariţiei şi dispariţiei de pe firmament, prin orele de răsărit şi asfinţit 
în nopţile senine într-un reper fundamental pentru aprecierea timpului 
nocturn şi sezonal, pentru planificarea unor activităţi economice (înce¬ 
putul semănatului grâului de toamnă). Locuitorii satelor «pândeau» 
(observau) răsăritul şi poziţia pe cer a Găinuşei în nopţile de Sânziene. 
Duminica Mare, Postul Sânpetrului pentru aprecierea norocului, rodu¬ 
lui ogoarelor şi pentru prosperitatea turmelor de vite (M-ţii Apuseni, 
Vâlcea, Braşov, Botoşani etc.). 

GEMENI, constelaţie pe harta cerului din care poporul a reţinut 
pentru orientare pe timpul nopţii numai două stele: Castor şi Polux 
(Olt, Prahova, Argeş, Neamţ). 

GRAPA, denumire populară pentru constelaţia Ursa, Mică sino¬ 
nimă cu Carul Mic (Dorohoi). 

GREBLA, denumire populară pentru un grup de stele din cons¬ 
telaţia Orion, sinonim, cu Rariţa (Braşov, Ialomiţa). 

HORA, denumire populară pentru Coroana Boreală, Steaua 
geamănă ar fi Fata Mare din Horă, stelele mici, cercul horei iar steaua 
din mijlocul cercului Lăutarul (Ialomiţa, Prahova, Botoşani). 

ÎMPĂRATUL, denumire populară pentru Steaua Polară (Neamţ, 

Olt). 

JGHEABUL PUŢULUI, denumire populară pentru constelaţia 
Andromeda. 

LUCEAFĂRUL CEL MARE DE MIEZUL NOPŢII, denumire 
populară a stelei Vega din constelaţia Lira, sinonim cu Luceafărul cel 
Frumos (Prahova, Nemnţ). 

LUCEAFaRUlŢ)E MIAZĂNOAPTE, denumire populară a pla¬ 
netei Marte (Braşov). / 

LUCEAFĂRUL DE SEARĂ, denumire populară a planetei Ve- 
nus în momentul apariţiei pe firmament în timpul serii. Luceafărul de 
Seară se confundă, uneori, cu Steaua Ciobanului (Buzău, Neamţ, 
Braşov). 

LUCEAFĂRUL DE ZIUĂ, denumire populară a planetei Venus 
la apariţia ei pe firmament înainte de ivirea zorilor (Braşov, Prahova). 

LUCEAFĂRUL PORCESC, stea din constelaţia Taurului la 
răsăritul căreia încep a grohăi porcii, semn pentru gospodari că se 
apropie ivitul zorilor (Olt, Vâlcea, Prahova, Neamţ). 

LUP ARIA,, denumire populară, sinonimă cu Haita de lupi, 
identificată, nesigur, cu constelaţia Leul Mic. 

OCOL, denumire populară a constelaţiei Vizitiul (Dorohoi). 

ORION, constelaţie de pe harta cerului care oferă ţăranului nu¬ 
meroase repere pentru aprecierea şi măsurarea timpului nocturn. Ste¬ 
lele constelaţiei sunt grupate în diferite formaţii asemuite cu uneltele 
agricole (Rariţa, Plugul, Grebla, .Secera) şi meşteşugăreşti (Sfredelul, 
Spiţelnicul). 

PLANETA, corp ceresc de o formă apropiată unei sfere, lipsit de 
lumină proprie, care se roteşte în jurul Soarelui. Sistemul nostru solar 
are nouă planete care poartă nume de zei: Mercur, Venus, Pământ 
(Terra Mater), Jupiter, Saturn, Uranus, Neptun şi Pluton. Unele planete 
poartă denumirea populară de Luceafăr (de Ziuă, de Seară, de Miază¬ 
noapte) şi funcţionează ca adevărate orologii pentru aprecierea şi mă¬ 
surarea timpului nocturn. 

PLUGUL, denumire populară pentru un grup de stele din cons¬ 
telaţia Orion, sinonim cu Rariţa (Dorohoi). 

PLUGUŞORUL, denumire populară pentru Ursa Mică, sinonim 
cu Carul Mic (Buzău). 

PORCARUL, stea din constelaţia Taurului, sinonimă cu 
Luceafărul Porcesc (Neamţ). 

PROŢAPUL, denumire populară pentru cele trei stele aşezate în 
linie dreaptă din Constelaţia Ursa Mare, sinonim cu Oiştea şi Tân- 
jeaua. 

PUŢUL CU JGHEAB, denumire populară pentru două conste¬ 
laţii de pe harta cerului: Pegasul şi Andromeda. Cele patru stele din 
trapezul Pegasului formează ghizdele puţului, iar stelele din Andro¬ 
meda jgheabul. 

RARIŢA, denumire populară pentru un grup de stele din conste¬ 
laţia Orion. Răsăritul Rariţei indică agricultorului şi crescătorului de 
animale sfârşitul nopţii, aproximativ ora patru dimineaţa (Moldova, 
Muntenia, sudul Transilvaniei). 

SECERA, denumire populară pentru un grup de stele din cons¬ 
telaţia Orion, (Neamţ). 

SFREDELUL MARE, grup de patru stele din constelaţia Orion 
(Braşov, Buzău, Neamţ, zona Munţilor Apuseni). 

SFREDELUL PĂMÂNTULUI, denumire populară pentru un 
grup de trei stele din constelaţia Vizitiul. (Teleorman, Dorohoi). 

SFREDELUL RUSALIILOR, stea luminoasă din constelaţia 
Taurului care apare şi dispare de pe firmament la aceleaşi date 
calendaristice cu Găinuşa (Braşov). 

SOLSTIŢIIJ, momentul când Soarele atinge cea mai mare decli- 
naţie boreală (21 iunie, solstiţiul de vară, cea mai lungă zi în emisfera 
nordică) şi australă (21 decembrie, solstiţiul de iarnă, cu cea mai lungă 
noapte din an). Data aproximativă a solstiţiului de vară era comunicată 
ţăranului de mai multe repere terestre: amuţitul cucului (ziua când în¬ 
ceta cucul a mai cânta), apariţia licuricilor prin păduri, înfloritul plan¬ 
tei numită Sânzienă sau Drăgaică. 

SPIŢELNICUL MARE, grup de patru stele din constelaţia 
Orion, sinonim cu Sfredelul Mare. 

STÂLPUL, denumire populară pentru Steaua Polară (Prahova). 

STEA, masă gazoasă incandescentă, de formă sferică, în stare 
de plasmă, de dimensiune uriaşă. 

STEAUA CIOBANULUI, denumire populară pentru Steaua 
Polară, sinonimă cu Stâlpul, împăratul. 

STELELE CIOBANULUI, grup de stele din constelaţia Tauru¬ 
lui, sinonim cu Găinuşa. Când Stelele Ciobanului ajung La Toacă, lo¬ 
cul pe cer al Soarelui de unde se bate seara toaca la biserică, păstorii 
ştiau că s-au săturat oile de păscut (Neamţ). 

TÂR ÎNAINTE - TÂR ÎNAPOI, denumire populară a echinoc¬ 
ţiului de primăvară sau de toamnă, când ziua devine egală cu noaptea. 
Intersecţiile eclipticii cu ecuatorul ceresc la aproximativ 21 martie 
(echinocţiul de primăvară) şi la 23 septembrie (echinocţiul de toamnă) 
erau cunoscute de români prin intermediul diverselor repere terestre: 
Ziua Cucului (ziua echinocţiului de primăvară, când începe cucul a 
cânta), întoarcerea unor păsări migratoare şi altele. 

TOIEGELE, denumire populară pentru trei stele din constelaţia 
Orion, sinonimă cu Tresfetitele (Mehedinţi). în unele zone cele trei 
stele, personifică sfinţii Vasile, Grigore şi Ioan (Tulcea). 

ŢAPUL, denumire populară pentru constelaţia Capricornul. 

UCIGĂ-L TOACA, denumire populară a stelei din constelaţia 
Carului Mare (Ursa Mare), sinonimă cu Cărăuşul. Ucigă-1 Toaca ar fi 
diavolul care jHănânbă boii carului (Neamţ). 

URSUL MARE denumire populară a constelaţiei Ursa Mare. 
Cele patru stele aşezâte în trapez formează corpul ursului, iar stelele 
aşezate în linie, gâtul şi capul acestuia (Neamţ). 

VACARUL, denumire populară a unei stele din Carul Mare, si¬ 
nonimă cu Cărăuşul sau Ucigă-1 Toaca. Celelalte stele din constelaţia 
Ursa Mare ar fi boii păscuţi de Văcar (Buzău). 

ZORILĂ, denumire populară a stelei Sirius din constelaţia, Câi¬ 
nele Mare. Zorilă este singura stea vizibilă cu ochiul liber după ivirea 
zorilor. Vara, în timpul muncilor agricole, lumina lui Zorilă se îngâna 
cu lumina Zorilor de Zi (Muntenia, Moldova). 

